目录

[放光般若經卷第一 菜 509](#_Toc481937685)

[放光般若經卷第二 菜 519](#_Toc481937686)

[放光般若經卷第三 菜 531](#_Toc481937687)

[放光般若經卷第四 菜 542](#_Toc481937688)

[放光般若經卷第五 菜 554](#_Toc481937689)

[放光般若經卷第六 菜 565](#_Toc481937690)

[放光般若經卷第七 菜 577](#_Toc481937691)

[放光般若經卷第八 菜 590](#_Toc481937692)

[放光般若經卷第九 菜 600](#_Toc481937693)

[放光般若經卷第十 菜 611](#_Toc481937694)

[放光般若經卷第十一 重 621](#_Toc481937695)

[放光般若經卷第十二 重 631](#_Toc481937696)

[放光般若經卷第十三 重 641](#_Toc481937697)

[放光般若經卷第十四 重 651](#_Toc481937698)

[放光般若經卷第十五 重 662](#_Toc481937699)

[放光般若經卷第十六 重 673](#_Toc481937700)

[放光般若經卷第十七 重 686](#_Toc481937701)

[放光般若經卷第十八 重 698](#_Toc481937702)

[放光般若經卷第十九 重 710](#_Toc481937703)

[放光般若經卷第二十 重 720](#_Toc481937704)

放光般若經卷第一 菜

西晉于闐國三藏無羅叉奉 詔譯

摩訶般若波羅蜜放光品第一

聞如是.一時,佛在羅閱祇耆闍崛山

中,與大比丘衆五千人俱.皆是阿羅

漢,諸漏已盡,意解無垢,衆智自在,已

了衆事.譬如大龍,所作已辦,離於重

擔.逮得所願,三處已盡,正解已解.復

有五百比丘尼,諸優婆塞、優婆夷,諸

菩薩摩訶薩,已得陁鄰尼空行三昧

無相無願藏,已得等忍得無罣㝵陁

鄰尼門,悉是五通.所言柔軟,無復懈

怠,已捨利養,無所希望,逮深法忍,得

精進力,已過魔行,度於死地,所教次

第,於阿僧祇劫順本所行,所作不忘,

顏色和悅,常先謙敬,所語不麤,於大

衆中,所念具足,於無數劫,堪任教化

所說如幻如夢,如響如光,如影如化,

如水中泡,如鏡中像,如熱時炎,如水

中月.常以此法,用悟一切,悉知衆生

意所趣向,能以微妙慧,隨其本行,而

度脫之.意無罣㝵,具足持忍,所入審

諦,願攝無數無量佛國無量諸佛所

行三昧,皆現在前,能請諸佛,爲一切

說法,種種諸見,離於所著已,遊戲於

百千三昧,而自娛樂.諸菩薩者德皆

如是.其名曰護諸繫菩薩、寶來菩薩、

導師菩薩、龍施菩薩、所受則能說菩

薩、雨天菩薩、天王菩薩、賢護菩薩、妙

意菩薩、有持意菩薩、增益意菩薩、現

無癡菩薩、善發菩薩、過步菩薩、常應

菩薩、不置遠菩薩、懷日藏菩薩、意不

缺減菩薩、現音聲菩薩、哀雅威菩薩、

寶印手菩薩、常擧手菩薩、慈氏菩薩

及餘億那術百千菩薩,俱盡是補處

應尊位者,復有異菩薩,無央數億百

千及諸尊者子皆悉來會.

爾時,世尊自敷高座、結跏趺坐,正受

定意三昧.其三昧名三昧王,一切三昧

悉入其中.作是三昧已,持天眼,觀視

世界.爾時,世尊放足下千輻相輪光

明,從鹿腨腸,上至肉髻,身中支節處

處,各放六十億百千光明,悉照三千

大千國土,無不遍者.其光明復照東

方、西方、南方、北方,四維上下,如恒邊

沙諸佛國土,衆生之類,其見光明者,

畢志堅固,悉發無上正眞道意.爾時,

世尊復放身毛一一諸毛孔,皆放光

明,復照三千大千國土.復照十方無

數恒邊沙國土,一切衆生見光明者,

畢志發無上正眞道意.世尊復以諸

如來無所著等正覺法,放大光明,悉

遍三千大千國土.復照十方無數恒

邊沙國土,一切衆生見光明者,亦畢

志發無上正眞道意.爾時,世尊出廣

長舌,遍三千大千國土,遍已從其舌

根,復放無央數億百千光明,一一光

明化爲千葉寶華,其色如金,一一華

者上,皆有坐佛,一一諸佛皆說六度

無極,一切衆生聞說法者,皆發無上

正眞道意.其舌光明一一華像復照

十方恒邊沙國土,一切衆生見其光

明,聞說法者,亦發無上正眞道意.是

時,世尊於師子座三昧,其三昧者名

師子遊戲,身放神足,感動三千大千

國土六反震動.三昧威神令此三千

大千國土,地皆柔軟,距踊沒,諸有

地獄、餓鬼、蠕動之類及八難處,皆悉

解脫,得生天上、人中,齊第六天,適生

天上、人中已,皆大歡喜,卽識宿命,來

詣佛所,稽首受法.如是十方恒邊沙

國土諸三惡趣及八難處,亦離對苦,

生天上、人中,齊第六天,適生歡喜,亦

識宿命,各各自至其國佛所,稽首受

法.爾時,三千大千國土,諸盲者得視,

聾者得聽,瘂者能言,傴者得申,拘躄

者得手足,狂者得正,亂者得定,病者

得愈,飢渴者得飽滿,羸者得力,老者

得少,裸者得衣.一切衆生皆得同志,

相視如父如母,如兄如弟,等行十善,

淳修梵事,無有瑕穢,澹然快樂,譬如

比丘,得第三禪,一切衆生皆逮於智,

調已自守,不嬈衆生.爾時,世尊坐師

子牀.於此三千大千國土,其德特尊,

光明色像,威德巍巍,譬如山王,須彌

衆山無能及者.爾時,世尊如諸如來

無所著等正覺法,以大普音,遍三千

大千國土,諸首陁會天及諸梵天、第

六天王、釋天、四王天,其中諸天及諸

衆生悉見師子座,聞佛所說,各持天

上所有種種名香,種種名華,來詣佛

所,供養如來無所著等正覺.於是三

千大千國土,其中衆生各持世閒所

有名香、水陸諸華,來詣佛所,供養世

尊.是時,諸天香華,衆生香華,所可供

養,散如來上者,於空中合化成大臺,

於其臺中,垂諸幢幡,幢幡華蓋五色

繽紛,華蓋光明悉遍照三千大千國

土,皆作金色,十方恒邊沙諸佛國土,

亦復如是.是時,閻浮提人意自念言:

今日如來無所著等正覺,獨爲我等

說法,不在餘處.諸三千大千國土中

諸衆生,亦各念言:「今日如來在我前

坐,獨爲我等說法,不在餘國.」.爾時,世

尊於師子座,復放光明,照於三千大

千國土,其中衆生見光明者,盡見東

方恒邊沙佛及弟子衆,悉見是間沙

訶國土釋迦文佛及諸會衆.十方國

土各各相見,亦復如是.東方度如恒

邊沙國,有世界,名寶迹,其佛號寶事

如來無所著等正覺,今現在以般若

波羅蜜,教化一切.有菩薩,名普明,見

釋迦文佛光明變化威神,感動便白

寶事如來言:「今日何緣,有是佛身光

明變化,感動如是?」寶事如來告普明

曰:「西方極遠,有世界,名沙訶,其佛號

釋迦文,今現在爲諸菩薩,說般若波

羅蜜,是其瑞應.」普明白佛言:「唯然,世

尊.我欲詣彼,見釋迦文佛,禮事供養,

彼國菩薩,皆得摠持,得諸三昧,超越

三昧.」佛告普明:「欲往隨意.」時,寶事佛

便以千葉金色蓮華,與普明言:「持是

供養釋迦文佛.」重告普明:「汝詣彼國,

攝持威儀,無失法度.所以者何?彼國

菩薩奉持律行,是以生彼.」是時,普明

菩薩與無央數百千菩薩,無數比丘,

諸善男子、善女人衆,從東方來.所經

諸佛皆以香華,供養禮事.來詣忍界,

見釋迦文佛,稽首作禮.普明菩薩白

釋迦文佛言:「寶事如來致問,慇懃問

訊世尊坐起輕利,氣力如常不?今奉

此華,供養世尊.」佛卽受之.釋迦文佛

便以此華,散於東方恒邊沙佛國,其

華遍至,一一華者,皆有坐佛,皆說般

若波羅蜜,教化衆生,聞是教者,皆發

無上正眞道意.彼善男子、善女人,隨

普明菩薩來者,皆禮事釋迦文佛足,

所齎香華,供養世尊.南方度如恒邊

沙國,有世界,名度憂,其佛號無憂威

如來無所著等正覺,有菩薩,名離憂.

西方度如恒邊沙國,有世界,名滅惡,

其佛號寶上如來無所著等正覺,有

菩薩,名意行.北方度如恒邊沙,有世

界,名勝,其佛號仁王如來無所著等

正覺,有菩薩,名施勝.下方度如恒邊

沙,有世界,名賢,其佛號賢威如來無

所著等正覺,有菩薩,名妙華.上方度

如恒邊沙,有世界,名思樂,其佛號思

樂威如來無所著等正覺,有菩薩,名

思樂施.如是六方菩薩,各白其佛:「此

何變化,而現於此?」其佛各報諸菩薩

言:「去是極遠,有忍世界,佛號釋迦文,

爲諸菩薩,說般若波羅蜜,是其瑞應.」

彼諸菩薩各白其佛:「欲詣忍界,見釋

迦文佛,禮事供養.」爾時,諸佛各與寶

華及諸無數百千菩薩,諸比丘僧,善

男子善女人,俱來詣此.所經諸國土,

各以香華,供養諸佛.次詣忍界,見釋

迦文佛,供養禮事,問訊皆如東方諸

菩薩比.爾時,一時之頃,三千大千國

界,其地所有皆成爲寶,諸樹草木悉

爲香華,懸諸幢幡、繒綵、華蓋.譬如華

迹世界普華如來國土,文殊師利善

住意王天子及諸大威神菩薩所處

國土,此忍世界所有珍妙,亦如彼國.

爾時,衆會諸天魔,梵、諸龍、鬼神,沙門、

婆羅門、世界人民,諸菩薩摩訶薩及

新發意者,皆悉來集.佛知衆會已定,

告舍利弗言:「菩薩摩訶薩,當習行般

若波羅蜜.」舍利弗白佛言:「欲逮知一

切諸法,當云何行般若波羅蜜?」佛告

舍利弗:「菩薩摩訶薩,行般若波羅蜜

者,未曾不布施.有財有施有受者,爲

行檀波羅蜜;知罪知福,爲行尸波羅

蜜;不起恚意,爲行羼提波羅蜜;身、口

常精進,意不懈怠,爲行惟逮波羅蜜;

於六情,無所味,爲行禪波羅蜜.」佛告

舍利弗:「菩薩摩訶薩,行般若波羅蜜,

定意不起,當具四意止、四意斷、四神

足、五根、五力、七覺意、賢聖八品道.當

具足空三昧、無相三昧、無願三昧.具

足四禪、四等、四無形三昧,具八解禪,

得九次第禪.當復知九相、新死相、筋

纏束薪相、靑瘀相、膿相、血相、食不消

相、骨節分離相、久骨相、燒燋可惡相.

已知諸相,當念佛志、法志、比丘僧志、

在施戒志、在安般守意志、在無常苦

空,無我人想、無所樂想、無生滅想、無

道想、無盡想、無所起想、善想、法想,豫

知一切衆生之意.是謂爲慧便得覺

意三昧無畏三昧,有想有畏、無想無

畏,亦無想,亦無畏,所不知根,當知已

知.當知欲過八患卻,十二衰,具足佛

十力、十八法、四無所畏、四無㝵慧、大

慈大悲,覺知一切菩薩慧者,當習般

若波羅蜜.菩薩摩訶薩,欲具足薩云

若,離於生死習緖者,當學般若波羅

蜜.如是舍利弗,是爲菩薩摩訶薩行

般若波羅蜜.復次,舍利弗,菩薩摩訶

薩,欲上菩薩位者,欲過聲聞、辟支佛

地,欲住阿惟越致地者,當學般若波

羅蜜;欲住六通,知一切人意所趣向

者,當學般若波羅蜜;欲勝羅漢、辟支

佛慧者,當學般若波羅蜜;菩薩摩訶

薩,悉欲得諸陁鄰尼三昧門,諸衆智

門者,當學般若波羅蜜;諸聲聞、辟支

佛家所作布施、持戒、勸助種種功德,

欲過其上者,當學般若波羅蜜.菩薩

摩訶薩,欲知聲聞、辟支佛家諸所有

戒三昧、智慧、解脫見、解脫慧,欲過其

上者,當學般若波羅蜜;菩薩摩訶薩,

欲少、施少、戒少、忍少、進少、禪所習行

少,而得大報功德無量者,當學般若

波羅蜜;菩薩摩訶薩,欲使親族身體,

如佛形像者,當學般若波羅蜜;菩薩

摩訶薩,欲具足大士三十二相、八十

種好,成諸菩薩種姓,逮得鳩摩羅浮

者,當學般若波羅蜜;菩薩摩訶薩,常

不欲離諸佛世尊,供養諸佛,種種所

行,欲成功德者,當學般若波羅蜜;菩

薩摩訶薩,欲滿一切衆生之願,欲求

飮食、車乘、象馬、履屣、衣裘、香華、幔飾、

牀臥之具,給衆所求,能令具足,欲得

是者,當學般若波羅蜜.復次,舍利弗,

菩薩摩訶薩,欲使恒邊沙佛國中人,

悉具足行六波羅蜜者,當學般若波

羅蜜;菩薩摩訶薩,欲行功德,使正至

佛者,當學般若波羅蜜;菩薩摩訶薩,

欲使十方恒邊沙佛國土諸佛世尊

所,讚歎功德者,當學般若波羅蜜;菩

薩摩訶薩,欲一發意,超越十方恒邊

沙諸佛國土,悉遍至者,當學般若波

羅蜜;菩薩摩訶薩,欲發一音,都使十

方盡聞其聲者,當學般若波羅蜜;菩

薩摩訶薩;欲護一切十方諸佛剎,使

不斷者,當學般若波羅蜜;菩薩摩訶

薩,欲住內空、外空、大空、最空、空空、有

爲空、無爲空、至竟空、無限空、所有空、

自性空、一切諸法空、無所猗空、無所

有空,欲知是空事法者,當學般若波

羅蜜;菩薩摩訶薩,欲覺知一切諸佛

諸法如者,當學般若波羅蜜;欲知一

切諸法性者,當學般若波羅蜜;欲知

一切諸法眞際者,當學般若波羅蜜.

舍利弗,菩薩摩訶薩,如是爲行般若

波羅蜜,當作是住.復次,舍利弗,菩薩

摩訶薩,欲知三千大千國土,其中塵

數及諸樹木、生草、枝葉、莖節,悉欲知

是數者,當學般若波羅蜜;菩薩摩訶

薩,欲以一毛,破爲百分,以一分毛,取

三千大千國土,其中海水數知幾渧,

悉知其數,不嬈水性,欲得是者,當學

般若波羅蜜.三千大千國土,其中火

起,譬如劫盡燒時,欲一時吹滅大火

者,當學般若波羅蜜;三千大千國土,

其中大風起,吹須彌大山,令如糠,

能以一指,障其風力,令不起者,當學

般若波羅蜜;菩薩摩訶薩,欲以結跏

趺坐,悉遍滿三千大千國土虛空,欲

得是者,當學般若波羅蜜;三千大千

國土諸須彌山,能持一手,擧著他方

無數佛國,欲得是者,當學般若波羅

蜜;菩薩摩訶薩,能以一鉢之飯,充飽

十方恒邊沙佛及弟子衆,悉令滿足

者,當學般若波羅蜜.又以珍寶,服飾,

幢幡、繒蓋、香華,供養恒邊沙佛及弟

子衆,欲得是者,當學般若波羅蜜;欲

使十方恒邊沙國,其中衆生悉具於

戒三昧、智慧、解脫見、解脫慧、沙門四

道乃至無餘泥洹,欲得是者,當學般

若波羅蜜.復次,舍利弗,菩薩摩訶薩,

行般若波羅蜜者,若布施,當作是念:

使我得大果報,得生尊者家、梵志大

姓家、迦羅越家,生四王天上乃至第

六天中,因是布施,得第一禪,上至四

禪空無形禪,作是布施,得賢聖八品

道,得須陁洹上至阿羅漢、辟支佛者,

當學般若波羅蜜.復次,舍利弗,菩薩

摩訶薩,行般若波羅蜜,以慧方便,具

足六波羅蜜.」舍利弗白佛言:「菩薩摩

訶薩,云何布施具足六波羅蜜?」佛言:

「菩薩摩訶薩,行檀波羅蜜者,當習無

所猗法,其所布施及受者,令具足諸

波羅蜜,是爲具足檀波羅蜜;於善於

惡,不與罪福,是爲尸波羅蜜;無瞋無

喜,是爲羼提波羅蜜;意無懈怠,是爲

惟逮波羅蜜;於無所著,不起狐疑,是

爲禪波羅蜜;離於諸法,是爲般若波

羅蜜.復次,舍利弗,菩薩摩訶薩,欲知

過去、當來、今現在諸佛世尊之法者,

當學般若波羅蜜;欲度有爲無爲之

法,當學般若波羅蜜;欲覺過去、當來、

今現在諸佛、諸法如者,法相所起,欲

逮覺滅際者,欲過聲聞、辟支佛前,欲

爲一切諸佛給所當者,欲爲諸佛世

尊內眷屬者,啚大眷屬者,欲得菩薩

眷屬者,報大施者,欲行無相施者,欲

不起惡意者,欲不起恚恨意者,欲不

起懈怠意者,欲不起亂意者,欲不起

惡智者,當學般若波羅蜜.復次,舍利

弗,菩薩摩訶薩,欲使一切,立於布施

戒念作務勸助功德者,當學般若波

羅蜜.菩薩摩訶薩,欲立五眼者,當學

般若波羅蜜何等爲五眼肉眼天眼

智眼、法眼、佛眼.復次,舍利弗,菩薩摩

訶薩,欲得天眼,見十方諸佛者,天耳,

聽十方諸佛所說法者,欲悉知諸佛

意者,當學般若波羅蜜;菩薩摩訶薩,

欲聞十方諸佛所說不斷,乃至阿耨

多羅三耶三菩者,當學般若波羅蜜.

復次,舍利弗,菩薩摩訶薩,欲見過去

諸佛,現在諸佛世尊剎土者,當學般

若波羅蜜;菩薩摩訶薩,欲聞十方諸

佛所說十二部經,欲諷誦者,及諸聲

聞所未曾聞者,當學般若波羅蜜;菩

薩摩訶薩,欲聞十方諸佛所可說法,

甫當所說,悉欲識知,遍教衆生者,當

學般若波羅蜜;過去、當來、今現在諸

佛所說諸法,欲盡聞知,聞已遍教,一

切讀者,當學般若波羅蜜.十方恒邊

沙諸佛世界有窈冥之處,日月所不

照,欲持光明,悉遍照者,當學般若波

羅蜜;十方恒沙諸佛世界,有初不聞

佛音、法音、僧音者,能立衆生皆使正

見聞三寶音者,當學般若波羅蜜.復

次,舍利弗,菩薩摩訶薩,願欲令十方

恒沙世界衆生,盲者得視,聾者得聽,

狂者得志,裸者得衣,飢渴者得飽滿,

當學般若波羅蜜;菩薩摩訶薩,欲令

十方恒沙國,其中衆生諸在罪地三

惡趣者,欲令解脫,皆得人身者,當學

般若波羅蜜;欲使恒沙世界,皆令衆

生具足戒行三昧、智慧、解脫見、解脫

慧,從須陁洹,至阿羅漢辟支佛,乃至

阿耨多羅三耶三菩及諸佛威儀者,

當學般若波羅蜜.復次,舍利弗,菩薩

摩訶薩,欲悉知道事、俗事者,當學般

若波羅蜜;欲使行時,足離地四寸,而

輪迹現諸四天王及阿迦膩咤天與

無央數諸天眷屬圍繞,共至佛樹,當

使諸天,以天上疊爲座,使我成阿耨

多羅三耶三菩,所遊行處,所住處,坐

處,悉爲金剛,當學般若波羅蜜;菩薩

摩訶薩,欲使出家之日,卽成阿耨多

羅三耶三菩,卽出家日,便轉法輪,使

無央數阿僧祇人,遠塵離垢,諸法法

眼淨,無央數阿僧祇人,漏盡意解,無

央數阿僧祇人,得阿惟越致,成阿耨

多羅三耶三菩,如是菩薩摩訶薩,當

學般若波羅蜜.菩薩摩訶薩,願作佛

時,爲無央數弟子衆,一時說法,便於

座上,得阿羅漢,發菩薩意者,得阿惟

越致,成阿耨多羅三耶三菩.無央數

菩薩,爲增其壽命,無量其光明,隨其

壽不增減,當學般若波羅蜜.菩薩摩

訶薩,成阿耨多羅三耶三菩時,欲令

國土無婬怒癡之名,衆生智慧悉皆

得等,常念布施,常念淨戒,自調自撿,

不嬈衆生,般泥洹後,欲使法無滅盡

之名,當學般若波羅蜜.菩薩摩訶薩,

自願得阿耨多羅三耶三菩時,其有

聞我聲者,必至阿耨多羅三耶三菩,

欲得如是者,當學般若波羅蜜.」

摩訶般若波羅蜜無見品第二

「復次,舍利弗,菩薩摩訶薩行般若波

羅蜜,發是念時,四天王皆歡喜,意念

言:「我曹亦當復以四鉢,奉上菩薩,如

前王法,奉諸佛鉢.」.忉利天王及第六

天王皆歡喜,意念言:「是菩薩成佛時,

我曹亦當奉侍,給使減損阿須倫種,

增益諸天衆.」.三千大千國土中諸阿

迦膩咤天,各各歡喜,亦復念言:「是菩

薩摩訶薩行般若波羅蜜,成作佛時,

我曹亦當勸助,請佛使轉法輪.」.如是

舍利弗,菩薩摩訶薩行般若波羅蜜

時,於六波羅蜜,轉增益具足.善男子、

善女人,各各歡喜,意自念言:「我當爲

是菩薩,作父母、兄弟、妻子、眷屬、朋友、

知識.」.爾時,四天王及諸阿迦膩咤天,

各各念言:「當使是菩薩,常修梵行,從

初發意,至成作佛,莫使與色欲共會

犯欲者,失梵行,況行道者?是菩薩常

修梵行者,必成至佛,不從犯欲,而得

成道.」.舍利弗白佛言:「菩薩要當有父

母、妻子、眷屬耶?」佛告舍利弗:「菩薩或

有父母,無妻子,或有菩薩,從初發意,

作童男行,至成作佛,不娶妻色.或有

菩薩,以漚和拘舍羅,於五欲中,示現

發阿耨多羅三耶三菩意出家.舍利

弗,譬如幻師,善於幻法,化作五樂,色

欲於中,自恣共相娛樂.於意云何?是

幻師所作,寧有所服食者不?」舍利弗

言:「不也.世尊,幻無所有.」「如是舍利弗,

菩薩以漚和拘舍羅,示現有欲,於色

欲中,育養一切,無所沾污,觀欲如火.

譬如怨家,說欲之惡,志常穢之.菩薩

雖在欲中,示現常作是念,行㩲菩薩,

尚作是意.何況新學發意者乎?」舍利

弗白佛言:「菩薩當云何行般若波羅

蜜?」佛告舍利弗:「菩薩行般若波羅蜜

者,不見有菩薩,亦不見字,亦不見般

若波羅蜜,悉無所見,亦不見不行者.

何以故?菩薩空字,亦空,空無有五陰.

何謂五陰?色陰、痛陰、想陰、行陰、識陰.

五陰則是空,空則是五陰.何以故?但

字耳.以字故,名爲道,以字故,名爲菩

薩,以字故,名爲空,以字故,名爲五陰.

其實亦不生,亦不滅,亦無著,亦無斷.

菩薩作如是行者,亦不見生,亦不見

滅,亦不見著,亦不見斷.何以故?但以

空爲法,立名假號爲字耳.菩薩行般

若波羅蜜,不見諸法之字,以無所見,

故無所入.」

摩訶般若波羅蜜假號品第三

「復次,舍利弗,行般若波羅蜜,菩薩當

作是觀:「菩薩者但字耳,佛亦字耳,般

若波羅蜜亦字耳,五陰者亦字耳.」.舍

利弗,一切有言吾我者,亦皆字耳.索

吾我亦無有吾我,亦無衆生,亦無所

生,亦無生者,亦無自生,無人,無生,無

作,無造,亦無成者,亦無受者,亦無授

者,無見無得.何以故?一切諸法無所

有用空故.是故菩薩於一切字法,都

無所見,於無所見中,復不有見.菩薩

作是行般若波羅蜜,除諸佛過一切

諸聲聞、辟支佛上,用無所有空故.何

以故?一切不見所入處故.舍利弗,菩

薩如是者,爲行般若波羅蜜.譬如一

閻浮提內,其中所有樹木、生草、稻麻、

竽蔗、叢林、竹,悉如舍利弗、目揵連

等,其數如是,智慧神足,其德無量,欲

比行般若波羅蜜菩薩,終不可得比,

無數億百千倍,不可以譬喩爲比.何

以故?舍利弗,菩薩持智慧,度脫一切

衆生故.復次;舍利弗,菩薩行般若波

羅蜜,所念智慧,一日之中,過諸聲聞、

辟支佛上.舍利弗,置閻浮提,其中草

木,三千大千國土,如舍利弗、目揵連

等,其數滿中,復置是事十方恒邊沙,

悉如舍利弗、目揵連等,盡滿其中,其

數如是,不可計量,欲比菩薩行般若

波羅蜜者,百分、千分、巨億萬分,不得

爲比,行般若波羅蜜菩薩持是智慧,

比諸聲聞辟支佛之智慧,百千萬倍,

不以爲比.」舍利弗白佛言:「唯世尊,弟

子所有智慧,從須陁洹,至聲聞、辟支

佛上,至菩薩諸佛世尊,是諸衆智不

相違背,無所出生,其實皆空,無有差

別,不出不生.其實空者,無有差特優

劣.云何世尊言行般若波羅蜜菩薩

一日之念,出過聲聞、辟支佛上乎?」佛

告舍利弗:「所以出彼上者,是菩薩行

般若波羅蜜,一日之念言:「我當以道

法因緣,當爲衆生,覺一切法,度脫衆

生.」.云何舍利弗,諸聲聞、辟支佛頗有

是念不耶?」舍利弗言:「唯世尊,諸聲聞、

辟支佛初無是念是故.」「舍利弗,當作

是知,當作是念,諸聲聞、辟支佛所有

之智,欲比菩薩之智,百分、千分、巨億

萬倍,不可爲比.復次,舍利弗,聲聞、辟

支佛頗作是念言:「我當行六波羅蜜,

教授衆生,淨佛國土,具足佛十種力、

四無所畏、四無㝵慧,具足佛十八法,

當成阿惟三佛,使不可計阿僧祇人,

令得泥洹.」,頗有是念不?」舍利弗言:「唯

世尊,無有是念.」佛言:「菩薩能爾,菩薩

行六波羅蜜,具足十八法,成阿惟三

佛,當度脫一切衆生.舍利弗,譬如螢

火,蟲不作是念言:「我光明照閻浮提,

普令大明.」.如是舍利弗,諸聲聞辟支

佛亦無是念言:「我當行六波羅蜜,具

足十八法,成阿惟三佛,度脫衆生.」.舍

利弗,譬如日出,遍照閻浮提,莫不蒙

明者.如是菩薩行六波羅蜜,具足十

八法,成阿惟三佛,度不可計一切衆

生.」舍利弗白佛言:「云何菩薩過羅漢、

辟支佛地,逮得阿惟越致地,嚴治佛

道地?」佛告舍利弗:「菩薩從初發意以

來,常行六波羅蜜,住空、無相、無願之

法,過阿羅漢、辟支佛地,逮阿惟越致

地.」舍利弗白佛言:「菩薩住何所地,爲

聲聞、辟支佛,而作福田?」佛告舍利弗:

菩薩從初發意以來,常行六波羅蜜,

乃至道場,於其中閒,常爲聲聞、辟支

佛作護.何以故?舍利弗,世有菩薩,便

知有五戒、十善、八齋、四禪、四等意、四

無形定乃至三十七品法,盡現於世,

便具足十八事、佛十種力、四無所畏,

世閒適有是法,便知有王者種、梵志

種、長者種、迦羅越種,便知有第一四天

王上,至三十三天,便知有須陁洹、斯

陁含、阿那含、阿羅漢、辟支佛上至佛,

皆現於世.」舍利弗白佛言:「云何菩薩

畢報施恩?」佛告舍利弗:「菩薩不報施

福.何以故?本已報故.菩薩常施持,何

等施?施諸善法.何等善法?十善之法,

從十善之法,上至諸佛世尊之法,十

力、四無所畏,具佛十八法,以是爲施

與.」舍利弗白佛言:「菩薩云何與般若

波羅蜜相應?」佛告舍利弗:「菩薩當知

色與空合,是爲應般若波羅蜜.當知

痛、想、行、識與空合,是爲應般若波羅

蜜.當知眼、耳、鼻、舌、身、意與空合,當知

色、聲、香、味、細滑、識法與空合,眼色識、

耳聲識、鼻香識、舌味識、身細滑識、法

性識亦爾,是爲應.當知苦習盡道四

諦之法亦與空合;當知十二因緣,何

等十二?一者癡,二者所作行,三者識,

四者名色,五者六入,六者栽,七者痛,

八者愛,九者受,十者有,十一者生,十

二者死,此十二因緣,亦與空合.當知

一切諸法、有爲法、無爲法,亦與空合;

當知本性亦與空合,是爲應般若波

羅蜜.如是舍利弗,菩薩摩訶薩知七

空合.何謂七?上七事是也.知此七事

與般若波羅蜜相應者,亦不見五陰

合,亦不見不合,亦不見生.五陰法亦

不見滅,五陰法亦不見著,五陰法亦

不見斷,五陰法亦不見色與痛合,亦

不見痛與想合,亦不見想與識合,亦

不見識與行合.所以者何?初不見有

法與法合者,性本空故.舍利弗,用色

空故,爲非色,用痛、想、行、識空故,爲非

識.色空故,無所見;痛空故,無所覺;想

空故,無所念;行空故,無所行;識空故,

不見識.何以故?色與空等無異.所以

者何?色則是空,空則是色.痛、想、行、識

則亦是空,空則是識,亦不見生,亦不

見滅,亦不見著,亦不見斷,亦不見增,

亦不見減,亦不過去、當來、今現在,亦

無五陰,亦無色、聲、香、味、細滑、法,亦無

眼、耳、鼻、舌、身、意,亦無十二因緣,亦無

四諦,亦無所逮得,亦無須陁洹、斯陁

含、阿那含、阿羅漢、辟支佛,亦無佛,亦

無道.如是舍利弗,菩薩摩訶薩行般

若波羅蜜,當作是念,當作是知,當作

是應.作是行者,亦不見應,亦不見不

應.於六波羅蜜,亦不見合;於五陰法

乃至身法,亦不見合與不合;三十七

品、佛十種力、四無所畏及佛十八法

乃至薩云若法,亦不見應與不應.是

故舍利弗,當知菩薩與般若波羅蜜

相應.復次,舍利弗,菩薩摩訶薩行般

若波羅蜜,不與空合,不與無相、無願

合,無相無願,不與空合.所以者何?空

亦不見合,亦不不合,無相無願,亦復

如是是爲應般若波羅蜜舍利弗菩

薩行般若波羅蜜,度空法相已,亦不

與五陰合,亦不不合.過去色,亦不與

過去色合,亦不見過去色、當來色,亦

不與當來色合,亦不見當來色、現在

色,亦不與現在色合,亦不見現在色.

痛、想、行、識,亦復如是.所以者何?去、來、

今三世名皆空故,作是合者,爲應般

若波羅蜜,舍利弗,菩薩行般若波羅

蜜薩云若法,亦不見與過去、當來、今

現在合,亦不見過去、當來、今現在.菩

薩當作是念,當作是應.復次,舍利弗,

薩云若亦不見與五陰合.五陰亦不

見與薩云若合,薩云若亦不與六情

合,六情亦不與薩云若合.色、聲、香、味、

細滑法,亦不與薩云若合,薩云若亦

不與色、聲、香、味、細滑法合,亦不不合.

是爲應般若波羅蜜.舍利弗,菩薩行

般若波羅蜜,於檀波羅蜜,亦不見與

薩云若合,尸波羅蜜、羼提波羅蜜、惟

逮波羅蜜、禪波羅蜜乃至般若波羅

蜜,亦不見與薩云若合,亦不見薩云

若與六波羅蜜合,亦不見薩云若與

三十七品、十力合,三十七品、十力,亦

不見與薩云若合,亦不見薩云若.是

爲應般若波羅蜜.舍利弗,行般若波

羅蜜,菩薩、佛,亦不與薩云若合,薩云

若亦不與佛合,道亦不與薩云若合,

薩云若亦不與道合.所以者何?薩云

若,則是佛,佛則是薩云若;道則是薩

云若,薩云若則是道.是爲與般若波

羅蜜合.復次,舍利弗,菩薩行般若波

羅蜜,知五陰不與有合,有亦不與五

陰合,五陰亦不與苦、樂,有我、無我合,

六情法亦復如是.五陰亦不與空、無

相、無願合,亦不不合,亦不見行,亦不

見不行.菩薩當作是行,當作是應.復

次,舍利弗,菩薩亦不以般若波羅蜜

故,行檀、行尸、行羼、行惟逮、行禪波羅

蜜,亦不以五波羅蜜故,行般若波羅

蜜,亦不以阿惟越致故,教授衆生,亦

不以淨佛國土故,行般若波羅蜜,亦

不以四無所畏、四無㝵慧、佛十種力、

十八法不共故,行般若波羅蜜,亦不

以內空、外空、所有無所有空、空空、大

空、畢竟空故,行般若波羅蜜,亦不以

有爲空、無爲空、無底空、諸法相空、一

切諸法空,亦不以生空,亦不無生空,

亦不眞空,亦不僞空,亦不如,亦不法

性,亦不眞際故,行般若波羅蜜行.所

以者何?不見法有所破壞者.

復次,舍利弗,菩薩行般若波羅蜜,亦

不以神足徹視徹聽,知他人意,自知

宿命故,行般若波羅蜜.所以者何?行

般若波羅蜜者,尚不見般若波羅蜜,

何況見有菩薩神通衆事?是爲應般

若波羅蜜.舍利弗,行般若波羅蜜菩

薩,心不自念:「我當以神足,到十方,見

諸佛世尊.」,亦不念言:「十方諸佛有所

說法,我當聽受.」.亦不念言:「我當盡知

十方衆生心中所念.亦不自念我當

自知不可計劫所從生之事.」.亦復不

念:「見十方衆生生、死所趣,善、惡之趣.」.

是菩薩爲應般若波羅蜜.舍利弗,菩

薩自念:「我當度不可計阿僧祇人,令

般泥洹.」.是爲菩薩行般若波羅蜜.菩

薩作是行者,衆魔不能得其便,諸世

閒之事皆爲降伏,十方恒沙諸佛,皆

共擁護是菩薩,令不墮聲聞、辟支佛

地.四天王上至阿迦膩咤天,是諸天皆

共護是菩薩,不令中道有㝵,是菩薩

身中所有衆病,現世爲愈.所以者何?

用有普慈,加衆生故.當知是爲應般

若波羅蜜.復次,舍利弗,菩薩行般若

波羅蜜者,疾得陁鄰尼諸三昧門,皆

現在前在所生處,常見諸佛,乃至道

場,常不離佛.是爲應般若波羅蜜菩.

薩行般若波羅蜜者,亦不念有法合

與不合,等與不等.所以者何?以不見

法合,亦不見法等.是爲應般若波羅

蜜.菩薩行般若波羅蜜者,亦不念我

當疾逮覺法性,亦不不逮覺.何以故?

法性者,無所逮覺,是爲合.復次,舍利

弗,行般若波羅蜜菩薩,不見有法與

法性別者,亦不見合,亦不念言:「法性

作若干差別.」.是爲菩薩一切皆合.亦

不作念言:「是法於法性現,亦不不現.」.

何以故?初不見於法性現者.當知是

則爲合.復次,舍利弗,菩薩行般若波

羅蜜者,於法性,不與空合,空亦不與

法性合,是爲合.六情、十八性,亦不與

空合,空亦不與六情、十八性合,乃至

法性不與空合,空亦不與法性合.舍

利弗,如是空合,最爲第一行空,菩薩

不墮聲聞、辟支佛地,淨佛國土,教授

衆生,疾成至佛.舍利弗,諸所有應般

若波羅蜜無過,是應最尊第一應無

上.所以者何?爲是空、無相、無願、無上

正眞應故.舍利弗,如是行者,當知是

菩薩已受莂,近於道場,如是行者爲

不可計阿僧祇,人而作益厚.菩薩亦

不念言:「我與般若波羅蜜相應.」.亦復

不念:「諸佛世尊當授我莂.」.亦不念:「我

受莂不久當淨佛國土亦不念我當

成至佛,而轉法輪.」.所以者何?與法性

一體,無有別,亦不見有法行般若波

羅蜜者,亦不見諸佛有所說,爲阿耨

多羅三耶三菩者.何以故?菩薩行般

若波羅蜜,初不見有生衆生相,亦不

見滅衆生相.何以故?一切衆生初不

見起滅故,一切衆生不見有生,尚不

見有生滅.云何行般若波羅蜜?菩薩

作是行者.爲行般若波羅蜜,不起衆

生相,不空衆生相,不見衆生行,不別

衆生行,是爲菩薩行第一空行.菩薩

住是中者,爲都合集衆合,於其中住,

菩薩如是住者,爲處大慈大悲,無嫉

慢意,無亂怠意,無恚恨意,無起惡意,

不起惡智意也.」

放光般若波羅蜜經卷第一

丁酉歲高麗國大藏都監奉

勅彫造

放光般若經卷第二 菜

西晉于闐國三藏無羅叉奉 詔譯

摩訶般若波羅蜜學五眼品第四

舍利弗白佛言:「菩薩摩訶薩應般若

波羅蜜者,從何所來,而生是閒,於是

閒去,復生何所?」佛告舍利弗言:「菩薩

與般若波羅蜜相應者,於兜率天上,

來生是閒,或於他方佛國,來生是閒,

或從人道中,來生是閒.從兜率天上

來者,終不失般若波羅蜜諸陁鄰尼、

諸三昧門、諸衆智門,悉皆在前.從他

方佛國來者,便疾成般若波羅蜜,於

智慧中,日日增益諸深法要,皆現在

前,卻後乃成般若波羅蜜,所生常見

諸佛,不離諸佛.從人道中來者,是菩

薩未及阿惟越致者,諸根闇鈍,不能

疾得般若波羅蜜,不能便見陁鄰尼

門.舍利弗,汝所問:「菩薩習行般若波

羅蜜者,於是閒終,當生何所?」.是菩薩

當生他方佛國,從一佛國,復生一佛

國,常見諸佛,不離諸佛世尊.復有菩

薩無有漚和拘舍羅,從四禪,行六波

羅蜜,持是禪福,生長壽天,不盡天壽,

來生世閒,供養諸佛.是菩薩輩,諸根

闇鈍,不大聰明.舍利弗,復有菩薩,行

於四禪及四等意、四無形禪念、三十

七品、大慈大悲,持漚和拘舍羅禪福,

不能稽留,常生諸佛所教授處,當生

是拔陁劫中,成逮覺者,常不離般若

波羅蜜.復有菩薩,以行四禪及四等

意、四無形定,以漚和拘舍羅,不隨禪

生,生於種姓大豪貴家,生梵志家,生

迦羅越家,所可生處,常教衆生.復有

菩薩,行四禪、四等意、四無形定,以漚

和拘舍羅,不爲禪所稽留,來生四王

天,生忉利天,生第六天,常教授諸天,

淨佛國土,教授衆生,供侍諸佛.復有

菩薩,行般若波羅蜜,以漚和拘舍羅,

行第一禪,生於梵天,於梵天中,尊從

梵天已,至十方諸佛轉法輪處,請諸

佛世尊,轉於法輪,復生一生補處.菩

薩行般若波羅蜜,以漚和拘舍羅,具

於四禪,具四等意、四無形定、三十七

品、空、無相、無願具足三昧,不隨禪處,

常見諸佛,供事世尊,持淸淨行,便生

兜術天,於其天上,隨其壽命,諸根具

足,爲無央數諸天人、眷屬圍繞而爲

說法已,復來生世閒人中,作阿惟三

佛.舍利弗,復有菩薩,得六神通,不生

欲界、形界、無形界,從一佛國,至一佛

國,禮事諸佛.復有菩薩,得六神通,遊

諸佛剎,其所至處,無有聲聞、辟支佛

教名.復有菩薩,持六神通,生諸佛剎,

其壽無量,往生其國.復有菩薩,以六

神通,遊諸世界,到無佛處,於其剎中,

歎佛法衆,令彼衆生,聞三尊之功德,

聞已歡喜,皆得往生諸佛國土.復有

菩薩,從初發意,得於四禪,得四淸淨、

四無形定、三十七品乃至佛十八法,

不生三界,常生有益於衆生之處.復

有菩薩,行六波羅蜜,從初發意,便上

菩薩位,至阿惟越致地.復有菩薩,從

初發意,便得阿惟三佛,轉於法輪,益

於無數億百千衆生已,於無餘界,而

般泥洹,其法留住,或半劫、一劫.復有

菩薩,適發道意,便與般若波羅蜜相

應,與諸無數億百千諸菩薩,共遊諸

佛國淨諸佛土.復有菩薩,行六波羅

蜜、四禪、四等,至四無形定,皆於其中

而自娛樂,住於四禪,從四禪起,還至

解脫禪定,解脫禪起,至無形定,從無

形定,起入解脫禪,從解脫禪起,至無

思想慧禪.復從是起,還入解脫,以漚

和拘舍羅,入蒱佉闍三昧.是爲行般

若波羅蜜.復有菩薩,以三十七品乃

至佛十八法,不取聲聞、辟支佛證.復

有菩薩,行般若波羅蜜,以漚和拘舍

羅,入三十七品,諸發小道者,各使得

度諸有聲聞及辟支佛,所得道慧,皆

是菩薩之忍也.行般若波羅蜜者,當

知是爲阿惟越致.舍利弗,復有菩薩,

行六波羅蜜,生兜術天者,當知是拔

陁劫中,諸菩薩等也.復有菩薩,以四

禪福乃至佛十八法,所可有道,志不

信受,當知是菩薩,則一生補處.復有

菩薩,行六波羅蜜,從一佛剎,復至一

佛國,建立衆生,使至道場,知是菩薩

從初發意以來,當更無數阿僧祇劫,

乃成佛耳.復有菩薩,行六波羅蜜,爲

衆生故,不說無益之事.復有菩薩,行

六波羅蜜,爲衆生故,從一佛國,復至

一佛國,斷三惡趣.復有菩薩,行六波

羅蜜,常以惠施,安樂一切,恣所求索,

象馬、車乘、衣被、財穀、國城、珍寶,皆給

與之.復有菩薩,行般若波羅蜜,能自

變身,如佛形像,入三惡趣,隨其語言,

而爲說法,皆度脫之.復有菩薩,行六

波羅蜜,變身如佛,遍至十方,教授衆

生,能淨佛土,已至十方,悉觀諸佛威

儀法,則好醜淸濁,而便自起上妙最

尊殊異之土,淳以一乘,教諸一生補

處菩薩.復有菩薩,行六波羅蜜,便具

大士三十二相,諸根特異,衆生見者,莫

不敬喜,因其歡喜,以三乘法,而度脫

之,令般泥洹.舍利弗,菩薩行般若波

羅蜜者,先當學淸淨身、口、意,便得諸

根特異,已得殊異,亦不自擧,亦不下

久.復有菩薩,從初發意,行檀波羅蜜、

尸波羅蜜,乃成阿惟三佛,初不墮三

惡趣.復有菩薩,從始發意,至阿惟越

致,初不忘捨十善之行.復有菩薩,行

檀、尸波羅蜜,得作遮迦越羅,得化衆

生,建立十善,所有財寶惠施衆生.復

有菩薩,行檀、尸波羅蜜,億百千反作

遮迦越羅,常供養諸佛,恭敬啓受.復

有菩薩,行六波羅蜜,爲諸衆生,照明

法化,乃至阿惟三佛,不離照明,是故

菩薩常明佛法,是爲菩薩摩訶薩,行

般若波羅蜜.菩薩行者,常攝身、口、意

不善之事,不令妄起.」舍利弗白佛言:

「何謂菩薩攝身、口、意?」佛言:「菩薩心念,

不持身、口、意諸惡因緣,用作罪事.菩

薩行般若波羅蜜亦不見身口意雖

有身、口、意,終不嫉恚、邪見,不兩舌、惡

口、妄言、綺語,無殺、盜、婬,無懈慢意,意

初不起惡智之事.若有菩薩,不能斂

此諸惡事者,此非菩薩.復有菩薩,行

六波羅蜜者,除身惡行,除口惡言,除

意惡念.」舍利弗白佛言:「何謂菩薩除

身、口意?」佛言:「菩薩不猗身、口、意,是故

能除.菩薩從初發意以來,常奉十善.

是故過諸聲聞、辟支佛上,菩薩行般

若波羅蜜者,淨於佛道,淨於六波羅

蜜.」舍利弗白佛言:「云何菩薩淨於佛

道?」佛言:「菩薩不猗身、口、意,不猗六波

羅蜜,不猗羅漢、辟支佛,不猗菩薩,亦

不猗佛.所以者何?於一切法,無所猗

故.是爲菩薩道.舍利弗,復有菩薩,一

一行諸波羅蜜,用是故無能伏者.」舍

利弗白佛言:「云何菩薩行六波羅蜜

無能伏者?」佛言:「菩薩行六波羅蜜者

不有念五陰、六情;不有念色、聲、香、味、

細滑法;不有念十八性;不有念三十

七品;不有念六波羅蜜;不有念佛十

種力、四無所畏、佛十八法不共;不有

念聲聞、辟支佛道;不有念佛道;不有

念阿耨多羅三耶三菩.如是舍利弗,

菩薩行六波羅蜜,於功德中,展轉增

益,用是故,無能伏者.復次,舍利弗,菩

薩住於般若波羅蜜,具足薩云若,以

諸慧,不墮惡趣,不墮貧賤中,所受身

體諸根具足,人不憎惡,常爲諸天阿

須倫所敬愛.」舍利弗白佛言:「云何菩

薩摩訶薩慧?」佛言:「菩薩,以具足諸慧

盡見恒沙諸佛世尊,從諸世尊聽受

法教,悉聞諸佛德好之法,得慧菩薩

無有佛想.亦無菩薩想,亦無聲聞、辟

支佛想,亦無我想,亦無人想,亦無諸

佛國想.慧行菩薩行檀波羅蜜,亦不

見檀,亦不見般若波羅蜜,行三十七

品,亦復不聞三十七品名,亦不見佛

十八法.舍利弗,是爲菩薩之慧.以是

慧故,具足諸法,亦不貢高見一切諸

法,行般若波羅蜜菩薩,淨於五眼:肉

眼、天眼、慧眼、法眼、佛眼.」舍利弗白佛

言:「何謂菩薩淨於肉眼?」佛言:「有菩薩,

以肉眼見百踰旬中,二百踰旬.有菩

薩,以肉眼見一閻浮提,見二閻浮提,

見四天下.有菩薩,以肉眼見千世界,

見二千世界,有見三千世界.是爲菩

薩於肉眼淨.」舍利弗白佛言:「何謂天

眼?」佛言:「菩薩以天眼,見四王天上所

有,悉識悉知,從忉利天,至第六天乃

至阿迦膩咤天,菩薩悉見,悉識悉知,

從四王天,上至阿迦膩咤天,此諸天

人皆不識不知不見菩薩天眼所見,

菩薩天眼悉見十方恒沙世界衆生

生死善惡之事,悉見悉知.是爲菩薩

於天眼淨.」舍利弗白佛言:「何謂菩薩

於慧眼淨?」佛言:「菩薩慧眼不作是念:「

有爲法、無爲法,有道法、俗法.」.慧眼菩

薩無法不見,無法不聞,無法不識,無

法不覺.是爲菩薩於慧眼淨.」舍利弗

白佛言:「何謂菩薩得法眼淨?」佛言:「菩

薩以法眼,見是人堅信堅住於法,是

人無相、無願之脫,立於五根,受不中

止,定於不中止定,成解脫慧,以解脫

慧,度於三㝵,有身㝵、有狐疑㝵、有邪

信㝵.度是三㝵,得須陁洹,便道得念

於婬、怒、癡,薄得斯陁含,精勤於道,卻

婬、怒、癡,得阿那含,便消五愛,一者色

愛,二者無色愛,三者癡愛,四者恨戾

愛,五者亂志愛.已度是者,便得羅漢.

如是行空菩薩,便得空脫,便成五根,

疾近不中止禪,至羅漢道,是人已得

無相解脫,逮得五力,乃至羅漢.是爲

菩薩得法眼淨.菩薩所知生法,卽是

滅法,便逮五根.是爲菩薩得法眼淨.

菩薩發意,從檀波羅蜜,至般若波羅

蜜,具足信根,精進辦根,漚和拘舍羅

根,持是三根及諸功德,便生王者家、

大種姓家、梵志家、迦羅越家,生四天

王上至第六天,便於其中育養,教化

衆生,隨其所樂,淨佛國土,禮事諸佛,

不墮聲聞、辟支佛地,當成三耶三佛.

是爲菩薩得法眼淨.法眼菩薩悉知

一切從佛受決未受決者,有動還者

不動還者,有具足神通者,未具足者,

已具足神通遊諸世界禮事諸佛者

有未得是者,得佛國淨者,得不淨者,

菩薩教化衆生者,不教衆生者,菩薩

爲諸佛所稱譽者,不稱譽者,菩薩有

親近諸佛者,有不親近者,菩薩成佛

其弟子衆諸菩薩數其數無限者,有

限者,是菩薩成佛時以諸菩薩爲僧

者,不以菩薩爲僧者,有菩薩以勤苦

行成佛者,不以勤苦行成佛者,有菩

薩一生補處者,未補處者,有菩薩至

道場者,不至道場者,有菩薩坐樹下

降致魔者,不致魔者.是諸衆事一一

悉知,是爲菩薩得法眼淨.」舍利弗白

佛言:「何謂菩薩得佛眼淨?」佛言:「已得

金剛三昧,得薩云若、佛十種力、四無

所畏,行四等心、十八不共、大慈大悲,

是菩薩眼所見諸法一切衆事,無事

不見,無聲不聞,無物不護,無法不覺.

舍利弗,是爲菩薩得阿惟三佛,得最

正覺眼.菩薩欲得五眼淨者,當習六

波羅蜜.所以者何?諸所有善法,悉含

在六波羅蜜中故,一切菩薩、聲聞、辟

支佛法諸法等者,無過般若波羅蜜

等.般若波羅蜜者,是五眼之母,菩薩

學五眼者,疾成阿惟三佛.」

摩訶般若波羅蜜度五神通品第五

「復次,舍利弗,菩薩行般若波羅蜜,當

念具足度五神通.逮諸菩薩無量神

足,能動天地,變身無數,更合爲一,徹

視無㝵,石壁皆過.譬如鳥飛,無所觸

㝵,能履水蹈虛,身出水火,手捫摸日

月,身至梵天,有是神通,不自貢高,不

見貢高,用本空故.誰有能起,是神足

者?唯有得薩云若者,乃能起是耳.舍

利弗,菩薩學般若波羅蜜者,爲已得

神足之證,耳所徹聽,爲過諸天人耳,

雖得徹聽,亦不貢高,於有無之中,了

無所得,於有空、無空、無所生.菩薩行

般若波羅蜜,得天耳慧神通之證,能

知他人心中所念,知有婬、怒、癡者,無

婬、怒、癡者,知有愛欲意、無愛欲意者,

知有有者,知無無者,知有亂意、無亂

意者,有多者,有少者,有定意者,無定

意者,有脫者,無脫者,有高者,有下者,

雖知是,不自貢高.何以故?是意、非意

故,意不可思議故.以神通,滅宿命之

證,識一意至百意,從一日至百日,一月

至百月,一歲至百歲,一劫至百劫、無

數百劫、無數千劫、無數億百千那術,

盡自識知名姓、種族,所作所習,壽命

長短,所受苦樂,死此生彼,從彼生此

所作事物,威儀禮節,都識所更,不以

神通,而自貢高.菩薩學如是爲學般

若波羅蜜,以神通,明識宿命,以天眼,

見衆生生死所趣善惡之道,所得高

下,各隨本行身行,惡口言惡,意念惡,

謗毀聖賢,信邪倒見.以邪見因緣,自

壞其身,死墮地獄中,爲人身善,言念

亦善,不謗聖賢,正見信行,得生天上,

能見十方衆生,乃至五道,所見如是,

其一神通之德,盡見十方,持神通滅

漏盡之證,不取聲聞、辟支佛道,不持

餘法,當成阿惟三佛.不以神通漏盡

證故,而自貢高.菩薩行般若波羅蜜,

具足神通,其功德轉增上,乃至阿惟

三佛.有菩薩行般若波羅蜜,住檀波

羅蜜,淨除薩云若,迹計空無狐疑.菩薩

住尸波羅蜜,淨除薩云若,迹不疑罪

福,以空無所起故.舍利弗,有菩薩,住

羼波羅蜜中,淨除薩云若,迹以空故,

不起瞋恚菩薩住惟逮波羅蜜淨除

薩云若,迹於身精進,不起懈怠;菩薩

住禪波羅蜜,淨除薩云若,迹定志意

不起;菩薩住般若波羅蜜中,淨除薩

云若,迹不起愚癡;菩薩行般若波羅

蜜,住六波羅蜜中,淨除薩云若,迹從

空來往,不疑不犯,不瞋不忍,不進不

怠,不定不亂,不智不愚,亦不施與,亦

不有貪,不戒不犯,不進不退,不忍不

恚,不定不亂,不慧不癡,不謗不譽,不

有爲不無爲.如是舍利弗,無所從生

法,無有罵者,無有歎者,無有爲無無

爲,是爲菩薩摩訶薩行般若波羅蜜.

以得奇特之德,諸聲聞、辟支佛所不

能及具足之德,以教衆生,淨佛國土.」

摩訶般若波羅蜜授決品第六

「復次,舍利弗,菩薩行般若波羅蜜,以

發等意於一切人,發等意已,便得一

切諸法等,已得諸法等,便能等意於

一切法,便爲現在諸佛、菩薩、羅漢、辟

支佛之所愛敬,所在生處眼終不見,

惡色意初無惡念,行般若波羅蜜菩

薩,終不耗減於阿耨多羅三耶三菩.」

爾時,說般若波羅蜜行時,坐中有三

萬比丘,以身所著衣,盡用奉佛,皆發

無上正眞道意.於是佛笑時,阿難從

坐起,正衣服,右膝著地,叉手白佛言:

「佛不妄笑,會當有意.」佛告阿難:「是三

萬比丘於是壽終,當生阿閦佛國,卻

後六十二劫,皆當作佛,號聲聞支頭.

復有六萬欲天子,皆當生彌勒佛前,

皆當出家,作沙門,佛之威神令會者,

見東方千佛及四部衆及諸十方各

千佛現.」爾時,沙訶樓陁剎土,不如彼

佛國土嚴淨.爾時坐中有十千人,皆

發願言:「我曹皆當作功德,生彼淨國.」.

爾時,佛知善男子意所念,佛復笑.阿

難白佛:「願聞笑意.」佛告阿難:「見是萬

人不?」阿難言:「唯然.世尊,已見.」佛言:「是

萬人壽終,皆當往生彼諸佛國,皆不

離諸佛世尊,後當作佛,號莊嚴王如

來,無所著等正覺.」

摩訶般若波羅蜜妙度品第七

爾時,尊者舍利弗、摩訶目揵連、須菩

提、摩訶迦葉及諸大神通比丘,復有

餘大神通菩薩摩訶薩、諸優婆塞、優

婆夷,俱白佛言:「唯世尊,般若波羅蜜

者,是菩薩摩訶薩之最大度、上度、妙

度、無上尊度.唯世尊.辯才之度無與

等者,復無無等度、法度、空度、空無相

度,諸法空度,有無空度、具足諸德空

度.唯世尊,是諸菩薩摩訶薩,行般若

波羅蜜,其功德普具,無能伏者.唯世

尊,令是菩薩摩訶薩,成般若波羅蜜

功德,行般若波羅蜜菩薩,已作是無

等等之施,無與等者,種種具足檀波

羅蜜,身體種種無有與等者,已得無

等之利,行般若波羅蜜,自致得成阿

惟三佛.唯世尊,世尊亦復行般若波

羅蜜,種種無與等法之本,種種無等

之欲,本種種無與等五陰之利,轉無

上法輪.過去、當來、諸佛世尊行般若

波羅蜜,亦復如是,亦復轉於無上法

輪.唯世尊,諸菩薩摩訶薩欲得度於

諸法、彼岸,當習行般若波羅蜜.唯世

尊,若有菩薩摩訶薩,行般若波羅蜜

者,諸天龍、鬼神,諸阿須倫、世閒人民,

皆當爲作禮.佛告諸大會比丘及諸

菩薩:「當爲善男子、善女人,行般若波

羅蜜者作禮,諸天龍、神皆當作禮.」佛

告舍利弗:「世有菩薩摩訶薩,便有諸

天帝王、世閒人民,便有梵志迦羅越

種,便有轉輪聖王,便有四大天王乃

至阿迦膩咤天,便有須陁洹道、羅漢

辟支佛道,便有菩薩,便有佛道已,有

菩薩,便有供養衣服、飮食、牀臥、七寶、

珠璣、瓔珞、琉璃、摩尼.舍利弗,天上世

閒人所娛樂便身之具,以菩薩故,皆

悉有是.所以者何?行菩薩之事,住於

六波羅蜜中,調伏衆生,使布施,乃成

般若波羅蜜,菩薩摩訶薩欲安隱衆

生者,當行般若波羅蜜.」

摩訶般若波羅蜜舌相光品第八

爾時,世尊出廣長舌相,普遍三千大

千世界,於其舌根,出種種無央數百

千光明,徹照十方各一恒沙國.是時,

東方及十方國土無央數諸菩薩,見

是光明,各各自白其佛:「是何瑞應,有

是大光明?」佛告諸菩薩言:「西方去是

度一恒邊沙,有佛世界,名沙訶,其佛

號釋迦文,出舌相光明,爲諸菩薩說

般若波羅蜜,今有是應.」於是十方恒

沙國諸菩薩各白其佛言:「我等欲往

見釋迦文及諸菩薩,幷欲聞般若波

羅蜜.」諸佛各各告諸菩薩言:「欲往隨

意.」於是諸菩薩各各取諸名華、名香、

種種幢幡、珍寶、華蓋,發其國土,來詣

忍界,諸四天王乃至阿迦膩咤天,各

持天上諸名香華,來詣佛所.諸天人、

諸菩薩,皆悉來至,見釋迦文佛已,各

各供養,散諸名華,所散華寶,卽於佛

上,在虛空中,化成四柱臺,其臺高顯,

四面窗向臺,遍三千大千剎土,各各

莫不見有好臺羅列分別,不相障蔽,

其臺妙好交露莊嚴,未曾所有.於是

坐中,諸億百千人,各各從坐起,長跪

叉手,前白佛言:「唯世尊,願使吾等,於

當來世,逮得法利,當如世尊今於百

千衆圍繞說法,所現感動,亦當如是.

佛於是知諸大衆各已有仍堪任,於

諸法,無所從生法忍,佛便笑.阿難白

佛:「何因緣笑?願聞其意,」佛告阿難:「是

億百千衆皆得無所從生法忍,卻後

六十八億劫,劫名散華,皆當作佛,號

覺華如來無所著等正覺.」

摩訶般若波羅蜜行品第九

於是,世尊告須菩提言:「爲諸菩薩摩

訶薩,說所從因,成就般若波羅蜜.」是

時,諸會菩薩大弟子,諸天人意念言:

今須菩提爲諸菩薩,說般若波羅蜜,

自持辯才說耶?是佛威神乎?須菩提

知諸菩薩大弟子、天人意之所念,語

舍利弗言:「敢佛弟子所說法,所出音

聲,所可教授皆是世尊大士之務,佛

所說法事,與法不相違背.是善男子

學法,以法作證.舍利弗,我等當承佛

威神,爲諸菩薩摩訶薩,說般若波羅

蜜,非我等所入境界也.聲聞、辟支佛

不能爲菩薩摩訶薩,說般若波羅蜜.」

於是舍利弗、須菩提共白佛言:「唯世

尊,言菩薩,菩薩者何所法中,有言菩

薩乎?我等初不見法有菩薩者,我初

不見菩薩,亦不見菩薩字,亦不見般

若波羅蜜,當爲何所菩薩,而說般若

波羅蜜?」佛告須菩提:「般若波羅蜜、菩

薩及字,亦不在內,亦不在外,亦不在

兩閒中止.」佛告須菩提:「譬如字衆生,

爲衆生,言我人,言生是男、是士、是夫、

是作、是知、是覺.」佛告須菩提:「設是名

法,但著名字,亦不生亦不滅,從久遠

以來,但共傳字耳.」佛語須菩提:「所謂

般若波羅蜜,所謂菩薩及菩薩字,但

著字法,從久遠以來,但行其字,亦不

生亦不滅.須菩提,譬如所有色、痛、想、

行、識,但著字法,從久遠以來,因緣合

爲數,諸因緣合數法,亦不生,亦不滅

也.所謂般若波羅蜜,所謂菩薩及菩

薩字,亦復如是.」佛告須菩提:「所謂眼、

耳、鼻、舌、身、意,從久遠以來,但著字法,

亦不生,亦不滅.色、聲、香、味、細滑法,亦

復如是,亦不內,亦不外,亦不生,亦不

滅,從久遠以來,但著字法.般若波羅

蜜、菩薩及字,亦不內,亦不外,亦不在

兩中閒止.」佛告須菩提:「譬如內身所

有名爲頭、字爲頸、肩臂、脊肋、髀腨、腸

腳,是法亦不生,亦不滅,亦不內,亦不

外亦不兩中閒止所謂般若波羅蜜菩

薩及字,亦復如是.」佛告須菩提:「譬如外

諸所有草木、枝葉、莖節,從久遠以來,但

著名字,是字亦不生,亦不滅,亦不內,

亦不外.所謂般若波羅蜜、菩薩及字,

亦復如是.」佛告須菩提:「譬如過去諸

佛世尊,從久遠來,因字如住,是字亦

不生,亦不滅,亦不內,亦不外.須菩提,

譬如夢、響、幻熱時之炎,如如來所化,

皆著字數法.所謂般若波羅蜜,所謂

菩薩及字,亦不生,亦不滅,亦不內,亦

不外,亦不兩中閒止.」佛告須菩提:「菩

薩摩訶薩行般若波羅蜜,當學字法、

合法及㩲法數.行般若波羅蜜,不見

色、痛、想、行、識字有常、無常,亦不見五

陰字有苦、有樂,亦不見五陰有我、無

我,亦不見五陰空、無相、無願,亦不見

五陰淨,亦不見寂,亦不見著,亦不見

斷,亦不見五陰生,亦不見滅,眼、耳、鼻、

舌、身、意、色、聲、香、味,細滑法及十八性,

亦復如是.行般若波羅蜜菩薩摩訶

薩,不於有爲性中,現般若波羅蜜,亦

不見菩薩,亦不見菩薩字,亦復不於

無爲性中見.所以者何?須菩提,菩薩

摩訶薩行般若波羅蜜,於諸法,無想

念故,行般若波羅蜜,住於無想法,成

三十七品,行般若波羅蜜,亦不見般

若波羅蜜,亦不見般若波羅蜜字,亦

不見菩薩,亦不見菩薩字.行般若波

羅蜜,成佛十八法,亦復不見般若波

羅蜜,亦不見般若波羅蜜字,亦不見

菩薩字.菩薩行般若波羅蜜,爲已盡

超越諸法之相,超越已,亦不見亦不

斷.」佛告須菩提:「菩薩行般若波羅蜜,

當學知字數合法,覺已不入色,亦不

入痛、想、行、識,亦不入眼、耳、鼻、舌、身、意,

亦不入色、聲、香、味、細滑法,亦不入十

八性,亦不入意識覺,亦不入苦樂,亦

不入不苦不樂,亦不入有爲性,亦不

入無爲性,亦不入檀、尸、羼、惟逮禪,亦

不入般若波羅蜜,亦不入相好,亦不

入菩薩身,亦不入五根,亦不入慧度,

亦不入度神通,亦不入度慧,亦不入

內外空,亦不入所有無所有空,亦不

入教化衆生,亦不入淨佛國土,亦不

入漚和拘舍羅.何以故?不見諸法當

有可入者.」佛告須菩提:「菩薩摩訶薩

行般若波羅蜜,於諸法,無所入,便增

益六波羅蜜,便履菩薩位,履菩薩位

過阿惟越致地,具足諸神通,具足神

通已,遊諸佛國,育養衆生,供養禮事,

淨佛國土,盡見諸佛,從諸佛求願,卽

隨其所欲,而皆得之.從諸佛世尊聞

法,得諸陁鄰尼三昧門乃至阿耨多

羅三耶三菩,終無有斷絕.」時,佛告須

菩提:「菩薩行般若波羅蜜,當具知是

法數著字.於須菩提意云何?色、痛、想、

行、識爲是菩薩耶?眼、耳、鼻、舌、身、意是

菩薩耶?」須菩提對曰:「非也,世尊.」佛言:

「於須菩提意云何?以色、聲、香、味、細滑

法,爲是菩薩耶?眼、識、耳識、鼻識、舌識、

身識、意識,爲是菩薩耶?」對曰:「非也,世

尊.」佛告須菩提:「於意云何?以地、水、火、

風、空識,爲是菩薩耶?」對曰:「非也.」「以癡

爲是菩薩耶?行識、名色、六入、栽覺、愛

受有生死,是菩薩耶?」對曰:「非也,世尊.」

佛告須菩提:「於意云何?離五陰、六衰

六情、十八性、地、水、火、風、空,離十二因

緣,是菩薩耶?對曰:「非也,世尊.」佛告須

菩提:「五陰、十二因緣,如爲是菩薩耶?」

對曰:「非也,世尊.」「於須菩提意云何?可

離如爲菩薩耶?」須菩提對曰:非也,世

尊.」佛告須菩提:「汝觀何等義,而言五

陰、六衰、十二因緣,及如非菩薩,亦不

離五陰、六衰、十二因緣,及如爲菩薩

也?」尊者須菩提白佛言:「世尊,初不見

有衆生,當於何許有菩薩,云何以五

陰、六衰、十二因緣,爲菩薩,云何當離

五陰、六衰、十二因緣,爲菩薩?如如亦

非菩薩,離如亦非菩薩,無有是處.」世

尊讚歎須菩提言:「善哉,善哉!須菩提,

菩薩學當作無所見學,不見衆生,不

見般若波羅蜜.於須菩提意云何?以

五陰常故,言菩薩耶,以五陰無常故,

爲菩薩耶,以五陰是我所,爲菩薩耶,

非我所,爲菩薩耶,以五陰空無相無

願故,言是菩薩耶?須菩提對曰:「非也,

世尊.」佛言:「離五陰、空、無相、無願,爲是

菩薩耶?」須菩提對曰:「非也,世尊.」佛告

須菩提:「汝觀何等義,而言五陰、空、無

相、無願,非菩薩,亦不離五陰、空、無相、

無願,爲菩薩乎?」須菩提白佛言:「初不

見五陰,當云何以五陰故,言菩薩,初

不見有常,云何以無常故,言菩薩?」須

菩提白佛言:「世尊,初不見有樂,云何

以五陰苦,爲菩薩,初不見有我,云何

以五陰無我,而爲菩薩,初不見有人,

云何以五陰空故,而言有菩薩?世尊,

初不見有相,云何以五陰無相,而爲

菩薩?世尊,初不見願,云何以五陰無

願,而爲菩薩?」爾時,世尊讚歎須菩提

言:「善哉,善哉!菩薩摩訶薩學當於五

陰,作空、無相、無願、無所見、無所得.菩

薩行般若波羅蜜,當作是學.」佛告須

菩提:「汝向者所言:「我不見法有菩薩.」.

實如所言.須菩提,法法不相見,法不

見法性,法性亦不見法,五陰性不見

法性,法性不見五陰性,六情性不見

法性,法性不見六情性.」佛告須菩提:

「有爲性不見無爲性,無爲性不見有

爲性,有爲不離無爲,無爲亦不離有

爲.」佛告須菩提:「菩薩作是行般若波

羅蜜,於諸法無所見,雖不見諸法,亦

不恐,亦不畏懼,不悔,亦不懈怠.何以

故?以不見五陰,不見眼、耳、鼻、舌、身、意,

亦不見色、聲、香、味、細滑法故.亦不見

婬、怒、癡,亦不見十二因緣,亦不見吾

我,亦不見知見事,亦不見三界,亦不

見聲聞、辟支佛意,亦不見菩薩,亦不

見菩薩法,亦不見佛,亦不見佛法,亦

不見道,一切諸法盡不見,亦不恐,亦

不怖,亦不畏懼.」須菩提白佛言:「世尊,

菩薩何以故不恐不畏?」佛告須菩提:

「以菩薩意識法不可得,不可見,以是

故,不恐不畏.菩薩當於諸法,當作無

所得,無所見學行般若波羅蜜,亦不

見般若波羅蜜,亦不見菩薩,亦不見

菩薩字,亦不見菩薩意.是則菩薩學,

是則菩薩行.」

摩訶般若波羅蜜學品第十

是時須菩提白佛言:「世尊,菩薩摩訶

薩欲具足檀波羅蜜,當學般若波羅

蜜;欲具足尸、羼、惟、逮、禪波羅蜜,當學

般若波羅蜜.菩薩摩訶薩欲知色、痛

想、行、識,當學般若波羅蜜;欲知六情

內外者,當學般若波羅蜜;欲知十八

性,欲消滅婬、怒、癡,欲消滅吾我想,當

學般若波羅蜜;欲除狐疑,欲除犯戒,

望見,欲除三界婬諍,欲捨六衰習,欲

除四食,欲捨四淵流、四結、四顚倒,欲

捨十惡,知十善之行,當學般若波羅

蜜;欲知四禪、三十七品、四等心及佛

十八法,當學般若波羅蜜;欲得學意

三昧者,當學般若波羅蜜;欲知四禪

及四空定,欲得師子遊步,師子奮迅

三昧者,欲得諸陁鄰尼三昧、首楞嚴

三昧、海寶三昧、月幢三昧、諸法普至

三昧、觀印三昧、眞法性三昧、作無垢

幢三昧、金剛三昧、諸法所入門三昧、

三昧王三昧、王印三昧、力淨三昧、月

幢三昧、諸法所入眞辯才三昧、諸法

言所入照十方三昧、諸法陁鄰尼門

印三昧、不妄諸法三昧、諸法都聚印

三昧、虛空所止三昧、淨三昧、處三昧、

不起神通三昧、作上幢三昧,菩薩欲

得是諸三昧門及餘三昧者,當學般

若波羅蜜.」須菩提白佛言:「唯世尊,菩

薩摩訶薩欲滿一切衆生之所願者,

當學般若波羅蜜.菩薩欲具足諸功

德,持是具足之德,不墮罪處,亦不生

畀賤之家,亦不在羅漢、辟支佛地住,

亦不爲菩薩頂諍,當學般若波羅蜜.」

舍利弗語須菩提言:「云何爲菩薩頂

諍?」須菩提報言:「菩薩摩訶薩不以漚

和拘舍羅,行六波羅蜜.復不以漚和

拘舍羅,趣空、無相、無願三昧,墮聲聞、

辟支佛地,亦不順菩薩道,是爲菩薩

頂諍.」舍利弗問須菩提:「何以故名爲

菩薩頂諍?」須菩提報言:「所謂法愛是.」

問言:「何等爲法愛?」須菩提報言:『菩薩

摩訶薩行般若波羅蜜,入於五陰,計

挍五陰空、無相、無願,是爲順法愛.入

於五陰,計挍五陰空寂無常苦空非

我,是爲菩薩法愛.計挍言當滅五陰

是無爲證,是非證,是成道,是著,是斷,

是可習,是不可習,是菩薩行,是非菩

薩行,是道,是非道,是菩薩學,是非菩

薩學,是六波羅蜜,是非六波羅蜜,是

漚和拘舍羅,是非漚和拘舍羅,是菩

薩順法愛.」須菩提語舍利弗言:「菩薩

行般若波羅蜜,入法中,計挍分別,是

爲菩薩順法愛.」舍利弗語須菩提言:

「何等爲菩薩順道?」須菩提報言:「菩薩

行般若波羅蜜,不以內空觀外空,不

以外空觀內空,不持內外空觀空空,

不持空空觀內外空,亦不以空空見

大空,亦不以大空觀空空,亦不以大

空見最第一空,最第一空亦不見大

空,第一空亦不觀有爲空,有爲空亦

不觀第一空,亦不持有爲空,觀無爲

空,亦不持無爲空,觀有爲空.亦不持

無爲空觀無邊際空,亦不以無邊際

空,觀作空.作空亦不觀性空,性空亦

不觀作空.作空亦不觀自空,自空亦

不觀性空.自空亦不觀諸法空,不持

諸法空觀自空.諸法空亦不觀無空,

無空亦不觀諸法空.諸法空亦不觀

有空,有空亦不觀無空.有空亦不觀

無有空,無有空,亦不觀有空.舍利弗,

菩薩作是行般若波羅蜜,轉上便應

菩薩之道.復次,舍利弗,菩薩作是學

般若波羅蜜,不念五陰,亦不貢高,亦

不念眼,耳、鼻、舌、身、意,不念色、聲、香、味、

細滑法,亦不念六波羅蜜乃至佛十

八法,不念亦不貢高.作是學般若波

羅蜜,亦不念道意妙無與等者,亦不

念不貢高.所以者何?是意、非意意性

廣大而淸淨故.」舍利弗問須菩提言:

「云何意性廣大而淸淨?須菩提報言:

於婬欲癡,亦不合亦不散,不與塵勞

合,亦不散,不與惡行及六十二見合,

亦不散,亦不與聲聞、辟支佛意合,亦

不散.是爲菩薩意性廣大而淸淨.」舍

利弗復問言:「意爲有耶?言是意非意.」

須菩提報言:『意無所念時,有意無意,

寧可得可見可知不?」舍利弗報言:『唯

須菩提,不可得,不可見,不可知.須菩

提語舍利弗:「若意無念時,亦不見有

意,亦不見無意,亦不可得,亦不可見.

是故卽爲淸淨.」舍利弗問須菩提:『何

等爲無意意?」報言:「於諸法,無作無念,

是爲無意意.」舍利弗復問:「無爲無作,

亦是意耶?於五陰無爲無作,亦復是

意,乃至道無爲無作,亦是意耶?」須菩

提報言:「如是如是.如所問.」是時,舍利

弗讚歎須菩提言:「善哉,善哉!如須菩

提,爲是佛子,爲從佛生,爲從法化生,

則爲法施,非爲思欲施,隨其證,而爲

說法.實如佛所擧樂空寂行第一.菩

薩摩訶薩當作是學般若波羅蜜,便

爲阿惟越致終不離般若波羅蜜菩

薩欲學知聲聞、辟支佛地,當學般若

波羅蜜,當讀當習當持.欲學菩薩地,

當學般若波羅蜜,當讀當學當持當

習.何以故?般若波羅蜜中廣說三乘

之教.菩薩摩訶薩、聲聞、辟支佛,亦當

從是中,而學成.」

摩訶般若波羅蜜本無品第十一

是時,須菩提白佛言:「世尊,如菩薩行

般若波羅蜜,我亦不覺有菩薩,亦不

見菩薩,當爲何等菩薩,說般若波羅

蜜,當教誰不見諸法終始?云何當爲

菩薩,作字言菩薩耶?」世尊,是字必不

住,亦不不住.所以者何?是字亦不見,

亦不可得.世尊,我亦不見五陰終始.

云何當爲菩薩作字?是故世尊,是字

不住,亦不不住.世尊,我亦不見六情、

六衰終始,當云何爲菩薩作字?是字

不住,亦不不住.所以者何?是字亦不

可見不可知,云何爲菩薩建字?是字

亦不可見,亦不可知,是字不住,亦不

不住.世尊,亦不見十八性,亦不見十

二因緣終始.世尊,我亦不見十二因

緣生滅根本,亦不見婬、怒、癡終始,亦

不見六十二見,亦不見六波羅蜜終

始亦不見吾我亦不見人亦不見壽

亦不見命衆生終始亦不見三十七品

空無相無願四禪四等四無形禪之

終始佛志法志僧志戒志施志天志

安般志死志終始亦不可得見我亦

不見佛十八法終始世尊五陰如夢

如響如光如影如幻如炎如化終始

不可得寂靜不生不滅終始不著不

斷終始及如法性之法眞際終始皆

不可見世尊我亦不見善惡之法終

始我亦不見有爲無爲有漏無漏之

終始世尊我亦不見當來過去今現

在之終始我亦不見不當來不過去

不現在法之終始我亦不見世尊終

始我亦不見十方恒邊沙國土諸如

來無所著等正覺諸弟子及菩薩衆

終始世尊諸法之終始尚不可得不

可見當教何等菩薩當爲誰說般若

波羅蜜見字亦不住亦不不住是字

不可得知亦不可得亦不可見是故

字亦不住亦不不住何爲菩薩作字

何以故諸字法皆不可見亦不可得

世尊菩薩者合數建字法亦無有與

作字者五陰十八性十二衰三十七品

佛十八法亦無有與作字者世尊譬

如夢字響光影炎化名虛空世尊譬

如言地水火風空亦無有與作字者

言戒三昧智慧解脫見解脫慧是字

亦無有與作字者言須陁洹斯陁含

阿那含阿羅漢辟支佛其字亦無有

與作字者言菩薩言道言佛佛法其

字亦無有與作者言善惡言有常無

常苦樂有我言寂言寂靜所有無所

有其字無有與作者以是故我狐疑

所以者何諸法終始不可得見而爲

菩薩作字世尊是字亦不住於法性

何以故是字無所有不可得是故字

亦不住亦不不住若菩薩摩訶薩聞

作是說般若波羅蜜不惋不悔不懈

不怠不恐不怖當知是菩薩審諦住

阿惟越致地住於無所住復次世尊

菩薩行般若波羅蜜色痛想行識不

當於中住眼耳鼻舌身意不當於中

住色聲香味細滑法不當於中住六

識不當於中住六栽不當於中住六

覺不當於中住地水火風空識不當

於中住十二因緣不當於中住何以

故以色痛想行識空故世尊若五陰

空者爲非五陰五陰亦不離空空亦

不離五陰空則是五陰五陰則是空

是故世尊菩薩摩訶薩行般若波羅

蜜不當於五陰中住乃至十二因緣

亦不當於中住何以故十二因緣空

故十二因緣則是空空則是十二因

緣復次世尊菩薩摩訶薩行般若波

羅蜜三十七品乃至佛十八法不當

於中住佛十八法亦不離空空則十

八法十八法則空是故不當於中住

復次世尊菩薩摩訶薩行般若波羅

蜜六波羅蜜不當於中住何以故六

波羅蜜空故住則非六波羅蜜六波

羅蜜不離空空亦不離六波羅蜜是

故世尊菩薩不當於六波羅蜜中住

復次世尊菩薩摩訶薩行般若波羅

蜜文字數不當於中住文字數若多

若少不當於中住何以故文字數空

故復次世尊行般若波羅蜜菩薩神

通亦不當於中住何以故神通則是

空空則是神通復次世尊行般若波

羅蜜菩薩色痛想行識無常不當於

中住何以故無常空故假令無常不

空則非無常空亦不離無常無常則

是空空則是無常是故菩薩不當於

中住五陰苦五陰無我亦不當於中

住五陰空亦不當於中住五陰寂靜

亦不當於中住復次世尊行般若波

羅蜜菩薩如不當於中住法及法性

不當於中住眞際不當於中住復次

世尊菩薩行般若波羅蜜諸三昧門

陁鄰尼門不當於中住世尊菩薩摩

訶薩無有漚和拘舍羅作吾我想著

於五陰有仍五陰受般若波羅蜜亦

不順般若波羅蜜不得具足般若波

羅蜜便不能得出生薩云若復次世

尊菩薩行般若波羅蜜著於吾我想

住於諸陁鄰尼三昧門以想識求陁

鄰尼三昧門又復有仍受般若波羅

蜜亦不應不順般若波羅蜜不得具

足般若波羅蜜不能得出生薩云若

何以故不受色痛想行識故不受五

陰則非五陰所以者何其性空故諸

陁鄰尼三昧門不受不受則非陁鄰

尼三昧門其性空故乃至般若波羅

蜜亦復不受本性空故菩薩摩訶薩

行般若波羅蜜當觀性空之法雖觀

於諸法不當使有所著是名爲菩薩

摩訶薩無所受三昧積聚廣大無限

之用諸羅漢辟支佛所不能及薩云

若亦不受乃至內外空及有無空亦

不受何以故不可以相行故所以者

何相行有垢故何等相五陰相三昧

相是謂垢相當作是受當作是念不

爾者異道人先尼終不有信於薩云

若慧何等信信於般若波羅蜜不以

相信解受持觀其所應亦不以相亦

不以無相作是不受相先尼得解信

要便得度空性之慧不復受痛想行

識所以者何以見解空相之法何以

故亦不於內見慧亦不於外見慧亦

不離內外事見慧何以故亦不見法

當有可識知者亦不於內五陰見慧

亦不於外五陰見慧亦不離五陰見

慧以是因緣先尼得解得解已便得

信要於薩云若是謂比諸法等信以

爲證而不見諸法先尼作是解脫已

便於諸法無所受不想不念故是法

亦無有得者亦無有受者亦無有解

者是法亦非受亦非持亦不可獲亦

無有念一切諸法皆無念故世尊菩

薩摩訶薩所以於般若波羅蜜通達

來往於彼此岸者何於諸法無所受

不受色痛想行識者於諸法無所受

故乃至三昧陁鄰尼門無所受於諸

法亦無所受不具足三十七品佛十

力佛十八法不共終不中道般泥洹

何以故三十七品非三十七品乃至

佛十八法非十八法是法非法亦不

非法是爲菩薩摩訶薩行般若波羅

蜜不受五陰復次世尊菩薩摩訶薩

行般若波羅蜜當作是觀言何許是

般若波羅蜜般若波羅蜜爲是誰誰

有是般若波羅蜜菩薩行般若波羅

蜜當復作是念言不可得法不可見

法非爲般若波羅蜜於是舍利弗問

尊者須菩提言賢者何等法不可得

不可見須菩提報言般若波羅蜜不

可得不可見禪惟逮羼尸檀波羅蜜

亦不可得亦不可見以外空內空及

有無空故,五陰亦不可得見,三十七

品、佛十八法神通,亦不有,亦不可得

見,法性、法住、眞際佛、薩云若,亦不有,

亦不可得見,以內外空有無皆空故.

舍利弗,菩薩摩訶薩行般若波羅蜜,

若作是觀,作是念意,不惓不厭,不恐

不怖.當知是菩薩終不離般若波羅

蜜.」舍利弗問尊者須菩提:「何以當知

菩薩不離般若波羅蜜?」須菩提報言:

如色之狀貌離色如痛想行識狀貌

離痛、想、行、識,如檀波羅蜜狀貌離檀

波羅蜜,乃至般若波羅蜜狀貌離般

若波羅蜜,乃至佛十八法乃至眞際,

亦復如是.」舍利弗問須菩提言:「五陰

狀貌何類,六波羅蜜、佛十八法狀貌

何類,法性及如眞際其狀貌何類?須

菩提報言:「五陰無所有之狀貌,六波

羅蜜、佛十八法、眞際亦無所有之狀

貌,其類非物之類.舍利弗,是故當如

五陰狀貌離五陰,如六波羅蜜狀貌

離六波羅蜜,乃至眞際亦復如是.五

陰離五陰相,乃至眞際亦離其相,相

亦離其眞際.」舍利弗問須菩提:「菩薩

摩訶薩於中便出生薩云若耶?」報言:

「如所問,無有異.何以故?諸法無所出,

亦無所生.」舍利弗又問:「何以故,諸法

無有生,無有出?」須菩提報言:「五陰空

亦不見其出,亦不見其生.般若波羅

蜜、佛十八法、眞際,亦不見其出,亦不

見其生.舍利弗,菩薩摩訶薩作是學

般若波羅蜜,以漸近薩云若,已漸近

薩云若,便得身意相淨,已得身意相

淨,便無婬、怒、癡,意强梁貪意不復生,

意終無六十二見事,終不於母人腹

中生,常得化生,從一佛國,至一佛國,

育養衆生,普淨佛國土,至成阿耨多

羅三耶三菩,終不離諸佛世尊.舍利

弗,菩薩摩訶薩行般若波羅蜜,當作

是學,當作是行.」

放光般若波羅蜜經卷第二

戊戌歲高麗國大藏都監奉

勅彫造

放光般若經卷第三 菜

西晉于闐國三藏無羅叉奉 詔譯

摩訶般若波羅蜜空行品第十二

須菩提白佛言菩薩摩訶薩行般若

波羅蜜,無有漚和拘舍羅,於五陰爲

行相.若念五陰有常,爲行相;念五陰

無常,爲行相;念五陰苦,言五陰是我

所,是爲行相;念五陰寂靜,爲行相.世

尊,菩薩摩訶薩不以漚和拘舍羅,行

般若波羅蜜,學三十七品、佛十八法,

亦復爲行相.世尊,若菩薩行般若波

羅蜜,自念言:「我行般若波羅蜜.」.設欲

有所得,是亦爲行相.若菩薩念言有

作是學者,爲學般若波羅蜜,是亦爲

行相.作是學者,當知菩薩未有漚和

拘舍羅故須菩提語舍利弗言菩薩

作是學般若波羅蜜,爲住色,爲分別

色坐,分別色,便作行色求,已作是行,

不得離生、老、病、死苦.菩薩復不以漚

和拘舍羅,行般若波羅蜜,處於眼、耳、

鼻、舌、身、意,分別六情,復分別十八性,

復住於三十七品及佛十八法各分

別計挍作色求,亦復不能脫生、老、病、

死苦.是菩薩尚不能逮聲聞、辟支佛

地證,況欲得阿耨多羅三耶三菩?是

事不然,以是故,當知菩薩行般若波

羅蜜,無漚和拘舍羅.」舍利弗問須菩

提:「當云何知菩薩行般若波羅蜜,而

是漚和拘舍羅?」須菩提報言:「菩薩摩

訶薩行般若波羅蜜,於色、痛、想、行、識,

不作相行,亦不言五陰有常、無常,於

五陰,亦不作苦樂行,亦不作是我所、

非我所行,於五陰,不作空、無相、無願

行,於五陰,亦不作寂靜行.以是故,舍

利弗,以五陰空,爲非五陰,五陰不離

空,空不離五陰,五陰則是空.空則是

五陰,六波羅蜜、三十七品及佛十八

法皆空,假令空者,亦不離十八法,十

八法亦不離空.菩薩如是行般若波

羅蜜,則爲是漚和拘舍羅.菩薩作是

行般若波羅蜜,便成阿耨多羅三耶

三菩.行般若波羅蜜,亦不見般若波

羅蜜,亦不見行者,亦不見不行者.」舍

利弗問須菩提:「菩薩摩訶薩何以故,

行般若波羅蜜,亦不見般若波羅蜜?

須菩提報言:「以般若波羅蜜狀貌,本

實不可得見故.何以故?所有者無所

有故.是故行般若波羅蜜,無所見.所

以者何?菩薩悉知諸法所有、無所有,

有三昧名於諸法,無所生.是諸菩薩

摩訶薩無量無限廣大之用,非聲聞、

辟支佛所知.菩薩摩訶薩不離是三

昧,便疾得阿耨多羅三耶三菩.」舍利

弗問須菩提:「但是三昧使菩薩疾成

阿耨多羅三耶三菩耶?頗復有餘三

昧?」須菩提報言:「亦復有餘三昧,令菩

薩疾成得佛.」舍利弗問言:「何者是?」須

菩提言有三昧名首楞嚴菩薩行是

三昧,亦疾得佛.復有寶印三昧、師子

遊步三昧、月三昧、作月幢三昧、諸法

印三昧、照頂三昧、眞法性三昧、必造

幢三昧、金剛三昧、諸法所入印三昧、

三昧王所入三昧、王印三昧、力進三

昧、寶器三昧、必入辯才三昧,如是等

三昧,菩薩摩訶薩悉學已,便疾得佛.

舍利弗,復有無央數不可計三昧,菩

薩所應學,亦復令菩薩,疾得佛.」須菩

提承佛威神言:「若有菩薩摩訶薩,行

是三昧者,已爲過去佛所授決已,今

現在諸佛亦授其決已,亦不見三昧,

亦不念三昧,亦不貢高念言:「我得是

三昧.」,亦不念言:「我住是三昧.」.都無三

昧想.」舍利弗問須菩提言:「諸有住是

三昧者,爲已從過去諸佛授記已耶?」

須菩提言:「不也.舍利弗,何以故?般若

波羅蜜及三昧、菩薩無有異.菩薩則

是三昧,三昧則是菩薩,般若波羅蜜

亦爾等無有異,而善男子不知諸法

等三昧.何以故不知?菩薩以不見是

三昧,是故不知.」於是,世尊讚歎須菩

提言:「善哉,善哉!如我所歎譽,汝於諸

空寂行者第一.菩薩摩訶薩當作是

學六波羅蜜及三十七品及佛十八

法.」舍利弗白佛言:「菩薩摩訶薩當作

是學般若波羅蜜耶?」佛言:「當作是學

六波羅蜜、三十七品及佛十八法,亦

不想有所得有所見.舍利弗白佛言:

何等爲無所得無所見?」世尊報言:「吾

我及衆生不可得見,以內外空故,五

陰、十八性、十二衰,不可得不可見,本

淨故,十二因緣不可見,常淨故,苦習

盡道不可見,常淨故,不可見欲性、形

性、無形性,不可得見三十七品、佛十

八法,常淨故,不可得見六波羅蜜,從

須陁洹乃至佛,常淨故,不可見.」舍利

弗白佛言:「何等爲淨?」世尊報言:「不生、

不有不可見,無所爲是爲淨.」舍利弗

白佛言:「菩薩摩訶薩作是學,爲學何

法?」世尊報言:「菩薩作是學於諸法無

所學.何以故?法不爾如凡人所入.」舍

利弗白佛言:「法云何世尊?」佛報言:法

之所有如無所有,作是有故,言無所

有.」舍利弗白佛言:「何等爲無所有而

有?」世尊報言:「五陰無所有,內外所有

無所有空故,三十七品、佛十八法無

所有,內外所有無所有空故,凡夫愚

人隨癡入愛,於中作癡行,爲兩際所

得,而不知不見法所不癡者,而爲入

於名色,入於六入,入於三十七品及

佛十八法,雖入其中,法所無者及更

念,亦復不知,亦不見,不知不見何等?」

佛言:「不知五陰,不見五陰,不見三十

七品、佛十八法,以是法,墮於凡夫愚

人之數,而不出於何,不出於欲形、無

形界,不出於聲聞、辟支佛法,不出而

復不信.不信何等?不信五陰空,不信

三十七品、佛十八法空,亦復不住.於

何所不住?不住於六波羅蜜,不住於

阿惟越致地,乃至佛十八法不住.以

是故,謂爲凡夫愚人,便入於眼、耳、鼻、

舌、身、意,入於五陰、六衰,入於十八性,

入於婬、怒、癡,入於諸見,入於三十七

品、佛十八法,入於道.」舍利弗白佛言:

「世尊,菩薩作是學爲不學般若波羅

蜜,不成薩云若慧耶?」佛言:「如是學,爲

不學般若波羅蜜,不出薩云若.」舍利

弗白佛言:「何以故,菩薩不學般若波

羅蜜,不成薩云若慧?」佛言:「以菩薩摩

訶薩無漚和拘舍羅,以想念入六波

羅蜜及三十七品、佛十八法,以想念

入薩云若.以是故,菩薩摩訶薩不學

般若波羅蜜,不生薩云若慧.」舍利弗

白佛言:「菩薩當云何學般若波羅蜜,

而令菩薩,成薩云若慧?」佛言:「菩薩行

般若波羅蜜,不見般若波羅蜜,是爲

菩薩摩訶薩行般若波羅蜜者,學如

成薩云若慧如應無所見無所得舍

利弗白佛言:「何等爲無所得、無所見?」

佛言:「不見一切法空故.」

摩訶般若波羅蜜問幻品第十三

須菩提白佛言:「世尊,若人問言幻人

布施、持戒、精進、忍辱、一心智慧,學三

十七品、佛十八法,學薩云若,當成薩

云若不乎?我等當云何報?」佛告須菩

提:「我自還問汝,隨須菩提意報我.於

須菩提意云何?五陰與幻有異無?眼、

耳、鼻、舌、身、意、色、聲、香、味、細滑、法、十八

性,與幻有異不?」須菩提對曰:「無有異.

世尊.」佛言:「三十七品、佛十八法、空、無

相、無願及道與幻有異不?」須菩提答

曰:「無有異.世尊.五陰則是幻,幻則是

五陰,十二衰及十八性皆是幻,三十

七品及佛十八法,亦是幻,幻則十八

法.」佛告須菩提:「幻人頗有著有縛,有

生有死不?」對曰:「無.」「於須菩提意云何?

幻人亦不生亦不滅,學般若波羅蜜,

當成薩云若不?」須菩提白佛言:「不能

得.」「於須菩提意云何?著字名合法五

陰數字,爲菩薩不?」對曰:「如是如是,世

尊.」「著字五陰生滅可得見不?」須菩提

對曰:「不可得見,亦無起,亦無滅,亦無

字,亦無身行,亦無意行,亦無著,亦無

縛.」「學般若波羅蜜,寧成薩云若不?」須

菩提對曰:「不能成.」佛言:「菩薩學般若

波羅蜜,應無所得.」須菩提白佛言:「菩

薩如是學般若波羅蜜及阿耨多羅

三耶三菩爲如幻人學所以者何當

知五陰如幻人.於須菩提意云何?五

陰爲學般若波羅蜜,當成薩云若不?」

須菩提白佛言;「不也,世尊.何以故?五

陰所有、無所有,無所有者亦不可得

見.」「於須菩提意云何?五陰如夢,如響

如影,如熱時炎,如化,當學般若波羅

蜜耶?」對曰:「非也,何以故?五陰、六衰,如

夢如幻,無所有,不可得見.」須菩提白

佛言:「新發大乘意菩薩,聞作是說,般

若波羅蜜將無恐怖.」佛言:「新學大乘

菩薩未得般若波羅蜜、漚和拘舍羅,

不與善知識相隨,或恐或怖.」須菩提

白佛言:「菩薩當行何等漚和拘舍羅,

令菩薩不恐不怖?世尊.」佛告言:「菩薩

行般若波羅蜜,應薩云若行,觀五陰

無常,亦不猗五陰.是爲菩薩行般若

波羅蜜、漚和拘舍羅.復次,須菩提,菩

薩意應薩云若行,觀五陰苦、空、非我,

觀五陰空、無相、無願,觀五陰寂靜,應

無所得,無所猗.是爲菩薩行般若波

羅蜜、漚和拘舍羅.菩薩當作念言:「我

當爲一切衆生,說無常、苦、空、非我,爲

說空、無相、無願、寂靜之法,應無所得

無所猗.」.是爲菩薩檀波羅蜜.復次,須

菩提,菩薩亦不以羅漢、辟支佛意,觀

五陰無常、苦、空、非我,亦不以羅漢、辟

支佛意,觀空、無相、無願、寂靜.是爲菩

薩不越戒.以是故,菩薩不恐不怖.菩

薩盡能奉行能忍,是爲菩薩行羼提

波羅蜜.復次,須菩提,菩薩意行,應薩

云若,觀五陰無常,應無所見,無所著,

不捨薩云若意.是爲菩薩行惟逮波

羅蜜.菩薩適作是行,不起羅漢、辟支

佛意、羈他惡意,亦不得生.是爲菩薩

摩訶薩行禪波羅蜜,不恐不怖.復次,

須菩提,菩薩行般若波羅蜜,當作是

觀言:不以五陰空,空則五陰,六情、十

八性、三十七品,亦復如是.是故菩薩

行般若波羅蜜,不恐不怖.」須菩提白

佛言:「菩薩行般若波羅蜜,當與何等

善知識,相得聞說般若波羅蜜不恐

不怖?」佛報言:「菩薩說五陰無常、苦、空、

無我、空無相、無願、寂靜,而無所希望.

持是無所希望之福,不作羅漢、辟支

佛地行,但求薩云若.是爲菩薩善知

識爲說六情、十八性寂靜,而無所希

望,持是功德,不願聲聞、辟支佛地.是

爲菩薩善知識.復次,須菩提,菩薩念

三十七品、佛十八法,念薩云若,念道,

以爲一切說法無所希望,持無所希

望福,不爲聲聞、辟支佛地,但爲薩云

若.是爲菩薩善知識.」須菩提白佛言:

「何等爲菩薩學般若波羅蜜,無漚和

拘舍羅,爲惡知識聞說般若波羅蜜,

爲恐怖?」世尊報言:「菩薩離薩云若意,

猗般若波羅蜜,而自貢高行禪、精進

忍辱、持戒,行布施,以猗檀波羅蜜,而

自貢高.復次,須菩提,菩薩離薩云若

意,念五陰內外空,以空貢高有所猗.

念六情空,念十八性空,以是爲貢高.

念二十七品及佛十八法空,猗十八

法,而自貢高.是爲菩薩不行般若波

羅蜜,無漚和拘舍羅,聞說般若波羅

蜜,爲恐怖.」須菩提白佛言:「何等爲菩

薩惡知識?」佛言:「教令遠離六波羅蜜,

語菩薩言:「莫學是非佛所說,但合會

作是不足聽聞,不當受持,不當諷誦

讀,亦不當教他人.」.當知是菩薩惡知

識.菩薩復有惡知識,與說魔所樂事,

魔波旬作佛形像,往到菩薩所,使菩

薩遠離六波羅蜜,語菩薩言:「善男子,

用是六波羅蜜學爲.」.當知是菩薩惡

知識.魔復作佛形像,往到菩薩所,分

別廣說.聲聞所應行經,但爲說是魔

事,當知是菩薩惡知識.魔復作佛形

像,往到菩薩所,語菩薩言:「善男子,汝

亦無菩薩意,亦非阿惟越致,汝亦不

能成阿耨多羅三耶三菩.」,假令不教

菩薩,令覺魔事者,是菩薩惡知識.魔

波旬復作佛形像,往到菩薩所,語菩

薩言:「善男子,眼、耳、鼻、舌、身、意空、六衰、

十八性皆空,六波羅蜜、三十七品、佛

十八法皆空,用是阿耨多羅三耶三

菩學爲有作是教者,是爲菩薩惡知

識.復次,須菩提,魔復作辟支佛形像,

往至菩薩所,語菩薩言:「善男子,十方

皆空,無有佛,亦無有菩薩,亦無有聲

聞.」,而爲菩薩,說是輩魔事,當知是則

菩薩惡知識.魔復作聲聞形像,被服

往到菩薩所,斷菩薩薩云若意,爲說

聲聞、辟支佛行,有作是教者,則是菩

薩惡知識.魔復作菩薩師和上,被服

到菩薩所,教令離菩薩行,教令離薩

云若、三十七品及佛十八法,持空、無相、

無願法,授菩薩:「汝當念是法,受聲聞

地證,當用是阿耨多羅三耶三菩.」,學

爲是但魔事耳.復次,須菩提,魔復作

菩薩母形像,來至菩薩所言:子汝當

受是須陁洹證,習羅漢果證,當用是

阿耨多羅三耶三菩,爲當受是無央

數劫生死,當受是截手截腳之痛.向

菩薩說是輩魔事,是則魔所作.復次,

須菩提,魔復作比丘,被服至菩薩所,

語菩薩言:「眼、耳、鼻、舌、身、意無常,苦空,

非我,空無相,無願寂靜.爲說三十七

品、佛十八法,皆爲說相著事.」.當知是

菩薩之惡知識.覺已當急遠離之.」

摩訶般若波羅蜜了本品第十四

須菩提白佛言:「菩薩號爲菩薩,其句

義云何?」佛告須菩提:「菩薩句義無所

有.所以者何?道者無有句義,亦無我.

菩薩義者亦如是.須菩提,譬如鳥飛

虛空,無有足迹.菩薩義者亦如是.譬

如夢幻熱時炎影如來所化無所有

菩薩義者亦如是.譬如法性及如眞

際,亦無所有.譬如幻士,五陰不可得,

不可見,行般若波羅蜜菩薩摩訶薩,

其義亦如是.譬如幻士行內外空,亦

無所有,菩薩行般若波羅蜜,其義亦

如是.須菩提,譬如幻士行六波羅蜜、

三十七品及佛十八法,無所有,菩薩

義者亦如是.須菩提,譬如佛五陰不

可得.何以故?無有五陰故.菩薩行般

若波羅蜜,不見菩薩之句義.須菩提,

譬如怛薩阿竭阿羅訶三耶三佛、六

情,無所有,菩薩行般若波羅蜜,其義,

亦如是.須菩提,譬如佛行內外空,其

際不可得見,行三十七品及佛十八

法不可得見,菩薩其義亦如是,有爲

無爲性,亦無有義.須菩提,譬如不生

不滅,無所有,無作無著,無斷,其義亦

無所有.何等不生不滅,不著不斷,不

有不作?」報言:「五陰不生不滅,亦不著

亦不斷,亦不可見.十八性、六情、六衰、

五陰無著,三十七品、佛十八法無著,

無斷義不可得,行般若波羅蜜菩薩,

其義亦如是.須菩提,譬如三十七品、

佛十八法,本淨無有義,菩薩義者亦

如是.譬如吾我淨,以吾我無有邊際

故,我人壽命淨不可得見,衆生無邊

際故,菩薩行般若波羅蜜,其義亦如

是.譬如日出時,諸冥迹不復現,菩薩

亦如是.譬如天地劫盡火燒時,世間

諸所有.皆燒盡其迹,不可見.菩薩行

般若波羅蜜,其義亦如是.須菩提,譬

如世尊戒具本時,惡戒迹不復現,得

三昧,亂意迹不復現,得智慧,無有愚

癡迹,得解脫,不復見未解脫迹,已見

解脫慧,不復見不解脫慧.譬如佛光

出時,日月、忉利諸天王、阿迦膩咤天

光明,不復現.菩薩行般若波羅蜜,其

句義不可見.何以故?道及菩薩、菩薩

義,是亦不合,亦不散,無有形不可見,

無有對一相,一相者則爲非相.須菩

提,菩薩於諸法,當學無所著,亦當覺

知諸法.」須菩提白佛言:「何等爲諸法,

何等爲菩薩於諸法學無所著,何等

爲菩薩覺知諸法?」佛告須菩提:「諸法

者,謂善法、惡法、記法、未記法、俗法、道

法、有漏法、無漏法、有爲法、無爲法,是

爲菩薩當於是諸法學,無所著亦當

學.」須菩提白佛言:「何等爲世俗善法?」

佛告須菩提:「俗善法者,謂孝順父母,

供養沙門道人,養育長老,施諸福

事,約身守節,精勤念善意,崇方便,修

行十善,有俗內想、腐敗想、靑瘀想、血

想、食不消想、亂想、骨想、半燋想四禪

四等四無形禪想、佛想、法想、比丘僧

想、戒想、施想、天想、精勤想、安般想、身

想、死想.須菩提.是謂世閒善法.何等

爲世俗惡法?殺盜、婬怒、惡口、妄言、綺

語、嫉妒、邪見.是爲世俗惡法.何等爲

記法?若善法,若不善法.是爲記法.何

等爲未記法?未有身、口、意,未有四大,

未有五陰、十八性、十二衰,是爲未記

法.何等爲世俗法?五陰、十二衰、十八

性、十善、四禪、四等、四無形禪.是謂世

俗法.何等爲道法?三十七品、三解脫

門、三根、三三昧、解脫攝意、八解脫門、

九次第禪、十八空、佛十力、四無所畏、

佛十八法.是爲道法.何等爲漏法?五

陰、十二衰、十八性、十二因緣、四禪、四

無形禪.是爲漏法.何等爲無漏法?三

十七品、佛十八法,是爲無漏法.何等

爲有爲法?欲界、形界、無形界、三十七

品乃至佛十八法.是爲有爲法.何等

爲無爲法?無爲法者,不生亦不滅,不

終亦不始,常住而不改,婬、怒、癡盡,如

無有異法性及眞際.是謂無爲法.菩

薩摩訶薩當於是空相之法.無所著,

而不傾動,覺諸法,而不二.」須菩提白

佛言?「何等爲摩訶薩?」佛告須菩提:「於

諸大衆,必有上首.是故名爲摩訶薩.」

須菩提白佛言:「當爲何等衆生,而作

上首?」佛告須菩提:「大衆者謂須陁洹、

斯陁含、阿那含、阿羅漢、辟支佛、初發

意菩薩摩訶薩至阿惟越致地住者,

是爲大衆之聚,菩薩當於是中,作上

首,於中當發金剛意,便爲上首.」須菩

提白佛言:「世尊,何等爲金剛意?」佛告

須菩提:「菩薩摩訶薩發意言:「我當受

無央數生死,作精進行.我當爲衆生

故,捨一切所有.我當等心於一切衆

生.我當以三乘,度脫衆生,當令般泥

洹,亦不見衆生般泥洹.我當覺諸法

無所從生,常當以薩云若慧意,行六

波羅蜜.我當學當救濟一切.」.須菩提,

是爲菩薩發金剛意,便爲大衆最上

首.菩薩復發意言:「我當爲泥犂薜荔

中罪人所受苦痛.我當爲衆生,代受

無央數劫苦痛,盡令衆生於無餘泥

洹,而般泥洹.然後我自爲身作善本,

億百千劫乃成阿耨多羅三耶三菩.」.

須菩提,是爲菩薩發金剛意,於大衆

而爲上首.菩薩當爲妙意,以妙意故,

於衆生爲上首,從初發意已來,亦不

當生婬、怒、癡意,亦不當嬈衆生,亦不

起聲聞、辟支佛意.是爲菩薩摩訶薩

妙意,而爲大衆作上首,亦不念貢高.

菩薩當於薩云若意,而不動,亦不貢

高.菩薩常當起護念於衆生,亦不捨

衆生,菩薩摩訶薩當爲法行,當爲法

樂.何等爲法樂?隨其所知,而諷誦受,

菩薩行般若波羅蜜,住於諸法空,爲

大衆作導,亦無所倚,亦無所得.菩薩

住於三十七品及佛十八法,爲大衆

作上首,無所倚而無所見.菩薩行般

若波羅蜜,住於行如金剛三昧,乃至

盡虛空際無所染逮解脫三昧,便爲

大衆作上首,而無所得,亦無所倚.須

菩提,菩薩住於是法地故,便能爲衆

生,而作上首.是故名爲摩訶薩.」

摩訶般若波羅蜜摩訶薩品第十五

是時,舍利弗白佛言:「我亦當復說所

以爲摩訶薩者何?」佛告舍利弗「便說.」

舍利弗言:「菩薩於諸妄見悉斷,是故

名爲摩訶薩.何謂諸見?妄見、吾我見、

有人見及衆生見、有斷見、有常見、有

見、無見、五陰見、十八性見、十二衰見、

有諦見、十二因緣見、有三十七品佛

十八法見、有育養衆生見、有淨佛土

見、有道見、有佛見、轉法輪見.一切諸

見悉斷,作如是說法,是故名爲摩訶

薩.」須菩提問舍利弗言:「菩薩摩訶薩

何以故,有五陰、十二衰、十八性、十二

因緣見,何以故有三十七品、佛十八

法見及有妄見?舍利弗對曰:「菩薩摩

訶薩不以漚和拘舍羅行般若波羅

蜜,如務五陰、六情、十八性、十二因緣,

猗六波羅蜜、三十七品及佛十八法

起諸見,菩薩摩訶薩行般若波羅蜜、

漚和拘舍羅,斷是諸見,爲人說法,而

無所猗.」須菩提白佛言:「我亦當說所

以爲摩訶薩者何?」佛告須菩提:「樂說

者便說.」須菩提言:「道意無有與等者,

非聲聞、辟支佛所知.何以故?以薩云

若意無漏故,意亦不著.是故爲摩訶

薩.」舍利弗問須菩提:「何等爲菩薩意

無有與等者,諸羅漢、辟支佛所不能

及者?」須菩提報言:「菩薩摩訶薩從初

發意以來,不見法有生滅,亦不見有

增減,亦不見著,亦不見斷.舍利弗,諸

法不生不滅,不增不減,不著不斷者,

亦無羅漢、辟支佛意,亦無道意,亦無

佛意.是爲菩薩摩訶薩意無有與等

者,非羅漢、辟支佛所能及知者.」舍利

弗言:「如須菩提意,不著羅漢、辟支佛

地,五陰亦不著,三十七品、佛十八法

亦不著.」舍利弗語須菩提:「假令薩云

若意無漏者,凡人意亦當無漏,性空

故,羅漢、辟支佛及諸佛世尊意亦當

無漏.」須菩提言:「爾如所言.」舍利弗言:

「五陰亦無漏,其性本空故.三十七品、

佛十八法,亦復無漏,性空故.」須菩提

言:「如舍利弗所言.」舍利弗問須菩提

言:「無意爲不與意合耶?無色、痛、想、行、

識爲不與識合耶?」須菩提言:「爾如所

言.」舍利弗復問:「三十七品、佛十八法

與非十八法,爲不著不合耶?」須菩提

報言:「有無之事皆合.」須菩提語舍利

弗言:「菩薩摩訶薩作如是行般若波

羅蜜,不持道意及羅漢、辟支佛所不

能及知意,亦不貢高,而有所猗於猗

於法,而無所入.」

摩訶般若波羅蜜問僧那品第十六

是時,邠耨文陁尼子白佛言:「世尊,我

當說所以爲摩訶薩者.」佛言:「汝樂欲

說者,便說之.」邠耨言:「菩薩爲大功德

所纏絡,乘於大乘.以是故,謂爲摩訶

薩.」舍利弗問邠耨言:「何等爲菩薩摩

訶薩以大功德所纏絡,而爲摩訶薩?」

邠耨報言:「菩薩摩訶薩不爲齊限於

人故,住檀波羅蜜,而爲布施,普爲一

切衆生故,行檀波羅蜜,尸、羼、惟逮禪

般若波羅蜜,普爲衆生故,作謙苦行.

菩薩成僧那僧涅,不限衆生,亦不言:「

我當限度若干人,不能度餘人.」.亦不

言:「我當教若干人至道.」.亦不言:「我不

能教餘人.」.菩薩爲衆生故,起大誓願

言:「我自當具足六波羅蜜,亦當教他

人,使具足六波羅蜜.」.菩薩行檀波羅

蜜,所布施應薩云若,意願言:「持是功

德,與一切衆生,俱共得阿耨多羅三

耶三菩.」.舍利弗,是爲菩薩行般若波

羅蜜,而習布施.復次,舍利弗,菩薩布

施應薩云若,不求羅漢、辟支佛地,是

爲菩薩行般若波羅蜜,布施習於尸

波羅蜜.復次,舍利弗,菩薩布施時,作

薩云若念法所應行,是爲習羼波羅

蜜,如精進所應行,是爲習惟逮波羅

蜜,一心布施,應薩云若,念終不起聲

聞、辟支佛意,是爲習禪波羅蜜.所可

布施如幻相,不見施者,亦不見所施,

亦不見受者,是爲菩薩布施,而習般

若波羅蜜.菩薩以薩云若意,不想諸

波羅蜜,亦不猗.舍利弗,是故當知菩

薩爲僧那僧涅.復次,舍利弗,菩薩摩

訶薩行尸波羅蜜意,應薩云若布施,

持布施功德,與衆生共求阿耨多羅

三耶三菩,是爲菩薩行尸波羅蜜,而

具檀波羅蜜.復次,舍利弗,菩薩行尸

波羅蜜,盡能奉行,能忍辱,是爲菩薩

行尸波羅蜜,具足羼波羅蜜.復次,舍

利弗,菩薩行尸波羅蜜,具足惟逮波

羅蜜,是爲菩薩習精進.菩薩行尸波

羅蜜,不受羅漢、辟支佛意,菩薩行尸

波羅蜜,於諸波羅蜜,如幻相,不貢高,

亦無所倚.舍利弗,是爲菩薩行尸波

羅蜜,如習般若波羅蜜,是爲菩薩行

尸波羅蜜,摠持諸波羅蜜.是故名爲

僧那僧涅.菩薩行羼提波羅蜜,應薩

云若布施,菩薩入無形禪,亦不處其

中,是爲菩薩行漚和拘舍羅,而爲般

若波羅蜜.復次,舍利弗,菩薩行禪分

別空、無相、無願,是爲菩薩行僧那僧

涅,而爲般若波羅蜜.以是故,名爲僧

那僧涅.舍利弗,菩薩作是僧那僧涅

者,十方諸佛世尊,皆以大音聲,讚歎

是菩薩言:某國土菩薩具諸功德,爲

僧那僧涅,當育養衆生,淨佛國土.」於

是舍利弗問邠耨文陁尼子:「何等爲

菩薩摩訶薩摩訶衍三拔致?摩訶衍

三拔致者,晉言發趣大乘.云何爲發

起大乘?」邠耨報言:「行六波羅蜜,隨諸

禪所應行,盡奉行,持求薩云若,菩薩

以薩云若意,於八禪觀其無常,觀其

苦、空,非我、無願,是爲菩薩行般若波

羅蜜.爲摩訶衍,菩薩念三十七品、佛

十八法,是爲菩薩摩訶衍,菩薩意不

近羅漢、辟支佛地.志但崇薩云若.是

爲菩薩行四等,而爲羼波羅蜜.菩薩

行薩云若,意無懈時,是爲菩薩惟逮

波羅蜜.菩薩雖行四禪慈悲,喜護八

禪,亦不能動搖菩薩.所以者何?以漚

和拘舍羅故.菩薩行四等,爲衆生消

諸漏,是爲菩薩行四等,而爲檀波羅

蜜.諸法所作禪,不持求羅漢、辟支佛.

何以故?常求薩云若故.是爲菩薩行

四等,而不㧗尸波羅蜜.菩薩復有摩

訶衍,於內外空,其慧不轉,無所倚,無

所得,無所見.是爲菩薩摩訶衍.復有

摩訶衍,不於諸法,慧不在亂,亦不在

定,慧亦不在有常,亦不在無常,慧亦

不在苦樂,亦不在有我、無我.是爲菩

薩摩訶衍,而應無所倚.復有摩訶衍,

慧不在當來、過去、今現在,慧亦不離

三世.是爲摩訶衍應無所倚.摩訶衍

者,慧不在三界,亦不離三界.復有摩

訶衍,慧不在俗法,亦不在道法,亦不

在有爲,亦不在無爲,亦不在有漏,亦

不在無漏.是爲無所倚.舍利弗,是爲

菩薩摩訶薩摩訶衍.」

摩訶般若波羅蜜摩訶衍品第十七

爾時,舍利弗問邠耨文陁尼子言:「何

等爲菩薩摩訶薩乘於大乘?」邠耨報

舍利弗言:「菩薩行般若波羅蜜,乘於

檀、尸、羼、惟逮、禪波羅蜜.乘是六波羅

蜜,不見六波羅蜜,亦不倚菩薩,而無

所倚.是爲乘於大乘.復次,舍利弗,菩

薩摩訶薩一心學薩云若,具足三十

七品、佛十八法,雖念欲成,不有所倚,

是爲菩薩乘於大乘.復次,舍利弗,菩

薩作是念言:「菩薩者但是字耳,五陰

者但有字耳,不倚五陰故.六情者但有

字耳,不倚六情故.三十七品者但有

字耳;不倚三十七品故.內外空者但

有字耳,不倚內外空故.佛十八法者

但有字耳,不倚佛十八法故.如來法

者但有字耳不見法性故眞際者但

有字耳眞際不可見故佛及道者但有字

耳,不倚佛故.」.是爲菩薩摩訶薩乘於

大乘.復次,舍利弗,菩薩摩訶薩從初

發意以來,具足菩薩之神通,具足已,

欲育養群生,從一佛國,遊至一佛國,

供養禮拜,事諸佛世尊,從諸佛,聽受

法教.何謂法教?」報言:「菩薩大乘是.菩

薩乘是大乘,遊諸佛剎,淨佛國土,育

養衆生,初無佛國想,亦無衆生想,亦

不住二地.菩薩爲衆生故,隨其所應,

而變其形像,不得一切智,終不離菩

薩乘,逮一切智已,便能轉法輪,非羅

漢、辟支佛及諸天龍、閱叉,阿須倫及

世閒人所能轉.是時,聞十方恒邊沙

諸佛世尊讚歎聲言:「某國某菩薩摩

訶薩,乘於大乘,逮薩云若,轉於法輪.」.舍

利弗,是爲菩薩摩訶薩乘於大乘.」

摩訶般若波羅蜜僧那僧涅品第十八

爾時,須菩提白佛言:「何等爲菩薩摩

訶薩僧那僧涅?佛告須菩提:「六波羅

蜜、三十七品、內外空及有無空、佛十

八法及一切智,被諸功德之鎧,成佛

身光,徹三千大千剎土.復以光普遍

十方恒邊沙佛國土,便爲六反震動

三千大千剎土.復六反震動十方恒

邊沙佛國土.菩薩已受是光明,住於

檀波羅蜜以大乘之鎧便能變化三

千大千剎土,化爲琉璃,自變其形,爲

遮迦越王,布施一切,隨其所欲,飢渴

與飮食欲得衣者與衣欲得香華醫

藥,布施種種,隨衆人身所便,樂盡給

與之作是布施已便爲衆生說六波

羅蜜行.衆生聞菩薩教已,至得阿耨多

羅三耶三菩,不離六波羅蜜行,是爲

菩薩被大乘之鎧.須菩提,譬如工幻

師,在四要道頭,於大衆人前,布施隨

人所欲.飮食、衣被、錢財,隨人意所索,

幻人盡與.於須菩提意云何?是幻師

頗有所布施於人不?須菩提白佛言:

「無所施,亦無得者.」佛告須菩提:「菩薩

自化身,作遮迦越王布施,隨人所樂

而在所與,恣人所欲而施與,雖施而

無所與,亦無得者.何以故?須菩提,法

之幻法應爾.復次,須菩提,菩薩摩訶

薩住於尸波羅蜜,示現作遮迦越羅,

於中使人,持十善法,教人使爲四禪、

四等、四無形禪立於三十七品,至佛

十八法,衆生聞是法教,至得道,終不

離是法教.須菩提,譬如幻師,化作大

衆人,教幻人,持十善,立以三十七品,

至佛十八法.於須菩提意云何?頗有

人立於十善、四禪、四無形禪,頗有人

立於三十七品及佛十八法者不?」須

菩提對曰:「無有立者也.世尊.」佛告須

菩提:「菩薩立諸衆生於十善地、三十

七品、佛十八法,亦不見有人住是法

者.所以者何?法幻之法自應當爾.以

是故,須菩提,菩薩摩訶薩爲被大乘

之鎧.復次,須菩提,菩薩住羼波羅蜜,

亦立衆生於羼波羅蜜.菩薩從初發

意以來,作誓言:「假令衆生持刀杖害

我,悉受終不起惡意.」,如彈指之頃,當

復立衆生於忍辱地,亦復如是,雖立

衆生於羼波羅蜜,亦復如幻師,亦無

衆生想.須菩提,是爲菩薩大乘之鎧.

復次,須菩提,菩薩摩訶薩住於惟逮

波羅蜜,立衆生精進意,應薩云若,亦

復如幻師.是爲菩薩大乘之鎧.菩薩

住於禪波羅蜜,亦復教一切人,行一

心,菩薩住於等法,不見法有亂者,有

一心者.須菩提,是爲菩薩住於禪波

羅蜜,亦復教一心,人行禪乃至阿耨

多羅三耶三菩,終不離是一心,亦復

如幻師.是故名爲僧那僧涅.復次,須

菩提,菩薩摩訶薩住於般若波羅蜜,

亦復勸助教一切人使立於般若波羅

蜜.須菩提,是爲菩薩摩訶薩行般若

波羅蜜,於諸法不見有彼此岸.是爲

菩薩住於般若波羅蜜,亦復勸助衆

生,化立人於般若波羅蜜,教化衆生,

亦復如幻,不見有學者,不見有受者.

以是故,須菩提,菩薩摩訶薩僧那僧

涅.復次,須菩提,菩薩被大乘鎧,以安

處十方恒邊沙佛國衆生,立於六波

羅蜜,爲衆生,說六波羅蜜法,使衆生

聞之,聞已,至阿耨多羅三耶三菩,不

離是法,亦復如幻,亦不見受法者,亦

不見受是教者.以是故,菩薩爲大乘

之鎧.菩薩復被大乘之鎧,意應薩云

若.菩薩不言「我當教若干人,立於六

波羅蜜.」,亦不言:「我當教若干人,行三

十七品佛十八法.」,亦復不言:「我不能

教若干人.」亦復不言:「我教若干人,得

須陁洹乃至阿羅漢、辟支佛.」,不言:「我

不教若干人,至阿羅漢.」,亦不言:「我立

若干人,至薩云若.」,不言:「我不悉教爾

所人.」.何以故?菩薩所度無有限㝵,亦

無適莫,菩薩所度亦無有數,亦無有

量.須菩提,菩薩譬如幻師,教幻人,不

見有所教,亦不見有受者.是爲菩薩

摩訶薩僧那僧涅.」須菩提白佛言:「如

我從佛所聞義,當知菩薩非爲僧那

僧涅.何以故?諸法空故.色、痛、想、行、識、

空;眼、耳、鼻、舌、身、意、色、聲、香、味、細滑法、

十八性各隨其相,各自空;檀波羅蜜

至般若波羅蜜亦自空;內外空皆自

空;從三十七品,至佛十八法,皆空;菩

薩亦空;僧那、僧涅亦自空.以是故,世

尊,當知菩薩爲非僧那僧涅.」佛告須

菩提:「如所言,無有異.須菩提,薩云若

非爲非作,菩薩爲衆生,作摩訶僧那

僧涅者,是衆生亦非爲非作.」須菩提

白佛言:「何以故薩云若及衆生非爲

非作?」佛言:「不見有人故.是故薩云若

無爲無作.何以故?須菩提,五陰亦不

有所作,亦非不作.六情六衰亦無所

爲,亦無所作.我人壽命亦無所爲,亦

無所作.何以故?邊際不可得故.須菩

提,夢、響、影、幻、熱時炎、化,無所作,亦無

所爲;內外空、三十七品、佛十八法,亦

無所爲,亦無所作.何以故?其本際不

可得見故.如及法性眞際,亦無所作,

亦無所爲.菩薩薩云若,亦無所作,亦

無所爲.何以故?無有本際故.以是故,

須菩提,薩云若及衆生無所有、無所

作以是當知菩薩非爲摩訶僧那僧

涅.」須菩提白佛言:「如觀世尊所說義,

五陰亦無縛無脫.」邠耨文陁尼子問

須菩提:「何等五陰無縛無脫?」須菩提

報言:「五陰如夢,如響,如影,如幻,如化,

如熱時炎,當來、過去、今現在,五陰無

縛無脫,五陰無端緖,無縛無脫,五陰

寂無所生無縛無脫.五陰善、不善,俗

五陰道,五陰有漏,無漏亦無縛無脫.

一切諸法無縛無脫,無際寂靜無縛

無脫,六波羅蜜無縛無脫,無際寂靜

內外空無縛無脫,三十七品無縛無

脫,佛十八法無縛無脫,無際寂靜故,

道及菩薩薩云若一切智事,無際寂

靜無所生,亦不縛亦不脫.如法性眞

際無爲亦無縛無脫,無際寂靜不生

無縛無脫.如是邠耨,菩薩摩訶薩於

無縛無脫,六波羅蜜中,住無縛無脫,

薩云若於無縛無脫,育養衆生無著

無縛無脫,淨佛國土無著無縛無脫.

見諸世尊,以無縛無脫,聞法終不離

無縛無脫,諸佛世尊終不離無縛無

脫,諸神通終不離無縛無脫,五眼終

不離無縛無脫.轉無縛無脫法輪,無

縛無脫安立衆生於三乘.如是邠耨,

菩薩摩訶薩,於無縛無脫六波羅蜜,

於諸法得逮覺,無際寂靜無所生故.

邠耨,當知是爲菩薩摩訶薩無縛無

脫之僧那僧涅.」

放光般若波羅蜜經卷第三

丁酉歲高麗國大藏都監奉

勅彫造

放光般若經卷第四 菜

西晉于闐國三藏無羅叉奉 詔譯

摩訶般若波羅蜜問摩訶衍品第十九

是時,須菩提白佛言:「何等爲菩薩摩

訶薩大誓?世尊,云何當知菩薩趣大

乘?乘是乘,當至何所?誰當成是乘者?

佛告須菩提言:「六波羅蜜是菩薩摩

訶薩之大乘.何等爲六?檀、尸、羼、惟逮、

禪、般若波羅蜜.」須菩提白佛言:「何等

爲菩薩檀波羅蜜?」佛告言:「菩薩摩訶

薩布施意應薩云若,內外所有布施

已,持是功德,盡施衆生,與衆生共發

阿耨多羅三耶三菩.是爲菩薩摩訶

薩檀波羅蜜.」須菩提白佛言:「何等爲

尸波羅蜜?」佛言:「菩薩持戒發意應薩

云若,自持十善,教他人行十善,亦無

所倚.是爲菩薩,不㧗戒應無所倚.」須

菩提白佛言:「何等爲羼波羅蜜?」佛言:

菩薩自具足於忍地,復勸他人,令行

忍辱而無所倚,是爲菩薩摩訶薩行

羼波羅蜜.」須菩提白佛言:「何等爲惟

逮波羅蜜?」佛言:「菩薩意應薩云若,不

廢五波羅蜜,亦復立衆生於五波羅

蜜而無所倚.是爲菩薩惟逮波羅蜜.」

須菩提白佛言:「何等爲禪波羅蜜?」佛

言:「菩薩摩訶薩以薩云若意,自以漚

和拘舍羅入諸禪,不隨禪生,亦復教

他人使行禪,而無所倚.是爲菩薩禪

波羅蜜.」須菩提白佛言:「何等爲菩薩

般若波羅蜜?」佛言:「菩薩摩訶薩,以薩

云若意,不入於諸法而觀諸法之性,

而無所倚.亦復教他人,令不入於諸

法,而觀諸法之性,而無所倚.是爲菩

薩摩訶薩般若波羅蜜,是爲菩薩摩

訶薩摩訶衍.又須菩提,復有摩訶衍,

內空、外空乃至有無空是也.何等爲

內空?內法是謂眼、耳、鼻、舌、身、意眼本

空,不著垢,亦不壞.何以故?本性爾.耳

耳本空;鼻,鼻本空;舌,舌本空;身,身本

空;意,意本空,亦不著垢,亦不壞.何以

故?本性爾.是爲內空.何等爲外空?謂

色、聲、香、味、細滑、法.色本空,亦不著垢,

亦不壞.何以故?色本性爾.聲、香、味、細

滑、法皆爾.何以故?本性空故.是爲外

空.何等爲內外空?內六衰,外六衰是

爲內外法.以外法故,內法空;以內法

故,外法空,亦不著,亦不壞.何以故?本

性爾.是爲內外空.何等爲空空?諸法

之空,持諸法空,空於空是爲空空.何

等爲大空?八方上、下皆空,是爲大空.

何等爲最空?泥洹是不著不壞,是爲

最空.何等爲有爲空?從不著不壞本

至三界空,是爲有爲空.何等爲無爲

空?不生不滅住於不異,從不著不壞

皆空.何以故?本空故.是爲無爲空.何

等爲至竟空?所可不得邊際者,是爲

至竟空.何等爲不可得原空?諸可來

者不知所從來,無有處故,是爲無有

原空.何等爲無作空?於諸法,無所棄,

是爲無作空.何等爲性空?諸法所有

性及有爲、無爲性,非羅漢、辟支佛、諸

佛世尊所不作,是爲性空.何等爲諸

法空?諸法者,謂五陰、十二衰、十八性、

有爲法、無爲法,是爲諸法.從不著不

壞,至諸法之性,是爲諸法空.何等爲

自相空?色相所受相,是所持相爲想,

所有相便有所覺相,是爲識,乃至有

爲、無爲相,從有爲無爲相,至諸法皆

悉空.是爲自相空.何等爲無所得空?從

無著無壞至無所得法,亦無所得,是

爲無所得空.何等爲無空?於中無所

見,是爲無空.何等爲有空?諸法無有

偶者於諸合會中皆無有實是爲有

空.何等爲有無空?於諸聚會中,亦無

有實,是爲有無空.復次,須菩提,有以

有爲空;無以無爲空;異以異爲空.何

等爲有?有者謂五陰性,性以性爲空,

是爲有空.何等爲無?以無爲空無所

成,無所成爲空.空者亦非知可作,亦

非見可作.何等爲餘事空?有佛無佛

法性、法寂如,及爾眞際住如故以是

異空,是爲餘事空.須菩提,是爲菩薩

摩訶薩摩訶衍.須菩提,復有摩訶衍.

何等爲衍?百七三昧,是各各有名.何

等三昧名首楞嚴三昧?何等爲首楞

嚴三昧?諸三昧門之所趣聚皆來入

其中,是故名首楞嚴.復有三昧,名寶

印.何等爲寶印三昧?諸三昧所有印

皆而印之.復有三昧,名師子遊戲.何

等爲師子遊戲?住是三昧者,盡遊戲

諸三昧中.復有月三昧,住是三昧者,

能以光明照諸三昧.復有月幢三昧,

住是三昧者,持諸三昧.復有在諸法

上三昧,住是三昧者,諸三昧悉從其

中出.復有照頂三昧,住是三昧者,能

以光明,照諸三昧上.復有法性畢三

昧,住是三昧者,能決了諸法.復有必

造幢三昧,住是三昧者,於諸三昧中,

必持堅固幢.復有金剛三昧,住是三

昧者,諸三昧無有敢當者.復有法所

入印三昧,住是三昧者,與諸法印相

應.復有安住三昧,住是三昧者,便能

住諸三昧.復有放光明三昧,住是三

昧者,便能遍照諸三昧.復有勢進三

昧,住是三昧者,能以力勢,教諸三昧.

復有等步三昧,住是三昧者,能等行

諸三昧.復有入辯才教授三昧,住是

三昧者,能辯解諸三昧.復有過量音

聲三昧,住是三昧者,得入無量名字

三昧.復有照處處三昧,住是三昧者,

於諸三昧,能遍照於諸方面.復有摠

持印三昧,住是三昧者,能持諸三昧

印.復有不忘三昧,住是三昧者,不忘

諸三昧.復有一切法所聚海三昧,住

是三昧者,能使一切諸三昧等行.復

有虛空普三昧.住是三昧者,能遍足

諸三昧.復有金剛部三昧,住是三昧

者,持諸三昧部.復有寶勝三昧,住是

三昧者,降伏諸垢濁.復有熾炎三昧,

住是三昧者,能以光炎遍照諸三昧.復

有無願三昧,住是三昧者,於諸法無

所取.復有審住三昧,住是三昧者,不

見諸法有住處.復有選擇三昧,住是

三昧者,於諸三昧無意念想.復有無

垢燈三昧,住是三昧者,爲諸三昧作

燈明.復有無限光三昧,住是三昧者,

於諸三昧無有限量.復有作光明三

昧,住是三昧者,能於諸三昧而有所

照.復有普照明三昧,住是三昧者,諸

三昧皆在眼前現.復有淨要三昧,住

是三昧者,逮得等淨三昧.復有無垢

光三昧,住是三昧者,散諸三昧垢.復

有造樂三昧,住是三昧者,受諸三昧

樂.復有電明三昧,住是三昧者,爲諸

三昧作燈明.復有無盡三昧,住是三

昧者,不見盡以不盡.復有上威三昧,

住是三昧者,於諸三昧中威德獨然.

復有畢盡三昧,住是三昧者,見諸三

昧盡所可見,如不見.復有不動三昧,

住是三昧者,令諸三昧不動不覺不

戲.復有不別三昧,住是三昧者,不見

離別.復有日燈三昧,住是三昧者,照

諸三昧門.復有月無垢三昧,住是三

昧者,能去諸三昧冥.復有淨光明三

昧,住是三昧者,於諸三昧分別四無

㝵慧.復有作明三昧,住是三昧者,爲

諸三昧門作明.復有造作三昧,住是

三昧者,爲諸三昧作畢竟.復有諸慧

三昧,住是三昧者,見諸三昧慧.復有

金剛三昧,住是三昧者,決斷諸三昧.

復有住意三昧,住是三昧者,不動不

搖不恐不怖,亦無意想.復有現明三

昧,住是三昧者,於諸三昧悉遍見明.

復有安立三昧,住是三昧者,於諸三

昧善處.復有寶積三昧,住是三昧者,

普見諸三昧寶.復有法印三昧,住是

三昧者,印諸三昧,從印及不印.復有

等三昧,住是三昧者,不見法有等脫.

復有棄樂三昧,住是三昧者,悉棄諸

樂.復有過法定三昧,住是三昧者,滅

諸法之冥,在諸三昧上.復有散結三

昧,住是三昧者,能散用諸三昧.復有

解諸法句三昧,住是三昧者,能解諸

三昧及諸法句.復有等文字三昧,住

是三昧者,得諸等字.復有畢字三昧,

住是三昧者,不見一字.復有斷因緣

三昧,住是三昧者,斷諸因緣.復有無

態三昧,住是三昧者,不得諸法態.復

有無行三昧,住是三昧者,不見諸法

行.復有無窟行三昧,住是三昧者,未

見諸三昧有窠窟之行.復有畢陰三

昧,住是三昧者,能淨諸陰.復有主行

三昧,住是三昧者,見諸三昧行.復有

不起三昧,住是三昧者,不見諸三昧

起.復有度境界三昧,住是三昧者,過

諸境界.復有聚諸善三昧,住是三昧

者,能得聚諸法、諸三昧.復有止選三

昧,住是三昧者,意不墮落.復有淸淨

華三昧,住是三昧者,得諸三昧淸淨

華.復有主覺三昧,住是三昧者,於諸

三昧,有七覺意.復有無限辯三昧,住

是三昧者,逮得無量之辯.復有無等

等三昧,住是三昧者,便得無等等.復

有度諸法三昧,住是三昧者,越度三

界.復有決斷三昧,住是三昧者,能見

諸法,見諸三昧決斷事.復有散諸狐

疑三昧,住是三昧者,逮得散諸法三

昧.復有無住三昧,住是三昧者,不見

諸法處.復有一行三昧,住是三昧者,

不見諸法有二.復有衆生所入三昧,

住是三昧者,不見衆生,亦不見所入.

復有一事三昧,住是三昧者,不見諸

三昧事.復有厭該衆事三昧,住是三

昧者,不見有別.復有散諸生死勞怨

三昧,住是三昧者,逮得諸厭三昧慧

所入處,無所覺.復有衆行音所入三

昧,住是三昧者,衆行音聲皆悉隨從.

復有脫諸音響字三昧,住是三昧者,

見諸三昧脫於音字.復有然炬三昧,

住是三昧者,於諸三昧中,威德獨明.

復有淨相三昧,住是三昧者,能淨一

切三昧相.復有無准三昧,住是三昧

者,於諸三昧,不見於准.復有具足衆

事三昧,住是三昧者,於諸三昧,皆得

具足.復有不願苦樂三昧,住是三昧

者,不見諸三昧有苦樂.復有事不減

三昧,住是三昧者,不見諸三昧有盡.

復有持迹三昧,住是三昧者,盡看諸

三昧.復有邪正聚三昧,住是三昧者,

於諸三昧,不見邪正.復有滅恚諍三

昧,住是三昧者,於諸三昧,不見恚諍.

復有無恚三昧,住是三昧者,不見於

諸法,於諸三昧,有恚無恚.復有無垢

光三昧,住是三昧者,於諸三昧,亦不

見光,亦不見垢.復有主要三昧,住是

三昧者,於諸三昧,不見無要.復有明

月滿無垢炎三昧,住是三昧者,能使

諸三昧滿具足,如月十五日時.復有

大莊飾三昧,住是三昧者,能使諸三

昧嚴好.復有與世閒作光明三昧,住

是三昧者,光明普照十方及諸法.復

有三昧,名三昧等,住是三昧者,於諸

法,亦不見有亂,亦不見有定.復有無

忿三昧,住是三昧者,能使諸三昧,而

無有忿.復有無倚無窟無樂三昧,住

是三昧者,於諸三昧,不見樔窟.復有

最如三昧,住是三昧者,於諸三昧,不

轉於如.復有三昧,名身骸,住是三昧

者,不見此三昧性.復有三昧,名斷口

行與空合,住是三昧者,不見諸三昧

有言.復有三昧,名虛空本脫無色,住

是三昧者,逮得諸法本空.須菩提,是

爲菩薩摩訶薩行般若波羅蜜摩訶衍.」

摩訶般若波羅蜜陁鄰尼品第二十

復次,須菩提,復有摩訶衍.何所爲衍?

所謂四意止是.何等四意止?菩薩自

觀身、觀他人身,觀內外身已,亦無身

想,亦無所倚,若行若寂,常念世閒從

癡有.觀內痛意行法,觀外痛意行

法,觀內外痛意行法,若行若寂,常念

世閒癡.須菩提,云何菩薩觀內身

行?菩薩自知可行知行,可住知住,可

坐知坐,可臥知臥,隨身所行,皆能自

知.是爲菩薩自觀身行,若行若寂,常

念世閒苦惱.又須菩提,菩薩出入進

止安詳瞻不忘,坐臥左右,亦常安詳,

服三法衣,不失威儀.行般若波羅蜜

菩薩,自觀內外身行如是而無所倚.

菩薩常觀息出入,息長亦知,息短亦

知.譬如陶輪,調其緩急.菩薩息知意

與息俱俱出俱入,是爲菩薩觀內身

行,若行若寂.常念世閒癡苦受患.復

次,須菩提用是行般若波羅蜜,常當

觀身分別四分,地、水、火、風.譬如屠牛,

分爲四分,菩薩觀身分別四事,本末

從來亦復如是.是爲菩薩觀內外身,

亦無所倚.復次,須菩提,菩薩觀身從

頭至足,但有不淨髮毛、爪、齒、筋骨、五

藏,三十六物,有何可貪?譬如田家器,

盛五穀,有目之士,若開發器,悉見種

稷分別識知.菩薩觀身身中所有亦

復如是.是爲菩薩自觀內身,若行若

寂常念世閒癡愛痛苦亦無所倚復

次,須菩提菩薩觀人,初死之日,至于

五日,胮脹爛臭,體壞汁流,互相澆灒,

無有淨處,或爲飛鳥、走獸所食,或噉

其半,惡露不淨,或有死人筋纏,骸骨

血澆,或有死人血肉已盡,筋骨相縺,

中有骸骨已解離者,節節異處,或

見久死骸骨靑白色者,或腐壞者,或與

地土共同色者,菩薩都作是觀.作是

觀已,還自計挍我身分未脫未離此

法俱亦當爾.是爲菩薩觀內身法,觀

他人身無所貪猗.若行若寂,常念世

閒癡苦災患,自觀覺意法,亦觀他人

覺意法,分別.思念,斷癡惑意.須菩提,

是爲菩薩摩訶薩摩訶衍.須菩提,復

有摩訶衍.漸御四意斷是.何謂爲四?

惡意法未生,樂御習精進,攝意使不

生,已起惡意法,亦復樂御精進攝意

習使斷,未生善事法,持樂意精進,習

使得生,已生善法念欲處,具足廣顯

欲使不忘,亦復樂習精進攝意,御使

得成,是爲菩薩摩訶薩摩訶衍.須菩

提,復有摩訶衍.謂四神足是.何謂爲

四?已得樂定,除諸所作行,摠攝神足;

以精進定,除諸所作行,摠攝神足;以

持意定,除諸所作行,摠攝神足以;智

之定,除諸所作行,摠攝神足,是爲菩

薩摩訶薩摩訶衍.須菩提,復有摩訶

衍.謂五根是.何謂五根?信根、精進根、

志根、定根、智慧根,是爲菩薩摩訶薩

摩訶衍.須菩提,復有摩訶衍.謂五力

是.何謂爲五?信力、精進力、志力、定力、

智慧力,是爲菩薩摩訶薩摩訶衍.須

菩提,復有摩訶衍.謂七覺意是.何謂

爲七?以志覺意、以法覺意、以精進覺

意、以悅喜覺意、以信覺意、以定覺意、

以適無以著覺意,是爲菩薩摩訶薩

摩訶衍.須菩提,復有摩訶衍.謂賢聖

八品道是.何謂爲八?正見、正念、正言、

正行、正業、正習、正志、正定,是爲菩薩

摩訶薩摩訶衍,亦復無所倚.須菩提,

復有摩訶衍.謂三三昧是.何謂爲三?

空三昧、無相三昧、無願三昧,是爲菩

薩摩訶薩摩訶衍.復有摩訶衍.謂諸

慧事是.苦慧、習慧、盡慧、道慧、消慧、無

所起慧、法慧、明慧、各各知他人所念

慧、眞慧.何等爲苦慧?不生苦,是爲苦

慧何等爲習慧習滅已斷是爲習慧

何等爲盡慧?滅諸苦事,是爲盡慧.何

等爲道慧?賢聖八品道,是爲道慧.何

等爲消慧?貪、婬、瞋、恚、愚、癡盡,是爲消

慧.何等爲不起慧?不受生死處,是爲

不起慧.何等爲法慧?曉斷五陰,是爲

法慧.何等爲明慧?眼、耳、鼻、舌、身、意無

常,色、聲、香、味、細滑、法,亦復無常,是爲

明慧.何等爲各各知他人所念慧?一

切衆生心中所念、所起,種種悉知,是

爲各各知他人所念慧.何等爲眞慧?

所謂如來薩云若智,是爲眞慧,亦無

所倚.須菩提,是爲菩薩摩訶薩摩訶

衍.復有摩訶衍.所謂三根是.何等爲

三根謂學士從白衣至須陁洹五根

是未曾知當知,從斯陁含至阿那含,

亦有五根,應知當知,從阿羅漢、辟支

佛、菩薩至佛,亦有五根,謂已知無所

復學當知,是爲菩薩摩訶薩摩訶衍.

須菩提,復有摩訶衍.謂三三昧也.何

等爲三?第一有覺有觀,第二無覺有

觀,第三無覺無觀.何等爲有覺有觀?

謂第一禪,是爲有覺有觀.何等爲無

覺有觀?謂第一禪未至二禪,在其中

閒,是爲無覺有觀.何等爲無覺無觀?

從第二禪,至無思想、無思想慧禪,是

爲無覺無觀.是爲菩薩摩訶薩摩訶

衍.須菩提,復有摩訶衍,謂十念是.佛

念、法念、僧念、戒念、施念、天念、滅念、安

般念、身苦念、死亡念是,亦無所倚.是

爲摩訶衍.須菩提,復有摩訶衍.謂四

禪、四等、四無形禪、八惟無禪、九次第

禪、佛十種力、四無所畏.十種力者,謂

佛現身相好,神足變化,感動衆邪迴

使入正,一力也.口之所說,在衆智上,

能變疑結,開令解脫,二力也.意入空

定,淸明六達,邪神嬈亂,道志不搖,三

力也.默然斷想,神足無爲,感動三千

大千日月,人無驚悚,四力也.道意聰

睿,演法布化,流盈十方,各得其所,五

力也.逆知衆意,曉人行趣,若縛若脫,

悉能解散,六力也.三世所作殃福本

際報受之未大慧悉知無有罣㝵七

力也.一切人民衆行根源,種種各異,

受身不同,悉覺本際因緣起處,八力

也.慧眼以淨,所察無限,見諸生死往

來所墮,九力也.大慧已足,方便已備,

生死已斷,著行已盡,所作已訖,不復

還受,自然無師,稱一切智,是謂十力,

也.四無所畏者,佛爲正覺,或有沙門、

婆羅門或魔或天或梵若復有餘衆

無有能來難詰我者,佛亦不見有起

是意者,以是證故,佛行安隱,逮無所

畏,一無畏也.逮精進行,得知最處,在

衆人中,得師子吼,能轉梵輪,諸沙門、

婆羅門、諸天、梵、魔一切餘法,所不能

轉,獨佛能轉二無畏也.佛漏已盡,若

有沙門、婆羅門,或天魔、梵無,有敢言

佛漏未盡者,三無畏也.如佛所說言,

眞無諱善惡之報,不失所行,一切餘

衆,諸天魔、梵不見能敢違佛言者,如

佛所說賢聖八道行,是得道得度衆

苦,一切餘衆,諸天魔、梵,亦無有能戾

此教者,佛亦不見有此處者,四無所

畏也.是爲菩薩摩訶薩摩訶衍,亦無

所倚.須菩提,復有摩訶衍.謂四無㝵

慧是.何等爲四?知諸法事,其慧無㝵

解,諸句義其慧無㝵,分別辯才其慧

無㝵,所說了了其慧無㝵,是爲菩薩

摩訶薩摩訶衍.須菩提,復有摩訶衍.

謂佛十八法.何等爲十八法?一者謂

佛從得佛以來,初無誤時;二者從得

佛以來,言無麤無漏失.三者無忘志,

四者無有種種想,五者意無有不定

時,六者初無他觀,七者自在無有減,

八者精進無有減,九者志念無減,十

者智慧無減,十一者解脫無減,十二

者見解脫慧無減,十三者一切身所

行智慧最在前,十四者口所言事智

慧最在前,十五者意所行事智慧最

在前,十六者見過去事,其慧無㝵,十

七者見當來事,其慧無㝵,十八者見

現在事,其慧無㝵.是爲摩訶衍,亦無

所倚.須菩提,復有摩訶衍.所謂陁鄰

尼目佉是.何等爲陁鄰尼目佉?與字

等,與言等,字所入門.何等爲字門?一

者阿阿者,謂諸法來入,不見有起者;

二者羅羅者,垢貌於諸法,無有塵;三

者波波者,於諸法泥洹,最第一教度;

四者遮遮者,於諸法,不見有生死;五

者那那者,於諸法,字已訖字本性,亦

不得,亦不失;六者羅羅者,得度世愛

枝,各因緣已滅;七者陁陁者,諸法如

無斷絕時;八者波波者,諸法已離獄;

九者茶茶者,諸法垢已盡;十者沙沙

者,諸法無有罣㝵;十一者和和者,諸

法言行已斷十二者多多者諸法如

不動;十三者夜夜者,諸法諦無所生;

十四者咤咤者,諸法强垢不可見;十

五者加加者,諸法造作者,亦不可得

見十六者娑娑者諸法不可得時不

可轉;十七者摩摩者,諸法吾我不可

得見;十八者伽伽者,受持諸法者,不

可得見;十九者他他者,諸法處不可

得;二十者闍闍者,諸法生者,亦不可

得.二十一者濕波濕波者,諸法善不

可得;二十二者大大者,諸法性不可

得;二十三者赦赦者,諸法寂不可得;

二十四者佉佉者,諸法虛空不可得;

二十五者叉叉者,諸法消滅不可得;

二十六者侈侈者,諸法各在其所處,

不可動搖;二十七者若若者,諸法慧

不可得;二十八者伊陁伊陁者,諸法

義不可得;二十九者繁繁者,諸法無

有閑時;三十者車車者,諸法無可棄

者;三十一者魔魔者,諸法無有丘墓;

三十二者叵叵者,諸法不可分別;三十

三者蹉蹉者,諸法死亡不可得;三十

四者峨峨者,諸法無有朋黨;三十五

者咃咃者,諸法各有異,無不有處;三

十六者那那者,諸法無來無去,亦不

住,亦不坐,亦不臥,亦不別;三十七者

破破者,諸法皆於三界不安;三十八

者歌歌者,諸法性不可得;三十九者

嵯嵯者,諸法不可得常;四十者嗟嗟

者,諸法分捨不可得;四十一者咤咤

者,諸法無有度者;四十二者嗏嗏者,

諸法邊際盡竟處,亦不生,亦不死!諸

字數無有過嗏上者.何以故?是字無

有數,亦不念言,是字有失,亦不可見,

亦無所說,亦無所書,亦不現.須菩提,

當知一切法,譬如虛空,是字教所入

皆是陁鄰尼所入門.若有菩薩摩訶

薩,曉了是字事者,不住於言數,便曉

知言數之慧,若有菩薩摩訶薩,聞是

四十二字所入句印者,持諷誦者,若

復爲他人解說其義,不以望見持諷

誦者,當得二十功德.何等爲二十?一

者得强識念力,二者得慚愧羞恥力,

三者得堅固行力,四者得覺知力,五

者得辯才工談語力,六者得陁鄰尼

不難力,七者所語不說不急之事,八

者終不狐疑於經,九者聞善、不喜,聞

惡不憂.十者亦不自貢高,亦不自畀,

十一者進止安詳不失威儀,十二者

曉了五陰、六衰,十三者善於四諦、十

二緣起事,十四者善知識因緣事,十

五者善於法慧能滿具諸根,十六者

知他人所念吉凶報應,十七者善於

天耳徹聽自識宿命,十八者善知衆

生所生,十九者能消諸漏,二十者善

於往來,處處教授.須菩提,是爲陁鄰

尼門,是爲字門,是爲來入門,是爲菩

薩摩訶薩,是爲摩訶衍.」

摩訶般若波羅蜜治地品第二十一

佛告須菩提:「如汝所問,菩薩摩訶薩

摩訶僧那僧涅,摩訶衍三拔致者,菩

薩行六波羅蜜,過從一地,至一地.云

何菩薩過從一地,至一地?以諸法無

所過法,無來者,亦無去者,亦無有過,

亦無不過.諸法亦無有壞,亦不貢高,

亦不念,但治住地事,亦不見地.何等

菩薩爲治地事,始從第一地,住當行

十事.何等爲十?一者先當淨於三垢,

亦無所倚;二者所作施與,不自爲身

所念無倚,爲一切衆生,淨於四等心,

亦不有衆生;三者爲布施,不有所與,

不有受者;四者當與善知識從事,亦

不貢高;五者欲得爲法,不有一切法;

六者欲爲出家,不有愛欲;七者欲爲

佛身,不有相好;八者欲爲分流法教,

終不壞法;九者常欲滅於虜怙自用,

不有法財;十者欲爲諦說,不有言教

故.須菩提,是治地菩薩,當爲是十事.

須菩提,菩薩摩訶薩,於二地中,常當

念八法,亦當成之.何等爲八?一者當

淨其戒,二者常念報恩,三者住於忍

辱,四者得歡喜意,五者不捨一切,六

者大慈爲始,七者恭於師尊敬事篤

信,八者於諸波羅蜜,如奉世尊,常欲

崇習.須菩提,菩薩摩訶薩,於二地中,

當具足是八法.復次,須菩提,菩薩於

三地中,當住於五法.何等爲五?一者

多學問,無厭足.二者不入字法,分布

法施,亦不貢高.三者淨佛國土.四者

施於善本,而不貢高.五者住於羞恥

慚愧之地.須菩提,是爲菩薩於三地

中,住於五法.須菩提,菩薩於四地中,

當不捨奉行十事法.一者不捨宴坐,

二者少欲,三者知足;四者不捨沙門,

十二法行,五者不捨於戒,六者見欲

污穢,七者於起意如泥洹,八者不惜

身所有,九者無有懈慢,十者不慕所

有.須菩提,是爲菩薩於四地中,當奉

行十事,而不捨離.須菩提,菩薩於五

地中,當離八法.何等爲八?一者當遠

離家業,二者當遠離比丘尼,三者善

於功德,遠離嫉妒,四者遠離世會,五

者遠離忿諍,六者遠離鬪訟,七者遠

離高住,八者遠離蔑人.須菩提,是爲

菩薩住五地中,遠離八事.須菩提,菩

薩於六住地,當具足六法.何等爲六?

所謂六、波羅蜜.復有六事所不應爲.

何等爲六?一者不爲聲聞意.二者不

爲辟支佛意.三者不爲小意.四者見

有所索者,遠離有厭足意.五者所有

好物,施與之後,遠離悔意.六者遠離

吾我想.須菩提,是爲菩薩於六住中,

當具足六事,遠離六事.須菩提,菩薩

於七住地,有二十事所不當爲.何等

二十?有吾我,有衆生,有壽,有命想,有

斷,有常,有念想,有種想,入陰,入性,入

衰,欲生三界,不入依佛見,不入依法

見,不入依僧見,不入依戒,不入空,不

入無相,不入無願,不入道.是爲二十

事所不當爲.當復具足二十事.何等

爲二十?覺空無相,證不願慧,淨身口

意,慈哀一切衆生,亦不念有衆生,等

視諸法,雖爾無所入,欲爲導御,亦不

貢高,無所生忍,一道教化,斷諸分別,

轉於想,轉於見,轉於滅垢見,慧地自

調,意慧無所㝵,不染於欲事.須菩提,

是爲菩薩摩訶薩於七住行地,當具

足是二十法.復次,須菩提,菩薩當復

於八住地,具足四法.何等爲四?以神

通,爲遊觀入於衆生之意,到諸佛國,

觀其奇特,當自莊嚴其佛國土,往見

禮敬,供養諸佛,如其實觀佛身.當具

足是四法.復次,須菩提,菩薩摩訶薩

於八住地,當復具足四法.何等四法?

以智具足諸根,淨佛國土,常坐如幻

三昧,知其衆生本所作功德所應得

者,各隨其所,而成就之.須菩提,菩薩

於八住地,具足四法.復次,須菩提,菩

薩摩訶薩於九住地,當具足十二法,

何等爲十二?持無限處廣大之願,隨

所應各授其證,天龍、閱叉、揵陁羅悉

皆具足,知其音聲,以辯才教授所因,

胞胎成就,居家成就,父母成就,種姓

成就,宗親成就,得生成就,出家成就,

莊嚴佛樹成就,諸善功德成就.須菩

提,菩薩摩訶薩九住地當成就十二

法.須菩提,十住菩薩摩訶薩當名之

爲如來.」須菩提白佛言:「世尊,何等爲

菩薩淨其所有?」佛言:「所作衆善,應薩

云若意,是爲菩薩淨其所有.」「何等爲

菩薩等於衆生?」佛言:「淨於四等心,等

於衆生.」「何等爲菩薩施於所有?」佛言:

「施與衆生,而不分別.」「何等爲菩薩當

與善知識從事?」佛言:「教人入薩云若,

勤修勸助,當與是人,共從事恭敬師

受.是爲菩薩善知識.」「何等爲欲得爲

法?」佛言:「所行法但求薩云若法,不墮

羅漢、辟支佛地是.」「何等爲菩薩常欲

出家爲道?」佛言:「在所生處,常欲作沙

門,無能中道爲作㝵者,初不忘失出

家之事.」「何等爲意願佛身相?」佛言:「若

見佛形像,意常在佛,至得薩云若,未

曾有離時.」「何等爲分流法化?」佛言:「若

佛在世,若般泥洹後,菩薩持十二部

經教授,上教亦眞,中教亦眞,竟教亦

眞,本末義解,具足淸淨.何等爲菩薩

不虜怙自用?」佛言:「從滅恚怒以來,初

不復墮下賤之處.」何等爲菩薩所說

如諦?」佛言:「如口所說,言行相應,是爲

菩薩十法事行.」須菩提白佛言:「何等

爲菩薩淨戒?」佛言:「不念羅漢、辟支佛

意,及餘惡戒誹謗道者,是爲淨戒.」「云

何菩薩報恩念恩?」佛言:「行菩薩道者,

小恩尚不忘,何況於大者?是爲念恩.」

「云何菩薩立忍辱力?」佛言:「於諸衆生,

無侵無恚,是爲忍力.」「云何菩薩得歡

喜樂?」佛言:「教授衆生,以是爲樂.」「云何

菩薩不捨衆生?」佛言:「欲救一切故.」「云

何菩薩而有大悲?」佛言:「菩薩心念:「我

當爲一一衆生故,在地獄中,恒邊沙

劫代受勤苦,一一衆生皆得佛道,令

般泥洹.」,以是勸樂,是爲大悲.」云何菩

薩順尊師父,於信恭敬?」佛言:「事於事

父,如世尊想.」「云何菩薩欲習諸波羅

蜜?」佛言:「遠離餘事,但求諸波羅蜜.」何

謂菩薩多學無厭?」佛言:「諸十方佛世

尊所說,盡當受持.是爲無厭.」「何謂菩

薩持無所希望法施分布?」佛言:「持所

法施,不希望道.何況其餘?」「何謂菩薩

淨佛國土?」佛言:「爲諸善本種種功德,

持是功德,淨佛國土.」「何謂菩薩生死

無量阿僧祇劫,不以爲限?」佛言:「以諸

功德備具,持是育養衆生,淨佛國土,

至具足薩云若,不厭不懈.」「何謂菩薩

立於慚愧?」佛言「恥於羅漢、辟支佛意.」

「何等爲菩薩不捨宴坐?」佛言:「諸羅漢、

辟支佛所不能及,是爲菩薩不捨宴

坐.」「何謂菩薩少於所欲?」佛言:「菩薩道

尚不欲,何況餘欲?」「何謂菩薩而自知

足?」佛言:「得薩云若,是爲知足.」「何謂菩

薩不捨沙門頭陁德行?」佛言:「入深法

忍者是.」「何謂菩薩不捨於戒?」佛言:「菩

薩不復用戒,是爲不捨於戒.」「何謂菩

薩污穢色欲?」佛言:「於婬妒無所生.」「何

謂菩薩意與泥洹等?」佛言:「菩薩不有

一切諸法?」「何謂菩薩棄捨所有?」佛言:

「不受內外所有,是爲棄捨.」「何謂菩薩

不厭不懈?」佛言:「不生二識之處,是爲

不厭.」「何謂菩薩於諸所有,無所戀慕?」

佛言:「於諸物無念故.」須菩提白佛言:

「何等爲菩薩遠離居業?」佛言:「遊諸佛

國,轉所生處,常下鬚髮,被著袈裟,是

爲遠離家業.」「何謂菩薩遠離比丘尼

衆?」佛言:「彈指之頃,不與共止,彈指之

頃,不得生意,是爲菩薩離比丘尼.」「何

謂菩薩離於妒嫉?」佛言:「菩薩當作是

念:我當安隱衆生,不宜生嫉.」「何謂菩

薩離於聚會?」佛言:「菩薩所住聚會,若

有羅漢、辟支佛意者、常遠離之.」「何謂

菩薩遠離瞋恚?」佛言:「不令恚害鬪諍,

得其便.」「云何菩薩遠離自擧?」佛言:「內

法不可得見故.」「云何菩薩遠離訾蔑

他人?」佛言:「亦不見外法故.」「何謂菩薩

遠離十惡?」佛言:「此十惡事常欲壞於

賢聖之道,何況佛道而不遠離?是故

當遠離十惡.」「何謂菩薩遠離戾?」佛

言:「不見有法可貢高者,是爲離於

戾.」「何謂菩薩遠離自用?」佛言:「尚不見

有形,當於何所,而行自用.」「何等爲菩

薩遠離顚倒?」佛言:「以形不可得見故.」

云何菩薩離婬怒癡佛言不復見婬

怒、癡形故.」「云何菩薩在於六住,具足

六波羅蜜.」佛言:「住於六波羅蜜,諸佛

世尊及聲聞、辟支佛所可度彼岸,是

爲菩薩具足六波羅蜜.」「云何菩薩不

爲聲聞意?」佛言:「以聲聞事,非平等道

故,不爲小意.何以故?亦非平等道故.」

「云何不厭?」「厭者亦非平等道故,棄捨

不悔,悔者非平等道,初發意者,便當

施與,亦不當惜.」「云何菩薩不當作吾

我想?」「從本際以來,不可見故,乃至衆

生有壽命想,從本以來,亦不可見故.」

「云何菩薩不斷所生見?」「以諸法無有

斷截,從有本以來,無所生故.」「云何菩

薩不爲常見?」「見法所不生者,亦無有

常故.」「云何菩薩不作念想?」「以無有垢

故.」「云何菩薩不作種相?」「以諸見不可

得見故.」「云何菩薩不入名色?」不見有

形故.」「云何菩薩不入五陰,亦不入性,

亦不入衰?」「其實不可得見故.」「云何菩

薩不入三界?」「以三界亦無眞故,」「云何

菩薩不作住處?」「亦不與虛空作期,無

所依怙.何以故?無有形像故.」云何菩

薩不入佛見?」「不從所依,得見佛故,」「云

何菩薩不與空諍?」「一切法空空不與

空諍故.」「云何菩薩具足於空?」「其欲具

足相者是爲具足空云何菩薩得無

相證?」「不念於諸相故.」「云何菩薩得無

願智?」「不著三界故.」「云何菩薩淨於三

事?」「具足十善故.」「云何菩薩以慧具足?

「哀念衆生以大悲利之故.」「云何菩薩

無衆生念欲?」「淨佛國故.」「云何菩薩等

觀諸法?」「以不高下諸法故.」「云何菩薩

得於道覺?」「隨諸法所覺,而度脫之故.」

「云何菩薩得無所生忍?」「得諸法所有,

無生無滅無所忍故.」「云何菩薩得無

所生慧?」「知名色無所起故.」「云何菩薩

得一道之教?」「無有二教故.」「云何菩薩

滅諸分別?」「於諸法無所分部故.」「云何

菩薩不修轉見?」「以不轉求羅漢、辟支

佛意故.」「云何菩薩轉於垢濁?」「滅諸所

習漏故.」「云何菩薩得滅諸垢而得淸

淨?」「所謂薩云若慧是.」「云何菩薩而自

調意?」「不厭三界故.」「云何菩薩而得滅

意?」「制六根故.」「云何菩薩慧無有㝵?」「謂

得佛眼故.」「云何菩薩知情?」「欲不堅固

觀六衰故.」「云何菩薩能入衆生意?」「持

一意,悉知衆生所念故.」「云何菩薩遊

於神通?」「從一佛國,至一佛國,初無有

佛國想故.」「云何菩薩得佛國觀?」「於是

國住,遍見諸佛國,亦無佛國想故.」「云

何菩薩隨其所見?」「諸佛國土自成其

國,住於遮迦越羅地,遊諸三千大千

國土故.」「云何菩薩奉見諸佛?」「以見法

故,是爲見佛.」「云何菩薩眞見佛身?」「逮

法性故,是爲眞見.」「云何菩薩以智具

足力?」「已住世尊十力之地,便能具足

衆生力故.」「云何菩薩能淨佛國?」「能淨

衆生故.」「云何菩薩如幻三昧?」「所作隨

所應,無有動轉故.」「云何菩薩常住三

昧?」「已得報應故.」「云何菩薩入諸功德?」

「隨其道法,而度脫之故.」「云何菩薩不

復思議?」「能自成立教授一切故.」「云何

菩薩所願諧偶?」「具足行六波羅蜜,是

故諧偶.」「云何菩薩知諸天龍、鬼神所

知所言?「以辯才慧,無所不了故.」「云何

菩薩得胞胎成就?」「在所生常化生故.」

「云何菩薩居家成就?」「生於豪貴家故.」

「云何菩薩父母成就?」「得生剎利婆羅

門家故.」「云何菩薩種姓成就?」「得繼過

去諸菩薩種故.」「云何菩薩宗親成就?」

「以衆菩薩,爲眷屬故.」「云何菩薩得生

成就?」「生時光明普遍無量國土,震動

無量國土故.」「云何菩薩出家成就?」「菩

薩出家時,安諸無央數百千衆生,滿

具足是三乘之願故.」「云何菩薩莊嚴

佛樹?」「以黃金爲樹,七寶爲枝葉,其枝

葉光明悉遍照十方無央數剎土是

爲佛樹成就.」「云何菩薩諸善功德成

就?」「菩薩摩訶薩淨佛土,淨衆生,是爲

成就淨諸功德也.」「云何十住菩薩名

爲如來?」「用具足六波羅蜜,諸習緖盡,

得佛十八法,具足薩云若慧.須菩提,

是故菩薩摩訶薩已得十住,名爲如

來.」「云何菩薩已住十地?」佛告須菩提:

「菩薩摩訶薩漚和拘舍羅,行六波羅

蜜乃至三十七品,行十八法,過滅淨

地、種性地、八地、見地、薄地、滅婬怒癡

地、已作地、辟支佛地、菩薩地.須菩提,

菩薩摩訶薩過是九地,便住佛地.須

菩提,是爲菩薩摩訶薩十住之地.當

知是爲菩薩摩訶薩摩訶衍三拔致.」

摩訶般若波羅蜜問出衍品第二十二

佛告須菩提:「汝所問菩薩摩訶薩從

何所出衍中,當住何所者,今當說之.」

佛言:「當出三界,隨薩云若住,而無所

倚.何以故?摩訶衍與薩云若是法共

等,亦不別,亦不同,亦無形,亦非見,亦

非㝵一相.一相者,謂無相.何以故?須

菩提.無相之法亦不出,亦非不出.須

菩提,若無相法出者法性,亦當復出

生.假令無相法出生者如,亦當復出

生.欲出生無相法者,爲欲出生眞際;

若欲出生無相法者,爲復欲出生不

可思議性;欲出生無相法者,爲復欲

出生安隱之性;欲出生無相法者,爲

欲出生滅盡;欲出生無相法者,爲欲

出生滅盡之體;欲出生無相法者,爲

欲出生色空、痛想行識空.何以故?色

空者,亦不出三界,亦不住薩云若.痛、

想、行、識空亦爾.何以故?須菩提,色色

自空,痛、想、行、識識自空.欲出生無相

法者,爲欲出眼空,爲欲出意空;欲出

生無相法者,爲欲出六衰及十二因

緣空.何以故?六衰空者,亦不出三界,

亦不住薩云若.欲出生無相法者,爲

欲出生夢、幻、炎、響、光、影;欲出生無相

法者,爲欲出生如來之所作化.何以

故?夢、幻、炎、響、光、影及如來所化,亦不

出三界,亦不住薩云若.何以故?夢以

夢事空,炎事、幻事、響光事、影事乃至

如來所化事,皆自空.欲出生無相法

者,爲欲出生檀波羅蜜;欲出生無相

法者,爲欲出生尸波羅蜜、羼波羅蜜、

惟逮波羅蜜、禪波羅蜜,欲出生無相

法者,爲欲出生般若波羅蜜.何以故?

須菩提,六波羅蜜事,亦不出三界,亦

不住薩云若.何以故?六波羅蜜,六波

羅蜜空故.欲出生無相法者,爲欲出

生內外空;欲出生無相法者,爲欲出

有空、無空.何以故?須菩提,內外空事

至有無空事自空,亦不出三界,亦不

住薩云若.何以故?內外空空,乃至有

無空空.欲出生無相法者,爲欲出生四

意止、四意斷、四神足、五根、五力、七覺

意、八正行;欲出生無相法者,爲欲出

生十八法;欲出生無相法者,爲欲出

生羅漢、辟支佛,上至如來等正覺也.

何以故?羅漢、辟支佛事,上至佛,亦不

出三界,亦不住薩云若.何以故?羅漢、

羅漢事空.辟支佛、辟支佛事空,佛、佛

事空.欲出生無相法者,爲欲出生須

陁洹果、斯陁含果、阿那含果、阿羅漢

果、辟支佛果、佛果;欲出生無相法者,

爲欲出生薩云若;欲出生無相法者,

爲欲出生名相;欲出生行者,爲欲出

生設法教數.何以故?須菩提,名空及

設教法行空,空.何以故?名空,空故.欲

出生無相法者,爲欲出生無所生、無

所滅、無所著、無所斷、無所有.以是故

須菩提,摩訶衍從三界出,住薩云若

不動處.須菩提汝所問衍住何所?佛

言:衍無所住.何以故?如諸法亦無所

住,衍所住如無所住.譬如法性,亦不

住,亦不不住;衍者,不住,亦不不住;無

所生,亦不住,亦不不住;不生、不滅、不

著、不斷、無所有,亦不住,亦不不住;衍

亦如是.何以故?法性事,亦不住,亦不

不住,法性事自空故.乃至無所有,無

所有亦自空.須菩提,衍無所住.何以

故?諸法無所住,而住而不動.如須菩

提所問誰當出衍者?無有從衍中出

者.何以故?須菩提,所可出者及衍甫

當出者,亦無所有,是亦不可見,諸法

亦不可見當從何法出.何以故?吾我

不可見故.乃至壽命知見之事,從本

至竟淨.從我人至知見及法性不可

見,如亦不可見,眞際亦不可見至竟

淨.不可思議性陰衰不可見,六波羅

蜜亦不可見至竟淨.內外空至有無

空,亦不可見至竟淨;三十七品、佛十

八法,亦不可見至竟淨;從須陁洹,至

羅漢、辟支佛,上至佛,亦不可見至竟

淨;從須陁洹道,至羅漢、辟支佛道,上

至阿耨多羅三耶三菩,亦不可見至

竟淨;不生、不滅、不著、不斷、無所有,不

可見至竟淨;過去、當來、今現在.亦無

所有至竟淨;去住從此至彼,亦無所

有至竟淨;增減亦不可見至竟淨.何

誰不生,而不可見,法性不生,不可見.

何以故?法性亦不可見,亦不不可見.

如不可見,無所見;空眞際至般若波

羅蜜,無所有,不可見;內外空至有無

空,無所見,亦不可見;三十七品及十

八法,無所有,不可見;從須陁洹至佛,

無所有,不可見;從須陁洹道至佛道、

阿耨多羅三耶三菩,無所有,不可見.

無所生不可見,至無所有,從無所有,

無所有不可見.何以故?須菩提,無所

有不可見,初住地亦不可見,至十住

地無所有,不可見,無所有不可見至

竟常淨.何等爲初住地、滅淨地、種性

地、第八地、見地、薄地、除垢地、所作已

作地、辟支佛地、菩薩地、佛地,於內外

空亦不見?初地不可見,至內外空、有

無空,無所有,第二住地、第三、第四、第

五、第六、第七、第八、第九乃至第十,從

內外空、有無空,至第十住,亦不可見.

何以故?須菩提,從一住至十住,亦無

所有,亦不可見至竟淨.內外空至有

無空,衆生淨無所有至竟淨,內外空

至有無空,佛國淨無所有至竟淨.內

外空、有無空,五眼無所有至竟淨.須

菩提,如是菩薩摩訶薩,以無所倚事

令諸法,以摩訶衍,出薩云若.」

放光般若波羅蜜經卷第四

丁酉歲高麗國大藏都監奉

勅彫造

放光般若經卷第五 菜

西晉于闐國三藏無羅叉奉 詔譯

摩訶般若波羅蜜歎衍品第二十三

須菩提白佛言:「唯世尊摩訶衍.摩訶

衍者,出諸天、世閒人、阿須倫之上,衍

與空等,如虛空,與無量無央數衆生,

而作救護.以此世尊,爲摩訶衍,菩薩

摩訶薩,亦不見來時,亦不見去時,亦

不見住處,摩訶衍如是,亦不見前後,

亦不見中央.世尊,是故摩訶衍,名爲

無有與等者,而無有雙.是故名曰摩

訶衍.」佛告須菩提:「如是如是.須菩提,

摩訶衍者,六波羅蜜是.復有摩訶衍,

所謂諸陁羅尼門、諸三昧門,首楞嚴

三昧乃至虛空際解脫無所著三昧,

是爲菩薩摩訶薩摩訶衍.須菩提,復

有摩訶衍內外空乃至無有空,是爲

摩訶衍.復有摩訶衍,三十七品、佛十

八法,是爲菩薩摩訶薩摩訶衍.如須

菩提所言,摩訶衍者,出諸天、阿須倫、

世閒人民之上.須菩提.假令欲界其

中所有實有,不異諦不顚倒有常堅

强,亦不變易,非爲空法,若當爾者.摩

訶衍亦不能出過諸天龍、阿須倫、世

閒人民上.須菩提當知欲界劫盡燒

時,所有皆盡,無常無强,亦無堅固.用,

是故摩訶衍,出過世、閒人民、諸天、阿

須倫之上.若使色界,亦當有常常堅

固者,摩訶衍,亦不能出其上.用色界

空無常堅固,亦當壞盡,亦不久住.是

故摩訶衍,出過其上,至于無色界,皆

當滅盡亦如是.須菩提,若色湛然堅

固,有常諦不顚倒,爲是堅固法者.摩

訶衍亦復不能過諸天、阿須倫、世閒

人民上.用色無常無强堅固,不諦顚

倒故,摩訶衍出過其上.痛、想、行、識,皆

悉無常亦如是.若眼、耳、鼻、舌、身、意,色

聲、香、味、細滑、法及十二因緣,湛然有

常,堅强牢固,諦不顚倒,常久安者.摩

訶衍,亦復不能出過其上.用諸法及

十二因緣,無常無堅,無强,無牢,無固,

不諦顚倒,皆如劫燒,非安法故.摩訶

衍德,出過諸天龍、鬼神、世閒人民上.

須菩提,若法性中,有所有者,不爲摩

訶衍,以法性無所有故,爲摩訶衍.假

令如眞際不可思議,體有所有者,亦

不爲摩訶衍.以如眞際不可思議,體

無所有故,爲摩訶衍.須菩提,若六波

羅蜜有所有者,不爲摩訶衍,以六波

羅蜜無所有故,爲摩訶衍,出過諸天

龍、阿須倫、世閒人民上.若內外空及

有無空,有所有者,不爲摩訶衍,以內

外空及有無空無所有故,爲摩訶衍,

出過諸天、阿須倫、世閒人民上.若三

十七品及十八法,有所有者,不爲摩

訶衍,用三十七品及佛十八法,無所

有故,爲摩訶衍,出過諸天、阿須倫、世

閒人民上.須菩提,若八輩地法、須陁

洹法、斯陁含法、阿那含法、阿羅漢法、

辟支佛法、阿惟三佛法、佛法,有所有

者,不爲摩訶衍,用八輩法,從須陁洹,

至佛法,無所有故,爲摩訶衍,出過諸

天阿須倫世閒人民上須菩提若八

輩從須陁洹、斯陁含、阿那含、阿羅漢、

辟支佛、阿惟三佛、佛,有所有者,不爲

摩訶衍,用種性從須陁洹,上至佛,無

所有故,爲摩訶衍,出過諸天、阿須倫、

世閒人民上.須菩提,若諸天、阿須倫、

世閒人民,有所有者,不爲摩訶衍,用

諸天、阿須倫、世閒人民,無所有故,爲

摩訶衍,出過其上.須菩提,若有菩薩

摩訶薩,從初發意,乃至佛坐,中閒諸

可所作,發意以來,有所有者,不爲摩

訶衍,用菩薩摩訶薩初發意以來,乃

至佛坐,無所有故,爲摩訶衍,出過諸

天、阿須倫、世閒人民上.須菩提,若菩

薩摩訶薩金剛慧,有所有者,菩薩不

覺諸習緖,不成薩云若,用金剛慧無

所有故,菩薩覺諸習緖者,成薩云若,

以是故,出過諸天、阿須倫、世閒人民

上.須菩提,若如來無所著等正覺三

十二、大士之相,有所有者,如來無所

著等正覺,不能出諸天、阿須倫、世閒

人民上,無此威德神耀光明巍巍之

事,用三十二相,無所有故,如來無所

著等正覺,威德神耀光明巍巍,出過

諸天、阿須倫、世閒人民上.須菩提,若

如來無所著等正覺光明,有所有者,

如來光明不能遍至十方恒邊沙國

土.須菩提,用光明無所有故,能遍照

恒沙國土.須菩提,若八種聲有所有

者,如來音聲不能周遍十方恒邊沙

無量國土,若佛法輪有所有者,如來

不能轉法輪,諸沙門、婆羅門、世閒人

民、諸天鬼神、龍、諸魔、諸梵、所不能轉

者.須菩提,若衆生有所有者,如來所

能爲衆生,轉法輪,令諸衆生,於無餘

泥洹界,而般泥洹,以衆生非物無所

有故.是以如來爲轉法輪,令得泥洹.

當來者,亦當復般泥洹.」

摩訶般若波羅蜜衍與空等品第二十四

佛告須菩提:「如汝所言,衍與空等.如

是如是.實與空等,譬如虛空,亦不可

知東,亦不知西,亦不知南,亦不知北,

亦不知四維上下.須菩提,如來衍者

亦無有東西南北亦無四維上下.須

菩提,譬如虛空,無長無短,無方無圓,

如來衍者,亦如是.譬如虛空,亦不靑

黃,亦不赤白,亦不紅縹.如來衍者,亦

如是.是故須菩提,衍與空等.是故名

爲衍.譬如虛空,不過去,不當來,亦不

現在,如來衍者,亦如是.衍與空等,譬

如虛空,不長,亦不大,不增,亦不減,如

來衍者,亦如是,是故衍與空等.須菩

提,譬如虛空,亦不著,亦不斷,如來衍

者,亦如是.譬如虛空,不生,亦不滅,亦

不住,亦無異.是故名爲衍與空等.譬

如虛空,亦不善,亦不不善,亦不言,亦

不語.衍亦如是,不語,亦不善惡.是故

衍與空等.須菩提,譬如虛空,亦不見,

亦不聞,亦不有,亦不識,衍者亦不聞,

亦不見,亦不有,亦不識.是故衍與空

等.須菩提,譬如虛空,不思,亦不覺,亦

不作證,亦不棄,亦不念,衍亦如是.譬

如虛空,亦不婬法,亦不無婬,摩訶衍

亦如是.須菩提,譬如虛空,亦不屬欲

界,亦不屬形界,亦不屬無形界,衍亦

如是,亦不屬三界.是故衍與空等.譬

如虛空,亦不初發意,亦不二三四五

六七八九,亦不十住意,衍亦如是,亦

無十住意.是故衍與空等.譬如虛空,

亦無須陁洹道、斯陁含道、阿那含道、

阿羅漢道,衍亦如是.是故衍與空等.

須菩提,譬如虛空,亦非弟子地,亦非

辟支佛地,亦非阿惟三佛地,衍亦如

是.是故衍與空等.譬如虛空,亦非形

色,亦不非形色,亦非㝵,亦不非㝵,亦

非應,亦不非應,衍亦如是.是故衍與

空等.須菩提,譬如虛空,亦不有常,亦

不無常,亦非苦,亦非樂,亦非我.亦不

非我,衍亦如是.是故衍與空等.譬如

虛空,亦非空,亦不非空,亦不相,亦非

不相,亦不願,亦非不願,衍亦如是.是

故衍與空等.須菩提,譬如虛空,亦不

滅淨,亦不不滅淨,亦非寂,亦不非寂,

衍亦如是.是故衍與空等.譬如虛空,

亦不明,亦不冥,衍亦如是.須菩提,譬

如虛空,亦不可見,亦非不見,衍亦如

是.是故衍與空等.譬如虛空,亦無行,

亦無不行,衍亦如是.是故衍與空等.

以是故,須菩提,摩訶衍與空等.如須

菩提言,虛空覆護不可計阿僧祇人.

摩訶衍亦如是須菩提衆生無有緖

虛空亦無有緖;虛空無有緖,摩訶衍

亦無有緖.當作是念,當作是知.須菩

提,是故不可計阿僧祇人,仰摩訶衍.

何以故?須菩提,衆生、摩訶衍、虛空俱

無所有故.衆生無有限量,虛空亦無

有限量,摩訶衍亦不可限量.是故須

菩提,無量阿僧祇衆生,望摩訶衍.須

菩提,虛空、摩訶衍、衆生俱不可得見.

須菩提,如衆生無有限,虛空無有限,

當作是知.摩訶衍亦無有限,衆生無

有緖,法性亦無有緖;如法性無有緖,

虛空亦無有緖;如虛空無有緖,摩訶

衍亦無有緖;如摩訶衍無有緖,無量

無限,亦無有緖;如無限無有緖,不可

計亦無有緖.以是須菩提,不可計衆

生,望摩訶衍.何以故?衆生及法性、虛

空、摩訶衍、阿僧祇、無有量、不可計,皆

不可得見.須菩提,如衆生無緖,當知

如來亦無緖;如佛無有緖,虛空亦無

有緖;如虛空無有緖,當知摩訶衍亦

無緖;如衍無緖,阿僧祇無有緖;如阿

僧祇無緖;當知無量無限亦無緖;如

無限無有緖;當知一切衆生亦無有

緖.如是須菩提,不可計阿僧祇人,皆

仰摩訶衍.何以故?衆生及佛、虛空、摩

訶衍、阿僧祇、無量無限、一切諸法,皆

不可見.復次,須菩提,吾我緖乃至知

見緖、眞際緖,如眞際緖,當如是知諸

法緖.是故須菩提,無央數阿僧祇人,

皆仰摩訶衍.何以故?衆生及諸法皆

不可見.須菩提,吾我、衆生緖,及知見

不可思議體,如不可思議,當知五陰

緖諸法緖.須菩提,不可計阿僧祇人,

望摩訶衍.何以故?所謂吾我及諸法

皆不可見故須菩提如吾我緖知見

緖,眼、耳、鼻、舌、身、意,亦無有緖.如六情

無有緖,當知諸法亦無有緖.如是須

菩提,不可計阿僧祇人,皆仰摩訶衍.

何以故?所謂吾我及諸法,皆不可見

故.須菩提,如吾我無緖及知見亦無

有緖,當作是知,六波羅蜜亦無有緖,

如般若波羅蜜無緖,當知諸法亦無

有緖.須菩提,是故無央數阿僧祇人,

皆仰摩訶衍.何以故?吾我及諸法皆

不可見.須菩提,以吾我無緖,內外空

無緖,及有無空亦復無緖.如有無空

無端緖,諸法亦無端緖.以是故不可

計阿僧祇衆生,皆望摩訶衍.何以故?

吾我及諸法,皆不可見故.須菩提,吾

我衆生及知見無端緖,及三十七品、

十八法,亦無端緖,如十八法無端緖.

須菩提,是故不可計阿僧祇人,望摩

訶衍.何以故?吾我諸法,皆不可見故.

須菩提,吾我無端緖,種性已辦及諸

法無有緖.是故不可計衆生,望摩訶

衍.何以故?吾我及諸法,皆不可見.須

菩提,須陁洹無有緖,斯陁含、阿那含、

阿羅漢、辟支佛,上至佛薩云若及諸

法,無有緖.以是故,一切衆生望摩訶

衍.何以故?吾我及諸法,皆不可見.譬

如泥洹性,爲一切衆生,而作覆護.是

故摩訶衍,爲一切衆生,而作覆護.須

菩提所言,摩訶衍亦不見來時,亦不

見去時,亦不見住處.何以故?諸法不

動搖故.諸法亦不去,亦不來,亦無有

住處.何以故?五陰性、五陰相、五陰事、

五陰如,亦不來,亦不去,亦無住處.眼、

耳、鼻、舌、身、意,色、聲、香、味、細滑、識、法性

如事相,亦不來,亦不去,亦無住處.四

大性如事相、識性空如事相,亦不來,

亦不去;亦無住處.如眞際不可思議

性,亦不來,亦不去,亦無住處.六波羅

蜜性如事相,亦不來,亦不去,亦無住

處.三十七品、十八法性如事相,亦不

來,亦不去,亦無住處.道及佛性如事

相,亦不來,亦不去,亦無住處.有爲、無

爲性如事相,亦不來,亦不去,亦無住

處.須菩提,如汝所言,摩訶衍亦不見

東、西、南、北,四維上、下者,名與三世等,

是故爲摩訶衍.須菩提,如汝所言,審

諦無異.何以故?過去世、非世空,當來

世、非世空,現在世,非世空,三世等等者

空,摩訶衍衍自空,菩薩菩薩自空.須

菩提,空者亦非數,亦非多,亦非少.是

故菩薩摩訶薩摩訶衍與三世等,無

偶無隻,無婬、怒、癡,亦不離婬、怒、癡,亦

不恚,亦不可見,善惡,亦不可見,有常、

無常及與吾我,亦不可見,苦、樂、我、非

我,亦不可見,三界亦不可見,度三界

亦不可見.何以故?其形事不可見故.

過去色,以過去色自空;當來色,以當

來色自空;今現在色,以現在色自空.

痛、想、行、識亦爾.過去色空不可見,過

去空空不可見,現在五陰色空尚不

可見.何況當來、過去五陰空,而可見

者?空亦不見五陰,五陰亦不見空.假

令空能見五陰者,五陰亦當見空.須

菩提,過去六波羅蜜,亦不見;當來六

波羅蜜,亦不見;現在六波羅蜜,亦不

見.三世等六波羅蜜,亦不見,等亦不

見,三世等亦復不見等,等不見等故

三世不見,過去、當來、今現在、三十七

品、十八法,亦不見,三世等亦不見.須

菩提,等亦不見,三十七品及十八法

過去、當來、今現在等,亦不於三世不

可見,於三世中,亦不見三十七品及

十八法.何況於三世等,而可見者?復

次,須菩提,過去凡人、當來凡人、現在

凡人,亦不可見,三世等凡人,亦不可

見.何以故?衆生本不可見故.過去、當

來、今現在弟子、緣、覺、菩薩、如來、亦不

可見、三世等弟子、緣覺、菩薩、如來、衆

生本不可見故.須菩提,菩薩摩訶薩

住般若波羅蜜中,當了三世事,當具

足薩云若.是爲菩薩摩訶薩三世等

學摩訶衍.菩薩摩訶薩已住其中者,

便過諸天、阿須倫、世閒人民上,出薩

云若.」須菩提白佛言:「善哉,善哉!世尊.

菩薩摩訶薩從摩訶衍中學,自致具

足薩云若慧,過去十方諸菩薩,皆從

是摩訶衍,得成逮薩云若慧,當來十

方諸菩薩,亦當從是摩訶衍中學,得

成逮薩云若,今現在十方無央數不

可計諸菩薩摩訶薩,亦皆從是摩訶

衍,得成具足薩云若.是故菩薩摩訶

薩摩訶衍.」佛告須菩提:「如是如是.須

菩提,過去、當來、今現在諸佛皆當從

是衍中學,成薩云若,已逮者,未逮者,

甫當逮者,皆當從是摩訶衍中學,具

足薩云若慧.」

摩訶般若波羅蜜合聚品第二十五

於是,邠耨文陁尼子白佛言:「唯世尊.

世尊使須菩提,說般若波羅蜜,乃說

摩訶衍教爲.」須菩提白佛言:「唯世尊.

須菩提說摩訶衍教,將無離般若波

羅蜜耶?」佛言:「不也.須菩提,汝所說摩

訶衍教者,順從無違不失般若波羅

蜜教也何以故須菩提諸所可有一

切善法及諸聲聞、辟支佛法,上至佛

法,皆共合集於般若波羅蜜中.」須菩

提白佛言:「世尊,云何善法及聲聞、辟

支佛法、菩薩法、佛法,皆共合在般若

波羅蜜中?」佛告須菩提:「所謂六波羅

蜜、四意止、四意斷、四神足、五根、五力、

七覺意、賢聖八品道、三脫門、四無㝵

慧、大慈大悲十種力、四無所畏、十八

不共、無所望法,常等行.須菩提,是爲

善法.三十七品聲聞法辟支佛法、菩

薩法、佛法.是爲合聚般若波羅蜜中.

須菩提,所謂摩訶衍、六波羅蜜、五陰、

十二衰、十八性、三十七品乃至佛十

八法、三脫門、善法、漏法、有爲法、無爲

法、苦習盡道法,欲界、形界、無形界,內

空、外空、所有空、無所有空,諸三昧門、

陁鄰尼門、佛十八法,如是如來所說

法教律法性及如眞際不可思議性,

泥洹一切諸法,亦不合,亦不散,亦無

有形,亦不可見,亦無有對一相.一相

者,所謂無有相.以是故,須菩提,汝所

說摩訶衍教與般若波羅蜜,其義順

從,不相違錯.所以者何?摩訶衍與般

若波羅蜜,無別無異,摩訶衍與三十

七品至十八法,亦復不別.摩訶衍則

佛法,佛法則摩訶衍.是事一無有二,

亦不相違背.須菩提,以是故,說摩訶

衍教者,則爲說般若波羅蜜.」

摩訶般若波羅蜜不可得三際品第二十六

於是須菩提白佛言.「菩薩摩訶薩無

有端緖,無有邊際,亦無有底.色、痛、想、

行識,亦無有端緖,亦無有邊際.當知

菩薩亦復如是.欲言色,是菩薩乎?非

也.痛、想、行、識,是菩薩耶?非也.」須菩提

言:「世尊,我都盧不見有菩薩,當爲何

誰說般若波羅蜜,當教何誰?」須菩提

言:「所謂菩薩,菩薩但字耳.世尊,譬如

自言我有無之法不生,云何色、痛、想、

行、識不生?世尊,不生者,爲非色,亦非

痛、想、行、識,尚無所生,當爲誰說般若

波羅蜜.亦不離於生處,見菩薩行道,

作是說者,菩薩聞是,不恐不怖,不悔

不怯,是爲菩薩摩訶薩行般若波羅

蜜.」舍利弗問須菩提:「若使菩薩前後

邊際、中央際不可得.何以故?色與菩

薩俱,無有邊,云何色、痛、想、行、識爲非

菩薩,云何言都盧不見有菩薩,當爲

誰說般若波羅蜜?何以故?言菩薩但

有字耳.何以故?言我有無之法不生,

五陰何以生?何以故?言不生者爲非

五陰,云何言無生當教誰說般若波

羅蜜,云何言不見有離生行菩薩道

者?何以故?言菩薩聞是,不恐不怖,爲

行般若波羅蜜、」須菩提語舍利弗言:

「用衆生始終端緖不可得故.菩薩前

後、中央際不可得見.舍利弗,以衆生

空故,菩薩端緖,亦不可得見;用衆生

寂故,菩薩端緖不可得見.用五陰無

有邊際,用五陰空,用五陰寂,用五陰

不眞故.是故菩薩端緖不可得見,以

六波羅蜜,無有底,無有邊際故.何以

故?舍利弗,空及五陰、菩薩等無異,是

三事一無有二.是故舍利弗,菩薩端

緖不可得見,以六波羅蜜空、寂、不眞.

是故菩薩端緖不可得見.何以故?舍

利弗,空本際亦不可見,末際亦不可

得見,中際亦不可得見,空與菩薩俱

亦不可得見.舍利弗,空、菩薩端緖,一

無有二.是故菩薩端緖不可見.內空、

外空及有無空邊際不可見.是故菩

薩端緖不可得見.復次,舍利弗,三十

七品及佛十八法,皆無有端緖,佛法

空,佛法寂,佛法不眞.是故菩薩端緖

不可得見.從六波羅蜜,至佛十八法,

皆無有端緖,皆空,皆寂,皆不眞.是故

菩薩端緖不可得,不可見.復次,舍利

弗,諸三昧門、陁鄰尼門,皆無有端緖,

皆空,皆寂,皆不眞.是故菩薩端緖不

可得見.復次,舍利弗,法性及如眞際

不可思議性,皆無有端緖、空、寂、不眞.

是故菩薩端緖不可得見.復次,舍利

弗,聲聞、辟支佛、如來,皆無有端緖,皆

空,皆寂,皆不眞.是故菩薩端緖不可

得見.道、薩云若,皆無有端緖,皆空,皆

寂,皆不眞.是故菩薩端緖不可得見.

何以故?舍利弗,空始終端緖、中邊,皆

不可得見故,菩薩亦不可得見.舍利

弗,空、五陰、菩薩,是三事,皆一無有二

法.是故菩薩端緖不可見.如舍利弗

所問,五陰無有底故,當知菩薩亦無

有底.」須菩提言:「五陰如虛空,虛空亦

無邊,亦無際,亦不可量,亦無有底,但

以名字,爲虛空耳.舍利弗,色、空無有

邊際,痛、想、行、識、識空,無有邊際,亦不

可得見.是故舍利弗,虛空底、五陰底、

菩薩底,亦不可得見.十二衰、十二因

緣、三十七品、佛十八法,此諸法端緖、

菩薩端緖,皆不可得見,皆無有邊際

故.」須菩提言:「舍利弗所問:「五陰是菩

薩耶?不可得見,亦無邊,亦無際,亦不

可量,亦無有底,但以名字,爲虛空耳.

舍利弗,色空無有邊際,痛、想、行、識、識、

空,無有邊際,亦不可得見.是故舍利

弗.虛空底、五陰底、菩薩底,亦不可得

見.十二衰、十二因緣、三十七品、佛十八

法,此諸法端緖、菩薩端緖,皆不可得

見,皆無有邊際故.」須菩提言:「舍利弗

所問,五陰是菩薩耶?不可得見.是故

五陰與菩薩,皆不可得見.舍利弗,六

波羅蜜,六波羅蜜自空;內外空,內外

空自空;乃至有無空,有無空自空;三

十七品,三十七品自空;乃至佛十八

法,十八法自空;如及眞際不思議性、

陁鄰尼、三昧門、薩云若道事、聲聞、緣

覺、佛、佛義,各各自空.舍利弗,如來五

陰空.亦不有亦不可見.以是故,舍利

弗,是故,菩薩五陰不可得見.舍利弗

所問:何以故;菩薩不可見,不可得,當

爲何誰說般若波羅蜜?」須菩提語舍

利弗:「色不見色,色亦不見痛,痛亦不

見色,痛亦不見行,行亦不見痛;痛亦

不見想,想亦不見痛,想亦不見識,識

亦不見想色、痛、想、行、識亦如是.眼,眼

亦不有,亦不可見;至意,意亦不有,亦

不可見;眼識、意識亦不有,亦不可見;

眼栽至意,意栽至因緣法,亦不有,亦

不可見;至六波羅蜜,亦不有,亦不可

見;內空、外空,至所有空、無所有空、三

十七品及佛十八法,亦不有,亦不可

見;諸三昧門、陁鄰尼門,亦不有,亦不

可得見;從須陁洹法,至羅漢法,亦不

有,亦不可見;十住亦不有,亦不可見;

道法、薩云若法,亦不有,亦不可見;須

陁洹至羅漢、辟支佛及佛,亦不有,亦

不可見;至教法亦不有,亦不可見.舍

利弗,以諸法無所有,不可見,菩薩不

可見.以是故,無所教.」須菩提語舍利

弗:「如所問.何以故?但以字爲菩薩者,

字法但以名字,假號爲菩薩耳.以是

故,但字爲菩薩也.色、痛、想、行、識,亦復

假號有字耳.諸有名者,亦無色、痛、想、

行、識.何以故?空無有眞名故.若使空

者,非是菩薩.是故言:「但以字爲菩薩

耳.」.復次,舍利弗,六波羅蜜者,但字耳.

六波羅蜜,亦非字,字亦非六波羅蜜.

何以故?字、菩薩、諸波羅蜜,俱等不可

見故.是以菩薩但以假號爲字耳.舍

利弗,內外空、有無空,亦但以字著耳.

字亦非空,空亦非字.何以故?字、空、內

外空乃至有無空,俱不可見故.舍利

弗,是故但以字爲菩薩耳.舍利弗,三

十七品至十八法,亦假名與字耳.諸

三昧門、陁鄰尼門,亦復如是,乃至薩

云若,普皆如是如是.舍利弗所問:何

以故,名爲吾我?至本無所生,從本已

來,至於吾我,亦不可得見當那得生;

從有生有命,至於知見常不可見當

那得生;從有名以來,五陰不可見知

當那得生;從六情,至十二因緣起,亦

不可見.何況有生?六波羅蜜,亦不可

見,何況有生?從內外空及有無空常

不可見,何況有生?從有名以來,三十

七品及十八法,亦不可見當從何生;

從有名以來,諸三昧門、陁鄰尼門,亦

不可見當從何生;從有名已來,聲聞、

辟支佛及佛,亦不可見當從何生.舍

利弗,是故名爲吾我.諸法皆不生故.

復次,舍利弗,如所問諸法有無之事,

無有作者.」舍利弗問:「須菩提,何等所

有無有作者?」須菩提言:「五陰所有無

有作者,六情、內外至于十二緣起所

有,亦無作者,六波羅蜜所有,亦無作

者.以是因緣,舍利弗,諸法亦不有,亦

不無.復次,舍利弗,一切諸法皆悉無

常無能壞者.」舍利弗問:「須菩提,何等

諸法,無有常無能壞者?」答言:「五陰無

有常無能壞者.何以故?無常無所有

消盡.是故諸法無常無能壞者.乃至

有爲法、無爲法、有漏法、無漏法、已記

法、未記法,無常無能壞者.舍利弗,無

常無所有消盡.以是故,諸法無常無

能壞者.舍利弗,諸法亦不聚,亦不散.」

舍利弗言:「何等不聚,何等不散?」須菩

提言五陰不聚不散何以故性自爾

乃至善法、惡法、有爲法、無爲法、有漏

法、無漏法,亦不聚,亦不散.何以故?性

自爾.以是故,諸法亦不有,亦不無.舍

利弗所問五陰無所生者,用五陰、六

衰無有作者,不見有作者.故諸法皆

無有作者.以是故,無所生.舍利弗,所

問無所生、非五陰者,以五陰性自空

故,亦不生,亦不滅,亦不住.乃至有爲

性,性空故,性自空者,亦不起,亦不滅,

亦不住.是故無所生,非五陰.舍利弗

所問無所生,爲誰說般若波羅蜜者,

若無所生,爲非般若波羅蜜,般若波

羅蜜亦非無所生,無所生、般若波羅

蜜一法無有二.是故言當爲誰說般

若波羅蜜.舍利弗所問亦不離五陰

生行菩薩道者,無所生;則是般若波

羅蜜;般若波羅蜜,則是無所生;無所

生,則是五陰;五陰,則是無所生,而不

別,是法亦不二.舍利弗,是故亦不離

生行菩薩道也.舍利弗,所問云何聞

是,不恐不怖,爲行般若波羅蜜者,菩

薩摩訶薩見諸法皆空,如夢,如幻,如

炎,如響,如影,如化,以是故,菩薩聞是

教,不恐不怖.」須菩提白佛言:「菩薩行

般若波羅蜜時,作是觀,是時亦不見

色,亦不入色,亦不生色,亦不住色,亦

不言是色;痛、想、行識,亦不見識,亦不

入識,亦不生識,亦不住識,亦不言是

識;眼、耳、鼻、舌、身、意,亦不見,亦不入,亦

不生,亦不住,亦不言是我所;六波羅

蜜,亦不見,亦不入,亦不生,亦不住,亦

不言是我所;內外空至有無空,亦不

見,亦不入,亦不生,亦不住,亦不言是

我所.世尊,菩薩行般若波羅蜜至三

十七品、佛十八法,亦不見,亦不入,亦

不生,亦不住,亦不言是我所;諸三昧

門、陁鄰尼門,亦不見,亦不入,亦不生,

亦不住,亦不言是我所.何以故?菩薩

行般若波羅蜜,亦不見色,乃至薩云

若,亦無所見.世尊,不生色者,爲非色;

亦不生痛、想、行、識者,爲非識;不生六

衰者,爲非六衰;不生六波羅蜜者,爲

非六波羅蜜.六波羅蜜至無所生,一

法無二,不生內外空,爲非空,不生有

無空,爲非空,有無空及無所生,一法

耳無二.世尊,三十七品不生,爲非三

十七品,佛十八法不生,爲非十八法,

無所生及佛十八法,一法無二.世尊,

無所生一法耳,亦非二,亦非三,亦非

四,亦非五,亦不若干數.是故佛法、無

所生法,一法無二.世尊,如及不思議

性不生者,爲非如,爲非不思議性.不

生道者,爲非道,不生薩云若者,爲非

薩云若,無所生、薩云若,一法無二.世

尊,無所生亦不一,無有若干數.是故

不生薩云若者,爲非薩云若,滅色者,

爲非色,滅色者,是一法無有二.世尊,

滅者一無有二.是故滅色者,爲非色

滅,痛、想、行、識者,爲非識.是故生識者,

爲非識,內空、外空至有無空及三十

七品、佛十八法,亦如是.世尊是爲滅

非若干也.從識至薩云若,亦如是.是

爲行般若波羅蜜.」

摩訶般若波羅蜜問觀品第二十七

舍利弗問須菩提言:「菩薩摩訶薩云

何行般若波羅蜜而觀諸法?何等爲

菩薩,何等爲般若波羅蜜,何等爲觀?」

尊者須菩提語舍利弗言:「如所問何

等爲菩薩?菩薩者,爲道士也.故名爲

菩薩.以道故知諸法事而無所入.」問

曰:「知何等諸法事?」答曰:「知色事,不入

色;知痛、想行、識事,不入識;盡知佛十

八法事,不入十八法.」舍利弗問:「何等

爲諸法事?」須菩提言:「所可名者諸法

之貌色聲香味細滑法、內法、外法、有

爲無爲法像貌,所可名者,是爲諸法

事也.舍利弗所問何等爲般若波羅

蜜?般若波羅蜜者,名爲遠離.問曰:「何

以故,名爲遠離?」須菩提言:「遠離五陰,

遠離十八性,遠離六衰,遠離檀波羅

蜜至禪波羅蜜,遠離內外空至有無

空,遠離三十七品至十八法,是名爲

遠離.遠離薩云若,遠離薩云若事,尊

者舍利弗,是故名爲遠離般若波羅

蜜.舍利弗所問何等爲觀?行般若波

羅蜜菩薩,亦不觀五陰有常無常,亦

不觀五陰苦樂,亦不觀五陰有我、非

我,亦不空,亦非不空,亦不相,亦非不

相,亦不願,亦非不願,亦不滅,亦非不

滅亦不寂,亦非不寂亦不作是觀.至

六波羅蜜,從內外空,至有無空及佛

十八法亦復如是.諸三昧門、陁鄰尼

門,至薩云若,乃至滅不滅,亦不作有

常無常觀.舍利弗,行般若波羅蜜菩

薩,當作是觀.」舍利弗問尊者須菩提:

「何以故,賢者作是言:五陰無所生,爲

非五陰,乃至薩云若無所生,爲非薩

云若?」須菩提報言:「五陰空,空非五陰.

是故五陰無所生,爲非五陰,六波羅

蜜空,空亦非六波羅蜜,亦非生.是故

六波羅蜜無所生,爲非六波羅蜜.從

內外空,至有無空,亦復如是.從三十

七品,至佛十八法,亦復如是.薩云若

亦復爾.以是故,五陰無所生,爲非五

陰,五陰亦非生.乃至薩云若,亦無所

生.」舍利弗問須菩提:「何以故,言五陰

不二,爲非五陰,乃至薩云若不二,爲

非薩云若?」須菩提報言:「五陰不二亦

不合,亦不散,亦無有形不可見一相.

一相者則無相.薩云若亦如是.以是

故,五陰無有二,不爲五陰,薩云若無

有二,不爲薩云若.」舍利弗問:「何以故

五陰無有二,爲作數,乃至薩云若無

有二,爲作數耶?」須菩提言:「無所生及

五陰無有二.」五陰則是無所生,無所

生則是五陰.以是故,五陰無有二,爲

作數耳.乃至薩云若亦無有二,爲作

數耳.」須菩提白佛言:「菩薩學般若波

羅蜜,觀是法時,見五陰、無所生常淨

故,見吾我亦無所生常淨故,見檀波

羅蜜至般若波羅蜜,亦無所生常淨

故,見內外空至有無空,亦無所生常

淨故見三十七品佛十八法亦無所

生常淨故見諸陁鄰尼三昧門亦無

所生常淨故見薩云若無所從生常

淨故見凡人凡人法亦無所生常淨

故見須陁洹須陁洹法斯陁含斯陁

含法阿那含阿那含法阿羅漢阿羅

漢法辟支佛辟支佛法見菩薩菩薩

法見佛佛法皆無所生常淨故舍利

弗問如我從須菩提所聞五陰爲無

所生乃至道亦無所生佛法亦無所

生亦無所逮得須陁洹至阿羅漢辟

支佛亦復不逮菩薩亦無所逮得薩

云若亦無所逮得菩薩摩訶薩無所

逮得薩云若者爲壞五趣是爲菩薩

不於五趣中得道舍利弗言若使諸

法無所生云何須陁洹三應滅而念

成道斯陁含三垢薄而念成道阿那

含五應滅而念成道阿羅漢滅上五

所得辟支佛以因緣覺故而念成道

何以故菩薩作勤苦行代衆生受勤

苦爲何等故如來無所著得等正覺

轉法輪乎須菩提言舍利弗我亦不

使無所生法有所逮得我亦不使無

所生得須陁洹道斯陁含阿那含阿

羅漢辟支佛道我亦不使菩薩有勤

苦行菩薩行亦無有勤苦想舍利弗

菩薩亦不覺苦想何以故舍利弗不

可從覺苦想能爲不可計阿僧祇衆

生作本菩薩於衆生如父想如母想

如子想如身想無所有菩薩於內外

法當作是想當作是念所言我及一

切衆生亦不有亦不可見於內外法

當作是念作是想念不起勤苦想何

以故一切無所有故世尊於無所生

非我所能令得如來阿惟三佛亦無

所生如來不從無所生逮轉法輪舍

利弗問尊者須菩提言欲使從無所

生逮得欲使從有所生逮得須菩提

言我亦不使從無所生逮得亦復不

使從有所生逮得舍利弗言如所言

爲無所逮無所得耶須菩提言有所

逮有所得不以二世俗之事有逮有

得但以世事故有須陁洹斯陁含阿

那含阿羅漢辟支佛有佛欲論最第

一者無有逮無有得從須陁洹上至

佛亦無逮亦無得云何須菩提但以

世事故有逮有得壞五趣者亦復如

是耶須菩提言以世俗事故有逮有

得以世俗事故有五趣教何以故舍

利弗最第一法無有生死無有善惡

之報亦無斷亦無著舍利弗言云何

須菩提無所生有所生耶有所生有

所生乎須菩提報言我亦不使無所

生有所生亦不使有所生有所生也

舍利弗言爲欲使何所無所生法有

所生須菩提言我不令五陰有無空

有所生乃至道有無空亦不令無所

生舍利弗言不生爲生耶生爲生乎

須菩提言生亦不生不生亦不生何

以故諸可有所生無所生一耳亦不

別亦無形不可見不可得一相一相

者則無所有之貌是故舍利弗有所

生亦不生無所生亦不生舍利弗言

當說無所生無所生法說有所生無

所生法我樂欲聞須菩提言恣所樂

何以故舍利弗所可無所生法所可

有所生法無所樂所問無所生無所

生是諸法亦不合亦不散亦無形不

可見不可得一相一相者則無相舍

利弗言所生亦復無所生所樂亦復

無所生法亦無所生所報亦復無所

生如是如是舍利弗諸法皆無所生

何以故五陰無所生六情亦無所生

六性地水火風空識是六性亦無所

生身口意行亦無所生至薩云若亦

無所生是故舍利弗所報亦無所生

法所因緣樂聞皆無所生舍利弗言

如尊者須菩提爲是法師之上何以

故隨所問能發遣何以故於諸法無

所依舍利弗問長老須菩提諸法云

何無所依答言舍利弗色性空亦不

依內亦不依外亦不依兩中閒痛想

行識性空亦不依內亦不依外亦不

依兩中閒六情十二衰性空亦不依

內外中閒六波羅蜜性空亦不依內

外中間從內外空至有無空性亦不

依內外中閒三十七品至佛十八法

性空亦不依內外中閒諸法性皆空

者亦不依內外中閒舍利弗是故無

所依是故行六波羅蜜菩薩能淨五

陰至薩云若舍利弗問須菩提云何

菩薩行六波羅蜜淨菩薩道答言舍

利弗亦有道檀波羅蜜亦有俗檀波

羅蜜至般若波羅蜜亦有道亦有俗

復問何等爲俗檀波羅蜜何等爲道

檀波羅蜜答言菩薩住於布施若有

沙門婆羅門若有貧窮疾病形殘隨

其所索城國珍寶衣被飮食妻子眷

屬頭目肌肉髓腦骨血一切所有皆

給與之所可與者有所依倚作是念

言我與彼受我不嫉他人與言我是

施主言我與一切言我隨佛教言我

行檀波羅蜜雖作是施與而有所倚

所作阿耨多羅三耶三菩與衆生共

之以是施與欲令衆生於無餘泥洹

而般泥洹雖布施有三㝵意何等爲

三有我想有彼想有施想是爲三㝵

是爲世俗布施何以故名爲世俗布

施以不能離世俗亦不出世俗事故

是爲世俗布施何等爲道施以三事

淨何等爲三菩薩布施亦不自見亦

不見受者不望其報是爲菩薩於三

事淨舍利弗菩薩布施施與衆生亦

不倚衆生爲阿耨多羅三耶三菩亦

不見有阿耨多羅三耶三菩之兆是

爲道檀波羅蜜何以故名道檀波羅

蜜道檀波羅蜜者勝出勝於世閒故

從檀波羅蜜至般若波羅蜜世俗有

所依道無所依須菩提言是爲菩薩

行六波羅蜜淨菩薩道舍利弗問須

菩提何等爲菩薩摩訶薩道答言三

十七品是菩薩摩訶薩道空無相無

願三脫門內外空乃至有無空諸三

昧門陁鄰尼門佛十種力四無所畏

佛十八法四無㝵慧大慈大悲是爲

菩薩摩訶薩道舍利弗言善哉善哉

須菩提是爲何等波羅蜜功德力須

菩提言是般若波羅蜜功德力何以

故般若波羅蜜者諸善法功德之母

般若波羅蜜者悉持三乘之法諸過

去佛世尊皆行般若波羅蜜自致成

阿惟三佛當來諸佛世尊亦行般若

波羅蜜自致成阿惟三佛現在十方

恒邊沙國諸佛世尊亦行般若波羅

蜜自致成阿惟三佛須菩提言若聞

說般若波羅蜜不疑不懼當知是菩

薩能行菩薩道不捨衆生能爲一切

衆生作護亦無所猗終不離是念所

謂大慈大悲之念.」舍利弗復問:「欲使

菩薩不捨大慈大悲之念,不離是者,

以爲一切衆生,皆當爲菩薩?何以故?

一切衆生終不離是念.」須菩提讚言:

「善哉,善哉!舍利弗,我已覺知所譏來

迹,我當受之如衆生無所有念亦無

所有,有無亦無所有.如衆生寂念亦

復寂,如衆生空念亦復空,如衆生無

所覺念亦無所覺,如五陰無所有念

亦無所有,如五陰無有實,如五陰空,

如五陰寂,如五陰無所覺.當知念亦

無所覺,眼、耳、鼻、舌、身、意、色、聲、香、味、細

滑、法地、水、火、風、空識亦爾,六波羅蜜、

空內、外空,至有無空、三十七品、佛十

八法、陁鄰尼門、諸三昧門及薩云若、

薩云若事乃至道與念等無所有,如

道無所覺念亦無所覺.舍利弗,我欲

使菩薩不離是行念.」於是世尊讚歎

須菩提言:「善哉,善哉!爲諸菩薩摩訶

薩,說般若波羅蜜行,當如是如須菩

提所言,如須菩提承佛威神,說般若

波羅蜜.菩薩摩訶薩亦當如是如須

菩提所說.」須菩提說是般若波羅蜜

品時,三千大千剎土,六反震動,前沒

後涌,前涌後沒,八方上下皆悉如是.

佛因是事,便笑.時,須菩提叉手白佛

言:「世尊,何因緣笑?」佛告須菩提:「今我

說般若波羅蜜,東方恒邊沙不可計

諸佛,亦爲諸菩薩,說般若波羅蜜,十

方諸如來等正覺無所著者,亦復爲

諸菩薩,說般若波羅蜜,亦復如是.」須

菩提說是般若波羅蜜時,十二那術

億天及人、阿須倫,皆得無所從生法

忍,十方諸佛說般若波羅蜜時,不可

計阿僧祇衆生,皆發無上正眞道意.

放光般若波羅蜜經卷第五

丁酉歲高麗國大藏都監奉

勅彫造

放光般若經卷第六 菜

西晉于闐國三藏無羅叉奉 詔譯

摩訶般若波羅蜜無住品第二十八

爾時,三千大千剎土諸四天王與無

央數億百千諸天子,皆來共會,諸釋

提桓因與諸無數億百千諸天,皆共

來會,須炎天子上至首陁會天,其中

諸天各各與無數若干億百千天子,

皆來共會,從四天王,至首陁會天,諸

天功德光明巍巍,雖爾不如世尊最

下光明,百千萬倍,巨億萬倍,諸天光

明及閻浮檀寶之光明,悉不現也.諸

天在佛邊,其形體光明,如燒炷.是故

諸天光明,卽不復現.釋提桓因白尊

者須菩提:「今是三千大千剎土,諸四

天王,諸首陁會天,欲聽須菩提說般

若波羅蜜教菩薩.云何住般若波羅

蜜,何等爲菩薩摩訶薩般若波羅蜜,

當云何行般若波羅蜜?」須菩提報釋

提桓因言:「拘翼,今當承佛威神,爲諸

菩薩,說般若波羅蜜,當爲菩薩,如所

應住說.是諸天子未發意者,今當應

發菩薩心,已住於道撿者,力不堪發

阿耨多羅三耶三菩意.何以故?爲生

死界作障隔故.假令是輩能發阿耨

多羅三耶三菩意者,我亦代其歡喜,

從上轉尊,我終不中道斷其功德.拘

翼,何等爲般若波羅蜜,菩薩摩訶薩?

當持應薩云若意,當念色無常苦空

非身,老、病、憂患、惱結,裁聚,轉變壞敗,

恐畏鬪訟,不可恃怙,菩薩當念是亦

無所倚.痛、想、行、識、六情、六性,皆當念

是苦淨,亦無所倚.當念五陰淨,當念

六情、六性淨寂,以薩云若意,當知從

癡有愛習、十二因緣,亦無所倚.當復

念滅癡、愛、十二因緣,得滅衆苦,亦無

所倚.復次,拘翼,菩薩摩訶薩以薩云

若意,當念三十七品,亦無所倚,亦當

念乃至佛十八法,亦無所倚.復次,拘

翼,菩薩摩訶薩以薩云若意,行檀波

羅蜜、尸波羅蜜、羼波羅蜜、惟逮波羅

蜜、禪波羅蜜,亦無所倚.如是拘翼,菩

薩行般若波羅蜜,作是觀,使法法相

續,法法相得,皆使具足.菩薩於念,亦

無吾我,若作異念,不應道念.拘翼,以

不等念意,於道亦不可見,亦不可得,

道無意念,意亦不可得,亦不可見.拘

翼,菩薩行般若波羅蜜,當作是觀,於

諸法無所得.」釋提桓因言:「耆年須菩

提,云何念意不與道意同,云何道意

不與念意同,云何道意、念意俱不可

得,不可得見?」須菩提言:「拘翼,所念意

不成意,道意亦非意,亦不成意,不持

非意念、非意意,則是非意,非意亦是

意.是爲菩薩摩訶薩般若波羅蜜.」於

是佛歎須菩提言:「善哉,善哉!如汝爲

諸菩薩,說般若波羅蜜,教勸助之意.」

須菩提白佛言:「唯世尊,我當報恩,不

得不報恩,我當報過去諸如來無所

著等正覺恩,及弟子勸助安立諸菩

薩等.世尊,爾時亦學六波羅蜜,得阿

惟三佛.世尊,我等亦當復勸助安立

諸菩薩,學六波羅蜜,亦當使成得阿

惟三佛.」須菩提言:「拘翼,聽我說菩薩

摩訶薩住般若波羅蜜.如住亦不住,

五陰、五陰空,菩薩、菩薩空,五陰空、菩

薩空,一空無有二.拘翼,菩薩當作如

是住般若波羅蜜.拘翼,六情、六情空,

菩薩、菩薩空,六情空、菩薩空,等無有

異.六性、六性空,菩薩、菩薩空,六性空、

菩薩空等無有異.菩薩摩訶薩,當作

如是,於般若波羅蜜,當作是住.復次,

拘翼,十二因緣、十二因緣空,滅十二

因緣、滅十二因緣空,菩薩、菩薩空,十

二因緣,十二因緣滅空、菩薩空,一空

無有二.拘翼,菩薩摩訶薩,於般若波

羅蜜當作是住六波羅蜜六波羅蜜

空,內外空及有無空、三十七品、佛十

八法、諸三昧門、陁鄰尼門聲聞乘、辟

支佛乘亦爾,菩薩、如來、薩云若亦爾,

菩薩空、薩云若空,一空無二.菩薩於

般若波羅蜜,當作是住.」釋提桓因言:

「云何須菩提,菩薩摩訶薩不於般若

波羅蜜中住?」須菩提言:「拘翼,菩薩不

住五陰有所倚,亦不住六情有所倚,

不住於六情有所倚.從三十七品,至

薩云若,皆不住有所倚,從須陁洹,至

阿羅漢、辟支佛,上至佛,皆不住有所

倚.從五陰至薩云若,是爲不住,亦無

所倚,從須陁洹至佛,亦不住有所倚.

五陰無常不當於中住,五陰有常不

當於中住,五陰苦樂不當於中住,淨、

不淨不當於中住,我、非我不當於中

住,空、不空不當於中住,滅、不滅不當

於中住,寂、不寂不當於中住,有所倚.

須陁洹不具足故,不當於中住,至佛

不具足故,不當於中住,須陁洹成就

德,能福一切,不當於中住,上至佛成

就德,能福一切,不當於中住.復次,拘

翼,菩薩初地不當於中住,至第十地,

不當於中住,有所倚也.從初地言:我

當具足檀波羅蜜,不當於中住.於尸

波羅蜜、羼波羅蜜、惟逮波羅蜜、禪波

羅蜜、般若波羅蜜,不當於中住,有所

倚.我當具足成就三十七品,不當於

中住,有所倚,菩薩道不當於中住,我

從菩薩道,至阿惟越致地,住不當於

中住,菩薩具足五通不當於中住,有

倚.住菩薩神通已,言:我當遊無量阿

僧祇佛國,見諸佛如來,聽受法教,已

轉復教授一切衆生,亦不當於中住,

有所倚.言:我亦當變化作如諸佛如

來世界所有,亦不當於中住,有所倚

也.般若波羅蜜不當於中住,有所倚

也.我當教授衆生至道,亦不當於中

住;我當供養無央數阿僧祇諸佛時,

諸幢幡、香華、繒蓋,無央數億百千張

疊,不當於中住;我當成就無央數阿

僧祇衆生,令得阿耨多羅三耶三佛,

亦不當於中住;我當具足五眼;肉眼、

天眼、法眼、慧眼、佛眼,亦不當於中住;

我皆當起諸三昧,亦不當於中住,亦

不當願.言:我得是三昧時,當於中遊

戲,亦不當於中住,具足陁鄰尼門,不

當於中住.我當具足四無㝵慧、四無

所畏、佛十種力、佛十八法,亦不當於

中住.我當具足四等心、大慈大悲,亦

不當於中住.我當具足三十二大士

之相、八十種好,不當於中住,有所倚

也.住八輩事,成就信要,法要,不當於

中住,須陁洹至第七,不當於中住,斯

陁含一種,不當於中住,道等不當於

中住,命終、垢盡不當於中住,須陁洹

中道般泥洹不當於中住,斯陁含未

斷諸苦本,不當於中住,得阿那含道

意,不當於中住,於阿那含中中道般

泥洹,不當於中住,得阿羅漢證,成阿

羅漢,從是閒於無餘泥洹而般泥洹,

不當於中住,辟支佛不當於中住,過

羅漢、辟支佛至菩薩地,不當於中住,

道事慧不當於中住,有所倚也.以衆

事成阿惟三佛,不當於中住,從次諸

垢消盡,不當於中住,成如來等正覺

無所著,當轉法輪,不當於中住,我當

爲佛事,度不可計一切衆生,不當於

中住.以四神足,於三昧住命恒邊沙

劫,不當於中住,令我壽命無有數,不

當於中住,於三十二大士之相,一相成

百福功德,不當於中住,使我一佛國

大如十方恒邊沙佛國,不當於中住,

使我三千大千剎土,盡作金剛,不當

於中住,使我佛樹中,出香一切衆生,

聞其香者,無有三毒,不起聲聞、辟支

佛意,有聞是香者,身病、意病皆悉除

愈,令我佛土,不聞五陰,色、痛、想、行、識

六波羅蜜之聲,不當於中住.令我佛

國,不聞三十七品及十八法,不聞須

陁洹上至佛之聲,不當於中住.何以

故?如來無所著等正覺成阿惟三佛,

於諸法亦無所得.如是拘翼,菩薩於

般若波羅蜜,無所倚住.」爾時,尊者舍

利弗意念:「菩薩摩訶薩當云何住?」.須

菩提知舍利弗意所念,便問:「舍利弗,

於意云何?諸佛爲住何所?」舍利弗報

言:「諸佛無所住,不住意有所止,亦不

於五陰住,亦不住於成就,亦不住於

不成就,亦不住於有爲、無爲,不於十

八法、薩云若、有所住.」須菩提言:「菩薩

摩訶薩住般若波羅蜜中,當如諸如

來無所著等正覺住如不住,菩薩當

作是住,住無處所住.」於是會中,有天

子作是念:「諸閱叉所語所說悉皆可

知,尊者須菩提所說般若波羅蜜教

了不可知.」.須菩提知諸天子意所念,

語諸天子言:「不解不知耶?」諸天子言:

「爾.須菩提,實不解不知也.」須菩提語

諸天子言:「我所說者,常不見一字教,

亦無聽者.何以故?般若波羅蜜者,非

文字,亦無聽聞.何以故?諸天子,諸如

來無所著等正覺道,亦無文字.諸天

子,譬如如來化作佛,作四輩弟子,作

是化已,爲說化諸法.於諸天子意云

何?是頗有教有說,寧有受者不?」諸天

子言:「唯須菩提,是無所有.」須菩提言:

「諸法譬如化,亦無所說者,亦無受者,

亦無知者.譬如士夫夢中見佛,佛爲

說法.於意云何?有說有受者不,」諸天

子言:「無說無受.」須菩提言:「諸法如幻,

無說無受,亦無所有.譬如有二人於

彼深㵎,各住一面,俱發音聲,讚歎佛

法及比丘僧,其聲音響寧展轉相知

不?」諸天子言:「響無所知,譬如絕工幻

師,於四衢道,化作如來及四輩衆,而

說於法.諸天子,於意云何?寧有說,有

教,有受者不?」諸天子報言:「實無所有.」

諸天子復念:今須菩提敷演般若波

羅蜜,其事甚深,所教轉深,所說轉妙.

須菩提語諸天子言:「色亦不深,亦不

微妙,不以五陰故微妙也.六情從內

外空及有無空乃至六波羅蜜、佛十

八法,皆如是,諸三昧門、陁鄰尼門至

薩云若,亦不深,亦不妙,不以薩云若

故深妙.」諸天子意念:「是中所說,亦不

說五陰、六情,亦不說六波羅蜜,亦不

說內外空及有無空,亦不說三十七

品、佛十八法,亦不說須陁洹道,亦不

說阿羅漢、辟支佛道,亦不說文字,是

事云何?」.須菩提報言:「如是如是.諸天

子,諸如來道者,皆無所得,亦無所說.

是故諸法,亦無說者,亦無聞者,亦無

受者,亦無得者.」須菩提言:「諸天子,欲

住須陁洹道者,取須陁洹證者,若住

羅漢、辟支佛,上至佛欲取證者,作是

住者,終不得是忍,菩薩從初發意以

來,無所說,無所聞,當作是住.」

摩訶般若波羅蜜如幻品第二十九

爾時,諸天子意念:「我等當云何從須

菩提,聽受其教?」.尊者須菩提知諸天

子意所念,語諸天子言:「今諸會者,觀

聽我所說,當如幻化人,所聽受,亦無

所受,亦無所見,亦不作證.」諸天子言;

「云何須菩提,衆生爲如幻化耶?來會

者亦如幻化耶?」須菩提言:「如是如是.

衆生如幻,會者亦如幻,吾我亦復如

幻如夢,五陰如幻如化,六情識栽如

幻如化,內外空及有無空如幻如夢,

三十七品、佛十八法如幻如化,須陁

洹道上至於佛三耶三佛亦復如幻.」

爾時,諸天子問須菩提:「云何乃至佛

亦復如幻如夢?」須菩提言:「我說至佛

亦復如幻,若復有法勝於泥洹者、我,

亦復言如幻.諸天子,夢、幻、化是一取

無有二.」是時,舍利弗、大目揵連、摩訶

拘絺羅、摩訶迦旃延、邠耨文陁尼子、

大迦葉等,與無央數菩薩,是諸大衆

俱問須菩提言:「般若波羅蜜甚深甚

廣,難曉難了,難見難解,誰能遏絕是

者?」是時.阿難語衆弟子諸菩薩言:「般

若波羅蜜者,是深妙法,甚廣難見,難

解難了不可思議.唯有阿惟越致菩

薩摩訶薩具足見諦阿羅漢;前世於

無央數諸佛所而作功德,與善知識

相隨者,善男子、善女人,有大智慧.如

是輩人聞深般若波羅蜜,乃能信樂,

終不能遏絕.不以空,分別五陰,不以

五陰,分別空,亦不以五陰,分別無相、

無願,不以無相無願,分別五陰,亦不

以無所生、無所滅,分別五陰,不以五

陰,分別無所生、無所滅,亦不以寂淨,

分別五陰,亦不以五陰,分別寂淨.乃

至六情及諸緣起,亦復如是;從檀波

羅蜜,至般若波羅蜜,亦復如是;從內

外空,至有無空,亦復如是;從三十七

品,至佛十八法,亦復如是.諸三昧門、

陁鄰尼門,不以分別五陰;不以五陰,

分別三昧門、陁鄰尼門;從須陁洹,至

羅漢、辟支佛乃至薩云若,亦不以分

別空;不以空,分別薩云若;亦不以無

相、無願,分別薩云若;亦不以薩云若,

分別無相、無願;不以具足、不具足性,

分別空;不以空,分別具足、不具足性.

至無相、無願,亦復如是,不以無所生、

無所滅,分別寂淨;不以寂淨,分別五

陰.」須菩提語諸天子言:「是甚深般若

波羅蜜,極有智者,不能遏絕.何以故?

法無有憂者,亦無有慼者.若無憂無

慼衆生,亦無能遏絕者.」舍利弗語須

菩提言:「般若波羅蜜爲廣說三乘之

教及菩薩摠持之教,從初發意至十

住道地教,至六波羅蜜、三十七品、佛十

八法,菩薩摩訶薩悉摠持之教.是爲

菩薩行般若波羅蜜化生也.不耗於

神通,遊諸佛國,隨其所欲所作善本,

供養諸佛,卽得如願.從諸世尊所聽

受法,至薩云若初不斷絕,未曾離三

昧時,當爲無所罣㝵辯、不可斷絕辯、

如所應辯、利辯、義辯、一切最辯.」須菩

提言:「如是如是.如舍利弗言,廣說三

乘及菩薩乘.大乘菩薩摩訶薩所得

最辯,亦無所倚,亦不倚.吾我知見壽

命五陰,亦無所倚;從檀波羅蜜,至般

若波羅蜜,亦無所倚;從內外空及有

無空,亦無所倚;從三十七品、佛十八法,

至薩云若慧,亦無所倚.」舍利弗言:「何

以故;於般若波羅蜜,說三乘之教,而

無所倚,何以故,說菩薩摠持,何以故,

得最妙之辯,而無所倚?」須菩提言:「從

內空乃至三乘,皆從般若波羅蜜教

出,亦無所倚;從外空,至有無空,廣說

三乘之教,亦無所倚;從內外空所說

教及菩薩摠說一切世閒最妙之辯,

亦無所倚;從有無空,至菩薩護一切

世閒最第一之辯,而無所倚也.」

摩訶般若波羅蜜雨法雨品第三十

於是釋提桓因意念言:「尊者須菩提

所說法爲雨法雨三千大千剎土.從

四天王,上至阿迦膩咤天.」,各各念言

「今須菩提所說法雨,我等寧可作花,

散佛世尊及諸菩薩大弟子衆,及散

須菩提上.」.爾時,三千大千剎土、諸釋

提桓因及諸四天王,各化作花,散佛、

菩薩及比丘僧,及散須菩提上,持是

供養般若波羅蜜.諸天散花,應時普

遍三千大千國土地,無空缺處,譬如

敷坐也.虛空中花未墮地者,應時化

成花,交露臺殊妙嚴事.時,須菩提意

念:「我數至天上,初未曾所見如是花

比.是諸天子所散花者,不從樹生,化

花耳.」.釋提桓因語須菩提:「是花非生

花,亦非意樹花.」須菩提言:「如拘翼所

言,是花亦非生花,亦非意樹花.拘翼,

若不生者,是爲非花.」釋提桓因語須

菩提:「但是花不生耶?五陰亦不復生

耶?」須菩提言:「是花及五陰俱亦無所

生,若使不生,爲非五陰;六情亦無所

生,若使不生,爲非六情;六波羅蜜亦

無所生,若使不生,爲非六波羅蜜.從內

外空,至有無空,亦不生,若不生者,爲

非有無空;三十七品、佛十八法,亦不

生,若不生者,爲非十八法;至薩云若

亦不生,若不生者,爲非薩云若.」釋提

桓因意念言:「今須菩提辯才深妙乃

如是耶?隨其所應,如爲說法,而無違

背.」佛告釋提桓因:「如是如是,拘翼,須

菩提、實爲深入辯才第一,隨所應而

爲說法,無有違錯.」釋提桓因白佛言:

「唯世尊,云何須菩提隨其所應,而爲

說法,而不違錯?」佛告拘翼:「五陰、六情

但有數耳.以五陰、六情但有數故.是

故須菩提所說無錯.何以故?如法者

亦不違錯,亦不和合.以無和、無錯,是

故須菩提所說無錯.至六波羅蜜及

內外空,至有無空、三十七品、佛十八

法,皆如是.從須陁洹道,至辟支佛道,

至薩云若、薩云若事亦如是.從須陁

洹羅漢辟支佛上至佛三耶三佛拘

翼,亦復是法數所施耳.須菩提所說,

亦復如法數所施.是故所說無有違

背.何以故?拘翼,如法者,亦不和,亦不

錯.以不和,以不錯故,須菩提作是說

法,隨其所應,無有違錯.」須菩提言:「如

是如是.拘翼,如佛世尊施諸法教.菩

薩摩訶薩行般若波羅蜜,當知諸法

亦復但是法數所施.拘翼,菩薩作是

學者,爲不學色、痛、想、行、識,亦不見五

陰當所學者.如是學者,爲不學六波

羅蜜.何以故?不見六波羅蜜當所學

者,如是學者,不學內外空及有無空.

何以故?不見空法有所學者,如是學

者,爲不學三十七品、佛十八法,不學

須陁洹道,不學羅漢、辟支佛道,不學

薩云若道.何以故?不見薩云若當所學

者.」釋提桓因白須菩提言:「何以故,不

見五陰,至薩云若,亦不見耶?」須菩提

言:「是故拘翼,五陰,五陰自空;薩云若

薩云若自空.何以故?不可空色,而學

色空;不可以薩云若空,學空薩云若;

不作空學,爲學空;不以二學,如是學;

不以二事,學五陰空,亦不以二事,學

薩云若空.拘翼,不以二事,學空五陰

者,爲學六波羅蜜,不以二事,學薩云

若空者,爲學六波羅蜜,爲學內外空

至有無空,爲學三十七品,爲學佛十

八法.不以二事學,爲學須陁洹至羅

漢、辟支佛,不以二事學,爲學三耶三

佛,亦不以二事學,爲學薩云若學、佛

學.薩云若者,爲學不可計阿僧祇諸

佛法.學諸佛法者,不學增五陰,不學

減五陰,亦不增薩云若學,亦不減薩

云若學.如是不增不減學者,亦不受

五陰,亦不中道滅五陰,學至薩云若,

亦不受學,亦不中道滅薩云若.」舍利

弗語須菩提:「菩薩作是學,亦不受薩

云若學,亦不中道滅薩云若學耶?」須

菩提報言:「如是如是.」舍利弗復問:「何

以故,從五陰,至薩云若,亦不受學,亦

不中道滅薩云若學?」報言:「色自無受,

亦無有受色者,薩云若亦自無受,亦

無受薩云若者.從內外空,至有無空,

亦自不受,亦無受空者.如是舍利弗,

菩薩摩訶薩於諸法,無所受.是故於

薩云若中出生.」舍利弗言:「菩薩學般

若波羅蜜,於諸法,無所受,爲出生薩

云若耶?」須菩提言:「如是如是.」舍利弗

復問:「菩薩作如是學,於諸法,無所受,

亦不學受,亦不學滅,云何出生薩云

若?」須菩提報言:「菩薩行般若波羅蜜,

亦不見色生,亦不見色滅,亦不受,亦

不不受,亦不著,亦不斷,亦不增,亦不

減.何以故?舍利弗,不以五陰故有,亦

不見生,亦不見滅,亦不見受,亦不見

不受,亦不見著,亦不見斷,亦不見增,

亦不見減.何以故?舍利弗,不見五陰

有乃至薩云若,亦不見生滅,亦不見

受,亦不見著斷,亦不見增減.何以故?

薩云若空故無所得,是故菩薩於諸

法,無所生,無所滅,無所受,無著無斷,

無增無減.學般若波羅蜜出薩云若,

當作是念:「亦無所學,亦無所出.」.釋提

桓因問舍利弗:「菩薩當從何所,求般

若波羅蜜?舍利弗報言:「拘翼,菩薩摩

訶薩當從須菩提所轉品中求.釋提

桓因言以須菩提因緣恩力,使舍利

弗言,菩薩摩訶薩般若波羅蜜當於

須菩提所轉品中求.」須菩提報言:「拘

翼,非我因緣恩力.」釋提桓因言:「是誰

之恩力所處?」須菩提言:「是佛威神恩

力所處.」釋提桓因言:「諸法皆無處所,

云何言是佛之威神所處乎?如來亦

不於異無處所法中見佛,亦不於異

如中見.」須菩提言:「如是,拘翼.如來亦

不於餘處中見,亦不於異處如中見.

亦不以如來爲如,亦不以如爲如來

亦不以五陰如爲如來,亦不以如來

爲五陰如,亦不以五陰法爲如來,亦

不以如來爲五陰法,亦不以薩云若

如爲如來,亦不以如來爲薩云若如,

亦不以薩云若法爲如來,亦不以如

來爲薩云若法.拘翼,若佛與五陰法

不合亦非不合者,亦不離五陰法有

合不合,亦不離五陰如有合不合,乃

至薩云若、薩云若法如,亦不合,亦不

不合,亦不離薩云、若薩云若法如,亦

不合亦不不合拘翼以是諸法不合

不散,神力之所處.是爲無處所行.如

拘翼向之所問,當於何所求般若波

羅蜜?亦不於五陰中求,亦不離五陰

中求.何以故?拘翼,般若波羅蜜、五陰

是法,亦不同,亦不異,亦無有形,亦不

可見,亦無有㝵一相,一相者則無相.

復次,拘翼,菩薩摩訶薩求般若波羅

蜜,亦不離薩云若求,亦不於薩云若

求.何以故?般若波羅蜜、薩云若及所

求者,亦不同,亦不異,亦無形,亦不見,

亦不㝵一相,一相所謂無相.何以故?

般若波羅蜜,亦非五陰,亦不離五陰.

般若波羅蜜,亦非薩云若,亦不離薩

云若.五陰如,亦非般若波羅蜜,般若

波羅蜜亦不離五陰如,般若波羅蜜,

亦非五陰法,亦不離五陰法.般若波

羅蜜,亦非薩云若法,亦不離薩云若

法.何以故?拘翼,是諸法亦不有,亦不

可得,以諸法不可得故.五陰非般若

波羅蜜,般若波羅蜜亦不離五陰;般

若波羅蜜亦非五陰法,亦不離五陰

法;般若波羅蜜亦非五陰如,亦不離

五陰如;般若波羅蜜亦非薩云若,亦

不離薩云若;亦非薩云若如,亦不離

薩云若如;亦非薩云若法,亦不離薩

云若法.」釋提桓因言:「摩訶波羅蜜,是

菩薩摩訶薩之大度,波羅蜜者,是諸

菩薩無量無限之大度,於是中學得

須陁洹、斯陁含、阿那含、阿羅漢、辟支

佛,於中學成菩薩淨佛國土,教化衆

生,成得阿耨多羅三耶三佛.」須菩提

言:「拘翼,如是如是.如釋提桓因所言

無異,已得者,甫當得者,皆當從般若

波羅蜜中,成阿惟三佛,以五陰大故,

般若波羅蜜亦廣大.拘翼,五陰亦無

前,亦無後;亦無中,亦無邊際,至薩云

若,亦如是.拘翼,是爲菩薩摩訶薩之

大度,以五陰無有量.是故菩薩摩訶

薩無量之度.何以故?五陰不可量故.

譬如虛空不可度量,五陰亦不可度

量.如空不可度量,五陰亦不可度量、

以五陰不可度量.般若波羅蜜亦不

可量,乃至薩云若不可量.故菩薩之

度般若波羅蜜,亦不可量.何以故?拘

翼,薩云若亦不可量,如虛空不可平

量,以薩云若不可平量,虛空不可平

量,以虛空不可平量,般若波羅蜜亦

不可平量.以是故,拘翼,菩薩摩訶薩

般若波羅蜜不可平量,空亦不可平

量,以五陰無底,菩薩般若波羅蜜,亦

無底.何以故?五陰底邊際不可得見

故.乃至薩云若亦無有底,菩薩般若

波羅蜜,亦無有底.何以故?拘翼,薩云

若亦不可得,底亦不可得邊際故.是

故菩薩般若波羅蜜,無有底,從五陰

無有底,至薩云若.亦無有底.復次,拘

翼,以因緣無有底故,菩薩般若波羅

蜜,亦無有底.」釋提桓因言:「唯須菩提,

云何因緣無底,菩薩般若波羅蜜無

底?」報言:「以薩云若因緣無底故.菩薩

般若波羅蜜無底,法因緣無底.是故

菩薩般若波羅蜜無底.」又問:「云何法

因緣無底,菩薩般若波羅蜜無底?」報

言:「拘翼,法性無底故,菩薩般若波羅

蜜無底,如因緣無底,菩薩般若波羅

蜜無底.」復問:「云何如因緣無底,菩薩

般若波羅蜜無底?」答言:「如如無底,如

因緣無底,以如因緣無底,菩薩般若

波羅蜜無底,衆生無底,菩薩般若波

羅蜜無底.」復問:「云何衆生無底,菩薩

般若波羅蜜無底?」答言:「於拘翼意云

何?何所法言有菩薩者,亦不以法言,

亦不非法言,但假名擧字耳.是名所

擧,亦無有形,所擧名字亦無因緣.所

擧字及衆生亦無因緣.於拘翼意云

何?般若波羅蜜頗說有作衆生者不?」

「唯須菩提,無有也.」「拘翼,若無有說作

衆生者,何所衆生有底?拘翼,如來無

所著等正覺住壽,如恒邊沙劫,言衆

生有生,衆生有滅.於拘翼意云何?頗

有衆生有生者,有滅者不?」答言:「不也,

須菩提.「何以故?衆生淨故,無所有淨,

故以是故拘翼當知衆生無底般若

波羅蜜亦無有底,亦無有邊際.」

摩訶般若波羅蜜歎品第三十一

爾時諸梵王與諸梵天俱在會中釋

提桓因與釋眷屬及婇女衆亦在會

中.釋梵諸天子各各歎言:「須菩提所

說法,快哉,快哉!皆是佛之威神因緣,

能演布是教.若有不遠離是般若波

羅蜜行者,我等當視是輩菩薩摩訶

薩,當如如來,亦無有能得見是法者,

亦無有能見色、痛、想、行、識者.至薩云

若三乘教處,羅漢、辟支佛及佛,亦不

可得.」佛告諸天子:「如是如是.如諸天

子所言,法無可得者,亦不可見.從色、

痛、想、行、識,至薩云若,皆不可得,亦不

可見,但有三乘之教耳.三乘之教亦

不可得,亦不可見.有行是般若波羅

蜜、無所猗者,當視如如來.何以故?於

般若波羅蜜中,廣說三乘之教故,亦

不離六波羅蜜,而得佛者,亦不離內

外空及有無空,亦不離三十七品、佛

十八法,亦不離薩云若,而得佛者.諸

天子,菩薩盡當學知諸法,從檀波羅

蜜,至薩云若.以是故,當知是菩薩爲

如如來.」佛告諸天子:「昔者,我於花嚴

國,從提和竭佛以來,初不離六波羅

蜜、內外空至有無空、三十七品、四禪、

四等及四空淨、諸三昧門、陁鄰尼門、

佛十種力、四無所畏、四無㝵慧、大慈

大悲、佛十八法、餘無央數諸佛上法,

初不離此諸法,亦無所倚.是時,提和

竭佛便記我言:「後阿僧祇劫當來之

世,汝當作佛,號釋迦文如來、無所著

等正覺、無上士、道法御、天人師.」.』於是

諸天子白佛言:「唯世尊,甚奇,甚特!菩

薩摩訶薩行般若波羅蜜,於薩云若,

無取無捨,於五陰法,亦無所取,亦無

所捨.」時,佛於四輩弟子中,比丘、比丘

尼、優婆塞、優婆夷,諸菩薩摩訶薩,諸

四天王,上至阿迦膩咤諸天等見諸衆

已定,佛告釋提桓因:「拘翼,若有菩薩

摩訶薩,比丘、比丘尼、優婆塞、優婆夷

及諸天、天女,受持般若波羅蜜者,諷

誦讀者,復布現與人,使諷誦習念,不

離薩云若意者,魔及魔天子不能得

其便.何以故?是善男子、善女人,住五

陰、空、無相、無願行故.無有能得空、無

相、無願便者,乃至薩云若空行,亦無

能得薩云若空便者,不見是事可得

便者,拘翼,是善男子、善女人,非人不

能得其便.何以故?是善男子善女人,

有大慈大悲,以四等心,加衆生故.拘

翼,是善男子、善女人,隨其壽命,終不

中錯.何以故?爾用是善男子、善女人,

行檀波羅蜜時,等爲一切衆生故.以

是故壽命不錯.拘翼,是三千大千國

土,諸四天王、忉利天、炎天、兜術天、尼

摩羅天、波羅尼蜜天、梵天、阿波會天、

首訶旣那天、惟于頗羅天,是諸天人

發至阿耨多羅三耶三菩意者,是諸

天子所未聞般若波羅蜜者,未諷誦

讀持者,是諸天子皆當習行般若波

羅蜜,諷誦讀持,意常不離於薩云若

者.拘翼,是善男子、善女人,行般若波

羅蜜,若有受持諷誦,讀說習念,守行

不離薩云若意者,是善男子、善女人,

若遠出空寂處,若露坐,若在家,終不

恐,終不怖.何以故?爾用是善男子、善

女人明於內外空及有無空故,亦無

所倚.」爾時,三千大千國土諸四天王,

上至首陁會天,俱白佛言:「唯世尊,我

等當護是善男子、善女人,行般若波

羅蜜,諷誦讀說,習守持者.我當擁護,

使不離薩云若.何以故?以菩薩來往

因緣,斷三惡趣,斷天人貧,斷人中貧,

斷是輩災變,斷諸飢餓穀貴.以菩薩

摩訶薩來往因緣故,以十善之事,現

於世閒,便知有四禪、四等、四空定、六

波羅蜜、從內外空至有無空.便知有

三十七品、佛十八法,至薩云若.以菩

薩來往因緣故,世閒便知有剎利長

者種便知有婆羅門大姓種便知有

轉輪聖王,便知有四天王上至阿迦

膩咤天.菩薩來往因緣故,便知有須

陁洹斯陁含阿那含阿羅漢辟支佛

道,便知有教授衆生,便知有淨佛國

土.以菩薩來往因緣故,便知有佛、世

尊、如來、無所著等正覺,便知有轉法

輪,便知有三寶.以是故,諸天、阿須倫、

諸世閒人,皆擁護是菩薩摩訶薩.」佛

告釋提桓因:「如是拘翼,用菩薩來往

因緣故,三惡趣斷,佛三寶興.以是故

諸天、世人皆當共恭敬承事是菩薩

摩訶薩,給其所當,常擁護之.拘翼,供

養承事是菩薩摩訶薩,當如恭敬承

事供養我,當作是知,如供養如來無

異.是故拘翼,諸天、世閒人當作是恭

敬之拘翼使三千大千國土滿中甘

蔗、竹、稻麻、叢林,皆爲聲聞、辟支佛,

其數如是.若有善男子、善女人,悉供

養承事,給其所當,不如是善男子、善

女人,供養承事,發意行六波羅蜜菩

薩者.何以故?拘翼,不以有羅漢、辟支

佛故,知有菩薩、如來無所著等正覺.

以有菩薩因緣故,乃知有羅漢、辟支

佛、三耶三佛.是故拘翼,諸天世人,當

恭敬承事是菩薩摩訶薩,當擁護之.」

摩訶般若波羅蜜降衆生品第三十二

爾時,釋提桓因白佛言:「唯世尊,甚奇

甚特!受持般若波羅蜜,諷誦習讀,守

行念者,爲得現世功德,教授衆生,淨

諸佛國.從一佛剎,至一佛剎,見諸佛

已,意欲供養,隨其所願,輒得供養,具

足善本,所從諸佛聞經法者,至得三

耶三佛,初不中忘,便得家成就得父

母成就,得生成就,得眷屬成就,得相

成就,得光明成就,得眼成就.得耳成

就,得三昧成就,得陁羅尼成就.以漚

和拘舍羅,變身如佛,從一國至一國,

至無佛處,到已,便稱歎六波羅蜜之

功德,稱歎內外空及有無空、四禪、四

等及四空淨,皆稱歎是之功德.又復

稱歎三十七品、佛十八法之功德.以

漚和拘舍羅,爲衆生,說法,以三乘,降

衆生.」釋提桓因白佛言:「快哉!世尊,甚

奇,甚特!云何持般若波羅蜜.摠持五

波羅蜜,亦復摠持三十七品至佛十

八法,亦復摠持至聲聞、辟支佛法,亦復

摠持薩云若、薩云若事?」佛告釋提桓

因:「如是拘翼,持般若波羅蜜者,爲已

摠持諸波羅蜜已,爲已摠持三十七

品、佛十八法、聲聞、辟支佛法、薩云若

事,悉摠持已.復次,拘翼,持般若波羅

蜜者,執者讀者念者,諸所可得功德

之應.且聽諦聽.是善男子、善女人,所

得功德,今爲汝說之.」釋提桓因言:「唯

世尊,願樂欲聞.」佛言:「若有異學外道,

若魔及其部界項很之人,念欲破壞

者,念欲乖錯者,諸持惡意,欲來壞者,

皆不從願,便中道滅去.何以故?拘翼,

是菩薩摩訶薩,長夜行六波羅蜜,以

衆生貪諍於財故,菩薩悉棄捨內外

所有法,安立衆生故,行檀波羅蜜;以

諸衆生行惡戒者故,菩薩棄捨內外

法,安立衆生於尸波羅蜜;以衆生長

夜有鬪訟怨恚故,菩薩棄捨內外法,

安立衆生於羼波羅蜜;以衆生懈怠

故,菩薩棄捨內外法,安立衆生行於

惟逮波羅蜜;以衆生常亂意故,菩薩

棄捨內外法,安立衆生,使行禪波羅

蜜;以衆生耽於惡智故,菩薩棄捨內

外法,安立衆生,使行般若波羅蜜,以

衆生住於生死恩愛故.是故,菩薩波

羅蜜漚和拘舍羅,於恩愛中,拔擢於

生死,安立於四禪、四等、四空定、三十

七品、空、無相、無願,勸助安立,勸立衆

生,得須陁洹至阿羅漢,勸立衆生,得

辟支佛,勸立衆生,使行菩薩得佛.拘

翼,行菩薩之行,是爲得現世奇特之

德,後世便使得阿耨多羅三耶三菩

阿惟三佛,便轉法輪,隨衆生所應,而度

脫之.是爲菩薩後世奇異之德.復次

拘翼,善男子、善女人,受持般若波羅

蜜者,若諷誦讀習,守行般若波羅蜜

者,其地處魔及魔天;異學外道項很

之人,若欲壞亂者,若欲中道斷者,若

有鬪訟持惡意向者,終不得發是意.

是菩薩其行功德,轉更高顯殊異無

能逮者.以般若波羅蜜音聲故,出生

三乘,而得度脫.譬如拘翼,有藥名、摩

祇,有蛇蚖飢行求索虫,欲食之,虫遙

見蛇蚖,走趣藥所,蛇欲得往,以藥氣

故,不能得前.何以故?以藥威德故,使

蛇中道還.拘翼,是摩祇藥威德乃爾.

若有善男子,善女人,行般若波羅蜜,

若諷誦讀習持守者,有欲亂者,若欲

斷壞鬪諍向者,以般若波羅蜜威德

之力故,隨其所趣處,令於彼閒,便自

滅去.何以故?爾般若波羅蜜者,是諸

法之定也,非諸法之諍.何等諸法?謂

婬、怒、癡從無黠十二因緣,意有所著,

有我見,有人見,有衆生見,有盡見,有

常見,無垢見,無有見,衆邪見,嫉惡戒

見,瞋恚見,懈怠亂意惡智常見,有樂

想、淨想、我想、恩愛行,受色、痛、想、行、識,

受六波羅蜜,受內外空,受有無空,受

三十七品,受十八法,受薩云若,受於

泥洹增益五根,是爲諸法之空.三千

大千剎土諸四天王、諸釋提桓因及

諸梵天乃至阿迦膩咤天,是諸天人

皆擁護是善男子、善女人行般若波

羅蜜者,諷誦讀說習持守者.十方諸

現在佛皆共擁護是善男子善女人

行般若波羅蜜者,諷誦讀說習持守

者.諸惡悉消,諸善增益.於六波羅蜜

轉復增益,亦無所倚;於內外空,亦復

增益,而無所倚;於三十七品、佛十八

法、諸三昧門、陁鄰尼門、薩云若慧,悉

轉增益,而無所倚.所言說者,人皆信

用,與諸衆生,共作朋友,所語無失,終

無瞋恚,終不自用,亦不嫉妒,自不殺

生,教人行慈,爲衆生稱歎不殺之德,

常復讚歎諸不殺者,常自遠離於不

與取,教人不盜,常復稱歎不盜之德,

自行淸淨,教人不婬,亦復稱歎不婬

之德,身自遠離妄語、麤言、惡口、綺語,

亦常遠離嫉恚邪見,教人正見,亦復

讚歎正見之德.自行六波羅蜜,常勸

助人,行六波羅蜜,常復稱說行六波

羅蜜之大功德.自行內外空,勸人行

空,亦復讚歎行空之德,有無空亦復

如是,自行陁鄰尼、諸三昧門,教人行

持學諸三昧,歎說摠持三昧之德.自

行四禪,教人行禪,稱說行禪定意之

德;自行四等,教人行四等,亦復稱說

慈悲功德;自行四無形定,教人行之,

稱譽無形定功德;自行根力、三十七

品,教人使行,亦復稱譽道品功德;自

行三三昧、八惟無禪、九次第禪、如來十

力、四無所畏、四無㝵慧、大慈大悲、佛

十八法、薩云若慧,教人行薩云若,讚

歎稱譽薩云若之功德.常行六波羅

蜜,所可布施皆與衆生,共爲阿耨多

羅三耶三菩,亦無所倚.所作布施、持

戒、精進、忍辱、一心、智慧,但爲一切衆

生之類,令得度脫阿耨多羅三耶三

菩,亦無所倚.善男子、善女人作如是

行,於六波羅蜜,生念言:「若我不布施

者,或生貧賤家,便不能得教授衆生,

亦不能得淨佛國土,亦復不能得薩

云若.我若不持戒者,或生三惡趣,不

得人身,便不得教授衆生,淨佛國土,

亦不得薩云若.我若不行忍辱者,便

毀壞諸根,亦不能得覆面舌相,形不

成就,不得菩薩具足行身,教授衆生,

淨佛國土,亦不能得成薩云若.我不

精進,有懈怠者,或生惡處,身不明了,

亦復不能教授衆生,淨佛國土,成薩

云若.若我不行禪意不定者,亦不能

得諸三昧慧,教授衆生,淨佛國土,成

薩云若.若我行惡智者,便不能得漚

和拘舍羅,度羅漢、辟支佛地,亦不能

教授衆生及淨佛土,成薩云若.」.善男

子、善女人當作是念:「我不可隨貪嫉

之心,而不具足行檀波羅蜜;我不可

隨惡戒故.而不具足行尸波羅蜜;我

不可以瞋恚故,不具足行羼波羅蜜;

我不可以懈怠故,不具足行惟逮波

羅蜜我不可以亂意故不具足行禪

波羅蜜;我不可從惡智故,不具足行

般若波羅蜜;我不具足行六波羅蜜

者,終不生薩云若.」.是善男子、善女人

受持諷誦,守行般若波羅蜜者,當得

現世、後世功德,意終不離薩云若意.」

釋提桓因白佛言:「唯世尊,甚奇,甚特!

快哉!般若波羅蜜者,是菩薩摩訶薩

之所施爲將導乃爾.」佛言:「拘翼,云何

般若波羅蜜爲菩薩摩訶薩作施爲

將導?」釋提桓因白佛言:「諸所世俗布

施,不以漚和拘舍羅,若與佛及聲聞、

辟支佛及與貧窮乞丐者,無漚和拘

舍羅者,便墮貢高言:「我具足行檀尸

波羅蜜、羼惟波羅蜜、禪波羅蜜.」.言:「我

具足逮行般若波羅蜜.於世俗波羅

蜜中,便墮貢高.」.言:「我具足三十七品,

行三三昧.」.言:「我具足行陁鄰尼、諸三

昧門.」言:「我具足於十種力、佛十八法,

我當教授衆生,淨佛國土.」.言:「我當得

薩云若慧.」.以入吾我貢高者,是爲世

俗般若波羅蜜,菩薩行是世俗法者,

便入吾我貢高.菩薩摩訶薩行道檀

波羅蜜者,亦無吾我想,亦無施想,亦

無物想,亦無受施者想.是爲行般若

波羅蜜菩薩摩訶薩之施爲將導.菩

薩行戒不有尸波羅蜜,行於忍辱,亦

不有羼,行於精進.亦不有惟逮,行於

定意,亦不有禪波羅蜜,行大智者,不

有般若波羅蜜,行三十七品乃至佛

十八法,亦無所有,亦無所倚,行大慈

大悲,行薩云若者,亦無所有,亦無所

猗.世尊,是爲行般若波羅蜜菩薩之

施爲將導.」

放光般若波羅蜜經卷第六

丁酉歲高麗國大藏都監奉

勅彫造

放光般若經卷第七 菜

西晉于闐國三藏無羅叉奉 詔譯

摩訶般若波羅蜜守行品第三十三

佛告釋提桓因:「若有善男子善女人,

受是深般若波羅蜜,諷誦讀持習行

守者,拘翼,是善男子若入鬪戰中,終

不中道損其壽命,若刀矛箭終不中

其身.所以者何?是善男子長夜行六

波羅蜜,已自降伏婬欲之劍、恚癡之

刺,復爲他人,降婬、怒、癡,已自降伏邪

見劍刺,復爲他人,降邪見劍,又自降

伏習緖劍刺及恩愛刺,復能爲他人,

降伏習緖恩愛之劍.拘翼,用是故,善

男子、善女人不爲矛、劍、刀、箭所中.復

次,拘翼,善男子、善女人受持諷誦守

行般若波羅蜜,不遠離薩云若意者,

終不中毒,終不中蠱,終不中兵,終不

中水,終不中火,衆惡之事終不得忓.

何以故?拘翼,是般若波羅蜜者,無上

之術,善男子、善女人學是術者,亦不

自念惡,亦不念他人惡,亦不念兩惡.

何以故?亦不自有,亦不有彼,亦不有

知見,亦不有五陰.上至薩云若,亦無

所有,亦無所得.無所有者亦不自念

惡,亦不念他人惡,亦不念兩惡,至得

阿耨多羅三耶三佛觀衆生之意.何

以故?學是術故.過去、當來、今現在諸

如來無所著等正覺,悉從是術中,自

致得阿惟三佛.復次,拘翼,若有善男

子善女人,學是般若波羅蜜者,已書

持者,若人若非人終不能得其便.所

以者何?三千大千國土及十方無央

數阿僧祇諸國土中,諸四天王,上至

阿迦膩咤諸天,皆共擁護是善男子

善女人,書持般若波羅蜜者,供養尊

敬共禮事之,書持是者,其德如是.若

有但書持般若波羅蜜,不諷誦讀,亦

不守行者,其處譬如道場坐四面左

右,中有畜生若人,其外若有人、非人,

欲來害者,終不能得其便.何以故?過

去諸如來無所著等正覺,皆於中得

佛故,當來、現在諸如來無所著等正

覺,皆亦當於中得佛故.得佛道已,使

一切衆生無恐無畏,已無恐無畏,皆

受天上人中之福,安立於三乘,而度

脫之.何以故?拘翼,是般若波羅蜜,譬

如道場之地,爲一切作護,應當作禮

供養名花、擣香、澤香、雜香、繒綵、花蓋、

幢幡、伎樂.」釋提桓因白佛言:「世尊,若

有善男子、善女人,書般若波羅蜜,已

持經卷,供養名花、擣香、澤香、雜香、繒

綵、花蓋、幢幡、伎樂,作是供養,若世尊

般泥洹後,取舍利,作是供養名花、擣

香、澤香、雜香、繒綵、花蓋、幢幡、伎樂,如

是供養,其福何所多者?」佛告釋提桓

因:「拘翼,我今問汝,隨所問說之,於意

云何?如來無所著等正覺成薩云若,

得此相好,從何所學得?」釋提桓因白

佛言:「世尊,我聞如來無所著等正覺

逮薩云若,成相好,從般若波羅蜜中

學得.」佛言:「如是如是.拘翼,不以是身

數故,名爲如來,逮得薩云若慧故,成

爲如來.是薩云若者,從般若波羅蜜

中出生.如是拘翼,如來所有身者,是

薩云若慧之屋室,如來因是室,逮得

薩云若.是故名爲薩云若慧之室.我

般泥洹以後舍利供養如是,若善男

子善女人書般若波羅蜜,諷誦讀說

習持守行,供養經卷、名花、擣香、澤香、

雜香、繒綵、花蓋、幢幡、伎樂,恭敬作禮,

作是供養者,爲供養薩云若已如是.

拘翼,是故善男子、善女人受持般若

波羅蜜,諷誦讀說,當守習行,當供養

經卷、名花、擣香、澤香、雜香、繒綵、花蓋、

幢幡、伎樂,當恭敬作禮,若般泥洹後

供養,舍利安處豎立塔,名華、擣香、澤

香、雜香、繒綵、華蓋、幢幡、伎樂,若有善

男子、善女人,書持般若波羅蜜,諷誦

念守,承事供養,名花、擣香、澤香、雜香、

繒綵、花蓋、幢幡、伎樂,作是供養,其福

多於供養舍利.何以故?於是中出生

舍利;內外空及有無空、三十七品、佛

十八法,皆從是中出生;諸三昧門、陁

鄰尼門,皆從是中出生;教化衆生,淨

佛國土,亦從其中出生;菩薩摩訶薩

居家成就,色像成就,財成就,眷屬成

就,大慈大悲,皆從中出生;剎利種、婆

羅門種、大姓長者種、四天王,上至阿

迦膩咤天,皆從其中出生;從須陁洹,

至羅漢辟支佛菩薩佛三耶三佛及

薩云若皆從中出生爾時釋提桓因

白佛言:「是閻浮提人不供養承事恭

敬般若波羅蜜者,是曹之人,爲不知

其尊當所供養佛告釋提桓因言拘

翼,於意云何?知閻浮提中有幾所人

信佛、信法、信比丘僧者,有幾所人狐

疑於三尊者,有幾所人恭敬三尊者?」

釋提桓因白佛言:「世尊,有信依佛,依

法,依比丘僧者,少少耳.」佛言:「於拘翼

意云何?閻浮提中有幾所衆生,應得

三十七品、三脫門、八惟無、九次第禪、

六通、四等及四空定、四無㝵慧?閻浮

提中有幾所衆生,滅三疑,應須陁洹

者?幾所衆生,三垢薄,應斯陁含者?幾

所衆生,五疑斷,應阿那含者?幾所衆

生,上五處畢爲阿羅漢者?有幾所衆

生,發生辟支佛道者?幾所衆生,發阿

耨多羅三耶三菩意者?」釋提桓因白

佛言,:「世尊,少所衆生,應得三十七品

及三耶三佛者少少耳.」佛告釋提桓

因言:「如是拘翼,衆生甚多,有發道意

者,少少耳.何以故?以前世時,不見佛,

不聞法,不識比丘僧之所致,不布施,

不持戒,不護戒,不忍辱,不精進,不聞

有禪,不聞般若波羅蜜,亦不聞內外

空及有無空,亦不聞三十七品、佛十

八法,亦不聞,亦不念,亦不聞有三昧,

亦不聞有薩云若,亦不念其事.以是

故,拘翼,當知少所衆生,信三尊者耳.

於是中,少所衆生發意,至辟支佛道

者,於中復少所衆生行菩薩道者,雖

有少少衆生行菩薩道者,欲至阿耨

多羅三耶三菩者,復少少耳.拘翼,我

於是閒,以佛眼,見十方不可計阿僧

祇衆生,行阿耨多羅三耶三菩,不離

般若波羅蜜漚和拘舍羅者,若一若

二住阿惟越致地耳,多墮羅漢、辟支

佛道者,用離般若波羅蜜漚和拘舍

羅故.是故拘翼,善男子、善女人,欲發

至阿耨多羅三耶三菩者,當受持般

若波羅蜜,當諷誦讀,當念習行持.是

般若波羅蜜者書已,以香華、幢幡、繒

綵、花蓋,諸餘功德,入般若波羅蜜者,

當復受持,亦當諷誦,學念守行.何等

功德,入般若波羅蜜者?謂布施、持戒、

忍辱、精進、一心、內外空、所有空、無所

有空、諸三昧門、陁鄰尼門、三十七品、

佛十八法、大慈大悲、餘無量佛法,皆

入般若波羅蜜,亦當復學持諷誦守

行念其中事.何以故?拘翼,是善男子、

善女人當作是知:諸如來本行菩薩

道時,亦復學般若波羅蜜,亦行禪波

羅蜜、惟逮波羅蜜、羼波羅蜜、尸波羅

蜜、檀波羅蜜,從內外空及有無空,諸

三昧門、陁鄰尼門乃至佛十八法、大

慈大悲,餘無央數諸佛法,我等皆當

受學,我等所尊仰者,其般若波羅蜜

及諸佛法盡是諸佛如來之教,辟支

佛、阿羅漢、阿那含、斯陁含、須陁洹、至

薩云若教,皆於般若波羅蜜中,學成

度此岸,至彼岸.拘翼,善男子、善女人,

如來在世若般泥洹,皆當恭敬禮事

是六波羅蜜,亦當禮事薩云若.何以

故?般若波羅蜜者,是諸菩薩、聲聞、辟

支佛之護,世人及諸天皆依是般若

波羅蜜,而得安隱.拘翼,若有善男子

善女人,佛般泥洹已後,取舍利,起七

寶塔,高四十里,盡其壽命,自歸承事.

天花、天香及天擣香天繒花蓋、天衣、

天幔作是供養其福寧多不釋提桓

因言:「世尊,甚多甚多.」佛言:「不如是善

男子善女人受行般若波羅蜜書持

經卷,諷誦讀持,初不離薩云若意,復

加供養名花、擣香、澤香、雜香、幢幡、花

蓋,其福倍多不可計也.復次,拘翼,置

是一七寶塔,若善男子、善女人取舍

利,起七寶塔,滿一閻浮提,亦高四十

里,供養承事,天花、天香及天擣香、天

繒花蓋、天衣、天幔,作是供養,其福寧

多不?」釋提桓因言:「甚多甚多,世尊.」佛

言:「不如是善男子、善女人供養般若

波羅蜜,其福轉倍多.復次,拘翼,置是

閻浮提所作塔事,若善男子、善女人

取舍利,起七寶塔,滿四天下,供養如

前,不如是善男子、善女人供養般若

波羅蜜,其福轉倍多,置是四天下.拘

翼,若有善男子、善女人取舍利,起七

寶塔,滿小千國土,供養如前,復置是

小千國土所作七寶塔,若善男子、善

女人取舍利,起七寶塔,滿中千國土,

供養如前;復置是中千剎土所作七

寶塔,若善男子、善女人取舍利,起七

寶塔,滿三千大千國土供養如上故,

不如是善男子、善女人供養般若波

羅蜜,其福轉倍多.拘翼復置是三千

大千剎土所作七寶塔,若三千大千

國土滿其中人,令一一人各各起七

寶塔,供養如上故,不如是善男子、善

女人供養般若波羅蜜,其福轉倍多.」

釋提桓因白佛言:「如是如是.世尊,供

養般若波羅蜜者,爲供養過去、當來、

今現在諸佛如來已.」佛言:「假令如東

方恒邊沙剎土,滿其中衆生,一一佛

泥洹後,取舍利,起七寶塔,彌滿其中,

供養如上,從劫至劫,復過一劫,盡其

壽命,云何拘翼,其人殖福,寧轉多不?」

釋提桓因言:「甚多甚多.」佛言:「故不如

是善男子、善女人,供養般若波羅蜜,

書持經卷,諷誦讀習,供以名香、澤香、

雜香、繒綵、花蓋得其福多.何以故?拘

翼,一切諸善法皆在般若波羅蜜中.

何謂善法?五戒、十善、四禪、四等及四

空定、三十七品、三脫門、四諦、六通、八

惟無、九次第禪、六波羅蜜、從內外空

至有無空、諸三昧門、陁鄰尼門、佛十

種力、佛十八法、四無所畏、四無㝵慧、

大慈大悲道事、薩云若事,是爲諸如

來無所著等正覺之法教諸羅漢辟

支佛,過去、當來、今現在諸如來,皆從

是般若波羅蜜中學成,度於彼岸.」

摩訶般若波羅蜜供養品第三十四

佛告釋提桓因言:「如是.拘翼,善男子、

善女人供養般若波羅蜜,書持經卷,

受學諷誦,念習守行者,若復能盡力

供養名花、、擣香、澤香、雜香、繒綵、花蓋、

所有幢幡,所得功德,不可計量,不可

思議,不可稱限.是善男子善女人所

得如是.何以故?諸如來無所著等正

覺,皆從般若波羅蜜中出生,薩云若、

五波羅蜜,皆從般若波羅蜜出生,從

內外空至有無空,皆從般若波羅蜜

出生,三十七品、佛十八法、如來五眼,

教授衆生淨佛國土道慧、薩云若慧,

皆從般若波羅蜜出生,聲聞、辟支佛、

佛乘無上等正覺道,皆從般若波羅

蜜出生.如是拘翼,若有善男子善女

人書寫般若波羅蜜,持經卷學,受諷

誦念守習行,復加供養名花、擣香、繒

綵、幡蓋,其功德福,過出前所供養舍

利、七寶塔上,百千萬倍,巨億萬倍,計

空不及,不可爲譬喩.何以故?般若波

羅蜜在於世者,三寶終無斷絕時,般

若波羅蜜不在世者,三寶便斷絕,般

若波羅蜜住於世者,便知有十戒功

德、四等、四禪及四空定、六波羅蜜、三

十七品、佛十八法、薩云若慧,便知有

剎利種、婆羅門種、大姓長者種,便知

有四天王及阿迦膩咤天,便知有須

陁洹道,至羅漢、辟支佛道,便知有菩

薩摩訶薩之徑路,便知有無上佛慧,

便知有轉法輪,便知有教化衆生,淨

佛國土.」

摩訶般若波羅蜜持品第三十五

爾時,三千大千國土諸四天王及諸

阿迦膩咤諸天子語釋提桓因言:「仁

者,當受持般若波羅蜜,諷誦習念守

行般若波羅蜜,供養諷誦念者,諸餘

惡法悉當消滅,諸善功德當具足生.

受持般若波羅蜜者,增益諸天衆,減

損阿須倫衆,三寶之法終不斷絕.以

佛法不斷絕故.世閒便當有六波羅

蜜、三十七品、佛十八法,皆當現於世

閒,便有行菩薩道者,便有三乘之教.」

佛告拘翼:「汝當受持般若波羅蜜,諷

誦讀守念習行.何以故?若阿須倫聚

會諸衆,欲興惡意,與諸忉利天共戰,

拘翼,汝當誦念般若波羅蜜者,阿須

倫適生是意,便卽時滅,不得究竟.拘

翼,忉利天上若諸天子,若諸天女,若

福已盡壽欲終時,或當墮落,汝當爲諷

誦說般若波羅蜜者,此諸天人、天女,

不至餘趣,卽得還生忉利天上.以般

若波羅蜜音聲之功德故,此諸天人

更生本處,不復墮落.何以故?般若波

羅蜜音聲其德大故.拘翼,若善男子,

善女人,若諸天子,若諸天女,聞是般

若波羅蜜音聲徑耳一時便過,以一

徑耳之德故.其人久後會,當得阿耨

多羅三耶三菩,終不復疑.何以故?拘

翼,過去十方諸如來無所著等正覺

及諸弟子衆,皆悉從是般若波羅蜜

中,於無餘泥洹,而般泥洹故.當來及

今現在十方諸如來皆從般若波羅

蜜中,成阿耨多羅三耶三菩.何以故?

諸三十七品皆從般若波羅蜜中出

生;聲聞、辟支佛法,菩薩法及佛法,皆

從般若波羅蜜中出生.」釋提桓因白

佛言世尊是般若波羅蜜爲極大術

般若波羅蜜無上之術,般若波羅蜜

者無等之術.何以故?世尊,是般若波

羅蜜者,已棄諸不善之法,摠持諸善

之本.」佛告釋提桓因言:「如是,拘翼.是

般若波羅蜜者,極大之術、無上無等

之術.何以故?過去諸如來無所著等

正覺,皆由是術,得阿耨多羅三耶三

佛;當來、今現在諸佛,亦當由是術,得

成阿耨多羅三耶三佛.何以故?由是

術故.世閒知有十善之德、四禪、四等

及四空定、六波羅蜜、三十七品、佛十

八法,知有法性,法位眞際,知有如,知

有五眼,知有須陁洹道,知有羅漢,辟

支佛道,知有菩薩、佛道,知有薩云若、

薩云若慧由菩薩故十善之德顯於

世閒,乃至如來薩云若,亦顯現於世

閒,皆由菩薩來往因緣故,而有是現.

拘翼,譬如月,來往因緣,爲世除冥,照

於星宿.如是拘翼,菩薩從善行等行

生,從十善功德生,從薩云若慧生,從

無所從生法生,拘翼,當知諸菩薩摩

訶薩,從般若波羅蜜出生,諸菩薩所

行五波羅蜜、內外空及有無空、三十

七品、佛十八法,亦不於聲聞、辟支佛

地中取證,教授衆生,淨佛國土,欲得

成就佛土,成就菩薩,成就逮薩云若,

皆從般若波羅蜜出生.復次,拘翼,若

有善男子善女人,受持般若波羅蜜,

若諷誦讀習行其事者,卽得現世之

德,亦當得度世之德.」釋提桓因白佛

言:「善男子善女人,何等爲得現世之

德?」佛言:「奉行般若波羅蜜者,終不中

毒死,終不抂撗水火中死,皆當盡其

壽命而終.若有縣官事往至縣官,終

無有能得其便者.何以故?皆是諷誦

般若波羅蜜威神之力.若是善男子

善女人,若至國王所若大子群臣所,

語可國王、大子意及諸群臣,無不喜

者.何以故?用是善男子、善女人,行大

慈大悲,以四等意,向衆生故.是爲現

世之德.何等爲具足得度世之德?」佛

言:「未曾離是十善功德,亦未曾離四

禪、四等及四空定、六波羅蜜、三十七

品、佛十八法,初不離是法,終不生三

惡趣受身完具,諸根具足,終不生貧

窮之家,終不於工師家生,亦不生於

凡品之家,常當具足三十二大士之

相,所生諸佛國,常當化生,終不離菩

薩神通願.欲從一佛國.至一佛國.恭

敬禮事諸佛世尊.常欲聽受諸佛上

法,欲教化衆生,淨佛國土.是故拘翼,

善男子善女人,受持般若波羅蜜,諷

誦讀念,當守習行,不離薩云若意,至

成阿耨多羅三耶三菩,初不斷絕,是

爲後世度世之德.」

摩訶般若波羅蜜遣異道士品第三十六

爾時,有異道士,來至佛所,欲索佛.便

釋提桓因意念言:「今日是諸異道士

輩來,欲謗佛,欲中道斷般若波羅蜜.

如我從佛所受般若波羅蜜,當諷誦

念.」.釋提桓因卽諷誦般若波羅蜜,諸

異道士欲來壞般若波羅蜜者,遙繞

佛一帀復道而去.時,舍利弗意作是

念:云何此諸異道人輩,遙繞佛一帀

復道還去?佛知舍利弗意所念,告舍

利弗言:「用釋提桓因誦念般若波羅

蜜故,異道人遙繞佛一帀復道還去.」

佛言:「是異道士無一善意,來至佛所,

但持勃意,索佛長短耳.」佛告舍利弗:

「若諷誦般若波羅蜜時,若天若世閒

人、沙門、婆羅門若異學士,持是勃意

來欲求其長短者,終不能得其便.何

以故?是三千大千國土諸四天王、諸

天子乃至阿迦膩咤諸天子及弟子、

諸菩薩、受持般若波羅蜜故.何以故?

是亦皆從般若波羅蜜中出生故.復

次,舍利弗,東方恒邊沙國諸如來弟

子衆,辟支佛、菩薩、天龍、鬼神,是輩皆

受持般若波羅蜜.何以故?是皆出生

於般若波羅蜜故.」時,魔波旬意念言:

「今佛與諸四輩弟子及諸欲天子、諸

色天子,共會其中,當有受菩薩記者,

必當成阿耨多羅三耶三佛.今我寧

可往至佛所,中斷其道.」,於是波旬化

作四種兵,來至佛所.爾時,釋提桓因

意念言:「今日魔將四種兵,欲來至佛

所,是魔所化四種兵嚴飾,洴沙王所

無有,舍衛國王亦所無有,諸釋種亦

所無有,隨耶利諸長者亦所無有.如

是魔所化四種兵者,是魔波旬,長夜

常索佛短,而嬈衆生,我今寧可默誦

念般若波羅蜜.」.釋提桓因便定意,稍

稍誦念般若波羅蜜.時,魔波旬亦復稍

稍卻行還去.爾時,四天王諸天子及

阿迦膩咤諸天子,化作天花,於虛空

中,而散佛上.時,諸天子同時歎言:「令

般若波羅蜜,久在閻浮提,使閻浮提

人,常得受持般若波羅蜜.般若波羅

蜜久在者,佛亦得久住,無有滅時,佛

久在者,法亦當久住,如法久在者,比

丘僧常現於世閒,如是三寶終無斷

絕時.般若波羅蜜亦當久在三千大

千剎土,十方恒邊沙剎土亦當如是.

般若波羅蜜者,是菩薩摩訶薩衆行

之上最.善男子、善女人,受持般若波

羅蜜,書經卷者,隨其方面,其處最尊,

則爲照明.當知是處已離於冥,是諸

處中最尊之處.」佛告釋提桓因言:「如

是.拘翼,當知是衆處之尊.復次,拘翼,

是般若波羅蜜不但於人中,其處最

尊,亦復在天上,其處最尊.」是時,諸天

子化作天花,散於佛上,皆同時擧聲

言:「若有善男子、善女人,受持般若波

羅蜜,諷誦讀者,魔及魔天終不能得

其便.我等世尊,亦當擁護是善男子、

善女人.何以故?我等視是善男子善

女人,如視世尊.」釋提桓因白佛言:「世

尊,是善男子、善女人,以作無量善本,

誦念受持是般若波羅蜜者,從過去

佛時,作功德所致.是善男子、善女人

已見無量諸佛所致,與善知識相隨

所致.何以故?欲得薩云若者,當從般

若波羅蜜索之,欲得般若波羅蜜者,

亦當從薩云若求.以是故,般若波羅

蜜則是薩云若,薩云若則是般若波

羅蜜,是爲一無有二.」佛告釋提桓因

言:「如是.拘翼,薩云若諸如來無所著

等正覺者,皆從般若波羅蜜出生.何

以故?拘翼,薩云若、般若波羅蜜者,一

法耳,無有二故.」

摩訶般若波羅蜜無二品第三十七

爾時,賢者阿難白佛言:唯世尊,世尊

所說,初不稱譽五波羅蜜,亦不稱譽

佛十八法,但稱譽般若波羅蜜.何以

故?佛告阿難:「般若波羅蜜者,於五波

羅蜜、佛十八法中最尊,云何阿難,不

爲薩云若布施,寧可稱譽檀波羅蜜

不?」報言:「不也,世尊.」「不爲薩云若戒、忍、

精進一心智慧寧可稱譽般若波羅

蜜不?」「不也,世尊.」阿難白佛言:「云何布

施爲薩云若,而爲檀波羅蜜,至般若

波羅蜜耶?佛告阿難:「布施無有二,於

薩云若,是爲檀波羅蜜,作無所生無

所倚,布施於薩云若,是爲檀波羅蜜,

無所生無所倚念,薩云若無有二,是

爲般若波羅蜜.」阿難白佛言:「云何念

無有二布施,應薩云若?佛言:「於五陰

無有二,至道亦無有二.云何五陰無

有二,至道亦無有二?五陰,五陰自空.

何以故?五陰與諸波羅蜜一法耳,無

有二法.於道亦一法,無有二.是故阿

難,般若波羅蜜,於五波羅蜜中最尊,

乃至薩云若,亦復於中最尊.譬如大

地,下五穀種,以散其中,隨時而生.般

若波羅蜜者,是地,諸波羅蜜、三十七

品至薩云若,皆從其中出生.薩云若

者,因般若波羅蜜出生,五波羅蜜者

亦復因薩云若出生是故阿難般若

波羅蜜者,是五波羅蜜之導,至五波

羅蜜、佛十八法,皆隨從.」釋提桓因白

佛言:「世尊所說稱歎般若波羅蜜功

德未盡,善男子、善女人受持般若波

羅蜜,若諷誦讀,習念守行,尊奉供養

者,其功德亦復未盡,以奉持般若波

羅蜜故.十善現於世閒,四禪、四等及

四空定,至佛十八法,皆現世閒,以奉

行般若波羅蜜故.便知有剎利梵志

長者大姓種,便知有四天王上至阿

迦膩咤天,便知有須陁洹道上至羅

漢、辟支佛道,菩薩至佛道.」佛告拘翼:

「我所說善男子、善女人,受持誦行供

養般若波羅蜜者,其功德未竟,受持

誦行,供養般若波羅蜜者,其功德不

可稱計,不可限量.何以故?是善男子、

善女人,奉行般若波羅蜜者,當得無

量戒性,得無量三昧性、智慧性、解脫

性、見解脫慧性,意終不離薩云若意.

是善男子、善女人,皆當得是不可計

諸功德.拘翼,當知是善男子、善女人,

奉行般若波羅蜜者,爲承佛弟,終不

離薩云若.拘翼,聲聞、辟支佛所有戒

性、三昧、智慧、解脫見、解脫慧,持是五

性,比是善男子、善女人五事性者,其

功德百倍千倍巨億萬倍,其功德最

尊,無有能爲作譬喩者.何以故?拘翼,

是善男子、善女人意,已離羅漢、辟支

佛,初不見願羅漢、辟支佛故.拘翼,般

若波羅蜜,若有書持、受學、誦念,及華

香、繒蓋供養者,我常歎說、是善男子、

善女人今世、後世至竟之德.」釋提桓

因白佛言:「我亦當常擁護是善男子、

善女人,奉行般若波羅蜜者,令意不

離薩云若意.」佛告釋提桓因言:「是善

男子、善女人,誦說般若波羅蜜時,無

央數百千諸天,皆往到是善男子、善

女人所,悉叉手聽受般若波羅蜜,是

諸天子復以威神,加是善男子、善女

人,令疾開解益其識辯,是爲善男子、

善女人得現世之德.復次,拘翼,是善

男子、善女人,於四輩弟子中,說般若

波羅蜜時,終無疲倦懈怠之心,終無

能形識者,何況欲有輕毀之者?何以

故?般若波羅蜜所擁護故.般若波羅

蜜者,分別諸法故.何謂分別?是道,是

俗,是善是不善,是無漏是有漏,是具

足是不具足,是聲聞法,是辟支佛法,

是佛法,是爲分別.何以故?是善男子、

善女人,已住於內外空及有無空故,

用般若波羅蜜,無有短故.亦不見能

得般若波羅蜜短者,如是奉持般

若波羅蜜者,無有能得其便者.復次,

拘翼,善男子、善女人,般若波羅蜜作

如是持,作如是行者,意終不懈怠,終

不恐怖.何以故?是善男子、善女人,終

不見恐怖懈怠之兆,是爲善男子、善

女人,現世之福德.復次,拘翼,若有善

男子、善女人,受持般若波羅蜜,供養

香華、幢幡、繒蓋,作是供養者,是善男

子、善女人,爲父母所敬愛,兄弟、宗親、

朋友、知識皆恭敬之,十方諸羅漢、辟

支佛、諸菩薩、諸佛,皆共愛敬,是善男

子、善女人,世閒人及諸天、阿須倫,亦

所愛敬.行六波羅蜜、無有斷絕時;終

不離內外空及有無空時;終不離三

十七品、佛十八法;終不離諸三昧門、

陁鄰尼門;終不離菩薩神通,教授衆

生,淨佛國土,終無斷絕時.其力堪任,

降伏外謗.拘翼,是爲善男子、善女人,

受行般若波羅蜜,今世後世之德.拘

翼,善男子、善女人,書般若波羅蜜,持

經卷諷誦者,三千大千剎土中諸四

天王,皆往到是善男子、善女人所,聽

受般若波羅蜜,作禮恭敬已去.從忉

利天上,至阿迦膩咤天,是諸天人行

菩薩道者,皆來到是善男子、善女人

所,聽受般若波羅蜜,承事恭敬,作禮

已去.十方諸四天王、諸阿迦膩咤天

及諸龍神、諸閱叉、揵沓和、阿須倫、迦

樓羅、甄陁羅、摩睺勒,皆來見般若波

羅蜜,作禮供養,承事恭敬,是善男子、

善女人,當作是知,是爲法施.是三千

大千剎土中及十方諸國土中諸四

天王天子,上至阿迦膩咤諸天子,行

菩薩道者,皆共擁護是善男子、善女

人行般若波羅蜜者,諸邪惡害不能

得其便,除其宿命不債.如是拘翼,是

善男子、善女人,得現世之福,諸天子

有欲來至是善男子、善女人所者,爲

欲成阿耨多羅三耶三佛,欲救護衆

生,安隱衆生,欲樂衆生.」爾時,釋提桓

因白佛言:「是善男子、善女人,當云何

知十方諸四天王及諸阿迦膩咤諸

天來至般若波羅蜜所,恭敬受持作

禮時,是善男子、善女人,當何以知之.」

佛告釋提桓因言:「是善男子、善女人,

若見異色淨光明者,是爲知諸天人

來聽受般若波羅蜜,作禮恭敬時.拘

翼,是善男子、善女人,所未曾聞香,若

聞異妙之香者,當知諸大尊天來聽

受般若波羅蜜,恭敬作禮時.拘翼,是

善男子、善女人,常當淨潔自喜,用淨

潔自喜故,諸天皆大歡喜,來到是善

男子、善女人所,聽受般若波羅蜜,承

事作禮.是大尊天來時,是閒小小少

威神諸天鬼神輩,皆悉避去,用不堪

任是尊天威神故,用是諸尊天神來

故.是善男子、善女人,皆離衆難,是善

男子、善女人所止處,常當淨潔住,然

燈燒香,懸繒花蓋,無量嚴飾,常淨潔

供養,是善男子、善女人,終無疲厭之

心,身識輕便,常得安隱,臥起亦安.終

無惡夢,不見餘夢,但夢見佛,但夢聞

法,但見比丘僧,但見三十二相、八十種

好,但見諸弟子、眷屬圍繞,而爲說法,

但見聽聞六波羅蜜,但見三十七品、

佛十八法,但見發遣六波羅蜜,其義

具足,但見坐佛樹下,但見諸菩薩往

至佛樹,成阿耨多羅三耶三佛時,但

見已成阿惟三佛,而轉法輪,但見無

央數百千諸菩薩衆,但見當作是受

薩云若慧,但見教化衆生,淨佛國土.

但聞十方無央數諸佛音聲,但聞某

方、某國、某佛字、某若干百千菩薩弟

子、眷屬圍繞而爲說法,但見十方若

干諸佛般泥洹者,但見已般泥洹,取

其舍利,起七寶塔,以名花、香供養塔

者.拘翼,是善男子、善女人,所夢如是

但見殊妙之像.是善男子、善女人,臥

安起安,身體亦安,淨潔且輕,不貪飮

食,不貪衣服,於諸供養,無所希望.拘

翼,譬如習行比丘,意在禪息,不貪於

食,以禪知足.何以故?諸天鬼神,取諸

味之精,來益其氣故,十方諸佛國諸

天鬼神,皆以諸飮食之精氣,亦來益

之.」佛告拘翼:「若善男子、善女人,欲得

是現世之功德者,當受學是般若波

羅蜜,書持諷誦,意終不離薩云若正

使是善男子、善女人,不能受持般若

波羅蜜,不能諷誦行其中事,但書持

作經卷,恭敬承事,香花、幡蓋自歸供

養,其功德不可計.加復受學諷誦守

行般若波羅蜜,意終不離薩云若者,

其功德勝於供養十方恒邊沙國諸

佛功德者上.若有人供養十方現在

諸佛,盡其形壽,香花、繒蓋、幢幡嚴飾,

衣鉢眞越,若佛般泥洹後,取舍利,起

七寶塔,供養如前故,不如是善男子、

善女人,受持般若波羅蜜,諷誦學習

念其中事,得其功德,過出於彼供養

者上,百倍、千倍、巨億萬倍.

摩訶般若波羅蜜舍利品第三十八

佛告釋提桓因言:「拘翼,如佛全身舍

利,滿一閻浮提,持作一分,般若波羅

蜜書持經卷,復作一分,二分之中,欲取

何所?」釋提桓因白佛言:「世尊,我寧取

般若波羅蜜.所以者何?我於舍利,不

敢有慢意,不敢不恭敬,不爲不欲供

養,用諸佛身,皆從般若波羅蜜出生

故.諸佛如來舍利,皆因般若波羅蜜

因緣故,而得供養.」舍利弗語釋提桓

因言:「拘翼,是般若波羅蜜最第一無

形,不可護持,不可見,無㝵一相.一相者,

則無相.云何而欲受持?持是般若波

羅蜜,亦不於所生處住,亦不增減處

住,亦不希望處住,亦不無希望處住

亦不轉處住,亦不於著斷處住,亦不

持佛法有所與,亦不捨凡人法,亦不

持聲聞、辟支佛戒法有所與,亦不捨

凡人法,亦不持無爲法有所與,亦不

捨有爲法,亦不持內外空及有無空

有所與,亦不持三十七品、佛十八法、薩

云若法有所與.云何欲受持?」釋提桓

因言:「如是如是.舍利弗,有知是般若

波羅蜜,於佛法無所與,於凡夫法,而

無所捨.有作是知者,是爲行念般若

波羅蜜,是爲於六波羅蜜,而無二入

故.」於是,世尊歎釋提桓因言:「善哉,善

哉!如汝所說,於六波羅蜜,無有二入.

所以者何?六波羅蜜無有二事故.拘

翼,般若波羅蜜及法性,亦無有二,六

波羅蜜眞際不可思議,亦無有二.」釋

提桓因白佛言:「世尊,諸天及世間人

當爲般若波羅蜜作禮.所以者何?菩

薩摩訶薩於般若波羅蜜中,成阿惟三

佛故.世尊,譬如我與諸天子共在快

等正殿共會,諸天子來集,爲我作禮,

若我不在坐,諸天子皆爲我坐作禮,

用受教處故,繞一帀已,各各自去.若

善男子、善女人,有書持是般若波羅

蜜,復爲他人,解說其義.時,十方諸天

龍、鬼神、阿須倫、揵沓和、迦樓羅、甄陁

羅、摩睺勒,皆爲般若波羅蜜處,作禮

繞已竟去.所以者何?諸佛如來皆從

中生,諸世閒人安隱快樂皆從中生,

諸佛舍利、諸菩薩行,皆來入薩云若

中,皆因薩云若,皆悉隨從,受其教令.

用是故,世尊,二分之中,我取般若波

羅蜜,受持諷誦.我受持般若波羅蜜

者,若使法欲盡時,我亦不恐畏,初無

是相念.何以故?般若波羅蜜,無相無

形,亦不可得故.六波羅蜜上至薩云

若,皆無有相、無行、無形,亦不可見.是

般若波羅蜜無相之法.用是故,如來

無所著等正覺,於無行、無得、無相法

中,成得阿耨多羅三耶三佛.世尊,用

般若波羅蜜無相故,爲弟子說法,亦

無相、無得、無行,得成阿耨多羅三耶

三佛.用是故,世人及諸天鬼神、龍,皆

當承事恭敬,名花、名香、繒幡、花蓋供

養般若波羅蜜.世尊,若有受持般若

波羅蜜,諷誦習行者,若復持諸經卷、

香花供養者,是輩之人終不復墮三

惡之趣,亦不墮落羅漢、辟支佛道,至

成阿耨多羅三耶三佛,亦無是難所

生,常見佛,不離諸佛國,從一佛國,復

至一佛國,香花、寶飾,供養諸佛世尊,

正使三千大千國土全身舍利,令滿

其中,二寶之中,我故當取般若波羅

蜜.何以故?世尊,是舍利於般若波羅

蜜中出生,得供養故.善男子、善女人,

因是供養,斷三惡趣,得生天上、人中

之福.於三乘法,隨其所願,各得度脫.

世尊,書般若波羅蜜已,見其經卷,如

見佛等無有異.何以故?世尊,如來與

般若波羅蜜等耳無有二故如世尊

以三事教及十二部經.若有善男子

善女人,受書般若波羅蜜,持其經卷,

復以教人,與佛所教正等無異.何以

故?世尊,佛三法教及十二部經,皆從

般若波羅蜜中出故.復次,世尊及十

方諸佛以三事教、十二部經,若復有

善男子、善女人,以般若波羅蜜經卷

教人,其福亦等無異.何以故?十方諸

佛、十二部經及三事教,皆從般若波

羅蜜中出生故.復次,世尊,若有善男

子、善女人,供養十方如恒邊沙諸佛

眞越,衣服、所有名花供養嚴飾,若復

有供養般若波羅蜜者,其功德福與

彼無異.何以故?十方諸如來無所著

等正覺,皆從般若波羅蜜中出故.復

次,世尊,若善男子、善女人,受學般若

波羅蜜,諷誦讀持習行中事,是人終

不墮三惡趣,亦不墮羅漢、辟支佛道

地,正住阿惟越致地.何以故?世尊,般

若波羅蜜者,遠離衆病故.復次,世尊,

若有善男子、善女人,書持般若波羅

蜜者,受學諷誦,守行中事,加復供養

名花、擣香、繒綵、花蓋、幢幡,當知是善

男子善女人,已離諸恐怖.世尊,譬如

負債之人,常懷恐怖,與、王相知,不復

恐怖.何以故?用依尊故.如是世尊,舍

利從般若波羅蜜中得成,而得供養.

世尊,當知是般若波羅蜜如王,如來

舍利者,如負債人,依般若波羅蜜,用

得安隱.世尊,當知薩云若之慧,皆從

般若波羅蜜,得成.是故我於二寶之

中,取般若波羅蜜.何以故?如來身者

從般若波羅蜜中出生.大士三十二

之相、佛十種力、四無所畏、佛十八法、

大慈大悲,皆從般若波羅蜜出生,五

波羅蜜者,亦從般若波羅蜜出生,各

得名字,如來所得薩云若慧,皆從般

若波羅蜜中出.世尊,三千大千剎土,

所在有受持是般若波羅蜜,諷誦學

者,供養香花,承事禮拜,人若非人終

不能得其便,是衆生等後皆當得泥

洹之法.世尊,是般若波羅蜜大威神

也.乃使三千大千世界衆生,皆建佛

事.世尊,般若波羅蜜所止處,當知是

處已爲有佛.譬如世閒無價摩尼之

寶所在著處,人、非人不能得其便.若

男子女人,爲非人所持,持摩尼寶往,

非人見摩尼寶者,不堪其威,卽自然

去.若男子、女人有寒熱之病,持摩尼

寶示之,其病卽除.若持摩尼寶,著冥

中,卽時明.熱時,持摩尼寶,所著處卽

時涼,寒時,持摩尼寶,所著處卽時溫,

摩尼寶所置處,諸邪之毒,皆悉消除.

若男子、女人爲蛇蚖所中,見摩尼寶

者,毒卽除,其處愈.世尊,摩尼寶其德

如是.若男子、女人若目冥,若眼痛,若

身腫,若有瘡,見摩尼寶者,諸瘡諸病,

皆悉除愈.世尊,此摩尼寶其德如是.

若著水中,水卽隨作摩尼寶色.世尊,

若持雜色若干種繒裹,著水中,水續

作摩尼寶色,水濁卽爲淸,摩尼寶其

德如是.」是時,阿難語釋提桓因言:「拘

翼所說者,爲是天上摩尼寶乎?爲是

世閒寶耶?」釋提桓因報阿難言:「我所

說者,天上之寶,世閒亦有摩尼寶,不

及天上之寶,其德不具足,不如天上

寶,其德不可以譬喩爲比.我所說寶

者,若著函中,若著篋中,其光明徹出

去,正使擧珠去其處,續明如故.若有

書持受學般若波羅蜜者,其處則無

衆患之難,其處所尊,譬如摩尼珠之

處.當知般若波羅蜜,如摩尼珠,其德

無量.五波羅蜜之德及薩云若、內外

空及有無空、三十七品、佛十八法、法

性如眞際不可思議薩云若慧之德.

佛般泥洹後,舍利得供養承事,薩云

若慧從諸習緖盡,常悉守護不忘於

法,薩云若者,是諸法之器.是故如來

無所著等正覺舍利,得尊敬供養.舍

利者是般若波羅蜜之寶器,無斷無

著波羅蜜,無生無滅波羅蜜.亦不著,

亦非不著波羅蜜;無生無滅,波羅蜜;

亦不應,亦非不應波羅蜜;亦不擧,亦

不下波羅蜜;亦不來,亦不去,亦不住

波羅蜜.是故如來無所著等正覺舍

利,得供養.舍利者是諸法波羅蜜之

器,以諸法波羅蜜合成故,舍利得供

養.世尊置是三千大千剎土如來舍

利,如恒邊沙剎土舍利滿中,我故取

般若波羅蜜.所以者何?如來舍利皆

出是中故,得供養故.若善男子善女

人,供養舍利,恭敬承事者,得天上、世

閒之福,得生剎利梵志長者大姓家,

得生第一四天王,得第六天上功德

之福,殖此福已,因諸善本,必度衆苦.

若復持是般若波羅蜜供養承事,便

具足五波羅蜜、三十七品、佛十八法,

度羅漢、辟支佛地,住菩薩之德,便得

神通,從一佛國,復至一佛國,隨其所

應,而教化之.各令得所,或作遮迦越

羅,或作剎利梵志,或作長者大姓,隨

其習俗,而教授之.是故世尊,我不爲

憍慢,不恭敬承事,不爲不欲受持舍

利.世尊,若有善男子、善女人,恭敬承

事般若波羅蜜者,則爲供養諸如來

無所著等正覺舍利已.世尊,若欲見

十方現在無央數諸佛者,當奉行般

若波羅蜜,諷誦受持,教人習行,供養

是已善男子善女人便得見十方現

在無央數諸佛.以善男子、善女人,供

養般若波羅蜜故,便得諸佛法.世尊,

欲得見諸佛如來無所著等正覺者

是善男子、善女人,當受持般若波羅

蜜.世尊,復有二法.何等爲二?謂有爲

法之法,無爲法之法.何等爲有爲法

之法?謂內外空、之智及有無空之智三

十七品、四無㝵慧、四無所畏、佛十種

力及十八法,惡法善法之智,有漏無

漏之智,俗法、道法之智.是名曰有爲

法之法.何等爲無爲法之法?謂不生

不滅之法,亦不住住無有異,亦不著,

亦不斷,亦不增,亦不減諸法之眞.何

等諸法之眞,無所有者,是法之眞.是

名爲無爲法之法.」佛告釋提桓因言:

「如是如是.過去諸如來無所著等正

覺,皆由般若波羅蜜,成阿惟三佛.諸

弟子衆,亦各得其所,成須陁洹至羅

漢、辟支佛.甫當來、今現在諸如來無

所著等正覺,亦當由般若波羅蜜,成

阿惟三佛,諸弟子衆亦各成其所,得

須陁洹至羅漢、辟支佛.何以故?此三

乘法皆從般若波羅蜜中出故.雖出

三乘,亦無所生,亦無相念,亦無著,亦

無斷,亦無所有,亦不應,亦不不應,亦

不動轉,亦不不動轉,亦不取,亦不捨,

但以俗數,不以最要.何以故?般若波

羅蜜,亦不在此,亦不在彼,亦不中流,

亦不近岸,亦不偶,亦不隻,亦非相,亦

非無相,亦非道,亦非俗,亦不有爲,亦

不無爲,亦不善,亦不惡,亦不過去、當

來、今現在.何以故?拘翼,般若波羅蜜,

亦不持佛法,亦不持聲聞、辟支佛法,

亦不捨凡人法.」釋提桓因白佛言:「世

尊,般若波羅蜜者,大度之度,菩薩摩

訶薩行般若波羅蜜,盡知一切衆生

之意,亦不有衆生及知見處,亦不見

五陰,亦不見六情,亦不有六衰,亦不

緣起,亦不有三十七品及佛十八法,

亦不見道,亦不有道法,亦不見佛,亦

不有佛法.何以故?般若波羅蜜,亦不

有所倚住.何以故?般若波羅蜜,無有

形不可見,何況當見有所倚者?」佛告

釋提桓因言:「如拘翼所說,菩薩摩訶

薩,長夜行般若波羅蜜,尚不見道,何

況及菩薩所行法?」釋提桓因白佛言:

「世尊,何以故,菩薩摩訶薩,但行般若

波羅蜜,不行餘波羅蜜?」佛告釋提桓

因言:「菩薩盡行六波羅蜜,亦無所倚,

不有所施,不有受者,不有與,不有戒,

亦不有犯,亦不有忍,亦不有恚,亦不

有精進,亦不有懈怠,亦不有禪,亦不

有亂意,亦不有智,亦不有愚.般若波

羅蜜者,是菩薩第一之行.於般若波

羅蜜,布施、持戒、忍辱、精進、一心者,欲

具足五波羅蜜故,菩薩行般若波羅

蜜者,欲觀諸法無所倚故.從五陰至

薩云若,是爲諸法無所倚.譬如閻浮

提種種好樹,若干種色,若干種葉,若

干種花,若干種果,其色各異,種種莖

節枝葉花實,其蔭無異,無有差別.拘

翼,般若波羅蜜含五波羅蜜,至薩云

若,亦不若干無有差別,亦無所倚.」釋

提桓因白佛言:「世尊,般若波羅蜜者,

於諸功德,皆具足滿.世尊,般若波羅

蜜者,是無央數無量功德,皆悉具足.

世尊,般若波羅蜜者,含受一切諸法

功德,皆悉具足.世尊,若有善男子善

女人,受持般若波羅蜜者,書其經卷,

供養名華、擣香、繒蓋、幢幡,奉行中事,

若復有人,書般若波羅蜜,以爲經卷,

復與他人,如是其福,何所爲多者?」佛

告釋提桓因言:「我今問汝隨所報我.

若善男子、善女人,供養全身舍利,若

復持如芥子者,分與他人,令供養者,

其福何所爲多?」釋提桓因白佛言:「世

尊,如我從佛所聞法中事,善男子、善

女人,供養舍利,若復分持如芥子者,

與他人,其福甚多.世尊,如我重察其

義,如來住於金剛三昧,自壞其身,下

末舍利,如芥子者,而供養之,受無極

福,斷諸苦之際.」佛告釋提桓因言:「如

是拘翼,若有人供養般若波羅蜜,書

持經卷,復與他人者,其福德甚多甚

多.拘翼若持般若波羅蜜,轉復教餘

人,解其中慧,事事分別,是善男子、善

女人所得福德,多於前所供養者上

所從聞.是般若波羅蜜者,當知其尊

在諸賢聖之上,當視是人如世尊無

異.所以者何?得見般若波羅蜜者,則

爲見世尊已,世尊則是般若波羅蜜,

般若波羅蜜則是世尊.何以故?過去、

當來、今現在諸如來無所著等正覺,

皆從般若波羅蜜中出,得成阿惟三

佛故.諸賢聖智及諸阿惟越致菩薩,

皆從是般若波羅蜜中出,得成阿惟

三佛.諸聲聞者,亦從其中,皆得羅漢、

辟支佛,各得其所,發菩薩意者,亦從

是,皆得諸菩薩德.是故拘翼,若善男

子、善女人,欲得見現在諸佛,承事供

養者,當供養般若波羅蜜.」佛言:「我奉

持供養般若波羅蜜,如是上事,自致

成阿惟三佛,於中最尊,誰復有尊,可

承供養,從天上至世閒,過諸三界,無

復尊者.熟自思念:我本從般若波羅

蜜,自致三耶三佛,般若波羅蜜者,則

是我之所尊是故我今當供養般若

波羅蜜,所應恭敬.是故拘翼,我自供

養承事是般若波羅蜜,初不遠離.我

所作者,皆因般若波羅蜜而行.若善

男子、善女人,欲得阿耨多羅三耶三

佛者,當供養般若波羅蜜,受持奉行.

何以故?諸菩薩摩訶薩,皆從般若波

羅蜜出生故,諸佛世尊皆從菩薩摩

訶薩出生故.是故拘翼,若善男子、善

女人,行三乘法者,皆當供養般若波

羅蜜,書持受學亦當如是.」

放光般若波羅蜜經卷第七

丁酉歲高麗國大藏都監奉

勅彫造

放光般若經卷第八 菜

西晉于闐國三藏無羅叉奉 詔譯

摩訶般若波羅蜜功德品第三十九

佛告釋提桓因:「若有善男子、善女人,

教一閻浮提其中衆生,使立十善.於

拘翼意云何?其福寧多不?」釋提桓因

白佛言:「甚多甚多,世尊.」佛言:「拘翼,不

如是善男子、善女人,持般若波羅蜜

經卷,授與他人,使書持諷誦,解其中

事,得其功德,甚倍多也.何以故?是般

若波羅蜜中,廣說無漏之法,使諸善

男子、善女人,皆得而學.甫當來者,亦

復得學,等至於道.求羅漢、辟支佛道

者,皆於是得;甫當求者,亦於是得;求

菩薩道者,皆於中得;甫當求者,皆悉

當於中得;已成阿惟三佛者,皆於中

得;甫當求阿惟三佛者,亦當於是中

得.拘翼,何等爲無漏之法?謂三十七

品空及三脫門、四諦、內外空及有無

空、佛十種力、無量佛法,使善男子、善

女人,得成阿惟三佛,甫當求者,亦當

得成阿惟三佛.拘翼,教一閻浮提衆

孝連

生,皆立於十善,不如使一人,得須陁

洹道.何以故?雖教一閻浮提衆生,使

行十善,未脫三惡趣,教一人,得須陁

洹者,已離三惡趣故.拘翼,若教一閻

浮提其中衆生,使行十善,盡得須陁

洹,不如教一人,使得辟支佛,得福甚

多.拘翼,盡教一閻浮提人,立於十善,

皆得須陁洹、斯陁含、阿那含、阿羅漢、

辟支佛,不如教一人,使發阿耨多羅

三耶三菩意,其德甚多.何以故?使一

人發阿耨多羅三耶三菩意,爲續佛

種,佛種不斷故.拘翼,須陁洹至辟支

佛及佛,皆從菩薩生.是故當知善男

子善女人,持般若波羅蜜經卷,授與

他人,所得甚多.何以故?諸廣大之法

皆來入般若波羅蜜故.因是便知有

剎利梵志長者大姓,因知有四天王

上至無思想、無思想慧天,因知有三

十七品至薩云若,知有須陁洹上至

三耶三佛.拘翼,置是一閻浮提衆生

及四天下至小千天下、中千天下、三

千大千國土及如恒邊沙國土滿中

衆生,悉教立於十善故,不如是善男

子、善女人,書持般若波羅蜜,教他人,

使書持經卷,諷誦解說,得其功德,甚

多甚多.復次,拘翼,善男子、善女人,教

一閻浮提滿中衆生,令立四禪、四等

及四空定,得五神通,其人得福,寧爲

多不?」釋提桓因白佛言:「甚多甚多,世

尊.」佛言:「故不如是善男子、善女人,書

持般若波羅蜜,授與他人,使書持經

卷,諷誦解說,得其福多.何以故?拘翼,

般若波羅蜜者,所說極廣遠故.拘翼,

置是一閻浮提,四天下、小千國土、中

千國土、三千大千國土及如十方恒

邊沙國土滿中衆生,悉教令得四禪

四等及四空定,得五神通,其功德寧

多不?」釋提桓因白佛言:「甚多甚多,世

尊.」佛言:「故不如是善男子、善女人書

持般若波羅蜜,授與他人,使書持諷

誦,解說中事,得其功德,甚多甚多.復

次,拘翼,受持般若波羅蜜者,不以二

事,亦非不二,受行五波羅蜜,亦不以

二道,亦非不二.亦不以二事念內外

空及有無空,亦不以二事道行三十

七品亦不以二事道行薩云若復次

拘翼,若善男子、善女人,以無央數方

便,持般若波羅蜜,教化衆生,使學受

持,諷誦解說,廣演其義,不以二事,觀

般若波羅蜜,亦不以相,亦不以無相,

亦不合,亦不散,亦不應非不應,亦不

擧,亦不下,亦不著,亦不斷,亦不生,亦

不滅,亦不持非不持,亦不處非不處,亦

不實,亦不虛,亦不垢,亦不淨,亦不信

非不信,亦不法非不法,亦不如非不

如,亦不眞際非不眞際.如是拘翼,善

男子、善女人受持般若波羅蜜,授與

他人,使諷誦學,事事分別,解說其義,

章句分明,持是教人,所得功德,勝自

諷誦守行其事.若善男子、善女人,自

學般若波羅蜜,諷誦解說,身自供養,

復教他人,令諷誦學,爲解中義分別,

其慧明了具足者,是善男子、善女人所

得功德,最倍益多.」釋提桓因白佛言:

「世尊,是善男子、善女人,受學般若波

羅蜜者,當具足受解其句義.」佛言:「如

是如是.拘翼,善男子、善女人,受學般

若波羅蜜者,當具足受解其句義,如

是受學者,是善男子、善女人,得無央

數不可計善本之德.若有善男子、善

女人,盡其形壽,供養十方諸佛如來,

隨其所樂,其人殖福,寧爲多不?」釋提

桓因言:「甚多甚多.」佛言:「故不如是善

男子、善女人,以無央數方便,持般若

波羅蜜,授與他人,使學守行具足解,

慧了其句義者,所得功德福最甚多.

何以故?過去、當來、現在諸佛本行菩

薩道時,皆於般若波羅蜜中學,成得

阿惟三佛,其有學者,亦當復成阿惟

三佛.復次,拘翼,善男子、善女人,於阿

僧祇劫,行檀波羅蜜,不如是善男子、

善女人,受持般若波羅蜜,廣教衆生,

而無所猗.拘翼,菩薩行檀波羅蜜,若

有所猗,生意念言:「我施與彼.」,作如是

者,爲住布施,不成檀波羅蜜.言:「我持

戒.」是我所戒.便住於戒,不成尸波羅

蜜.言:「我忍辱.」以是故忍便住於忍,爲

不成羼波羅蜜.言:「我精進.」,有所爲進.

便住於精進,爲不成惟逮波羅蜜.言:

「我行禪.」,有所爲禪.便住於禪,爲不成

禪波羅蜜言我行智便念於智以住

於智,爲不成般若波羅蜜.拘翼,善男

子、善女人,作是行者,不成六波羅蜜.」

釋提桓因白佛言:「菩薩摩訶薩作何

等行,當成六波羅蜜?」佛告釋提桓因

言:「菩薩布施亦不自有,亦不有所施,

亦不有受者.是爲行檀波羅蜜.至般

若波羅蜜,亦不有,亦不得,是爲菩薩

具足行六波羅蜜.拘翼,若善男子、善

女人,行六波羅蜜及其義解,當作是

知.何以故?後當來世,當有善男子、善

女人,發意欲得阿耨多羅三耶三菩,

住於般若波羅蜜,不具足聞般若波

羅蜜及其義解,或不成阿耨多羅三

耶三菩.是故當爲是輩人具足解說

般若波羅蜜中慧.」釋提桓因白佛言:

「何等爲人說般若波羅蜜?」佛告釋提

桓因言:「若有善男子、善女人,說般若

波羅蜜,說已,當復說.」釋提桓因白佛

言:云何善男子、善女人說般若波羅

蜜,說已,當復說?」佛語釋提桓因言:「若

善男子、善女人,新入般若波羅蜜者,

當爲說般若波羅蜜,爲說已,當復說

爲新入者,說色無常,當爲作如是說,

如是行者,爲行般若波羅蜜,如是說

者,爲念五陰無常.善男子、善女人,作

如是說五陰無常者,爲欲初向行般

若波羅蜜,說十二衰無常苦空行六

波羅蜜,說十八性無常苦空行六波

羅蜜,說五陰苦空行六波羅蜜,說四

禪、四等、四空定、無常苦空行六波羅

蜜,說三十七品、十八法至薩云若,說

無常教非常苦空,作如是說,作如是

解,是爲教新發意者,行般若波羅蜜.

拘翼,新學初發意者,當作是行.復次,

拘翼,若善男子、善女人,深入學者,說

般若波羅蜜時,當語是新學初發意

者言:「汝當受念六波羅蜜,受已當住

第一菩薩地,從第一,至第二,至十住.」.

作是想有著想、有猗想,作是念般若

波羅蜜.拘翼,是爲新發意行般若波

羅蜜者.復次,拘翼,是善男子、善女人,

復作是教言:「汝當作是念,般若波羅

蜜.」,作是念已,出過羅漢、辟支佛上.是

爲新發意者行.復次,拘翼,有行菩薩

道者,當語新學者言:「當受是般若波

羅蜜,當得無所從生法忍,得是忍已,

便住神通,從一佛國,至一佛國,禮事

恭敬諸佛世尊.」復次,拘翼,深入學者

當教新學初發意者言:「善男子、善女

人,汝當作是受學般若、波羅蜜,作是

持念,作是念已,汝便當得不可計無

量之功德善福.」是爲教新發意者行.

復次,拘翼,深入學者當教新學者言:

善男子,汝當學過去、當來、今現在諸

佛所行善本所作功德,當一心念,至

得阿耨多羅三耶三佛.是爲教新學

者行.」釋提桓因白佛言:「作是念說已,

當復云何教新學者乎?」佛告釋提桓

因言:「深入學者當復教新學者言:善

男子,當受念般若波羅蜜,念般若波

羅蜜者,莫觀五陰無常.何以故?五陰

所有自空,五陰所有者,無所有也.無

所有者,非五陰,般若波羅蜜中五陰,

無有常與無常.般若波羅蜜中尚不

見五陰,何況當有常無常耶?拘翼,善

男子、善女人,作如是說,爲不教新學

著者,當復教新學著者,汝當受念般

若波羅蜜,念般若波羅蜜,於諸法莫

有所過,莫有所住.何以故?般若波羅

蜜者,亦無有法可過者,有住者.何以

故?法自空,有空者無所有,無所有者

般若波羅蜜.般若波羅蜜中,無有法

可應不應者,亦無有生與不生法.善

男子,善女人,作如是說,是爲不教新

學著者.拘翼,善男子、善女人,說般若

波羅蜜中義當如是.善男子、善女人

作如是教,所得功德,多於前者.復次,

拘翼,善男子、善女人,教一閻浮提衆

生,令得須陁洹道,其福多不?」釋提桓

因言:「甚多甚多,世尊.」佛言:「不如是善

男子、善女人,以般若波羅蜜,授與他

人,使學書持,爲解說其義,得其功德,

甚多甚多.教是善男子、善女人,般若

波羅蜜隨其上教,習學守行.何以故?

諸須陁洹道者,皆從般若波羅蜜出

生故.復次,拘翼,置是閻浮提諸四天

下及三千大千國土、東方如恒邊沙

國土滿中衆生,盡教令得須陁洹道,

其福寧多不?」釋提桓因言:「甚多甚多,

世尊.」佛言:「不如是善男子善女人,以

般若波羅蜜,授與他人,使學書持,諷

誦行習,解說其慧,得其功德,甚多甚

多.何以故?須陁洹道皆從般若波羅

蜜出生故.復次,拘翼,若閻浮提滿中

衆生,盡教令得須陁洹、斯陁含、阿那

含,阿羅漢,其福寧多不?」釋提桓因白

佛言:「甚多甚多,世尊.」佛言:「不如是善

男子善女人,以般若波羅蜜,授與他

人,使學書持,諷誦奉行,如其中教,解

說慧義,得其功德,甚多甚多.何以故?

須陁洹道至阿羅漢,皆從般若波羅

蜜出生故復次拘翼置是一閻浮提

及三千大千國土,如恒邊沙國土滿

中衆生,盡教令得須陁洹道至阿羅

漢,其福多不?」釋提桓因白佛言:「甚多

甚多.」佛言:「不如是善男子、善女人,以

般若波羅蜜,授與他人,使學書持,諷

誦奉行,隨其中教,解說慧義,得其功

德,甚多甚多.復次,拘翼,一閻浮提滿

中衆生,盡教令得辟支佛道,其福多

不?」釋提桓因言:「甚多甚多,世尊.」佛言:

「不如是善男子、善女人,以般若波羅

蜜,授與他人,使學書持,諷誦奉行,隨

其中教,解說慧義,得其功德,甚多甚

多.何以故?諸辟支佛皆從般若波羅

蜜出生故.復次,拘翼,置是閻浮提及

三千大千國土,如恒邊沙國土衆生,

盡教令得辟支佛道,福多不?」釋提桓

因言:「甚多甚多,世尊.」佛言:「不如是善

男子、善女人,以般若波羅蜜,授與他

人,使學書持,諷誦奉行,隨其中教,爲

解慧義,得其功德,甚多甚多.何以故?

諸辟支佛皆從般若波羅蜜中出生

故.復次,拘翼,若有善男子、善女人,教

一閻浮提及恒邊沙滿中衆生,勸助

令發阿耨多羅三耶三菩意,不如是

善男子、善女人,以般若波羅蜜,授與

他人,教使書持,諷誦奉行,爲解慧義,

其德甚多.語其人言:「受般若波羅蜜,

當隨中教,隨是教已,當得薩云若利,

得是利已,便具足般若波羅蜜,汝便

當成阿耨多羅三耶三菩.」何以故?初

發意菩薩,皆從般若波羅蜜出生故.

復次,拘翼,若有善男子、善女人,教一

閻浮提及恒邊沙滿中衆生,教令立

於阿惟越致,其福寧多不?」釋提桓因

言:「甚多甚多,世尊.」佛言:「拘翼,不如是

善男子、善女人,持般若波羅蜜經卷,

授與他人,解說中事及其義慧,使宣

行之,語其人言:「受持是般若波羅蜜

經卷,如上所教,皆習奉行,汝便當得

諸法之利,至得阿耨多羅三耶三菩.」

何以故?菩薩摩訶薩阿惟越致地皆

從般若波羅蜜出故.復次,拘翼,盡一

閻浮提其中衆生,悉爲阿耨多羅三

耶三菩,不復轉還,若善男子善女人

爲是輩人,說般若波羅蜜及其義解,

而爲說之.若有一人言:「我欲疾成阿

耨多羅三耶三菩.」.若有善男子、善女

人,爲是一人,說般若波羅蜜,具足其

義,分別解說,其福最多.」釋提桓因白

佛言:「世尊,菩薩摩訶薩,務欲成阿耨

多羅三耶三菩者,務當教是菩薩,令

行六波羅蜜,當教內外空及有無空、

三十七品、佛十種力、四無所畏、四無

㝵慧、佛十八法,當以是法,教是輩人,

給其所須衣服眞越所有供養,以是

二事法,供養是輩菩薩摩訶薩,世尊,

是善男子、善女人,所得福最尊勝前

所作者.所以者何?世尊,菩薩摩訶薩

教人行六波羅蜜,當如是教人,行內

外空及有無空、三十七品乃至佛十

八法,亦當如是.」須菩提語釋提桓因

言:「善哉,善哉!拘翼.乃勸助是善男子、

善女人求菩薩道者,乃爾如卿爲佛

作賢弟子之法,當益於菩薩摩訶薩,

以持法施及供養施,護養菩薩,勸助

使成阿耨多羅三耶三菩.何以故?諸

佛及弟子衆,皆從是二事施中出.若

菩薩不發阿耨多羅三耶三菩意者,

是菩薩終不能學六波羅蜜及佛十

八法,若菩薩不學六波羅蜜及佛十

八法者,終不成阿耨多羅三耶三菩,

亦不知有羅漢辟支佛,以菩薩學六

波羅蜜及佛十八法故,得成阿耨多

羅三耶三菩,三惡趣便斷.世閒乃知

有剎利梵志長者大姓種,便知有四

天王及無思想、無思想慧天,便知有

六波羅蜜,從內外空及有無空、三十

七品、佛十八法,世間便知有聲聞辟

支佛乘.」

摩訶般若波羅蜜勸助品第四十

爾時,彌勒菩薩摩訶薩語須菩提:「菩

薩摩訶薩所作勸助福祐之像,與衆

生共爲阿耨多羅三耶三菩,無所希

望,出過衆生,諸聲聞、辟支佛所作勸

助福祐者上,一切衆生,發聲聞、辟支

佛乘者所作布施福祐之像,持戒自

守一心福像,不如是菩薩摩訶薩勸

助之福,與衆生俱共爲阿耨多羅三

耶三菩,其福最尊爲最第一,具足無

有過上者,所作勸助,皆爲衆生,成阿

耨多羅三耶三菩.何以故?羅漢、辟支

佛所作布施之福持戒自守,但欲自

調,但欲自淨,但欲自度,念三十七品

念三脫門,但以自調而欲自度.菩薩

但欲調衆生,欲淨衆生,欲度衆生,勸

助衆生,爲阿耨多羅三耶三菩.」須菩

提白彌勒菩薩摩訶薩:「是菩薩摩訶

薩於東方無央數諸佛剎土,無央數

般泥洹佛,從發意至阿耨多羅三耶

三佛,至般泥洹,乃至法滅盡,從其中

閒所作善本,應六波羅蜜.及諸聲聞、

緣覺所作布施功德,持戒自守,及諸

無漏之戒,從行戒至無戒善本,乃至

諸佛淨戒之福,三昧之福,智慧之福,

解脫之福,見解脫慧之福及大慈大

悲,無量阿僧祇佛所說法,從其法中

所聞受者,有得須陁洹,至得阿羅漢、

辟支佛上.至菩薩及諸般泥洹佛所

作功德,都計之合之,勸助爲尊最,爲

無上最,爲具足.我亦復持是功德,如

是勸助功德福,是爲作阿耨多羅三

耶三菩中勸助,是便爲成阿耨多羅

三耶三菩,是善男子、善女人,爲菩薩

道者,或當作是念:「如過去諸佛世尊

所作功德,使我得是意,使我發是意

行,使我得是想念.」.』彌勒菩薩告須菩

提:「善男子、善女人,發菩薩意者,不以

是因緣,不以是像,不作是想於阿耨

多羅三耶三菩.」須菩提語彌勒菩薩:

「若不以是得,若不以是因緣,諸佛世

尊,何以故,於想十方世界,從十方佛,

從初發意,至於法盡,諸善本及發聲

聞乘我所從戒至無戒功德盡計之

合之,而求阿耨多羅三耶三菩,應無

有想.將無作顚倒想,無常謂有常,用

想顚倒,用意顚倒,用見顚倒,不淨謂

淨,苦言有樂,無我謂我,用想顚倒,用

意顚倒,用見顚倒.其事虛空亦如,因

緣亦如,道意亦爾,六波羅蜜亦爾,乃

至十八法亦爾,若如事者亦如,道意

六波羅蜜亦如是,五陰六情亦如是,

內外空及有無空、三十七品及十種

力、佛十八法.何等爲事,何等爲因緣

何等爲道,何等爲諸善本,何等爲勸

助意,何等爲勸助對意,所可求阿耨

多羅三耶三菩者?」彌勒菩薩語須菩

提:「若有菩薩,行六波羅蜜,見過去佛,

供養承事諸佛,與善知識相得,若已

自學身空,是輩之人,不以事像,不以

是因緣,不以是佛善本之相,不以勸

助功德,不以是諸福作想,求阿耨多

羅三耶三菩.當復更作是意求,令不

墮二法,亦不不二,亦不以想,亦不以

無想,亦無所猗,亦非不猗,亦不以著,

亦不以斷,亦不以生,亦不以滅.若是

菩薩不學六波羅蜜,若不供事諸佛,

若無諸善之本,若不與善知識相得,

若不自學空,便以是事,以是因緣,以

是勸助功德,以是諸事,起想求阿耨

多羅三耶三菩.是故須菩提,不當爲

初發意菩薩前,說六波羅蜜,及內外

空、有無空及諸法空,不當爲新學菩

薩說之.何以故?若新學者,或亡所信,

或亡所樂,所有恭敬皆悉亡失,便壞

諸善本,當爲阿惟越致菩薩摩訶薩

說之.若久與善知識相隨者,亦可與

說.從前過去於諸佛所作功德者,當

與是輩人,可說空相法.是人聞是,不

恐不怖,亦不畏懼.菩薩摩訶薩當作

如是勸助,所可勸助意,所可求阿耨

多羅三耶三菩,是意已滅盡,無所復

有,所可作者及諸因緣所作功德,亦

復滅盡.何等爲勸助意,何等爲衆事

何等因緣,何等爲善本功德,而求阿

耨多羅三耶三菩者,持意有所求耶?

意無兩對如意之性,而無所求.若有

菩薩行般若波羅蜜,至六波羅蜜,亦

無所有;至於五陰,亦無所有;至道,亦

無所有.若有菩薩,求阿耨多羅三耶

三菩,當作是知,當作是求,當作是勸

助,當作是善本,如是求爲求阿耨多

羅三耶三菩.」彌勒菩薩語長老須菩

提言:「新學菩薩聞是,將無恐怖.當云

何作諸善本功德,而有所求?云何勸

助及諸功德持,作阿耨多羅三耶三

菩?」須菩提語彌勒菩薩:「新學菩薩行

般若波羅蜜,受持六波羅蜜,無所猗

受,而無所想.當解內外空及有無空,

解三十七品、佛十八法,常與善知識

相得,得六波羅蜜及其義趣,教授令

不離六波羅蜜,至得菩薩道,不離佛

法教語魔事,聞魔事已,不增不減.何

以故?至得菩薩道,常念諸法,不離諸

佛於中作功德,受持諸菩薩宗,至得

阿耨多羅三耶三菩,不離是功德新

學菩薩,於諸十方無央數佛如來無

所著等正覺及諸弟子所作功德及

諸剎利梵志大姓及四天王首陁會

諸天所作功德,皆勸助之.持是勸助

功德,求阿耨多羅三耶三菩,其功德

最上無過者.」是時,彌勒菩薩語須菩

提言:「若有新學菩薩,念諸佛及弟子

所有勸助功德,持無上無比勸助,無

央數勸助功德,求阿耨多羅三耶三

菩,於想、念、見而不顚倒.」須菩提言:「雖

念諸佛及弟子衆,於中無佛想,亦無

弟子衆想,亦無諸善本想,意有所求,

亦無意想.菩薩作如是求,於想不倒,

於念不倒,於見不倒.若菩薩念諸佛

及衆僧功德,念所作善本,持想,求阿

耨多羅三耶三菩,是爲菩薩想倒,念

倒,見倒.菩薩雖有是念,念佛及衆,念

諸善本,雖有是念,當知是念盡滅無

所有,所可盡者無所求,意有所求是

意之法,所可求法,亦是其法,雖作是

求,是爲正求,不爲邪求.菩薩摩訶薩

當作是求,是爲過去、當來、今現在諸

佛及諸弟子所作功德,下至凡夫所

作功德,所聽受法及諸天、阿須倫、眞

陁羅、摩睺勒所作功德及諸剎利梵

志大姓長者所作功德及四天王上

至首陁會天所作功德,所聽受法,所

可發意,求阿耨多羅三耶三菩,都盧

合之聚之計之稱之,是所作功德,皆

勸助之.持是勸助功德,求阿耨多羅

三耶三菩,若當知是法已盡已滅,無

所復有,所可求法,亦復盡空,若作是

求,爲求阿耨多羅三耶三菩,當作是

知法不求法.何以故?諸法皆自空故.

作是求者,爲求阿耨多羅三耶三菩.

菩薩如是行六波羅蜜者,於想不倒,

於念、見亦不倒.何以故?不入所求故,

於諸善本及其道意,不見當有所入

處故.是爲菩薩無上之求.菩薩摩訶

薩,於諸功德,寂而無所生,於五陰、十

八性及六衰至六波羅蜜,亦寂無所

生,於內外空及有無空、佛十八法,亦

寂而無所知.菩薩如是知寂無所得

者,是爲求阿耨多羅三耶三菩.若菩

薩摩訶薩,知勸助功德,勸助功德寂;

無所生,佛寂及佛事寂;諸善本事,善

本事寂;諸道意事,道意事寂;諸所求

事,所求事寂;諸菩薩事,菩薩事寂;六

波羅蜜事,六波羅蜜事寂,乃至佛十

八法,佛十八法寂.如是菩薩當寂淨

行般若波羅蜜.是爲菩薩行般若波

羅蜜.諸過去佛所作善本,有所求索,

盡般泥洹.菩薩摩訶薩,亦當作是求,

所作善本及於所求,當如泥洹,意有

所索,意與所求適等無異.作如是求

作如是知,是爲求阿耨多羅三耶三

菩.作如是求者,想不顚倒,念不顚倒,

見不顚倒.若復菩薩以想行般若波

羅蜜,以想念諸佛功德,是爲不求阿

耨多羅三耶三菩過去諸佛亦不有

想亦不無想若復作念若復作想如

是爲不求阿耨多羅三耶三菩是爲

想顚倒念顚倒見顚倒若復不念諸

佛善本諸所有發意亦不作知亦不

作想是則爲求阿耨多羅三耶三菩

是爲菩薩想不顚倒念見不顚倒彌

勒菩薩語須菩提云何菩薩有所求

而無有想須菩提言菩薩欲得漚和

拘舍羅當於般若波羅蜜中學不求

般若波羅蜜終不得諸善本功德何

以故諸佛世尊亦不於般若波羅蜜

中現及諸善本亦不見衆事亦不見

意可作阿耨多羅三耶三菩所作已

滅衆事亦滅我但以自起是諸想諸

善功德及諸發意諸佛世尊亦無想

求亦無有是勸助亦無是知何以故

用想求無所得故若想有可得者我

及諸佛所作分別想當有所得是故

菩薩功德菩薩有所求亦不當作想

亦不當有所倚諸佛世尊不稱譽倚

想求者何以故想求者爲雜毒譬如

淨潔美食與毒相得色雖香美故爲

雜毒若有愚癡之人欲得食之雖爲

當時貪其色好香可口久後不便其

身作如是受不諦觀不諦知不知諷

誦倒解中義自不能解爲他人說言

善男子是教是過去當來今現在佛

從發意以來至得阿耨多羅三耶三

菩於有餘泥洹至無餘泥洹乃至法

盡於其中閒行般若波羅蜜所作功

德及六波羅蜜所可行三十七品四禪

四等及四空定十種力十八法所作

善本及淨佛國教授衆生諸佛戒品

三昧品智慧品解脫品見解脫慧品

薩云若慧無所亡法常等行於聲聞

中所作功德諸佛世尊所記辟支佛

諸天尊神阿須倫迦留羅眞陁羅摩

睺勒所作功德都盧合聚此諸功德

持求阿耨多羅三耶三菩倚想求三

耶三佛是則譬如雜毒之食有倚想

者終無所成何以故有倚有想而有

形貌有雜毒求爲謗如來亦不受如

來教亦不受法善男子善女人行菩

薩道者當作是念過去當來今現在

諸佛世尊從發意以來至得佛云何

有所作求及諸弟子至薩云若中事

所作上亦如是當云何有所作而求

阿耨多羅三耶三菩善男子善女人

求菩薩道不欲高下如來者當作是

求如諸佛世尊所知識以辯才慧諸

善本之相與法相應者我持是勸助

我所求阿耨多羅三耶三菩者皆是

諸佛所知諸善男子善女人求菩薩

道者不倚諸善本功德求阿耨多羅

三耶三菩如是求者爲不高下如來

是爲信佛信法菩薩如是行者爲不

雜毒所求爲無有毒若善男子善女

人求菩薩道行般若波羅蜜者所爲

功德當作是求五陰亦不著欲界色

界無色界亦不著過去當來今現在

六波羅蜜亦不著三界亦不著去來

今內外空及有無空三十七品佛十

種力及十八法亦不著三界亦不著

去來今如及爾法生法滅眞際不思

議性戒忍智解脫解脫見慧薩云若

無所亡法常等行亦不著三界不著

三界者亦無去來今何以故以無所

入故有所求者亦無所入所可求法

亦復無所著是人亦復無所著諸佛

世尊亦復無所著諸餘善本亦無所

著聲聞辟支佛諸善本亦無所著諸

無所著者亦非去來今若有菩薩行

般若波羅蜜知五陰不著三界亦非

去來今亦不可以倚想有所求何以

故不見有所生者諸無所生者亦無

所有無所有者不能有所爲六波羅

蜜乃至無所亡法及常等行亦不著

三界亦非去來今非去來今者亦不

可以倚想有所爲何以故是所生不

可得故諸所生者爲無所有無所有

者亦不能有所爲是爲菩薩不雜毒

求若有善男子善女人求菩薩道有

倚想者則爲邪求所作善本倚想求

者是爲邪求諸有邪求者諸佛世尊

所不稱譽佛所不稱譽者爲不具足

六波羅蜜不具足六波羅蜜者則不

具足三十七品則不具足內外空及

有無空佛十種力及十八法則不具

足不具足十八法者則不能淨佛國

土則不能教授衆生終不成阿耨多

羅三耶三菩所以者何有雜毒求故

菩薩摩訶薩行般若波羅蜜者當作

是念如諸佛所知善本功德法求如

所求爲求阿耨多羅三耶三菩我亦

當以是法求阿耨多羅三耶三菩是

時佛讚歎須菩提言善哉善哉須菩

提乃作世尊之行能爲諸菩薩說所

爲所求之法無想無所倚無所出亦

不斷亦不著亦不有亦不無應空相

應法性應如行佛告須菩提假令三

千大千剎土中衆生悉得十善之利

悉得四禪四等四空定及五通盡得

是利於須菩提意云何是衆生所得

福寧多不須菩提白佛言甚多甚多

世尊佛言不如是善男子善女人於

諸善本無所生無所著以爲阿耨多

羅三耶三菩是功德最爲尊化無上

正眞之化具足之化復次須菩提若

三千大千剎土中衆生盡得須陁洹

上至羅漢辟支佛若有善男子善女

人盡其壽命供養是輩羅漢辟支佛

隨其所安飮食衣被牀臥之具病瘦

醫藥盡諸所有敬之養之於須菩提

意云何其福寧多不須菩提言甚多

甚多佛言不如是善男子善女人住

無所生無所著於善本之德無所求

其福最尊最上復次須菩提假令三

千大千剎土衆生盡發阿耨多羅三

耶三菩十方恒邊沙剎土中衆生一

一衆生供養是菩薩盡恒邊沙劫隨

其所安飮食衣服牀臥醫藥瞻視恭

敬承事於須菩提意云何其福寧多

不須菩提言甚多甚多世尊其福多

不可計不可數不可以譬喩爲比若

使福德當有形者十方虛空所不能

受佛告須菩提雖作爾所福德不如

是善男子善女人所作善本無所生

無所著於善本之德無所求是善男

子善女人之功德最尊最上無比無

上之化是無所生無所著之功德與

前功德百千億萬倍不相比何以故

是善男子善女人有倚有想於十善

事及四禪四等四空定五通盡具足

何以故是善男子善女人以倚想供

養諸聲聞辟支佛上至菩薩故爾時

四王天上二萬天子皆叉手禮佛足

白佛言世尊菩薩所施爲漚和拘舍

羅,甚善快哉!所作已應無倚、無著,應

空無相所施善本爲阿耨多羅三耶

三菩,所施爲不二入.」是時,釋提桓因

與無央數忉利諸天及諸天子,持天

雜花香、擣香、澤香、繒綵、花蓋、天衣、天

幔、雜色幢幡、鼓、天伎樂,來至佛所,供

養散佛,皆讚歎言:「菩薩所施爲漚和

拘舍羅,甚善快哉!所作已應無所倚、

無所著,應空、無想,所施善本,爲阿耨

多羅三耶三菩,所施爲不二入.」上至

梵迦夷天無央數百千,亦復歎譽菩

薩漚和拘舍羅,皆復如是.阿迦膩咤

天與無央數億百千諸天,來至佛所,

爲佛作禮,俱發大音聲言:「世尊,甚奇

大哉!於般若波羅蜜,行漚和拘舍羅

所作善本,其德勝前過去善男子善

女人之所作爲.」於是佛告四天王及

阿迦膩咤諸天子言:「假令三千大千

剎土所有衆生,盡作阿耨多羅三耶

三菩,復代過去、當來、今現在諸如來

無所著等正覺代其歡喜,及弟子衆

從初發意,至般泥洹,乃至法盡,於其

中閒所作諸善之本,代其歡喜,聲聞、

辟支佛所作諸善之本,代其歡喜,及

衆生所作諸善之本,行檀波羅蜜,至

般若波羅蜜,代其歡喜,諸賢聖所有

戒品、三昧品、智慧品、解脫品、解脫見

慧品,代其歡喜,餘無量佛法都盧計

挍合聚,是上諸功德皆代其歡喜,倚

是代歡喜功德,爲阿耨多羅三耶三

菩.若復有善男子、善女人,欲發阿耨

多羅三耶三菩,代過去、當來、今現在

諸如來無所著等正覺及羅漢、辟支

佛,從發意至成阿耨多羅三耶三菩

從其中閒,行六波羅蜜,及餘無央數

佛法功德,代其歡喜,而無所希望,亦

不二入.已應無相,應無所著,應空,是

爲最第一代其歡喜.爲無上代歡喜

也,持是代歡喜功德,爲阿耨多羅三

耶三菩,而無所倚者,其功德福祐,勝

於前善男子、善女人所爲代歡喜,比

其功德,百倍、千倍、巨億萬倍.是爲菩

薩摩訶薩最上代歡喜之所爲也.」爾

時,須菩提白佛言:「如世尊所說,合集

是善男子、善女人功德,於諸功德中,

無過代歡喜者.代歡喜之德,無過是

德.須菩提言:「世尊,云何爲最上,云何

爲最尊?」佛告須菩提言:「若善男子、善

女人,於當來、過去、今現在法,無所取

無所捨,亦不貢高,亦不不貢高,亦不

有所倚,亦不無所倚.於是法,亦無有

生,亦無有滅,亦無著,亦無斷.於是法

中,亦不見增,亦不見減,亦無往,亦無

反,亦不道,亦不俗,如去、來、今法,如反

爾法、所住法、所滅法,我亦復代歡喜,

持是代歡喜功德,爲阿耨多羅三耶

三菩,施菩薩摩訶薩.作如是施,爲代

其歡喜,最爲第一,無過是代歡喜者.

須菩提,作如是代歡喜,比餘代歡喜

之德,百倍、千倍、巨億萬倍,不及是代

歡喜者.復次,須菩提,善男子、善女人,

行菩薩道者,欲代去、來、今諸佛及諸

聲聞、辟支佛,從初發意,至于成佛,於

其中閒,作諸善本,行六波羅蜜及餘

無數佛法善本,若欲代歡喜者,復欲

代一切衆生所作善本,當作是代歡

喜,是代歡喜爲最等,六波羅蜜與脫

等,脫與五陰等.其脫之事與內外空

等,解脫之事與有無空等,三十七品

與解脫等,十力與解脫等,解脫與解

脫見慧等,去、來、今法與解脫等,解脫

則是過去、當來、今現在,解脫如諸佛

世尊之所施爲,解脫如諸佛弟子,諸

佛弟子亦如解脫,解脫者與聲聞、辟

支佛泥洹等,解脫事與諸佛世尊法

等,解脫者亦如羅漢、辟支佛,解脫亦

如諸法之法.我於是無縛無脫之法,

我於無著,如無污染淸淨之法,不生、

無所生、不滅、無所滅之法,我所施爲

於阿耨多羅三耶三菩者,亦如是上

諸法,無所縛法,無所敗法,無所壞法.」

佛告須菩提:「是爲菩薩摩訶薩,無上

代歡喜最爲第一.」佛言:「菩薩摩訶薩,

具足作代如是歡喜者,疾逮阿耨多

羅三耶三菩、阿惟三佛.復次,須菩提,

若有善男子、善女人,行菩薩道者,盡

其形壽,供養十方恒邊沙佛及衆弟

子,隨其所安飯食、衣被、牀臥、醫藥,盡

諸佛形壽,般泥洹已後,晝夜奉事舍

利,幢幡、花蓋、伎樂,以爲供養,常念行

六波羅蜜,而有所倚.復有善男子、善

女人,欲成阿耨多羅三耶三菩,行六

波羅蜜漚和拘舍羅,而無所倚,持是

功德,無所希望於阿耨多羅三耶三

菩,比其善本功德,百倍、千倍、巨億萬

倍,不及是代歡喜福德最尊最上.須

菩提,菩薩摩訶薩,行六波羅蜜,以漚

和拘舍羅,無所倚功德,爲阿耨多羅

三耶三菩,而無所倚.」

放光般若波羅蜜經卷第八

丁酉歲高麗國大藏都監奉

勅彫造

放光般若經卷第九 菜

西晉于闐國三藏無羅叉奉 詔譯

摩訶般若波羅蜜照明品第四十一

舍利弗白佛言:「世尊,是般若波羅蜜

耶?」佛言:「是.舍利弗.」舍利弗言:「世尊,般

若波羅蜜者,作照明故.世尊,般若波

羅蜜者,至竟淸淨故.世尊,般若波羅

蜜者,爲有名字.世尊,般若波羅蜜者,

於三界無沾污.世尊,般若波羅蜜者,

除諸垢冥.世尊,般若波羅蜜者,於三

十七品之最尊上.世尊,般若波羅蜜

者,安隱諸災患恐怖者.世尊,般若波

羅蜜者,爲五荒見蔽者作明故.世尊,

般若波羅蜜者,無際衆生入邪徑者,

而作正導.世尊,般若波羅蜜者,薩云

若,是能除諸習緖.世尊,般若波羅蜜

者,菩薩之母,生諸佛法故.世尊,般若

波羅蜜者,不生不壞,從有名至竟空

故.世尊,般若波羅蜜者,離於生死,亦

無所滅,不與作本故.世尊,般若波羅

蜜者,受諸孤窮者,爲作珍寶施故.世

尊,般若波羅蜜者,具足初無能伏者.

世尊,般若波羅蜜者,三轉十二事,而

轉法輪,亦無能轉者,所轉終不動還

故.世尊,般若波羅蜜者,能現種種之

本及所有無、所有空故.唯世尊,當云

何住般若波羅蜜?」世尊報言:「當如世

尊住.舍利弗,禮般若波羅蜜,當如禮

世尊.何以故?般若波羅蜜者,則是世

尊,世尊與般若波羅蜜,無有別.般若

波羅蜜則是世尊,世尊則是般若波

羅蜜.諸佛世尊因般若波羅蜜,而得

名字,菩薩、辟支佛、阿羅漢至須陁洹,

皆因般若波羅蜜,得其名字,十善、四

禪、四等、四空定、五通、內外空及有無

空、三十七品、佛十種力及十八法乃

至薩云若,皆因般若波羅蜜出生.」於

是,釋提桓因意念:「何因,尊者舍利弗

乃生是問?」.釋提桓因便問舍利弗言:

「尊者,何緣乃生是問,因何事有是問?」

舍利弗報言:「拘翼,菩薩摩訶薩漚和

拘舍羅,爲般若波羅蜜所護持,及諸

過去、當來、今現在諸佛世尊從初發

意以來,至法欲盡,於其中閒,所作善

本,盡持作薩云若.拘翼,是故菩薩摩

訶薩,持般若波羅蜜,過五波羅蜜上.

拘翼,譬如人生盲,或百人或千人或

萬人,欲有所至,若欲入城,而無有導,

終不能有所至.拘翼,是五波羅蜜,爲

如盲者,離般若波羅蜜,如盲者無導,

亦不能具足至道,亦不能成薩云若.

五波羅蜜爲般若波羅蜜所護,如盲

者得眼目,般若波羅蜜護五波羅蜜,

令五波羅蜜,各得名字.」釋提桓因語

舍利弗:「如所言,五波羅蜜因般若波

羅蜜,得名字者,五波羅蜜但有名而

無度.」舍利弗言:「如是.拘翼,五波羅蜜

因般若波羅蜜,而得名字,五波羅蜜

但有名無有度也.菩薩住於般若波

羅蜜者,爲已具足五波羅蜜.是故般

若波羅蜜,於五波羅蜜,爲最上化、妙

化、無比之化.」舍利弗白佛言:「世尊,當

云何入般若波羅蜜中?」佛言:「如入五

陰,當作是入般若波羅蜜;如入五波

羅蜜,當作是入般若波羅蜜;如入內

外空及有無空,如入三十七品、佛十

種力及十八法,如入薩云若,如入諸

法,當作是入般若波羅蜜中.」舍利弗

言:「世尊,云何入五陰如入般若波羅

蜜,云何如入諸法,作是入般若波羅

蜜?」佛言:「於五陰,無所生,無所得,無取,

無捨,無所壞,當作是入般若波羅蜜.

於諸法,無所生,無所得,無取,無捨,亦

無所壞,是爲入般若波羅蜜,」舍利弗

言:「作如是入般若波羅蜜,爲及何法?」

佛言:「於諸法,無所及,是乃爲般若波

羅蜜名號.」世尊,不逮何法?」佛言:「不逮

善法,亦不逮惡法,亦不逮道法,亦不

逮俗法,亦不逮有漏、無漏法,亦不逮

有爲、無爲法.何以故?般若波羅蜜之

興,亦不爲希望起.以是故,於諸法,無

所及,無所逮.」釋提桓因白佛言:「云何

世尊,是般若波羅蜜,爲不逮薩云若?」

佛言:「如是.拘翼,般若波羅蜜不逮,薩

云若亦不逮,亦不有.」「世尊,云何亦不

逮,亦不有?」佛言:「般若波羅蜜者,亦不

以字,亦不以想,亦不以生死.」釋提桓

因言:「世尊,亦不以字,亦不以想,亦不

以生死,云何爲逮?」佛言:「如不入,亦不

受,亦不捨,亦不住,作是及如不及.拘

翼,般若波羅蜜如是逮諸法如無所

逮.」釋提桓因白佛言:「世尊,般若波羅

蜜之興,甚奇,甚特.於諸法,無所生,無

所有,無所倚,無所壞.」須菩提白佛言:

「若菩薩行般若波羅蜜,爲逮諸法,不

逮諸法,菩薩聞是,或恐或怖,便離般

若波羅蜜.」佛言:「如是.菩薩聞是,或能

恐怖.若有行般若波羅蜜菩薩,或作

是念言:「般若波羅蜜空,般若波羅蜜

無有堅固,般若波羅蜜侵欺人.」.作是

念者,便能遠離般若波羅蜜,以是因

緣,菩薩便遠離般若波羅蜜.」須菩提

白佛言:「信般若波羅蜜者,爲不信何

等法?」佛言:信般若波羅蜜,爲不信色

爲不信痛、想、行、識,爲不信六情,不信

色、聲、香、味、細滑、法,爲不信十八性及

十二因緣乃至五波羅蜜,亦不信內

外空及有無空,亦不信三十七品及

十八法、佛十種力,不信須陁洹至羅

漢、辟支佛,亦不信阿耨多羅三耶三

菩,亦不信薩云若.」佛告須菩提:「若不

有五陰及薩云若者,爲不信般若波

羅蜜.以是故,須菩提,信般若波羅蜜

者,爲不信五陰、諸法及薩云若.若不

有五陰及諸法者,爲不信般若波羅

蜜;信般若波羅蜜者,爲不信諸法.」須

菩提白佛言:「世尊,般若波羅蜜者,爲

大度.」佛言:「於意云何?何以知般若波

羅蜜爲大度?」須菩提言:「般若波羅蜜

亦不使五陰大,亦不令五陰小,亦不

使五波羅蜜大,亦不令五波羅蜜小.

從內外空,至有無空,亦不令大,亦不

使小;三十七品、佛十八法,亦不令大,

亦不令小;至道及佛法,亦不令大,亦

不令小;亦不聚五陰,亦不散五陰.乃

至佛法,亦不聚,亦不散,亦不平相;五

陰亦不不平相;乃至佛法,亦不平相,

亦不不平相;亦不廣五陰,亦不狹五

陰;乃至佛法,亦不廣,亦不狹;亦不使

五陰强,亦不使弱;乃至佛法,亦不强,

亦不弱.世尊,以是故,般若波羅蜜,爲

菩薩之大度.世尊,若新發意菩薩,未

習六波羅蜜者,聞是五陰及六波羅

蜜,無所增減,無有廣狹,聞是語者,或

能不行般若波羅蜜.何以故?不以般

若波羅蜜故,五陰及佛法,有大有小,

不以般若波羅蜜故,五陰及佛法,有

强有弱.世尊,行般若波羅蜜欲求大

小五陰,欲强弱佛法,是爲大累.何以

故?道初無有累想.何以故?衆生不生,

般若波羅蜜不生,當作是見,當作是

知.五陰亦不生,佛法亦不生.當作是

觀,觀般若波羅蜜所有,如觀衆生所

有;觀般若波羅蜜所有,當如觀五陰

所有;觀佛所有,當如觀般若波羅蜜

所有.觀般若波羅蜜無所有,亦如觀

五陰無所有;觀般若波羅蜜無所有,

如觀佛無所有;觀般若波羅蜜無所

有,如觀衆生亦無所有.觀般若波羅

蜜寂,觀衆生亦寂;觀般若波羅蜜寂,

觀佛法亦寂,觀五陰亦寂.觀般若波

羅蜜亦寂.觀般若波羅蜜亦無有緖,

當知衆生亦無有緖,五陰及佛法亦

無有緖,般若波羅蜜亦無有緖.般若

波羅蜜不可思議,當知衆生亦不可

思議,五陰亦不可思議,及佛法亦不

可思議.衆生不敗壞,當知般若波羅

蜜亦不壞敗.衆生不逮阿惟三佛,當

知般若波羅蜜亦不逮阿惟三佛,當

知五陰亦不逮阿惟三佛,佛亦不逮

阿惟三佛.衆生力不具足,當知般若

波羅蜜力不具足,五陰力不具足,佛

力亦不具足.以是世尊,大度者是菩

薩摩訶薩般若波羅蜜.

摩訶般若波羅蜜泥犂品第四十二

舍利弗白佛言:「唯世尊,菩薩摩訶薩,

解般若波羅蜜者,爲從何所來,而生

是閒?發阿耨多羅三耶三菩,爲幾何

閒?爲更見供養幾如來?行六波羅蜜

爲幾時?云何解般若波羅蜜,導入深

義?佛告舍利弗:「是菩薩摩訶薩供養

十方諸如來無所著等正覺,從彼來,

生是閒.是菩薩從發意以來,不可計

阿僧祇劫,行六波羅蜜,亦不可計,來

到是閒,從是以來,不可復計,常供養

諸佛,而來生是閒.是輩菩薩見般若

波羅蜜時,如見世尊,無有異;若聞般

若波羅蜜時,如聞世尊所說,亦無有

異.是菩薩摩訶薩,解般若波羅蜜,導

入深義,不以想入,不以二入,而無所

倚.」須菩提白佛言:「世尊,般若波羅蜜

可得見聞不?」佛言:「不可得見聞.何以

故?須菩提,般若波羅蜜者,亦非見事

亦非聞事.般若波羅蜜者,亦無所聞

亦無所見,以諸法聾故.五波羅蜜者,

亦不見,亦不聞,以諸法聾故.內外空

及有無空,無所聞,無所見,以諸法聾

故.三十七品、十種力、十八法,無所見,

無所聞,以諸法聾故.須菩提,道及佛,

亦無所見,無所聞,亦如聾法故.」須菩

提白佛言:「菩薩摩訶薩,學般若波羅

蜜久,如當與般若波羅蜜相應?」佛語

須菩提:「是事應當分別.須菩提,有因

緣,令菩薩適發意,便應深般若波羅

蜜,以漚和拘舍羅,不見諸法榮冀,終

不誹謗,終不離六波羅蜜,終不離諸

佛世尊.若復欲作諸善之本,供養承

事諸佛世尊者,卽如意願,從一佛國,

至一佛國,終不復受母人胎生,終不

離五通,不與諸垢相近,亦不與聲聞、

辟支佛意相近,教化衆生,淨佛國土,

菩薩如是行者,爲應深般若波羅蜜.

須菩提,復有善男子、善女人,行菩薩

道者,見無央數不可計阿僧祇諸佛,

行六波羅蜜,而有所倚,聞說深般若

波羅蜜,便棄捨去.如是菩薩更生慢

意,便離諸佛世尊,便不得聞深般若

波羅蜜.」佛語須菩提:「不樂聞深般若

波羅蜜者,今亦在會中坐.何以故?是

善男子、善女人,行菩薩道時,從本聞

深般若波羅蜜,不樂捨去.用是故,今

聞深般若波羅蜜,不樂復欲捨去.與

身、口、意.不和,積無黠之罪,以是罪重

故,拒逆深般若波羅蜜,拒逆深般若

波羅蜜者,爲拒逆過去、當來、今現在

諸佛薩云若已,以逆薩云若罪故,斷

薩云若,用斷薩云若罪故,當入泥犂

中,見煮,無央數百千歲,從一泥犂出.

復至一泥犂,至劫盡火燒時,當復至

他方大泥犂中,他方劫盡,當復從他

方一泥犂中,復至一他方泥犂中,如

是遍諸他方泥犂,以用是斷法罪故,

當復更來生是閒泥犂中,當受泥犂

中劇痛之罪.至劫盡當墮他方畜生

中,如是展轉遍墮十方諸畜生中,從

畜生中出,當生炎樓,受薜荔形極劇

勤苦.如是久後,纔得爲人,所生之處,

常當生盲家,或生殺人家,或生魚獵

家、屠殺家,或生下賤乞丐人家,或盲

或聾,或無手足,或瘖瘂不能言.受是

罪已,當復生邊地無佛、無法、無弟子

處.作是斷法者,皆當具足受是上罪.」

舍利弗白佛言:「是斷法者,爲入五無

閒罪.」佛言:「如是.斷法之罪不可具說.

說是般若波羅蜜時,若斷他人言,是

非律,是非尊教,是非如來無所著等

正覺之教.自不修學,復斷他人令遠

離之.自喪其意,復喪他人意;自毒其

意,復毒他人意;爲自亡失,復亡失他

人;自不解深般若波羅蜜,而棄捨去,

復教他人,令遠離之.舍利弗,是曹之

人尚不當聞其音聲,何況當與共從

事,而同處坐起?何以故?當知是輩人

法中之大患,當知是人爲墮衰冥.若

聞是輩人所說,有信受者,亦當復受

不測之罪.舍利弗,斷般若波羅蜜之

人,當知是爲法中之大病.」舍利弗言:

「世尊,是謗法之人在所生處,受其身

形,寧可說不?」佛言:「置是謗法之人所

生受形.何以故?是人儻聞其身熱血

從口中出,其人愁憂,或病,或死,或痿

黃,熟受是苦痛糜死之罪.若使無是

輩罪者,世尊終不使.舍利弗發是問

也,有如是痛者,所受身形.以是故如

來不爲舍利弗說.」舍利弗言:「世尊,當

說是斷法之人所受身形,世尊所說

者,當爲後世,而作大明.」佛言:「我屬所

說誹謗斷法,所可受罪,所更泥犂,展

轉劫數,受畜生身,受薜荔形.所更劫

數,以受人身,盲、聾、瘖瘂、下賤乞丐,所

更如是,則爲後世作大明.已聞是教

者,則不敢復斷法誹謗.」舍利弗言:「世

尊,善男子、善女人,各當自念:「我聞是

語,其心恐怖,我終不敢有是輩事,盡

我形壽,終不敢斷法誹謗,如彼我若

誹謗,或墮惡處.」,勤苦如是.」須菩提白

佛言:「世尊,善男子、善女人,常當攝身、

口、意、行,意當念言:「我等不當受是壞

法之罪.」,不見如來,而不見法,不見衆

僧,或生無佛處,或墮貧家,或生抵突

不聞法處.」須菩提白佛言:「世尊,以口

行故,便受壞法深重之罪耶?」佛言:「如

是.以口過故,便受壞法深重之罪.須

菩提,當來之世,或有愚人,於善法教,

爲我作沙門,反誹謗遠離深般若波

羅蜜,誹謗遠離深般若波羅蜜者,爲

已誹謗諸如來無所著等正覺之道

已誹謗如來道者,則爲誹謗遠離過

去、當來、現在諸佛薩云若.已誹謗薩

云若者,則爲遠離法;已遠離法者,則

爲遠離僧;已遠離僧者,則爲遠離世

閒正見;已遠離正見者,則爲遠離三

十七品薩云若;已離薩云若者,則爲

受不可計阿僧祇劫之罪,身受是罪

身者,則爲受不可計阿僧祇劫愁悲

苦惱.」須菩提白佛言:「世尊,愚癡之人

遠離深般若波羅蜜,爲有幾事?」佛言:

「有四事.何等爲四?一者爲魔所使.二

者不信不解深法,不愛不樂,三者與

惡知識,相得不應順行,入於五陰,以

是三事,遠離深法.四者是愚癡人多

行瞋恚,喜自貢高,訾蔑他人,以是四

事.故愚癡之人遠離深般若波羅蜜.

須菩提白佛言:「深般若波羅蜜難了.

何以故?解不隨順,不應善本,惡友相

得.」佛言:「如是,須菩提,如汝所言.」須菩

提復白佛言:「世尊,云何深般若波羅

蜜難了難知?」佛報言:「須菩提,五陰不

縛不解.何以故?色,色自有性;痛,痛自

有性;想,想自有性;行,行自有性;識識

自有性.六波羅蜜亦不縛,亦不解.何

以故?六波羅蜜所有、無所有故.內空、

外空及有無空,亦不縛,亦不解.何以

故?內外空亦無所有故.須菩提,三十

七品至佛十八法乃至薩云若、薩云

若事,亦不縛,亦不解.何以故?所有者

皆無所有故.五陰過去亦不縛,亦不

解.何以故?諸陰過去空過去空故.須

菩提乃至薩云若過去亦不縛亦不

解.何以故?薩云若過去空故.須菩提,

當來五陰亦不縛,亦不解.何以故?當

來五陰空故.乃至薩云若亦復如是.

現在五陰亦不縛,亦不解.何以故?現

在五陰空故.乃至薩云若亦復如是.」

須菩提言:「世尊,解不隨順,無有善本,

惡友相得懈怠之人,無慧進者,喜亂

志者,是輩之人不能解深般若波羅

蜜.佛言:「如汝所言,是輩之人,不能解

說深般若波羅蜜.須菩提,五陰淨者,

則道亦淨,以道淨故,所得果淨.須菩

提,以五陰淨,則般若波羅蜜淨;般若

波羅蜜淨,則五陰淨,以五陰淨,則薩

云若淨;以薩云若淨,則五陰淨.五陰

與薩云若,則一無有二,亦不破,亦不

壞.須菩提,五陰無有二淨,薩云若亦

無二淨一法無二.衆生知見壽命亦

淨,衆生亦淨,薩云若淨,一淨無有二.

須菩提,吾我淨,薩云若淨,知見壽命

淨,五陰、薩云若一淨無二,亦不斷,亦

不破.須菩提,婬、怒、癡、五陰、薩云若淨,

一淨無二.須菩提,癡淨,已癡淨,則行

淨,已行淨,則識淨,已識淨,則名色淨,

已名色淨,則六入淨,已六入淨,則栽

淨,已栽淨,則覺淨,已覺淨,則愛淨,已

愛淨,則受淨,已受淨,則有淨,已有淨,

則生淨,已生淨,則死淨,已死淨,則六

波羅蜜淨,已六波羅蜜淨,則內外空

及有無空淨,已有無空淨,則三十七

品淨,已三十七品淨,則薩云若淨,薩

云若淨,是爲一淨無有二,亦無破,亦

無斷.須菩提,般若波羅蜜淨,五陰淨、

薩云若淨,一淨無二淨.五波羅蜜淨

薩云若淨、內外空及有無空淨、薩云

若淨、三十七品淨、薩云若淨、十八法

淨、薩云若淨.須菩提,薩云若淨乃至

般若波羅蜜淨,等無有異.須菩提有

爲淨、無爲淨,一淨無有二.須菩提過

去淨、當來淨、現在淨、過去當來今現

在淨,一淨無二,亦不壞亦不斷.以是

故爲淨.」

摩訶般若波羅蜜明淨品第四十三

舍利弗白佛言:「世尊,淨爲甚深?」佛言:

「常淨.」舍利弗言:「世尊,何以故常淨?」佛

言:「五陰淨故常淨.舍利弗,三十七品、

十種力及十八法道淨,佛淨,薩云若、

薩云若事淨故,淨甚深.」舍利弗言:「明

淨,世尊.」佛言:「常淨故.」舍利弗言:何以

故明,淨佛言,六波羅,蜜淨薩,云若淨,

是故明淨舍利弗言世尊泥洹淨

耶佛言常,淨世尊何以故,泥洹淨佛

言以五陰無,邊福亦無來,無去薩云

若無,邊福亦無來亦,無去故舍利,弗

言世尊,淨無所著佛言常,淨世尊,何

誰無.所著淨,佛言以五陰性、猛無所、

著常淨故,至薩云若性.猛無所著常

淨故世尊、無所逮無所得淨耶、佛言

常淨、世尊何以故、無所逮無、所得淨

耶?」佛言:「五陰無所逮無所得淨,至薩

云若無所逮無所得淨.」「世尊,無所生

淨.」佛言:「常淨.」「世尊,何以故無所生無,

所生淨?」佛言:「無所生者,是無所生淨.

至薩云若無所生,無所生淨.」舍利弗

言:「世尊不生三界淨耶?」佛言:「常淨.」「世

尊,何以故,不生三界淨耶?」佛言:「不有

三界所有故,不生爲淨.」「世尊,無所知

淨?」佛言:「常淨.」「世尊,何以故,無所知淨?」

佛言:「諸法聾故,無所知淨.」「世尊,知淨?」

佛言:「常淨.」「世尊,云何五陰無所知淨?」

佛言:「五陰相空故,無所知淨.」「世尊,諸

法皆淨耶?」佛言:「常淨.」「世尊,云何諸法

淨故淨?」佛言:「諸法無所得故,諸法淨.」

舍利弗言:「世尊,般若波羅蜜,於薩云

若,亦不作增事,亦不作損事淨?」佛言:

「常淨.」「世尊,何以故,般若波羅蜜,於薩

云若,不作增損事淨?」佛言:「法常住故.」

「世尊,般若波羅蜜淨,諸法無所取?」佛

言:「常淨.」「世尊,云何般若波羅蜜淨,諸

法無所取耶?」佛言:「法性不動轉故.」須

菩提白佛言:「吾我、五陰淨耶?」佛言:「常

淨.」須菩提言:「世尊,何以故,吾我淨,五

陰淨?何以故,常淨.」佛言:「吾我無所有,

五陰無所有故,常淨.」須菩提言:「世尊,

吾我淨,六波羅蜜淨,三十七品淨,吾

我淨,十力淨,十八法淨?」佛言:「常淨.」須

菩提言:「何以故,吾我淨乃至十八法

淨?」佛言:「吾我無所有,乃至佛十八法

亦無所有故淨.」「世尊,吾我淨,須陁洹

淨,乃至羅漢、辟支佛淨,吾我淨道亦

淨?」佛言:「常淨.」「世尊,何以故,吾我淨,聲

聞、辟支佛淨,乃至道、佛道亦淨耶?」佛

言:「諸法相空淨.」「世尊,吾我淨,薩云若

淨?」佛言:「常淨.」「世尊,云何吾我淨,薩云

若淨,常淨耶?」佛言:「無有相不變故.」須

菩提言世尊二淨無所得無所逮佛

言:「常淨.」「世尊,云何二淨無所逮無所

得,常淨?」佛言:「不著不斷故.」「世尊,吾我

淨,無所陷溺?」佛言:「無所生淨.」須菩提

言:「世尊,云何吾我、五陰淨、無所生,常

淨耶?」佛言:「空無邊際故.」須菩提白佛

言:「若菩薩摩訶薩作是知者,是爲行

般若波羅蜜?」佛言:「常淨.」「世尊,云何作

是知爲行般若波羅蜜?」佛言:「知道事

故.」須菩提白佛言:「假令菩薩行般若

波羅蜜,以漚和拘舍羅者,作是念:色

亦不知色痛想行識亦不知識過去

法,亦不知過去法;未來法,亦不知未

來法;現在法,亦不知現在法.」佛語須

菩提:「得般若波羅蜜,行漚和拘舍羅,

菩薩不作是念:行六波羅蜜言我布

施持是施爲是施.至般若波羅蜜,亦

復如是.亦不言我作功德,我有功德.

亦不言我當得菩薩道,亦不言我教

化衆生,淨佛國土,亦不言我逮薩云

若,諸行般若波羅蜜漚和拘舍羅者,

亦不有是念,內空、外空至有無空無

是念故.須菩提,是爲菩薩摩訶薩行般

若波羅蜜漚和拘舍羅,爲無所著.」釋

提桓因問:「須菩提,善男子善女人,行

菩薩道者,何等爲著?」報言:「拘翼,行菩

薩道者,有意想,有施想,有六波羅蜜

想,有內空、外空及有無空想,有三十

七品想,有十八法想,有十力想,有諸

佛如來想,有供養諸佛功德想,都盧

計之合之,持是想,作阿耨多羅三耶

三菩.拘翼,善男子行菩薩道者,是爲

著,不能得無㝵慧,行般若波羅蜜.何

以故五陰性不可旨有所造設乃至

薩云若性,亦不可旨有所造設.拘翼,

菩薩摩訶薩所爲阿耨多羅三耶三

菩,爲諸衆生,勸助衆生,爲衆生,行檀

波羅蜜.念衆生故,亦復勸助他人,使

爲衆生,行檀波羅蜜,不當作想行六

波羅蜜,亦不當想.行內空、外空及有

無空,亦不當想行三十七品,亦不當

想行道.善男子、善女人,作如是行,復

勸助他人,令作阿耨多羅三耶三菩.

作是勸助者,爲不自墮落,亦不令他

人,離諸佛之勸助.如是善男子善女

人,離諸際著.」佛告須菩提:「善哉,善哉!

令諸菩薩解諸際著.須菩提,諦聽諦

聽,善思念之.當更爲汝,說微妙著.」須

菩提叉手言:「唯世尊,願樂欲聞.」佛言:

「善男子、善女人,發阿耨多羅三耶三

菩想念如來.須菩提,適有想念,便著

於諸如來,從發意,至于法盡,於其中

閒所作功德,皆作想念.作是想念,求

阿耨多羅三耶三菩,隨其想念,則爲

著諸佛弟子衆及諸衆生所作功德

持是想念,作阿耨多羅三耶三菩,如

所想,如所著.何以故?不當以想念諸

佛之功德.」須菩提白佛言:「般若波羅

蜜甚深.」佛言:「諸法性寂故.」須菩提言:

世尊,般若波羅蜜者,大有名字.」佛言:

「般若波羅蜜,無有作者,無能成者,無

能得者,亦無能逮者,亦無能覺者.」須

菩提言:「世尊,一切諸法,無能逮得者.」

佛言:「法性無二也.須菩提,諸法性無

有若干一性,一性者則非性,非性者

則非作,非作者亦不造.須菩提,法性

一非造作.」佛言:「菩薩摩訶薩知一切

法非作非造,則棄一切著際.」須菩提

白佛言:「般若波羅蜜難曉難知.」佛言:

亦無知者,亦無見者,亦無得者,無有

識者,亦無逮覺者.」須菩提白佛言:「世

尊,般若波羅蜜者,不可思議.」佛告須

菩提言:「亦非意所生,亦非五陰所生,

亦非三十七品所生,亦非十力、十八

法所生.」

摩訶般若波羅蜜無作品第四十四

須菩提白佛言:「世尊,般若波羅蜜爲

無所作.」佛報言:「無有作者故.須菩提,

乃至諸法,亦無所有.」「世尊,菩薩摩訶

薩行般若波羅蜜,當云何行?」佛言:「菩

薩行般若波羅蜜,不行色,爲行般若

波羅蜜;不行痛、想、行、識,爲行般若波

羅蜜;乃至薩云若無所行,爲行般若

波羅蜜;於五陰,不念有常、無常,爲行

般若波羅蜜.乃至薩云若,亦不念有

常無常,爲行般若波羅蜜;於五陰,無

苦、無樂,爲行般若波羅蜜;乃至薩云

若,亦無苦無樂,爲行般若波羅蜜;於

五陰,不有我、無我,爲行般若波羅蜜;

乃至薩云若,亦不有我、無我,爲行般

若波羅蜜;於五陰,無淨、無不淨,爲行

般若波羅蜜;乃至薩云若,亦無淨、無

不淨,爲行般若波羅蜜.何以故?五陰

者,亦不見有常、無常,亦不見有苦、有

樂、有我、無我、好、不好,乃至薩云若,亦

復如是.復次,須菩提,菩薩行般若波

羅蜜,不具足行五陰,爲行般若波羅

蜜;乃至薩云若,不具足行,爲行般若

波羅蜜.何以故?五陰不具足,爲非五

陰,不作是行,爲行般若波羅蜜;乃至

薩云若,不具足,爲非薩云若,不作是

行,爲行般若波羅蜜.」須菩提白佛言:

「世尊,甚可奇特.行菩薩道者,善說菩

薩著.」佛言:「如是如是.如來無所著等

正覺善說菩薩著、不著事.復次,須菩

提,菩薩於五陰,無所著,爲行般若波

羅蜜;眼、耳、鼻、舌、身、意,於六情,無所著,

爲行般若波羅蜜;於六波羅蜜,無所

著,爲行般若波羅蜜;乃至薩云若不

著,爲行般若波羅蜜.須菩提,菩薩作

如是行者,便知五陰著、不著,亦復知

薩云若著、不著,知須陁洹道著、不著

知聲聞、辟支佛道著、不著,知三耶三

佛道著、不著.」須菩提白佛言:「世尊,甚

奇甚特,法甚深乃爾.說亦不增,亦不

減,不說亦不增,亦不減.」佛告須菩提:

「如是如是,如汝所言.須菩提,譬如諸

如來無所著等正覺,盡壽稱譽虛空,

亦不增,若謗毀虛空,亦不減.譬如稱

譽幻人,亦不增,若毀訾幻人,亦不減.

聞善亦不喜,聞惡亦不怒.須菩提,諸

法之法,亦復如是,若說若不說,亦不

增,亦不減.」須菩提白佛言:「世尊,菩薩

行般若波羅蜜,念般若波羅蜜,甚難

甚難.世尊,菩薩行般若波羅蜜,不恐

不怯,應阿耨多羅三耶三菩,不復動

轉.何以故?世尊,念般若波羅蜜者,爲

欲念虛空,虛空亦無有六波羅蜜,虛

空亦無有五陰,亦無內外空及有無

空,亦無三十七品,亦無十力,亦無四

無所畏,亦無十八法,亦無須陁洹道,

亦無斯陁含道,亦無阿那含道,亦無

阿羅漢道,亦無辟支佛道,虛空亦無

三耶三佛道.世尊,菩薩摩訶薩作是

僧那僧涅者,當應爲作禮.世尊,爲衆

生精進,爲衆生展力,爲衆生鬪,爲衆

生作要誓者,爲欲爲空作精進,爲欲

爲空作要誓.世尊,爲衆生作要誓者,

爲欲度空,是菩薩爲大要誓,爲虛空

等衆生作要誓者,爲欲擧空著虛空

中.諸菩薩摩訶薩,發阿耨多羅三耶

三菩意者,爲建大精進力.世尊,菩薩

爲衆生,發阿耨多羅三耶三菩意者,

爲建大誓已.世尊,是菩薩摩訶薩,爲

大勇猛,爲虛空等衆生,發阿耨多羅

三耶三菩.何以故?世尊,假令三千大

千剎土,其中所有,盡爲如來.譬如叢

林,甘蔗、竹、稻麻、草木、藥果諸樹,盡

爲如來,一一諸佛,各說經法,或至一

劫,復過一劫,一一如來各度衆生無

央數衆,不可復計,不覺衆生之性有

增有減.何以故?衆生無所有寂故.世

尊,置是三千大千國土,十方恒邊沙

一沙,爲一佛國,爾所佛國,其中所有

皆爲如來,教化衆生,不可計量,不可

稱度,衆生之性無增無減.所以者何?

一切衆生皆空寂故.是故衆生無始

無終,與空等故.世尊,以是故,我作是

說,欲度衆生者,爲欲度空耳.有異比

丘意念言:「當爲般若波羅蜜作字,於

般若波羅蜜中,亦無法可生者,亦無

法可滅者,而於中有戒性、三昧性、智

慧性、解脫性、見解脫慧性而於其中

現,有須陁洹、斯陁含、阿那含、阿羅漢、

辟支佛、三耶三佛,而有三寶,有轉法

輪.」.』於是,釋提桓因語須菩提:「菩薩習

般若波羅蜜,爲習何等?」耆年須菩提

報釋提桓因言:「學般若波羅蜜者,爲

習空.」釋提桓因白佛言:「若善男子、善

女人,受持般若波羅蜜,諷誦讀念習

行中事者,世尊,我當爲作何等護?」須

菩提語釋提桓因言:「拘翼,汝頗見法

有可護者不?唯尊者,實不見法有可

護者.」須菩提言:「拘翼,善男子、善女人,

如般若波羅蜜教住者,則爲已得護,

不離般若波羅蜜教.若人若非人,終

不得其便.如般若波羅蜜教住者,當

知是善男子、善女人,終不離般若波

羅蜜,若有人言:「我欲護菩薩摩訶薩

者.」.當知是人爲欲護空.拘翼,寧能護

夢及熱時炎、幻化、影、響,寧能護是輩

事不?」釋提桓因言:「不能護.」「拘翼,若菩

薩行般若波羅蜜,亦如是,拘翼,寧能

護佛及佛所化不?」釋提桓因言:「不能.」

菩薩行般若波羅蜜,亦無能與作護

也.拘翼,能護法性眞際不可思議,能

與作護不?」「唯,須菩提,不能.」「菩薩行般

若波羅蜜,亦復如是,無能與作護者.」

釋提桓因問須菩提:「菩薩行般若波

羅蜜,當云何覺知夢法、幻法、熱時之

炎法、響法、化法,而不貢高?」須菩提言:

「拘翼,菩薩行般若波羅蜜,亦不念五

陰,於五陰不貢高,至薩云若,亦不念,

亦不貢高,於夢法乃至化,亦不念,亦

不貢高.佛之威神令三千大千國土

諸四天王乃至首陁會天,各持天上

碎末栴檀,遙散佛上,散已,來詣佛所,

頭面著地,爲佛作禮,卻住一面.爾時,

諸四天王,諸釋提桓因,諸梵天王及

諸首陁會天,承佛威神,各各意念:「今

我曹等,當請十方面各千佛,使轉般

若波羅蜜品.」.諸四天王、釋梵、諸尊天,

適作是念已,應時十方面各千佛,應

時悉現,皆說般若波羅蜜品.其弟子

者亦如須菩提,其難問者,皆如釋提

桓因,亦如是問.與釋迦牟尼佛說般

若波羅蜜,等無差特.佛言:「彌勒菩薩

摩訶薩亦當於是處,成阿耨多羅三

耶三菩成阿惟三佛亦當於是處說

般若波羅蜜.是賢劫中,當來諸佛,亦

當於是處,成阿耨多羅三耶三佛,亦

當於是處,說般若波羅蜜.」須菩提白

佛言:「以何事,以何象,以何意,彌勒菩

薩摩訶薩成阿耨多羅三耶三佛,說

般若波羅蜜?」佛告須菩提言:「彌勒菩

薩摩訶薩成作佛時,亦不說五陰有

常、無常,亦不說五陰有苦、有樂、有淨、

不淨、有我、無我、好、不好,亦不說五陰

有縛、有解,亦不說五陰有過去、當來、

今現在,五陰常淨,當說五陰常淨,乃至

薩云若常淨,當說薩云若常淨.」須菩提

白佛言:「般若波羅蜜淸淨世尊.」佛言:

「以五陰淸淨故,般若波羅蜜淸淨.」「世

尊,云何以五陰淸淨故,般若波羅蜜

淸淨?」佛言:「五陰亦不生,亦不滅,亦不

著,亦不斷.以是故,五陰淸淨.須菩提,

虛空淸淨故,般若波羅蜜淸淨.」「世尊,

云何虛空淸淨,般若波羅蜜淸淨?」佛

言:「虛空不生不滅,無所有.是故虛空

淸淨.」「世尊,云何虛空無所有,般若波

羅蜜淸淨?」佛言:「虛空不可護持故,般

若波羅蜜淸淨,如虛空事故,般若波

羅蜜淸淨.」「世尊,云何如虛空事故,般

若波羅蜜淸淨?」佛言:「如虛空無二寂.

以是事,般若波羅蜜淸淨.」佛言:「如虛

空無行,般若波羅蜜淸淨.」「世尊,云何

虛空無行,般若波羅蜜淸淨?」佛言:「以

虛空無所行故,般若波羅蜜淸淨.」佛

言:「以虛空無所倚,般若波羅蜜淸淨.」

「世尊,云何虛空無所倚,般若波羅蜜

淸淨?」佛言:「如虛空無所累故,般若波

羅蜜淸淨.須菩提,以諸法不生不滅,

不著不斷故,般若波羅蜜淸淨.」「世尊,

云何諸法不生不滅,不著不斷故,般

若波羅蜜淸淨?」佛言:「以諸法常淸淨

故,般若波羅蜜淸淨.」須菩提白佛言:

「世尊,若善男子、善女人,持般若波羅

蜜,諷誦讀習,行中事者,是善男子、善

女人,終不病目、耳、鼻無病,雖身有老,

終不久衰,隨其壽終,終時,不亂身意

安隱,終不毒病誤妄惡死.常有諸天

隨侍擁護,諸四天王至首陁會天,常

皆隨護,善男子、善女人爲法師者,若

月十四日十五日,說般若波羅蜜時,

爾時,諸天皆悉來會.善男子、善女人,

作是說般若波羅蜜時,所得功德不

可復計不可復稱量,不可思議.」佛告

須菩提:「善男子、善女人,若六齋以說

般若波羅蜜時,諸天來會,所得功德

不可計量.所以者何?般若波羅蜜者,

極大珍寶.須菩提於般若波羅蜜珍

寶中,斷三惡趣,斷人中貧,施人天道、

人道,使一切人,得生大姓梵志長者

家,得生四王天上至三十三天,施人須

陁洹道,斯陁含、阿那含、阿羅漢、辟支

佛道,施人阿耨多羅三耶三菩道.何

以故?於般若波羅蜜中,廣說十善事,

於中學已,便知有剎利梵志大姓長

者,知有四天王上至三十三天,便知

有須陁洹道、聲聞辟支佛道,便知有

三耶三佛道,便知有四禪、四等及四

空定、三十七品、佛十種力及十八法、

四無所畏,便知有六波羅蜜,知有內

外空及有無空,便知有薩云若.以是

故,名爲珍寶度,名爲般若波羅蜜.於

珍寶度中,亦無生者,亦無滅者,亦無

著者,亦無斷者,亦無取者,亦無棄者.

所以者何?亦無有法有生滅者,有著

斷者,有取放者.須菩提,般若波羅蜜

無有善法,亦無惡法,亦無道法,亦無

俗法,亦無漏不漏,亦無有爲法,亦無

無爲法.以是故,須菩提,珍寶波羅蜜

無所倚.是珍寶波羅蜜無有法能染

者,無有法能逮者.所以者何?不可得

法與相近者.是故無能染者.」佛告須

菩提:「若有菩薩行般若波羅蜜,若不

作是知,不作是念,不作是倚,不作是

戲,爲行般若波羅蜜,爲念般若波羅

蜜,爲禮諸如來無所著等正覺,從佛

國至佛國,供養承事,禮敬諸佛,教化

衆生,淨佛國土.須菩提,是般若波羅

蜜,無有法可見者,無有不可見者,亦

不取,亦不放,亦不生,亦不滅,亦不著,

亦不斷,亦不增,亦不減,亦不過去、當

來、今現在,亦不使欲界過亦不使住,

亦不使形界過亦不使住,亦不使無

形界過亦不使住,亦不與人六波羅

蜜亦不教人棄,亦不與人內外空及

有無空亦不棄,亦不與人三十七品

亦不棄,亦不與人十力及十八法亦

無所棄,亦不持聲聞、辟支佛上至薩

云若,有所與亦不使棄.復次,須菩提,

般若波羅蜜者,亦不持羅漢法有所

與,亦不棄凡人法;亦不持辟支佛法

有所與,亦不棄羅漢法;亦不持佛法

有所與,亦不棄辟支佛法;亦不持佛

法有所與,有所棄.須菩提,般若波羅

蜜亦不持無爲法有所與,亦不棄有

爲法何以故有佛無佛法性住如故

法性者則是法身,亦不以忘住,亦不

以損住.」是時,諸天衆,於虛空歡喜踊

躍大笑,持天憂鉢華、拘勿投華、分陁

利華,而散佛上,俱發聲言:「我等今於

閻浮提,再見法輪轉.所以者何?無央

數天子於空中,得無所從生法忍故.」

佛告須菩提:「轉法輪,亦不二,亦不一.

般若波羅蜜者,亦不爲法故轉,亦不

有所爲故不轉,以有無空故.」須菩提

白佛言:「何等有無空故,般若波羅蜜

有所轉,有所逮?」佛言:「六波羅蜜空,以

六波羅蜜空空;內外空,以內外空空;

及有無空,以有無空空;三十七品空,

以三十七品空空;十力空,以十力空

空;佛十八法空,以十八法空空;聲聞、

辟支佛空,以聲聞、辟支佛空空;薩云

若空,以薩云若空空.」須菩提白佛言:

「般若波羅蜜所謂空者,是菩薩之大

度,菩薩有般若波羅蜜一切空故,得

成阿耨多羅三耶三菩、阿惟三佛,亦

無所逮覺,而轉法輪,亦無有法可爲

轉者,亦不復轉還,亦不見法.何以故?

索法可爲轉者,亦不可得,以諸法常

無所有故,何以故?空、無相、無願,亦無

所轉,亦無所還者.般若波羅蜜,有是

教說,有是施設,有是分別分部,有是

宣示分流.般若波羅蜜有是教者,如

是爲大淸淨教,般若波羅蜜教,亦無

說者,亦無受者,亦無取證者,若無說

無受,無證.如是爲無般泥洹者,若無

般泥洹者,於是教法中,亦爲無有尊

祐福田.」

放光般若波羅蜜經卷第九

丁酉歲高麗國大藏都監奉

勅彫造

放光般若經卷第十 菜

西晉于闐國三藏無羅叉奉 詔譯

摩訶般若波羅蜜等品第四十五

須菩提白佛言:「世尊,是般若波羅蜜

無有底.」答言:「虛空無有際故.」「世尊,波

羅蜜等.」答言:「諸法等故.」「世尊,波羅蜜

寂靜.」佛言:「常空故.」「世尊,波羅蜜無能

伏者.佛言:「諸法無所有故.」「世尊,種種

波羅蜜空.」答言:「亦無字,亦無身故.」「世

尊,波羅蜜空.」答言:「呼吸出入不可見

故.」「世尊,波羅蜜無有事行.」答言:「無所

覺,無所行故.」「世尊,波羅蜜無有字.」答

言:「痛、想、念不可見故.」「世尊,波羅蜜無

有去.」答言:「諸法無有來故.」「世尊,波羅

蜜無有等.」佛言:「諸法無所取故.」「世尊,

波羅蜜消.」答言:「以諸法常盡故.」「世尊,

波羅蜜不生.」答言:「諸法無所生故.」「世

尊,波羅蜜無所爲.」答言:「無有作者故.」

「世尊,波羅蜜無有智.」佛言:「智者不可

見故.」「世尊,波羅蜜無所越.」答言:「索生

死不可見故世尊波羅蜜無所敗答

言:「諸法無有壞故.」「世尊,波羅蜜如夢.」

答言:「夢中所有不可見故.」「世尊,波羅

蜜如響.」答言:「無有聞聲故.」「世尊,波羅

蜜如光影.」答言:「面像不可見故.」「世尊,

波羅蜜如炎.」答言:「水流不可得故.」「世

尊,波羅蜜如幻.」答言:「術事不可得故.」

「世尊,波羅蜜無著.」佛言:「緖不可見故.」

「世尊,波羅蜜不斷.」答言:「無有緖故.」「世

尊,波羅蜜不出.」答言:「無有窟故.」「世尊,

波羅蜜不戲.」答言:「諸戲已滅故.」「世尊,

波羅蜜無貢高.」答言:「諸貢高已滅故.」

「世尊,波羅蜜不動轉.」答言:「法性住故.」

「世尊,波羅蜜無住.」答言:「諸法審爾等

故.」「世尊,波羅蜜無所住立.」答言:「諸法

無念故.」「世尊,波羅蜜寂.」答言:「諸法想

行不可見故.」「世尊,波羅蜜無婬.」答言:

「婬不可見故.」「世尊,波羅蜜無恚.」答言:

「無有恚不可見故.」「世尊,波羅蜜不癡.」

答言:「滅諸冥故.」「世尊,波羅蜜無有垢.」

答言:「無有狐疑故.」「世尊,波羅蜜非衆

生.」答言:「無有衆生故.」「世尊,波羅蜜無

所除.」答言:「諸法無所處故.」「世尊,波羅

蜜兩際不滅.」答言:「離於際故.」「世尊,波

羅蜜不破.」答言:「諸法不受故.」「世尊,波

羅蜜無所㧗.」答言:「度諸聲聞、辟支佛

地故.」「世尊,波羅蜜無所分別.」答言:「諸

法無有擇故.」「世尊,波羅蜜無有限.」答

言:「諸法不可平相故.」「世尊,波羅蜜虛

空.」答言:「諸法不可計故.」「世尊,波羅蜜

無常.」佛言:「諸法壞敗故.」「世尊,波羅蜜

苦.」答言:「諸法無有黨與師子戰故.」「世

尊,波羅蜜無有我.」答言:「諸法無所入

故.」「世尊,波羅蜜空.」答言:「諸法不可見

故.」「世尊,波羅蜜無有想.」答言:「諸法無

所出生故.」「世尊,波羅蜜內空.」答言:「內

空不可得故.」「世尊,波羅蜜外空.」答言:

「外空法不可見故.」「世尊,波羅蜜內外

空.」答言:「內外空不可見故.」「世尊,波羅

蜜空空.」答言:「空空不可見故.」「世尊,波

羅蜜大空.」答言:「諸法不可見故.」「世尊,

波羅蜜至竟空.」答言:「無爲法不可見

故.」「世尊,波羅蜜有爲空.」答言:「有爲法

空不可見故.」「世尊,波羅蜜常空.」答言:

「常空不可見故.」「世尊,波羅蜜無有際空.」

答言:「無有際不可見故.」「世尊,波羅蜜所

作事空.」答言:「所作事不可見故.」「世尊,

波羅蜜性空.」答言:「有爲性法不可見

故.」「世尊,波羅蜜諸法空.」答言:「內外空

不可見故.」「世尊,波羅蜜自相空.」答言:

「自相寂故.」「世尊,波羅蜜有無空空」答

言:「有無空不可得故.」「世尊,四意止波

羅蜜.」答言:「身痛意法不可見故.」「世尊,

四意斷波羅蜜.」答言:善惡法不可見

故.」「世尊,神通波羅蜜.」答言:「四神足不

可見故.」「世尊,五根波羅蜜.」答言:「五根

不可見故.」「世尊,波羅蜜力.」答言:「五力

不可得見故.」「世尊,波羅蜜覺.」答言:「七

覺意不可見故.」「世尊,波羅蜜道.」答言:

「八字不可見故.」「世尊,波羅蜜無願.」答

言:「願不可見故.」「世尊,波羅蜜空.」答言:

「空事寂不可見故.」「世尊,波羅蜜無相.」

答言:「靜事不可見故.」「世尊,波羅蜜脫.」

答言:「八惟無不可見故.」「世尊,波羅蜜

定.」答言:「九次第禪不可見故.」「世尊,波

羅蜜檀.」答言:「妒嫉不可見故.」「世尊,波

羅蜜戒.」答言:「惡戒不可見故.」「世尊,波

羅蜜羼.」答言:「忍不可見故.」「世尊,波羅

蜜惟逮.」答言:「精進懈怠不可見故.」「世

尊,波羅蜜禪.」答言:「定以亂不可見故.」

「世尊,波羅蜜慧.」答言:「惡智與慧不可

見故.」「世尊,波羅蜜十力.」答言:「諸法無

有可伏故世尊波羅蜜勇悍答言通

事慧不可見故.」「世尊,波羅蜜分別智.」

答言:「一切慧無㝵故.」「世尊,佛法波羅

蜜.」答言:「過諸法故.」「世尊,如來波羅蜜.」

答言:「所說無有異故.」「世尊,波羅蜜自

然.」答言:「般若波羅蜜,自然諸法中,得

自在故.」「世尊,佛法波羅蜜.」答言:「諸法

事阿惟三佛故.」

摩訶般若波羅蜜眞知識品第四十六

爾時,釋提桓因意念:善男子、善女人,

聞般若波羅蜜,過耳者皆是過去佛

時,作功德人,爲已與眞知識相得.何

況受持諷誦讀說,行中事者?是人已

更供養若干諸佛,能爲人問,能爲人

解,今復受持般若波羅蜜,如其中教.

善男子、善女人,聞般若波羅蜜,不恐

不怖者,其人已於若干百千劫中,行

六波羅蜜中事所致.舍利弗白佛言:

「世尊,若有善男子、善女人,聞深般若

波羅蜜,不恐不怖,不怯不懼,聞已便

能受持諷誦,行其中事,當視是輩菩

薩,當如阿惟越致.何以故?般若波羅

蜜甚深故.未能行六波羅蜜者,終不

能解.如是世尊,若復有善男子、善女

人,欲訾毀般若波羅蜜者,其人本以

輕易般若波羅蜜已.所以者何?聞說

深般若波羅蜜,不信樂故,未曾從佛

及弟子衆,聞行六波羅蜜所致.不聞

內外空及有無空所致,不聞三十七

品、佛十種力及十八法所致.」釋提桓

因問舍利弗:「般若波羅蜜有何等奇

特,新學菩薩聞深般若波羅蜜,云何

解六波羅蜜,云何解內外空及有無

空,云何解三十七品、十種力、十八法?」

釋提桓因語舍利弗言:「般若波羅蜜

者,有大名稱,諸不恭敬般若波羅蜜

者,爲不恭敬薩云若慧.」佛告釋提桓

因言:「如是拘翼,不恭敬般若波羅蜜

者,爲不恭敬薩云若慧.何以故?諸佛

如來薩云若慧,皆於中生.拘翼,善男

子、善女人,欲住薩云若者,當住般若

波羅蜜;欲發道慧者,當習行般若波

羅蜜善男子善女人欲離諸習緖當

習行般若波羅蜜;欲轉諸佛法輪者,

當習行般若波羅蜜.善男子、善女人,

欲得須陁洹、斯陁含、阿那含、阿羅漢、

辟支佛道,三耶三菩佛道者,當習行

般若波羅蜜;欲摠持比丘僧者,當習

行般若波羅蜜.」釋提桓因白佛言:「菩

薩云何住六波羅蜜,云何習六波羅

蜜,云何行般若波羅蜜,習內外空及

有無空,云何行三十七品、四無所畏、

十八法?」佛告釋提桓因言:「善哉,善哉!

拘翼,承佛威神,乃能作是問如來無

所著等正覺.」佛言:「菩薩行般若波羅

蜜者,不住於五陰,如五陰不住者,爲

習五陰.不住於眼、耳、鼻、舌、身、意,不住

於色、聲、香、味、細滑、法.不住十二衰者,

爲習十二衰;不住六波羅蜜者,爲習

六波羅蜜;不住內外空及有無空者,

爲習內、外、有無空;不住三十七品、四

無所畏、十力至十八法者,爲習十八

法.何以故?不見五陰有可住可習者,

乃至十八法,亦不見可住可習者.復

次,拘翼,菩薩於五陰不合者,爲習五

陰,乃至佛十八法不合者,爲習佛十

八法.何以故?菩薩索過去五陰不可

得見,當來五陰不可得見,現在五陰

亦不可得見,乃至佛十八法亦如是.」

舍利弗白佛言:「般若波羅蜜甚深.」佛

言:「五陰如亦甚深.舍利弗,乃至十八

法如,亦甚深.」「世尊,般若波羅蜜甚深,

難持難受.」佛言:「五陰難持難受故,般

若波羅蜜難持難受;乃至十八法難

持難受故,般若波羅蜜難持難受.」「世

尊,般若波羅蜜不可平相.」佛言:「五陰

不可平相故,般若波羅蜜不可平相;

乃至十八法不可平相故,般若波羅

蜜不可平相.」佛告舍利弗:「若菩薩行

般若波羅蜜,不行深五陰,爲行般若

波羅蜜;乃至十八法深不行,爲行般

若波羅蜜.何以故?以五陰深,爲非五

陰,乃至十八法甚深,爲非十八法.」佛

言:「若菩薩行般若波羅蜜,不行五陰

難持難,受爲行般若波羅蜜.何以故?

若五陰難持難受者,爲非五陰,若十

八法難持難受者,爲非十八法.舍利

弗,菩薩行般若波羅蜜,不行不可平

相五陰,爲行般若波羅蜜.何以故?若

五陰不可平相者,爲非五陰,乃至佛

十八法不可平相者,爲非十八法.」舍

利弗白佛言:「般若波羅蜜甚深難解,

不可平相,不當於新學菩薩前,說是

深般若波羅蜜.聞者或恐或怖,狐疑

作㝵,不信不樂.當爲阿惟越致菩薩

摩訶薩,說是深般若波羅蜜,聞是終

不恐怖,終不疑閡,聞則信解.」釋提桓

因問舍利弗:「正使於新學菩薩前,說

深般若波羅蜜,有何等過?」舍利弗語

釋提桓因言:「若於新學菩薩前說者,

便能恐怖,便能誹謗,便不得度脫,便

受劇惡之罪,更倍久難,乃能成阿耨

多羅三耶三菩.」釋提桓因問舍利弗:

「頗有未受記莂菩薩,聞是深般若波

羅蜜,不恐不怖者不?」舍利弗言:「有聞

是深般若波羅蜜,不恐不怖者,今受

記莂不久,不過更見一佛、兩佛,便受

記莂.」爾時,世尊告舍利弗:「如是如是.

若有聞深般若波羅蜜,不恐不怖者,

當知是輩菩薩摩訶薩人發意,已久

行六波羅蜜,已久供養諸佛,所行轉

轉,出於本所,聞所行者上.」舍利弗白

佛言:「世尊所說者,我已解所言.世尊,

若善男子、善女人,發菩薩意者,若於

夢中,行六波羅蜜,若坐於佛座,當知

是善男子、善女人,不久近阿耨多羅

三耶三菩,悉於夢中所作如是,當近

阿耨多羅三耶三菩不久.何況行六

波羅蜜,求阿耨多羅三耶三菩,而不

疾成三耶三佛善男子、善女人,聞是

深般若波羅蜜,能奉行者?於善本功

德,爲已成就,已曾供養過去無央數

諸佛,爲與眞知識相得,受持諷誦般

若波羅蜜,得阿耨多羅三耶三菩記

莂不久,當知是菩薩於阿耨多羅三

耶三菩,不復動轉,今現在信者,亦當

如是,甫當來信者,亦復如是.世尊,譬

如有人,若行百喩旬,若二百喩旬,至

四百喩旬,所經過處,飢饉賊寇,梗歰

劇難,遙見樹木,若放牧之地.當知居

家去是不遠,便自歡喜,今我爲得脫

此諸難,不復恐畏,不復飢餓.受持深

般若波羅蜜者,當知是菩薩,爲已受

記,成阿耨多羅三耶三菩不復久.是

菩薩不畏,當墮羅漢、辟支佛地.是者

則菩薩摩訶薩應成之兆.」佛語舍利

弗:「汝所說辯才者,皆是佛事.」舍利弗

白佛言:「世尊,譬如有人,欲見大海,便

發往趣大海,不懈止,亦不見樹,亦不

見山,便作念言:「今近大海不久,雖不

見大海,於中生想言,如我所見相知,

我今至海不久.」.世尊,菩薩摩訶薩,當

作是知.聞受持般若波羅蜜,諷誦讀

者,雖不面於諸如來無所著等正覺

前,受阿耨多羅三耶三菩劫數之記

然自知成三耶三佛不久.何以故?已

得見般若波羅蜜受持諷誦故.世尊,

譬如人見春天諸樹痱癗含氣,當知

是樹枝葉花實將生不久.何以故?是

樹先有瑞應故,閻浮提人見瑞應,莫

不歡喜者.世尊,菩薩得見聞般若波

羅蜜,聞已,受持諷誦,念習行中事,當

知是菩薩功德已成滿,已供養若干

百千諸佛,逮前功德之所扶接,便成

阿耨多羅三耶三菩.天上諸天曾見

諸佛,皆歡喜言:「前過去諸菩薩,皆受

記莂瑞應,亦如是.」.世尊,譬如母人懷

妊,稍稍長大,坐起不安,行步無便,氣

力轉微,食飮損少,臥起不寧,稍稍覺

痛,厭本所習,皆受諸惱,異母人觀見

瑞應,知是婦人今產不久.菩薩摩訶

薩已作善本,供養若干百千諸佛,從

久遠作行,常與眞知識相得,功德成

就,菩薩摩訶薩行諸功德故,便得般

若波羅蜜已,便受持諷誦,習行中事,

如法住者.世尊,當知是菩薩摩訶薩

受阿耨多羅三耶三菩記莂,終不復

久.」佛言:「善哉,善哉!舍利弗,汝乃作是

問者,皆是佛事.」須菩提白佛言:「甚奇,

甚特!世尊,悉豫知菩薩所應.」佛語須

菩提:「菩薩摩訶薩發阿耨多羅三耶

三菩,欲益衆生,安隱一切及天與人,

欲以四事,受行菩薩道者.何等爲四?

一者施與,二者仁愛,三者利人,四者

同義.勸彼令行十善,自行四禪及四

空定,勸彼使行四禪及四空定,自行

六波羅蜜,勸彼令行六波羅蜜,以般

若波羅蜜勸,令人得須陁洹道,自於

內不爲勸人,行羅漢、辟支佛道,自於

內不爲不受羅漢、辟支佛證,勸助無

央數億百千菩薩,令行六波羅蜜,自

過於阿惟越致地.勸彼住阿惟越致

地.自淨佛國土;勸彼淨佛國土;自具

神通;勸彼修神通;自淨陁鄰尼門,勸

彼令淨陁鄰尼門;自行具足辯才,勸

彼令行辯才;自成就身相,勸彼令成

身相;自成童眞地,勸彼令修淨潔行

地;自得佛十力,勸彼使行十力;自建

薩云若,勸彼令建薩云若;自離諸習

緖,勸彼令離習緖;自轉法輪,勸彼令

轉法輪.」須菩提白佛言:「世尊,甚奇,甚

特!菩薩摩訶薩爲衆生,普具足作功

德,行般若波羅蜜,求阿耨多羅三耶

三菩.世尊,菩薩摩訶薩念般若波羅

蜜,云何當得具足?」佛言:「行般若波羅

蜜,亦不見五陰有增有減.是故菩薩

摩訶薩行般若波羅蜜,得具足念,乃

至薩云若,亦不見有增有減.是爲菩

薩得具足念.復次,須菩提,行般若波

羅蜜菩薩,亦不見是法,亦不見非法;

亦不見過去、當來、今現在惡法、善法,

亦不見受記莂,亦不見不受,亦不見

有爲法,亦不見無爲法,亦不見三界,

亦不見六波羅蜜,乃至薩云若,亦無

所見.是故菩薩般若波羅蜜得具足

念.何以故?諸法法之相法不壞空,無

堅固侵誑之貌,法亦無生,無壽,無命

故.」須菩提言:「世尊所說不可思議.」佛

語須菩提:「以五陰不可思議故,所說

不可思議;六波羅蜜乃至薩云若,不

可思議故,所說不可思議.須菩提,若

有菩薩行般若波羅蜜,知五陰不可

思議,則知具足般若波羅蜜,乃至薩

云若,知不可思議,則具足知般若波

羅蜜.」須菩提白佛言:「世尊,深般若波

羅蜜,誰當信解者?」佛言:「菩薩久行六

波羅蜜,多作諸善本,已供養過去無

央數諸佛,已與眞知識相隨者,是輩

菩薩乃信解深般若波羅蜜.」須菩提

白佛言:「世尊,是菩薩行六波羅蜜,作

諸善本以來,幾時供養若干佛與眞

知識相得?」佛告須菩提:「菩薩摩訶薩

不有名五陰,不分別五陰,亦不以想

有名分別五陰亦不有名分別五陰

有實及諸六情三界六波羅蜜內外

空及有無空、三十七品、佛十八法道

慧及薩云若,亦不有名分別,亦不以

想有名分別有虛有實.何以故?須菩

提,以五陰不可思議,乃至薩云若亦

不可思議以是故菩薩摩訶薩久行

六波羅蜜,多作諸善本,與眞知識相

得.」須菩提白佛言:「世尊,般若波羅蜜

者甚深,以五陰甚深故,般若波羅蜜

甚深;以薩云若甚深故,般若波羅蜜

甚深.世尊,般若波羅蜜者,珍寶之積

聚,是須陁洹及羅漢、辟支佛寶之積

聚,亦是阿耨多羅三耶三菩寶之積

聚,亦是十力、四無所畏、四無㝵慧、四

等、四空定、五神通、三十七品、佛十八

法及薩云若乃至諸法寶之積聚.世

尊,般若波羅蜜者,是淸淨之積聚,以

五陰淸淨乃至薩云若淸淨故.世尊,

深般若波羅蜜,甚可奇怪,於是中,云

何而有留難?」佛言:「有是有留難.善男

子、善女人,欲書是般若波羅蜜者,當

疾疾書之.若欲受持,若欲諷誦,若欲

守行者亦當疾疾爲之.所以者何?或

未受書行之頃,能有留難.善男子、善

女人,若能一月書成者,若二若三若

四若五若一歲成者,要當書持受之

諷誦學習,若一月書成持學受者,亦

當竟之,若至一歲,亦當竟之.所以者

何?多於珍寶中,起諸因緣有留難故.」

須菩提言:「世尊,是深般若波羅蜜有

書持學諷誦,守行念中事者,諸魔波

旬,常念欲斷絕之.」佛語須菩提:「正使

波旬欲斷絕者,會不能斷絕令不守

行書持學者.」舍利弗白佛言:「世尊,是

何誰恩,令魔波旬,不能斷絕學深般

若波羅蜜者?」佛告舍利弗:「是佛之事,

令魔波旬,不能斷絕.亦復是十方諸

佛之恩,擁護是菩薩受持般若波羅

蜜者,令魔波旬,不能斷絕.所以者何?

舍利弗,菩薩受持般若波羅蜜,爲佛

所護持者,天魔波旬終不能斷絕,爲

作留難.何以故?舍利弗,諸有菩薩書

持受學般若波羅蜜,念諷誦者,諸佛

之法當應擁護,令魔波旬不能中道

令有留難者.舍利弗,是善男子、善女

人,當作是念:「我今書持受學般若波

羅蜜者.」,皆是諸佛事.」舍利弗白佛言:

世尊若有善男子善女人書持受學

般若波羅蜜者,皆爲佛恩之所護持?」

佛言:「如是如是.」舍利弗言:「世尊,十方

現在諸如來無所著等正覺,頗知是

善男子、善女人,書持受學般若波羅

蜜,念諷誦者不?頗持佛眼,頗知頗見

不?」佛告舍利弗:「諸有書持受學般若

波羅蜜,諷誦行者,十方諸如來無所

著等正覺,已見已知,諸善男子、善女

人,行菩薩道者,書持受學般若波羅

蜜,諷誦行者,當知是人今近阿耨多

羅三耶三菩不久.舍利弗,若復善男

子、善女人,行菩薩道者,書持受學般

若波羅蜜,諷誦守習,行如中事,愛樂

供養般若波羅蜜,名花、擣香、澤香、雜

香、繒綵、花蓋、幡幢所有作是供養者,

諸佛以天眼,悉見是善男子、善女人

已,是善男子、善女人,有書持般若波

羅蜜,奉行學者,得最大福,得大功德,

爲得最行.善男子善女人,持善本功

德,終不墮惡趣,至阿惟越致,終無有

離諸佛、六波羅蜜時,終不離內外空

及有無空時,至阿耨多羅三耶三菩,

終不離三十七品、佛十八法時.舍利

弗,如來去之後,是般若波羅蜜,當在

南方,南方諸比丘、比丘尼、優婆塞、優

婆夷,亦當受學書持是深般若波羅

蜜,持是功德,終不至惡趣,受天上人

中之福.以奉行六波羅蜜,明六波羅

蜜已,當復供養承事諸佛,承事之後,

當以三乘而得度脫.舍利弗,般若波

羅蜜所在方面,所至到處,四輩學士,

亦當受持是深般若波羅蜜,書持諷

誦,持是功德,不至惡趣,受天上人中

之福.亦當復奉行六波羅蜜,明六波

羅蜜已,當復供養承事諸佛,承事之

後,以三乘法而得度脫.舍利弗,是般

若波羅蜜,當轉北去,北方四輩,亦當

復受書持諷誦行深般若波羅蜜,持

是功德,不生三惡趣,受二道之福,亦

當奉行六波羅蜜,亦當承事諸佛世

尊,復以三乘而得度脫.舍利弗,深般

若波羅蜜,是時當行佛事.所以者何?

舍利弗,我泥曰後,法欲盡時,我已豫

知是善男子、善女人受持是深般若

波羅蜜者.我復知是善男子、善女人,

盡意供養般若波羅蜜,所有名香、繒

綵、華蓋,持是功德,不墮三惡趣,受二

地之善福.行六波羅蜜,供養諸佛,以

三乘法,而得度脫.何以故?舍利弗,如

來已見是輩人,已稱譽是人,我已署

是人所在.十方現在諸佛,亦復稱譽,

亦見是人,亦署是人已.」舍利弗白佛

言:『世尊,是般若波羅蜜,後當普在北

方耶?」佛言:「如汝所說,乃後世時,善男

子善女人,受學書持行般若波羅蜜

者,當知是人久發大乘意已,更供養

若干諸佛,作諸善本.」舍利弗白佛言:

「世尊,後北方面,當有幾所善男子善

女人,行菩薩道,受持般若波羅蜜,諷

誦解者?」佛告舍利弗:「後北方世雖多

有善男子、善女人,受持般若波羅蜜

者,少有成大乘者耳.舍利弗,是善男

子、善女人,行菩薩道者,聞說深般若

波羅蜜,不難不厭,而不恐怖.所以者

何?善男子、善女人,已爲見佛,已從諸

佛聞深法已所以者何是善男子善

女人,已爲具足六波羅蜜,爲已具足

內空、外空及有無空,已爲具足佛十

八法、三十七品.是善男子、善女人,多

作諸功德,發阿耨多羅三耶三菩,爲

一切衆生故.舍利弗,我爲是善男子、

善女人,說薩云若慧,過去諸如來無

所著等正覺,亦復說應薩云若慧.諸

求阿耨多羅三耶三菩者,皆爲生、老、

病、死故,亦復爲彼,說阿耨多羅三耶

三菩諸慧之事.是善男子、善女人,從

小至竟,求阿耨多羅三耶三菩,魔及

魔天終不能壞.何況其餘有惡行者,

而欲誹謗深般若波羅蜜?舍利弗,是

善男子、善女人,聞深般若波羅蜜者,

便得最妙歡喜,立多所人於阿耨多

羅三耶三菩.」佛言:「我爲菩薩時,亦復

作是誓:「我等亦當立無央數衆生,勸

令行菩薩道.我等亦當受阿耨多羅

三耶三菩不動轉記,若有菩薩發意

者,我代歡喜,諸有勸人,使發阿耨多

羅三耶三菩者,我亦代歡喜.」.善男子、

善女人,行般若波羅蜜者,爲已於過

去諸佛前,作是誓已,今復於我前,誓

願衆生:我當饒益安隱衆生,我當勸

助一切衆生,立阿耨多羅三耶三菩

意,使不動轉.所以者何?過去諸佛亦

復代諸發意菩薩,作是誓者,代其歡

喜.舍利弗,我代歡喜者,善男子、善女

人,亦爲復欲安隱一切,勸助衆生,使

立阿耨多羅三耶三菩,離於六衰,得

淨妙行,已自淸淨,復以淨施,淨妙施

已,便受淨妙功德之福,受淨妙福已,

復爲衆生故,分別內外所有,令衆生

得淨妙福.持是功德,遍至十方諸佛

國土,說般若波羅蜜處,而得聽受聞

受已,亦復於彼勸發衆生,令立阿耨

多羅三耶三菩意.」舍利弗白佛言:「甚

奇,世尊.如來無所著等正覺所說過

去、當來、今現在之法,無所不知,衆生

之行,無事不知.乃復知諸當來、過去、

現在佛事,衆僧之事.或有善男子、善

女人,得六波羅蜜,欲諷誦受,或意進

退便不能得學六波羅蜜若善男子

善女人,求六波羅蜜,意不進退,精進

不懈,便能一時具足六波羅蜜.」舍利

弗白佛言:「善男子、善女人,如是行者,

便得深經,爲應般若波羅蜜耶?」佛言:

如是深經者爲應般若波羅蜜何以

故?用能勸助安立衆生,令發阿耨多

羅三耶三菩故.舍利弗,是善男子、善

女人,於六波羅蜜,不捨生、老、病、死,精

進不怠,如般若波羅蜜教,淨佛國土,

教化衆生令,立阿耨多羅三耶三菩

志,終不懈怠.」

摩訶般若波羅蜜覺魔品第四十七

須菩提白佛言:「世尊,歎說是善男子、

善女人發阿耨多羅三耶三菩,行六

波羅蜜者,攝取佛國,教化衆生,其德

乃爾.是善男子、善女人,云何而趣斷

絕留難?」佛告須菩提言:「辯不卽生者,

當知魔事.」須菩提言:「世尊,云何菩薩

辯不卽發,知是魔事?」佛言:「菩薩行般

若波羅蜜,具足六波羅蜜,久久乃成.

以是故,菩薩辯不卽生,當知魔事也.

須菩提,菩薩辯才卒起,亦是魔事.」「世

尊,何以故,辯才卒起,復是魔事?」佛言:

「是菩薩行六波羅蜜,卒起辯事.所以

者何?學無本末,辯起咃卒,不能究竟.

是故當知魔事.菩薩書是經時,轉相

形笑,志亂不定,衆意不和,如是菩薩,

則爲魔事.書是經時,意自念言:「我不

得是經中滋味.便捨而去,當復知是

魔事.」.須菩提,說是經時,若受持之,貢

高綺語,隱置他人者,復是魔事.受持

諷誦學是經時,各自貢高,轉相形笑,

菩薩當覺是爲魔事.須菩提,受是經

時,各各志亂意不和同者,當知是爲

菩薩魔事.」須菩提言:「世尊,云何不得

經中滋味,便棄捨去,當覺魔事?」佛言:

「是輩菩薩未曾習行六波羅蜜,不聞

般若波羅蜜,自生意念言:「我無有記

莂於六波羅蜜.以是故,聞般若波羅

蜜,不喜樂悅,便棄捨去.當知是爲菩

薩魔事.」.』『世尊,云何菩薩言:我無記莂,

不樂便去?」佛言:「未得菩薩道者,終不

記阿耨多羅三耶三菩莂,是故言:「我

無有莂於六波羅蜜,便棄捨去.當知

是爲菩薩魔事.」.若有菩薩意念言:「我

鄕里不聞般若波羅蜜,及所生處,亦

不聞是.復棄捨去,不復欲學般若波

羅蜜.」,意轉一念,輒卻一劫,隨其轉意

多少之數,當更乃爾所劫,甫當復更

學餘經,不住薩云若,亦不至薩云若.

是輩菩薩爲棄其根,而攀枝條.當知

是爲菩薩魔事.」須菩提言:「世尊,何等

經不從薩云若中出,而欲學誦餘經?」

佛告須菩提:「聲聞所應三十七品法

及三脫門.善男子、善女人,住是中,求

取須陁洹道、斯陁含阿那含阿羅漢

道,不取薩云若,然自作㝵.須菩提是

爲捨本攀枝者.所以者何?是菩薩亦

復出生於般若波羅蜜中,般若波羅

蜜者亦出道法、俗法,菩薩學般若波

羅蜜者,亦當學道法,亦當學俗法.譬

若有狗,得大家所食,不肯食之,得使

人之食而更食之須菩提當來有學

菩薩道者,得深般若波羅蜜,更棄捨

去,反攀枝條.須菩提,當知是爲菩薩

魔事.復次,須菩提,譬如有人,欲得見

象,得象捨去,反求象迹.於意云何?是

人爲黠不?」須菩提言:「爲不黠.」當來之

世,有行菩薩道者,得深般若波羅蜜,

反棄捨去,更學聲聞、辟支佛經法.於

意云何?是菩薩爲黠不?」須菩提言:爲

不黠.」佛言:「是菩薩當覺魔事.須菩提,

譬如有人,欲見大海,已見捨去,反觀

牛迹之水,便言:「海之大小孰愈於此?」,

於意云何?是人爲黠不?須菩提言:「世

尊,爲不黠.」佛言:「當來有學菩薩道者,

得深般若波羅蜜,亦棄捨去,反學聲

聞、辟支佛經法,於中受學諷誦,須菩

提,是輩菩薩,當覺魔事.須菩提,譬如

工匠,欲以揆則日月殿舍之摸,豎立

安造作釋之殿.於意云何?彼匠雖巧,

寧能作不?」須菩提言:「世尊,此事甚難,

非是凡夫世愚之士所能作者.」佛言:

「當來之世,有行菩薩道者,得學深般

若波羅蜜中道,而棄捨去,更於聲聞、

辟支佛經法中,欲以具足薩云若、薩

云若事.於意云何?是人寧能成薩云

若不?」須菩提言:「所不能成.」佛言:「是菩

薩當覺魔事.須菩提,譬如有人,欲見

轉輪聖王,見已反觀小王,諦熟視之

便言:聖王之體與此何異?是人爲黠

不?」須菩提言:「世尊,爲不黠.」佛言:「當來

有少德之人,學菩薩道者,得聞深般

若波羅蜜,學持守行,中道捨棄,更受

羅漢、辟支佛經法,復言:「我當於中具

薩云若.」,於意云何?是菩薩爲黠不?」須

菩提言:「世尊,爲不黠.」佛言:是爲菩薩

魔事.譬如飢人,得百味食,更念欲得

六十味食,捨百味去,食六十味.於意

云何?是爲黠不?」須菩提言:「世尊,爲不

黠.」佛言:「當來有學菩薩道者,得深般

若波羅蜜,棄捨去已,更於聲聞、辟支

佛經法中,求薩云若,是菩薩爲黠不?」

須菩提言:「爲不黠.」佛言:「是爲菩薩魔

事.譬如士夫,得無價摩尼寶已,反比

水精.於意云何?是爲黠不?」須菩提言:

「世尊,爲不黠.」佛言:「當來有學菩薩道

者,得深般若波羅蜜已,更棄捨去,反

持比聲聞辟支佛經法,於聲聞辟支

佛經法中,欲得薩云若,寧爲黠不?」須

菩提言:「爲不黠.」佛言:「是爲菩薩魔事.

復次,須菩提,若有善男子、善女人,書

般若波羅蜜已,於中他因緣起,便不

得書,或復有色、聲、香、味、細滑、法之留

難,或復有檀波羅蜜留難、尸波羅蜜

留難、羼波羅蜜留難、惟逮波羅蜜留

難、禪波羅蜜留難,乃至阿耨多羅三

耶三菩,皆爲作留難.何以故?須菩提,

般若波羅蜜者,非是留難.不可思議

亦非選擇,不生不滅,不著不斷,無㝵,

非見非行,非猗.所以者何?須菩提,般

若波羅蜜無是象法.若有菩薩,書是

經時,若有是輩留難事者,當知是爲

魔事.」須菩提白佛言:「世尊,是般若波

羅蜜可得書耶?」佛言:「不也.何以故般

若波羅蜜者,其實不可見至檀波羅

蜜,實不可見乃至薩云若,亦不可見,

諸所有者,皆不可見.何以故?無所有

故.無所有者,不可書也.須菩提,善男

子、善女人,行菩薩道者,作是念言:「是

深般若波羅蜜,無所有者.」.是爲菩薩

魔事.」須菩提言:「世尊,諸行菩薩道者,

書是深般若波羅蜜經字已,入是字

中,便言:「我書般若波羅蜜.世尊,是六

波羅蜜無有字法.」.所以者何?六波羅

蜜無有文字,五陰亦無有文字,乃至

薩云若,亦無文字.世尊,善男子、善女

人,行菩薩道者,從六波羅蜜,乃至薩

云若,作無文字,入般若波羅蜜者,亦

是菩薩魔事.須菩提,善男子、善女人,

行菩薩道者,書般若波羅蜜時,若起

想念郡國、縣邑、丘聚村落,若聞父母

所尊之聲,意念父母,若念兄弟、姊妹,

若念兵賊婬欲之事,作是念已,復生

餘念:魔波旬復益其念,作是留難,欲

令中斷,使不書持.須菩提,是爲菩薩

魔事.若善男子、善女人,行菩薩道者,

書持般若波羅蜜時,若供養事起衣

被、財利、飮食、牀臥、病瘦醫藥言:「我書

般若波羅蜜故,得是供養.」.於是樂者,

當覺魔事.須菩提,書是經時,魔波旬

於菩薩前,說種種異深經之事,菩薩

有漚和拘舍羅者,不受魔所說.何以

故?是經不能令人至薩云若故.須菩

提,若是菩薩無漚和拘舍羅意者,聞

深般若波羅蜜,便欲捨去.」佛言:「我廣

爲諸菩薩,說漚和拘舍羅事,欲得漚

和拘舍羅事者,當從深般若波羅蜜

中索之.須菩提,善男子、善女人,求菩

薩乘者,捨深般若波羅蜜,欲從聲聞、

辟支佛經法中,求漚和拘舍羅.須菩

提,當知是爲菩薩魔事.」

放光般若波羅蜜經卷第十

丁酉歲高麗國大藏都監奉

勅彫造

放光般若經卷第十一 重

西晉于闐國三藏無羅叉奉 詔譯

摩訶般若波羅蜜不和合品第四十八

佛告須菩提:「有人樂聽樂受般若波

羅蜜,爲法師者,身體疲極,不能所說,

當覺魔事.」佛言:「若法師者,身體安隱,

欲有所說,而受法者,著餘因緣,各自

罷散,當覺魔事.須菩提,受經之人,欲

書般若波羅蜜,爲法師者,欲有所至,

是爲魔事.爲法師者,欲得供養牀臥、

飮食、病瘦醫藥,所有衣被,受經之人,

少欲知足,寂無與心,便不和合,是爲

魔事.須菩提,法師之人,少欲知足,守

戒不貪,志常精進,樂在禪定,受經之

人,不知厭足,貪求供養,兩不和合,是

爲魔事.須菩提,法師之人,阿練寂晏

行十二法,受經之人,不能宴坐,又不

奉行十二法事,須菩提,受經之人,持

十二法,能獨宴寂,爲法師者,永無此

志,兩不和合,不得書學,是爲魔事.須

菩提,受經之人,精進有信,奉戒如法,

樂般若波羅蜜,爲法師者,多欲犯律,

不能守戒,須菩提,爲法師者,精進信

樂,奉律禁戒,行般若波羅蜜,受經之

人多有所毀,犯戒違律,兩不和合,是

爲魔事.須菩提,爲法師者,無所貪求,

好喜施與,志願廣普,受經之人,多求

有欲,貪悋愛惜,志㝵意狹,兩不和合.

須菩提,若受經之人,更無所欲,好施

不貪,志願無㝵,爲法師者,反更貪求,

無有止足,志意狹小,兩不和合,是爲

魔事.須菩提,受經之人,欲供養與,爲

法師者,所有之具,爲法師者,不肯受

之,不得學持般若波羅蜜.須菩提,爲

法師者,悕望供養衣服所有,受經之

人,更廉潔守節,不慕利養,復不和合

是爲魔事.須菩提,爲法師者,明於經

道,勇辯智猛,然受經者,闇塞遲鈍,志

不時寤.須菩提,受經之人,志明意達,

智辯纖寤,爲法師者,貪闇不達,而不

和合,是爲魔事.須菩提,爲法師者,明

十二部經,次第解說,無所乏短,受經

之人,不知次第,未了逆順.須菩提,若

受經者,明解次第,解十二部經,知逆

順事,爲法師者,更不能了,志不和合,

是爲魔事.須菩提,爲法師者,具足六

波羅蜜,受經之人,不能具足,或受法

者,具足六波羅蜜,爲法師者,更不具

足,兩不和合,是爲魔事.須菩提,爲法

師者,具足六度,兼有漚和拘舍羅,受

經之人,旣無六事,復無漚和拘舍羅,

兩不和合,是爲魔事.須菩提,爲法師

者,得陁鄰尼,受經法者無,若受法者,

得陁鄰尼,爲法師者無,兩不和合,是

爲魔事.須菩提,受經之人,欲書般若

波羅蜜,以爲經卷,爲法師者,而不肯

與,爲法師者,適欲與經,受法之人,不

欲書寫,亦不和合,是爲魔事.須菩提,

爲法師者,五陰蓋所見纏裹,受經之

人,無有覆蓋,志不和合.若受經者,迷

於五蔽,爲法師者,陰蓋已盡,兩不和

合,是爲魔事.須菩提,書是般若波羅

蜜時,或有人來說三惡趣苦難之劇,

語其人言:「我能使卿,離勤苦事,用是

阿耨多羅三耶三菩學爲.」,是爲魔事.

須菩提,書般若波羅蜜,若欲說時,反

有人來稱譽天上欲天快樂,五欲自

恣,飮食、服御、伎樂,自然色天所有,以

禪爲樂爲食,無色天,以寂爲食爲樂,

從四王天,至無有思想、無有思想慧

天,三界雖樂,是亦無常苦空無我,皆

當滅盡,不得久立,不如更受羅漢、辟

支佛法,莫樂三界,受是生死.是爲菩

薩魔事.爲法師者,欲得寂志獨處,其

受經法者,多將人衆,樂在憒鬧.若法

師者,意樂人衆,而受經者,更樂寂獨,

亦不和同.當覺魔事.若法師者,意樂

人衆,多畜弟子,受經之人,不同比輩,

欲得獨爾,若受法者,欲樂多輩,法師

欲寂,亦不和合.是爲魔事.爲法師者,

而自尊重,欲得恭敬,受經者,慢意無

恭敬,若法師者,無欲於時,不喜順敬,

然受法者,好行恭敬,亦不和合.是爲

魔事.若法師者,書般若波羅蜜時,意

欲受取,受經之人,永無與心,意不和

合.是爲魔事.若受經者,書般若波羅

蜜時,念欲轉從般若波羅蜜,於中起

意,欲得財利,是爲魔事.若法師者,欲

至危命穀貴之處,受經者不,樂不能

隨從,亦不和同,是爲魔事.法師之人,

欲至豐樂穀賤之處,其受經者,皆悉

樂從法師,中道更作留難,汝輩但欲

貪於供養,欲隨我取,不知前至當得

與不,其受經者,見發遣相稍稍還

去,是爲魔事.若法師者,語受經法者

言:「我欲所至,道過空澤,彼有盜賊、野

人獵師又多虎狼、蛇虺、毒虫,汝能隨

我,忍此苦不?」.受法者聞,意不喜樂,不

能隨去.作是罣礙不得書成學受是

經.是爲魔事.法師之人,曾所教授,數

往之處,其受法者,欲隨詣彼,中道法

師語受經者言:「今我暫當有所經過,

卿且還去.」.受經者愁憂,不得隨從,不

聞不得受持般若波羅蜜.是爲魔事.

復次,須菩提,彼魔波旬,意常計念,欲

作沙門被服,常欲壞亂,不欲令有書

持諷誦學般若波羅蜜者.」須菩提白

佛言:「世尊,波旬何以故,常作沙門被

服壞敗,不欲令人有受學般若波羅

蜜者?」佛語須菩提:「波旬作沙門被服,

欲敗壞別離學般若波羅蜜者.復語

人言:案我經中教法,觀卿經中事,非

般若波羅蜜.須菩提未受記莂,聞是

說者,便有狐疑,適有疑意,便不復書

持受學般若波羅蜜.是爲菩薩魔事.

須菩提,波旬復作比丘形像,語學般

若波羅蜜者言:「善男子、善女人,有學

諷誦受持般若波羅蜜者,得眞際之

證,得須陁洹、羅漢、辟支佛道.」,作是留

難事,便不復學受書持般若波羅蜜.

是爲魔事.須菩提,說是深般若波羅

蜜時,多有魔事起,欲令斷絕.是故須

菩提,當覺魔事.」須菩提言:「世尊,菩薩

云何當覺魔事,遠離魔事?」佛語須菩

提:「其事但像類六波羅蜜,有覺是者,

是則爲護遠離魔事.菩薩常當遠離

羅漢辟支佛,所應行經法,當遠離之

復次,須菩提,波旬於菩薩前,說內空、

外空及有無空、三十七品至三脫門,

是爲羅漢所得道事,是爲魔事.波旬

復化作如來身金色光相,來至菩薩

所,令諸菩薩起想,起想者,於薩云若,

則爲耗減,當知是爲魔事.須菩提,波

旬復作佛形像,諸比丘衆相隨,到是

善男子、善女人所,是善男子、善女人

便起想言:「當來之世,令我得身.諸弟

子衆,於中說法,亦如今日.作是想者,

於薩云若,則爲耗減波旬復化作無

央數百千菩薩,行六波羅蜜者,於是

善男子、善女人前見已,復於中起想,

起想者則爲耗減薩云若.是爲魔事.

何以故?須菩提,般若波羅蜜者,無有

五陰乃至於道,亦無所有,無有五陰,

無有道者,亦無佛法及弟子衆.所以

者何?諸法盡空無所有故.須菩提,善

男子、善女人,書是般若波羅蜜時,若

諷誦讀,多有起因緣.譬如閻浮提大

長者家,多有金銀、眞珠、琉璃、上妙珍

寶,多有憎嫉者.善男子、善女人受持

諷誦般若波羅蜜者,多有憎嫉,而欲

壞者.」須菩提言:「如是世尊,多有魔事,

多憎嫉者.何以故?愚癡少智之士,爲

魔所使,專行斷壞受學般若波羅蜜

者.是輩壞法之人,意終不復在是妙

法之中.」佛言:「如須菩提所言,是愚癡

之士,爲魔所使,專行敗壞.是輩愚癡

壞法之人,新學適聞法所致,不作功

德善本不多所致,未與眞知識相得

所致,不供養過去諸如來無所著等

正覺所致.須菩提,若書持般若波羅

蜜,諷誦讀說,受行守時,無有留難,魔

事不起,無此難者,便能具足六波羅

蜜,至薩云若,亦無有難.若有是善男

子、善女人,書持諷誦般若波羅蜜者,

便具足五波羅蜜及薩云若已,當知

是爲佛事.若復具足內外空及有無

空三十七品佛十八法及十種力具

足薩云若者,當知是亦爲佛事.十方

現在諸如來無所著等正覺,亦以佛

事.如是善男子、善女人,行般若波羅

蜜者,十方現在諸阿惟越致菩薩摩

訶薩,亦復擁護是善男子、善女人行

般若波羅蜜者,亦復勸助之.」

摩訶般若波羅蜜大明品第四十九

佛告須菩提:「譬如母人,一一生子,從

一數至于千人,母中得病,彼諸子等

各各求救療治,所進寒溫燥濕,將育

所宜,令母安隱.所以者何?長我曹等

得見日月,我不孝養,永不報恩.如是

須菩提,諸如來無所著等正覺,常以

佛眼,視行般若波羅蜜者.何以故?深

般若波羅蜜者,爲世間之大明也.十

方諸如來無所著等正覺,亦以佛眼,

常視行般若波羅蜜者.何以故?深般

若波羅蜜者,生諸如來無所著等正

覺,使得見薩云若慧.以是故,諸如來

無所著等正覺,常等視行般若波羅

蜜者.諸如來五波羅蜜者亦生是中,

內外空及有無空、三十七品,皆於中

生,十力、十八法、薩云若,亦皆於中生.

須陁洹、斯陁含、阿那含、阿羅漢、辟支

佛道,三耶三佛道,皆從般若波羅蜜

中出生,過去、當來、今現在諸佛,皆從

深般若波羅蜜中出生,自致得成阿

耨多羅三耶三菩、阿惟三佛.須菩提,

若有善男子、善女人,書持受學般若

波羅蜜者,諸佛常以佛眼,視是輩行

般若波羅蜜者,諸佛常擁護之,使不

動轉,至阿耨多羅三耶三菩,令不耗

減.」須菩提白佛言:「如世尊所說,般若

波羅蜜者,是菩薩之母,爲世閒之大

明.世尊,般若波羅蜜,云何是菩薩之

母,云何是世閒之大明,云何出生諸

佛,云何爲示現世閒明?」佛告須菩提:

「般若波羅蜜者,生佛十力及十八法,

生薩云若.如來示現是諸法已具,是

故諸如來從般若波羅蜜,生世閒者.

謂如來說五陰,世尊,云何深般若波

羅蜜示現五陰?」佛言:「般若波羅蜜亦

不生,五陰示現亦不滅,五陰示現亦

不著,亦不斷,亦不增,亦不減,亦不持,

亦不捨,亦不過去當來、今現在.何以

故?空、無相、無願,亦不成敗示現,亦不

現有爲,亦不現無爲,亦不示現無所

生,亦不示現無所有,亦不示現實諸

法.如是不示現成敗.須菩提,是爲般

若波羅蜜示現世閒.須菩提,般若波

羅蜜亦知一切衆生意行,般若波羅

蜜不知衆生之處,亦不知諸陰、六情

之處乃至薩云若,亦不知處.須菩提,

是爲深般若波羅蜜示現世閒深般

若波羅蜜者,亦不示現,五陰乃至薩

云若,亦不示現.何以故?深般若波羅

蜜亦不見深般若波羅蜜,何況當見

五陰乃至薩云若當有所見?須菩提,

所謂名衆生,欲界、形界、無形界是普

世及十方衆生亂意、定意,如來悉知.

復知一切無央數事.須菩提,云何如

來悉知衆生餘無數事?以法故有亂

意、無亂意,如來悉知.以何等法,知衆

生亂意、定意?」佛告須菩提:「法尚不可

得見,何況欲得衆生有亂有定?以是

故知.須菩提,如來無所著等正覺,知

衆生意有亂有定.云何而知?以無常

故知,以脫故知,以寂故知,以盡故知.

是故知有亂有定.復次,須菩提,如來

知衆生有婬、怒、癡者盡知.」須菩提白

佛言:「世尊,云何悉知?」佛言:「知婬、怒、癡

所有意,爲非婬、怒、癡意.何以故?所有

及念不可見故,何況當有婬、怒、癡而

可得者?以是故,如來悉知.須菩提,如

來復知衆生無婬、怒、癡意者悉知.何

以故?知所可知無婬、怒、癡意,意亦非

有意.何以故?兩意不合故.是故如來

悉知.須菩提,如來因般若波羅蜜,悉

知衆生意,有廣大者悉知.云何悉知?

須菩提,如來亦不廣大衆生意,亦不

狹衆生意,亦不增衆生意,亦不減衆

生意,亦不來衆生意,亦不遣衆生意.

何以故?意不可得進退故.以是故悉

知.復次,須菩提,如來因般若波羅蜜,

悉知衆生有大意者.何以故?知以衆

生意無來無往,無生無滅,無住無變.

以是故知.復次,須菩提,如來以般若

波羅蜜,悉知衆生意無有限.云何悉

知?須菩提,亦不見衆生意有增有減,

有所住止.何以故?以衆生意無有窟

不可見故.以是故知.復次,須菩提,如

來因般若波羅蜜,悉知衆生意不可

見.云何悉知?以衆生意,意無有形,無

所有故悉知.復次,須菩提,如來因般

若波羅蜜,悉知衆生意不可觀.云何

而知?須菩提,如來以五眼,悉見衆生

意之對故.以是故知.復次,須菩提,如

來因般若波羅蜜,悉知衆生屈申卷

舒.云何而知?須菩提,衆生意之屈申

卷舒者,皆出五陰窟之所生生.不知

五陰,但知出息、入息、有我及世.但知

是事,其餘不識不知;五陰亦復不知

出息、入息,但知有我及世,其餘不識.

身則是命,命則是身,是身非命,是命

非身.是故須菩提,如來因般若波羅

蜜,悉知衆生屈申卷舒.須菩提,佛知

五陰.云何知?知五陰如,知如如,知無

作如,知無相如,知無進如,知無戲如,

知無我如,知無猗如.是故須菩提,如

來以衆生之如,屈申、出入五陰之如,

如五陰如者,是諸法之如;諸法之如

者,則六波羅蜜如;六波羅蜜如者,則

三十七品如;三十七品如者,則十八

空如;十八空如者,則八惟、無禪、九次

第禪如;八惟、無、九次第禪如者,則佛

十力如;十力如者,則四無㝵慧、四等

心、四無所畏、大慈大悲、佛十八法如;

十八法如者,則薩云若慧如;薩云若

慧如者,則一切諸善法、惡法、道法、俗

法、有漏無漏之法如此諸法如者,則

過去、當來、今現在之如;去、來、今如者,

則有爲、無爲法如;有爲、無爲法如者

則須陁洹、斯陁含、阿那含、阿羅漢之

如;羅漢如者,則辟支佛如;辟支佛如

者,則阿耨多羅三耶三菩之如;三菩

如者,則是道如;道如者,則如來之如;如

來如者,則是一如,亦不可壞,亦不可

別,亦無有盡,亦無有二,不可令異.須

菩提,是則諸法之如.如來因般若波

羅蜜,悉皆逮覺諸法之如.須菩提,是

般若波羅蜜者,則諸如來之母,則是

世閒之大明.是故須菩提,如來無所

著等正覺,悉知諸法之如,爾非不爾,

無能令不爾,悉知諸如諸爾.以是故,

諸佛世尊名曰如來.」須菩提白佛言:

「世尊,諸法之如及爾非不爾,甚深甚

深.世尊,因如分流道化,如佛所說甚

深之法,誰當解者?唯有阿惟越致菩

薩摩訶薩,漏盡羅漢乃能解之耳.」佛

語須菩提:「無盡之如者是誰?無盡之

如則是諸法無盡之如.須菩提,如來

無所著等正覺成阿耨多羅三耶三

菩時,說是諸法之如.」

摩訶般若波羅蜜問相品第五十

爾時,三千大千剎土諸欲天子,諸色

天子,持諸名花、名香,而散佛上,作禮

卻住,各白佛言:「世尊所說般若波羅

蜜者,甚深甚深.何等是般若波羅蜜

相?」佛告諸天子言:「深般若波羅蜜者,

空則是相,無相、無願相、無行之相、無

生滅相、無著無斷相、無所有之空相、

無所依相、虛空之相.諸天子,般若波

羅蜜甚深如是.如來者爲世俗故,亦

不爲道,不爲滅盡.諸天子,是相者,諸

天龍、鬼神、世閒人民所不能作,無能

長養者.所以者何?諸天龍、鬼神及世

閒人民,亦是相也.是故相相不相長

養,相相不相識相,亦不識無相,無相

亦不識相,相以無相,是二皆空.無能

成者,無能答者,無能識者.諸天子,是

相者,非五陰所作,非六波羅蜜所成

亦非內外空及有無空所作,亦非薩

云若所成.諸天子,是相者,亦非人,亦

非非人,亦非漏,亦非不漏,亦非道,亦

非俗,亦非有爲,亦非無爲.」爾時,佛告

諸天子:「若有人問是虛空,是何等相?

云何諸天子是人所問爲等問不諸

天子言世尊爲不等問所以者何虛

空無有相,無有作者.」佛告諸欲天子、

諸色天子言:「有佛、無佛相體性常住.

以如來如實逮覺相性故,名爲如來.」

諸天子白佛言:「如來所逮覺相甚深.

如來從是阿耨多羅三耶三菩無㝵

之慧,住於相,聚於般若波羅蜜,甚奇,

世尊.深般若波羅蜜者,是諸佛如來

無所著等正覺之藏,於是藏成阿耨

多羅三耶三菩、阿惟三佛,於是藏中

作行,逮諸法相,逮五陰相,逮薩云、若

相.」佛告諸天子:「色者形之相,所更者

覺之相,所受者想之相,善惡者行之

相,所知者識之相.如來以無所受相

故,逮得正覺.無所愛惜者,爲檀波羅

蜜相;無所腐敗者,尸波羅蜜相;不起

恚意者,羼波羅蜜相;無能伏者,惟逮

波羅蜜相;合聚衆事者,禪波羅蜜相;

所聞卽覺卽知者,般若波羅蜜相.如

是諸天子,無所受相.是故如來得逮

正覺.四禪、四等、四空定者,則無恚之

相,如來不以是相,得逮正覺;得出三

界者,是三十七品之相,如來不以是

相,逮得正覺;苦相者,無願脫門是,寂

相者,則空是,淨相者,則無相是,如來

不以是相逮得正覺;寂相者,無所起

是,無所共相,則十八法是,如來不以

是相,逮得正覺;露現相者,則薩云若

是,如來不以是相,逮得正覺.如是諸

天子,如來不以諸法相,逮得正覺法.

是故如來名爲無㝵慧.」於是,佛告須

菩提言:「般若波羅蜜者,是諸佛如來

無所著等正覺之母,般若波羅蜜者,

是諸佛如來世閒之大明.如來依是

法,而得有所作.以是故,諸如來尊敬

禮事是般若波羅蜜.何以故?諸佛如

來皆從般若波羅蜜中出.是故如來

之所報恩.須菩提,其報恩者,無過如

來.復次,須菩提,云何如來爲知恩,云

何爲報恩?如來所可乘來法,所可成阿

耨多羅三耶三菩、阿惟三佛法,逮守

持是所乘來法,恭敬承事作禮.須菩

提,是爲如來無所著等正覺之所知

恩之所報恩.復次,須菩提,如來之所

逮法者,亦無作者,作者不可見故,如

來盡逮是法,得無作法者.是爲無諍

法.須菩提,如來知恩報恩,因般若波

羅蜜於無作之法得逮覺法復次須

菩提,如來無所著等正覺行般若波

羅蜜故,逮諸善法,而無所逮.是故般

若波羅蜜者,是諸佛之母,爲世閒之

大明導.」須菩提白佛言:「世尊,諸法無

所知,無所見,無所出生,云何般若波

羅蜜是佛之母,云何生如來,云何爲

世閒之大明導?」佛告須菩提:如是如

是.一切諸法無知無見.云何無知無

見?以一切諸法空故,無所有不堅固

無所生.以是故,一切諸法無所出生.

復次,須菩提,諸法無知無見.云何無

知無見?以諸法無所入,無所著故.以

是故,般若波羅蜜,是如來母,世閒之

導.不見五陰,是故爲導,乃至薩云若,

亦無所見,是故爲導.以是故,般若波

羅蜜,是諸佛母,世閒之導.」須菩提問

佛言:「世尊云何不見五陰,爲世閒導?」

「須菩提,不以五陰因緣起識者,是爲

不見五陰,不以薩云若起想者,是爲

不見薩云若.以是故,般若波羅蜜,諸

如來母,爲世閒導.復次,須菩提,般若

波羅蜜,云何是如來之母,爲世閒導?

須菩提,般若波羅蜜,示現世閒空.云

何示世閒空,示五陰空?十二衰、十八

性,現世閒十惡之法,從癡、有愛、十二

因緣,示吾我根本,六十二見示世閒

空,四禪、四等及四空定,示世閒空,三

十七品、六波羅蜜、內空外空及有無

空,示世閒空,有爲無爲之性、十種力、

佛十八法,示世閒空,至薩云若,示世

閒空.是故須菩提,般若波羅蜜者,是

諸佛之母,世閒明導.復次,須菩提,如

來以空示於世閒,以空念世閒,知世

閒空.以是故,般若波羅蜜,諸佛之母,

爲世閒導.復次,須菩提,般若波羅蜜

者,示現如來,示世閒空.示何等空?現

五陰空、十二衰空、十八性空,現薩云

若空.是故般若波羅蜜,諸佛之母,爲

世閒導.是故須菩提,示現如來,示現

世閒不可思議,示現五陰不可思議,

乃至薩云若示世閒不可思議.復次,

須菩提,深般若波羅蜜,示現如來、世

閒之寂.示現何等寂?示現五陰寂及

薩云若寂.以是故,般若波羅蜜,示現

如來、世閒之寂.須菩提,般若波羅蜜,

示現如來、世閒常空.示何等空?從五

陰至薩云若,示現世閒常空.復次,須

菩提,般若波羅蜜,示現如來、世閒所

有空.示何等空?從五陰乃至薩云若,

示世閒所有空.復次,須菩提,般若波

羅蜜,示現如來所有、無所有空,從五

陰乃至薩云若,所有、無所有空.復次,

須菩提,般若波羅蜜,示現如來、世閒

之滅.示何等滅?從五陰至薩云若,是

爲世閒滅.以是故,般若波羅蜜,爲如

來母,世閒之導.般若波羅蜜,示現世

閒無有今世、後世之想.何以故?是法

無有今世、後世之相.須菩提白佛言:

「世尊,般若波羅蜜者,爲大事興,爲不

可思議事興,爲不可稱量事興,爲不

可限事興,爲無有與等事興.」佛言:「如

是,須菩提.是爲大事不可思議事興.

「云何爲大事興?」答言:「須菩提,諸如來

無所著等正覺,救護一切衆生故,不

捨衆生.」「云何爲不可思議事興?」「諸佛

事自然、薩云若,不可思議.是故般若

波羅蜜,爲不可思議事興」「云何爲不

可稱量事興?」佛告須菩提:「一切衆生

受身有識,無有能知稱量佛事及自

然薩云若者.」云何爲不可限事興?「須

菩提,佛事不可限,如來事亦無有限,

一切無有與如來等者,況欲出其上?

是故般若波羅蜜,諸如來無所著等

正覺,爲無有限事興.」須菩提白佛言:

世尊,佛事、如來事、自然事,薩云若不

可思議,不可稱量,爲不可限耶?」佛言:

「如是如是.須菩提,是佛事、自然事、如

來事、薩云若事,不可思議,不可稱限.」

佛語須菩提:「五陰乃至薩云若不可

思議,不可稱限.須菩提,諸法之法索

意以想,亦不可得.」佛言:「五陰不可思

議,不可稱限,乃至薩云若不可思議.

須菩提言:「何以故,世尊言:五陰不可

思議,無有與等者,乃至薩云若亦不

可思議,無有與等者?」佛言:「五陰不可

爲作限,乃至薩云若,亦不可爲作限.」

須菩提言:「世尊,何以故,五陰、薩云若,

不可爲作限?」佛言:「五陰乃至薩云若,

不可思議故,不可與作限.於須菩提

意云何?不可思議,不可限中,寧可

得五陰及與道不?須菩提言:「世尊,

不可得.」「以是故,須菩提,諸法不可

思議,不可得限.如來之法不可

思議,無有與等,不可得限,亦不可量.

是爲不可思議.所說亦不可思議,虛

空不可思議,亦無有與等者.須菩提,

是如來之法非世閒人及諸天、阿須

倫所能思議.」說如來不可思議,不可

稱量,不可得限,說無有與等品時,五

百比丘,二千比丘尼,漏盡意解,六萬

優婆塞,二萬優婆夷,遠塵離垢,法眼

生,二千菩薩得無所從生法忍,皆當

於是賢劫中作佛.

摩訶般若波羅蜜大事興品第五十一

爾時,須菩提白佛言:「世尊,是般若波

羅蜜甚深甚深,爲大事興,不可思議,

不可稱量,無有與等,不可得限.」佛言:

「如是.須菩提,般若波羅蜜,爲大事興,

爲無有與等事興.何以故?須菩提,五

波羅蜜者,等從中得成,與般若波羅

蜜相應;內空、外空及有無空,等從般

若波羅蜜中出,三十七品、十力、十八

法,等從中出,與般若波羅蜜相應;佛

地薩云若慧,等從中出,與般若波羅

蜜相應.」佛告須菩提:「譬如轉輪聖王,

諸小國有事,各自成辦,轉輪聖王亦

無所憂.所以者何?諸小國王素已受

聖王教令故.是故不復憂.諸弟子法、

辟支佛法、諸菩薩法及諸佛法,等從

般若波羅蜜出,般若波羅蜜者,爲辦

其事.是故須菩提,般若波羅蜜,爲大

事興,爲無有與等事興.不受五陰,不

入五陰,爲應不受不入.乃至薩云若

亦爾.須陁洹道至羅漢道、辟支佛道,

亦不受不入,乃至阿耨多羅三耶三

菩,不受不入.」須菩提白佛言:「世尊,云

何五陰不受不入?乃至阿耨多羅三

耶三菩不受不入?」佛告須菩提:「於意

云何?頗見五陰有所入有所受不?」須

菩提言:「不見,世尊.」「乃至阿耨多羅三

耶三菩,亦不受不入.」須菩提言:「世尊,

亦不見五陰有受有入,亦不見三耶

三佛有受有入.」佛言:「善哉,善哉!須菩

提,我亦不見五陰,我亦不受持五陰,

乃至三耶三菩,我亦不見,亦不受持,

不見所入.須菩提,我於佛地亦不見,

薩云若亦不見,如來事亦不受,亦不

持.是故須菩提,菩薩摩訶薩,亦不當

受五陰,亦不當入五陰.於佛事、薩云

若事、如來事,亦不持,亦不入.」諸欲天

子、諸色天子,俱白佛言:「世尊,般若波

羅蜜甚深難了,不可思議甚深微妙,

是智者所知解.深般若波羅蜜者,世

尊,皆是過去佛時所作功德善本所

致,與眞知識相得所致.世尊,假令三

千大千世界一切衆生,皆信三尊,盡

得須陁洹、斯陁含、阿那含、阿羅漢、辟

支佛,是諸聖賢所可有慧所有道德,

不如是善男子、善女人,於是深般若

波羅蜜中,可念觀稱樂一日之中,其

德出彼上.何以故?從須陁洹,上至辟

支佛智及信至無所從生法忍.」「諸天

子,不如是善男子、善女人,於深般若

波羅蜜中,書持諷誦,守行一日,疾得

泥洹,勝羅漢、辟支佛道所作功德.或

過一劫,奉行餘經,離般若波羅蜜,不

住薩云若也.何以故?於是深般若波

羅蜜中,廣說三乘,令諸羅漢、辟支佛,

各得其信,不失所應,諸菩薩摩訶薩,

亦於中成阿耨多羅三耶三菩.於是

諸色天子、諸欲天子,同時歎言:「世尊,

是摩訶般若波羅蜜不可思議,於是

中出信樂,使諸聲聞,各得所應,成須

陁洹、斯陁含、阿那含、阿羅漢、辟支佛

道,又使諸菩薩摩訶薩,得成阿耨多

羅三耶三菩阿惟三佛.是深般若波

羅蜜,亦不增,亦不減.」諸色天子、諸欲

天子,各以頭面著地,爲佛作禮,遶佛

三帀已去,去是不遠,忽然不現,各還

天上.須菩提白佛言:「若有善男子、善

女人,聞是深般若波羅蜜卽解者,於

何所來,而生是閒?」佛告須菩提:「若菩

薩摩訶薩,聞是深般若波羅蜜,卽解

不厭,亦不狐疑,又亦不㝵,意常思念,

欲樂得聞,終不遠離,若行若起,若坐

若臥,常隨法師,意不遠離.須菩提,譬

如新生犢子,意終不欲遠離其母.是

善男子、善女人,聞是深般若波羅蜜,

諷誦上口,樂憙守行,解其中義,意亦

不欲遠離法師須臾之閒.是善男子、

善女人,本從人道中來,今生是閒;復

得爲人.所以者何?以是善男子善女

人,前世時,聞是深般若波羅蜜,書持

諷誦,守行中事,供養花香、繒蓋、幢幡,

以是功德,從人道中來,今得深般若

波羅蜜,聞便卽解.」須菩提白佛言:「世

尊,頗有菩薩摩訶薩,如佛所說所作

功德,善本具足,供養諸佛,復有從彼,

來生是間,復得深般若波羅蜜,書持

諷誦,信樂守行,有是者無.」佛告須菩

提:「有從他方供養諸佛,從聞深般若

波羅蜜,以是故,來生是閒,復得深般

若波羅蜜,聞便卽解,信樂守行.復次,

須菩提,當知是菩薩摩訶薩,從兜術

天上,亦復具足功德善本.何以故?是

菩薩從彌勒菩薩所,聞是深經,以是

故今來生是閒,得深般若波羅蜜,聞

便卽解,信樂守行.須菩提,若有菩薩

於深般若波羅蜜,有狐疑、厭意者,是

人前世時,聞深般若波羅蜜,不問中

慧,是故今來雖生是閒,聞六波羅蜜,

意續狐疑,不信不受,亦不喜樂.復次,

須菩提,是人本聞內空、外空及有無

空,亦不問中事,是故今續不信不樂.

是人前世聞三十七品、佛十八法,不

信不樂,不問中事,是故今來聞般若

波羅蜜,驚怪狐疑,不信不樂.復次,須

菩提,若有菩薩聞般若波羅蜜,從一

日至五日,常問中事,用是故,所生處,

常得聞深般若波羅蜜,終不離所問.

何以故?須菩提,是菩薩但能得聞,問

其中事,於行未備.須菩提,若有人或

時欲聞般若波羅蜜,若不欲聞,志不

堅固,或能於中起餘因緣,譬如輕衣,

隨風東西.當知是菩薩適學未久不

得眞知識,未供養過去諸佛,不作功

德善本所致,不勤學諷誦所致,未得

六波羅蜜所致,未得內外空及有無

空所致,不學六通、三十七品、薩云若

所致.當知是新學少樂於法,不能書

持般若波羅蜜,受學諷誦,亦未能習

行其事.須菩提,若有善男子、善女人,

行菩薩道者,得深般若波羅蜜,不念

書持諷誦守行,乃至薩云若,亦復不

念學受親近故,當知是輩或墮二地.

所以者何?是善男子、善女人,見深般

若波羅蜜,不念書持受學親近故也.

是故其人便入二地,當墮羅漢,辟支

佛道地.」

摩訶般若波羅蜜譬喩品第五十二

佛告須菩提:「譬如大海中舩卒破壞,

其舩中人,不取板木,及取死人,而抱

持者,知彼人終不能得渡,皆當俱沒.

所以者何?用各不取所依持故.其人

若取板木檣者,徑便得渡,身得安隱,

用取所依,而以自濟.須菩提,若有善

男子、善女人,行菩薩道者,於信樂少,

雖得深般若波羅蜜,不諷誦受,不依

親近,不習行六波羅蜜,乃至薩云若,

亦不親近.當知是人中道有㝵,不能

逮得至薩云若,當取羅漢、辟支佛證.

須菩提,若有善男子、善女人,行菩薩

道,於阿耨多羅三耶三菩,有信樂,有

能有念,有解有施有行,得深般若波

羅蜜,書持受學,親近諷誦.當知其人

能受持深般若波羅蜜,成阿耨多羅

三耶三菩,至薩云若,終不中㝵墮羅

漢、辟支佛道,能教化衆生,淨佛國土.

須菩提,譬如有人持坏甁行取水,當

知不久如是爛壞.所以者何?用未成

熟故.須菩提,若有善男子、善女人,行

菩薩道者,雖有信樂,有念有施,有解

有親近有行,於阿耨多羅三耶三菩,

亦不受持六波羅蜜,無漚和拘舍羅,

又不受持內空、外空及有無空,不受

五通、三十七品,至薩云若,亦不親近.

當知是人中道妨㝵.須菩提何等爲

中道妨㝵?墮於羅漢、辟支佛道.譬如

有人,持成熟甁,若詣河井,若詣陂池,

而行取水,當知是人得水來歸,安隱

不失.所以者何?用甁成故.須菩提,若

有善男子、善女人,行菩薩道,於阿耨

多羅三耶三菩,有至信樂,有施念解,

有行有慧,受六波羅蜜、漚和拘舍羅,

親近薩云若,當知是人至阿耨多羅

三耶三菩,終無罣㝵.須菩提,譬如大

海有始成舩,未牢敞治,亦未莊筭,便

持財貨,著於舩中,乘有所詣,當知是

舩不久,中道而壞,亡散財物,各在一

處,用是賈客,無有方便,失所持物,亡

其大寶.須菩提,若有善男子、善女人,

欲行菩薩事,於阿耨多羅三耶三菩

雖有信樂、信施、念解於功德少得深

般若波羅蜜,亦不書持諷誦受學,於

六波羅蜜,亦不受學,亦不親近薩云

若事,無漚和拘舍羅.須菩提,當知是

人中道妨㝵,離失大寶.大寶者,薩云

若,是中道墮羅漢、辟支佛道.譬如有

智之人,先治其舩,筭莊牢固,持物著

中,乘有所至,當知是人必到所至,得

其珍寶,安隱無失.所以者何?用其舩具

牢强所致.若有善男子、善女人,行菩

薩道,有大信樂,有施有念,有解有行,

於阿耨多羅三耶三菩,得深般若波

羅蜜,便受學書持,諷誦守行,於六波

羅蜜皆有功德,於薩云若,意常親近,

乃成阿耨多羅三耶三菩,終不罣㝵,

不墮羅漢、辟支佛道.須菩提,譬如有

人年百二十,其人有病,若風若寒熱.

於意云何?其人寧能自起?止行步不?」

須菩提言:「世尊,不能.」「所以者何?是人

已老,正使無病,猶尚不能起止行步,

況復有病,筋力消盡,豈復能行有所

至到?須菩提,若有善男子、善女人,行

菩薩道,於阿耨多羅三耶三菩,雖有

信樂,有施有念,有能有行,於六波羅

蜜,功德中少,亦不親近薩云若事,無

漚和拘舍羅,當知是人中道妨㝵,墮

羅漢、辟支佛道.何以故?不得深般若

波羅蜜、漚和拘舍羅故.須菩提,向者

老公所病已愈,取兩健人,各扶一腋,

各持一臂,語老人言:「安意莫懼,我當

將公在所至處,終不相棄.」.是人寧能

有所至不?須菩提言:「世尊,能至所處.」

佛言:「若有善男子、善女人,行菩薩道,

於阿耨多羅三耶三菩,有至信樂,有

能有施,有行有慧,於六波羅蜜,皆有

功德,於薩云若,意常親近,有漚和拘

舍羅,知是菩薩終不罣㝵,堪任於阿

耨多羅三耶三菩,而不動轉墮聲聞

辟支佛道也.」是時,世尊歎須菩提言:

「善哉,善哉!爲諸菩薩摩訶薩,今問如

來是事,若有菩薩,以吾我意想,奉行

六波羅蜜言:我所爲行六波羅蜜,已

便貢高菩薩,作是行者,終不得度六

波羅蜜.是善男子、善女人,亦不知彼

岸,亦不知此岸,不爲六波羅蜜所持,

不爲薩云若所持,中道墮羅漢、辟支

佛地,亦不出生於薩云若.須菩提,云

若菩薩無漚和拘舍羅?是善男子、善

女人,行菩薩道,不以漚和拘舍羅,行

六波羅蜜,於六波羅蜜,皆有吾我想,

我有所爲,行六波羅蜜,而自貢高.何

以故?六波羅蜜中,初無有是念,有所

分別.有是念者,常住此岸,但知此岸,

不知彼者.不爲六波羅蜜所持,亦不

爲薩云若所持,中道墮羅漢辟支佛

道,亦不出生薩云若中.須菩提,如是

菩薩不爲漚和拘舍羅所持,便墮羅

漢,辟支佛中.須菩提,云何菩薩行般

若波羅蜜,爲漚和拘舍羅所持,不墮

羅漢、辟支佛道,成阿耨多羅三耶三

菩?須菩提,菩薩行六波羅蜜,無吾我

念,於六波羅蜜,而不貢高.何以故?六

波羅蜜中,亦無有念,亦不貢高.菩薩

知此岸,知彼岸者,爲六波羅蜜所持,

爲漚和拘舍羅所持,出生薩云若,不

墮羅漢、辟支佛道.須菩提,菩薩作如

是行者,爲不墮羅漢、辟支佛道,爲六波

羅蜜所持,爲漚和拘舍羅所持,爲薩

云若之所護.」

放光般若經卷第十一

丁酉歲高麗國大藏都監奉

勅彫造

放光般若經卷第十二 重

西晉于闐國三藏無羅叉奉 詔譯

摩訶般若波羅蜜隨眞知識品第五十三

爾時,須菩提白佛言:「世尊,新學菩薩,

云何學六波羅蜜?」佛告須菩提:「新學

菩薩欲學六波羅蜜者,當與眞知識

相隨,常當承事.又復當與能解說般

若波羅蜜者,相隨,亦親近.有能解說

是般若波羅蜜者,常當呼人勸助,令

學六波羅蜜,當守奉行.當持是得阿

耨多羅三耶三菩,莫於阿耨多羅三

耶三菩中,㧗於五陰,亦莫於阿耨多

羅三耶三菩中,㧗六波羅蜜,莫㧗於

內外空及有無空,莫㧗三十七品、佛

十八法,莫㧗薩云若.所以者何?不㧗

五陰者,便逮得薩云若;不㧗六波羅

蜜者,便逮得薩云若;不㧗內外空及

有無空、三十七品、佛十八法者,便逮

得薩云若.當言:「善男子,行般若波羅

蜜,於五陰中,莫起想著之意.」.所以者

何?善男子,是五陰非可著者,亦莫於

六波羅蜜有所著.善男子,六波羅蜜

亦非可著者,亦莫著於內空、外空及

有無空、三十七品、佛十八法,乃至薩

云若亦莫有著.所以者何?薩云若者,

亦非有著,亦莫起著於須陁洹、斯陁

含、阿那含、阿羅漢、辟支佛,亦莫起著

於菩薩乘,亦莫起著於阿耨多羅三

耶三菩.所以者何?善男子,是阿耨多

羅三耶三菩,非可著者.何以故?諸法

之相,皆悉空故.須菩提白佛言:「世尊,

菩薩摩訶薩,甚謙苦於空無相之法,

發阿耨多羅三耶三菩,欲得阿惟三

佛.」佛言:「如是須菩提,菩薩甚謙苦於

空無相之法,發阿耨多羅三耶三菩,

得阿惟三佛.須菩提,爲世閒故,愍念

世閒,安隱世閒,欲救世閒一切衆生.以

衆生故,發阿耨多羅三耶三菩;爲世

閒歸,爲世閒作護,爲世閒作燈明故

發阿耨多羅三耶三菩;爲世閒作將,

爲世閒導,爲世閒舍,爲世閒趣故,發

阿耨多羅三耶三菩.須菩提,云何菩

薩爲諸衆生故,發阿耨多羅三耶三

菩?度脫五道,安隱衆生,著無畏岸,坦

然泥洹.以是故,爲世閒發阿耨多羅

三耶三菩.云何菩薩欲安隱世閒?須

菩提,菩薩摩訶薩,諸有衆生有苦惱

憂悲者,皆悉度著無憂之岸,坦然泥

洹.是故菩薩爲世閒安樂.須菩提,云

何菩薩爲世閒作救?是菩薩摩訶薩,

世閒諸有生死,勤苦救世衆生,令脫

衆苦,以法救化,次以三乘而度脫之.

是故菩薩爲世閒救.須菩提,云何菩

薩爲世閒護?世閒衆生有生死之法,

護令不生,衆生皆有老、病、死法,護使

不老不病不死,有憂悲者,護令得至

無餘泥洹.是故菩薩發阿耨多羅三

耶三菩,爲世閒護.須菩提,云何菩薩

爲世閒舍?是菩薩摩訶薩,得阿耨多

羅三耶三菩、阿惟三佛時,爲世閒說

諸法無㝵.是故菩薩爲世閒舍.云何

菩薩爲世閒燈明?菩薩摩訶薩,於三

界冥中,拔諸衆生,令立泥洹.是故菩

薩爲世閒燈明.云何菩薩爲世閒將?

是菩薩得阿惟三佛時,爲世閒說,色

非我所,是爲非色;痛、想、行、識,亦非我

所,是爲非識;乃至薩云若,爲非我所,

是爲非薩云若.須菩提,如色非我,是

爲非色,如色非我,諸法亦爾.須菩提

白佛言:「如世尊所說,五陰非我所,諸

法亦爾.如是菩薩爲不逮覺諸法.何

以故?色者無所分別,乃至薩云若,亦

無所分別,亦不言是五陰,亦不言是

薩云若.」佛告須菩提:「如汝所言,五陰

無所分別,至薩云若,亦無所分別,亦

不言是五陰,亦不言是薩云若.須菩

提,是亦爲大謙苦,常行是法,而不厭

倦,亦不懈怠.菩薩言:「我亦當逮覺亦

當持是淸淨之法,宣示未學者.」.須菩

提,是故菩薩爲世說非我所.須菩提,

云何菩薩爲世閒渚?譬如江河、洹海,

斷流絕域可止頓處,是謂爲渚.於人

有益,當來、過去五陰兩斷,當來、過去

薩云若亦兩斷.如是斷者,諸法亦斷,

諸法斷者,當來、過去亦斷.如是斷者,

是則爲淨,是則爲快,是則爲眞實,是

則爲空,愛盡無猗無餘無塵,是則爲

泥洹.須菩提,菩薩得阿耨多羅三耶

三菩、阿惟三佛時,便分流是淸淨法

化、眞諦法化,以濟衆生.是故菩薩爲

世閒渚.須菩提,云何菩薩爲世閒將

導?菩薩得阿耨多羅三耶三菩阿惟

三佛時,爲世閒衆生,說五陰法不生

不滅,不著不斷,作是說法,從須陁洹,

至阿羅漢、辟支佛法,爲是輩說五陰

不生,五陰不滅,持是法教,流布世閒.

須菩提,是菩薩得阿惟三佛時,作是

說法,是爲世閒將導.須菩提,云何菩

薩爲世閒趣?菩薩得阿耨多羅三耶

三菩、阿惟三佛時,說五陰如趣空,說

薩云若如趣空,五陰空者,則無所趣,

亦不趣,亦不不趣.何以故?五陰與空,

亦不來,亦不去.作是說法者,爲衆生

說薩云若空,亦不來,亦不去,所趣而

無所趣.須菩提,是故菩薩爲世閒趣.

須菩提,何以故,諸法過者,如空一趣

不復還.何以故?空亦無來亦無去,諸

法所至亦無有相,亦無有願.何以故?

相,願一過,不復還故.相、願亦不來,亦

不去,諸法所至亦無所至,亦無有行,

亦無有生,亦無有滅,亦無有著,亦無

有斷.如夢如幻,如響如影,如化如焰,

諸法亦如是,一去亦不復還.何以故?

化者亦無去,亦無有來.須菩提,諸法

所至,無有邊際,亦不復還,諸法亦不

動,亦不不動,諸法亦不來,亦不去,諸

法亦不合,亦不散,諸法無我,無命無

壽.須菩提,衆生尚無所有,況當有往

還?須菩提,諸法所住有常,諸法所住

有樂,諸法所住有淨,諸法所住有我,

諸法無常苦,無淨非我,諸法所住者,

有婬怒癡見有身見是諸法住亦如

如住,如法性住,如眞際住,如普住,如

不思議性住,如不動移,住是所住處,

亦不來,亦不去.何以故?諸法亦不來,

亦不去,諸法住如五陰.何以故?五陰

尚不可見,何況當有去來?諸法住如

六波羅蜜,是住亦無有還.何以故?六

波羅蜜尚不可見,何況當有往還?諸

法住,如內外空及有無空,如三十七品

住,如十八法住,如十八法亦無去,亦

無來.諸法住,如聲聞、辟支佛道住,如

阿耨多羅三耶三菩住,亦無往還.何

以故?阿耨多羅三耶三菩無往還,無

所有故.」須菩提白佛言:「世尊,」是深般

若波羅蜜,誰能解者?」佛言:「菩薩摩訶

薩從過去佛所作功德,供養無央數

百千諸佛,久與眞知識相得者,是輩

人能解是深般若波羅蜜耳.」須菩提

白佛言:「世尊,菩薩摩訶薩,有何等相,

能解是深般若波羅蜜?」佛告須菩提:

「若有菩薩,於婬、怒、癡斷者,則是其相.

須菩提,能解深般若波羅蜜者,婬、怒、

癡像,則爲已斷也.」

摩訶般若波羅蜜解深品第五十四

須菩提白佛言:「世尊,菩薩摩訶薩,解

深般若波羅蜜者,爲至何趣?」佛告須

菩提:「菩薩摩訶薩,能解深般若波羅

蜜者,當趣薩云若.」須菩提白佛言:「如

薩云若所趣者,是爲菩薩摩訶薩解

深般若波羅蜜,趣薩云若者,則爲一

切衆生作導.」須菩提言:「世尊,念般若

波羅蜜者,爲不念諸法;念般若波羅

蜜者,爲無所念;念般若波羅蜜者,爲

無端緖.」佛問須菩提:「念般若波羅蜜

者,何等爲無所念?」須菩提言:「世尊,念

般若波羅蜜者,五陰無所念;念般若

波羅蜜者,吾我衆生爲無所念;念般

若波羅蜜者,六波羅蜜爲無所念;念

般若波羅蜜者,內空、外空及有無空、

三?十七品佛十八法爲無所念念般

若波羅,蜜者須陁洹,至薩云若爲無

所念,佛言善哉,善哉如須,菩提所言,

念般若波,羅蜜者爲,不念五陰乃至

薩云,若爲無所,念須菩提,六波羅蜜.

者是阿,惟越致菩薩摩訶薩之,所應

護有,菩薩行深般若.波羅蜜,不入六

波羅蜜亦不?入薩云若行般若波羅

蜜者、不隨他人語,不信餘道亦不,持

作要阿惟越致,菩薩摩訶,薩行深般,

若波羅,蜜不雜婬.怒癡行?深般若波,

羅蜜阿,惟越致.菩薩摩訶薩,初不離

六波羅蜜聞,說深般,若波羅,蜜時亦

不恐懼.亦不厭,倦終不轉還常思念.

聞聞已,受持諷,誦守行應,般若波羅

蜜教須.菩提當?知是阿惟越致菩,薩

前世已曾聞般若,波羅蜜中.事亦諷?

誦、受持已,行中事何.以、故不恐不,懼

從久,遠以來常行是深般,若波羅蜜,

故須菩提,白佛言世,尊菩薩摩,訶薩

聞說.深般若波,羅蜜不恐,不怖亦不,

動還者云何,於行倍復增益.佛言行?

般若波羅蜜,者如應薩.云若云,何行

般若波羅蜜,應薩云若?」佛言:「如依應

空、無相、無願,爲應依深般若波羅蜜,

依深般若波羅蜜者,如依虛空,如依

無所生,如依無所滅.不依於著,而依

於斷,如依於如,依於法性,依於不思

議依等無作如依夢.」須菩提白佛言:

「世尊,依般若波羅蜜者,如依虛空,如

依夢者.菩薩行深般若波羅蜜者,不

依五陰,不依薩云若作行.」佛語須菩

提:「菩薩行般若波羅蜜,亦不依五陰,

亦不依薩云若.五陰及薩云若,亦無

有作者,亦非不作,亦無來,亦無去,亦

無所止,亦無所依,亦無所出,亦無所

入,亦無有數,亦無有限,無數無限者,

亦無有能逮覺者,從色至識,無能逮

覺者,亦不從六波羅蜜能逮覺者,亦

非薩云若慧能逮覺者.何以故?五陰

如,薩云若如.五陰與薩云若如,俱等

無異.十八法如,薩云若如,亦等無有

異,一等無有二.」

摩訶般若波羅蜜歎深品第五十五

爾時,諸欲天子、諸色天子,以天名花,而

散佛上,來詣佛所,頭面作禮,叉手白

佛言:「世尊,是般若波羅蜜甚深,難曉

難了,不可思議.是智者之所知,是一

切世閒所可信者.是諸如來無所著

等正覺之道.徑從是成阿耨多羅三

耶三菩、阿惟三佛者,皆是般若波羅

蜜之恩,是爲一教,一教者,五陰則薩

云然,薩云然則五陰,薩云然如,五陰

如,薩云然五陰,一如無二,佛如及薩

云然如,亦無有二.」佛告諸欲、色天子:

「如是如是.如諸天子所言,五陰則薩

云然,薩云然則五陰,佛則薩云然,薩

云然則佛,一如無有二.以是故,諸天

子,如來坦然無爲,而不說法.何以故?

是法甚深淸淨,難曉難了,特可信故.

諸如來之道,於過去、當來、今現在,無

有逮覺者,於法無有二者.是乃爲法.

諸天子,如虛空之甚深微妙,是法亦

如是,以如法之深妙故,是法深妙,法

性、不可思議性,眞際無涯底無來無

往,無著無斷,不生不滅,甚深微妙無

有逮覺者.以無有逮覺者,甚深微妙

故,般若波羅蜜甚深微妙.諸天子,以

諸法甚深微妙故,衆生、我、人、壽命,亦

復甚深微妙,五陰深妙,六波羅蜜深

妙,內空外空及有無空、三十七品、佛

十八法,至薩云若,甚深微妙.以是甚

深微妙故,諸天子,般若波羅蜜法,甚

深微妙.」諸欲色天子俱白佛言:「世尊,

是法於世閒特可信者,如是說者,亦

不受,五陰亦不不受,乃至十八法,亦

無所受,亦不不受.如是說者,從須陁

洹,乃至薩云然,亦不受持,亦不不受

持.諸世閒者,皆是受持.云何受持?五

陰是我所,我是五陰所;十八法,是我

所,我是十八法所;從須陁洹,至薩云

然,皆是我所,我是薩云若所.是爲世

閒受持.」佛告諸天子:「如諸天子所言,

是法亦不受持五陰,亦不受持薩云

然諸天子諸有受持行五陰者受持

薩云然行者,則不堪任行六波羅蜜,

亦不堪任行薩云然.」須菩提白佛言:

「世尊,是法不逆於諸法而有順.何等

法順?是法順六波羅蜜,是法順內外

空及有無空,順三十七品至薩云然.

是爲順法.是法於諸法,無所㝵.云何

無㝵?不㝵於五陰,至薩云然,亦無所

㝵.是法無㝵之相,譬如虛空.何以故

其住如法性如眞際,如不思議性如

空、無相、無願.是般若波羅蜜法,亦不

生,亦不滅,以五陰不生不有故.乃至

薩云若,亦不生,亦不有.是法無有迹

以五陰迹不可見故.至薩云若迹,亦

不可見.」爾時,諸欲天子、諸色天子俱

白佛言:「世尊,尊者須菩提,諸弟子中,

佛之眞子.何以故?所說但說空無縛

之法.」時,須菩提語諸欲色天子言:「如

卿所說,諸弟子中,我爲眞弟子,云何

爲眞子?」諸天子報須菩提言:「佛從如

生無去無來,須菩提如亦不來,亦不

去.以是故,須菩提從佛生,佛之如者,

則爲一切諸法之如,如諸法如,則佛

之如,如者亦復非如.是故須菩提爲

從佛生.如佛如住,須菩提如亦如是

住,如佛之如,無作無爲,亦無所有,須

菩提如亦復如是.如佛之如無所罣

㝵,諸法之如,亦無所㝵.如佛之如、諸

法之如,一如無二,亦無作者.無作之

如常爾,無不不爾,從有如爾,無不爾

時,常一無二.是故知尊者須菩提從

如來生,如佛之如亦無所壞,須菩提

之如亦無所壞,亦不不壞.如佛之如

亦不可見,不可破壞,須菩提如亦復

如是,如佛之如亦是,諸法之如亦無

他如,尊者須菩提亦復如是.以是故,

知須菩提眞從佛生.如佛之如,不過

去、當來、今現在,諸法之如,亦無去、來、

今.是故知須菩提爲從佛生.過去、當

來、今現在如,亦是佛如,佛如者亦是

過去、當來、今現在如,等一無二.五陰

之如、如來之如,亦一無二;吾我壽命

衆生之如、如佛之如,亦一無二;六波

羅蜜如、內外空如及有無空如、三十

七品如乃至薩云然如、如佛之如,一

如無二.何等爲如?須菩提,如者菩薩

所可逮覺,得如來名號者.」是說是如

品時,三千大千剎土地,爲六反震動,

東踊西沒,西踊東沒,南踊北沒,北踊

南沒,四面都踊,則中央沒,適中央踊,

四面都沒,是爲六反震動.是時,三千

大千剎土諸欲天子、諸色天子,以天

花、名香、栴檀,用散佛上,及散須菩提

上,同時歎言:「世尊,甚奇,甚特.尊者須

菩提,乃從如來如生,眞佛之子.」是時,

須菩提更爲諸天子說言:「諸天子,須

菩提者,亦不從五陰生,亦不從五陰

如生,亦不離五陰如生,亦不從薩云

然如生,亦不離薩云然如生,亦不從

有爲、無爲如生,亦不離有爲、無爲如

生.何以故?是諸法皆無所有故,亦無

法可著樂者.」舍利弗白佛言:「世尊,如

者及爾法住道法,甚深甚深.五陰尚

不可見,況五陰如?乃至薩云然尚不

可見,況薩云然如?」佛言:「如是如是.舍

利弗如者甚深五陰及薩云然尚不

可見,況薩云然如?舍利弗,如者甚深,

說如及爾.」爾時,二百比丘僧,漏盡意

解,五百比丘尼遠塵離垢,法眼生,五

千菩薩天及人,得無所從生法忍,六

十菩薩,漏盡意解.佛告舍利弗:「是六

十菩薩,已便供養五百佛,已盡行六

波羅蜜,不持漚和拘舍羅,種種學五

波羅蜜,離般若波羅蜜,不以漚和拘

舍羅,行施行、戒行、忍行、精進行、禪種

種相行,不得一定菩薩之道,便得須

陁洹及羅漢、辟支佛道.舍利弗,菩薩

雖得空、無相、無願之道,離般若波羅

蜜,不持漚和拘舍羅,便證眞際,得弟

子乘.」舍利弗白佛言:「世尊,云何得空、

無相、無願之法,離漚和拘舍羅,眞際

作證,便得弟子乘?云何俱得空、無相、

無願之法,得漚和拘舍羅,便得阿耨

多羅三耶三菩?」佛告舍利弗言:「諸有

離薩云然意,念空、無相、無願之法,不

與漚和拘舍羅俱者,便爲弟子乘.舍

利弗,菩薩得空、無相、無願之法,應薩

云然,不離漚和拘舍羅者,便得阿耨

多羅三耶三菩.舍利弗,譬如大鳥,身

長一百兪旬,二百兪旬,三百兪旬,無

有兩翅,欲從忉利天上,來下至閻浮

提,已下中道,復欲還去,至忉利天上.

舍利弗,是鳥寧得如意周旋往反不?」

舍利弗言:「世尊不得.」「假令是鳥來下

至地,欲使身不痛,寧得不痛耶?」舍利

弗言:「世尊,不得不痛.或悶或死.」「所以

者何?其身長大,無有翅故.舍利弗,正

使是菩薩,如恒邊沙劫,相行五波羅

蜜,雖得大道,欲發大意,欲逮無量覺

慧,離般若波羅蜜,無漚和拘舍羅者,

便墮羅漢、辟支佛道.何以故?離漚和

拘舍羅,離薩云若,離般若波羅蜜,行

五波羅蜜,便墮羅漢、辟支佛道.舍利

弗,菩薩雖於過去、當來.今現在佛所

作功德,戒性、忍辱、精進、一心、智慧,皆

作相著,是爲不曉如來戒性、三昧、智慧

解脫見、解脫慧,亦不知,亦不見,但遙聞

空、無相、無願之法,但相聞聲,以相欲

爲阿耨多羅三耶三菩,作相念言:是

爲菩薩所住處也,是爲佛所住處,是

爲聲聞、辟支佛所住處.舍利弗,菩薩

離般若波羅蜜、漚和拘舍羅者,持是

功德,欲爲阿耨多羅三耶三菩,是爲

相.舍利弗,菩薩發意念薩云然,不離

六波羅蜜,不離漚和拘舍羅,不離過

去、當來、今現在諸佛戒性、三昧、智慧:

見、解脫慧性,不以相著,於空、無相、無

願,亦不以相.舍利弗,當知是菩薩不

墮羅漢、辟支佛道.何以故?是菩薩摩

訶薩,從發意以來,不以相行六波羅

蜜,不以相於過去、來今佛戒性、三昧、

智慧見、解脫慧性,皆無相著.舍利弗,

不以相行六波羅蜜,不以相行薩云

然,是則爲菩薩漚和拘舍羅.」舍利弗

白佛言:「世尊,如我今從如來所聞,菩

薩不離般若波羅蜜、漚和拘舍羅者,

以爲至阿耨多羅三耶三菩.何以故?

以是菩薩從發意以來,初不見法有

逮覺者,亦不見甫當逮覺者,亦不見

已逮覺者,五陰至薩云然,亦復如是.」

舍利弗言:「世尊,若有行菩薩道者,離

般若波羅蜜,漚和拘舍羅.當知是輩

於阿耨多羅三耶三菩,便有狐疑.何

以故?用離般若波羅蜜、漚和拘舍羅

故,行六波羅蜜,皆於中有相,以是相

故,當知有狐疑.是故世尊,菩薩欲得

阿耨多羅三耶三菩者,不當離般若

波羅蜜、漚和拘舍羅,住般若波羅蜜

漚和拘舍羅,亦無相,無猗.行五波羅

蜜者,乃至薩云然,亦無相、猗.」爾時,諸

欲天子、諸色天子,俱白佛言:「世尊,欲

求阿耨多羅三耶三菩者難得.所以

者何?爲菩薩者,盡當逮覺諸法,而無

所得.」佛言:「如是如是.諸天子,甚難.我

亦成阿耨多羅三耶三菩,亦無所成,

亦無所得,亦不見法有所成得.所以者

何?諸天子,諸法常淨故.」須菩提白佛

言:「如我今從佛所聞,求阿耨多羅三

耶三菩者,甚難得,如我意者快哉,得

成阿耨多羅三耶三菩.何以故?諸法

空無所逮覺故.於空法中,諸法不可

得,亦無有法逮覺、不逮覺者.所以者

何?隨如法不增不減,學五波羅蜜至

薩云然,是法皆空,亦不可見,亦不可

得.以是故,世尊,快哉菩薩逮覺成阿

耨多羅三耶三菩.所以者何?五陰,五

陰自空,薩云然慧事自空.」舍利弗語

須菩提言:「以是故,阿耨多羅三耶三

菩,難解難得,虛空亦不有念言:我當

成阿耨多羅三耶三菩,菩薩亦不念:

「我當成阿耨多羅三耶三菩.」何以故?

諸法如虛空故.菩薩解諸法如虛空,

乃成阿耨多羅三耶三菩.若菩薩知

諸法如虛空,快哉難成成阿耨多羅

三耶三菩.恒邊沙等諸菩薩,求阿耨

多羅三耶三菩,終不動還.以是故,須

菩提,甚快難成成阿耨多羅三耶三

菩.」須菩提語舍利弗言:「於意云何?五

陰,於阿耨多羅三耶三菩,爲動還耶?」

舍利弗言:「不.」「乃至如於阿耨多羅三

耶三菩,爲動還耶?」舍利弗言:「不.」「於意

云何?頗有異離五陰,爲還者無?頗有

離薩云然,還者不?」舍利弗言:「無.」須菩

提言:「舍利弗,於意云何?五陰如爲還

不?薩云然如爲還不?」舍利弗言:「無.」「頗

有離五陰如,離薩云然如還者無?」舍

利弗言:「無.」「於舍利弗意云何?如法法

性法住道法,眞際、不可思議性,於阿

耨多羅三耶三菩,有還者無?」舍利弗

言:「無.」頗有離如乃至不可思議性有

還者無?」舍利弗言:「無是義?」「是法亦不

可得,何所法於阿耨多羅三耶三菩

有還者?」舍利弗語須菩提言:「如尊者

須菩提所說法忍,無有菩薩於阿耨

多羅三耶三菩有動還者.如來所記,

菩薩三乘之行,皆無有處.如須菩提

所說,爲一乘耳.」分耨曼陁尼子語舍

利弗:「須菩提爲欲說一菩薩乘耶?當

問須菩提.」舍利弗問須菩提:「云何爲

欲說菩薩一乘行耶?」須菩提報言:「卿

欲於如中,說三乘耶?羅漢乘、辟支佛

乘、菩薩佛乘?」舍利弗言:「不也.」須菩提

言:「於舍利弗意云何?於如中,頗有三

乘不?」答言:「無有.」須菩提言:「頗於如中,

有一事、二事、三事不?」舍利弗言:「無.」「頗

於如中,見一菩薩不?」答言:「無也.」「是法

名無爲、無所有法.云何欲於中求索

三乘,羅漢、辟支佛、三耶三佛?舍利弗,

菩薩摩訶薩,於如出生諸法,聞是不

恐不厭不還,出生於阿耨多羅三耶

三菩.」爾時,佛歎須菩提:「善哉,善哉!汝

之所說,皆是佛事.菩薩聞是諸法,皆

出於如,不恐不懼,不厭不還.當知是

菩薩成阿耨多羅三耶三菩.」舍利弗

白佛言:「世尊,菩薩摩訶薩當出何道?」

佛言:「是菩薩當出生阿耨多羅三耶

三菩道.」須菩提言:「世尊,菩薩欲出成

阿耨多羅三耶三菩,當云何住?」佛言:

「常當等意於衆生,大慈普念,無有偏

黨.當爲衆生,說營護念安隱,與語和

順,無得中傷.視衆生等,如父如母,如

身如子,以慈勸人,令不害生,常勸衆

生,令行十善,見人行正,離於邪見,代

其歡喜.菩薩摩訶薩,欲得成阿耨多

羅三耶三菩,當作是住.自行四諦、四

禪、四等,行四空定,勸人令行,見人行

者,代其歡喜.自行六波羅蜜,常勸教

人,行六波羅蜜,見有行者,代其歡喜.

自行內外空及有無空、三十七品,自

行八惟無、佛十種力、大慈大悲,自行

逆順十二因緣,勸人行逆順,見有行

者,代其歡喜.自行聲聞、辟支佛慧,勸

人令行不證眞際,見有行者,代其歡

喜.自上菩薩位,教人令進,自行神通,

淨佛國土,教化衆生,勸彼令學,見有

學者,代其歡喜.自滅習緖,勸彼令滅,

自壽命成就,自受法住,勸彼住法,見

彼爲者,皆代歡喜.須菩提,菩薩摩訶

薩欲成阿耨多羅三耶三菩者,當作

是學,當作是住.菩薩摩訶薩,當作是

學般若波羅蜜、漚和拘舍羅,作如是

學,如是住者,於五陰無有罣㝵,乃至

法住,亦無罣㝵.所以者何?是菩薩摩

訶薩,眞際學不受五陰,乃至薩云若,

亦無所受.所以者何?不受五陰,則非

五陰,不受薩云然,則非薩云然.」說是

菩薩住品時,二千菩薩,得無所從生

法忍.

摩訶般若波羅蜜阿惟越致品第五十六

於是,須菩提白佛言:「世尊,我等當以

何貌相像,知是阿惟越致?」佛告須菩

提言:「解知凡人地及弟子地、辟支佛

地乃至如來地,盡是一如,而不分別,

一無有二入,自身如等,一入不分別.

聞是如已,直過無狐疑,於如無所失,

所說無增減,亦不視他人長短,以是

貌像,當知是爲阿惟越致菩薩.」「世尊,

當復以何相像之貌,知是阿惟越致

菩薩?」佛言:「諸法亦無形,亦無貌像,亦

無有相.」須菩提言:「世尊,若諸法無形

無像,亦無相,爲從何法轉還,而爲阿

惟越致菩薩?」佛言:「於五陰轉還,知是

阿惟越致菩薩.須菩提,菩薩於六波

羅蜜轉還,於內空、外空及有無空、三

十七品、佛十八法轉還,於聲聞、辟支

佛地及阿耨多羅三耶三菩地轉還.

須菩提,當知是爲阿惟越致菩薩.何

以故?須菩提,五陰無有形,道亦無有

形.是故菩薩於五陰轉還及於道.何

以故?五陰及道,無有處故.復次,須菩

提,菩薩摩訶薩,亦不觀視外道及沙

門、婆羅門所爲,所知,所見,亦不觀視

諸外道家邪見、直見,亦不狐疑,亦不

㧗外道、沙門、婆羅門戒,亦不狡戲墮

諸邪見,不持香花、繒蓋、幢幡,奉諸天

神,亦不教他人,令奉邪見.以是像貌,

觀其相行具足,知是阿惟越致菩薩.

須菩提,阿惟越致不生下賤之家,不

生八劇之處,不受女人身.以是像貌

具足,知是阿惟越致菩薩.須菩提,阿

惟越致常行十善,而不毀犯,常於夢

中,守行十善,教人令行,見人行者,代

其歡喜.以是像貌具足,知是爲阿惟

越致菩薩.須菩提,阿惟越致爲衆生

故,行六波羅蜜,自學十二部經,常作

願言:持是十二部經,勸勉衆生,滿衆

生願,持是功德,皆施衆生,成阿耨多

羅三耶三菩.以是像貌具足,知是爲

阿惟越致菩薩.須菩提,阿惟越致於

深經中,亦不狐疑平相.」須菩提白言:

「云何阿惟越致於深經法中,無有狐疑?」

佛言:「是菩薩亦不見有法,亦不見五陰,

亦不見道,有平相狐疑者.以是像貌具

足,知是爲阿惟越致.須菩提,阿惟越

致菩薩,身口意行,常慈柔軟,身口意

業,常施衆生.以是像貌具足,知是爲

阿惟越致菩薩.須菩提,阿惟越致菩

薩,不與五蓋事俱,初無戀慕於恩愛

意.以是相故,知是爲阿惟越致菩薩.

須菩提,阿惟越致坐起行步臥,覺安

詳,而不卒暴.以是相具足,知是阿惟

越致菩薩.須菩提,阿惟越致菩薩,淨

潔自喜,無有塵垢,衣服、牀臥,亦復淨

潔,少於疾病.凡人身中,有八萬種虫.

常侵食人,阿惟越致無復是虫.何以

故?是菩薩功德,過出世閒諸天鬼神

阿須倫上,爲諸善本,於功德中,稍漸

增益身、口、意淨.以是相行像貌具足,

是爲阿惟越致菩薩.」須菩提白佛言:

云何菩薩受身口意淨佛言隨諸善

本,身、口、意淨,瑕穢卽除,功德稍增,瑕

穢轉滅,是爲身、口、意淨,以是三事淨,

過於聲聞、辟支佛上.以是相行像貌

具足,是爲阿惟越致菩薩.須菩提,阿

惟越致菩薩,不貪利養,不貪衣服,具

足十二沙門法,行無嫉妒意,亦無愚

癡貪利之意,無不等意,無懈怠意,無

惡戒意.以是相行像貌具足,是爲阿

惟越致菩薩.須菩提,阿惟越致,志常

安隱,意常深入一意,聽受所聞法教,

與般若波羅蜜俱等意,奉行所有俗

事,皆與般若波羅蜜俱,有不入法性

者,皆見與般若波羅蜜合.以是相行

像貌具足,知是阿惟越致菩薩.須菩

提,阿惟越致菩薩,若魔波旬化作大

小泥犂,一一泥犂中,有無數億千菩

薩,皆在其中,受諸苦痛.波旬指示語

菩薩言:「是諸苦人,皆過去佛所授記

莂,皆是阿惟越致菩薩,今皆墮是中,

受諸苦痛,今卿若是阿惟越致受記

莂者,佛爲授卿泥犂記莂,不爲授卿

菩薩記莂,卿不如捨菩薩道,可得生

天,不復受是泥犂勤苦.」.須菩提,若是

菩薩意不亂者,終不墮泥犂中.當知

是爲阿惟越致菩薩.時,魔波旬復作

沙門被服,至菩薩所言:卿前可所受

六波羅蜜,欲求阿耨多羅三耶三菩

意者,諸可行法,今疾悔之.疾悔過者,

可得解脫.汝前所可供養諸佛及弟

子衆,從初發意,至于法盡,中閒所作

善本及勸助代歡喜之福,求阿耨多

羅三耶三菩,汝疾捨是意,早悔過.若

捨若悔者,我便當語汝佛所說深經

要法,如來所教,汝所聞者,皆非佛經

非如來教,是異道人所撰集耳.若菩

薩得是,意亂狐疑者,當知是菩薩非

如來所授記莂,是菩薩未正定住阿

惟越致地.若菩薩不疑,不亂,不轉意,

無所受,不信他事,不用他教,行六波

羅蜜,便自具足,疾逮薩云然慧道,自

歸之不受他教.譬如漏盡羅漢,面自

見法,不信餘教,魔終不能耶,阿羅漢

辟支佛終不能轉阿惟越致菩薩.」佛

告須菩提:「如汝所言,羅漢、辟支佛不

能動轉阿惟越致菩薩.不能轉者,爲

不轉還,是菩薩必至阿耨多羅三耶

三菩,正住阿惟越致地,尚不信如來

無所著等正覺,何況當信羅漢、辟支

佛及魔波旬諸異學語?所以者何?初

不見有法當可信者,亦不見五陰如

有可信者,亦不見道如可信者.須菩

提,當以是像貌,觀其相行,知是爲阿

惟越致菩薩.須菩提,魔復化作比丘

被服形像,來至菩薩前,語菩薩言:善

男子,如卿所行,皆世俗事,非薩云然

行.魔復語言:「我當斷卿勤苦之本.」,便

爲菩薩,說像道法教,則是世事像道

教者.或示尸解,或說四禪及四空定

言:「善男子,是還正道,從是可得須陁

洹道,可至羅漢、辟支佛道.從我教者,

可斷生死勤苦根本,用是勤苦爲學

之乎?隨我教者,可生欲天,得生色天.」.

須菩提,菩薩聞是,便大歡喜,不亂不

轉,亦不狐疑,意復念言:「今是比丘,持

是像法,來爲我說,益我不少.所以者

何?像法所說,不於須陁洹取證,至於

羅漢、辟支佛道,亦不取證,至阿耨多

羅三耶三菩,亦不取證.今受是比丘

恩,我所應覺知之事,今爲我說,覺知

是已,當遍知三乘之事.」.時,魔波旬知

菩薩喜,語菩薩言:「善男子,欲得知供

養如恒邊沙佛,衣被、飮食、牀臥、醫藥

菩薩者,不復從是過去恒邊沙佛,受

行五波羅蜜,從彼諸佛所聞所問,菩

薩摩訶薩當云何住,當云何行五波

羅蜜、三十七品、大悲大慈,如諸佛所

教,當作是行,當作是住,如菩薩所應,

從是成阿耨多羅三耶三菩.如其教

住,如諸行者,逮薩云然.諸過去菩薩

作是輩行,乃作爾所功德,尚不能得

阿耨多羅三耶三菩.卿學以來甫爾,

便當那得阿耨多羅三耶三菩.」.若菩

薩聞是,意無有異,不恐不懼,倍復歡

喜言:「是輩比丘重復益我,令我得須

陁洹,至薩云然.」.時,魔波旬知是菩薩

意不動轉,更便化作大比丘衆,示菩

薩言:「是輩比丘,諸漏已盡,發意求佛,

不能得佛,今皆取羅漢.如是輩人不

能得成,況卿欲得阿耨多羅三耶三

菩?」.菩薩覺知是魔事者,不墮羅漢、辟

支佛道,當成阿耨多羅三耶三菩.若

有菩薩,行檀波羅蜜,至薩云然,不動

還者,成阿耨多羅三耶三菩.復次,須

菩提,若有菩薩,行般若波羅蜜,作是

念言:「如佛所說,菩薩盡奉持,不離諸

佛教,至薩云然,終不耗減.」.須菩提,菩

薩行般若波羅蜜,當作念言:覺知魔

事者,終不耗減於阿耨多羅三耶三

菩.須菩提,以是相行像貌具足,當知

是阿惟越致菩薩.」須菩提言:「世尊,菩

薩於何所轉,而言不轉還?」佛言:「於五

陰相還,於十二衰相還,於十八性相

還,於婬、怒、癡相還,於見相還,於三十

七品相還,於聲聞、辟支佛相還,於佛

相還.何以故?阿惟越致菩薩,空像色

貌法相上菩薩位,於不生法,亦無所

有,旣無所有,亦無所作,亦不作,亦不

生.是故名爲無所從生法忍.菩薩得

是忍者,則是阿惟越致菩薩摩訶薩.

須菩提,以是相行像貌具足,知是阿

惟越菩薩摩訶薩.」

放光般若經卷第十二

丁酉歲高麗國大藏都監奉

勅彫造

放光般若經卷第十三 重

西晉于闐國三藏無羅叉奉 詔譯

摩訶般若波羅蜜堅固品第五十七

佛告須菩提:「彼魔波旬至菩薩所言:

薩云若者與虛空等,有無之事皆空.

是法及形亦復空,於空無之法,初無

能得.已過去者,亦不能得空無之法,

甫當來者,亦不能得有無之相皆空.

如空汝唐勤苦,成阿耨多羅三耶三

菩者,是皆魔事,非三耶三佛所說.諸

賢者當覺魔事,卿作是意者,卿將無

長夜墮惡趣中.」佛言:「是善男子善女

人,若聞是所言,便當覺知是爲魔事,

魔欲壞我阿耨多羅三耶三菩.是一

切諸法有無之事,雖與空等,一切衆

生無能見者,無能知者.我當以有無

之空,爲僧那僧涅,逮薩云若,爲衆生

說法,使得度脫,當令衆生得須陁洹

道,得阿羅漢、辟支佛道,令得阿耨多

羅三耶三菩.菩薩摩訶薩,從發意以

來,當堅其意,不動不轉,不信餘事,意

已堅固,便行六波羅蜜,便上菩薩之

宗底

位.」須菩提言:「云何世尊,菩薩不動還

者,爲阿惟越致耶?動還者,爲阿惟越

致耶?」佛報言:「不動轉者,是阿惟越致,

動轉者亦是阿惟越致.」須菩提言:「是

事云何?世尊.佛言:「從阿羅漢、辟支佛

地,動轉者,是則阿惟越致,從阿羅漢、

辟支佛地,雖不動轉者,是菩薩,則爲

動轉者.須菩提,以是相行像貌具足,

是爲阿惟越致.有如是相者,彼魔波

旬,不能壞菩薩令不至阿耨多羅三

耶三菩.須菩提,阿惟越致菩薩,欲得

四禪,則便能得,欲得滅脫禪,亦復能

得,欲得三十七品禪、空無相無願禪,

皆悉能得,欲得五神通者,悉能得之.

雖受諸禪,不取禪證,不取聲聞、辟支

佛證,自取所應,以濟衆生.須菩提,以

是相行像貌具足,知是阿惟越致菩

薩.復次,須菩提,阿惟越致常念於道,

不離於道,不貪形色,不貪身相,不貪

巢窟,不貪六波羅蜜,不貪四等,亦不

貪四空定,不貪神通,不貪十力及十

八法,不貪佛國,亦不貪教授衆生,不

貪見佛,不貪善本.所以者何?於空無

法,不見空無,無相之法,有可貪者.何

以故?一切諸法有無之事相皆空故.

須菩提,阿惟越致菩薩,已具足菩薩

念,具足四事行步坐起臥覺出處,安

諦詳審,終不卒暴,用意不忘.須菩提

以是相行像貌具足,是爲阿惟越致

菩薩.須菩提,阿惟越致菩薩爲衆生

故以漚和拘舍羅,現在居家五欲之

中,施諸窮厄,衣被、飮食,隨人所欲,皆

供給之.自行六波羅蜜,勸彼使行六

度,常稱歎六度功德,見有行者,代其

歡喜.阿惟越致處於居家,滿閻浮提

珍寶,施於衆生,及三千大千國土珍

寶,布施衆生,初不貪惜,無有婬欲之

意,常等法行,語言謙下,不陵易於人

不使衆生起於恚意.須菩提,以是相

行像貌具足,是爲阿惟越致.復次,須

菩提,和夷羅洹閱叉,常隨後護彼,閱

叉等言:「我常當護是菩薩,至成阿耨

多羅三耶三菩,使意不亂,終不遠離.」.

復有五性和夷閱叉,亦復侍護阿惟

越致菩薩摩訶薩,令餘小神及非人

神無能得其便者.須菩提,阿惟越致

菩薩,信根、志根、精進根、三昧根、智慧

根、諸根具足,人中勇猛,不爲怯弱.」須

菩提白佛言:「云何爲勇猛,云何不爲怯

弱佛語須菩提於道意堅固不動還

者,是則勇猛,不爲怯弱,當知是爲阿

惟越致相.復次,須菩提,阿惟越致菩

薩,道念常具足,不學呪術、符書,不作

蠱道,不作醫師合和諸藥,不學神仙、

外道、卜相,知他男子及女人意.所以

者何?菩薩於空無法相,不見是事,無

有是相,常願淸淨.以是相行像貌具

足,知是阿惟越致.」佛告須菩提:「我今

當說阿惟越致菩薩像貌相行,諦聽

諦受.」須菩提言:「唯世尊,受教.」佛告須

菩提:「菩薩行般若波羅蜜者,不離於

道行,順應五陰,順應諸性,順應諸衰.

所以者何?五陰空故,性衰亦空,所行

不逆國事.何以故?住於空法,亦不見

法有增有減者,不逆盜事.何以故?以

住於空,於空法中,亦不見法有持來

者,亦不持去者,不逆兵事.何以故?住

於空性,於空法中,亦不見法有多有

少者,不逆鬪事.何以故?住於空法,亦

不見法有憎有愛者,所語常順.何以

故?住於諸法空如,亦不見有常、無常

故.須菩提,阿惟越致不說城郭事.何

以故?住於虛空之空,亦不見聚,亦不

見散,亦不見聚落之事.何以故?住於

本際,不見有得,不見有失,亦不說吾

我之事,亦不說種種俗事.但說般若

波羅蜜,不離薩云然事;行檀波羅蜜

不爲貪嫉;行尸波羅蜜,不爲惡戒;行

羼波羅蜜,不爲瞋恚;行惟逮波羅蜜,

不爲懈怠;行禪波羅蜜,不爲亂意;行

般若波羅蜜,不爲愚癡;行諸法空,爲

諸法主,非爲非法之主,行於法性,讚

歎不壞法者.與諸如來、緣覺弟子及

諸菩薩及諸新發大道意者,族姓男

女共爲親友,常願欲得見諸如來無

所著等正覺,常願欲見十方諸佛,隨

所見佛,願往生彼,便得往生,晝夜意

常不離諸佛之念.何以故?諸阿惟越

致菩薩,隨順入欲界,奉行十善,得生

十方佛前,起第一禪,至四禪,從四禪,

至無形禪,便得生十方佛前.須菩提,

以是像貌相行具足,知是阿惟越致

菩薩.須菩提行般若波羅蜜菩薩,住

內空者,住三十七品者,住三脫門者,

終不言:「我是阿惟越致.」,亦不言:「我非

阿惟越致.」.自住其地,終無有疑.何以

故初不見法有動轉,不動轉者.譬如

須陁洹,自住其道,亦不疑怪.阿惟越

致亦譬如是,自住其地,教化衆生,淨

佛國土.魔事適起,卽時覺知,不隨魔

教,破壞魔事.譬如下愚之人,意欲懷

逆惡,至死不移.須菩提,阿惟越致菩

薩,自住其地,亦譬如是,諸天及人、諸

鬼神、龍、諸阿須倫、諸魔波旬,所不能

移轉.所以者何?出諸世閒諸天龍、鬼

神、一切之上、自於其地,具足五通,教

化衆生,淨佛國土,從一佛國,至一佛

國,於諸佛所,殖諸善本,問諸佛,受諸

教,所住處,有魔事,卽覺知,以漚和拘

舍羅,處魔事,著本際,自於其地,亦不

疑厭.所以者何?於眞際無狐疑,知眞

際亦不一,亦不二,以過羅漢、辟支佛地.

須菩提,菩薩於是空無法相,亦不見

生,亦不見滅,亦不見斷,亦不見著,亦

不作念言:我當得阿惟三佛.亦不言:

我不得阿惟三佛.何以故以阿耨多

羅三耶三菩相自空故.是菩薩自住

無所乏短之地,不復悕望餘事,無能

壞是地者.何以故?須菩提,阿惟越致

菩薩所有慧,不與他人共.彼魔波旬

化作佛像,來至菩薩所言:來取羅漢,

亦無有授卿阿耨多羅三耶三菩記

者,卿亦未得無所從生法忍.諸如來

無所著等正覺,不受卿記莂,卿亦未

有是事,亦無是行,亦無是相,亦無是

像貌任受記莂者.須菩提,菩薩聞是,

不恐不怖,不疑不厭,意無有二者.是

菩薩當自知我已從諸如來無所著

等正覺,受記莂已.所以者何?菩薩自

知我有是事,堪任受莂,爲阿耨多羅

三耶三菩.彼魔波旬,復作佛形像,來

至菩薩所,便以魔事,授與菩薩阿耨

多羅三耶三菩記莂,是菩薩卽覺知,

或能是魔,或能爲魔所使,作是像來,

非是佛,但欲使我墮於羅漢、辟支佛

耳.須菩提,若魔波旬,復作佛像,來至

菩薩所,語菩薩言:「汝所行者,非佛所

說,亦非弟子所說,但魔事耳.」.須菩提,

菩薩卽知復是魔耳.或爲魔所使,是

非佛也.欲壞我阿耨多羅三耶三菩

意,我意終不可轉.是菩薩意不可轉

者,以從過去諸佛受記莂已,以爲住

阿惟越致地.何以故?以是像貌相行

具足,堪任阿惟越致.以是當知阿惟

越致相.復次,須菩提,行般若波羅蜜

菩薩者,欲護持諸法故,不惜身命.若

菩薩摩訶薩,以漚和拘舍羅,乃能作

是護法,不惜身命者,則爲護過去、當

來、今現在諸佛法已.」須菩提白佛言:

「菩薩不惜身命,欲護法者,爲欲護持

何等法耶?」佛言:「我說空法,愚癡之人

罵詈誹謗言:是非法,亦非律行,又非

尊教.須菩提,爲是法故菩薩摩訶薩

護,持正法.菩薩當作是念:「諸當來佛

所可說法,我亦在是數中受記,是法

亦復是我法,以是法故,不惜身命.」.須

菩提,菩薩爲是法故,不惜身命.以是

像貌相行具足,知是阿惟越致.復次,

須菩提,阿惟越致聞說深法,亦不狐

疑,亦不驚怪,諸佛所說,皆能受持,終

不遺忘.所以者何?用得陁鄰尼故.」須

菩提白佛言:「世尊,菩薩得何等陁鄰

尼,能受持諸如來無所著等正覺法,

而不遺忘?」佛言:「菩薩以得聞持等陁

鄰尼,便能受持諸佛經法,而不遺忘.」

「世尊,如來所言,非聲聞所說,亦非天

龍、鬼神所說,亦非阿須倫、眞陁羅、摩

休勒所說.」佛告須菩提:「諸所有音聲

之名,是菩薩聞是初不驚怪,意無狐

疑,用得陁鄰尼故.以是像貌相行具

足,是爲阿惟越致菩薩摩訶薩.」

摩訶般若波羅蜜甚深品第五十八

須菩提白佛言:「世尊,阿惟越致菩薩

大功德具足,不可稱量功德具足.」佛

告須菩提:「如是如是.阿惟越致有大

功德,不可得稱量功德具足.所以者

何?以得無㝵無限之慧,非諸羅漢、辟

支佛所能及故.阿惟越致住是慧中,

便受神通,亦非諸天、世閒人民所能

及者.」須菩提白佛言:「世尊,能以恒邊

沙劫之壽,歎說阿惟越致菩薩摩訶

薩功德,像貌相行具足,所入所住深

奧之慧行六波羅蜜具足三十七品

及薩云然.可令人得知是阿惟越致

菩薩摩訶薩功德者不?」佛言:「善哉,善

哉!須菩提,汝乃能問阿惟越致深奧

之處,說甚深空、無相、無願,說無所有,

說無所生滅諸婬垢,說泥洹淨,說如

說寂眞際法性.是諸深法,皆是泥洹

之像.」須菩提言:「世尊,如是說者,但是

甚深泥洹,非諸法之教耶?」佛言:「須菩

提,甚深亦是諸法之教也.須菩提,五

陰甚深,六衰甚深,乃至于道亦復甚

深.須菩提,五陰云何甚深?五陰如如,以

是甚深,亦如道如.是故五陰甚深,道

亦甚深.云何如如?夫如者,亦非五陰,

亦不離五陰,如亦非道,亦不離道.」須

菩提白佛言:「世尊,阿惟越致菩薩摩

訶薩,甚奇甚特,甚深微妙乃爾.除五

陰處泥洹,若道若俗之所有法,所作

無作,有漏無漏,皆悉已除處於泥洹.」

佛告須菩提:「若菩薩摩訶薩,應般若

波羅蜜深妙之法,若念若持,自念所

住當如般若波羅蜜教住,所學亦當

如般若波羅蜜教.是菩薩盡具足如

般若波羅蜜教,持是具足之念,受無

央數善本功德,捨無量劫生死之難,

何況至意守行與般若波羅蜜與道

相應者?譬如士夫情多放逸,與彼端

正女人剋期,其女人有事,不得時往.

未到之閒,於意云何?彼人爲有幾意

起想?」須菩提言:「世尊,是想甚多甚多.」

佛告須菩提:「菩薩奉行般若波羅蜜,

如其中教,至念一日,意不轉者,卻若

干劫生死之垢,是菩薩應般若波羅

蜜行,一日所受善本功德,勝於菩薩

但行布施如恒邊沙劫.復次,須菩提,

菩薩布施三尊,如恒邊沙劫.於意云

何?其人殖福寧爲多不?」須菩提言:「世

尊,甚多甚多,不可稱計.」佛言:「不如是

菩薩摩訶薩,念般若波羅蜜,應行一

日,如般若波羅蜜中教,其功德不可

計.何以故?菩薩因是乘,疾得成阿耨

多羅三耶三菩故.須菩提,若有菩薩,

行般若波羅蜜,以恒邊沙劫之壽,爲

須陁洹作功德,及羅漢辟支佛作功

德,至三耶三佛作善本.於意云何?其

人功德寧爲多不?」須菩提言:「世尊,甚

多甚多.」佛言:「不如是菩薩行般若波

羅蜜,如中教,其功德不可計.何以故?

菩薩行般若波羅蜜已,過羅漢辟支

佛地故,從菩薩位,成至阿耨多羅三

耶三菩故.須菩提,若有菩薩,壽如恒

邊沙劫,行六波羅蜜,其人功德寧多

不?」須菩提言:「甚多甚多.」佛言:「不如是

菩薩隨般若波羅蜜教,一日如中行

六波羅蜜,其功德不可計.何以故?般

若波羅蜜者,是菩薩摩訶薩之母,住

是般若波羅蜜中,具足諸佛法故.須

菩提,若有菩薩,行般若波羅蜜,如恒

邊沙劫之壽,行法之施.於意云何?其

人功德寧多不?」須菩提言:「甚多甚多.」

佛言:「不如是菩薩行般若波羅蜜如

中教一日法施,其功德不可計.何以

故?菩薩不離般若波羅蜜者,則爲不

離薩云然.菩薩欲得成阿耨多羅三

耶三菩,不當離般若波羅蜜.須菩提,

若有菩薩,行般若波羅蜜,如恒邊沙

壽,行三十七品及空、無相、無願,其人

功德,寧爲多不?」須菩提言:「世尊,甚多

甚多.」佛言:「不如是菩薩行般若波羅

蜜,如其中教,一日如般若波羅蜜中

教,行三十七品及十八法,其功德不

可計.何以故?初不見有菩薩行般若

波羅蜜,從薩云然有還者,離般若波

羅蜜者,便有動還故.須菩提,是故菩

薩不當離般若波羅蜜.」佛告須菩提:

「若有菩薩以恒邊沙劫之壽,行六波

羅蜜,所有財物、飮食布施,以法布施,

及諸三昧事,欲爲阿耨多羅三耶三

菩,其人功德,寧爲多不?」須菩提言:「世

尊,甚多甚多.」佛言:「不如是菩薩行般

若波羅蜜如中教,所可布施及法施

與諸三昧事,欲爲阿耨多羅三耶三

菩,其功德不可計.所以者何?如般若

波羅蜜教者,於諸功德中,爲最第一,

離般若波羅蜜念者,是爲非念,亦爲

非求.復次,須菩提,菩薩欲發阿耨多

羅三耶三菩者,當善於智求.須菩提,

若有菩薩,習行六波羅蜜者,壽如恒

邊沙劫,勸助過去、當來、現在諸佛及

僧,所作功德,代其歡喜,持是歡喜,持

作阿耨多羅三耶三菩,其功德,寧多

不?」須菩提言:「世尊,甚多甚多.」佛言:「不

如是菩薩一日與般若波羅蜜教相

應,持是功德,當成阿耨多羅三耶三

菩.須菩提,菩薩欲得阿耨多羅三耶

三菩者,當善於智求.」須菩提白佛言:

「世尊,如佛所說,菩薩從無所作爲,爲

最第一.若無所作,無所爲者,云何而

得正見須陁洹及羅漢、辟支佛至薩

云然,成阿惟三佛?」佛言:「如是如是.須

菩提,不可從有所作,得須陁洹至薩

云然,成阿惟三佛.行般若波羅蜜布

施,亦不求,有所作,亦不有是布施意.

常念言:「是布施空,亦無所有.」.何以故?

是菩薩學善於內外空及有無空故.

須菩提,菩薩住是空已,觀諸所作,作是

空觀,則已不離般若波羅蜜,不離般

若波羅蜜,則受無有數,無有限,無有

量諸福功德.」須菩提白佛言:「無有數,

無有限,無有量,有何等異?」佛言:「阿僧

祇者,爲無有數,有數身,亦不可得,無

有數身,亦不可得.無有量者,當來、過

去、今現在,不可限,不可量,亦不可思

議.」須菩提白佛言:「世尊,可使五陰不

可量,不可數,不可限不?」佛言:「有是,」須

菩提言:「世尊,何因五陰不可量,不可

數,不可限?」佛言:「五陰空不可數,不可

量.云何世尊,但五陰空,諸法爲不空

耶?」佛言:「我初不說諸法空耶?」「世尊,亦

說諸法空耳.世尊,空者爲是不可盡,

爲是不可數,爲是不可量.空者不可

數,不可量,亦不可平相.「世尊,是法義

解,亦不可得若干.」佛言:「如須菩提所

說無異.以諸法不可得故.佛說若干

不可得.是法空、無相、無願,無所有,無

所生,是爲滅,是爲泥洹,是爲如來無

盡,至於泥洹.」須菩提白佛言:「未曾有.

世尊,甚奇甚特.如世尊所說,無所得

法,我聽.世尊所說諸法,亦不可得,以

諸法不可得,空亦不可得.不可得義,

爲有增減不?」佛言:「無有增減.」須菩提

言:「六波羅蜜亦無增減,三十七品亦

不增減八惟無禪、四無㝵慧、四等、佛

十八法及十種力、四無所畏,亦無增,

亦無減.」須菩提言:「世尊,若是法,從六

波羅蜜,至四無所畏,若有增有減者,

便不成阿耨多羅三耶三菩?」「須菩提,

如是如是.不可得之法,亦無增,亦無

減.若行般若波羅蜜,若念般若波羅

蜜,若習般若波羅蜜、漚和拘舍羅,亦

不念言:「我增六波羅蜜.」,亦不念:「我減

六波羅蜜.」.當作是念:「但有名故,有六

波羅蜜.」.持是所念,持是發意,持是善

本,施作阿耨多羅三耶三菩如,諸法

如.」須菩提白佛言:「云何爲阿耨多羅

三耶三菩如,諸法如?世尊,何等爲諸

法之如,爲阿耨多羅三耶三菩?」佛言:

「五陰之如,泥洹之如,是故爲阿耨多

羅三耶三菩,是亦不增,亦不減.是故

菩薩不離般若波羅蜜,倍復精進,行

般若波羅蜜,亦不見諸法有增有減

者.是故不可得法亦無增減.須菩提,

是故六波羅蜜亦不增減,至四無㝵,

亦不增減.菩薩行般若波羅蜜,當作

是不增不減之意.」須菩提白佛言:「世

尊,菩薩摩訶薩,成阿耨多羅三耶三

菩,爲用初時意得成,爲用後頭意得

成,前意、後意,各各不俱,云何善本得

聚成阿耨多羅三耶三菩?世尊,是不

俱不同之意,云何有所成功德,不成

不聚不得成阿耨多羅三耶三菩?」佛

告須菩提:「我當爲汝說譬喩.諸有智

之士,以譬喩得解.於意云何?譬如燈

炷.始然之時,爲用初明得然,爲用後

明得然;炷燋之時,爲用初時明燋,爲

用後時明燋.」須菩提言:「世尊,亦不用

初頭焰得然,亦不離初焰因緣得然,

亦不用後焰得然,亦不離後焰因緣.

須菩提,菩薩亦不用初意得阿耨多

羅三耶三菩,亦不離初意因緣,亦不

用後意得,亦不離後意因緣得.須菩

提,菩薩行般若波羅蜜,從初發意,至

十住地,成阿耨多羅三耶三菩.世尊,

云何從十住地,成阿耨多羅三耶三

菩?」佛言:「先從智地、觀地,具足阿耨多

羅三耶三菩,從八輩觀地、薄地、離婬

地、已辦地、辟支佛地、菩薩地、阿耨多

羅三耶三菩地、佛地,具足佛地已,便

成阿耨多羅三耶三菩.菩薩於是十

地學,亦不從初發意,得阿耨多羅三

耶三菩,亦不離初發意得,亦不以後

意得,亦不離後意得.」須菩提言:「世尊,

十二因緣起甚深,不以初發意,得阿

耨多羅三耶三菩,亦不離初發意因

緣,亦不用後意,得阿耨多羅三耶三

菩,亦不離後意而成阿耨多羅三耶

三菩須菩提於意云何意已滅可復

使更生不?」「世尊,已滅不復生.」「須菩提,

意已生爲是滅法不?」「世尊,是實滅法.」

佛言:「已滅法者,是爲滅不?」「世尊,不也.」

「須菩提,於意云何?爲正爾住不?」「世尊,

住如如住.」佛告須菩提:「若如住者,眞

際住當住如如耶?」「不也,世尊.」佛言:「於須

菩提意云何?如者爲甚深不?」「世尊,甚

深甚深.」「須菩提,如者爲是意耶?」「不也.

世尊,如非意.」「須菩提,意爲離如耶?」「不

也.世尊」「須菩提,如以如爲相見不?」不

也.世尊,如如不相見.」「須菩提,如是行

者,爲行深般若波羅蜜不?」須菩提言:

「世尊,如是行者,爲行深般若波羅蜜.」

須菩提言:「作如是行,爲行何法?世尊.」

佛言:「作是行者,爲無所行.何以故?行

般若波羅蜜者無若干行世尊夫如

者,亦無若干,亦無作若干行.」佛告須

菩提:「菩薩行般若波羅蜜,爲行何等?」

對曰:「爲行畢竟無有二處.」佛言:「行畢

竟者,爲有若干行,爲有相、行耶?」「無有,

世尊.」佛言:「無相爲有相念耶?」「無有,世

尊.」佛言:「云何有相念?」須菩提言:「世尊,

菩薩行般若波羅蜜,亦不作是念:「有

相、無相.菩薩行般若波羅蜜,不具佛

十種力及十八法,不成阿耨多羅三

耶三菩.」.菩薩漚和拘舍羅於諸法無

所念,亦不不念.何以故?菩薩知一切

諸法相皆空故,住空法,爲衆生故.行

三三昧,持是三昧,教化衆生.世尊,菩

薩摩訶薩何等三三昧?」佛言:「住是三

昧者,與空、無相、無願相應,一切衆生,

皆著於空,著於相、願.菩薩摩訶薩,安

處衆生,以空、無相、無願之法,行般若

波羅蜜.菩薩以是三事,教化衆生.」

摩訶般若波羅蜜夢中行品第五十九

爾時,舍利弗語須菩提:「菩薩於夢中,

行三事、三昧、空、無相、無願,於夢中行

是,寧有益於般若波羅蜜不?」須菩提

報舍利弗言:「若於晝日,有益於般若

波羅蜜者,夜夢中亦當復有益.所以

者何?晝夜夢中等無異.舍利弗,菩薩

行般若波羅蜜,若有般若波羅蜜者,

於夢中,便當念般若波羅蜜.」舍利弗

語須菩提:「若菩薩於夢中,有所作,寧

有所成受不?如佛所言,諸法如夢,是

故無所成,無所受.何以故夢中初不

見有法有所成者,有所受者,亦無所

得,若夢覺已,寧有所得不?」須菩提言:

「若於夢中,有所害殺,言我殺是快耶?

覺已念夢中所作,是云何?」舍利弗言:

「皆有因緣.無因緣,終不起.」須菩提言:

「如是如是.事有因緣,有緣有念,有念

有事,事從聞見,便有覺意,便有著斷,

不從不聞不見而有緣起.是故舍利

弗,以因緣故,有事起,有念生.」舍利弗言:

「云何須菩提,所念所作?」佛言:「皆寂.」「云何

所作,有緣有起,有所成受?」須菩提言:

「起想便有因緣,有緣便有事,有事便

有念.」舍利弗言:「若菩薩於夢中,行六

波羅蜜,持是功德,念欲爲阿耨多羅

三耶三菩,是爲有所施作不?」須菩提

言:「今彌勒菩薩摩訶薩,爲世尊所記,

在是,可問.彌勒能解,當從其問.」舍利

弗白彌勒言:「我所問者,須菩提言彌

勒能解.今仁者當爲我等解.」是時,彌

勒語舍利弗言:「卿等欲使我,當以名

以色以痛想行識而發遣耶當以何

事而解說乎?當以色空而發遣耶?當

以痛、想、行、識空而發遣乎?色空亦無

能發遣,痛、想、行、識空亦無所發遣.我

初不見法有能發遣法者,亦無有受

記莂,受阿耨多羅三耶三菩者,亦無

受莂處者.是法都無有二.」舍利弗言:

「如仁者所說爲得證也?」彌勒答言:「雖

作是說,我亦不得證.」舍利弗意念:彌

勒菩薩辯才,深入於六波羅蜜中,種

種發遣,而無所倚.佛告舍利弗:「汝頗

見是法得羅漢證者不?」舍利弗言:「世

尊,不見是法有得證者.」佛言:「菩薩行

般若波羅蜜,亦不念言:是法已受莂,

是法當受莂,得阿耨多羅三耶三菩

者,菩薩作是行,爲行般若波羅蜜,亦

不有疑,我當得阿惟三佛,亦不疑不

得.復次,須菩提,菩薩行檀波羅蜜時,

若見有衆生有飢渴者,衣不蓋形,孤

貧窮厄不能自存者,當起大哀願:我

得阿耨多羅三耶三菩、阿惟三佛時,

使我境界無有是輩困苦之類,使我

佛土所有衣服、飮食之具,如四天上,如

忉利天第六天王,所有飮食、衣服自

然.須菩提,菩薩作是行者,便爲具足

檀波羅蜜.復次,須菩提,菩薩行尸波

羅蜜,若見衆生有不慈意,殘殺衆命,

邪見疑網,犯十惡者,見有短命多病,

少威醜無顏色,形殘羸劣極下賤者,

起大悲意,使我奉行尸波羅蜜,我得

佛時,使我境內無有是輩.菩薩如是

爲具足戒,疾得阿惟三佛不久.須菩

提,菩薩行羼波羅蜜時,若見衆生有

瞋恚意,捶杖、刀、矛、瓦石,相加相傷殺

者,起大願言:「我當行忍,至得佛時,令

我境內無有是輩諸惡事者,我作佛

時,令我國土中一切衆生皆同慈意

和志,相視如父如母若兄若弟,相向

無害.」.菩薩作是行者,爲具足忍,疾得

阿惟三佛不久.復次,須菩.提,菩薩行

惟逮波羅蜜時,若見衆生於三乘法,

起相懈怠,無精進者,復起大願:「我當

自勉精進不懈,我得佛時,令我國中

衆生,精進於三乘法,各得度脫.」.菩薩

如是爲具足精進,疾得阿惟三佛不

久.復次,須菩提,菩薩行禪波羅蜜時,

若見衆生行五蓋事一者婬妷,二者

瞋恚,三者睡臥,四者調戲,五者疑網,

離於四禪,離四空定者,起大意願:「令

我常當行禪波羅蜜,教化衆生,淨佛

國土,我得佛時,令我國土一切衆生,

無亂志者.」.菩薩如是爲具足禪,疾得

阿惟三佛不久.復次,須菩提,菩薩行

般若波羅蜜時,若見衆生有犯惡者,

若俗若道,離正見者,行無道之事者,

言無報者,言便斷者,言有衆生者,作

是見已,起大願言:「我當勤力行六波

羅蜜,淨佛國土,教化衆生,我作佛時,

令我國中無有是輩邪見之事.」.菩薩

如是爲具足般若波羅蜜,疾近薩云

然.復次,須菩提,菩薩行六波羅蜜時,

若見衆生在於三際.一者直見際,二

者邪見際,三者亦不在邪亦不在正

見際.是以我當勤力行六波羅蜜,教

化衆生,淨佛國土,我作佛時,令我國

人,不見邪見,不聞邪見之聲.菩薩如

是是爲具足六波羅蜜,疾近薩云然.

復次,須菩提,菩薩行六波羅蜜時,若

見泥犂薜荔畜生蠕動之類,當發大

慈:我當勤力行六波羅蜜,我作佛時,

令我國中,不聞有三惡道之名.菩薩

如是爲具足六波羅蜜,疾近薩云然.

復次,須菩提,菩薩行六波羅蜜時,若

見大地、山陵、溝坑、荊棘、草木,不淨穢

惡,發普願言:我當勤力行六波羅蜜,

我得佛時,令我國土,皆平如掌,令我

國人不見諸穢.」.菩薩如是爲具足六

波羅蜜,疾近薩云然.復次,須菩提,菩

薩行六波羅蜜時,若見大地無有金

寶,但淳以土,發意願言:「我當勤力行

六波羅蜜,我得佛時,令我土地從下

際以上,淳以黃金爲地.」.菩薩如是爲

具足六波羅蜜,疾近薩云然.復次,須

菩提,菩薩行六波羅蜜時,若見衆生

有所戀著者,發是願言:「我當勤力行

六波羅蜜,我作佛時,令我國人,莫有

所戀著.」.菩薩如是爲具足六波羅蜜,

疾近薩云然.復次,須菩提,菩薩行六

波羅蜜時,若見四姓、剎利、梵志、田家

工師、長吏、將師,發意願言:「我當勤力

行六波羅蜜,教化衆生,淨佛國土,我

作佛時,令我國中無有四姓,淳以一

姓.」.菩薩如是爲具足六波羅蜜,疾近

薩云然.復次,須菩提,菩薩行六波羅

蜜時,若見衆生有上中下家者,復發

願言:「我當勤力行六波羅蜜,教化衆

生,淨佛國土,我作佛時,令我國中一

切衆生,無是優劣有上中下.」.菩薩如

是爲具足六波羅蜜,疾近薩云然.復

次,須菩提,菩薩行六波羅蜜時,若見

衆生有種種色,發意願言:「我當勤力

行六波羅蜜,教化衆生,淨佛國土,我

作佛時,令我國人,無若干色,皆悉端

正,得第一色.」.菩薩如是爲具足六波

羅蜜,疾近薩云然.復次,須菩提,菩薩

行六波羅蜜時,若見國主,發意願言:

「我當勤力行六波羅蜜,教化衆生,淨

佛國土,我作佛時,令我國土,無有王

者之號,但以如來無所著等正覺,以

爲法王.」.菩薩如是爲具足六波羅蜜,

疾近薩云然.復次,須菩提,菩薩行六

波羅蜜時,若見五趣之行,發意願言:

「我當勤力行六波羅蜜,教化衆生淨

佛國土,我作佛時,使我國人,皆令無

有五趣之行,等以三十七品爲行.」.菩

薩如是爲具足六波羅蜜,疾近薩云

然.復次,須菩提,菩薩行六波羅蜜時,

見四種生,卵生濕生、胎生、化生,發意

願言:「我當勤力行六波羅蜜,教化衆

生,淨佛國土,我作佛時,令我國中,無

有三生,等一化生.」.菩薩如是爲具足

六波羅蜜,疾近薩云然.復次,須菩提,

菩薩行六波羅蜜時,見諸衆生無有

五通,無有光明,復發願言:「我作佛時,

令我國中,盡得五通,皆有光明,遠有

所照.」.菩薩行六波羅蜜時,若見衆生

有大小便利,發意願言:「我作佛時,令

我國人,等如天身,無復便利之患.」.菩

薩行六波羅蜜時,發大願言:「我作佛

時,令我國土,無有一日、一月、一歲、十歲,

都無此數.」.菩薩行六波羅蜜時,若見

衆生短命,發大願言:「我作佛時,令我

國中人,壽命極長,無有限數.」.菩薩如

是便具足六波羅蜜,成阿耨多羅三

耶三菩、阿惟三佛.菩薩行六波羅蜜

時,若見衆生無有相者,發大願言:「我

當勤力行六波羅蜜,我作佛時,令我

國人,普得具足三十二大人之相.」.菩

薩如是爲具足六波羅蜜,疾近薩云

然.菩薩行六波羅蜜時,若見衆生無

有善本,我成阿惟三佛時,令我國人,

具足善本,等如如來無所著等正覺.

作是念者,具足六度,疾近薩云然.復

次,須菩提,菩薩行六波羅蜜時言:「我

當勤力疾成阿耨多羅三耶三菩,令

我國中,無有三垢四病.」.菩薩如是爲

具足六波羅蜜,疾近薩云然.復次,須

菩提,菩薩行六波羅蜜時言:「我當勤

力疾成阿耨多羅三耶三菩,我作佛

時,使我國中,無有二道之名,普等至

薩云然.」.復次,須菩提,菩薩行六波羅

蜜,成阿惟三佛,使我國土中,不聞項

很之名.須菩提,菩薩行六波羅蜜,當

作是念:「我未便成阿惟三佛,先當知

我壽命光明比丘僧數,然後乃成阿

惟三佛.一切無有能知我年壽、劫數、

比丘數者.」.菩薩如是爲具足六波羅

蜜,疾近薩云然.復次,須菩提,菩薩行

六波羅蜜,作如是念言:「我作佛時,令

我一國,大如恒邊沙佛國菩薩如是

爲具足阿耨多羅三耶三菩,疾近薩

云然.復次,須菩提,菩薩行六波羅蜜,

當作是願:「生死道長,衆生甚多,虛空

無邊,衆生之性亦無有邊,於中亦無

生者,亦無泥洹者.」.如是念者,爲具足

六波羅蜜,疾近薩云然.」

摩訶般若波羅蜜恒加調品第六十

爾時,坐中有一女人,名恒加調,從坐

起,整衣服,爲佛作禮,長跪叉手,白佛

言:「我亦當奉行六波羅蜜,攝取佛國,

如世尊說般若波羅蜜事.」是女人歎

佛已,以金銀花及水陸花,著身瓔珞,金

色之㲲,而以散佛,當頭上化成四柱寶

交露臺,嚴事淨如是未曾有.是女人

言:「持是功德,施與衆生,皆共發阿耨

多羅三耶三菩.」爾時,世尊知女人意,

便笑,如諸佛法若干色光,從口中出,

遍照諸十方無央數佛剎,遶身三帀,

還從頂入.時,阿難從坐起,整衣服,長

跪叉手,白佛:「佛何因笑?願聞笑意.」佛

告阿難:「是恒加調弟,當來之世,當作

佛號名金華如來無所著等正覺.畢

女人身,受男子形,後當生於妙樂佛

國,於彼國修梵行.是菩薩摩訶薩在

所生國,常有金華名號.於彼剎,盡其

壽,普遊諸國,從一佛至一佛,不離諸

佛.阿難,譬如轉輪聖王,從一觀至一

觀,從生至竟,足不蹈地.是金華菩薩

亦復如是,至成阿惟三佛,未曾不見

佛.」時,阿難意念:「是金華菩薩後作佛

時,諸會菩薩爲是佛會.」.佛知阿難意

之所念,告阿難言:「如是如是.當知彼

時菩薩會者,是爲佛會.彼比丘僧甚

多,不可計,不可以千數、萬數、億數,無

有限量.』阿難,是金華菩薩成如來無

所著等正覺時,其國土所有一切衆

惡,諸不善事,悉皆無有,如向所說般

若波羅蜜、淨妙國土等無有異.阿難

白佛言:「世尊,是弟從何佛以來,殖功

德本?」佛告阿難!「是弟乃從提和竭羅

如來無所著等正覺所,始發尊意,亦

復以金花,散提和竭佛,散彼佛時,意

亦願言:持是功德,成阿耨多羅三耶

三菩,如我以五華,散提和竭羅佛上,

發阿耨多羅三耶三菩.於時彼佛知

我功德具足,便記我阿耨多羅三耶

三菩莂.是金華菩薩爾時,見我受記,

便發願言:「我亦當受莂.」.如是菩薩受

莂.阿難是金華菩薩乃從提和竭羅,

初始發意.」阿難白佛言:「世尊,是女人

以辦阿耨多羅三耶三菩?」佛告阿難:

「如是如是.是弟以爲成辦阿耨多羅

三耶三菩、阿惟三佛.」

放光般若經卷第十三

丁酉歲高麗國大藏都監奉

勅彫造

放光般若經卷第十四 重

西晉于闐國三藏無羅叉奉 詔譯

摩訶般若波羅蜜問相行願品第六十一

須菩提白佛言:「世尊,菩薩摩訶薩行

般若波羅蜜,云何行空三昧、無相三

昧、無願三昧,當云何入,當云何行,當

云何行三十七品,當云何念?」佛告須

菩提:「菩薩摩訶薩行般若波羅蜜,觀

五陰空,乃至欲界、色無色界觀空,當

作是觀意,而不亂於諸法無所見,適

無所見於諸,法不作證.何以故?善學

於空法故.至於得證,亦不斷,諸法不

決定,於諸法所可得證,亦不見證,亦

不見是法.」須菩提白佛言:「世尊,云何

如佛所說菩薩不於空法取證,云何

住空而復取證?」佛告須菩提:「觀空具

足,無所乏短.亦不念言:「我當受證,是

亦非證.」.菩薩之法,所應所行,不以證

爲期,但以行爲期.菩薩亦不定意,亦

不有所而係意,於三十七品,而不耗

減,亦不受漏盡之證.何以故?菩薩摩

訶薩,以具足於深妙之法故.何以故?

菩薩已住於三十七品,作是知言:「是

爲行時,非爲證時.」.菩薩行般若波羅

蜜,當作是觀言:「今正是行五波羅蜜

時,非是證時;今正是行三十七品時,

非是證時;今正是行三三昧時,行十

種力、四等、大慈大悲,是行薩云若時,

非是須陁洹、羅漢、辟支佛道證時.」.須

菩提,菩薩行般若波羅蜜,因三三昧,

行空、無相、無願三昧;因三十七品,行

根力覺意法,亦不取證;因三十七品,

而作作行,不受聲聞證.須菩提,譬如

士夫,端正勇健,猛於兵法,堅持鎧杖,

具足悉曉六十四能,皆明諸術,衆人

無不愛敬者.所作事物無不成辦見

衆敬侍,倍復歡喜.若以他事,當有所

至.道過厄難危險之處,多有怨憎.彼

怨家者,亦復勇猛,所將群從父母大

小莫不驚怖.時,勇猛者安隱父母,慰

諸群從言:「莫有恐畏.我有術能無所

乏短,自當得脫此諸厄難.」.旣得脫難,

降伏怨敵,而無所害.以至所在,安隱

父母、群從,莫不歡喜.所以者何?用是

男子勇健雄猛,具足諸術,無乏短故.」

佛告須菩提:「菩薩以四等意,慈悲喜

護,爲衆生故,具足六度,未得漏盡,開

薩云若之大徑路.以住於空、無相、無

願,亦不以空、無相、無願,隨至爲證,具

足不墮羅漢、辟支佛地.譬如衆鳥飛

行空中,而不墮地,亦不住空.菩薩如

是行空、無相、無願三昧,而不取證,度

於羅漢、辟支佛地,悉當具足佛十種

力、四無所畏及十八法、薩云然慧,終

不取證.須菩提,譬如士夫,壯勇多力,

善於射術,仰射虛空,尋以後箭,射於

前箭,箭箭相柱,不得令箭有墮地者.

意欲令墮便止,後箭不復射者,爾乃

墮耳.須菩提,菩薩摩訶薩,行般若波

羅蜜,爲漚和拘舍羅所持,殖諸功德,

具足一切衆善之本,一事不具,終不

中道取證.至成阿耨多羅三耶三菩、

阿惟三佛,功德具足,爾乃於眞際作

證.是故須菩提,菩薩行般若波羅蜜,

當具足是上諸法.」須菩提白佛言:「世

尊,菩薩學是,謙苦甚難,作是學者,爲

學眞際,是爲學如,爲學法性,爲學本

空,爲學自空,爲學三脫.如是所學,而

不中道有厭.世尊,大哉甚奇甚特.」佛

告須菩提所以者何菩薩有願志不

捨一切衆生故.須菩提,菩薩若有意,

不捨衆生,盡當度脫一切衆生於無

端緖之法,出生三脫門.當知是爲漚

和拘舍羅.菩薩要當成薩云若慧,終

不中道眞際取證.復次,須菩提,菩薩

欲得觀知諸深法處者,內空、外空及

有無空、三十七品及三脫門,當作是

念:一切衆生長夜,常有我想、人想、有

壽命想、有見知想,所念所作,皆依是

想.是故菩薩摩訶薩,普見衆生,有是

輩想,欲爲衆生,除是念想,成阿耨多

羅三耶三菩,而爲說法.行空三昧,無

相無、願雖作是行,終不中道取羅漢、

辟支佛證.須菩提,用是菩薩有是願

故,功德具足故,亦不中道取證,不失

四禪,不失四等及四空定,不失三十

七品法及三脫門、四無所畏、四無㝵

慧,不失十力及十八法,便得具足諸

所有之法,終不失阿耨多羅三耶三

菩.諸有菩薩,爲漚和拘舍羅所護持

者,具足功德,善法轉增,諸根通利,過

於羅漢、辟支佛根.復次,須菩提,菩薩

常念衆生行四顚倒:有常想,有淨想,

有樂想,有我想,當爲是輩,我當行道,

成阿惟三佛時,當爲說法,爲說無常,

爲說不淨、無樂、無我.菩薩如是意行

具足者,是爲漚和拘舍羅行般若波

羅蜜.悉當具足十力、四無所畏、大悲、

四等、三十七品、無願三昧,然後乃當

坐佛三昧眞際取證.菩薩作是念言:

「一切衆生常有倚著,常著吾我,著於

壽命,著於五陰,著於六衰,著於十八

法著於四禪著於四空定著於四等

我成阿耨多羅三耶三菩、阿惟三佛

時,當使衆生,皆無有是倚著之病.」.持

是意行,以漚和拘舍羅,行般若波羅

蜜,未具足十力、四無所畏、四無㝵慧、

無願三昧,終不中道取證.具足諸願,

爾乃取證.復次,須菩提,菩薩行般若

波羅蜜,意復念言:衆生長夜常著想

行,或想念,男女、有色、無色想.我當勤

行成阿耨多羅三耶三菩時,令我,衆

生,無想著病.以具足是念,以漚和拘

舍羅,行般若波羅蜜,十力不具足,及

四無所畏、佛十八法,未具足者,終不

取證,成諸功德,具足無相三昧,爾乃

取證.須菩提,菩薩行六波羅蜜,內空、

外空及有無空、三十七品、佛十八法,

具足是行,不與三界共同行也.須菩

提,菩薩行是三十七品,行三十七品已,

當問言:「菩薩云何欲得阿耨多羅三

耶三菩,不以空爲證,以覺眞際,得須

陁洹、斯陁含、阿那含、阿羅漢、辟支佛

道,亦不證無相無願,亦不證滅,亦不

證所作,亦不證所生,亦不證無所有,

而念般若波羅蜜?」須菩提,若有菩薩,

問諸菩薩,若聞說空,則當念空,若聞

無相無願,當念無相無願,若聞無所

作,當念無所作,聞無所生、無所有,當

念無所生、無所有.但當行空三十七

品,不行無相,不行無願,不行無所作,

亦不行無所生.須菩提,當知是菩薩

未受記莂,未從諸佛受記莂.何以故?

阿惟越致菩薩,亦不作是念,亦不

作是行,亦不作是說,亦不作是想.但

行阿惟越致菩薩事,但念是事,但行

但說但想是事.須菩提,當知是菩薩

已過諸地如阿惟越致地,以過阿惟

越致地.」須菩提白佛言:「世尊,是菩薩

爲得阿惟越致不?佛言:「若有菩薩聞

六波羅蜜,若不聞所作行事,如阿惟

越致菩薩.」須菩提白佛言:「多有人行

佛道者,少有如阿惟越致菩薩所行

者.何以故?少有菩薩受阿惟越致慧

地記莂,受阿惟越菩薩莂者,爲已遠

離上諸想著、不具足事,是菩薩摩訶

薩,諸天、世閒人無能及者.」

摩訶般若波羅蜜阿惟越致相品第六十二

佛告須菩提:「菩薩夢中,不近羅漢、辟

支佛地,亦不近三界,亦不壞三界,亦

不起意,視諸法,如夢,如響,如幻,如熱

時焰,視諸法如化,而不作證.須菩提,

是菩薩摩訶薩,是爲阿惟越致相.復

次,須菩提,菩薩夢中見佛,與若干百

千不可計數四輩之衆,圍繞說法,從

佛聞法,卽解中義,所作常不離法,所

說不失法則.須菩提,當知是爲阿惟

越致相.復次,須菩提,菩薩夢中見佛,

如來踊在虛空,身有三十二相、八十

種好,變化神通,爲比丘僧,說法變化,

使人詣他佛土,施作佛事.須菩提,是

爲阿惟越致相.復次,須菩提,菩薩夢

中若見郡縣兵起相殺,若有火災,若見

虎狼、師子、毒虫,諸恐畏之事,憂悲苦

惱,若見飢餓,若見喪失父母、兄弟、親

友、知識.夢見是已,不恐不怖.於夢覺

已,便作念言:「三界所有,皆如夢耳.我

當精進,成阿惟三佛已,當爲三界衆生

說法.」.須菩提,是爲阿惟越致相.」佛告

須菩提:「一切人盡當云何知是菩薩

成阿耨多羅三耶三菩?須菩提,菩薩

若見泥犂、薜荔、禽獸三惡趣中諸勤

苦者,當發願言:「我當成阿惟三佛時,

使我國中無有三惡趣.」.何以故?夢中

所有及一切諸法,一法無有二.當知

是爲阿惟越致相.復次,須菩提,菩薩

夢中見泥犂中火燒湯煮,覺已念言:

我於夢中所見形像及其災變,若於

夢中自見阿惟越致相,便作誓言:「如

我所見泥犂中火,卽當滅去,若火滅

湯冷.」.當知是菩薩以受記莂,當成阿

耨多羅三耶三菩.是爲阿惟越致相.

若是火焰燒一家,至一家,燒一里,至

一里,或燒一家不燒一家,或燒一里,

不燒一里,中有爲火所燒者,當知被

燒家人,斷法所致,皆是斷法餘殃.從

是以來,斷法餘殃悉畢.是爲罪滅福

生,是爲阿惟越致相.」佛告須菩提:「今

我當說阿惟越致像貌相行.若有男

子女人,爲鬼神所持,是菩薩便作是

念:過去諸佛如來無所著等正覺,審

授我莂者,所作願行淸淨無穢,不應

墮羅漢、辟支佛地,亦無羅漢、辟支佛

念,當成阿惟三佛者,亦不成,亦不不

成.假令諸十方現在諸如來無所著

等正覺,無所不知,無所不見,無所不

覺.諸佛知我必當成阿耨多羅三耶

三菩者,是鬼神當去,若是鬼神不去

者,當知是菩薩不從過去諸佛受其

記莂.須菩提,若是菩薩爲說經已,鬼

神卽爲去,當知是菩薩以從諸如來

無所著等正覺,受、記莂已.須菩提,以

是像貌相行具足,是爲阿惟越致相.

復次,須菩提,菩薩行六波羅蜜,離漚

和拘舍羅,未行三十七品及三脫門、

未逮菩薩位,未得菩薩三昧處,亦不

從過去諸佛受莂.是菩薩往至是男

子、女人所,復言:「我審受莂,當爲阿耨

多羅三耶三菩者,是鬼神當去,鬼神

不爲去,是菩薩故爲說經法不止者.」.

時,魔波旬往至彼所,波旬念言:「我當

令鬼神去.」.所以者何?波旬有威神,勝

是鬼神.時,彼波旬便勅鬼神令去,是

菩薩不知波旬令鬼神去,喜言:「鬼神

用我故去.」.便自貢高,輕蔑餘人,語他

人言:「我已從過去諸佛受莂已,其餘

人皆未受莂.」.用是貢高輕易人故,離

薩云然,不得如來無所著等正覺之

智慧.用是貢高,失漚和拘舍羅,便墮

二地羅漢、辟支佛地.用至誠誓故,便

起魔事,遠離眞知識,墮魔羅網.何以

故?不行六波羅蜜,不持漚和拘舍羅

故.須菩提,當知是菩薩爲自作魔事.」

佛告須菩提:「菩薩未行六波羅蜜,未

得漚和拘舍羅,未逮菩薩位,以魔事

故.波旬復來至菩薩所,作異被服,語

菩薩言:「善男子,如來已授卿莂,當爲

阿耨多羅三耶三菩.卿父母字某,卿

兄弟、妹姊字某,卿朋友、知識、親族字

某,卿七世父母字某,卿從某國某縣

某村落生」若見菩薩體行和順,卿前

世時,亦復柔軟,若見才朗,若見行沙

門十二法,若見節言.波旬隨形語菩

薩言:「卿前世時皆有是行,卿前世時

亦行此十二法」彼菩薩聞魔語說先

世事,復自觀所作行,倍復貢高,輕於

同學.魔重語言:「過去如來已授卿莂,

如卿所作功德,不復轉還.波旬或作

比丘形像,或作父母,或作迦羅越形

像,而來言:「卿必當成阿耨多羅三耶

三菩.」.所以者何?卿盡有阿惟越致相

行具足故.」佛告須菩提:「我所說阿惟

越致像貌相行,彼菩薩獲無是相,當

知是菩薩爲魔所使,以聞是名譽,貢

高自可,輕易同學,形笑他人,無所復

錄.用貢高故,是爲魔事.復次,須菩提,

菩薩於魔因緣,當覺魔事.何以故?是

菩薩不行六波羅蜜故,不知魔事如,

不知五陰如,彼菩薩用不覺魔事,聞

前比丘說其記莂,今復聞是記莂名

字,意中歡喜,便自念言:「以是證像,我

今定當得阿耨多羅三耶三菩.」.益復

貢高,輕易他人,呼無所知.是菩薩無

有阿惟越致相,便遠離般若波羅蜜,

漚和拘舍羅,失阿耨多羅三耶三菩

智,遠離眞知識,更得惡知識.當知是

菩薩終不成就,墮二道地.若後久遠,

更諸勤苦生死極遠,乃當復得眞知

識,得聞般若波羅蜜,爾乃悔本所著

受字.用是悔故,乃得羅漢、辟支佛.譬

如比丘犯四事禁,現世不能得成四

道.須菩提,是彼菩薩其罪重於四事

之禁,用受名字,著貢高故,置是罪事,

其有犯是貢高受字受僞號者,其罪

過於五逆.須菩提,若有名字受想著

者,急當護魔,覺微因緣.復次,須菩提,

波旬復往至菩薩所,讚歎遠離,說其

功德:「如卿所行,佛所稱譽,正當如是.」.

須菩提,如我所說,菩薩遠離之法不

爾.若在山閒樹下獨處,寂無人中,未

必是爲遠離之法.」須菩提白佛言:「何

等爲菩薩異遠離?」佛告須菩提:「菩薩

遠離,寂於聲聞辟支佛念,寂於山閒

樹下獨處念.須菩提,菩薩如是是爲

大遠離之法.菩薩如是當晝夜行,是

爲菩薩寂然遠離.若在人閒,隨我寂

教者,雖在城傍,爲與山澤等無有異.

若受魔教,便止遠離,墮於羅漢、辟支

佛地,不應般若波羅蜜,不具足薩云

然事.作是行念者,非是淸淨之法,雜

糅羅漢、辟支佛意,更反形笑,輕易人

閒淸淨行者,人閒行者,亦不雜糅羅

漢、辟支佛意,反更輕易之,亦復輕易

得禪惟無三昧者,輕易得神通者.菩

薩無漚和拘舍羅者,雖在絕曠百兪

旬外,億千萬歲,禽獸、飛鳥所不至處,

鬼神、盜賊所不至處,雖久在中,不知

菩薩遠離之法,會無所益.受波旬教,

行遠離者,不樂我所教遠離也,亦復

不能具足遠離之法,亦復不在遠離

法中.何以故?以去是遠離法遠故,適

去是遠離法遠已.時,魔波旬,在虛空

中歎言:「善哉,善哉!善男子,是爲佛之

所說,是眞遠離法,汝行是遠離法,可

疾得阿耨多羅三耶三菩.」.彼妄遠離

菩薩,得是讚歎已,便歡喜貢高,輕易

是眞遠離者,反誹謗言:「是爲憒乎?」.謂

爲不淨憒鬧志亂,有不淨者,反呼爲

淨,不應敬者,更敬之,應所敬者,更輕

慢之.何以故?我爲諸天及人、非人所

見勸助恭敬,我所行者,眞爲是行.汝

在城傍,誰當來恭敬讚歎汝者,是人

於城傍,善男子、善女人,求菩薩道者.

於前貢高言:「諸天來語我當得道時

日數.」.須菩提,當知是貢高菩薩輩,如

栴陁羅.<栴陁羅者,晉言主殺人獄卒.>

是輩之人在諸菩薩中,爲大瑕病,是

爲倚法像如菩薩,是爲天上、人中之

大賊,亦復是沙門像法之中,爲大賊,

復是善男子、善女人之中,大賊.如是

輩人,不當與共從事,亦不當與相見、

坐起、語言、飮食.何以故?是輩之人,貢

高頑很故.若有菩薩,不欲捨薩云然,

不欲捨阿耨多羅三耶三菩者,莊事

欲得求阿惟三佛者,欲救一切衆生

者,當遠離是輩之人,不當與共從事,

自修其行,莫與往來,常當有厭意,於

世閒不當受三界之樂,常當慈哀,加

於衆生,當爲是輩倒見之人,起大悲

意.當自念言:「令我世世莫有是曹非

法之事,若有是意,疾令滅之.」.須菩提,

當知是輩菩薩,自起神通.復次,須菩

提,若有菩薩,至誠莊事,求阿耨多羅

三耶三菩者,當與眞知識從事.」須菩

提白佛言:「何等爲菩薩眞知識?」佛告

須菩提:「諸佛世尊,是菩薩眞知識,諸

菩薩摩訶薩,亦是菩薩眞知識,諸弟

子衆,亦是眞知識.當知是爲菩薩眞

知識.眞知識者,常爲菩薩,解說般若

波羅蜜,分別其事,六波羅蜜、三十七

品、佛十八法,如眞際法性,是爲菩薩

眞知識也.六波羅蜜者是世多羅,六

波羅蜜者是道,六波羅蜜者是大明,

六波羅蜜者是爲大炬,六波羅蜜者

是大智光明,六波羅蜜者是護,六波

羅蜜者是歸,六波羅蜜者是父是母,

六波羅蜜者是三十七品,六波羅蜜

者是薩云然,六波羅蜜者除人諸習

緖.何以故?須菩提,三十七品者,是過

去、當來、今現在十方諸佛之母.何以

故?去、來、今諸如來無所著等正覺,皆

從三十七品中出生故.是故須菩提,

菩薩欲成阿耨多羅三耶三菩,淨佛

國土,教化衆生者,當以四事,饒益攝

衆生.一者施,二者愛,三者利,四者同

義,以是四恩事,益於衆生.須菩提,我

觀是義故,說是事,三十七品者,則是

菩薩摩訶薩父母,則爲是舍,是則爲

護,是則爲燈明.須菩提,菩薩不欲隨

他人教住者,欲斷一切衆生狐疑者,

欲淨佛國,教化衆生者,當學般若波

羅蜜.何以故?般若波羅蜜者,廣說菩

薩之行,是諸菩薩所應當學者.」須菩

提白佛言:「何等爲般若波羅蜜相?」佛

言:「般若波羅蜜,如虛空相,亦非相,亦

不作相.」須菩提言:「世尊,頗有因緣,可

知般若波羅蜜相不,以相知諸法不?」

佛言:「如是.須菩提、欲知般若波羅蜜

相,如諸法相.何以故?諸法寂故,諸法

常淨故.以是故、須菩提、般若波羅蜜

相,則諸法之相,以空寂故.」須菩提白

佛言:「世尊,若諸法寂,若諸法空,云何

知諸法有著有斷,空之寂亦不斷,亦

不著,亦不成阿耨多羅三耶三菩,於

空寂中,亦不有法,於空寂中,亦不見

得阿惟三佛者.世尊,我等云何當知

是義?」佛告須菩提:「衆生長夜,著吾我

行.』須菩提言:「爾.世尊,衆生長夜著吾

我行.」佛言:「云何爲知吾我空寂不?」須

菩提言「爾.世尊.」「須菩提,知衆生以吾

我故,久在生死不?」須菩提言:「爾.世尊,

以衆生著吾我故,久在世間,更受勤

苦,便知有著.」「須菩提,無吾無我,無有

受者,亦不久在世間,亦不久受勤苦,

亦不著,便不斷.」須菩提白佛言:「世尊,

菩薩作如是行者,不於五陰行,亦不

於三十七品作行,亦不行四無㝵慧.

何以故?不見有法有可行者,亦不見

法當可行者.菩薩如是行者,諸天、世

人無能動者,無能伏者,羅漢、辟支佛

無能及者.何以故?所住處,無有能逮

故.世尊,行薩云然菩薩,所住無有能

及者,菩薩如是疾近薩云然.」佛言:「於

須菩提意云何?閻浮提衆生盡得人

道已,皆爲阿耨多羅三耶三菩,若有

善男子、善女人,供養承事盡其壽命,

持是供養之福,施爲阿耨多羅三耶

三菩,是善男子、善女人,其福寧多不?」

須菩提言:「世尊,甚多甚多?」佛言:「不如

是善男子、善女人,持般若波羅蜜,教

人具足,爲說解其中慧,意不遠離,應

薩云然念,乃至三千大千國土衆生,

皆得爲人.若有善男子、善女人,皆教

使行十善地,立於四禪、四等及四空

定,又立於須陁洹、斯陁含、阿那含、阿

羅漢、辟支佛、阿耨多羅三耶三菩,持

是功德,施爲阿耨多羅三耶三菩,是

善男子、善女人功德寧多不?」須菩提

言:「世尊,甚多甚多.」佛言:「不如是善男

子善女人,持般若波羅蜜,宣示他人

具足,爲說解其中慧,意不遠離薩云

然念者、出於賢聖之表.何以故?除如

來無所著等正覺,唯當有是菩薩摩

訶薩.何以故?以是善男子、善女人,行

般若波羅蜜,有大慈行故,行般若波

羅蜜,見諸衆生趣死地故,便起大悲,

以是行故,便得大護,不與想俱,便得

大喜具足四等須菩提爲菩薩大智

之明,大智明者,則六波羅蜜明是.是

善男子、善女人,雖未得道,爲一切衆

生作救,於阿耨多羅三耶三菩不動

還所受供養,衣服、飮食、牀臥、醫藥、一

切珍寶,以行般若波羅蜜故,必報衆

生信施之福,疾近薩云然.須菩提,若

不欲癡妄受人施者,若欲示衆生之

道徑者,若欲解無所有者,若欲度脫

牢獄中人者,若欲與一切衆生眼者;

身所行,當應般若波羅蜜,有所語言,

亦當應般若波羅蜜意,應般若波羅

蜜者,他餘之意亦不得其便,當作方

便,晝夜念般若波羅蜜,莫有斷絕.須

菩提,譬如士夫,曾得摩尼寶,後復得

之大歡喜踊躍後復失之失是寶已

甚大愁憂,憶想是摩尼寶,坐起無忘,

不離須臾,自念:我云何欻亡此大寶?」

佛告須菩提:「菩薩離於薩云然念,亦

如彼人失大珍寶,坐起不忘須臾之

閒.」須菩提白佛言:「云何世尊,一切諸

念無有止處,皆空皆寂,云何菩薩不

離薩云然念,亦不從離中,亦不從念

中,可得菩薩,亦不從薩云然中,可得

菩薩?」佛告須菩提:「若有菩薩,知諸法

自遠離,法性常住,道法及如眞際常

住,非佛所作,亦非羅漢、辟支佛所可

作.菩薩知是已,終不復離般若波羅

蜜.何以故?般若波羅蜜空、寂故,亦不

增,亦不減.」須菩提白佛言:「世尊,若般

若波羅蜜自空、寂者,云何菩薩與般

若波羅蜜,等成阿惟三佛?」佛言:「菩薩

亦不與般若波羅蜜等,亦不增,亦不

減,眞際亦不增,亦不減,法性亦不增

不減.何以故?般若波羅蜜,亦非一,亦

非二.若菩薩聞是,不怖不難,亦不恐

畏.當知是菩薩已住於阿惟越致地,

行般若波羅蜜.」須菩提白佛言:「云何

世尊,念般若波羅蜜空,念般若波羅

蜜無所有,爲行般若波羅蜜耶?」佛言:

「不也.」須菩提言:「世尊,頗有離般若波

羅蜜,行般若波羅蜜者不?」佛言:「不也.」

須菩提言:「世尊,般若波羅蜜行般若

波羅蜜不?」佛言:「不也.」須菩提言:「世尊,

空可行空不?」佛言:「不也.」須菩提言:「世

尊,五陰行般若波羅蜜不?」佛言:「不也.」

須菩提言:「世尊,六波羅蜜行般若波

羅蜜不?」佛言:「不也.」須菩提言:「世尊,乃

至四無㝵慧行般若波羅蜜不?」佛言:

「不也.」須菩提言:「世尊,五陰之空如及

爾法法性、四無㝵慧空行般若波羅

蜜不?」佛言:「不也.」須菩提言:「世尊,是諸

法不行般若波羅蜜耶?若不行是法,

菩薩云何行般若波羅蜜?」佛言:「於須

菩提意云何?頗見有法行般若波羅

蜜者不?」須菩提言:「不見也,世尊.」「頗見

般若波羅蜜、菩薩有可行者不?」須菩

提言:不見也,世尊.」「於須菩提意云何?

汝所不見法,爲可得不?」不也,世尊.」佛

言:「不可得法,爲有生滅不?」「不也,世尊.」

佛告須菩提:「如菩薩無所從生法忍、

阿耨多羅三耶三菩莂,亦復如是.若

菩薩學承,用如來四無所畏、四無㝵

慧,習行是法,終不離阿耨多羅三耶

三菩慧、薩云然慧、摩訶衍慧.何以故?

菩薩摩訶薩,得無所從生法忍,至成

阿耨多羅三耶三菩,終不耗減.」須菩

提白佛言:「世尊,從諸法無所生中,授

諸菩薩阿耨多羅三耶三菩記莂耶?」

佛言:「不也.」須菩提言:「世尊,從所生法

中,授諸菩薩莂耶?」佛言:「不也.」須菩提

言:「亦不從無所從生法,授菩薩莂,亦

不從有所生中,授菩薩莂,如是云何

授諸菩薩阿耨多羅三耶三菩記莂?」

佛告須菩提:「頗見法受阿耨多羅三

耶三菩記莂者不?」須菩提言:「世尊,我

亦不見法有授記莂者,我亦不見得

阿耨多羅三耶三菩,亦不見當得者,

亦不見已得者.」佛言:「如是如是.須菩

提,菩薩摩訶薩,於諸法無所得,菩薩

亦不念言:有阿惟三佛,亦不念言:我

當得阿惟三佛.何以故?菩薩行般若

波羅蜜,於諸法,無所分別,般若波羅

蜜,亦無所分別故.」

摩訶般若波羅蜜釋提桓因品第六十三

爾時,釋提桓因白佛言:「世尊,般若波

羅蜜者,甚深微妙,難曉難了,難解難

知,不可思議,以本淨故.聞是深般若

波羅蜜,書持學者,爲已具足,從大功

德來,想著之意,爲不復生,至阿耨多

羅三耶三菩,亦無想著.」佛告釋提桓

因言:「如是如是.拘翼,有行般若波羅

蜜者,不從小功德來.拘翼,閻浮提滿

中衆生,皆行十善、四等、四禪及四空

定,不如是善男子、善女人,書持般若

波羅蜜,諷誦受學如其教住,至阿耨

多羅三耶三菩,不聽餘念,其福百倍、

千倍、巨億萬倍,不可以譬喩爲比.」爾

時,有異比丘語釋提桓因言:「拘翼,是

善男子、善女人,守行奉持般若波羅

蜜,轉復教人者,其功德出彼閻浮提

衆生所作者上?」釋提桓因語是比丘

言:「善男子善女人,於般若波羅蜜中,

一發意,勝閻浮提所作十善、四禪、四

等、五通者上,何況奉行書持諷誦如

中教者?皆過諸天阿須倫、世閒人上.

是菩薩不獨過諸天、世閒人,乃過須

陁洹、斯陁含、阿那含、阿羅漢、辟支佛

上.不但過是上,乃至菩薩行五波羅

蜜,無般若波羅蜜、漚和拘舍羅者上.

菩薩如般若波羅蜜教住者,出諸天、

世人上,諸天、世人皆不能及,如般若

波羅蜜教住者,爲不斷薩云然種地

住,終不離如來名號.菩薩行如是,終

不失道場.菩薩摩訶薩所行如是,爲

欲拔出衆生沈沒長流者,如是學者,

爲學菩薩所學,不學聲聞、辟支佛學.

菩薩如是學者,諸四天王當來至是

菩薩所言:善、男子、善女人,勤學疾學,

成阿耨多羅三耶三菩,坐於道場時,

過去諸如來無所著等正覺,所持四

鉢今在是閒,當奉不久.如是行般若

波羅蜜者,諸釋提桓因,亦當復來勸

助是善男子、善女人,須焰天子,將諸

焰天子來下,兜率天子,將諸兜率天

子來下,諸尼摩羅天,皆悉來下,諸波

羅尼蜜天,亦悉來下,乃至首陁會諸

天,皆悉來下,至是行深般若波羅蜜

菩薩所.十方現在諸如來無所著等

正覺,皆常念是善男子、善女人行般

若波羅蜜者.行是深般若波羅蜜者,

諸可世閒所有厄難勤苦之事,了無

復有.須菩提,是爲行般若波羅蜜者,

現世功德之報,一切世閒皆有四病,一

事動者,身中諸根無不受痛,以受痛

故,意便受惱,是諸病惱,不復著是菩

薩身,用行深般若波羅蜜故.是爲現

世功德之報.」爾時阿難意念:釋提桓

因自持辯才說以佛事說.釋提桓因

知阿難意之所念,語阿難言:「我之所

說,皆是佛事.」佛告阿難:「釋提桓因所

可說者,皆是佛事因緣.若菩薩學習

念般若波羅蜜時,三千大千國土中

魔,皆生狐疑,今是菩薩當爲眞際作

證,取聲聞辟支佛道耶?當成阿耨多

羅三耶三菩、阿惟三佛乎?阿難,若有

菩薩不離般若波羅蜜時,魔復大愁

毒.爾時魔復起大風,欲使是菩薩恐

怖,有難起懈怠之意,欲使菩薩,於薩

云然念中,起一亂意.」阿難白佛言:「世

尊魔爲都盧嬈亂諸菩薩耶?有不嬈

者?」佛告阿難:「有行亂者,有不亂者.」阿

難白佛言:「有嬈者誰,不嬈者誰?」佛言:

「菩薩從本,聞般若波羅蜜時,意中不

樂不解者.波旬便往嬈亂.若聞說深

般若波羅蜜時,意中狐疑言:「爲審有

是耶?爲無有耶?」.用是故,波旬往嬈復

次,阿難,若有菩薩,遠離眞知識,便不

聞不知般若波羅蜜,不解其事,意便

不樂.是故波旬,復往嬈亂.復次,阿難,

若有菩薩,遠離般若波羅蜜,反持非

法.用是故,魔得其便.復次,阿難,菩薩

失般若波羅蜜,更歎非法,魔卽歡喜,

念言:彼說非法之事,當有若干伴輩,

當滿我願,復幷使餘人,墮於二地.羅

漢、辟支佛是也.復次,阿難,若有菩薩,

聞說深般若波羅蜜時,便意念言:是

深不能大深耶作是念者,魔便念言:「我

今已得子便.」.復次,阿難,若有菩薩,向

餘人貢高言:「我能行六波羅蜜,汝不

能行.」.是菩薩爲魔所得便.阿難,時,魔

波旬大.歡喜踊躍.復次,阿難,若有菩

薩,自怙智慧,自怙種姓,自怙其善,自

怙知識,便起貢高,下於他人,亦無阿

惟越致相行像貌,專自貢高,輕賤他

人,便語人言:「汝亦不在菩薩種姓之

中現,汝亦不在摩訶衍中.」.爾時,波旬

歡喜念言:「今我境界宮殿不空,增益

三惡趣,我種姓不損.」.魔常伺是菩薩,

欲使說非法之事,欲使衆人皆聞非

法,亦當邪見增益勞垢,造顚倒行顚

倒於法,身、口、意錯貪著邪福.從是因

緣,增益三惡趣,魔之眷屬、宮殿益多.

爾時,波旬倍歡喜踊躍,而自娛樂.復

次,阿難,若行菩薩道者,與聲聞道家

共爭,魔時念言:「是善男子離薩云然

遠,不近大智.」.所以者何?鬪爭怨恚非

薩云然道.是三惡之業.復次,阿難,菩

薩、菩薩自還共爭.波旬念言:「兩離佛

遠,失薩云然.是二菩薩俱不得成阿

耨多羅三耶三菩.所以者何是善男

子所造,是三惡業,非薩云然.」.復次,阿

難,未受莂者,與得記莂菩薩共爭,興

起惡意,隨其意起多少之數,卻若干

劫,雖起爭意如故,不捨薩云然者,當

卻劫數若干徑路,然後乃成阿耨多

羅三耶三菩.」阿難白佛言:「世尊,乃當

更爾所劫數,於其中閒,寧有除不?」佛

告阿難:「我爲三乘說法,隨其意起多

少之數,各盡其事,無有中閒減少之

除佛告阿難若菩薩菩薩共爭若恚

若罵懷恨不悔者我不說有除當更

劫數,勤行僧那,然後乃成.若有菩薩

鬪爭恚已,便自悔言:「是利難得,我今

當爲一切下屈,今世、後世當使衆生,

皆共和解.我今云何惡聲加人,而念

人惡:我終不敢復作是事,當如聾羊,

當自除過,成阿耨多羅三耶三菩,度

脫衆生.云何起恚,而自陷溺?不當起

恨,不當陷溺.」.爾時,菩薩適起是意已,

魔波旬不能得其便.復次,阿難,行菩

薩者,不當與聲聞家共止,若共止者,

不當與爭.所以者何?當自念言:「我不

應得與是輩人,起恚共爭.我當成就

阿耨多羅三耶三菩,度諸苦厄.」.』阿難

白佛言:「世尊,菩薩、菩薩自共住止,其

法云何?」佛告阿難:「菩薩、菩薩共止之

法,相視當如世尊共止.所以者何?當

作念言:「是我眞伴,共乘一舩,彼學我

學,是爲同學,共行檀波羅蜜至薩云

然若.彼意憒不順薩云然者,我所不

應,若彼意定,不離薩云然者,我亦應

爾.」.菩薩摩訶薩,作是學者,爲共等學.」

摩訶般若波羅蜜問等學品第六十四

須菩提白佛言:「世尊,何等爲菩薩摩

訶薩之等所應學者?」佛告須菩提:「內

空、外空,是菩薩摩訶薩之等,五陰自

空,乃至于道道,亦自空.須菩提,是空

爲是菩薩摩訶薩之等.於是等空,成

阿耨多羅三耶三菩.」須菩提言:「世尊,

菩薩學消五陰,爲學薩云然;五陰不

染,爲學薩云然;學滅五陰,爲學薩云

然;不生五陰,爲學薩云然;乃至四無

㝵學,爲學薩云然.」佛告須菩提:「如所

言,學消五陰,爲學薩云然,乃至學無

所生,爲學薩云然.」佛言:「於須菩提意

云何?五陰所有如,乃至道如及世尊

如,是諸如,頗有減盡滅時不?」須菩提

言:「不也,世尊.」佛言:「菩薩如是學,爲學

如,爲學薩云然,如亦不盡,亦不減,亦

不滅.如是學,爲學如,爲學薩云然.菩

薩如是學,爲學六波羅蜜,爲學三十

七品,爲學佛十八法,爲學薩云然.」佛

告須菩提:「菩薩作如是學,爲度諸學,

表爲第一學.如是學者,諸天及魔不

能壞敗,作如是學,疾近阿惟越致.如是

學者,爲習尊業,爲習如來;如是學者,

爲導御衆生;如是學者,爲淨佛土,爲

學大慈、大悲,爲學教化衆生.須菩提,

菩薩如是學者,爲學三合、十二法輪

轉,度脫衆生;如是學者,爲學不斷佛

種;如是學者,爲學開甘露法門;作如

是學,爲學示無爲法.須菩提,下劣之

人不能學是.作是學者,爲欲拔一切

衆生生死之根;如是學者,爲不入三

惡趣,不生邊地,不生栴陁羅家;如是

學者,不復聾、盲、瘖瘂、跛蹇;如是學者,

諸根具足,終不缺減,無惡音聲,不犯十

惡,終不學邪,以自生活,不爲無反復,

不與惡者俱.須菩提,如是學者,不生

長壽天,用漚和拘舍羅故.何等爲漚

和拘舍羅?般若波羅蜜所說漚和拘

舍羅,四禪、四等及四空定,不隨禪計.

如是學者,爲淨一切諸法之力,淨羅

漢、辟支佛力.」須菩提白佛言:「世尊,諸

法之性,皆自淸淨,云何菩薩欲淨諸

法?」佛告須菩提:「如是如是.菩薩已淨

性之本,學般若波羅蜜,不厭不懈,是

爲學般若波羅蜜.是法,非是凡夫愚

人之所能學,所能知見.菩薩爲衆生

故,行檀波羅蜜至薩云然.菩薩學如

是,爲學十力,爲學無所畏力.如是學

者,出過衆生所爲之表.須菩提,譬如

地之所出,出金銀異寶,少少處出耳.

如是須菩提,少少人學般若波羅蜜,

多有發聲聞、辟支佛意,少少人能行

遮迦越羅福者,作粟散小王行者多,

少少衆生能入薩云然者,多有人入

羅漢、辟支佛道.須菩提,多所人求阿

耨多羅三耶三菩意者,得成就者少

少耳,多住羅漢、辟支佛地.須菩提,多

有人行菩薩道,學般若波羅蜜者,至

阿惟越致地者亦少少耳.用是故,須

菩提,若欲堅住在阿惟越致地者,當

學深般若波羅蜜.復次,須菩提,菩薩

學般若波羅蜜時,嫉意不生,犯戒意

不生,恚意不生,亂意不生,懈怠意不

生,愚癡意不生,三毒意不生,疑意不

生,五陰意不生乃至道意不生.何以

故?須菩提,是菩薩行深般若波羅蜜

時,不見法有所生者,於無生法,亦無

所得,亦無所起.是故菩薩學持深般

若波羅蜜,爲悉摠持諸波羅蜜.何以

故?菩薩學深般若波羅蜜時,諸波羅

蜜,皆悉隨從.譬如著吾我之人,悉摠

持六十二見.是故菩薩學般若波羅

蜜,諸波羅蜜,皆悉隨從.譬如人欲死

時,風先命去,諸根悉滅.須菩提,菩薩

行深般若波羅蜜時,諸波羅蜜,皆悉

入中,菩薩欲出過諸波羅蜜表者,當

學深般若波羅蜜,學深般若波羅蜜

者,爲學人中最尊上.須菩提,三千大

千剎土,其中衆生寧爲多不?」須菩提

言:「世尊一閻浮提衆生尚多,況乃三

千大千剎土所有衆生?」佛言:「令此衆

生,盡得入道、悉得阿耨多羅三耶三

菩.若有菩薩,一一供養,衣被飮食,衆

所當得,盡其壽命,其福寧多不?須菩

提言:「甚多甚多.」佛言:「不如是善男子

善女人,至意念般若波羅蜜也.何以

故?是深般若波羅蜜者,是諸菩薩摩

訶薩之大益,能使菩薩,成阿耨多羅

三耶三菩.須菩提,菩薩欲在衆生之

上,一切衆生爲無所歸,無所依怙,欲

受其歸,欲爲作依怙者,欲爲盲人作

明導者,欲求作佛者,欲得佛境界者,

欲作佛遊步者,欲爲佛師子音響者,

欲撞擊佛鍾鼓者,欲放大蠡音者,欲

爲佛會講說佛法義,決斷衆人諸狐

疑者,悉欲得是者,當學深般若波羅

蜜.菩薩行般若波羅蜜者,所有三界

諸善之福德,無事不得.」須菩提言:「世

尊,菩薩寧復得羅、漢辟支佛之福德

耶?」佛言:「亦得羅漢、辟支佛之福德,但

不於中作證耳.以智慧,觀察羅漢、辟

支佛慧,卽得過,不於中住,自上菩薩

位.菩薩作如是學者,去薩云然不遠,

疾成阿耨多羅三耶三菩.須菩提,菩

薩如是學者,爲諸天阿須倫之福祐;

如是行者,過諸羅漢、辟支佛上,疾近

薩云然.須菩提,如是學者,不久行般

若波羅蜜,不離般若波羅蜜,菩薩如

是行深般若波羅蜜,當知是爲不耗

減法,不遠薩云然,疾近三乘慧.菩薩

若復反作念言:「彼此般若波羅蜜便

不逮薩云然.」.作是念者,爲不行般若

波羅蜜.若復此彼深般若波羅蜜,不

知般若波羅蜜,亦不見般若波羅蜜,

亦不知般若波羅蜜爲誰,亦不知誰

當於般若波羅蜜中,得阿耨多羅三

耶三菩.若復作是念:「般若波羅蜜亦

非彼,亦非此,亦無從中出者,法性常

住,如眞際有佛無佛,法性常住.」.菩薩

摩訶薩作是學者,爲學般若波羅蜜.」

放光般若經卷第十四

丁酉歲高麗國大藏都監奉

勅彫造

放光般若經卷第十五 重

西晉于闐國三藏無羅叉奉 詔譯

摩訶般若波羅蜜親近品第六十五

爾時,釋提桓因意念言:「菩薩行六波

羅蜜、乃至佛十八法,尚出衆生之上.

何況成阿耨多羅三耶三菩者?若有

發意念薩云然者,爲得壽命中之最,

人中之善利.何況發意欲爲阿耨多

羅三耶三菩者?發阿耨多羅三耶三

菩意者,未發者,當親近之.」.釋提桓因

以天曼陁羅花,而散佛上.散已,發願

言:「若有發阿耨多羅三耶三菩意者,

令具足法願,具足薩云然願,具足自

然法願,具足無漏法願.」.釋提桓因白

佛言:「世尊,如我意願,其發阿耨多羅

三耶三菩意者,不復欲令動還墮羅

漢、辟支佛地,爲下大乘,終不墮於羅

漢、辟支佛乘,倍復發願精進,願阿耨

多羅三耶三菩,見三界中所有諸勤

苦者,悉爲作護,如是具足.菩薩意念:

我等已度,當復度不度者,我已安隱,

當復安餘,我已泥洹,當復度餘令得

泥洹.」釋提桓因白佛言:「世尊,善男子、

善女人,代初發意菩薩歡喜者,爲得

幾所福?久發意菩薩,復代歡喜,得何

等福?阿惟越致菩薩,代其歡喜,復得

幾福?至一生補處菩薩,代其歡喜,復

得幾福?」佛告釋提桓因言:「拘翼,是四

天下尚可稱知斤兩,代其歡喜者,其

福不可稱,三千大千剎土,亦可稱知,

代其歡喜者福不可稱計.拘翼,三千

大千剎土,其中海水取一髮,破爲百

分,以一分髮,盡渧海水,尚可數知幾

渧從代歡喜功德<此閒有三十五字重複書准丹本除>

福不可計量.拘翼,阿僧祇佛剎所有

境界虛空,持斛斗升合量空,尚可知

幾所,從代歡喜功德福不可計量.」釋

提桓因白佛言:「世尊,諸不代初發意

菩薩歡喜者,是爲魔之所使,不代歡

喜者,是魔官屬人,從魔中來.何以故?

有代發意歡喜者,是爲壞魔故.諸欲

不捨敬三尊,亦不一相,亦不二者,當

持是代歡喜意,求阿耨多羅三耶三

菩.」佛言:「如是拘翼,發是代歡喜意者,

得至佛國,供養諸佛.所以者何?阿僧

祇人初發意作功德,代歡喜故.從初

發意菩薩,至于十住阿惟顏菩薩,所

作功德,皆代其歡喜,持是功德,疾近

阿耨多羅三耶三菩,成阿惟三佛已,

無央數不可說阿僧祇衆生,皆當得

度.以是故,拘翼,是善男子善女人,有

初發意者,當持代歡喜之功德,求阿

耨多羅三耶三菩,不以意求,亦不離

意.代阿惟越致及一生補處歡喜,以

求阿耨多羅三耶三菩,不以意求,而

不離意.」須菩提言:「是意如幻,云何能

得阿耨多羅三耶三菩?」佛言:「於汝意

云何?汝見是意如幻不?」須菩提言:「不

見也.世尊,我不見如幻,亦不見意非

幻.」佛言:「亦非法頗見是意不?頗非見

幻,不離意,見是法成阿耨多羅三耶

三菩不?」須菩提言:「不見也.世尊,我不

見法當持何等起,爲有爲無,法常自

寂,不可以有得,亦不可以無得.若法

常寂,不成阿耨多羅三耶三菩,無所

有者,亦復不成阿耨多羅三耶三菩.

何以故?世尊,一切諸法亦不可得,亦

無有故世尊六波羅蜜常寂乃至于

道,亦復常寂,法亦不應當念,亦無有

法,而將來有.般若波羅蜜常寂,成阿

耨多羅三耶三菩,阿耨多羅三耶三

菩常寂.」須菩提言:「世尊,般若波羅蜜、

三耶三菩,亦寂之中云何逮覺?」佛言:

「善哉,善哉!薩云然寂,阿耨多羅三耶

三菩亦寂.須菩提,般若波羅蜜及薩

云然不寂者,亦非般若,亦非薩云然.

是故須菩提,般若波羅蜜、薩云然寂,

亦不因般若波羅蜜,成阿惟三佛,不

離般若波羅蜜,得阿惟三佛,不得般

若波羅蜜者,終不得阿惟三佛.」須菩

提言:「世尊,菩薩所行甚深.」佛言:「如汝

所說,菩薩所行,入甚深苦行,雖謙苦

行,不於法中,中道取證,墮於羅漢辟

支佛地.」須菩提白佛言:「世尊,如我從

佛所聞,菩薩不爲謙苦.何以故?亦不

見是可得證者,亦不見般若波羅蜜

可取證者,亦不見法當取證者.諸法

皆不可得者,有何等義,有何等法,有

何等般若波羅蜜,當可取證,成阿耨

多羅三耶三菩者?」須菩提言:「菩薩行

者,爲無所得行,菩薩於無所得法中,

還諸法無限之限事.世尊,若有菩薩,

聞說是事,不卻不難,亦不懈怠,是爲

行般若波羅蜜,亦不見行般若波羅

蜜者,亦不見成阿耨多羅三耶三菩

者.菩薩行般若波羅蜜,亦不作是念:

「羅漢、辟支佛地離我遠,薩云然離我

近.」.世尊,譬如虛空,亦無近遠之念.何

以故?虛空無分別故.行般若波羅蜜

菩薩亦無是念:二道離我遠,薩云然

離我近.何以故?般若波羅蜜亦無所

分別故.譬如幻人,亦不自念:「師離我

近,觀人離我遠.」.何以故?幻人無念故.譬

如光影,無有念我所因者離我近,餘

離我遠.菩薩行般若波羅蜜,如來無

所著等正覺,亦無所愛.世尊,般若波

羅蜜亦如是.譬如如來,無有念故.譬

如如來所化亦不念:「二道離我遠,佛

離我近.」.何以故?化以如來無念故.般

若波羅蜜無有念故.譬如如來所作,

亦不念:「二道離我遠,佛道離我近.」.何以

故?化如來亦無念故.般若波羅蜜亦無

念:「二道離我遠,佛離我近.譬所爲作

事亦無念可說般若波羅蜜事亦如

作,亦無念故.」尊者舍利弗語耆年須

菩提:「但般若波羅蜜,無有念耶?」須菩

提言:「六波羅蜜亦無有念,五陰、五情

亦復無念,眼色六入亦復無念,四禪、

四等及四空定、三十七品,至三脫門、

佛十種力、十八法、四無所畏、四無㝵

慧、薩云然事,亦無有念,乃至于道,亦

復無念,有爲性亦無念.」舍利弗言:「若

諸法無念,何從有五趣,云何復有須

陁洹、斯陁含、阿那含、阿羅漢、辟支佛

及佛世尊?」須菩提言:「諸衆生因四顚

倒,而起四顚倒,而造作事.身、口、意行

隨受其像,便有疑應故,有泥犂、薜荔、

獸人中、天上.」舍利弗言:「云何有須陁洹

乃至三耶三佛、須陁洹道,亦無念,乃

至三耶三佛道亦無念,諸過去、當來

無所著等正覺及現在十方諸佛,無

念已盡滅.以是故,舍利弗,當作是知

一切諸法皆無念,信如是法性眞際

故.舍利弗,菩薩當以無念,行般若波羅

蜜,以無念行般若波羅蜜故,便得逮

覺無念之法.」

摩訶般若波羅蜜牢固品第六十六

於是,舍利弗語須菩提「菩薩摩訶薩

行般若波羅蜜,爲行不牢固耶?」須菩

提報言:「如是如是.菩薩摩訶薩行般

若波羅蜜者,爲行不牢固.何以故?般

若波羅蜜無有牢固,乃至薩云然,亦

無有牢固,亦無不牢固.何以故?菩薩

行般若波羅蜜,不牢固尚不可得,乃

至薩云然,亦不可得見.何況有牢固?」

若干百千色欲天子意念言:諸有善

男子、善女人,發阿耨多羅三耶三菩,

行般若波羅蜜者,當爲作禮,旣行般

若波羅蜜,而不中道取證,墮羅漢辟

支佛地.以是故,當爲作禮.於等法不

取證故.須菩提語諸天子言:「菩薩於

等法,不取羅漢辟支佛證,不足爲奇.

爲阿僧祇人盟誓,亦不見有人而欲

度脫衆生,是乃爲奇.以是故,菩薩發

意爲阿耨多羅三耶三菩者,爲欲降

伏衆生,欲降伏衆生者,則爲欲降伏

虛空.何以故?當知虛空、衆生,皆悉寂

故.衆生亦空,虛空亦空,如虛空之無

牢固,衆生亦無牢固.諸天子,以衆生

無有牢固故,而結盟誓.是故菩薩摩

訶薩爲甚奇特,爲衆生結盟誓者,則

爲與虛空共鬪所,爲衆生結盟誓者,

亦不見衆生,亦寂結盟誓亦寂故.菩

薩聞是,不恐不懈,不難不怯,爲行般

若波羅蜜.何以故?五陰寂故,衆生亦

寂.云何五陰寂故,衆生亦寂,以五陰

寂故,六波羅蜜寂;以五陰六衰寂故,

內外空寂,及有無空亦寂.以五陰六

衰寂故,十八性亦寂;五陰寂故,三十

七品、四禪、四等及四空定、四無㝵慧

亦寂;以五陰寂故,佛十種力、四無所

畏、大慈大悲及十八法、薩云然亦寂.

菩薩聞是諸法皆寂,意不恐怖,不難

不怯,是爲行般若波羅蜜.」佛告須菩

提:「何以故,菩薩不恐不懈,爲行般若

波羅蜜?」須菩提言:「世尊,以無所有故,

不恐,以寂靜故不懈.菩薩以是無所

有寂靜故,不恐不懈,爲行般若波羅

蜜.何以故?恐畏懈怠,亦不可得見故.

菩薩聞是恐畏,亦不可得,復不恐怖,

是爲行般若波羅蜜.何以故?恐畏皆

不可得見故.菩薩摩訶薩如是行者,

諸天、梵、釋皆爲作禮,不但諸天,釋梵

爲行般若波羅蜜菩薩作禮,乃至首

陁會諸天皆爲行般若波羅蜜菩薩

作禮.須菩提,十方現在諸如來無所

著等正覺,皆念是菩薩行般若波羅

蜜者,菩薩行般若波羅蜜者,爲具足

五波羅蜜,爲具足薩云若.須菩提,若

十方諸佛念是行般若波羅蜜菩薩

者,當知是菩薩成就佛不久.須菩提,

一恒邊沙人,悉使爲魔,一一魔者所

將官屬,如一恒邊沙,假令爾所魔及

將爾所官屬,欲共壞亂行般若波羅

蜜菩薩者,終不能壞,有二事魔不能

中道壞菩薩.何等爲二?一者觀諸法

皆空,二者不捨衆生.復有二事魔不

能壞.何等爲二?一者所作如所言,二者常

念諸佛、菩薩.如是行般若波羅蜜,諸

天皆來勸助慰勞言:「善男子,今成阿

耨多羅三耶三菩不久.是故莫得捨

空、無相、無願之行.如是行者,無所歸

仰者,而受其歸仰;無有依護者,則爲

作依護;無有覆蓋者,而爲作舍;爲冥

者,作大明;爲盲者,作眼目.何以故?是

菩薩行般若波羅蜜者,十方諸佛及

衆菩薩比丘僧衆皆共稱揚說其名

故.須菩提,譬如我說法時,稱揚讚歎

寶造菩薩及識挽菩薩,我說法時,稱

譽妙樂佛國中諸菩薩修梵行者,我

亦常稱譽彼諸正士,亦如十方諸佛

歡喜顏色,歎說菩薩行般若波羅蜜

者,從初發意菩薩,欲具足行佛道,至

阿耨多羅三耶三菩,成薩云然,十方

諸佛亦復歡喜顏色,稱譽說之.所以

者何?少有菩薩,有能順行應佛業者.」

須菩提白佛言:「世尊,諸佛以歡喜顏

色,稱譽諸菩薩,爲讚歎動還者、不動

還者.」佛告須菩提:「有行阿惟越致菩

薩,行般若波羅蜜者,亦有未受記莂

菩薩,行般若波羅蜜,有佛爲是輩說

法,佛亦復讚歎說之.若有菩薩,在妙

樂佛國所學者,佛亦讚歎說之,諸佛

所可歡喜顏色,讚歎說者.復次,須菩

提,諸可行般若波羅蜜菩薩,知諸法

無所生,未得無所從生;知諸法空,亦

未得無所從生;知諸法淨,亦未得無

所從生;知諸法無所有,無有堅固,亦

復未得無所從生.諸佛歡喜顏色,讚

歎是輩菩薩稱譽說其名字,是輩菩

薩摩訶薩,以爲滅羅漢辟支佛地,當

受記莂於阿耨多羅三耶三菩地.有

行般若波羅蜜菩薩者,諸佛皆歡喜,

稱譽讚歎之,亦當住於阿惟越致地,

逮薩云然.復次,須菩提,聞說般若波

羅蜜時,亦不狐疑,不卻不懈,如來無

所著等正覺所說教.是菩薩當復至

妙樂佛所,聞是般若波羅蜜,妙樂佛

土彼諸正士見是閒,善男子、善女人,

亦復歡喜,是人曾行般若波羅蜜故,

來生是閒,亦當復得深般若波羅蜜,

如諸佛教,住於阿惟越致地.須菩提,

是故當知般若波羅蜜音聲,多有所

饒益.般若波羅蜜音聲,尚有所饒益

乃爾.何況有行般若波羅蜜,所行如

教,住於薩云然者?」須菩提白佛言:「世

尊,不離如教住,不離如者,則爲無所

有,云何住薩云然世尊,解脫如者,無

所得法,誰住如者,誰住如中,誰逮覺

者,誰住於如,誰說法者?如尚不可得

見,誰有住如者,誰逮覺者?是處不然.」

佛告須菩提:「如汝所言,如者無生,亦

無有滅,如住無異,不生滅者,誰當住

是中,成阿惟三佛者,誰說法者?是皆

無所有.」釋提桓因白佛言:「世尊,般若

波羅蜜者甚深,菩薩欲成阿耨多羅

三耶三菩,甚難得.何以故?亦無住如

者,亦無成阿惟三佛者,亦無說法者.

雖無所見,無所有,聞是不恐不怖.」須

菩提語釋提桓因言:「拘翼,如拘翼所

言,菩薩甚奇甚特,於深法中,亦無狐

疑,亦無追喜,諸法皆空,誰狐疑有進

退意者?」釋提桓因語須菩提:「如尊者

所言,但說空事,無所罣㝵.譬如仰射

空中,箭去無㝵.尊者須菩提所說亦

無所著.」

摩訶般若波羅蜜囑累品第六十七

於是釋提桓因白佛言:「世尊,我所說

者,頗爲隨順,爲應法不?」佛言:「如是如

是.拘翼,汝所說問者,爲順事形無有

謬誤.」釋提桓因言:「世尊,尊者須菩提

所說,甚可奇異.所說不離空、無相無

願,不離三十七品,亦不離於道.」佛告

釋提桓因言:「拘翼,長老須菩提常行

空行六波羅蜜,亦不有,何況有行者?

三十七品亦不有,何況有行者?禪惟

無三昧三昧越亦不有,四無所畏、四

無㝵慧、四等、大慈大悲、十力、佛十八

法,亦不有,何況有行者?道亦不有,何

況欲得者?薩云然亦然亦不有,何況

有行者?如來尚不有,誰當爲如來者?

無所從生亦不有,何況有證?欲得之

者相亦不有,何況有身有受三十二

相?者諸好亦不有,何況有欲得八十

種好者?所以者何?拘翼,須菩提者一

切諸法以寂行故,須菩提者無所有

行,爲以空行,爲無相行,爲無願行.拘

翼,是則爲須菩提行.如須菩提所行,

比菩薩摩訶薩行般若波羅蜜行,百

倍、千倍、巨億萬倍,不得爲比.何以故?

菩薩摩訶薩行般若波羅蜜者,比羅

漢、辟支佛,菩薩摩訶薩爲最上尊,除

諸如來,無有過者.是故菩薩摩訶薩

欲出諸天世閒人民上者,當行般若

波羅蜜.何以故?菩薩摩訶薩行般若

波羅蜜,出聲聞、辟支佛上,住於菩薩

地,具足佛法,逮薩云然,便得如來.」爾

時,坐中諸忉利天,以文陁羅花,而散

佛上.爾時,六千比丘整頓衣服已,從

坐起,爲佛作禮長,跪佛前.以佛威神,

諸文陁羅花,各各滿掬持,散佛上,散

花已訖,皆同時白言:「我等,世尊,當奉

妙行如諸佛所行,諸羅漢辟支佛所

不能及處.」爾時,世尊知諸比丘意,便

笑,如諸佛常法,五色光從口出,遍照

十方,還遶身三帀,從頂而入.阿難從

坐起,整衣服,先下右膝,長跪白佛言:

「佛不妄笑,願聞其意.」佛告阿難:「是六

千比丘,後當來世,劫名多樓波尼,於

彼劫中,皆當成佛,號散花如來無所

著等正覺,是諸如來國土皆等,比丘

僧數亦各各等,其佛壽命亦等,其壽

各千歲.作佛時,各各盡世雨五色花.」

佛告阿難:「是諸比丘於是壽命終,在

所生處,常當出家,爲道久久共俱,然

後乃成阿耨多羅三耶三菩.復次,阿

難,菩薩摩訶薩,欲得最妙之行者,當

行般若波羅蜜,菩薩欲爲如來者,當

行般若波羅蜜.阿難,若有善男子、善

女人,行般若波羅蜜者,當知是人從

人道中來,或從兜術天上來.當知是

人從人道中,廣聞般若波羅蜜,亦從

兜術天上,廣聞般若波羅蜜,從本聞

其中慧所致.若有善男子、善女人,聞

是深般若波羅蜜,書持受學,諷誦行

者,轉復教人,行菩薩道者,說其中事.

是善男子、善女人,當作是知如從佛

聞,亦無有異.當知是人從過去諸佛,

作善本功德以來,是善男子、善女人,

不於聲聞、辟支佛法中作功德,亦不

從聲聞所聞是般若波羅蜜.阿難,若

有善男子、善女人,聞是深般若波羅

蜜,讀誦受持,能解中義,廣宣教人,當

知是人如面見佛無異.復次,阿難,若

善男子、善女人,聞說是深般若波羅

蜜時,不驚不怖,倍復喜者,當知是人

以從過去佛所作行所致,久與善知

識相得所致.是善男子、善女人,從過

去佛作善本以來,終不失三乘之事,

以精進意,行六波羅蜜,乃至薩云然,

亦當莊事精勤,久當堅固行六波羅

蜜至薩云然,不住羅漢辟支佛地.是

故阿難.以般若波羅蜜,囑累汝阿難,

我所說諸法,除般若波羅蜜,悉亡悉

失,其過可可耳.汝持是深般若波羅

蜜,若忘失一句,捨一句亡一句,汝過

甚多.是故阿難,以是深般若波羅蜜,

囑累汝,當善持善受,善諷誦念.若有

善男子、善女人,受持般若波羅蜜,諷

誦守行者,則爲受持過去、當來、現在

諸佛之道.若有善男子、善女人,以名

華、名香、繒蓋、幢幡,用供養我者,當供

養般若波羅蜜,其有供養般若波羅

蜜者,以爲供養過去、當來、今現在諸

佛已.若有善男子、善女人,聞說深般

若波羅蜜,於中起恭敬意者,則爲供

養過去、當來今現在諸佛已.阿難,汝

若恭敬慈於我者,當恭敬慈於般若

波羅蜜.若書是般若波羅蜜時,亦當

恭敬,愼莫失一句.是故阿難,持般若

波羅蜜,囑累於汝,如我今於三界中

尊,般若波羅蜜,亦復是尊,我所囑累

大有餘事耳.我今持以般若波羅蜜,

囑累汝.是故阿難,當宣語諸天龍、神、

諸世閒人,普令聞知.諸不欲捨如來

三寶者,不欲棄去、來、今佛道者,愼莫

棄捨般若波羅蜜,是者則我道之法

御.若有善男子、善女人,受持般若波

羅蜜,諷誦讀習念守行者,轉復教人,

演其中義,分別解說者,是人疾得阿

耨多羅三耶三菩,得薩云然不久.何

以故?阿難,諸佛如來道者,皆出般若

波羅蜜中,諸去、來、今佛皆從般若波

羅蜜中出.是故阿難,菩薩欲得般若

波羅蜜者,當學六波羅蜜.何以故?阿

難,六波羅蜜者,菩薩之母,生諸菩薩

故,諸學六波羅蜜者,皆當於中成阿

耨多羅三耶三菩.是故阿難,持六波

羅蜜,倍囑累汝.六波羅蜜者是諸如

來無所著等正覺之法藏.六波羅蜜

者,無盡之藏,諸去、來、今佛轉法輪,教

化衆生者,皆以六波羅蜜爲藏,諸去、

來、今佛,皆於六波羅蜜中,學成阿耨

多羅三耶三菩,諸去、來、今佛諸弟子,

皆學六波羅蜜,而般泥洹.甫當般泥

洹者,亦當學是六波羅蜜.阿難,汝若

教三千大千剎土中,爲弟子者說法,

皆令成就得阿羅漢,雖有是教,未爲

我弟子之教.不如以般若波羅蜜一

句,如法教菩薩,令學是,則爲我弟子

之教.阿難,我屬所說三千大千國土,

教滿中人,皆令得羅漢行,行六波羅

蜜,所作功德寧爲多不?」阿難言:「甚多,

世尊.」佛言:「阿難,不如我弟子說般若

波羅蜜,一日教諸菩薩,若不能一日

日中可,不能至日中食時可,不能至

食時彈指頃,其福勝度爾所羅漢.所

以者何一菩薩之德出過一切諸羅

漢、辟支佛上.何以故?是菩薩自欲成

阿耨多羅三耶三菩,復勸助安慰一

切衆生,復欲令成阿耨多羅三耶三

菩.阿難,行六波羅蜜、三十七品至薩

云然,增益功德,成阿耨多羅三耶三

菩,終不中還,說是般若波羅蜜時,四

輩弟子及諸天龍、阿須倫、犍沓和、甄

陁羅、摩睺勒,爾時,佛於是大衆之中,

而現神足變化,令是會者大衆,皆見

阿閦如來彼大衆圍遶,而爲說法.衆

大會譬如大海,皆是羅漢,諸漏已盡,

無復塵垢,皆得自在,意已得脫,已出

解慧,悉捨重擔,衆事已辦.譬如大龍

所應已逮,習緖已訖,得等解脫,已度

諸願,彼會羅漢德,皆如是.及諸菩薩

摩訶薩數不可計,其德巍巍,不可稱

量.佛攝神足已,忽然不現.」佛告阿難:

「諸法如是不可眼見,諸法無對,法法

無等,法法不相見,法法不相知,如今

諸衆不見阿閦如來,彼佛國土,亦不

與眼作對故,諸法亦如是亦無對,法

法不相知,不相見故.阿難,法亦不知,

亦不見,諸法無所作.何以故?諸法空

不可捉,諸法不可思議,諸法無有念.

譬如幻士,亦無所覺,用不要無堅固.

菩薩摩訶薩如是行者,爲行般若波

羅蜜,於諸法無所入.阿難,菩薩如是

學者,爲學般若波羅蜜,欲逮諸波羅

蜜者,當學般若波羅蜜.如是學者,最

尊最上,出諸辯之上,無蓋之蓋,爲世

覆蓋,無所歸者,能爲作歸.佛以是學,

能以右手,擧此三千大千剎土,復還

故處,一切衆生無覺知想.所以者何?

是般若波羅蜜,諸去、來、今佛,皆於中

學成,去、來、今佛,無㝵諸慧.阿難,是般

若波羅蜜學,於諸學中,最尊最上,過

諸辯上.欲平相般若波羅蜜者,欲得

虛空邊際.何以故?般若波羅蜜,不可

平相.阿難,我初不說般若波羅蜜限,

身體有數,句體爲有數,義解爲有數,

般若波羅蜜者無有限數.」阿難白佛

言:「世尊,何以故,般若波羅蜜無有限

數?」佛告阿難:「般若波羅蜜不可盡故,

無有限,般若波羅蜜寂故故,無有限.

過去、當來、今現在諸如來無所著等

正覺、皆從是般若波羅蜜中學成,亦

不能盡般若波羅蜜.是故阿難,般若

波羅蜜,不可盡,亦無能盡者,亦非盡

者.若有人言:「我能盡般若波羅蜜者,爲

欲盡虛空.」.阿難,當知六波羅蜜不可

盡,亦不盡,亦無能盡者.乃至薩云然,

亦不可盡,無能盡者,亦無有盡,是法

亦無有生.尚無有生,云何有盡?」於是

世尊以廣長舌相障面,告阿難言:「持

是般若波羅蜜,於四輩中,廣宣廣說,

廣分別解說,廣演其事,令分明.所以

者何?是般若波羅蜜中,廣出諸法故.

三乘學者,皆當於中,隨其所應,而得

學成阿難,是深般若波羅蜜者,是諸

法之藏,一切諸字皆來入中.是般若

波羅蜜者,皆是諸陁羅尼之門,諸菩

薩欲學陁羅尼者,當學般若波羅蜜,

諸有菩薩得陁羅尼者,悉爲摠持諸

法之辯才,般若波羅蜜者,是去、來、今

佛法之所.是故我告語一切,其有受

持般若波羅蜜,諷誦學者,則爲摠持

去、來、今佛之道.阿難,我今爲汝說般

若波羅蜜行,汝持般若波羅蜜者,則

爲摠持一切諸法.」

摩訶般若波羅蜜無盡品第六十八

是時,須菩提意念言:諸佛之道大爲

甚深,我寧可問世尊.於是,須菩提白

佛言:「世尊,般若波羅蜜,云何不可盡?」

世尊報言:「如虛空不可盡,是故般若

波羅蜜不可盡.」須菩提白佛言:「世尊,

菩薩當云何入般若波羅蜜中?」佛言:

「如五陰不可盡,菩薩當作是入;如六

波羅蜜不可盡,菩薩當作是入;乃至

薩云然不可盡,菩薩當作是入般若

波羅蜜復次須菩提癡如虛空不可

盡,菩薩當作是入;所作行如虛空,不

可盡,當作是入;識如虛空,不可盡,當

作是入;名色如虛空,不可盡,當作是

入;六衰如虛空,不可盡,當作是入;覺

如虛空,不可盡,當作是入;愛如虛空,

不可盡,當作是入;有如虛空,不可盡,

當作是入;生如虛空,不可盡,當作是

入;老、病、死、憂、悲、勤、苦如虛空,不可盡,

當作是入.須菩提,菩薩摩訶薩當作

是入般若波羅蜜中.菩薩摩訶薩於

十二緣起,作是觀者,爲捨癡際,爲應

無所入.菩薩作是觀十二緣起法者,

則爲得坐道場,作是觀者,便得薩云

然.須菩提,若有菩薩,知虛空不可盡

事,爲行般若波羅蜜,觀十二緣起者,

終不墮羅漢、辟支佛地,便得三耶三

佛地.須菩提,諸有善男子、善女人,行

菩薩道,而轉還者,皆以無有般若波

羅蜜念故,不知行般若波羅蜜故,不

知十二緣起如虛空故、不知漚和拘

舍羅故.以是故,於阿耨多羅三耶三

佛,而轉還.復次,須菩提,諸有菩薩不

轉還者,皆以漚和拘舍羅,入般若波

羅蜜中,知虛空不可盡,作是入般若

波羅蜜故.須菩提,菩薩摩訶薩,作如

是觀十二緣起,不見有法無因緣而

生者,不見有法有常常生而不滅者,

不見有法無不偶者,亦不見衆生,亦

不見有我、人、壽命,亦不見有知見者,

亦不見無常,亦不見吾我,亦不見淨,

亦不見不淨.須菩提,菩薩摩訶薩,行

般若波羅蜜,當作是觀十二緣起.須

菩提,菩薩摩訶薩,行般若波羅蜜,爾

時,不見五陰有常有無常,有苦有樂,

有我無我,有淨無淨.乃至薩云然,亦

不見法有常無常,有苦有樂,有我無

我.有淨無淨.須菩提,菩薩摩訶薩,行

般若波羅蜜時,亦不見有法可持見

般若波羅蜜者,乃至于道,亦不見有

法可持見道者.須菩提,菩薩摩訶薩,

作是行般若波羅蜜者,於諸法無所

倚.須菩提,菩薩摩訶薩,行般若波羅

蜜無所倚持時,魔波旬愁憂不樂,譬

如士夫新喪父母.」須菩提白佛言:「世

尊,獨是閒魔愁憂耶?三千大千剎土

中魔復愁憂乎?」佛言:「三千大千剎土

中魔,皆大愁毒,各在其處不能自安.

菩薩摩訶薩,作是行時,諸天及魔不

能得其便.須菩提,菩薩欲得阿耨多

羅三耶三佛者,當行般若波羅蜜,菩

薩學般若波羅蜜者,則爲具足諸波

羅蜜.」須菩提白佛言:「世尊,菩薩云何

具足六波羅蜜念?」佛告須菩提言:「菩

薩行六波羅蜜所可作,爲薩云然念

行,是爲菩薩摩訶薩行六波羅蜜.」

摩訶般若波羅蜜六度相攝品第六十九

於是須菩提白佛言:「菩薩云何行檀

波羅蜜,而攝尸波羅蜜?」佛言:「菩薩布

施,求薩云然者,身、口、意常以三事淨

施衆生,是爲菩薩布施攝取尸波羅

蜜.」須菩提白佛言:「菩薩云何布施攝

羼波羅蜜?」佛言:「菩薩布施時,受者逆

罵詈,輕易麤言加之,亦無恚恨之意

向也.是爲菩薩布施攝羼波羅蜜.」「云

何菩薩布施攝惟逮波羅蜜?」佛言:「菩

薩布施時,受者罵之,亦復輕易,菩薩

持意,倍欲布施,無所愛惜,常自念言:

我常當布施,不可廢忘須臾之閒,常

開意施與不須,人來有所索者,爾乃

與之,常索受者,不問遠近.是爲菩薩

布施攝惟逮波羅蜜.」「云何菩薩布施

攝禪波羅蜜?佛言:「菩薩布施時,求薩

云然,其意不亂,不求羅漢、辟支佛道.

是爲菩薩布施攝禪波羅蜜.」「云何菩

薩布施攝般若波羅蜜?」佛言:「菩薩布

施時,意常念言:「我所布施,如幻如夢,

雖有布施,不見衆生有增有減,亦不

見有得我物者.亦不見不得者.」.是爲

菩薩行檀波羅蜜,攝取般若波羅蜜.」

須菩提白佛言:「世尊,云何菩薩摩訶

薩住尸波羅蜜,攝取五波羅蜜?」佛告

須菩提:「菩薩摩訶薩戒身、口、意,以戒

不㧗羅漢辟支佛地,自住於戒,不害

衆生命,不犯不與取,不犯梵行,不犯

十戒,住戒布施,隨人所持戒布施,皆

與衆生共發羼提波羅蜜.佛言:「菩薩

行戒,若有人來,節節解剝,其意亦無

起恨,不瞋不恚,倍歡喜言:我爲得大

利人來節節解我.是爲菩薩住戒,攝

取羼提波羅蜜.」「云何菩薩行戒,攝取

惟逮波羅蜜?」佛言:「菩薩行戒時,身、口、

意不懈怠,常作念言:「從生死中,拔諸

衆生,立甘露地.是爲菩薩住戒,攝取

惟逮波羅蜜.」「云何菩薩行戒,攝取禪

波羅蜜?」佛言:「菩薩行戒,從第一禪至

第四禪,不倚二地,意常念言:「我住於

禪,當度衆生.」.是爲菩薩住戒、攝取禪

波羅蜜.」「云何菩薩行戒,攝取般若波

羅蜜?」佛言:「菩薩行戒,亦不見法有所

住止,不見法有以無,不見法過於如

者.以般若波羅蜜、漚和拘舍羅,不墮

二地.須菩提,是爲菩薩住尸波羅蜜,

攝取般若波羅蜜.」須菩提白佛言:「世

尊,云何菩薩行羼波羅蜜,攝取檀波

羅蜜?」佛言:「菩薩行忍從初發意,至于

道場,一切衆生罵詈輕易,節節支解,

菩薩以住於忍地者,意常念言:「雖人

不取,我當布施,不廢須臾.持是功德,

與衆生共發阿耨多羅三耶三菩.」.雖

作是願,不住二處.何等二處?無有願

相,無有作相,是爲菩薩住忍,攝取檀

波羅蜜.」云何菩薩住忍,攝取尸波羅

蜜?」佛言:「菩薩行忍從初發意,坐于道

場,初不犯十惡,從殺生至邪見,不犯

十事,奉行十善,意不想念二地.持是

功德,願與衆生,共發阿耨多羅三耶

三菩,於三乘意,適無所著.是爲菩薩

住忍,攝取尸波羅蜜.」「云何菩薩行忍,

攝取惟逮波羅蜜?」佛言:「菩薩行忍,起

精進意言:「我當去是百千兪旬,或百

千剎土,或無數剎,若有一人,不持戒

者,我當教令持隨其所應,以三乘法,

而度脫之.持是功德,與衆生共發阿

耨多羅三耶三菩.」.是爲菩薩住忍,攝

取惟逮波羅蜜.」「云何菩薩行忍,攝取

禪波羅蜜?」佛言:「菩薩行忍,從第一禪,

至于四禪,所起善意,持是善意,發阿

耨多羅三耶三菩,所念意如無禪,亦

無禪者.是爲菩薩住忍,攝取禪波羅

蜜.」「云何菩薩行忍,攝取般若波羅蜜!」

佛言:「菩薩行忍,從初發意,至于道場,

觀諸法寂,觀諸法淨,觀諸法盡,以淨

法爲證.坐道場已,逮薩云然,起便轉

法輪.是爲菩薩住忍,攝取般若波羅

蜜.須菩提,菩薩所攝取,如不取,如不

捨.」須菩提白佛言:「世尊,云何菩薩行

惟逮波羅蜜,攝取檀波羅蜜?」佛言:「菩

薩精進,從初發意,至于道場,於其中

閒,身、口、意、行無有須臾食息懈廢,持

是不懈之意,我當成阿耨多羅三耶

三菩,不得不成住於精進,爲衆生故,

過百千兪旬,從一佛土,至一佛國,過

百千剎,爲一切人故,假令一人未得

度者,欲安此人,以三乘法,而度脫之,

亦不見人有得度者,若無有一人能

行佛、菩薩道者,當以辟支佛事教之,

若無有行辟支佛事者,當以十善事

教之,趣得一人,使入道,檢持是法,施

衆生已,復以具足所有布施,持是功

德與衆生共爲阿耨多羅三耶三菩,

不爲二地.是爲菩薩住於精進,攝取

檀波羅蜜.」「云何菩薩精進,攝取尸波

羅蜜?」佛言:「菩薩精進,從初發意,至坐道

場,自奉十善,勸人令行,見行十善者,代

其歡喜,住於戒中,不願三界之樂,亦

不願二地.持是功德,與衆生共爲阿

耨多羅三耶三菩,所爲無有三念,於

去、來、今不見有作者.是爲菩薩住於

精進,攝取尸波羅蜜.」「云何菩薩精進,

攝取羼波羅蜜?」佛言:「菩薩精進,從初

發意,至于道場,若人非人來取,菩薩

節節支解,作意念言:「誰割我者,劫者

是誰?」但念言:「我得大利,我爲衆生,故

受是身,今此衆生自來取去,夫爲法

御之者,倍當歡喜,不當有起,持是功

德,共與衆生,爲阿耨多羅三耶三菩,

不爲二地.」.是爲菩薩住於精進,攝取

羼波羅蜜.」「云何菩薩精進,攝取禪波

羅蜜?」佛言:「菩薩精進,從第一禪,至于

四禪,四等、四無形禪,亦不斷,亦不著.

所生之處,但欲救濟衆生,以六度之

法,度脫衆生,往見諸佛,從一佛剎,至

一佛剎,禮敬供養,殖諸善本.是爲菩

薩住於精進,攝取禪波羅蜜.」「云何菩

薩精進,攝取般若波羅蜜?」佛言:「菩薩

精進,不見五波羅蜜,亦不以相見亦

不以事見,亦不見三十七品.乃至薩

云然,亦無所見,亦不見諸法,亦不以

事見,亦不以相見,亦不爲法作巢窟,

所語如所作,亦無有二.是爲菩薩住

於精進,攝取般若波羅蜜.」須菩提白

佛言:「世尊,云何菩薩行禪波羅蜜,攝

取檀波羅蜜?」佛言:「菩薩行四禪、四等

四無形禪,不以亂意,住於諸禪,常行

二施,法施、財施.自行二施,復勸助人,

令行二施,常讚歎二施之德,見人二

施,常讚歎之,代其歡喜.持是功德,共

與衆生,爲阿耨多羅三耶三菩,不爲

二地.是爲菩薩住禪,攝取檀波羅蜜.」

「云何菩薩行禪,攝取尸波羅蜜?」佛言:

菩薩行禪,不生婬、怒癡意,亦不生有

所害意,但生薩云然行意.持是功德,

共與衆生,爲阿耨多羅三耶三菩,不

爲二地.是爲菩薩住禪波羅蜜,攝取

尸波羅蜜.」「云何菩薩行禪,攝取羼波

羅蜜?」佛言:「菩薩行禪,觀色如聚沫,觀

痛如泡,觀想如野馬,觀所作行如芭

蕉,觀識如幻.作是觀已,於五陰,作無

堅固不要想.作是觀已,念言:「是中誰

有割剝我者,爲是誰,色誰,痛誰,想誰,

行誰,識誰?」.作是觀已,復自念言:「旣罵

詈麤言輕易之,意亦不起恚,尚無起

者,誰有罵者?是爲菩薩住禪,攝取羼

波羅蜜.」「云何菩薩行禪,攝取惟逮波

羅蜜?」佛言:「菩薩以四禪趣禪,趣禪之

德,便得無量之變化,以天耳徹聞二

聲,意如衆生念,自識無數生死之事.

以天眼,見衆生所得報應,隨行善惡,

住五神通,從一佛國,至一佛國,禮敬

供養,殖諸善本,淨佛國土,教化衆生.

持是功德,共與衆生,爲阿耨多羅三

耶三菩,不爲二地.是爲菩薩住禪,攝

取惟逮波羅蜜.」「云何菩薩住禪波羅

蜜,攝取般若波羅蜜?佛言:「菩薩行禪

不有五陰、六波羅蜜,亦不有三十七

品,至薩云然及有爲、無爲性,無所有,

亦無所作,雖無所作,亦不生滅.所以者

何?有佛無佛,法性常如故,亦不生,亦

不滅,但有薩云然念,應薩云然行.須

菩提,是爲菩薩行禪波羅蜜,攝取般

若波羅蜜.」須菩提白佛言:「世尊,云何

菩薩行般若波羅蜜,攝取檀波羅蜜?」

佛告須菩提:「菩薩行般若波羅蜜,自

於內空,不有內空;於外空,亦不有外

空;自於內外空,亦不有內外空;空空

大空第一最空有爲空無爲空亦不

有空,亦不見至竟無底空行性空,一

切諸法自空.菩薩摩訶薩,住此十四

空已,亦不見五陰空,以不空,亦不知,

亦不有;亦不見三十七品空,以不空,

亦不知,亦不有;乃至于道,亦不見空,

以不空,亦不見.有爲無爲之性空,以

不空,亦不知,亦不見.菩薩摩訶薩行

般若波羅蜜,所作布施,人中、天上所

有所可布施,皆悉見空,受者與者,皆

亦空,觀貪嫉之意,初不能得其便.所

以者何?菩薩行般若波羅蜜,無有分

別若干念故.從初發意,至坐道場,貪

嫉之意不生,亦如如來無所著等正

覺無貪嫉意也.是故菩薩行般若

波羅蜜,無貪嫉之意.菩薩摩訶薩所

可尊者,則般若波羅蜜是.是爲菩薩

住於般若波羅蜜,攝取檀波羅蜜.」「云

何菩薩行般若波羅蜜,攝取尸波羅

蜜?」佛言:「菩薩行般若波羅蜜,二地之

意不能得其便.所以者何?無羅漢、辟

支佛意故,索作二地意,亦不可得.從

初發意,至坐道場,常住十善,復勸進

人,使行十善,見人行者,亦讚歎之,代

其歡喜.持是戒意,不㧗諸法,亦不㧗

二地,何況其餘?是爲菩薩住般若波

羅蜜,攝取尸波羅蜜.」「云何菩薩行般

若波羅蜜,攝取羼波羅蜜?」佛言:「菩薩

行般若波羅蜜,便生順忍念言:「諸法

亦無生者,亦無滅者,亦無生死,亦無

罵者,亦無割者,亦無剝者,亦無撾捶,

亦無縛者.」.從初發意,至坐道場,一切

衆生若撾若割刀杖支解,意生念言:

「哀哉!諸法之法何所罵者,何所撾者,

何所剝者?」.是爲菩薩住般若波羅蜜,

攝取羼波羅蜜.」「云何菩薩行般若波

羅蜜,攝取惟逮波羅蜜?」佛言:「菩薩行

般若波羅蜜,爲衆生說法,安立衆生

於六波羅蜜,立於三十七品,立於三

乘之法,立於阿耨多羅三耶三菩.安

立衆生,如不立於有爲無爲之法.是

爲菩薩住般若波羅蜜,攝取惟逮波

羅蜜.」「云何菩薩行般若波羅蜜,攝取

禪波羅蜜?」佛言:「菩薩行般若波羅蜜,

除如來三昧,餘二地三昧、菩薩三昧,

皆悉能行.於八惟、無禪、九次第禪,能

逆順行三昧已竟,於是三昧起,便入

師子奮迅三昧.何等爲師子奮迅三

昧?」佛言:「悉摠持四禪、無形禪、解脫禪、

九次第禪,悉能逆順,入諸三昧,於師

子奮迅三昧起便入滿法闍<丹本佉闇>三昧逮

諸法等.須菩提,是爲菩薩摩訶薩住

於般若波羅蜜,攝取禪波羅蜜.」

放光般若經卷第十五

丁酉歲高麗國大藏都監奉

勅彫造

放光般若經卷第十六 重

西晉于闐國三藏無羅叉奉 詔譯

摩訶般若波羅蜜漚和品第七十

爾時,須菩提白佛言:「唯世尊,菩薩摩

訶薩發意以來,爲幾時能具足,行漚

和拘舍羅乃如是?」佛告須菩提:「是菩

薩摩訶薩發意以來,不可計阿僧祇

劫.」須菩提言:「世尊,能行漚和拘舍羅

菩薩摩訶薩者,爲供事幾佛?」佛告須

菩提:「是菩薩已供事如恒邊沙佛以

來,乃能逮得是漚和拘舍羅.」須菩提

言:「世尊,是菩薩作何等功德,乃能具

足漚和拘舍羅?」佛言:「菩薩所作功德,

常具足六波羅蜜,於施、於戒、於忍、於

進、於禪、於智,於六德中,無有不具足

者.以是故,能行漚和拘舍羅.」須菩提

言:「世尊,甚奇甚特.是菩薩所作功德,

不可計量,乃能逮是漚和拘舍羅.」佛

言:「如是如是.須菩提,甚可奇特.乃能具

足漚和拘舍羅.譬如日月宮殿,周流

四域,能有所益.般若波羅蜜亦復如

是,遍入五波羅蜜中,多所饒益,五波

羅蜜因般若波羅蜜,而得名字,離般

若波羅蜜者,亦不得五波羅蜜之名

字.譬如轉輪聖王,無七寶者,亦不得

爲轉輪聖王之名.五波羅蜜離般若

波羅蜜者,亦無有名字.譬如無夫之

婦,無不陵易者.五波羅蜜離般若波

羅蜜,魔及魔天,無不欲嬈者.五波羅

蜜不離般若波羅蜜者,魔及魔天無

能得其便者.譬如郡國有勇健之士,

參知五兵,器仗具足,常在其處者,鄰

國怨敵,不敢侵近.五波羅蜜不離般

若波羅蜜者,諸魔、魔天若陁羅人,

陁羅者,晉言獄侍主殺人者,若頑

很之人抵突之,人詐稱菩薩人,是輩

之人無能得其便者.譬如轉輪聖王,

治於世閒,諸粟散小王隨其教令,無

敢違者,皆悉隨.從五波羅蜜,得般若

波羅蜜者,便至薩云若.譬如百川千

流皆入於恒,已俱入大海.般若波羅

蜜者,攝取五波羅蜜,亦復如是,般若

波羅蜜者,譬如人之右手,無事不爲,

五波羅蜜者,如人左手,佐助右手.譬

如衆流恒水江河,悉入大海,合爲一

味.五波羅蜜與般若波羅蜜,俱入薩

云若,合爲一法,亦復如是.譬如轉輪

聖王將四種兵,聖王出時,紫金輪轉,

常在前導.若聖王意欲得寶時,輪則

爲住,聖王取寶畢竟,有所施與,其事

訖竟,輪爾乃去,若衆人未遍不足,輪

不爲轉.般若波羅蜜導五波羅蜜,至

薩云若,終不動轉.譬如轉輪聖王所

有七寶,三寶常導在前.一者金輪,二

者主兵臣,三者主藏臣.般若波羅蜜

常導五波羅蜜,至薩云若,住般若波

羅蜜,亦不念言:「五波羅蜜常隨從我,

檀波羅蜜、尸波羅蜜、羼波羅蜜、惟逮

波羅蜜、禪波羅蜜.」,亦不作念:「我當隨

從般若波羅蜜.」.何以故?自空無所能

作,無所能爲,如熱時之焰.」須菩提白

佛言:「世尊,云何諸法空,云何菩薩行

六波羅蜜,逮得阿耨多羅三耶三菩?」

佛報言:「菩薩行六波羅蜜,意念言:「以

三界衆生,皆著四顚倒,當以漚和拘

舍羅,而度脫之.我當爲衆生故,行六

波羅蜜,爲衆生故,捨意所作,內外所

有布施.」.布施時,念言:「我無所一施.何

以故?所有財物及身,會當壞故.」.菩薩

作是觀者,便具足檀波羅蜜.爲衆生

故,不聽惡戒,我亦不應犯十惡事,我

亦不應墮於二地.菩薩作是觀,便具

足尸波羅蜜.爲衆生故,意常不恚亂,

是爲菩薩具足羼波羅蜜;爲衆生故,

至阿耨多羅三耶三菩,終不懈怠,是

爲菩薩具足惟逮波羅蜜;爲衆生故,

至阿耨多羅三耶三菩,終不亂意,是

爲菩薩具足禪波羅蜜;爲衆生故,至

阿耨多羅三耶三菩,初不離於智慧,

是爲菩薩具足般若波羅蜜.何以故?

不可以異法,度脫衆生,唯當以智慧

之事,度脫衆生耳.以是故,菩薩當習

行般若波羅蜜.」須菩提白佛言:「世尊,

若諸波羅蜜無有差特者,云何般若

波羅蜜,於五波羅蜜中,最尊最勝?」佛

言:「如是如是.諸波羅蜜無有差別.雖

無差別者,要五波羅蜜從般若波羅

蜜,而得名字,因般若波羅蜜故,五波

羅蜜各得名字.須菩提,譬如須彌山

若干種雜色,至須彌山者,皆與須彌

山同色,無復別異.五波羅蜜因般若

波羅蜜,而得名字,入薩云然與般若

波羅蜜合,亦無差特.以入般若波羅

蜜,亦無若干字,亦無檀之名字,亦無

尸羼惟逮禪,亦無是名.何以故?諸波

羅蜜亦無有形故.以是無有差別.」須

菩提白佛言:「世尊,所逮至處,無有差

特,云何般若波羅蜜,於五波羅蜜中,

最尊最上?」佛言:「如是,所逮至處,無有

差別,以世俗生死故,知有六波羅蜜

爲世俗施耳,而衆生不知,亦不起滅,

亦不生死,衆生及諸法,無有邊際,亦

無底.是故須菩提,般若波羅蜜,於五

波羅蜜,而最上尊.譬如閻浮提衆母

人中,玉女寶最第一,般若波羅蜜,於

諸波羅蜜中最上.」須菩提言:「世尊,是

誰之威神,令般若波羅蜜,於五波羅

蜜中,爲最尊上?」佛告須菩提:「以般若

波羅蜜,摠持諸善功德之法,以無處

所住於薩云若.」須菩提言:「世尊,般若

波羅蜜頗有所取,有所捨耶?」佛言:「般

若波羅蜜於諸法,無所取,亦無所放.

何以故?諸法亦無所持,亦無所放.」「世

尊,般若波羅蜜,不持何法,不捨何法?」

佛言:「般若波羅蜜亦不取五陰,亦不

捨五陰.及三十七品,乃至于道,亦不

取亦不捨.」「世尊,云何不取五陰,亦不

取道?」佛言:「不念五陰,亦不念道.是故

無所取.」須菩提言:「世尊,是事云何不

念五陰,乃至于道,亦復不念,云何當

得增益功德若不增益功德,云何得

具足諸波羅蜜若不具足諸波羅蜜,

云何逮薩云若?」佛告須菩提:「以不念

五陰,以不念薩云若故,便得增益功

德,逮得薩云然.何以故?以不念五陰,

以不念道,以是故便逮得道.」「世尊,何

以故,不念五陰,不念道?」佛言:「以念故,

便著欲界、形界、無形界,以無所念故,

便得無所著.是故菩薩行般若波羅

蜜,亦無所近,亦無所著.」「世尊,菩薩行

般若波羅蜜,如是爲無所住.」佛言:「如

是菩薩作如是行般若波羅蜜者,亦

不住於五陰,亦不住薩云若.」「世尊,何

以故不住?」佛言:「以無所入故不住.何

以故?亦不見法有所住,有所入者.菩

薩行般若波羅蜜,無所入,便應無所

住.菩薩作是住,作是行,則爲行般若波

羅蜜則爲住般若波羅蜜.若有言我

行般若波羅蜜,我念般若波羅蜜者,

則爲遠離般若波羅蜜.已以遠離般

若波羅蜜者,則爲遠離五波羅蜜則

爲遠離薩云若已.何以故?般若波羅

蜜無所入,亦無有能入般若波羅蜜

者.何以故?無有形可入處故.若菩薩

於般若波羅蜜,有知者,則爲已墮,於

般若波羅蜜墮者,則爲於諸法已墮.

若復作念,般若波羅蜜受持五波羅

蜜,幷使持薩云若者,則復爲已墮,爲

不行般若波羅蜜,不能成阿耨多羅

三耶三菩.若復生念言,於是般若波

羅蜜中,受阿耨多羅三耶三菩記莂

者,則復已墮,於般若波羅蜜墮者,不

得阿耨多羅三耶三菩.若復作念,我

當因般若波羅蜜,行五波羅蜜,行於

大慈,則復爲墮,墮者亦不能成五波

羅蜜,亦不能成大慈.若復作念,如諸

如來於諸法,無受無所行,自然得逮

覺,持是教授衆生,則復爲墮.所以者

何?如來者,於諸法無所逮覺.是故不

處法.何況有法可逮覺者?是者不然.」

須菩提白佛言:「菩薩當云何行般若

波羅蜜,而無是瑕隙?」佛告須菩提:「菩

薩行般若波羅蜜者,當念言:是諸法

無所有,無所有法中,法無所取,亦無

所逮覺.如是行者,爲行般若波羅蜜.

若欲入無所有法者,則離般若波羅

蜜.何以故?般若波羅蜜無所入,亦無

有入者.」須菩提言:「世尊,若般若波羅

蜜不離般若波羅蜜,檀波羅蜜不離

檀波羅蜜,乃至薩云若不離薩云若.

若不離,云何入般若波羅蜜,乃至薩

云若,云何有入?」佛言:「菩薩行般若波

羅蜜,亦不入五陰,亦不㧗五陰,亦不

非五陰.乃至薩云若,亦復如是,亦不

言五陰有常無常,有苦有樂,有我無

我,有空有寂,乃至薩云若,亦復如是,

有常無常,苦樂吾我空寂.是法亦不

入有形,亦不入無形.須菩提,菩薩行

六波羅蜜,行薩云若,譬如轉輪聖王

出時,四種兵皆隨從,五波羅蜜皆隨

從般若波羅蜜,至薩云若住.譬如善

御駕駟,初不失轍,般若波羅蜜御五

波羅蜜,順至薩云若.」須菩提白佛言:

「何等是菩薩道,何等是非道?」佛報言:

「聲聞、辟支佛道,非菩薩道,薩云若者,

是菩薩道.」須菩提白佛言:「世尊,般若

波羅蜜者,爲諸菩薩,興大事也,乃能

分別是道、非道?」佛言:「如須菩提所說,

般若波羅蜜者,爲不可計阿僧祇衆

生興,雖讚歎行事,不受五陰,亦不受

二地.般若波羅蜜者,衆生之御,御衆

生,令至薩云若,不與二地作御.是故

般若波羅蜜,於諸法,無所生,無所滅,

以法性等故.」須菩提白佛言:「世尊,若

般若波羅蜜不生諸法,亦不滅諸法,

菩薩云何行六波羅蜜?」佛言:「因薩云

若故,念六波羅蜜.持是功德,與衆生,

共爲阿耨多羅三耶三菩.菩薩持是

功德,求阿耨多羅三耶三菩,便具足

六波羅蜜,念菩薩所行慈,則爲薩云

然.菩薩有離六波羅蜜者,則爲離薩

云然.以是故,菩薩欲得阿耨多羅三

耶三菩者,當學六波羅蜜,具足諸善

功德,乃逮薩云若.是故菩薩當、行六

波羅蜜.」「世尊,菩薩云何習六波羅蜜?」

佛言:「菩薩當作是觀,五陰不習,亦不

不習,乃至薩云若亦復如是.菩薩當

作是習六波羅蜜.復次,須菩提,菩薩

不習住於五陰,乃至薩云若,亦不習

住何以故?五陰及薩云若無所住故.

菩薩欲成阿耨多羅三耶三菩,當

習無所住.須菩提,譬如士夫,欲得甘

果,便種果樹,深埋栽根,隨時漑灌,令

得潤澤,萌牙得生,便有枝葉、花實,而

得食之.菩薩欲得阿耨多羅三耶三

菩者,當學六波羅蜜,以六波羅蜜,攝

取衆生,度脫衆生.是故須菩提,菩薩

欲獨步於三界,欲淨佛土,欲坐道場

者,欲轉法輪者,當學六波羅蜜.」須菩

提白佛言:「世尊,當學般若波羅蜜耶?」

佛言:「如是當學.」佛言:「欲於諸法中自

在,當學般若波羅蜜.何以故?般若波

羅蜜,於諸法中獨步故,般若波羅蜜

者,諸法之面.譬如大海爲萬川四流

作面,諸欲學薩云若,當學般若波羅

蜜.是故菩薩當學六波羅蜜,當學薩

云若.譬如善射之人,執持弓箭,不畏

怨敵.菩薩行般若波羅蜜,不畏魔及

魔天.是故菩薩欲得阿耨多羅三耶

三菩者,當學般若波羅蜜,有行般若

波羅蜜者,過去、當來、今現在諸佛,皆

悉念之.」須菩提白佛言:「世尊,云何菩

薩行六波羅蜜,爲諸佛所念?」佛言:「所

念不有六波羅蜜故,念不有薩云若

故.念作是住者,爲諸佛所念.復次,須

菩提,亦不以五陰故念,不以乃至薩

云若故念.」須菩提言:「世尊,菩薩所學

甚多,如無所學.」佛言:「如是多有所學,

亦無所學.何以故?不見有法、菩薩當

可學者.」須菩提言:「世尊所說法,多少

菩薩皆當受行,菩薩欲得阿耨多羅

三耶三菩者,六波羅蜜事,若多若少,

皆當受行,當堅持,常當觀念,令意不

轉.菩薩於六波羅蜜,皆當盡學,於諸

法多者少者,亦當盡學知.」須菩提言:

「世尊,云何諸法多少,盡當知諸法?」佛

言:「五陰如、薩云若如,以知五陰及薩

云然如者,便知得諸法多少.」「世尊,云

何得知五陰如薩云若如,亦不知生,

亦不知滅,亦不知耗,常住不變?」佛言:

「觀眞際故,便知諸法多少.」「世尊,云何

爲觀眞際?」佛言:「眞際者非際.菩薩於

非際學,便知諸法多少;以知法性,便

知諸法多少;知色性、法性無有斷絕,

便知諸法多少須菩提言世尊云何

知諸法多少?」佛言:「諸法不偶,非不偶.」

「世尊,何等法不偶、非不偶?」佛言:「五陰

不合,亦不不合,乃至有爲性、無爲性,

亦不合,亦不不合.所以者何?是法亦

無形可得合者非不合者,何以故?所

有者,皆無所有,亦不合,亦不散,當作

是知諸法.」須菩提言:「世尊,菩薩從初

發意,至于十住,皆當作是學,計校然

後,皆知諸法多少.菩薩利根者所入,

非鈍根者所入,非中閒者所入,非多

少者所入.欲學入是御者,非懈怠者

所入,非悕望者所入,是精進者所入,

强識者所入,是阿惟越致逮薩云若

者所入,受六波羅蜜所教,便入薩云

若.菩薩行般若波羅蜜者,若魔事起,

能覺能滅,欲得漚和拘舍羅者,當學

般若波羅蜜.菩薩行般若波羅蜜時,

若念若入時,十方現在諸佛,皆念是

菩薩,去、來、今諸佛,皆於般若波羅蜜

中出生,菩薩行般若波羅蜜.當作是

念:去、來、今諸佛所逮法,我亦當逮.菩

薩行般若波羅蜜者,當作是習,如是

習者,疾得阿耨多羅三耶三菩.是故

菩薩不當離薩云若念,大千剎土,其

中衆生,皆教令行六波羅蜜,盡令得

須陁洹及羅漢至辟支佛,不如是菩

薩,行般若波羅蜜,如彈指頃.何以故?

五波羅蜜須陁洹及羅漢、辟支佛道,

皆於中出生故.諸去、來、今諸佛.皆亦

於中出生,一恒邊沙其中衆生,悉教

令布施,至聲聞、辟支佛,不如菩薩念

般若波羅蜜,應薩云若,念般若波羅

蜜,應薩云若,念一日至百日,若至百

劫.何以故?用諸如來,皆於中出,立於

檀教及羅漢、辟支佛教故.若有菩薩

如般若波羅蜜教住,當知是如來所

念阿惟越致菩薩,當知是菩薩已行

六波羅蜜,已逮漚和拘舍羅,已供事

若干佛,已得眞知識,已得具足十八

空,已成四無㝵慧,已得六通,已住童

男淸淨之行,滿足諸願.當知是菩薩

不離諸佛,不離諸善功德,不離諸佛

之剎,不失辯才,已得摠持,諸根具足

記莂成就.當知是菩薩三界八難,諸

處永絕,知是菩薩善入衆事,善入無

字義,亦善於言,亦善於默,亦善多言,

亦善一言,善誨於男,善誨於女,善於

五陰,善於泥洹,善於法相,善於有爲,

無爲之性,善於有無,善於此彼,善於

合散,善於不合不散,亦善於如,亦善

於淨法,亦善於有緣、無緣,善於五陰,

善於六衰,善於十八性,善於四諦,善

於十二緣起,亦善於禪,亦善於四禪,

亦善於四無形禪,亦善於六波羅蜜,

善於三十七品,善於薩云若,善於有

爲,無爲性,亦善於身,亦善無身,亦善

於五陰念.乃至薩云若,亦善於念,善

於五陰.自空乃至于道,善於道空,善

於信道空,善於不信道空,善於起滅,

善於一定住無復有變,亦善於婬、怒、

癡,亦善無婬、怒、癡,善於正見,善於不

正見,亦善於邪見,亦善於不邪見,亦

善於諸見,善於名色,善於所作,善於

尊事,亦善於相,亦善於苦,亦善於習,

亦善於盡,亦善於道,善於泥犂,善於

薜荔,善於畜生,亦善於三惡趣,亦善

於人,亦善於人趣,亦善於天趣,亦善於

聲聞、辟支佛,亦善於聲聞、辟支佛道,

亦善於薩云然,亦善於薩云若道,亦

善於力,亦善於具足力,善於卒知,善

於微知,善於厭知,善於大智,善於無

涯底智,善於去、來、今三世之慧,亦善

於權,善察衆生,亦善於義,亦善於解,

善斷於三惡處.」佛告須菩提:「是爲菩

薩摩訶薩,行般若波羅蜜,念般若波

羅蜜,入般若波羅蜜之德.」須菩提白

佛言:「世尊,云何爲行般若波羅蜜,云

何念,云何入?」佛言:「當知五陰有常無

常,有堅固無堅固,有眞無眞,當作是

知.是爲行般若波羅蜜,入般若波羅

蜜,當如入空觀,諸所有皆無所有,當

作是念.」須菩提言:「世尊,菩薩學般若

波羅蜜,當至久如.」佛言:「菩薩、從初發

意,行般若波羅蜜,至坐道場,當作是

行,當作是念,當作是入.」須菩提言:「世

尊,菩薩念般若波羅蜜,當以一意念

耶?」佛言:「菩薩常以一意至念般若波

羅蜜,不得令他餘之意中,得其便.行

般若波羅蜜,作是入,作是念,不離薩

云然念,念般若波羅蜜,當如意法,隨

意不離.」須菩提言:「世尊,般若波羅蜜,

持行持念持入,逮薩云然?」佛言:「不也.」

須菩提白佛言:「世尊,持是不念得薩

云然?」佛言:「不也.」須菩提白佛言:「世尊,

持念已,不念得薩云然?」佛言:「不也.」須

菩提白佛言:「世尊,亦不念,亦不不念,

得薩云然耶?」佛言:「不也.」須菩提言:「當

以云何得薩云然?」佛言:「如如.」「云何如

如?」佛言:「如眞際.」「云何如眞際?」佛言:「如

法性,如衆生性,如壽性,如命性.」「世尊,

云何如法性,如衆生性,如壽命性?」佛

言:「於須菩提意云何?吾我、壽命、衆生

爲可得不?」須菩提言:「世尊?不可得,」佛

言:「吾我、壽命、衆生不可得,云何有衆

生名衆生?菩薩當作是知,不以有名

入般若波羅蜜,不以有名入諸法,得

逮薩云然.」須菩提言:「世尊,是六波羅

蜜不當以名耶?佛言:「六波羅蜜及諸

法,皆不以有爲、無爲之法及三乘之

法.」須菩提言:「世尊,若諸法不可名,不

可有名,云何有名,云何有五,趣生死

及須陁洹、斯陁含、阿那含、阿羅漢、辟

支佛、三耶三佛?」佛言:「於須菩提意云

何?衆生名處,爲可得見不?」「世尊,不可

得見.」佛言:「衆生處尚不可得,何況有

五趣三乘之法?菩薩行般若波羅蜜

者,當學無處所名,諸法無處所.」須菩

提言:「世尊,如世尊所說,爲不當學五

陰耶?乃至薩云若,不當學耶?」佛言:「當

學五陰,亦當學薩云然.雖學亦無所

處,云何所學而無所處?」佛言:「學五陰、

薩云然,亦無所生,無所滅.」復問:「云何

學無所生,無所滅.」佛言:「當學所作無

所有,云何當學所作無所有?」佛言:「觀

法如自觀無所有相,是爲學所作無

所有.」「云何自觀無所有相?」佛言:「如觀

五陰空,如觀六情空,如觀內外空,如

觀有無空,如觀禪空,如觀滅脫禪空,

如觀三十七品空,如觀道空.須菩提,

菩薩行般若波羅蜜,當作是觀,當自

觀相法空.」須菩提言:「世尊,若五陰空,

乃至于道亦空,菩薩當云何行般若

波羅蜜?」佛言:「菩薩行般若波羅蜜,爲

不成之行,云何不成之行?」佛言:「般若

波羅蜜不可得見故,菩薩亦不可得,

行.亦不可得,亦無有行者,亦無有當

行者,亦無有已行者,是皆不可得.是

菩薩、般若波羅蜜無成之行.何以故?

諸戲不可得見故.」須菩提言:「世尊,菩

薩如是爲不成行,新發意者,當云何

行般若波羅蜜?」佛言:「菩薩從發意,當

無所倚法,學行六波羅蜜,皆當無所

倚,乃至薩云然,當念無所倚,云何爲

倚,云何爲不倚?」佛言:「二者爲倚,一者

爲不倚.」「云何爲二,云何爲一?」佛言:「眼

色爲二,六入念法爲二,道與佛爲二.

是爲二.」「云何世尊,從有倚中無倚,從

無倚中有倚?」佛言:「亦不從有倚中有

倚,亦不從無倚中有倚.倚與無倚,而

一等入者.是謂無倚.須菩提,菩薩於

倚無倚等者,是謂無倚,當作是學.菩

薩如是學般若波羅蜜者,是爲無有

倚.」須菩提言:「世尊,菩薩行般若波羅

蜜,亦不行倚,亦不行不倚.云何行般

若波羅蜜,具足諸地,而逮薩云然?」佛

言:「菩薩不住於倚,具足諸地.何以故?

般若波羅蜜,亦不倚,道亦無所倚,行

般若波羅蜜者,亦不可得見.菩薩當

作是行.」「世尊,般若波羅蜜不可得見,

道亦不可得,行道者亦不可得,云何

菩薩行般若波羅蜜,分別諸法,是五

陰,是爲道耶?」佛言:「菩薩行般若波羅

蜜,亦不倚五陰,亦不倚道.」復問:「若菩

薩不倚五陰,亦不倚道,云何具足六

波羅蜜,過菩薩位,云何淨佛土,化衆

生,云何逮薩云然,云何轉法輪,云何

當作佛事,云何脫衆生生死?」佛言:「菩

薩亦不爲五陰故,行般若波羅蜜;亦

不爲道故,行般若波羅蜜.」復問:「爲何

誰故,行般若波羅蜜?」佛言:「適無所爲

故,行般若波羅蜜.何以故?諸法無有

作者,般若波羅蜜亦無有作者,亦無

成者,道亦無作者,亦無成者,菩薩亦

無有作者,亦無有成者.菩薩當作是

行.般若波羅蜜,應無所作,應無所成.」

須菩提言:「世尊,若諸法無作無成

者,亦無有三乘之處.」佛言:「無作無成

之法處不可得.何以故?以凡愚癡之士,

入五陰,倚五陰自貢高,倚道貢高,便

念言:我當得道,度脫衆生.何以故?須

菩提,佛以五眼,尚不能得五陰及道,

況於凡夫愚癡無目,而入五陰,欲度

衆生?」須菩提言:「世尊,以五眼,不得衆

生,不見可度者,云何成阿耨多羅三

耶三菩,而云何處衆生於三際?」佛言:

「我亦不見得阿惟三佛,我亦不得衆

生,我亦不見,三際亦不得,亦不見.以

衆生無身,及有身想,但以是戒之耳.

所說教但以世俗故,有是言教,非是

最第一義無言之教.」須菩提言:「世尊

不住最第一要義,成阿惟三佛耶?」佛

言:「不也.」須菩提言:「從四顚倒,成阿惟

三佛耶?」佛言:「不也.」須菩提白佛言:「世

尊,不從第一要義得,亦不從四顚倒

得,將無世尊,不逮正覺?」佛言:「不也.」佛

言:「如來逮正覺耳,亦不住有爲性,亦

不住無爲性.譬如如來化作如來,亦

無所住,亦來亦去,亦住亦坐,亦復行

六波羅蜜,亦能行禪,亦行四等、四無

形禪,能行五通、三十七品,能行三脫

門,行內外空及有無空,亦行八解脫、

九次第禪、十力、四無所畏、佛十八法,

亦能轉法輪.此化佛復化作無央數

人,化佛語人言:有度,有衆生,有三際.」

佛問須菩提:「是化佛所化,頗有三際

衆生不?」須菩提言:「不也,世尊.」佛告須

菩提:「是故如來無所著等正覺知諸

法如化,無所度脫.菩薩於般若波羅

蜜,當作是行,當作是知.」須菩提言:「如

世尊言,諸法如化,如來所化身,與如

來身,有何等異,有何等差別?」佛言:「亦

無有異,亦無有差別.何以故?如來亦

有所作化亦有所作復問無有如來

化獨能有所作耶?」佛言:「能有所作,云

何世尊?」佛告須菩提:「過去有佛名須

扇頭<須扇頭者晉言極淨如來>彼佛

世時,人無有行菩薩道者,則佛現般

泥洹,作化佛,留住一劫,行佛事一劫,

已後彼化佛授應菩薩行者莂,復般

泥洹,人皆呼般泥洹,不知是化.」佛言:

「化亦無生,亦無泥洹.須菩提,菩薩行

般若波羅蜜者,當解諸法如化.」須菩

提言:「世尊,若化所作,如來所作,無有

差別者,所作功德,云何畢施之恩?若

供養化佛,供養如來,彼供養者,至般

泥洹,其福盡滅不?」佛言:「如來爲一切

天及人,作福田,化如來亦復是,一切

之福田,等無有異.」佛言:「置是供養如

來、化如來,所作功德,若有人慈意,常

念佛,其福至畢苦乃盡.」佛言:「置是慈

意之福,若人但以一把之花,散虛空

中,須臾念佛,其福亦復至于畢苦.」佛

言:「置是散花之福,但有人能稱南無

佛者,其功德福亦至于畢苦.須菩提,

施如來之福甚大弘普.須菩提,當作

是知諸法皆等,化佛及佛無有差別.

菩薩當作是行般若波羅蜜,當解諸

法之法,亦不當滅,亦不當捨,是般若

波羅蜜法,亦不當別,乃至諸法,亦當

如是.」須菩提言:「世尊,若諸法不當別,

如來云何言,是色,是痛,是想,是行,是

識?云何說是內法,是外法,是善,是惡,

是漏,是非漏,是道,是俗,是生,是死,是

有爲法,是無爲法?世尊,如是諸法將

無分別?」佛言:「不也.但以名字,數示衆

生,欲使解耳,亦無所分別.」「世尊,是無

名號之法,云何以名相,教授衆生,欲

令得解?」佛言:「行亦無名,亦無相,亦無

入,行亦無苦,亦無相,亦無入諸佛及

弟子亦不入相.若名有入名,相亦當

入相,空亦當入空,無相亦當入無相,

無願亦當入無願,眞際亦當入眞際,

法性亦當入法性,無爲法者亦當入

無爲法.是諸法但以字耳.字亦不入

字.菩薩住於以名相,行般若波羅蜜,

亦不當入名相中.」須菩提言:「世尊,若

諸有爲法但以名相住者,菩薩爲誰

而發道意,爲誰受若干勤苦,行六波

羅蜜爲誰行,禪及、無形禪及行四等、

三十七品、摠三脫門、具足大慈,皆爲

誰行?」佛言:「以名相數相,諸有爲亦不

以名相空.是故菩薩行菩薩道,逮薩

云若及轉法輪,以三乘法,度脫衆生,

是名字及相,亦不生滅,如所住無有

異.」須菩提言:「世尊,說薩云然耶?」佛言:

「爾.我所說薩云然、薩云然事,說道慧

事.」「世尊,是者有何差別?」佛言:「薩云若

者,是諸聲聞、辟支佛事,道慧事,是諸

菩薩摩訶薩事,薩云若事者,是諸佛

如來事.」復問:「云何薩云若是聲聞、辟

支佛事?」佛言:「諸內外法,羅漢、辟支佛

悉知,雖知不住衆道事,何等爲菩薩

道慧事?」佛言:「菩薩者,一切諸道、皆當

說,皆當知.及三乘道,亦當具足知,亦

當作三道之事,亦不受眞際覺.」復問:

「菩薩云何具足佛事,不覺眞際?」佛言:

「未具足佛土,未化衆生,不當受眞際

覺.」復問:「菩薩當住於道中,受眞際證

耶?」佛言:「不也.」「云何可從無道耶?佛言:

「不也.」「世尊,可從道、非道耶?」佛言:「不也.」

「亦不道,亦非非道耶?」佛言:「不也.」須菩

提言:「世尊,當云何?」佛言:「於須菩提意

云何?汝本住於道,滅盡諸漏耶?」須菩

提言:「不也.」佛言:「汝從非道,滅諸漏耶?」

「世尊,不也.」佛言:「汝以道、非道,滅諸漏

耶?」「世尊,不也.」佛言:「汝以道,亦非道,亦

非非道,滅諸漏耶?」「世尊,不也.我無所

住,而滅諸漏,雖滅諸漏,而無所住.」佛

告須菩提:「菩薩亦復如是,雖爲眞際

作證,亦無所住,雖言薩云若、薩云若

事者,亦一事耳.」「世尊,何等爲一事?」佛

言:「寂淨者是也.」佛告須菩提:「諸所言

所有形貌之像,起滅之事,佛悉覺之.

是故名薩云若.」須菩提白佛言;「世尊

薩云若、薩云若事、道慧事,是三句緖

際,寧有差別不?緖有盡有餘者不?」佛

言:「緖盡無有差別也.但爲佛諸習緖

盡耳,聲聞習緖不悉盡.」「世尊,爾爲緖

不盡,得泥洹耶?」佛言:「不也.」「世尊,泥洹者

爲有差別耶?」佛言:「不也.」「若無差別,世

尊,云何說諸習緖不盡?」佛言:「諸習者

非習緖也.雖有婬、怒、癡,爲凡夫身作

耗,非爲是緖,如來者無緖.」須菩提言:

「世尊,道亦無所有,泥洹亦無所有,云

何說言是須陁洹,是阿羅漢,是辟支

佛,是三耶三佛乎?」佛言:「是皆因無爲

而有名,是須陁洹,是阿羅漢,是辟支

佛,是三耶三佛耳.」「世尊,從無爲而有

名耶?」佛言:「不也.但以言說有是言耳.

不從最要第一之義也.所以者何?第

一要中,無若干行也,亦不施若干,爲

愛斷者,故施後際.」「世尊,諸法相各自

空,眞際不可知,云何知有後際?」佛言:

「如是諸法相空,眞際不可知,何況有

後際?不知諸法相空者,我爲是輩,說

前、後際耳.諸法相者,亦無前後.須菩

提,菩薩行般若波羅蜜者,當知諸法

相空,如是諸法行空,於諸法無所入,

亦不入內法,亦不入外法,亦不入有

爲、無爲法,亦不入三乘法.」復問:「世尊,

所言般若波羅蜜者,何以故,言般若

波羅蜜?」佛言:「得度第一諸法之度,最

第一度三乘之道.諸如來無所著等

正覺乘,皆乘般若波羅蜜,得到彼岸,

是故言般若波羅蜜.又復超越諸法

之塵,不得堅要,是故復言般若波羅

蜜.眞際法性及如皆入般若波羅蜜

中,是故言般若波羅蜜.須菩提,般若

波羅蜜,於是諸法,亦不合,亦不散,有

見無見,有㝵無㝵.於是諸法,亦不合

散.以般若波羅蜜無形不可見,亦無

有對一相則無相所以者何生諸法

諸辯故,諸天及世閒魔怨、異學及聲

聞、辟支佛家,一切無能斷截菩薩摩

訶薩行般若波羅蜜者.所以者何?一切

魔怨及諸二地,皆不可得故.須菩提,

菩薩於般若波羅蜜義中,當作是知,

當作是行.復次,須菩提,菩薩於般若

波羅蜜義中,行無常義、苦非我義、知

苦習義、知盡道義、知消滅義、知不起

義、知法義、見一遍知義、自知義、知他

人意義,行如所言.須菩提,菩薩於般

若波羅蜜,當知是義,當作是行.須菩

提白佛言:「世尊,是深般若波羅蜜中

義,以非義皆不可得,云何菩薩於般

若波羅蜜,當習諸義?」佛言:「菩薩深義

者,般若波羅蜜,是當作是行.菩薩於

婬、怒癡有耗故,不當行邪見之義,亦

不當行於六十二見,知其無義,亦不

當行.所以者何?婬、怒、癡如於法,亦無

所益,亦無所耗諸見之義如亦無所

益亦無所耗,言五陰有所益,無所益,

亦不當行.乃至道,言有所益,無所益

亦不當行.何以故?如來得阿耨多羅

三耶三菩時,亦不見有所益,無所益,

有佛無佛,諸法湛然,亦無所益,亦無

所耗.須菩提,菩薩當除有益無益,當

作是行般若波羅蜜.」「世尊,云何般若

波羅蜜,亦無所益,亦無所損?」佛言:「諸

有爲法常閑,亦無所作.是故般若波

羅蜜亦無所益,亦無所損.」「世尊,諸有

爲義,非是諸佛及佛弟子耶?」佛言:「諸

有爲法,皆是諸佛及佛弟子也.亦不

以益,亦不以耗.譬如虛空如不爲所

作興,亦不爲無所作興.般若波羅蜜

亦如是,亦不爲有所益興,亦不爲有

所耗興.」須菩提白佛言:「世尊,菩薩不

從不有爲,般若波羅蜜學成阿耨多

羅三耶三菩耶?」佛言:「如是.菩薩從不

有爲,深般若波羅蜜學成阿耨多羅

三耶三菩,不以二應.」「世尊,云何一法

爲逮一法耶?」佛言:「不也.」「世尊,不一者

爲從二法耶?」佛言:「不也.」「世尊,云何亦

不從一,亦不從二,云何有逮?」佛言:「逮

無所得,亦不以得,故逮故得.」

摩訶般若波羅蜜種樹品第七十一

爾時,須菩提白佛言:「世尊,般若波羅

蜜,爲甚深,無衆生,而菩薩摩訶薩,爲

衆生謙苦求阿耨多羅三耶三菩.譬

如士夫欲於空中種樹.菩薩爲衆生

故,欲逮薩云若.」佛言:「如是如是.須菩

提,欲爲衆生逮薩云若,以想爲衆生,

而度脫之.須菩提,譬如有人欲種樹

者,而不知樹根,亦不知莖節枝葉花

實,取其栽而種之,隨時漑灌,而長養

之,稍稍莖節枝葉花實各各具足,便

取枝葉莖節,其中用者各取用之.又

取其果而食之.須菩提,菩薩用一切

衆生,發阿耨多羅三耶三菩,次行六

波羅蜜,逮薩云若.枝節莖葉花實,

益於衆生,以葉度三惡趣,以有花故,

便有四性.尊者及諸四天乃至無思

想、無思想慧天,實者如菩薩成阿耨

多羅三耶三菩,逮薩云然.便有須陁

洹果、斯陁含果、阿那含果、阿羅漢果、

辟支佛道.有菩薩便成阿耨多羅三

耶三菩,益衆生果,以是果,處衆生,於

三乘,雖成阿惟三佛,亦不見衆生處,

從想度衆生,亦不見得衆生,亦無有

處可爲成阿惟三佛者.須菩提,菩薩

當作是學行般若波羅蜜,當作是念.」

須菩提白佛言:「世尊,當知是菩薩亦

如如來.所以者何?有菩薩來往故,便

斷於三惡趣,八難處皆斷,諸貧窮下

賤處皆斷,三界處皆斷.」佛言:「如是如

是.須菩提,當知是菩薩如如來無有

異.菩薩若厭懈怠者,終不逮過去、當

來、今現在諸佛之道,世閒亦無有聲

聞、辟支佛也.三惡之趣三界無有斷

時.」佛言:「當知是菩薩如如來,如汝所

言.何以故?以如如,知有如來,知有辟

支佛,知有衆賢聖.以如,知有五陰,知

有有爲、無爲性,是諸如亦是如.是故

名曰如.菩薩學是如,逮薩云若,從是

中來、是故名曰如來.以如等故,當知

是菩薩,便爲是佛.須菩提,菩薩當學

般若波羅蜜如;學般若波羅蜜如已,

當學一切諸法如;學諸法如已,當學

具足一切法如;具足如已,逮於諸如

得自在;逮如自在已,善於諸法根;善

諸根已,便見衆生隨行之趣;知諸趣

已,便具足慧願;具足慧願已便淨三

世慧;淨三世慧已,便行菩薩道;行菩

薩道已,便饒益衆生;饒益衆生已,便

淨佛土;淨佛土已,便逮薩云若;逮薩

云若已,便轉法輪;轉法輪已,安立衆

生於三乘法;立衆生已,於無餘泥洹

而般泥洹.須菩提,菩薩摩訶薩,自觀

諸善之德及他人德,當發阿耨多羅

三耶三菩.」須菩提白佛言:「唯世尊,諸

天、阿須倫及世閒人民,皆當爲應行

般若波羅蜜,菩薩作禮.」佛言:「如是如

是.諸天、世人皆當爲之作禮.」「世尊,初

發意菩薩爲衆生故,發阿耨多羅三

耶三菩,得幾所福?」佛言:「若有善男子

善女人,教三千大千剎土中衆生,皆

立於羅漢、辟支佛道.於意云何?得福

寧多不?」須菩提言:「世尊,甚多甚多.」佛

言:「不如是菩薩爲衆生,發阿耨多羅

三耶三菩意,其福倍多,百倍、千倍、巨

億萬倍.」佛言:「復置是三千大千剎土,

若復有人,教三千大千剎土中衆生,

令立黠地、信地、八地、見地、薄地、淨地、

已辦地、辟支佛地,其福不如發意菩

薩,爲衆生,發阿耨多羅三耶三菩,其

福甚多, 百倍、千倍、巨億萬倍.須菩提,

三千大千剎土中衆生,皆初發意,其

福不如以正定菩薩功德,出彼上百

千億萬倍.復令三千大千剎土滿中

成就菩薩,其福不如如來百千巨億

萬倍.」須菩提白佛言:「新發意菩薩,當

念何等?」佛言:「當念薩云若.」「世尊,薩云

若者爲何等務,爲何等尊相像?」佛言:

「薩云若者無所有,亦無有想,亦無無

想,亦不生,亦不現.」須菩提言:「世尊,但

薩云若無所有,五陰、內外空及有無

空、四禪、四等、四無形禪、三十七品及

三三昧、八惟無、九次第、十種力、四無

所畏、大慈大悲、四無㝵慧、佛十八法

及六神通、諸有爲無爲性,復無所有

耶?」佛告須菩提:「薩云若者自無所有,

自無所有者空.」「世尊,何以故,無所有?」

佛言:「無所作者,爲無所有.以是故,諸

法所有無所有皆空.又須菩提,諸法

空、無相、無願,諸法如如,諸法如眞際,

諸法如法性.是故諸法所有皆無所

有,皆空.」「世尊,若諸法所有皆無所有

者,何等是初發意菩薩漚和拘舍羅,

行六波羅蜜,行四禪、四等、四無形禪,

行三十七品,行內外空及有無空,行

十八法,行薩云若、淨佛國土、教化衆

生?」佛言:「於諸空法有所作者,則是其

漚和拘舍羅,能淨佛土,教化衆生.知

佛國土及衆生所有,皆無所有.菩薩

行六波羅蜜,爲佛道作因緣,乃至薩

云若,亦爲佛道作因緣,知道事所有

皆無所有.菩薩行六波羅蜜,與道場

作因緣,至佛十力、四無所畏、四無㝵

慧、四等、佛十八法,爲薩云若慧,具足

道事,一時一意,以智慧一時合應,便

逮薩云若.爾時所作諸習之緖悉滅

已,無所從生故.持佛眼,觀三千大千

剎土,尚不見無所有,何況所有?須菩

提,如是菩薩行般若波羅蜜,於諸法

不見所有,亦不見無所有.是爲菩薩

摩訶薩漚和拘舍羅,尚不見無所有,

何況所有?又復菩薩行檀波羅蜜.布

施無所有亦不知,受者無所有亦不

知,道意無所有亦不知,乃至薩云若

無所有亦不知,逮覺者,當逮覺者,已

逮覺者,無所有亦不知.何以故?一切

諸法無所有,非佛所作,非弟子、辟支

佛所作,諸法無所作,離諸所作故.」須

菩提言:「世尊,將無法離法.」佛言:「雖言

法爲離法.」須菩提言:「世尊,若法法相

離,云何知法離法?諸法所有無所有,

無所有法不知無所有,有法亦不知

有法,有法不知無所有法,無所有法

不知有法,菩薩於無所知法,云何當

知所有無所有法?」佛言:「菩薩以世事

習故,現有所有,現無所有,非第一最

要義.」須菩提白佛言:「世尊,世事及最

要義、爲有異耶?」佛言:「無有異.世事如,

最要義如,衆生不知是如,以是故現

世事有所有無所有.又須菩提,衆生

於五陰有相,不知無所有.以是故,作

是分別說法,欲使衆生,知無所有.菩

薩欲行般若波羅蜜者,當作是學.」

摩訶般若波羅蜜菩薩行品第七十二

於是,須菩提白佛言:「唯世尊,菩薩行

菩薩行者,爲何事?」佛告須菩提:「菩薩

行者,道行也.是故名爲菩薩行.」須菩

提言:「世尊,菩薩行者,爲在何處行?」佛

言:「於五陰行空,於內外法,於六波羅

蜜行,於內外空及有無空,作四禪行,

於四無形禪行,於四等行,於三十七

品行,於三三昧行,於佛十力行,於四

無所畏行,於四無㝵行,於十八法行,

淨佛國土行,教化衆生行,入於文字

行,不入文字行,於陁鄰尼行,於有爲

無爲性行.作行不令道有二,是則爲

道行,是則爲菩薩摩訶薩空行.」須菩

提白佛言:「世尊,云何爲佛?」佛言:「以道

覺故言佛.又須菩提,逮審諦法,法覺

故言佛.超越審諦法故,故名爲佛.又

須菩提,眞覺諸法故,名爲佛.」須菩提

言:「世尊,覺者爲何謂?」佛言:「以空法覺,

以如覺,以法覺,但以字爲名.須菩提,

覺之義,是不可斷義,如及爾一住無

有變易.是故名爲覺.又須菩提,但以

名相故,名爲佛.諸佛如來之道故,是

故名覺.諸佛世尊皆共覺故,故名爲

覺.」須菩提言:「世尊,菩薩行道,爲行六

波羅蜜不,爲行薩云若不,爲成何等

善,增益何功德,有生有滅,有著有斷

耶?」佛言:「菩薩行道,行六波羅蜜,至薩

云若者,於諸法,亦無所成,亦無所敗,

亦無所增,亦無所減,亦無所著,亦無

所斷.」佛言:「菩薩行般若波羅蜜道者,

不於諸法有所墮,於諸法,亦不有所

成敗,有增有減,亦不生,亦不滅,亦不

著,亦不斷.」須菩提言:「世尊,若菩薩於

諸法,無所墮,無所觀,云何受持六波

羅蜜,而自於相行空,云何行四禪,云

何行四等、四空定,云何行三十七品

及三脫門,云何行十種力、佛十八法,

云何行大慈大悲,云何行菩薩十住,

云何過二地,云何過於菩薩位?」佛告

須菩提:「菩薩不以二事行六波羅蜜,

亦不以二事行薩云若.」須菩提言:「世

尊,若菩薩不以二事行六波羅蜜,行

薩云若者,云何從初發意,至後發意,

云何得增益功德?」佛言:「諸有以二行

者,是輩無所增益.何以故?二事行者,

於凡愚人,有所增益.菩薩從初發意,

至後發意,不以二事增益功德.以是

故,諸天及人不能壞菩薩,令墮二地,

其餘衆惡,不能制菩薩,令不行六波

羅蜜及薩云若.」須菩提言:「世尊,菩薩

爲功德故,行般若波羅蜜耶?」佛言:「亦

不以功德故行,亦不以無功德故行

般若波羅蜜菩薩要當供養諸佛,要

當具足諸善功德,要當與眞知識相

得,爾乃得成阿耨多羅三耶三菩.」「世

尊,云何菩薩供養諸佛,具足功德,得

眞知識,乃逮薩云若?」佛言:「菩薩從初

發菩薩意,常供養諸佛,諸佛所說十

二部經,常當受持,堅持守念,便得陁

鄰尼,起諸無㝵,起無㝵已,在所生處,

至薩云若,終不忘失所知所持所可

供養諸佛功德,終不生惡趣、八不閑

之處,便受淨意,已得淨意,已淨佛土,

教化衆生,以是功德,終不離眞知識

終不離諸佛、諸菩薩.諸眞人及讚歎

佛者.如是須菩提,菩薩摩訶薩,欲行

般若波羅蜜,當供養諸佛,當具足諸

法,受諸功德,當與眞知識相隨.」

摩訶般若波羅蜜當得眞知識品第七十三

於是須菩提白佛言:「世尊,若有菩薩

摩訶薩,不供養諸佛,不具足諸功德,

不遇眞知識,將無不能逮薩云若?」佛

告須菩提:「菩薩摩訶薩,無不供養諸

如來者,無不具足諸功德者,無不得

眞知識者.何以故?雖供養諸佛,雖作

功德,雖得眞知識,尚未逮薩云若,何

況不供養佛,不作功德,不得眞知識,

而欲逮得薩云若?是事不然.是故須

菩提,菩薩摩訶薩,欲學般若波羅蜜

者,當供養佛,當作功德,當得眞知識.」

須菩提言:「世尊,菩薩何以故,當供養

佛,作諸功德,得眞知識,乃逮薩云若?」

佛言:「以無有漚和拘舍羅故,不從諸

佛,聞漚和拘舍羅事,功德未具足,未

逮眞知識故.」「世尊,菩薩當具足何等

漚和拘舍羅,乃當逮得薩云若?」佛言:

「菩薩從初發意已來持薩云若意,行

檀波羅蜜,施於三乘,亦施人及非人,

皆具足薩云若念,亦無施想,亦無受

者想,亦無行檀波羅蜜想.何以故?諸

想法者,亦無所有,亦無所生,亦無所

滅.觀見諸法,亦無轉還者,皆度諸法

之相,不見諸法有所作.以具足漚和拘

舍羅者,便增益諸功德,已增益功德

者,便行檀波羅蜜,教化衆生,淨佛國

土,亦不自受其報,但欲益於衆生所

作,不受其報,行檀波羅蜜,但欲度脫

一切衆生.」

放光般若波羅蜜經卷第十六

丁酉歲高麗國大藏都監奉

勅彫造

放光般若經卷第十七 重

西晉于闐國三藏無羅叉奉 詔譯

摩訶般若波羅蜜教化衆生品第七十四

「復次,須菩提,菩薩摩訶薩,以薩云然

念,從初發意,不離薩云若念,行尸波

羅蜜、意初不墮婬、怒癡,亦不念婬、怒、

癡,亦不爲所纏裹,諸不入道撿事.嫉

妒、惡戒、恚意、懈怠、亂意、愚癡、項很,自

用著於吾我及二地意悉無.何以故?

皆知諸法相空,皆知諸法無所有,無

所成,觀見諸法皆無轉還,皆解諸法

相度諸世事,處於無爲,具足漚和拘

舍羅,增益功德,爲行尸波羅蜜,教化

衆生,淨佛國土,亦不於世受尸波羅

蜜之報.至般若波羅蜜,但欲益於一

切,教化衆生.復次,須菩提,菩薩行四

禪、四等、四無形禪,雖行諸禪,不受禪

福.何以故?以漚和拘舍羅,知諸禪相

皆空亦知動還者.復次,須菩提,菩薩

行般若波羅蜜,從初發意,行漚和拘

舍羅,行觀行淨,亦不趣須陁洹,不取

須陁洹果,至阿羅漢,亦不取其果.何

以故?知諸法相空及知不轉還法,亦

行三十七品,過於二地.須菩提,是爲

菩薩摩訶薩無所從生法忍.菩薩行

般若波羅蜜,行八惟無禪及九次第,

亦不取須陁洹道.何以故?悉知諸法

相空,知不動還.復次,須菩提,菩薩行

佛十力業及四無所畏、四無㝵慧、佛

十八法、大慈大悲,淨佛國土,教化衆

生,然後乃逮薩云若.菩薩當作是行

般若波羅蜜.」須菩提白佛言:「世尊,菩

薩摩訶薩,其智甚廣大,乃行是深法,

然不受其報.」佛言:「如是如是.須菩提,

所以者何:菩薩於所有處,不動不轉.」

「世尊,何等爲於所有處,不動不轉?」佛

言:「於無所有而不動轉,於五陰所有

不轉,於六波羅蜜所有不動,於諸禪

四等所有不轉,於三十七品所有不

轉,於三脫門所有不轉,於大慈大悲

所有不轉,於十力、十八法所有不轉.

所以者何?是諸法所有,皆無所有故.

須菩提,不可以無所有,逮覺所有.」須

菩提言:「世尊,寧可持所有,逮覺所有

不?」佛言:「不也.」須菩提言:「世尊,寧可持

無所有,逮覺無所有不?」佛言:「不也.」「如

是世尊,將無所逮無所覺耶?」佛言:「有

逮覺不以是四句.」「世尊,是逮覺當云

何?」佛言:「諸逮覺者,亦非所有,亦非無

所有.逮覺者,亦非戲言,亦非不戲言.」

須菩提言:「世尊,何等是菩薩戲言?」佛言:

「言五陰有常、無常,是菩薩戲言;五陰苦

樂者,是菩薩戲言;五陰是我所、非我

所,是菩薩戲言;五陰淨、不淨者,是菩

薩戲言;分別知五陰者,是菩薩戲言;

知四諦者,是菩薩戲言;念四禪、四等

及四無形禪、三十七品、摠三脫門、八惟

無、九次第禪,是菩薩戲言;我得須陁

洹道至阿羅漢、辟支佛道,是菩薩戲

言;我具足菩薩十住,是菩薩戲言;我

淨佛國土,教化衆生,是菩薩戲言;我

具十力、四無所畏、四無㝵慧、佛十八

法,是菩薩戲言;我逮薩云若,是菩薩

戲言;我盡諸習緖,是菩薩戲言.菩薩

行般若波羅蜜,五陰有常無常,亦不

戲,亦不不戲;乃至薩云若,有常無常,

亦不戲,亦不不戲.所以者何?於所有,

亦不戲,所有於無所有,亦不戲,無所

有於所有無所有中,亦不戲無不戲.

是故須菩提,五陰及薩云若,爲非戲

也.菩薩於般若波羅蜜行,亦不以戲.」

須菩提言:「云何五陰不戲,乃至薩云

若不戲?」佛告須菩提:「五陰無所有,乃

至薩云若,亦無所有,諸可無所有者,皆

非戲.以是故,五陰及薩云若,皆無有

戲.須菩提,菩薩作是學般若波羅蜜

者,得上菩薩位.」須菩提言:「世尊,諸法

所有尚不可得,云何得菩薩位,爲用

二地,爲用佛道乎?持何等得位?」佛言:

「菩薩亦不以二道,亦不以佛道也.遍

學諸道,乃上菩薩位,如第八賢聖,遍

學諸道,雖在乎地,未受果證.菩薩亦

如是,皆行諸道,得菩薩位,未及薩云

若,未得金剛三昧,得功德時,乃具足

逮薩云若.」須菩提言:「世尊,若菩薩遍

學諸道,爾乃上位者,菩薩爲復在第

八地,取須陁洹道耶?在斯陁含地,得

斯陁含道,在阿那含地,得阿那含道

在阿羅漢地,得阿羅漢道,在辟支佛

地,得辟支佛道,在佛地,得佛道耶?此

諸道各自異,世尊,云何菩薩皆當遍

學諸道,上菩薩位耶?若菩薩於是八

地,受八道者,是終不然,在菩薩位,便

逮薩云然者,亦復不然.若菩薩得聲

聞,辟支佛道,至薩云然者,亦復不然.

世尊,我當云何知菩薩遍入諸道,上

菩薩位?」佛告須菩提:「如汝所言,菩薩

終不於八地得須陁洹及羅漢、辟支

佛道,以逮薩云若.須菩提,菩薩從初

發意,常行六波羅蜜,以慧見八地.何

等八?淨地、性地、四賢聖八地、觀地、薄

地、無垢地、已辦地、辟支佛地.以慧觀,

過於八地,以道慧,過菩薩位,過位已,

以薩云若慧,捨諸習緖.須菩提,第八

地者,是菩薩之忍,須陁洹、斯陁含、阿

那含慧及習緖除,亦是羅漢慧觀,亦

是菩薩、辟支佛慧,亦是菩薩忍,具足

聲聞、辟支佛道,以道慧,上菩薩位,以

薩云若慧,除諸習緖.以是故,須菩提,

菩薩當遍具足諸道,爾乃成阿耨多

羅三耶三菩阿惟三佛,成阿惟三佛

已,爲衆生作道地.」須菩提白佛言:「世

尊所說三乘,聲聞、辟支佛、佛道,何等

爲道慧之道?」佛言:「當起諸道,淨於諸

道,遍觀衆生及相貌像,盡覺盡知.皆

遍知已,當教一切,分流廣化,遍採音

聲,令得大聲,遍三千大千剎土,當如

響相.以是故,菩薩當遍具足諸道.當

知道慧悉知衆生之意,亦當知泥犂,

復知泥犂之趣,亦當知衆生罪報,當

斷泥犂緣作罪之報,薜荔畜生,亦當

知之薜荔畜生緣作報應,悉當斷之.

當知眞陁羅、摩睺勒、諸龍閱叉,當知

人之因緣,人道果報,亦當知天從四

天王,上至三十三天,亦當知天人因

緣,天人果報,當知三十七品法、三脫

門法,亦當知十力,亦當知四禪、四等

及四空定、大慈大悲、佛十八法.盡知

是已,立諸衆生於三乘之道.須菩提,

是爲菩薩具足道慧.菩薩學是已,皆

知衆生意之所願,已知所願,如應說

法,初不斷絕.所以者何?普知衆生根

生死之趣,菩薩當作是行般若波羅

蜜.菩薩所可應行法,三十七品所行,

二地所行,盡入般若波羅蜜中故.」須

菩提白佛言:「世尊,諸法及三十七品

及道法,是諸法亦不合,亦不散,亦無

有形,亦不見見一相,一相者則無相,

云何能致道?是法亦不見,亦無有形

一相,一相者則無相,云何能致道?世尊,

譬如虛空,亦無所沒,亦無所致.」佛言,

「如是如是.須菩提,是空法,亦無所致,

亦無所趣.以衆生不知法相無所有

故.佛爲說三十七品及諸法,有所致,

有所辦.雖爾須菩提,所有五陰、六波

羅蜜、內空、外空及有無空、三十七品、

四禪、四等及四空定、四無㝵慧、四無、

所畏、佛十力、十八不共、大慈大悲,至

薩云若,於賢聖法律,亦不合,亦不散,

亦無有形,亦不可見,亦無有對一相、

無相.如來以是故,欲度脫衆生,以世

俗因緣,而說是教,非第、一最義.是故

菩薩當遍學諸道,以慧觀隨習俗,於

法中有應用者、不應用者.何等是菩

薩應用.何等是菩薩所不應用?羅漢

辟支佛道,以慧觀學,而所不用,以薩

云若慧,當用諸法.菩薩如是於賢聖

法律,當學般若波羅蜜.」須菩提白佛

言:「世尊所說賢聖律,賢聖律者.爲何

謂?」佛告須菩提:「聲聞、辟支佛、菩薩摩

訶薩、如來無所著等正覺,亦不與婬

怒癡合,亦不不合.是我所、非我所,亦不

合,亦不散,亦不狐疑,亦不不狐疑.於

戒行,亦不合,亦不散;於欲、於色、於無

色界,亦不合,亦不散;於不黠及頑很,

亦不合,非不合,凶暴亦不合,非不合,

於四禪、四等及四空定、三十七品、大

慈大悲及有爲無爲性,亦不合,亦不

散.何以故?以諸法無有形不可見,無

有對一相無相.無色,不與無色合,亦

不散;不可見,不與不可見合,亦不散;

無有對,不與無對合,亦不散;一相,不

與一相合,亦不散;無相,不與無相合,

亦不散.須菩提,是名爲賢聖律.亦無

形不可得見,亦無對一相、無相.是菩薩

無相度.菩薩當作是學,作是學已,當

得諸法無相.」須菩提白佛言:「世尊,爲

不學色、聲、香、味、細滑、識、法相耶?不學

地、水、火、風、空識相耶?不學六波羅蜜

相耶?不學有無空相耶?不學四禪、四

等及四空定、三十七品、三脫門相、十

力、四無所畏、四無㝵慧、佛十八法、大

慈大悲、四諦相、賢聖相,不學逆順十

二因緣相耶?不學有爲無爲性相耶?

於是諸法無相亦不學所作相亦不

學.菩薩當云何過於二地,上菩薩位?

上菩薩位已,云何逮薩云若?逮薩云

若已,云何轉法輪?轉法輪已,云何以

三乘法度脫衆生?」佛告須菩提:「若諸

法有相者,菩薩當學諸法相,諸法無

形,亦不可見,亦無有對一相,一相者

則無相.是故菩薩亦不學相,亦不學

無相,云何作是問?」佛言:「若前有相,後

便有相,以前法無相故,後亦無相.是

故菩薩亦不學相,亦不學無相.所以

者何?有佛無佛,一相性常住如故.」須

菩提白佛言:「世尊,若諸法非相、非無

相,云何爲念般若波羅蜜?菩薩若不

念般若波羅蜜者,不能過於二地,不

過二地者,不能過菩薩位,不能過菩

薩位者,不得無所從生,不得無所從

生者,不得菩薩神通,不得神通者,不

能淨佛土,教化衆生,不淨佛土,教化

衆生者,不能逮薩云若,未逮薩云若

者,不能轉法輪,不能轉法輪者,不能

安立衆生於三乘法,亦不能安立衆

生於三福地?一者施,二者戒,三者念

諸善法.」佛言:「如是如是.須菩提,諸法

亦非無相,亦非一相無相之法.當云

何念般若波羅蜜?須菩提,般若波羅

蜜者,非菩薩之念,菩薩以無念,是爲

般若波羅蜜相.」須菩提言:「世尊,云何

無念是般若波羅蜜相?」佛言:「於諸法

無所念,是爲般若波羅蜜相.云何於

諸法無所念?」佛言:「不念五陰、六情,是

爲般若波羅蜜念;不念色、聲、香、味、細

滑、識法,是般若波羅蜜念;不念不淨,

是般若波羅蜜念;不念四禪、四等及

四空定,是般若波羅蜜念;不念三尊,

不念三福,是般若波羅蜜念;不念滅

盡,不念安般守意,是般若波羅蜜念;

不念無常相、苦相、非我相;不念四顚

倒、十二因緣,不念吾我、壽命及知見

相,是般若波羅蜜念;不念三脫門,不

念三十七品法,是般若波羅蜜念;不

念八惟無、九次第禪,不念四禪,是般

若波羅蜜念;不念十慧,不念六波羅

蜜,不念內外空及有無空,是般若波

羅蜜念;不念十力,不念四無所畏、四

無㝵慧、佛十八法,不念大慈大悲,是

般若波羅蜜念;不念須陁洹及羅漢、

辟支佛,是般若波羅蜜念;不念薩云

若,是般若波羅蜜念;不念斷諸習緖,

是般若波羅蜜念.」須菩提白佛言:「世

尊,云何不念五陰乃至斷諸習緖,復

不念是般若波羅蜜念?」佛言:「菩薩行

般若波羅蜜,亦不念五陰無所有.何

以故?須菩提,諸有相者,無有般若波

羅蜜念,不念婬、怒、癡所有,不念無道

之處所有.何以故?諸有想者,爲無般

若波羅蜜念,諸有相者,爲無六波羅

蜜.何以故?諸有貪者,亦無有六波羅

蜜,是名爲著諸有,縛著者,無有度脫.

須菩提,著有者,無有三十七道品念,

亦無三脫門念,乃至薩云若,亦無念.

何以故?縛著於有故.」須菩提白佛言:

「何等爲有,何等爲無有?」佛言:「有二者

爲有.」「世尊,何等爲二?」佛言:「五陰相者

爲二,十二衰相者爲二,有佛相者爲

二,有道相、有爲無爲相者,是則爲二.

須菩提,一切相乃至無有相,是皆爲

二.適有二便有已有,便有世閒衆生,

不得離生、老、病、死、憂悲、勤苦.以是故

須菩提,當知有二者,無有六波羅蜜,

亦無有道,亦無所逮,亦無所覺.何況

能捨五陰及薩云若者?」佛告須菩提:

「尚無道念,那得須陁洹,至羅漢、辟支

佛道,那得離諸習緖?」

摩訶般若波羅蜜無堅要品第七十五

爾時,須菩提白佛言:「世尊,假令有相

者,不得順忍,不得逮覺.若無相者,當

得順忍不,當及聲聞八地不,當及辟

支佛地不,當及菩薩地不,可得度脫

不,能得道念不,能令羅漢、辟支佛習

緖除不,能使菩薩得上菩薩位不?上

菩薩位已,能得薩云若不,得薩云若

已,能滅諸習緖不?世尊,若無意,若不

生意,不起是法相,可逮薩云若不?」佛

告須菩提:「如是如是.無有相者,亦無

有順忍,亦不能除諸習緖.」復問:「世尊,

菩薩行般若波羅蜜,有相意耶,於五

陰有相耶,乃至薩云若有相耶,有婬

怒癡相,無有婬怒癡相耶,有六衰,有

六衰盡相耶,有近有近盡相耶,有覺

有覺盡相耶,有愛有愛盡相耶,有受

有受盡相耶,有有有有盡相耶,有生

有生盡相耶,有死有死盡相耶,有憂

悲勤苦有憂悲勤苦盡相耶,有苦有

苦盡相耶,有四諦有四諦盡相耶,有

薩云若有薩云若盡相耶,有習緖有

習緖盡相耶?」佛言:「不也.須菩提,菩薩

行般若波羅蜜,亦無有相,亦無無相.

須菩提,菩薩順忍者,則無相.是菩薩

無有相,則爲念道,無有有相、無有無

相,則是菩薩之果報.」佛言:「有相則是

菩薩道,無相則逮覺.是故須菩提,當

知諸法所有,皆無所有.」須菩提白佛

言:「世尊,若無所有,云何於無所有中,

得逮覺,而於諸法,得自在?」佛告須菩

提:「我本爲菩薩,行六波羅蜜,從第一

禪,至第四禪,觀禪性,不念貢高,亦不

倚禪,亦不味禪.於四禪事,寂淨無所

悕望,已安足於禪,便處於神通,天眼

徹視,天耳徹聽,意知他人宿命所從

來,自識宿命便飛行.雖爾,不以是神

通貢高,不味不倚於六通,無所分別.

須菩提,我以應一合相智,成阿耨多

羅三耶三菩,便覺四諦,具足如來十

力、四無所畏、四無㝵慧、佛十八法,處

衆生於三乘.」須菩提白佛言:「世尊,如

來云何於無所有中,起四禪、六通無

所有,衆生爲無所有?如來云何安立

衆生於三乘?」佛告須菩提:「若婬、怒、癡

及餘諸非法之事,若有所有無所有

者,我爲菩薩時,不於有無中,起四禪.

是故須菩提,亦不有所有,亦不無所

有.是故我初發意,行菩薩道時,行四

禪.」佛告須菩提:「若神通中,當有所有

無所有者,我終不於神通中,覺所有

無所有,而成阿耨多羅三耶三菩.以

於神通,知所有無所有故,成阿耨多

羅三耶三菩.」須菩提白佛言:「若菩薩

於諸法所有無所有,於禪五通,成阿

耨多羅三耶三菩,云何菩薩於無所

有法中,未曾所知能知,未曾所學得

學,從是中,成阿耨多羅三耶三菩?」佛

告須菩提:「菩薩已從過去諸佛所,供

養若干佛,菩薩所從諸佛,聞無所有

中,無有佛,無有辟支佛,無所有中,無

有羅漢,無所有中,無有衆賢聖,從無

所有中,無有毛髮許所有.菩薩作是

念言:「無所有中,亦無有須陁洹,乃至

佛,皆無所有.以諸法無所有故,我或

成阿耨多羅三耶三菩,我或不成阿

耨多羅三耶三菩,假令我當成阿耨

多羅三耶三菩者,諸可有行相衆生,

我當立著無相地.」.須菩提,諸有菩薩

成阿耨多羅三耶三菩者,欲度脫衆

生故,便習未曾習者,未曾學者,未曾

受者,便學便受於諸過去諸佛所學.

先學六波羅蜜,勸人令行六波羅蜜,

見人行者,代其歡喜.以布施無貪垢故,

便得大富;以布施故,便守戒,便得天

上、人中尊;以布施故,便得三昧;以布

施、持戒、忍辱、精進、禪故,便得智慧品、

解脫品、見解脫慧品.持是諸品及六

波羅蜜,得過二地上菩薩位,已上位

已,便淨佛土,化衆生,便逮薩云若,轉

法輪,以三乘,度衆生.須菩提,菩薩以

是先當從檀波羅蜜起,次得諸慧,是

亦不可得.何以故?無有實故.復次,須

菩提,菩薩從初發意以來,自持戒,勸

人持戒,見人持戒,代其歡喜,以持戒

得天上人中之豪,貧者以財施之.復

以戒、三昧智慧、解脫見、解脫慧,而立

之,以五品之德,過出二地上菩薩位,

度脫衆生,便逮未曾所知所學所習,

皆學知習之.何以故?欲習無所有故.

復次,須菩提,菩薩行忍,勸人使行,見

人行忍,代其歡喜,飽足衆生,以財安

立,或以五品之德,過於二地上菩薩

位.何以故?所施與,亦無有要故.復次,

須菩提,菩薩自行精進於善,勸人精

進,見人精進,代其歡喜,復以財物,給

足衆生,以戒、忍辱、五品之德,過出二

地上菩薩位.何以故?所施亦無有要

故.復次,須菩提,菩薩行四禪、四等、四

無形定,勸人令行,見人行者,代其歡

喜,以位於禪,布施窮乏,教令智慧、解

脫見慧,過出二地上菩薩位.何以故?

所有者無有要故.復次,須菩提,菩薩

從發意以來,行般若波羅蜜,以財給

足衆生,立以於戒、三昧、智慧、解脫見

慧,自行六度,勸人令行,見人行者,代

其歡喜,以漚和拘舍羅,過於二地上

菩薩位,成阿耨多羅三耶三菩.何以

故無有形故.須菩提,菩薩從是便得

本所不學,本所不知,本所不應,皆學

皆知,皆得所應.復次,須菩提,菩薩學

諸未曾學者,從初發意以來,常有薩

云若念,解諸有無之事,便念三尊行,

常念天行戒念、施念.」佛問須菩提:「云

何爲念?佛念佛者,不以色、痛、想、行、識

念.何以故?五陰無有堅要故.無堅要者,

爲無所有,佛念者爲無念.復次,須菩

提,如來無所著等正覺,不當以三十

二相、八十種好念,不當以金色光明

念.何以故?佛形無有堅要故.無堅要

者,爲無所有,念佛者爲無念.復次,須

菩提,如來無所著等正覺,不當戒性、

智慧品、三昧品、解脫品、見解脫品,不

當以是五品,念如來.何以故?以是無

有堅實故.無有堅者,爲無所有,念佛

者爲無念.復次,須菩提,念如來,不以

十力念,不以四無所畏念,四等、大慈

大悲、佛十八法、四無㝵慧,不以是念

如來.何以故?無有堅實故.不堅實者,

無所有,念佛者爲無念.復次,須菩提,

念如來者,不以十二因緣念.何以故?

無有堅要.無堅要者,爲無所有,念佛

者爲無念.須菩提,菩薩行般若波羅

蜜者,當作佛念.以是故,知次第學未

曾學者,習未曾應者,具足悉應順.至

諸道應作是學,具足三十七品及三

三昧,便具足薩云若慧,便應所有無

所有覺,不堅固要,便得所有無所有

處.須菩提,云何爲法念?菩薩行般若

波羅蜜,亦不當念善惡法,亦不念當

受莂、不受莂,亦不當念俗法、道法,亦

不念有漏、無漏法,亦不念賢法、愚法,

亦不念三界法,亦不念有爲、無爲性

法.何以故?諸法無有堅要、無有堅要

者,爲無所有,念法爲無所念,學法念

以應所有、無所有,便逮薩云若,便逮

所有無所有處.須菩提,菩薩當念法

念.須菩提,菩薩當云何念僧?菩薩從

初發意,至薩云若,常念僧爲無念.如

是須菩提,菩薩當作僧念.須菩提,菩

薩云何念戒?行般若波羅蜜,從初發

意以來,不缺於戒,不差於戒,善攝於

戒,當念有無.如是念者,爲順所應,便

逮薩云若無有有無之處.須菩提,云

何菩薩念施?所有無所有應施,所可

物施,及以法施,於中不起亂意,亦不

念有所施、無所施,雖持身命支節布

施,於中亦不起亂意.何以故?無有堅

要故.無堅要者,則無所有,常念於施,

至成阿耨多羅三耶三菩.須菩提,菩

薩云何當作天念?諸須陁洹,生四天

上者,至于六天,諸生天者,無有堅要,

無堅要者,爲無所有.須菩提,當順是

念,至成薩云若.須菩提,諸阿那含,生

於色天及無色天,亦無堅要,無堅要

者,爲無所有.菩薩當順是念,至成阿

耨多羅三耶三菩.須菩提,菩薩常念

六念,順其所應.復次,須菩提,菩薩行

般若波羅蜜,欲學所順所、習,欲成諸

功德,當學內外空及有無空,當學三

十七品、大慈大悲,當學菩薩道行,皆

逮有無之要,尚無毛髮之相,何況有

薩云若相?須菩提,是爲菩薩行般若

波羅蜜,得隨次第應.」須菩提白佛言:

「世尊,若諸法所有皆無所有,乃至五

陰、六衰無所有,諸性無所有,三十七

品無所有薩云若慧,亦當無所,有亦

無佛,無法無比,丘僧亦無有道,亦無

果報亦無著斷亦無逮覺諸法亦皆

無所有.」佛告須菩提:「諸法有所有、無

所有,可得見不?」須菩提言:「不可得.世

尊.」「須菩提,云何言諸法所有,皆無所

有五陰及逮覺耶?」須菩提白佛言:「世

尊,我於是法,無有狐疑.但爲當來之

世,三乘道家,恐或言:若諸法所有無

所有何誰著者何誰斷者不知著斷

之事,便能敗戒毀戒,不知所趣.如是

敗戒行者,各各趣三惡處,世尊,我不

敢有狐疑,我畏當來之世,是故問如

來耳.」

摩訶般若波羅蜜無倚相品第七十六

於時,須菩提白佛言:「世尊,菩薩摩訶

薩,若諸所有者,皆無所有,菩薩爲見

何等,爲衆生發阿耨多羅三耶三菩?」

佛告須菩提:「菩薩以所有,皆無所有

故,能發阿耨多羅三耶三菩.何以故?

諸有倚著者,難得解脫,有倚相者,不

得逮覺,亦不能成阿耨多羅三耶三

菩.」須菩提白佛言:「世尊,無倚相者,爲

有逮覺,成阿耨多羅三耶三菩耶?」佛

言:「逮覺已阿耨多羅三耶三菩則是

無所倚,以不別法性故.欲得無所倚

逮覺阿耨多羅三耶三菩者,則爲欲

示一切法性.」世尊,若無所倚者,無有

逮覺,則無有阿耨多羅三耶三菩,何

緣,菩薩從第一住,至十住耶?何因緣

得無所從生法忍,何因有五通及六

波羅蜜之德,而受諸法之德,攝取佛

國,教化衆生,供養諸佛,一切有至般

泥洹?」佛言:「無所倚者,與五通之報等,

與十住等,與六波羅蜜等,及供養諸

佛功德等.以是故,至般泥洹,供養不

斷.」須菩提言:「世尊,無所倚及五通、六

波羅蜜,有何差別?」佛言:「無有差別,說

有差別.」「世尊云何三事有差別?」佛言:

「菩薩行般若波羅蜜,亦不倚所施,亦

不自倚,亦不倚受者.至般若波羅蜜,

亦無所倚,行神通,亦無所倚,行三十

七品,亦無所倚,行三三昧,亦無所倚,

教化衆生,淨佛國土,亦無所倚,逮覺

諸佛法,亦無所倚.須菩提,是爲菩薩

行般若波羅蜜,爲無所倚.菩薩摩訶

薩,如是行者,諸魔、魔天無能壞者.」須

菩提言:「世尊,云何菩薩行般若波羅

蜜,一意受持六波羅蜜,受四禪、四等、

大慈大悲、及四空定、四無㝵慧、四無

所畏、三十七品、摠三脫門、佛十種力、

佛十八法?云何受持八十種好?」佛言:

「菩薩行般若波羅蜜,所作施、戒、忍辱、

精進及諸禪事,皆以般若波羅蜜行.

及三脫門、四等、大慈及三十七品所

作所念,皆不離般若波羅蜜.及三三

昧、佛十種力、四無所畏、四無㝵慧、佛

十八法、八十種好,皆不離般若波羅

蜜.」須菩提言:「世尊,云何菩薩一意行

般若波羅蜜,受持六波羅蜜乃至八

十種好?」「須菩提,菩薩行般若波羅蜜,

行六波羅蜜,初無二相,乃至八十種

好,亦無二相.」「世尊,云何行六波羅蜜

至八十種好,不以二相?」佛言:「菩薩行

般若波羅蜜,皆悉具足摠持諸波羅

蜜及三十七品,而行布施.」須菩提言:

「世尊,是事云何?」佛言:「菩薩行般若波

羅蜜時,不以漏意,行檀波羅蜜,於無

漏作念言:「我爲是誰,所施何物?受者

爲誰?」.於是三事,無相受念.爾時,亦不

見意及所施受者,至十八法亦復如

是.復次,須菩提,菩薩行般若波羅蜜,

乃至般若波羅蜜,亦無有相,亦不見

六波羅蜜菩薩行般若波羅蜜乃至八

十種好,亦無有相,亦無所見.」須菩提

言:「世尊,以無相,無所作法,云何得具

足六波羅蜜,云何具足三十七品,云

何具足三空及十種力,云何具足四

無所畏、佛十八法?」佛言:「菩薩行般若

波羅蜜,以無相施,隨衆生所欲,或索

肌肉、妻子、國城、珍寶、所有財穀,皆不

逆人.作是施時,或有人來,問菩薩言:

用是無相,布施爲作.雖有是言:「我續

布施,不可斷絕,持是布施,與衆生共

爲阿耨多羅三耶三菩.」,亦無相念,亦

無施意,亦無物意,亦無受者意,亦不

見阿耨多羅三耶三菩意.何以故?所

見一切,皆悉空故.如是誰爲阿耨多

羅三耶三菩者,如是作爲,則是眞作,

則能淨佛國土,教化衆生,則爲行六

波羅蜜,則爲具足三十七品及三脫

門,則爲具足佛十八法.如是行者,則

爲不受布施之報.譬如第六天王,有

所欲者,但念卽至.菩薩如是,但意念

諸法,皆具足至,以布施之德,能供養

諸佛,悉能飽滿諸天及人,以漚和拘

舍羅,行檀波羅蜜,安立衆生於三乘

法.是爲菩薩行般若波羅蜜,具足檀

波羅蜜.」須菩提言:「世尊,云何菩薩行

般若波羅蜜,具足尸波羅蜜?」佛言:「菩

薩悉知賢聖無漏道法之戒,不毀不

亂奉賢聖戒.於諸法無所㧗,亦不㧗

五陰,亦不㧗三十二相,亦不㧗四性,

亦不㧗四天王至三十三天,不㧗須

陁洹至羅漢、辟支佛,亦不㧗轉輪聖

王所作功德.但欲與衆生,共爲薩云

若,不相不倚,亦不以二.但爲世事,非

最要義,具足戒已,以漚和拘舍羅,起

四禪,不以貪受天眼,以天眼觀十方

諸佛,至成阿耨多羅三耶三菩,初不

離天眼.以天耳淨盡聞諸佛所說經

法,不失所聞,至得自辯,悉知諸佛之

意.知諸佛意已,便能饒益一切衆生,

持識宿命之慧,覺諸所作,不失本行,

以無漏之法,立衆生於三乘,隨衆生

所欲,而悉授之.須菩提,是爲無相具

足尸波羅蜜.」佛言:「菩薩云何具足於

忍?從發意至坐道場,若衆生來,以刀

杖,捶加於菩薩,菩薩終不起意,當起

二忍,一者忍辱,二者無所從生法忍.

起意念言:以刀捶杖加我者爲誰,受

者爲誰?當觀法相,觀法相者,亦無所

有,亦無所觀,無所觀者便得無所從

生法忍.住二忍已,便具足四禪、四等

及四空定,便具足三十七品及三脫門,

便具足十力、四無所畏、四無㝵慧.菩

薩已住是法,便得神通,非是二地所

能及者.具足神通已,便具足六波羅

蜜.以天眼慧,見十方佛,至阿耨多羅

三耶三菩,不忘佛念.復以天耳慧,聞

十方佛所說教法,悉知諸佛,諸佛所

念悉復逮,知衆生之意,如應說法,自

知宿命.以慧皆識衆生功德,持諸善

本功德,勸勉衆生,以漏盡之慧,立衆

生於三乘.菩薩摩訶薩行般若波羅

蜜,以漚和拘舍羅,行教化衆生,淨佛

國土,具足薩云若慧,逮得阿耨多羅

三耶三菩,轉於法輪.是爲菩薩行般

若波羅蜜,具足羼波羅蜜.」佛言:「云何

菩薩行般若波羅蜜,具足惟逮波羅

蜜,須菩提,菩薩行般若波羅蜜,身意

精進,具足四禪,於四禪起,便得無數

神通,變化來往,手捫摸日月.持是精

進,遍至十方無數剎土,供養諸佛,一

切所有供養之具,至阿耨多羅三耶

三菩,諸天、世人皆當恭敬.是菩薩至

般泥洹,以神足到十方,聽受諸佛

法言,所聞法至成阿耨多羅三耶三

菩,終不忘淨佛國土,教化衆生,具足

薩云若.是爲行般若波羅蜜,具足惟

逮波羅蜜.復次,須菩提,以無漏道法,

具足意精進,口不言惡,身不行惡,意

不念惡,亦不㧗苦樂、有常、無常,不㧗

有我、無我,不㧗有爲、無爲,不㧗三界,

不㧗四禪及四空定、四等、三脫門、三

十七品,至十八法,亦無所㧗,亦不㧗

聲聞、辟支佛,不㧗聲聞、辟支佛道,亦

不㧗菩薩亦不㧗菩薩地亦不㧗五

趣.亦不分別:「是天,是人,是畜生,是泥

犂,是薜荔.」.亦不分別是須陁洹道,是

羅漢道,是辟支佛道,亦不分別是菩

薩道,亦不分別是薩云若,亦不㧗諸

法、諸道,亦不分別.所以者何?是諸法

者,皆無有要,無可㧗者,亦無可分別

者.以具足意精進,便救一切魔怨衆

生,救衆生已,亦不見衆生,具足精進

已,亦不見精進,具足佛法已,亦不見

佛法,淨佛國土,亦不見不得.具足精

進,便受諸善法,亦不於是善法中生

念,遍遊諸國,救益衆生,所作變化,自

恣無礙,或雨諸華,或散諸香,或以伎

樂、鼓樂、絃歌事,或震動事,或以光明,

或以國土、七寶示現,或以博弈,或現

水火隨道而入與爲因緣,使行十善,

或以施戒而攝取之,或以支解身體、

妻子、國土,或以自身,隨衆生意,而攝

取之.須菩提,菩薩以漚和拘舍羅無

相,行惟逮波羅蜜.」佛言:「菩薩行般若

波羅蜜,住於無相之法,行禪,菩薩行

般若波羅蜜,除如來三昧,一切餘三

昧,皆當具足,具足四禪,具足四等及

四空定,皆當逆順,行八惟無及九次第

禪,行空無相無願三昧、電光三昧、金

剛三昧、直治三昧,住是禪波羅蜜,便

得三十七品,住於三昧,具足道慧,諸

三昧門皆來入是.具足道慧,具足十

住地作行,至薩云若,終不中道取證.

於三昧中,住遊諸佛剎,供養諸佛,於

諸佛所,殖諸德本,淨佛國土,遊諸四

域,教化衆生,廣立衆生於六波羅蜜,

或立於須陁洹、斯陁含、阿那含、阿羅

漢、辟支佛,隨其所欲,而滿其願.於是

禪波羅蜜者,悉摠持諸陁鄰尼門便

得四無㝵慧,便受神通,終不墮女人

胞胎,不受色欲,無生不生,雖生,不著

於生.何以故?善觀於幻法,知所有如

幻,救濟衆生,便得無衆生之相,以無

所得法,立衆生於無所得法,以世俗

數,不以最上要,以禪波羅蜜,遍入諸

禪及解脫禪,不得阿耨多羅三耶三

菩,終不捨禪波羅蜜,行道慧入薩云

若慧,便盡習緖,爲以自救,當復救餘.

救他人已,爲諸天及人及阿須倫,而

作福田.如是須菩提,菩薩行般若波

羅蜜,是爲具足無相三昧.云何菩薩

行般若波羅蜜,於無相法,具足般若

波羅蜜念?」佛言:「菩薩不見法有實成

者,亦不見五陰實成者,亦不見五陰

生,亦不見五陰來生處.乃至須陁洹

道,亦不見所生,亦不見來住處,以虛

空故,其實不可得,亦不見須陁洹漏

盡法.行般若波羅蜜,以解有要、無要

之法.如是解者,便解內外及有無空,

於諸法無所入亦不入於五陰乃至

于道,亦無所入,學無所有,般若波羅

蜜便具足菩薩道.何等爲菩薩道?則

六波羅蜜是.三十七品、十力、四無所

畏、四無㝵慧、佛十八法、三十二相、八

十種好,於無所有,成佛道,具足六波

羅蜜,具足三十七品及五神通,隨衆

生所欲,於六度中,有貪嫉者,以檀波

羅蜜授之,有惡戒者,以道戒授之,有

瞋恚者,以忍授之,有懈怠者,以精進

勸之,有亂意者,以禪救之,有愚癡者,

以慧授之.至解脫品、解脫見品,皆以

授之,有聲聞道意者,隨其本應,以須

陁洹、斯陁含、阿那含、阿羅漢、辟支佛

道隨本授之,有大乘者,以佛道授之.

以是方便,能作無央數變化,乃至恒邊

沙諸佛國土,隨人所欲,則能變其剎

土之好,滿諸衆生之願,從一佛國,至

一佛國,所欲取國土隨其願.譬如第

六天人,所有衣、食、伎樂,隨意卽至.菩

薩以六波羅蜜,行菩薩道,隨意所願,

盡皆具足,逮薩云若,於五陰無所受,

於一切諸法,道法、俗法、善法、惡法,皆

悉具足無所受,後成阿耨多羅三耶

三菩、阿惟三佛時,國土所有,皆悉隨

意卽得無有持來者亦無有持往者

亦如第六天上.何以故?諸法無所恃,

亦無所倚.須菩提,菩薩行般若波羅

蜜,以無所有相,是爲具足般若波羅蜜.」

摩訶般若波羅蜜無有相品第七十七

爾時,須菩提白佛言:「世尊,菩薩摩訶

薩,云何於無所破壞法、無相法、無所

有法中,能具足六波羅蜜念?云何於

是無形法,而知差別入般若波羅蜜

中?云何於無相法,以一相而逮正覺?」

佛告須菩提言:「菩薩摩訶薩,行般若

波羅蜜,五陰如幻如響,如夢如影,如

熱時焰,如化,持是五陰,行六波羅蜜,

五陰無相,如幻如響,如夢如影,如熱

時焰.何以故?夢幻之法無所有故.無

所有者,則一相,一相者,則無有相.以

是故,須菩提,當知檀波羅蜜無有相,

所布施及主受者,皆無有相.作是知

者,則爲具足檀波羅蜜.作是具足檀

波羅蜜已,終不於六波羅蜜轉還,便

於六波羅蜜中,具足四禪、四等、四空

定悉具足三十七品,具足內外空及

有無空,便具足三脫門具足八惟無、

九次第禪,具足五通,具足諸陁鄰尼

門,具足四無㝵慧、四無所畏、十種力,

悉具足佛十八法.」佛語須菩提:菩薩

以住於賢聖無漏法,便能飛行,供養

諸佛,隨其所安,救濟衆生,或以布施

攝取衆生,或以戒,或以忍,或以精進,

攝取衆生,或以禪,或以智慧,攝取衆

生,隨其所善而教之.爲衆生故,受生

死法,不與同歸,亦不受生死勤苦.爲

衆生故,種天上、人中之福,欲以攝取

衆生故,知諸法無有相,便學須陁洹

道法,亦不於中住.及學羅漢、辟支佛

道法,亦不於中住.何以故?悉知諸法

已,當逮薩云若慧故,非羅漢、辟支佛

之所知.」佛語須菩提:「如是如是.諸法

無有相,知六波羅蜜無有相,乃至諸

佛法,亦知無有相.復次,須菩提,菩薩

摩訶薩,行般若波羅蜜,於五陰如夢

如幻,如響如影,如熱時焰,如化.行尸

波羅蜜,知五陰如夢如幻、化,便以無

相,具足尸波羅蜜持戒不犯不毀,善

持戒不犯不毀,善持不亂,習智慧賢

聖業,遍護諸戒,以法義,戒身口意,以

等於諸戒,不以戒㧗四性及遮迦越

王,亦不言:我持是戒,當生四天及第

六天上,亦不念言:「持是戒,得須陁洹

道乃至羅漢、辟支佛道.」.何以故?諸法

一相,爲無有相故.無相之法,終不逮

無相法,有相之法,亦不逮有相法,有

相之法,亦不逮無相之法.須菩提,是

爲菩薩摩訶薩,行般若波羅蜜,以無

相法,具足尸波羅蜜,上菩薩位,已上

菩薩位,便逮得無所從生法忍.便行

道慧,具足神通,住於諸陁鄰尼門,便

得四無㝵慧,從一佛國,遊一佛國,供

養諸佛如來,攝取衆生,淨佛國土,教

化衆生,生五趣之世,不著於生死行.

譬如彌遮加越王,坐起行來,無有知

者.育養衆生,不仰臣下,不嬈人民.譬

如須延頭<須延頭者晉言甚淨>如來轉

法輪於三乘,無有菩薩可教,發阿耨

多羅三耶三菩者,便般泥洹後,令化

佛教授衆生一劫.須菩提,菩薩行般

若波羅蜜,具足尸波羅蜜,諸法便隨

從之.復次,須菩提,菩薩行般若波羅

蜜,於五陰,如幻如夢如響,以無相法

具足羼波羅蜜.須菩提,菩薩以二忍

事,具足羼波羅蜜.何等爲二?從初發

意,至于道場,於其中閒,若有衆生,持

刀杖捶來,撾打割刺,菩薩欲具足羼

波羅蜜者,意不起亂,當計念言:「誰有

罵者,誰有割者,誰有撾者?」.何以故?以

諸法無有相.如是觀者,便具足羼波

羅蜜,以具足是忍,便得無所從生法

忍.」須菩提白佛言:「世尊,無所從生法

忍,爲是滅,爲是智耶?佛言:「於忍不起

毛髮惡意者,是爲智.以是智,得無所

從生法忍.」須菩提言:「世尊,聲聞、辟支

佛無所從生法忍及菩薩摩訶薩無

所從生法忍,有何差別?」佛言:「須陁洹

智及滅,至羅漢辟支佛智及滅,是菩

薩摩訶薩之忍.須菩提,是爲聲聞、辟

支佛之差別.菩薩摩訶薩,有是忍者,

過出二地上,以住無所從生法忍者,

便行菩薩道,便具足道慧,不離三

十七品,不離三脫門,不離神通,教化

衆生,淨佛國土,逮薩云若.須菩提,菩

薩以無相法,具足羼波羅蜜.復次,須

菩提,菩薩住於五陰,如幻如夢,如響

如野馬,如熱時之焰,於是無相法,便

行身意精進,便辦神通,遊諸佛剎,供

養諸佛,以身精進,教授衆生,立衆生

於三乘,是爲菩薩行般若波羅蜜.以

無相法,具足惟逮波羅蜜,意精進者,

以意精進,於聖賢無漏之法,具足諸

善本法、三十七品法,具足三脫門,具

足四禪、四等及四空定,具足十力、四

無所畏、佛十八法.菩薩於中學已,當

具足薩云若慧,消諸習緖,具足成相,

得普遍光明,三倒十二法輪轉,能令

三千大千剎土,六反震動,能以光明

照遍三千大千剎土,能出音聲,遍三

千大千剎土,諸衆生聞音者,必至三

乘之道.須菩提,菩薩精進所有饒益

弘大如是,菩薩住精進,盡具足諸佛

法,逮薩云若慧.復次,須菩提,菩薩行

般若波羅蜜,於五陰,如夢如幻,具足

於禪波羅蜜,行四禪、四等、四無形禪

及三脫門、電光三昧、金剛三昧、眞禪

三昧、除佛三昧、諸餘無央數三昧,意

皆遍至,亦不味諸三昧,亦不受其果

報.何以故?以菩薩盡知諸三昧相法

空,所有者皆無所有,無相不味無相,

無所有不味無所有.以不味故,不隨

禪生,至形無形處.何以故?不見其形

故,亦不見三昧,亦不見三昧相,亦無

所見故,便具足無相三昧,持是三昧,

過出二地上.」須菩提白佛言:「世尊,菩

薩云何以禪波羅蜜,出過羅漢、辟支

佛道上?」佛告須菩提:「菩薩以禪學內

外空及有無空於空法,不見有住處,

聲聞、辟支佛法及薩云若法皆空,以

是空故,上菩薩位.」「世尊,云何是菩薩

位,云何非菩薩位?」佛言:「諸有倚著,非

菩薩位,無所倚著,是菩薩位.」「世尊,云

何爲倚,云何不倚?」佛言:「五陰、十二衰

是菩薩倚,乃至薩云若,亦是菩薩倚

位者.須菩提,都不見諸法,亦無有名

字,盡無所倚,是菩薩位.何以故?五陰

所有事,薩云若所有事,亦非行,亦非

說,亦非見.須菩提,是爲菩薩受,是爲

菩薩位.菩薩以是上位,便具足諸三

昧,尚不隨禪生,何況隨婬、怒、癡生,而

有所作?是事不然,但以幻法,饒益衆

生,不見衆生,亦不見幻,於無所得法

中,攝取佛土,教授衆生,是爲菩薩行

般若波羅蜜,具足禪波羅蜜,轉無倚

法輪.復次,須菩提,菩薩行般若波羅

蜜,知諸法如幻如夢,諸法如響如化,

如光影如熱時焰須菩提言世尊云

何菩薩知諸法如幻如焰?」佛言:「菩薩

行般若波羅蜜,亦不見持夢、幻示人,

亦不見響,亦不見持響示人,亦不見

光影、幻、化、熱時焰,亦不見持此示人.

何以故?諸凡愚夫,於夢幻諸法,皆著

顚倒,諸羅漢、辟支佛,諸菩薩,諸如來

無所著等正覺,於夢幻法,亦不見有,

亦不見可持示人者.所以者何?諸法

所有者,皆無所有,亦無所成,亦無所

有.菩薩行般若波羅蜜,終無貪相,亦

不成就相,亦不生相,是事不然.何以

故?般若波羅蜜亦不念法有生者、有

成者,菩薩如是行者,亦不生五陰,亦

不生三界,亦不生諸禪,亦不生於解

脫禪,亦不生三十七品,亦不生三脫

門,亦不生六波羅蜜,當具足於第一

地至十住,不於中生欲.何以故?是處

不可得,亦不可見.況當於中生欲意?

雖行般若波羅蜜,亦不見般若波羅

蜜,於不見中盡見諸法,皆來入般若

波羅蜜,亦不見諸法.何以故?諸法及

般若波羅蜜,一無有二,亦非二事.何

以故?爲如如教,如法性教,如眞際教,

是諸法無有別.」須菩提白佛言:「假令

諸法無有別,無有散,云何有善惡之

教言,有漏無漏教言,道法俗法有爲

無爲之法教?」佛言:「於須菩提意云何?

如諸法之法,頗有善惡,有漏無漏,若

道若俗,有爲法無爲法不,頗見有須

陁洹及羅漢、辟支佛法不,頗見有佛

道不?」須菩提言:「不見也,世尊.」是故須

菩提,諸法無有別,無有相,無所生,無

所有.須菩提,我本爲菩薩,初不見諸

法有要者,亦不見五陰,亦不見有爲

無爲.從須陁洹,至佛道,亦無所見,亦

無所得.須菩提,菩薩欲學般若波羅

蜜,從初發意,至成阿耨多羅三耶三

菩、阿惟三佛,當善於所有無所有.菩

薩善於無所有者,則能具足道慧,教

授衆生,攝取佛國,成阿耨多羅三耶

三菩,降諸衆生,不見於三界.須菩提,

菩薩摩訶薩,當作是行般若波羅蜜,

應無所有.」

放光般若經卷第十七

丁酉歲高麗國大藏都監奉

勅彫造

放光般若經卷第十八 重

西晉于闐國三藏無羅叉奉 詔譯

摩訶般若波羅蜜住二空品第七十八

須菩提白佛言:「世尊,云何是法如夢

如響,如幻如化,如熱時焰,如光如影,

是諸法皆空,云何爲有造處所,言是

道是俗,是無爲是有爲,有漏無漏,云

何言是須陁洹、斯陁含、阿那含、阿羅

漢、辟支佛,云何言是求阿耨多羅三

耶三菩?」佛告須菩提:「凡夫愚癡少有

所聞,依倚夢、幻法,而有所見.因身口

意所作非法不善之事,或行善事,至

有善惡之報,受罪福於三界.菩薩摩

訶薩,行般若波羅蜜,住於二空從有

無本端空,至畢竟空,教化衆生,說有

五陰、十二衰空,十八性空,是法如夢

如響,如幻如化,如影如熱時焰.是中

亦無五陰,亦無諸衰,亦無諸性,亦無

夢,亦無響,亦無幻、化,亦無焰影,亦無

有見,諸法皆無形,所有皆無所有,無

有五陰.汝等見有五陰,無十二衰,汝

等見有諸衰,無十八性,汝等見有諸

性?以因緣顚倒故,便有諸法隨行所

受云何汝等於無所有法而有形相

行般若波羅蜜,菩薩以漚和拘舍羅,

諸有衆生在貪嫉者,教令布施,令得

大富,於中拔出教令持戒,以戒因緣,

得生天上.於戒拔之,令住禪三昧,以

禪因緣,得生梵天,具足四禪及四空

定因緣,施從戒以禪無數方便立之

泥洹.復以三十七品及三脫門、八解脫、

九次第禪、十種力、四無所畏及四等,

勸令得十八法,持是無像之法,立於

三乘,爲說菩薩道.」須菩提白佛言:「世

尊,甚奇甚特,未曾有.菩薩行深般若

波羅蜜,爲諸空無法作處所,言是善

法、惡法,是道法、俗法,是漏法、無漏法,

是有爲法,是無爲法?」佛言:「如是,須菩

提.甚奇甚特,所未曾有.爲是空無之

法,而作處所.須菩提,汝等當知菩薩

所行奇特,羅漢、辟支佛所不能及者.

汝等當應爲菩薩摩訶薩作禮.」須菩

提白佛言:「世尊,何等爲菩薩摩訶薩

所未曾有,諸羅漢、辟支佛所不能及?」

佛告須菩提:「若欲聞者,善思念之:吾

當解說菩薩行般若波羅蜜者,住於

六波羅蜜中及內外空、三十七品、四無

㝵慧及五神通,遍到十方,觀諸衆生

可以布施攝者,便以施取之,可以戒

忍、精進、一心、智慧,隨其所應,以六波

羅蜜,而攝取之.應以四禪及四空定

得解脫者,以禪因緣,而攝取之.或應

以慈悲喜護,得度者,以四等攝之,或

應以三十七品得度者以根力覺意

而攝取之,若應以三脫門,得度者,皆

攝取之.」須菩提白佛言:「世尊,云何以

布施攝取衆生?」佛言:「菩薩行般若

波羅蜜者,隨人所索,若索衣被、飮食、

疾病醫藥、象馬車乘、金銀珍寶,隨

人所欲,皆施與之.及所施與,若佛、辟

支佛、阿羅漢及須陁洹,下至凡夫

及蜎飛、蠕動,諸三惡趣,其意適等,而

無差別,無若干種意.何以故?諸法無

有若干種意故,其意平等.無若干者,

便得無差別薩云若慧.」佛言:「菩薩摩

訶薩,若見來求者,當作念言:「我所施

者,當與三耶三佛,福祐不從畜生出

生.」.有是念者,非是菩薩法.何以故?菩

薩發道意,不作是念:「我持布施,當生

四姓家.」,諸所施已,攝取衆生者,皆令

至無餘泥洹,而般泥洹.菩薩以衆生

爲親族,所施與無若干差別.亦不言:

「當與是不與是.」.意無適莫所施衆生,

無有㝵意.何以故?爲衆生故,發阿耨

多羅三耶三菩.若有分別意者,便於

諸如來無所著等正覺,諸緣覺,諸眞

人,有大過失.何以故?諸天及人、諸阿

須倫無有倩菩薩爲衆生作救護作

橋梁者,爲菩薩之法,自當救攝衆生.

復次,須菩提,菩薩行般若波羅蜜者,

若人若非人,來至菩薩所,取節節支

解菩薩身,菩薩亦不疑言當與不與.

何以故?是菩薩欲救衆生故,受是形

耳.我以是身,饒益一切菩薩.當作是

念:「我爲衆生,受是身形,今來取之.」.須

菩提,菩薩見來所求者,當發意言:「施

者爲誰,受者爲誰,所施物爲何等?」,是

諸法實不可得見.何以故?是諸法常

空,空亦無所與,亦無所奪.須菩提,菩

薩行般若波羅蜜,當作是學,所謂內

空、外空及有無空.住是空者,於中布

施,便具足檀波羅蜜,具足檀已,不斷

內外法,言誰有割者,誰爲截者.」佛告

須菩提:「佛以天眼見十方恒邊沙等

剎土,諸菩薩摩訶薩,入泥犂中,泥犂

則爲冷,以三事變化,爲泥犂中衆生

說法,一者神足,二者隨其所使,三者

四等之法.以神足滅火,隨意爲說四

等法,泥犂中衆生,便有愛敬,歸仰於

菩薩,卽得離苦痛,次爲說三乘之教,

皆令脫苦.是故須菩提,我以佛眼,見

十方恒邊沙,諸菩薩摩訶薩,供養諸

佛,不以憍慢,愛好諸佛,不以憎惡,歡

喜無恚,諸佛所說皆悉受持,至成阿

耨多羅三耶三菩,終不志失.須菩提,

佛以佛眼,見十方恒邊沙剎土,諸菩

薩等爲衆生故,割截身體,支節分離,

布散四面,諸有飛鳥、走獸來食菩薩

肌肉者,皆有慈意,於菩薩所以慈意

故,得離畜生,卽得爲人.往見諸佛聽

受經法,隨其所聞,卽得順行,以三乘

之法,而度脫之.」佛告須菩提:「諸有菩

薩摩訶薩發,阿耨多羅三耶三菩者,

多所饒益,如是能使衆生,得無餘泥

洹.復次,須菩提,我以佛眼,見十方恒邊

沙,諸菩薩等入薜荔中者,諸薜荔衆

見菩薩已,便生慈意,恭敬菩薩,以恭

敬故,離諸勤苦,因是功德,終不離諸

佛,至得泥洹.須菩提,菩薩摩訶薩,行

慈如是,使諸衆生,皆得泥洹.」佛告須

菩提:「我見諸菩薩至四天王及第六

天,爲彼諸天而廣說法,以三乘教,而

度脫之,令得泥洹.諸天人衆有著五

樂者,菩薩應時,令殿舍悉皆烔然,以

爲說法言:「諸仁者,一切所有皆悉無

常無尊無卑,誰常安者?」.』佛告須菩

提:「我於是以佛眼觀見恒邊沙國土,

諸有讚歎梵天上者,菩薩則爲說法

言:「諸仁者,云何於是空無之法,而生

見意?是法爲空無常無見,爲磨滅法,

莫得於是,而生見意.」.須菩提,菩薩摩

訶薩已住於大慈,爲衆生說法,是爲

菩薩甚奇甚特,未曾有法.須菩提,十

方恒邊沙國土,諸菩薩摩訶薩,以四

事饒益衆生.何等爲四?一者惠施,二

者仁愛,三者利人,四者等義,是爲四

恩.菩薩摩訶薩,以二事施,攝取衆生,

一者財物,二者法施.何等財物施,攝

取衆生?菩薩以金銀、璧玉、珍奇異寶,

以食飮、衣被、香花、服飾、病瘦醫藥、牀

臥之具,所有奴婢、象馬車乘,令諸衆

生隨意所欲,不逆人意.諸有來者,旣

施與已,皆悉教令自歸三尊,或授五

戒,或教十善,或教八齋,或教令行四

禪及四等、四空定,或勸助之,令念佛,

念法,念比丘僧,念天,念施.諸行倒者,

教令行順,諸不諦者,教令行諦,勸助

令行三十七道品及三脫門、八惟無、

九次第禪、佛十種力、四無所畏、四無

㝵慧、大悲大慈.勸衆生令行佛十八

法、八十種好,勸助人學三乘法教.是

爲菩薩摩訶薩,以漚和拘舍羅,行般

若波羅蜜,以財布施,攝取衆生,立於

無上無畏之地.是爲菩薩奇特未曾

有之法.何等爲菩薩行般若波羅蜜,

以法布施,攝取衆生?布施有二,一者

道施,二者俗施.何等俗法施?世俗所

說所施行者,謂爲不淨.欲得四禪、四

等、四無形定及餘凡夫所行善法,是

名爲世俗法施.作是俗法施已,便教

衆生,令離世俗,以漚和拘舍羅,安立

於道法、賢聖果報.何等爲賢聖道法,

賢聖果報?賢聖法者,謂三十七品及

三脫門,賢聖果者,從須陁洹,至羅漢

辟支佛.」佛言:「菩薩賢聖道法者,知須

陁洹所有慧,知羅漢辟支佛慧及三

十七道品慧、佛所有十力慧、大慈大

悲慧及餘道法俗法有漏無漏及有

爲無爲之法慧、薩云若慧.是爲菩薩

賢聖之法.何等爲菩薩賢聖果報?諸

習緖皆盡,是爲賢聖果報.」須菩提白

佛言:「菩薩復逮薩云若?」佛言:「如是如

是.須菩提,菩薩逮薩云若.」須菩提白

佛言:「如是者,世尊,菩薩摩訶薩、如來

有何差特?」佛報言:「有差別.差別云何

菩薩逮薩云若,便名爲如來?何以故?

菩薩意亦不可得,如來意亦無有異,

住於無限之冥,爲諸法作明.是名爲

菩薩因俗之法施,而續道法之施.」佛

告須菩提:「是菩薩斷於衆生世俗之

施,以漚和拘舍羅,安住於薩云若.」佛

告須菩提:「何等爲菩薩道法之施?凡

人所不能及者,所謂三十七品及三

脫門、八惟無、九次第禪、佛十力、四無

所畏、四無㝵慧、佛十八法、三十二大

士之相、八十種好、諸陁鄰尼門.是名

爲道法施,非是俗法,是爲菩薩甚奇

特未曾有之法.以愛意攝取衆生,持

六波羅蜜布施、持戒、忍辱、精進、一心、

智慧,以和顏悅色,攝取衆生.何以故?

六波羅蜜皆攝持諸善法數.云何菩

薩饒益於人,攝取衆生?常以六波羅

蜜,攝持衆生,以四事饒益一切.一者

惠施,二者仁愛,三者利人,四者等義,

是爲四事.菩薩以是四事,救濟衆生.

復次,須菩提,菩薩以般若波羅蜜,教

新學菩薩,當語之言:「善男子,受是文

字之數,當善於一字,從一字至四十

二字.一字者皆入諸字義,諸字義者

皆入四十二字,四十二字義皆入一字,

以爲一義.」.是故菩薩當善於四十二

字,如來無所著等正覺善於諸法,善

於文字已,教化衆生.如來說法,不離

文字,諸法亦不離文字.」須菩提白佛

言:「世尊,衆生不可得法,亦不可得見.

諸法空故.世尊,菩薩云何行六波羅

蜜、四禪、四等及四空定,云何行三十

七品,行十八空,行空、無相、無願,云何

行八惟無、九次第禪,云何行十力、四

無所畏、佛十八法,云何行三十二相、

八十種好,云何行六神通?爲衆生說

法,亦不見衆生,亦不得其處.乃至於

識,亦不可得,六波羅蜜亦不可得見,

乃至八十種好,亦不可得,亦不可得

處,亦無有衆生,亦無有處,亦無有八

十種好,亦無有處.云何菩薩行般若

波羅蜜,爲衆生說法?」須菩提言:「世尊,

將無菩薩,以無端緖之事,勸助衆生,

令離四顚倒,住於四諦耶?行般若波

羅蜜,菩薩尚不可得見,何況行三十

七品事?」佛告須菩提:「如是如是.如汝

所言,衆生不可得.當知內外空及有

無空,當知五陰空,性空,衰空,當知四

諦、十二因緣空,當知吾我空,及知見

空,當知四禪空,四等空,四空定亦空.

當知三十七品空,三脫門空,當知八

惟無空,九次第禪空.當知佛十八法

空,十種力空,四無所畏空,四無㝵慧

空,當知二地空,當知菩薩空,當知佛

剎土空,當知道空.」佛告須菩提:「菩薩

覺知諸法皆空,而爲一切衆生說法,

旣爲說法,不從是空有轉還者.於諸

法,無所取,無所捨,亦無㝵,眞諦說法,

無有虛飾.譬如如來化作無央數人,

或安立於六波羅蜜者,或安立於四

禪四等者.於須菩提意云何?是化人

寧有所得不?」須菩提言:「世尊,不也.化

無所得.」「須菩提,當知菩薩教化衆生,

亦復如是,隨其所能,而爲說法,皆令

衆生,離於顚倒,亦不縛,亦不解.何以

故?五陰無縛,亦不解.若五陰有縛有

解者,則非五陰.用五陰常自淨故,乃

至有爲無爲法,亦常自淨.菩薩爲衆

生說法,初不見衆生,以諸法不可得

故,菩薩住於無所住,五陰空故,無有

處所.乃至有爲無爲,亦無所住.何以

故?無有實故,而無所住,無所有亦不

住於無所有,有所有亦不住於有所

有.何以故?是皆不可得故.不可得者,

無有住處.須菩提,菩薩行般若波羅

蜜,皆明諸法,分別諸空.菩薩作是行

般若波羅蜜者,於諸如來無所著等

正覺,於諸聖賢,爲無有過.何以故?諸

佛世尊及諸聖賢,皆逮覺是法,教化

衆生,以得是法,無轉還者.何以故?法

性眞際及如無轉還者,亦無形貌可

轉還者.」須菩提白佛言:「世尊,法性眞

際及如不轉還者,五陰及如眞際法

性爲有異耶有爲無爲及道有漏無

漏,復有異耶?」佛言:「不也.須菩提,五陰

及如眞際法性,有爲無爲及道,等無

有異.」復問:「世尊,假令五陰及如,乃至

有爲無爲,等無有異者,云何有善惡

之報,及五道生死,云何有三乘之法

耶?」佛言:「以衆生習於世諦故,便有道

之名號,於第一最要義者,無有分數.

何以故?是法常寂,無所分別,亦無所

說.五陰亦無生滅,亦無著斷,用本空

末空故.」須菩提白佛言:「世尊,若習世

諦,便有道名者,一切凡夫皆爲是道

是三乘耶?」佛告須菩提:「一切凡夫盡

知習諦及道諦者,若知是者,當知是

道.若使凡夫不知者,亦無道處,亦無

道報.」復問:「云何凡夫當得道之果報?」

佛言:「諸賢聖者有道念故,便有道報.」

復問:「世尊,以道念故,便有道耶?」佛言:

「不也.須菩提,不以念故,便能逮道也.

亦不無念,亦不離念.是故菩薩行般

若波羅蜜,爲衆生故,便處於道,道者

亦無分部,亦無有爲、無爲,亦無分別.」

復問:「世尊,若不分別有道處者,云何

佛說三習緖斷,得須陁洹,婬、怒、癡薄,

得斯陁含,於下欲界滅五習,得阿那

含,於上無形界滅五習者,得阿羅漢,

眼所見形色,皆如是盡法,得辟支佛?

一切諸習緖盡,便得三耶三佛,如是

云何當知是事若道無分數者,云何

隨行各得其道?」佛告須菩提:「須陁洹

道乃至三耶三佛,爲是有爲耶,爲是

無爲耶?」須菩提言:「世尊,非是有爲法.」

佛言:「無爲之法有分界不?」須菩提言:

「無有分界.」佛言:「於意云何?善男子善

女人,一時逮得有爲無爲之法,及得

一相,是時,寧見言:是有爲,是無爲不?」

須菩提言:「世尊,不也.」佛言:「菩薩行般

若波羅蜜爲衆生說法,無有分界,以

內外空及有無空故,菩薩於內自無

所入,教一切人亦無所入,亦不入六

波羅蜜,亦不入禪,亦不入等,亦不入

於三十七品亦不入薩云若無所入

者,爲無所生.譬如如來化作化人,化

人布施,亦不得報.欲度人故,亦不住

於六波羅蜜,亦不住於有漏、無漏,亦

不住道,亦不住俗,亦不住有爲,不住

於無爲,適無所住.所以者何?超越諸

法之相故也.」

摩訶般若波羅蜜超越法相品第七十九

於是須菩提白佛言:「世尊,云何超越

諸法法相?」佛告須菩提:「譬如化人,無

婬、怒、癡,亦無五陰行,亦無內外事,無

有罣㝵處,亦無道事,亦無俗事,有漏、

無漏、有爲、無爲亦無道事,亦無有果

報.」佛語須菩提:「是爲超越諸法相.」須

菩提白佛言:「世尊,化者云何有道念?」

佛報言:「道念者,亦無斷,亦無著,亦不

於五趣現.」佛言:「於須菩提意云何?如

來所化,頗有形,有來往,有著斷耶?」須

菩提言:「世尊,如來所化,無有來往,亦

無著斷,亦不於五趣現.」佛言:「須菩提,

是爲超越諸法之相.」須菩提白佛言:

「世尊,諸五陰皆如幻耶?」佛言:「如是如

是.」須菩提白佛言:「若諸法如化,世尊,

化者亦無有色,亦無有痛,亦無想,亦

無行,亦無識,亦無著,亦無斷,亦不於

五趣有脫,菩薩摩訶薩,有何等奇特

事?」佛言:「於須菩提意云何?我本爲菩

薩時,頗見從五趣中,得度脫衆生者

不?」須菩提報言:「不見有所說.」佛言:「於

三界,不見有衆生,何況當有五趣,當

有所度?何以故?菩薩觀知諸法如幻

如化.」須菩提言:「若菩薩觀知諸法如

幻如化者,用何等故,行六波羅蜜、四

禪、四等、四空定,爲何等故,行三十七

品,而淨佛土,教化衆生?」佛告須菩提:

「若衆生自知諸法如幻如化者,菩薩

終不於阿僧祇劫謙苦行菩薩之道

須菩提,以衆生不能自知如幻如化

故,菩薩謙苦行六波羅蜜,淨佛國土,

教化衆生.」須菩提白佛言:「世尊,假令

諸法如夢如幻,如化如響,如熱時之

焰,於何許有衆生,菩薩行般若波羅

蜜,而拔濟衆生?」佛言:「衆生者,但共縛

於名字數,著於無端緖.是故菩薩摩

訶薩,行般若波羅蜜,於名字相,拔濟

之.」須菩提白佛言:「何等爲名字相?」佛

告須菩提:「名字者不眞,假號爲名.假

號爲五陰,假名爲人爲男爲女,假名

爲五趣及有爲、無爲法,假名爲須陁

洹、斯陁含、阿那含、阿羅漢、辟支佛、三

耶三佛.」佛語須菩提:「諸吾我造作之

法及道,但爲名字數法故,凡諸愚人

縛著於有爲法.是故菩薩行般若波

羅蜜,以漚和拘舍羅,教授衆生言:是

名但從相起,但以相故,生母人胞胎,

所有者無端緖,所有者無所有,諸智

者不入於空.」佛語須菩提:「以是故,菩

薩摩訶薩,行般若波羅蜜,以漚和拘

舍羅,教授衆生.」佛言:「何等爲相?須菩

提,凡愚以二相著.何等爲二?一者形

相,二者無形相.何等爲形相?諸有好

形、惡形、微形,於是消耗之法,於中有

所起相.是名爲形相.何等爲無形相?

諸無形之法,於中起相生垢.是名爲

無形相.菩薩學般若波羅蜜,以漚和

拘舍羅,於無形相,出諸衆生,建立於

無相處令不二入何等爲二是相是

無相,是爲二.須菩提,是爲菩薩摩訶

薩於相中,出諸衆生,建立於無相.」須

菩提白佛言:「世尊,假令諸法但有名

相,菩薩云何行般若波羅蜜,於諸善

法,云何有差別,而復勸他人,於善法

使有差別耶?以善法,具足諸處,建立

衆生於三乘.」佛告須菩提言:「假令菩

薩念五陰名,計校五陰相,菩薩爲不

行般若波羅蜜,於善法,無有差別,亦

不能令他人有差別.須菩提,若菩薩

摩訶薩,行般若波羅蜜,以無相行五

波羅蜜,以無相,具足四禪,具足四等,

具足四空定以無相,具足三十七品,

以無相,具足內外空及有無空,以無

相,具足八惟無及九次第禪,具足佛

十種力,以無相具足佛十八法.菩薩

以自具足是善法,勸他人,以無相,具

足諸善法.須菩提,若諸法有如毛釐

之相者,菩薩行般若波羅蜜,終不逮

空、無相、無願之法,不能隨衆生所願,

而建立之,不能令得空、無相、無願漏

盡之法.須菩提,菩薩摩訶薩,以無相、

無念,行般若波羅蜜,饒益一切如是.」

須菩提白佛言:「世尊,假令諸法空無

相、無念,世尊,云何爲法作分數言:是

有漏,是無漏,是能有所,及是不能有

所,及言是聲聞法,是辟支佛法,是菩

薩法,是佛法?」佛告須菩提言:「於意云

何?無相與聲聞辟支佛法、菩薩法、佛

法有異不?」須菩提言:「不也,世尊.」佛言:

「聲聞、辟支佛法及菩薩、佛法,皆不是

無相耶?」須菩提言:「爾.世尊.」佛言:「以是

故,當知諸法皆無相.」佛言:「菩薩於諸

法,作無相學者,則能增益善本功德,

則能增益六波羅蜜、四禪、四等、四空

定、三十七品、佛十八法.何以故?菩薩

者不學餘,但學空、無相、無願.所以者

何?諸菩薩法,皆來入三脫門故.三脫

門自空.菩薩學空、無相、無願,爲學五

陰,爲學十二衰,爲學十八性,爲學四

諦,爲學十二緣起,爲學內外空及有

無空,爲學六波羅蜜,爲學三十七品,

爲學佛十力、四無所畏、四無㝵慧、佛

十八法.」須菩提白佛言:「云何世尊,菩

薩行般若波羅蜜,云何學五陰?」佛報

言:「菩薩行般若波羅蜜,知色相,知色

起滅,知色如.云何知色相?色無堅固,

譬如聚沫.云何知色本末?色亦不來,

亦不去,亦無還反.須菩提,是爲知色

本末.云何知色如?如亦不生,亦不滅,

亦不來,亦不去,亦不斷,亦不著,亦不

增,亦不減.作如是知,是爲知如,亦不

變異.是故名爲如,是故名爲知色如.

云何知痛生滅,云何知痛如?知痛如

泡故.云何知想如?知想如熱時之焰,

至竟無水,亦不去,亦不來,痛如及想

如等,知想亦如是.云何知行如?譬如

芭蕉,葉葉分解,中無有堅.云何知

行起滅?行亦無有來往.知行如是,知

如亦如是.云何觀識?譬如幻師化作

四種兵,亦不往,亦不來,觀識亦如是.

云何觀識如?觀如如識,是爲知識如.

云何觀知眼性?眼所有空,眼色空,眼

識空,乃至意識所有空.云何觀知十

二衰?知內外法如,知內外法所有空.

云何觀知苦諦?亦知苦,亦知諦,亦知

有我、無我,諦習盡空皆知諦.云何知

四諦如?知如如四諦,是爲知四諦如.

云何觀知十二緣起?如十二緣起無

所生,是故知十二緣起如.」須菩提白

佛言:「菩薩學般若波羅蜜,行般若波

羅蜜,假令各各分別知,是諸法如是,

則爲不分別法性色身.」佛報言:「若有

異法,離於法性者,是色身法性,則爲

有別.何以故?須菩提,如來及如來弟

子,不見有法離於法性,與法性有別

者,雖不見不處,法無有二,離法性者.」

佛告須菩提:「菩薩行般若波羅蜜,當

作是學法性.」須菩提白佛言:「世尊,菩

薩學法性者,爲無所學.」佛告須菩提:

「菩薩學法性者,爲盡學一切諸法.何

以故?一切諸法皆是法性.」須菩提白

佛言:「何以故,諸法皆是法性?』『諸有爲

法,皆是法性.是故須菩提,菩薩學般

若波羅蜜者,爲學法性.」須菩提白佛

言:「假令諸法皆是法性,菩薩用何等

故,行六波羅蜜?何以故,行四禪、四等、

四空定?云何行三十七道品、三脫門、

八惟無、九次第禪、十力、四無所畏?何

以故,學佛十八法,學六通、三十二相,

學成就八十種好?何以故,學生四姓

家?何以故,學生四天上,從第四天至

三十三天,何以故從初發意,至第十

地?何以故學三乘,淨佛國土,教化衆

生,學陁鄰尼門,學辯才?何以故,學菩

薩道,學諸法如知一切衆事?法性中,

無有是若干分數.世尊,將無菩薩行

顚倒事.所以者何?法性亦非五陰,法

性亦不離五陰,法性則是五陰,五陰

則是法性.」佛告須菩提:「如是如是.須

菩提,如汝所言,法性則是五陰,五陰

則是法性.須菩提,菩薩行般若波羅

蜜,若見法有離法性者,終不發阿耨

多羅三耶三菩.菩薩行般若波羅蜜,

諸法之性則是道.是故菩薩行般若

波羅蜜,知諸法則是法性,無名之法,

以名教授,從五陰至道,皆以名號法

數字說之.須菩提,譬如幻師,持一鏡,

現若干種像,若男若女,若馬若象,若

廬館,若浴池.於中示現若干種坐氍、

氀毾㲪綩綖、帳幔、香華、伎樂,種種食

飮之具,以名伎樂,娛樂衆人.復現六

波羅蜜,於中現四大姓,現有須彌山

有三十三天,於中現諸聲聞、辟支佛,

現諸新發意行六波羅蜜菩薩,復現

十住一生補處菩薩,現諸菩薩遊戲

於五通,現有淨佛國土,教化衆生,現

有行三昧三摩提,以自娛樂,復現有

行佛十力、四無所畏、大慈大悲,現有

佛身相具足者,中有愚癡之士,稱歎

言快哉,是人所作甚奇特,能食飮,若

干億萬人皆令歡喜,現若干種像世

尊相好,中或有知者,便大笑言:是幻

師所作,乃爾以空.無所有法,以無端

緖之法,樂衆人,令使有端緖,相無形

與作形相.」佛言:「菩薩行般若波羅蜜,

不見有法離法性者,以漚和拘舍羅,

爲衆生說法,亦不見衆生,亦不見其

處.自行六波羅蜜,勸人習六波羅蜜,

見有行者,代其歡喜;自行十善,勸人

令行,見行十善者,讚歎,代其歡喜;自

行五戒,勸人令持,見有持者,讚歎,代

其歡喜;自持八齋,勸人令持,見有持

者,讚歎,代其歡喜;自行四禪、四等、四

空定,勸人令行,見有行者,讚歎,代其

歡喜;自行三十七品、三脫門及四無

所畏、佛十力、佛十八法,勸人令行,見

有行者,讚歎,代其歡喜.」佛告須菩提

言:「法性前以後及中閒,無有增減.是

故菩薩摩訶薩,爲衆生故,謙苦行菩

薩之行,若法性前後及中閒有異者,

菩薩終不以漚和拘舍羅,廣宣法性,

教授衆生.」

摩訶般若波羅蜜信本際品第八十

爾時,須菩提白佛言:「假令初無有衆

生及其處,菩薩爲何等故,念行般若

波羅蜜?」佛告須菩提:「菩薩信眞際故,

念般若波羅蜜,眞際及衆生際有異

者,菩薩終不念般若波羅蜜,以眞際、

衆生際等無有異故.菩薩欲益衆生

故,念行般若波羅蜜.復次,須菩提,菩

薩摩訶薩,行般若波羅蜜,亦不分流

分別眞際,而建立衆生於眞際.」須菩

提白佛言:「若建立衆生於眞際者,則

爲建立眞際於眞際,若建立眞際於

眞際者,俱無所有.云何持無所有,建

立於無所有?世尊,如是者菩薩云何

建立衆生於眞際佛告須菩提不可

以眞際,建立於眞際,不可以所有,建

立於所有,亦不可以無所有,建立於

無所有.須菩提,菩薩行般若波羅蜜,

以漚和拘舍羅,建立衆生於眞際,眞

際及衆生際,一際無有二.」須菩提白

佛言:「世尊,何等爲菩薩漚和拘舍羅,

行般若波羅蜜,而建立衆生於眞際,

而無所分現?」佛告須菩提言:「菩薩摩

訶薩行般若波羅蜜,以漚和拘舍羅,

建立衆生於檀.建立已,爲說檀本末

空,爲說所施及施者、受者皆空,受果

報亦空.教言:「善男子,莫作若干相.汝

所施及受者,謂有果耶?等一空耳,皆

入眞際.」教言:「善男子,汝若不分別所

施及受者及果報,是則甘露施,便逮

甘露果,莫以是施受色.」教言:「善男子,

莫以施受痛,莫以施受、想、行、識.」何以

故?汝所施及施者受者皆空,受報亦

空,以空施有所求,諸所施不可得見.

何以故?所有者從本至竟,常自空故.

復次,須菩提,菩薩摩訶薩,行般若波

羅蜜,以漚和拘舍羅,建立衆生於尸.

教言:「善男子,捨是十惡行,是諸惡法

無有實,當諦自思惟,是十惡本無所

有.菩薩摩訶薩,以是具足於漚和拘

舍羅,教授衆生,便以檀及尸,教於衆

生,檀及尸果報皆自空無所有,亦不

入中,便逮寂靜,便生智慧,斷諸曚冥,

離諸苦惱,以世俗數般泥洹,不以最

第一義.何以故?從空中,索般泥洹者,

無有空,終不般泥洹,泥洹者亦自至

竟空.復次,須菩提,菩薩見衆生亂,意

志不定,鬪諍怨恚,便教令忍辱,教令

習羼,教人言:「汝所入陷溺,皆是空無

所有.」,當熟思念言:「我空弊暴,爲我爲

是誰,空弊暴意從何所來,空無有不

空時,是空亦非如來、菩薩、羅漢、辟支

佛所作,亦非諸三十三天龍、阿須倫、

鬼神、甄陁羅、摩睺勒所作,空自然空.」.

菩薩行般若波羅蜜,以空法,建立衆

生,令入空,雖有報應,不離阿耨多羅

三耶三菩,雖勸進衆生求道,但是俗

數,非是最第一義.何以故?空性亦非

逮覺,亦無有逮覺者,亦無有甫當

逮覺者.是爲眞際性空.菩薩爲衆生

故,於中行般若波羅蜜,亦不得衆生,

亦不見其處.何以故?衆生寂如諸法.

復次,須菩提,菩薩行般若波羅蜜,以

漚和拘舍羅,見衆生中有懈怠者,菩

薩便勸助身意行,精進空無之法,於

諸法,無有懈怠,亦不見有懈怠.空無

法終不從空退轉,莫於善法生懈怠

意,莫於身意退,於六波羅蜜及四禪、

四等、四空定莫退,於三十七品法及

三脫門,至佛十八法莫生懈怠念,莫

於諸法作罣㝵,觀空無罣㝵之法,無

有懈怠者.佛語須菩提:「菩薩行般若

波羅蜜,以空性之法,勸進衆生,令住

空行,雖住空行,不以二事.何以故?空

性者一無有二,不二之法無可入處.

復次,須菩提,菩薩行般若波羅蜜,持

空性之法教衆生,令精進,教告之言:

「善男子,當善精進於施於戒,於忍於

進,於禪於智,隨意所能,於三十七品

乃至佛十八法,善男子,莫於是法起

二念,亦不離二念.」.何以故?是法性空,

空性之法亦無有二,亦不不二故.須

菩提,是爲菩薩行般若波羅蜜,以漚

和拘舍羅,習菩薩之行,教授衆生,淨

佛國土,次建立衆生於須陁洹、斯陁

含、阿那含、阿羅漢、辟支佛,建立衆生

乃至阿耨多羅三耶三菩.復次須菩

提,菩薩行般若波羅蜜,以漚和拘舍

羅,祐利衆生,勸助之言:當念禪一心,

莫生亂想,亦莫生三昧想.何以故?諸

法性皆空,空無法中,亦無亂者,亦無

有一心者.當住是三昧身、口、意所作

事,若六波羅蜜、三十七品、八惟無、九

次第禪、佛十力、四無所畏、四無㝵慧、

大慈大悲、佛十八法、八十種好,若聲

聞辟支佛道、菩薩道、佛道,若聲聞果、

辟支佛果,若薩云若,若淨佛土,教化

衆生,若行空者,便得是諸善法事.」佛

告須菩提:「菩薩行般若波羅蜜,以漚

和拘舍羅,祐利衆生如是.從初發意

以來,未常不爲衆生多少,作祐利時,

從一佛國,至一佛國,供養禮事諸佛

世尊,從諸佛所受法教,至阿耨多羅

三耶三菩,終不忘失,常得諸摠持身、

口、意行,常具足無所乏少.何以故?善

於薩云若念故.以善薩云若者,便善

於諸道,聲聞辟支佛道及神通、菩薩

諸所可應行道,終不廢捨,立於神通,

救護衆生,周旋五趣生死,不耗減於

神通.」佛告須菩提:「菩薩行般若波羅

蜜,住於空性,祐利衆生如是.復次,須

菩提,菩薩行般若波羅蜜,以漚和拘

舍羅,住於空性,祐利衆生,以般若波

羅蜜,勸教衆生言:「諸仁者,淨於身、口、

意,受甘露教,有受甘露教者,終不離

空性法.」.何以故?空性之法,亦非是有

法,亦非是無法.」佛告須菩提:「菩薩行

般若波羅蜜,使衆生作是入,作是學,

未曾不精進時自行十善勸人令行

自行五戒及八齋、四禪、四等、四空定,

勸人令行;自行三十七道品法、十力、

十八法,勸人令行;自行八十種好,勸

人令行.自學須陁洹道慧,復教人令

學須陁洹,自不於中有所欲,自於羅

漢法中取慧,亦教他人,學阿羅漢、辟

支佛法,自於內無所欲,自發阿耨多

羅三耶三菩,復教他人,學阿耨多羅

三耶三菩.」佛告須菩提:「菩薩摩訶薩

習菩薩之行,以漚和拘舍羅,初無有

懈怠時.」須菩提白佛言:「假令諸法性

本空,衆生亦不可得,亦無有正法,亦

不見非法.云何菩薩逮得薩云若慧

事?」佛告須菩提言:「如是如是.如汝所

言,一切諸法性皆空,空法中,亦無有

衆生,亦無有正法,亦無有非法.若諸

法性不空者,菩薩不於空法中,成阿

耨多羅三耶三菩,爲空性說法,說五

陰性空.是故菩薩行般若波羅蜜,說

五陰性空,以十八性空,以十二緣起

性空故,爲衆生說法,說四禪、四等、四

空定,說三十七品性空,說三脫門,說

八惟無、九次第禪空、四無㝵慧、四無

所畏,說十八空、佛十八法、大慈大悲、

八十種好空.以是故,爲衆生說法,說

聲聞、辟支佛道,說薩云若,說諸本習

垢盡.以是空性說法,若內空、外空及

有無空,是性不空者,菩薩終不以空

性說法,若內空、外空及有無空,非是

性空者,爲壞敗空矣.空不可壞,亦不

可上尊.何以故?空亦無有處,亦不無

處,亦不來,亦不往.是故法常住,無有

增減,無有起滅,無著無斷.菩薩住是

法者,爲成阿耨多羅三耶三菩.亦不

見法有所逮,亦不不有所逮,亦不無

所逮,是爲法之常住.菩薩行般若波

羅蜜者,見諸法性皆空,於阿耨多羅

三耶三菩終不轉還何以故不見諸

法罣㝵,當何從有狐疑?阿耨多羅三

耶三菩者,性空,無有衆生,亦不見衆

生處,亦不見有吾我、壽命及知見事,

亦不見五陰乃至八十種好,亦無所

見.須菩提,譬如化佛,化作比丘、比丘

尼、優婆塞、優婆夷爲說法,至那述劫

不斷絕.須菩提,化人於三乘法,寧有所

得不?」須菩提言:「不也,世尊.何以故?無形

故.諸法亦無有形,何所衆生爲菩薩

入聲聞辟支佛者?但爲著餘,墮顚倒

者,建立於順.如是倒者,爲非顚倒,無

有顚倒及諸念處,亦無衆生,亦無吾

我,亦無壽命,亦無知見之事,亦無五

陰,亦無有道.是名爲空性.菩薩於中

行般若波羅蜜,度諸顚倒及有人相

及衆生相,度脫有色、無色相,度脫有

漏之法,以俗數度脫無漏之法,非最

第一之義.何等無漏?三十七品是亦

無所有,亦無所生,亦不以行.是謂空

性諸佛世尊之道.諸佛之道者,亦無

衆生,亦無我、人、壽命,亦無知見,亦無

五陰,亦無三十二相、八十種好.是者

眞是如來之道,亦不以菩薩道故,發

阿耨多羅三耶三菩.但爲空性故,從

本至竟及其中閒,無不空者,常一空

故,菩薩所以行空波羅蜜,以衆生有

衆生相,欲建立於薩云若故.是故菩

薩行道慧,以道慧事,便能入諸道,亦

入三乘道.菩薩具足入諸道已,教化

衆生,淨佛國土,便住於有爲中,成阿

耨多羅三耶三菩,不斷佛業及諸空

性.住空性者,是諸去、來、今佛之道業,

生死之處及諸俗法,不離於空性,諸

菩薩皆當入於諸佛所習行空性,雖

行空性,於薩云若,而不墮落.」須菩提

白佛言:「世尊,諸菩薩摩訶薩,甚奇甚

特,行於空事,不分別空.何等爲不分

別空?不言色異、覺異、想異、行異、識異、

空異,乃至于道,亦不言異,空性則是

道,道則是空性.」佛告須菩提:「假令空

性異、五陰異者,菩薩終不逮覺薩云

若,空性與五陰,等無有異,菩薩知諸

法性皆空,是故發阿耨多羅三耶三

菩.何以故?空性法亦無壞者,亦不尊

上,而世人迷惑言:五陰是我所,我是

五陰所.便入五陰,行吾我事,復入內

外形,便生五陰,便有生、老、病、死、憂悲、

勤苦,墮五趣中,不得度脫.是故菩薩

習行空波羅蜜,不分別五陰,不觀五

陰空以不空乃至于道亦不觀空以

不空.所以者何?不以五陰空,而現五

陰,亦不以道空,而現道也.須菩提,譬

如虛空,不分別空,亦不分別內外空.

如是須菩提,亦不以五陰空故,現五

陰,亦不以道空故,現道.何以故?空者

無所有,亦不分別是空是不空,乃至

于道,亦復如是.」須菩提白佛言:「世尊,

假令諸法不可分別,不可壞者,云何

菩薩發阿耨多羅三耶三菩?世尊,於

道有二者不能發阿耨多羅三耶三

菩.」佛言:「如是如是.須菩提,行二者無

有道,道者無二,亦非二也.菩薩學道

不作二入,菩薩則是道,道則是菩薩,

亦不色、痛、想、行、識,亦不行道.何以故?

道亦不言:「汝當行五陰,汝當行道.

菩薩行道,亦無所取.」.』須菩提白佛言:

「菩薩行道,亦不有所取,亦不有所

放.爲作何等行,於何所行道?」佛言:「於

汝意云何?如來所作化,於何所行,有

取有放不?」須菩提言:「世尊,不也.無

取無放.」佛言:「羅漢於夢中,爲有所取,

有所放不?」答言:「不也.」須菩提言:「世尊,

羅漢尚不眠,那得有夢?」佛言:「如是如

是.須菩提,菩薩所行,亦無所取,亦無

所放.」須菩提言:「世尊,菩薩意,亦不於

五陰,亦不於道,有所取放者,菩薩爲

不行十住地所應行耶?不行六波羅

蜜耶?不行三十七品、四禪、四等及四

空定、八惟無、九次第,不行十力、四

無所畏、三十二相、八十種好,不行五

通,淨佛國土,教化衆生,不逮薩云若,

可得成阿耨多羅三耶三菩不?」佛言:

「如是如是.須菩提,若菩薩不具足行

十地,不具足六波羅蜜,不具足四禪、

四等及四空定、八惟無禪、九次第禪、

三十七品乃至八十種好,不具足者,

終不得成阿耨多羅三耶三菩,不具

足者,不能逮薩云若.滅五陰空相,滅

道空性,是性已滅,住於滅性,不爲法

作損益,亦無所生,亦無所滅,亦無著

斷,亦不逮覺.須菩提,以世俗法教,菩

薩成阿耨多羅三耶三菩,五陰及道

以俗數故,非最第一要義.菩薩從初

發意以來,雖行道意,亦不滅,衆生亦

不滅,道亦不滅,菩薩亦不滅.於須菩

提意云何?汝等五陰除滅,得無量三

昧,得須陁洹乃至羅漢時,是時頗見

意,頗見道果不?」須菩提言:「世尊,不見

也.」佛言:「汝弟子等,云何有言有所逮

得?」須菩提言:「但以世俗數耳.」佛言:「亦

復以世俗數故,言有五陰,言有菩薩,

言有薩云若.菩薩不於道有所得,法

有所損益者,以法性故不得,諸法性

尚不得諸法性,何況當得十住地及

六波羅蜜、三十七品及三脫門乃至

佛十八法?當有所得者,是者不然.是

故須菩提,菩薩摩訶薩,行阿耨多羅

三耶三菩,得阿惟三佛,祐利衆生.」

放光般若經卷第十八

丁酉歲高麗國大藏都監奉

勅彫造

放光般若經卷第十九 重

西晉于闐國三藏無羅叉奉 詔譯

摩訶般若波羅蜜無形品第八十一

須菩提白佛言:「世尊,若菩薩摩訶薩

於六波羅蜜、三十七品、佛十種力、四

無所畏、四無㝵慧、佛十八法,行十八

空,不具足菩薩道,不成阿耨多羅三

耶三菩者,云何菩薩摩訶薩,得阿耨

多羅三耶三菩?」佛告須菩提:「菩薩學

般若波羅蜜,以漚和拘舍羅,行檀波

羅蜜,亦不見所施物,亦不自見,亦不

見受者,亦不離是法,亦不見是法.作

是行者,便照明於菩薩道.以是故,須菩

提,菩薩行般若波羅蜜、漚和拘舍羅故,

逮覺阿耨多羅三耶三菩.菩薩行檀波

羅蜜,亦不見所施物,亦不自見,亦不見

受者.行五波羅蜜乃至佛十八法,亦復

如是.」舍利弗白佛言:「世尊,菩薩行般若

波羅蜜,云何習般若波羅蜜?」佛告舍

利弗:「菩薩行般若波羅蜜,以漚和拘

舍羅,亦不習五陰,亦不不習.何以故?

五陰無形,無有可習,無不可習者.六

波羅蜜,亦不習,亦不不習.何以故?六

波羅蜜無有形故.乃至十八法,亦不

習,亦不不習.何以故?十八法空無形

故.」舍利弗言:「世尊,諸法無所有,亦無

形像,不可得見,亦無習與不習,云何

入般若波羅蜜中學?菩薩不學般若

波羅蜜,亦不得阿耨多羅三耶三菩.」

佛言:「如汝所說,菩薩不學般若波羅

蜜者,不得阿耨多羅三耶三菩,以漚

和拘舍羅,不離漚和拘舍羅.菩薩行

般若波羅蜜,諸法無所有.是故菩薩

亦無所取,六波羅蜜亦無所有,五陰

亦無所有,乃至十八法,亦不可見,當取

何等?是故菩薩亦無所取.舍利弗,般

若波羅蜜亦不可護持,乃至佛十八

法,亦不可護持,是般若波羅蜜,則爲

不可護持.舍利弗,如是學者,於學亦

無所見,何況般若波羅蜜,何況菩薩,

何況佛法,聲聞、辟支佛法,何況凡夫

法?何以故?舍利弗,諸法無有形故.於

無所有法中何所是凡夫愚人法,何

所是聲聞、辟支佛法,何所是三耶三

佛法?」舍利弗白佛言:「世尊,三乘及凡

夫法,尚不可見,誰當說言凡愚人法,

是三乘法,是無形之法?何因是凡愚

人法,是三乘法?」佛告舍利弗:「凡愚人

所入五陰,有形有處有實不?」舍利弗

言:「不也.世尊,是者則爲顚倒.」佛言:「凡

愚人所入佛道,爲有形有處有實不?」

舍利弗言:「不也.世尊,但顚倒耳.」「是故

舍利弗,菩薩行般若波羅蜜、漚和拘

舍羅,見諸法無有形,便發阿耨多羅

三耶三菩.」舍利弗言:「世尊,何等爲菩

薩漚和拘舍羅,見諸法無有形,發阿

耨多羅三耶三菩?」佛告舍利弗:「菩薩

行般若波羅蜜,亦不見諸法有形可

作㝵者,不見有㝵當可厭者,亦不見

有懈怠者.」佛告舍利弗言:「以無有形,

無有壽命,以所有皆無所有,諸法性

相空,以衆生蒙冥,入於五陰、十二衰,

菩薩見諸法所有,皆無所有.行般若

波羅蜜自立.如幻師爲衆生說法,有

貪嫉者,爲說布施福,有惡行者,爲說

持戒福,有恚怒者,爲說忍辱福,有懈

怠者,爲說精進福,亂意者,爲說一心

福,愚癡者爲說智慧福,建立衆生於

六波羅蜜已,轉爲說賢聖上尊之法,

使得三乘之道.」舍利弗白佛言:「世尊,

爲有菩薩耶,而言菩薩爲空無衆生,

說六波羅蜜事,令逮得三乘之道.」佛

告舍利弗言:「菩薩行般若波羅蜜,於

諸法,無所得.何以故?菩薩行般若波

羅蜜,亦不見衆生,亦不見其處,但以

道數故,菩薩摩訶薩,於二諦,爲衆生

說法.舍利弗,不以二諦故,得衆生及

其處也.菩薩行般若波羅蜜,但以漚

和拘舍羅,爲衆生說法,衆生現在尚

不自見,何況有得道已得方當得者?

是故舍利弗,菩薩行般若波羅蜜,以

漚和拘舍羅,爲衆生說法.」舍利弗白

佛言:「世尊,菩薩者是天上天下之大

士,於法中,亦不見一字,亦不見若干,

亦不見差別作是比要誓亦不於三

界現,亦不於有爲、無爲性現,而度三

界衆生,亦不見衆生,亦無有衆生相.

衆生亦不縛,亦不解脫,亦不著,亦不

斷,五趣各異,亦無有合,亦不見壞,亦

不有淨,亦不有垢.何況當有所受五

道之趣?」佛告舍利弗言:「如是如是.舍

利弗,如汝所言,假令本有衆生,令無

有者,菩薩及佛便當有咎.假令本無

五道生死之趣,令有者,亦是如來、菩薩

咎.有佛無佛生死法,常住如及爾,亦

常住如故,於中亦無衆生,亦無吾我,

亦無壽命,亦無知見之事.何況當有

五趣?是法亦無端緖.何況有五趣生

死,而度脫衆生?舍利弗,菩薩從過去

佛所,聞諸法相空故,發阿耨多羅三

耶三菩,亦不言:「我於法中有所得.」.假

令有所得衆生所入顚倒處,亦不能

度脫.是故菩薩作大要誓,以要誓故,

阿耨多羅三耶三菩,終不轉還,會當

成阿惟三佛,以法祐利衆生,令從顚

倒,得脫.譬如幻師,化作數千億萬人,

以若干百種味食,皆食若干化人,令

飽滿,令飽滿已,大歡喜言:我今日所

作福廣大.於舍利弗意云何?頗有得

飽滿者不?舍利弗言:「不也,世尊.」佛言:

「舍利弗,菩薩亦如是,從初發意以來,

行六波羅蜜、四禪、四等、四空定,行三

十七品法,行十八空、三脫門、八惟無、

九次第禪,行佛十種力、四無所畏、四

無㝵慧、至佛十八法,具足菩薩道,以

淨佛土,教授衆生,而不見法可得降

化者.」須菩提白佛言:「何等爲菩薩摩

訶薩道,可教授衆生,淨佛國土者?」佛

告須菩提:「菩薩從初發意以來,行六

波羅蜜乃至佛十八法,教授衆生,淨

佛國土.」須菩提白佛言:「何等爲菩薩

行檀波羅蜜,教授衆生?」佛報言:「菩薩

行般若波羅蜜,自布施,教人布施言:

「善男子,當習布施,可得大富,可得離

生死苦,莫著所施,莫著施者及其受

者.」.是三法性空,空法亦不受,亦不不

受,無受性空.」佛言:「是爲菩薩行檀波

羅蜜,施與衆生,亦不見所施物,亦不

自見,亦不見受者.檀波羅蜜者,是無

所倚度也.持是三無所見法,建立衆

生於三乘,是爲菩薩摩訶薩行檀波

羅蜜,教授衆生,自行布施,勸助人令

布施,見人布施,讚歎,代其歡喜.菩薩

作如是施者,得生四大姓家,得爲遮

迦越羅,便以四事攝取衆生,一者惠

施,二者仁愛,三者利人,四者同義.是

爲四事.以是四恩布施,建立衆生於

尸波羅蜜及禪波羅蜜,建立四禪、四

等、四空定,建立三十七品、三脫門.勸

助令求三乘道教人言善男子當逮

覺阿耨多羅三耶三菩.衆生所繫顚

倒法中,無所有,當自脫於顚倒,轉復

教人,離於此縛,當自受祐利,亦當祐

利餘衆生.」佛語須菩提:「菩薩當作是

行檀波羅蜜,作是行者,從初發意已

來,不墮惡趣,所在,常得遮迦越羅福.

何以故?隨其所施,而受果報.有從聖

王所求索者,聖王念言:「我所以求作

轉輪王者,但爲衆生故.」.語求者言:「我

所有者,盡汝所有.所有福祐,皆施衆生,

常持大悲,饒益衆生,亦不見衆生,但

以俗數,有衆生名名號之事,譬如響也.」.

須菩提,菩薩行檀波羅蜜,肌肉尚不

愛惜,何況外物?但欲度脫衆生生死.

何等外事?六波羅蜜是.乃至十八法,

奉行是已,度脫衆生.復次,須菩提,菩

薩住於檀波羅蜜,布施衆生,勸令持

戒,汝持戒者,我使汝無所乏,隨汝所

欲,當給足之.人但以財故,專行犯戒,

汝持戒者,我斷汝貪,以戒因緣,三乘

之法度令脫苦.復次,須菩提,菩薩住

於檀波羅蜜,若見衆生瞋恚爭者,菩

薩問言:「善男子,汝何爲爭?汝等若欲

有所得者,金銀寶物,從我取之,莫得

共爭.」.菩薩於檀建立衆生,行羼波羅

蜜,語衆生言:「汝等共爭,空無有實,皆

無有本,莫得爭空,而相賊害,以成怨

結,莫以空無之事,墮三惡業.起怨恚

者,尚不得復人身,況値佛世?人身難

得,佛世難値,莫捨佛世,而墮無極之

罪.」.菩薩行忍,勸人令忍,見行忍者,讚

歎歡喜,建立衆生行羼波羅蜜,以三

乘之法,而度脫之.須菩提,菩薩住施,

勸立衆生,行羼波羅蜜如是.何謂菩

薩住檀波羅蜜,勸令衆生行惟逮波

羅蜜?佛言:「菩薩見衆生懈怠,菩薩問

言:「汝何以懈怠?」.衆生報言:「以無所因故

懈怠.」.菩薩住檀波羅蜜,語衆生言:「善

男子,有所乏短,我當給汝,汝當精進,

我以布施、持戒、忍辱,與汝作因緣.」.衆

生聞是,便以身、口、意行精進,便具足

諸善法,便得賢聖無漏之意,隨其善

法,以三乘法,令得解脫.須菩提,是爲

菩薩住於施與,勸助衆生,行惟逮波

羅蜜如是.何謂菩薩住於檀波羅蜜,

建立衆生,行禪波羅蜜?菩薩語衆生

言:「汝等何以不學禪法?」衆生言:「我等

無因,不能學禪.」.菩薩報言:「我當與汝

共作因緣,令汝念斷.」.菩薩便與衆生,

作無念因緣,令其念斷,便得四禪、四

等,念三十七品,以三乘法而度脫之.

至阿耨多羅三耶三佛,不耗於道事.

須菩提,是爲菩薩住於施與,勸立衆

生,行禪波羅蜜如是.何謂菩薩住檀

波羅蜜,勸令衆生,行般若波羅蜜?菩

薩語衆生言:「何以不念般若波羅蜜?」,

衆生報言:「無所因由.」.菩薩復言:「我爲

汝等作御.汝等布施、持戒、忍辱、精進

行禪,令汝等具足是事.」.菩薩念言:「頗

復有法可得入者不?衆生吾我及壽

命者及諸三界爲可得入不?六波羅

蜜、三十七品爲可得入不?須陁洹至

羅漢、辟支佛及佛爲可得入不?」.菩薩

於般若波羅蜜中住,不見諸法有可

得者,有可入者,可得處者.得無所入

已,不見法有生有滅,有著有斷,雖無

所見,亦不分別,亦不言:「是天,是人,是

三惡趣.」,亦不言:「是戒、無戒.」,亦不言:「是

須陁洹、斯陁含、阿那含,是阿羅漢、辟

支佛.」,亦不言:「是如來無所著等正覺.」.

須菩提,是爲菩薩住於施與,勸立衆

生,令行般若波羅蜜.何謂菩薩住於

六波羅蜜,勸立衆生,令行三十七品?

菩薩以方便,攝取衆生,令行四意止、

四意斷、四神足、五根、五力、七覺意、賢

聖八品道,有受是者,便脫於生死.須

菩提,以是賢聖之法,攝取衆生.復次,

須菩提,菩薩勸恤衆生言:「諸賢者,我

長夜布施,今受其福.我所有者,皆是

諸賢所有,欲得金銀、七寶、衣被、財穀,

有所欲者,我當相給足.是所有可得

長夜安隱,汝等當住六波羅蜜,幷勸

餘人,令住六度,汝等當建立衆生,令

行三十七品、佛十種力及十八法,當

復轉教一切衆生三乘之道、無漏之

法.」.須菩提,是爲菩薩住般若波羅蜜.

當作是教化衆生,令度三惡趣及生

死難.復次,須菩提,菩薩住於尸波羅

蜜,教化衆生言:「汝等住於犯戒之地,

當爲汝作淨戒因緣.」.便行布施,隨其

方便,而誘進之,勸令衆生,普行十善,

持是十善,住於無瑕,不犯賢聖之戒,

漸以三乘而得盡苦尸波羅蜜爲首

如檀波羅蜜說餘四波羅蜜亦如是

摩訶般若波羅蜜建立品第八十二

爾時,須菩提意念言:「菩薩摩訶薩,住

於何道,能作無畏堅誓?」.佛爾時,知須

菩提所念,便告言:「六波羅蜜,是菩薩

摩訶薩道,三十七品及十八空、八惟

無、九次第禪、十力、佛十八法,須菩提,

是諸法,是菩薩道.於意云何?頗有法

菩薩所不學者不?若不盡學諸法者,

不成薩云若.」須菩提白佛言:「世尊,諸

法皆空,云何菩薩當盡學諸法,亦無

所有?云何作念言:「是道,是俗,是漏、無

漏,是有爲,是無爲,是凡愚人法,是聲

聞、辟支佛法.」?云何是佛法?」佛告須菩

提:「如是如是.諸法實空.假令諸法不

空,菩薩終不逮覺阿耨多羅三耶三

菩.以諸法空故,菩薩逮覺阿耨多羅

三耶三菩.」佛告須菩提:「云何作是問?

假令諸法空者,菩薩云何作念:「是道

法,是俗法.」?於須菩提意云何?若衆生

知一切諸法皆空,菩薩不逮覺阿耨

多羅三耶三菩,以衆生不知一切諸

法皆空故,菩薩逮覺阿耨多羅三耶

三菩.菩薩爲諸法作處,爲衆生說法.

須菩提,菩薩行菩薩之道,當作是觀

言:「諸法不可但爾空得,皆當遊行.」.觀

諸法之所有,亦不有所入,亦不入六

波羅蜜,亦不入三十七品,亦不入三

乘法.何以故?諸法所有各自空故.空

亦不入空,空尚不可得,何況入空者?

是故菩薩於諸法無所入,住於學法,

以觀衆生作無端緖事.菩薩念言:「衆

生雖作無端緖事,易度耳.以漚和拘

舍羅,住於般若波羅蜜,而度脫之.」,語

衆生言:「行布施者,可得饒財,亦莫於

財貢高,財無堅固.」.建立衆生於戒、忍、

精進、一心、智慧,皆悉如是.雖住三乘

者,亦莫貢高,亦無堅固.菩薩作是勸

助已,雖行菩薩道,亦無所入.何以故?

諸法無所有故,諸法無有可入處.菩

薩之道無有住處,行六波羅蜜,亦無

所住,行四禪,亦無有所住.何以故?禪

者各自空,行禪者亦空,禪事亦空,四

等四空定八惟無九次第禪亦無所

住.得聲聞法,亦不於中住.何以故不

住?」答言:「以二事不住.「何等二事?」答言:

「道無有住處,亦無能住於道者.亦不

歡喜言:「我當得須陁洹,不於中住,我

當得阿羅漢、辟支佛,亦不於中住,我

當逮覺阿耨多羅三耶三菩.」.何以故?

我從發意以來,初不向餘道,志常在

阿耨多羅三耶三菩.何以故?菩薩發

意已來,至于十住,亦不在餘道,但志

阿耨多羅三耶三.菩須菩提,菩薩身

口意,但志于道,菩薩住於道,不生因

緣.」須菩提白佛言:「世尊,若諸法適無

所生,云何菩薩得生道意?」佛言:「如是

如是.諸法無所生,諸有無所作者,便

於諸法無所生.」須菩提言:「世尊,有佛

無佛,法性常住耶?」佛言:「如是.有佛無

佛,法性常住.以衆生不知法性常住.

是故菩薩生道因緣,欲度脫之.」須菩

提言:「世尊,以生道意故,得道耶?」佛言:

「不也.」「不生道意得耶?」佛言:「不也.」亦從

不生不滅得耶?」佛言:「不也.」「若不爾者,

以何因緣得道?」言:「道亦不從度,亦不

從不度,須菩提,道則是度,度則是道.」

須菩提言:「若道則是度,度則是道者,

菩薩爲已逮道,爲已得度,云何言是

如來三十二相、八十種好、十種力、四

無所畏、四無㝵慧、四等、四空定、佛十

八法?」佛告須菩提:「於意云何?佛爲逮

道耶?」言:「不也.世尊,佛則是道,道則是

佛.」「須菩提,云何作是言,菩薩爲逮道?

菩薩具足六波羅蜜,具足三十七品,

以具足十力、四無所畏、四無㝵慧、四

禪、四等,具足十八法,於金剛三昧一

相之智,逮得阿耨多羅三耶三菩.以

是次第故,名爲如來,於諸法得自在.」

須菩提白佛言:「世尊,菩薩云何能淨

佛土?」佛言:「菩薩從初發意已來,常淨

身、口、意,幷化餘人淨身、口、意.」須菩提

言:「世尊,何等爲菩薩身行惡,口言惡,

意念惡?」佛言:「菩薩身、口、意犯十惡,嫉

妒、犯戒、瞋恚、亂意、懈怠、惡智.須菩提,

是爲菩薩意念惡戒不淨,是亦爲惡,

離三十七品,離三脫門,是亦爲惡,近

須陁洹道至辟支佛,是亦爲惡.是爲

菩薩之惡行.復次,須菩提,菩薩有五

陰、十二衰相,是亦爲惡.有男子、女人

之相,有三界相,有善惡相,有有爲、無

爲之相,是爲菩薩身、口、意惡.是故菩

薩捨衆惡已,自行六波羅蜜,亦勸進

人,使行六度.持是功德,與衆生共求

佛國淨,自持三千大千國土其中七

寶,施與三尊,作誓願言:「令我國土其

中所有盡是七寶.」.復次,須菩提,菩薩

以持伎樂,樂佛世尊及精舍講堂,復

誓願言:令我佛國,常聞天樂.須菩提,

菩薩以三千大千剎土所有衆香,施

於三尊,復誓願言:「使我佛土常有天

香.」.復次,須菩提,菩薩持百味之食,供

養如來及弟子衆,復誓願言:「我作佛

時,諸弟子衆飮食自然百味之飯.」.復

次,須菩提,菩薩以塗身之香,施佛及

衆,復誓願言:「我作佛時,使我國人身

體,細滑香潔,皆如天身.」.復次,須菩提,

菩薩諸世所有五樂善願,施佛及衆,

復誓願言:「我作佛時,令我國土一切

衆生,隨意所願,五樂善願皆令得之.」.

復次,須菩提,菩薩行般若波羅蜜,復

誓願言:「自行四禪、四等及四空淨,勸

助衆生,令行四禪、四等及四空淨.自

行三十七品,復勸衆生,普令行之.復

誓願言:「我作佛時,我國衆生,皆悉不

離四禪及四空定、三十七品.」.須菩提,

是爲菩薩能淨佛土.菩薩行道,滿足

諸願,諸願不具,終不止行.自具足諸

善法,亦復滿足衆生善願.作是勸教

行者,身得百福功德之相,諸受教者,

亦復如是.是故菩薩淨佛國土.何等

爲淨?亦無三趣處,無有邪見,無婬、怒、

癡,無有二地之名,無有無常、無我苦

空,無有家業,亦無吾我,無有伺便處,

無有果報處,但聞空、無相、無願之聲,

所聞內外音聲.譬如風過所出音聲,

如諸法之相,有佛、無佛,諸法常空,空

者無相,無有相者,亦無有願.所出音

聲其教如是,晝夜臥覺,若坐若行,常

聞是音聲.成阿耨多羅三耶三菩時,

其剎如是,十方諸佛稱歎其佛功德

名字,一切衆生聞佛名者,必至阿耨

多羅三耶三菩,爾時,如來普說法時,

其有聞者,無有狐疑,是法、非法.所以

者何?諸法之法無有非法,皆是正法.

諸無德者,亦於佛及弟子衆,不種

善本,又亦不與眞知識會,便作吾我

見,有吾我已,便入於六十二見,入諸

見已,便住邊際,住邊際已,便著有常,

著有常已,便著旣盡.於不平等,有等

覺想,於平等覺,更無覺想,法言非

法,非法言法,便誹謗法,誹謗法已,便

壞人身,墜其惡趣,墮泥犂中,菩薩諸

佛得成阿耨多羅三耶三菩已,乃度

脫之.得度脫已,甫當建立三乘法,不

復墮惡趣.須菩提,是則爲菩薩摩訶

薩淨佛土,淨佛土已,一切衆生亦無

是法,亦無非法、有漏、無漏、有爲、無爲,

必至阿耨多羅三耶三菩.」

摩訶般若波羅蜜畢竟品第八十三

於是須菩提白佛言:「世尊,云何菩薩

摩訶薩,爲畢竟耶,爲不畢竟?」佛報言:

菩薩摩訶薩,爲畢竟,不爲不畢竟.」「世

尊,爲畢竟何乘?」報言:「不畢竟於二乘,

畢竟於佛乘.」世尊,畢竟佛乘者,是初

發意菩薩耶,是十住菩薩耶?」佛報言:

「初發意菩薩亦畢竟,阿惟越致亦畢

竟,十住菩薩亦畢竟.」須菩提言:「世尊,

畢竟菩薩趣惡趣不佛言不也於須

菩提意云何?四雙八輩,至辟支佛,爲

生惡趣不?」對曰:「不也.」佛言:「菩薩初發

意,行六波羅蜜,諸惡則滅.若生惡趣,

是事不然.亦不生長壽天,亦不生邊

地無佛法處,不生邪見家.若生彼處,

是亦不然.終不生無道見家.須菩提,

新學菩薩,發阿耨多羅三耶三菩意

者,終不復犯十惡之事.」須菩提言:「世

尊,若有菩薩能於一法,便爲具足,不

隨惡者,云何世尊,自說宿命所可經

歷,或墮鹿中,墮獼猴中、馬中、象中,亦

遭勤苦,是事云何?」佛告須菩提:「菩薩

不作惡行,自生惡趣,隨衆生方便,而

受其身,欲祐利衆生故.」佛問須菩提:

「聲聞、辟支佛,頗有是漚和拘舍羅,入

畜生中,度脫衆生,還爲所害,其意不

起,以大慈大悲,續度如故.汝諸聲聞

頗有是不?以是故,當知菩薩具足大

慈,以漚和拘舍羅,入畜生中,救護衆

生,成阿耨多羅三耶三菩.」須菩提白

佛言:「世尊,菩薩住何等善本功德法,

能得是輩隨意形像?」佛報言:「於諸功

德法,皆當具足成就,爾乃成阿耨多

羅三耶三菩.從初發意,至坐道場,無

有善法不具足者,成阿惟三佛.菩薩

發意,當學具足諸善功德,作是學已,

當逮薩云若,盡諸習緖.」須菩提言:「世

尊,菩薩具足善法,盡得賢聖無漏之

法而生惡趣至畜生道耶佛問須菩

提:「如來者,爲是賢聖無漏法不?」須菩

提言:「是也.」佛言:「如來爲自化作畜生

像,而作佛事耶?」「爾.世尊,如來者化作

畜生像,而作佛事.」佛言:「如是,如來爲

是畜生,受畜生苦耶?」言:「不也.世尊,不

受諸苦.」佛言:「菩薩以受賢聖無漏之

法,善權變形,教化衆生,如阿羅漢,能

變化作羅漢事,令衆生歡喜不?」須菩

提言:「世尊,能爾.」佛告須菩提:「菩薩已

受具足賢聖無漏之法,隨衆生意,而

受其形,爲衆生作福田,亦不受形苦.」

佛語須菩提:「譬如幻師,或現象馬若

干變化.於意云何?是象是馬不?」言:「不

也.世尊,非象馬也.」「菩薩如是以漚和

拘舍羅,祐利衆生,隨類而入,而教化

之.以是故,不復受衆苦之惱.」須菩提

白佛言:「世尊,菩薩摩訶薩者,善於大

方便.所以者何?謂菩薩具足賢聖無

漏之慧,所在所在,隨其習俗形貌之

法,安立衆生,而爲作本.世尊,菩薩住

何善法,乃能作是善權方便,不與同

趣?」佛言:「菩薩住於般若波羅蜜者,能

作是漚和拘舍羅,持是方便,爲十方

恒沙衆生,作本而不與同歸.何以故?

亦不見法有能近者,亦無有法而污

染者.何以故?諸法所有皆空故.是故

空不污染空,空亦不污人,人亦不污

空.何以故?空空不可得,是故無所得

空.菩薩住於無所得空,成阿惟三佛.」

須菩提言:「世尊,菩薩但住般若波羅

蜜,不復住餘法耶?」佛告須菩提:「諸法

頗有不入般若波羅蜜者不?」須菩提

言:「世尊,世尊自說般若波羅蜜空無

所有,云何諸法入般若波羅蜜中?世

尊,空亦無所入,亦不不入.」佛報言:「云

何諸法不入諸法空耶?」須菩提言:「世

尊,實空,若諸法空者,諸法亦不入空.」

須菩提言:「菩薩行般若波羅蜜,云何

住於空具足神通之慧,以神通慧,過

東方恒沙剎土,見諸如來,殖衆善本,

聽受法教?」佛報言:「菩薩行般若波羅

蜜,見恒邊沙諸佛皆空,但以名號,示

現其處,諸假名號之處皆空.若諸剎

土諸佛不空者,空爲有偏,以空不偏

故,諸法皆空.是故,菩薩行般若波羅

蜜,以漚和拘舍羅,具足神通,便得天

眼、天耳、神足,知他人意,自知所從來

生死之事.菩薩不得神通者,不成阿

耨多羅三耶三菩.是故,般若波羅蜜

是菩薩摩訶薩之道,當作是求道,以

道天眼,自見諸善之法,幷見餘人住

於善法,亦不入善法.何以故?諸法皆

空,空無所入,亦無有入空者,亦無樂

空者,空亦無所樂.是故,菩薩行般若

波羅蜜,以得天眼,見諸法空.若無是

法,亦不能作佛事,爲衆生說法,亦不

得衆生之處,以應無所得,便得神通,

所應作者便能作之.菩薩天眼見諸

十方,飛到諸剎,祐利衆生,或以六度

或,以三十七品,或以諸禪惟無,或以

空定,或以聲聞、辟支佛法,或以菩薩

法,或以三耶三佛法.爲貪嫉者,說施

之德,說貧苦之法,貧者世間之苦,尚

不能自饒益身,何能益餘?是故賢者

當念惠施,旣自安隱,復安餘人,莫以

貧故轉相食噉,而不能得離三惡趣.

爲犯惡者,說戒法言爲惡者苦身自

陷惡,何能安餘?犯惡之報不離三苦,

汝等自墮三惡趣中,那能拔餘?是故,

仁者不當恣意,莫隨惡趣,後自燒身.

若見衆生有瞋恚意,相賊害者,爲說

法言:「汝等莫爭,莫隨恚意,入三惡趣.」.

爲懈怠者,說精進法,爲亂意者,說禪

定事,爲惡智者,說智慧法,婬者爲說

欲之不淨,有邪見者指示正道,令住

三乘,爲說法言:「諸仁者所入者,皆無

所有空無之法,亦不可入空無所入.」.

須菩提,菩薩行般若波羅蜜,住於神

通,爲衆生作善本.菩薩不住神通,不

能爲衆生說法.譬如衆鳥無有翅者,

不能高翔.菩薩如是,不住神通者,亦

不能爲衆生說法.是故菩薩行般若

波羅蜜,當學神通,已得神通,便能祐

利一切衆生,以天眼,見恒沙國土,盡

見衆生,悉知其意,隨高下應,而爲說

法,或說六波羅蜜,或說泥洹法.菩薩

天耳聞一一音聲.又聞東方恒邊沙

佛所說教法,廣爲衆生,說如所聞,隨

意爲說,或說六度,或說泥洹,以淸淨

意,知衆生念,自知本末所從來生及

他人事.以是通慧,憶識過去諸佛如

來弟子名號,皆悉識知.又知衆生宿

命所行,而爲說法,或說六度,或說泥

洹.復能飛到恒邊沙剎土,往見諸佛

殖諸善本,復還本土,淨漏盡之慧.復

以是慧,爲衆生說法,或說六度,或說

泥洹.須菩提,菩薩行般若波羅蜜,當

知神通如是,得淨神通已,隨意所欲,

能變其形,三界苦樂,不能污染.譬如

佛所化人,在所能辦無有苦樂.須菩

提,菩薩摩訶薩,行般若波羅蜜,遊戲

神通,淨佛剎土,教化衆生,不具神通,

不能教化,淨佛國土.菩薩不淨佛國,

教化衆生者,終不成阿耨多羅三耶

三菩.菩薩支節不具足者,便無有道.」

須菩提白佛言:「世尊,何等爲菩薩支

節具足,而成阿耨多羅三耶三菩?」佛

報言:「諸所善法,是菩薩支節.」「何等善

法,是菩薩支節?」報言:「從發意已來,行

檀波羅蜜中諸善法,不曉施爲不能

分別,於中生念是者,可與是不可與,

分別及念皆空無有,持是具足波羅

蜜,自度彼岸,復度他人,度脫衆生於

生死.是爲菩薩阿耨多羅三耶三菩

善法支節.過去、當來、今現在菩薩,從

是得度,亦復持是,度脫衆生,六波羅

蜜亦復如是.四禪、四等及四空定、三

十七品、十八諸空、八惟無、九次第禪、

陁鄰尼門、四無㝵慧、佛十八法,是諸

善法者,菩薩道之徑路,具足是已,便

逮薩云若,逮薩云然已,便轉法輪.」

摩訶般若波羅蜜分別品第八十四<丹本作分 別四諦品>

須菩提白佛言:「世尊,假令是法是菩

薩法者,佛法復云何?」佛報言:「以是法

具足者,便逮薩云若慧,盡諸習緖,菩

薩摩訶薩,便盡逮覺,是菩薩法.佛法

者,以一相慧,應一切慧,而得正覺.是

者佛法.與菩薩法,而有差特.須菩提,

譬如向道已得道者,是二輩者,皆是

賢聖.菩薩住於兩際中間,佛以過去

如來無所著等正覺,以是差別.」須菩

提言:「世尊,假令如佛所言者,空無之

法爲有差別,有若干品耶?而言是者

泥犂、薜荔、畜生,是者人道,是者天道,

是者八數,是者辟支佛,是者菩薩,是

者爲佛.如是諸道無所有,行亦無所

有,如行無所有者,罪福之報,亦無所

有.」佛言:「如是如是.須菩提,如汝所言,

空無之法,亦無有行,亦無有得.須菩

提,不知空無之法者,或作善惡之行,

有漏無漏,由行所致,便有三惡趣.作

善行者,便有天道、人道,於三界中,無

斷絕時.菩薩行六波羅蜜乃至佛十

八法,行菩薩法,亦無有瑕.是爲具足

菩薩支節,金剛三昧成阿耨多羅三

耶三菩、阿惟三佛,爲衆生作厚,其厚

者終不腐敗,而生五道.」須菩提言:「世

尊,成阿惟三佛時,爲見五道生死耶?」

佛言:「不也.」須菩提復問:「如來爲不見

善惡法耶?』佛言:「不也.」「世尊,爲不見善

法耶?」佛言:「不也.」「世尊,亦不見善,亦不

見惡耶?」佛言:「不也.」須菩提言:「若不以

是四句,云何處有天道、人道是三惡

道,云何處有聲聞、辟支佛道,處有菩

薩,處有佛道?」佛問須菩提:「衆生爲知

諸法相空不?若衆生知諸法相空者,

菩薩終不發阿耨多羅三耶三菩意,

亦不能度衆生,令離惡趣,以衆生不

知諸法相空故,不能得離五道.菩薩

於諸佛所,聞諸法相空.是故便發阿

耨多羅三耶三菩.凡夫所入之法,如

來無復有衆生不解空法所作,各自

得之.無有衆生,有衆生相;無有五陰,

有五陰相;於無爲,作有爲相;自無所

有,作顚倒想,以身、口、意所作顚倒,便

墮五趣,不能得脫.菩薩行般若波羅

蜜,持諸善法,皆內於般若波羅蜜,行

菩薩行,以成阿惟三佛.持四諦法,廣

演分別,令衆生習之.諸善之法,三十

七品、四諦,便有三尊,其有衆生因三

尊者,無不得脫,離諸勤苦.」須菩提白

佛言:「世尊,衆生得度,爲用四諦,用四

諦慧耶?」佛報言:「亦不以四諦得度,亦

不以四諦慧得度.我說於四諦得等

覺者,乃爲度脫耳.」復問:「世尊,何等爲

四諦之等?」報言:「亦無苦,亦無苦慧,亦

無習,亦無習慧,亦無盡,亦無盡慧,亦

無道,亦無道慧,以四諦如及爾,亦不

變異法性之法,眞際法事,有佛、無佛,

常住如故,是法不忘不失,於諸法不

耗減.菩薩行般若波羅蜜,行四諦逮、

四諦慧,亦當作是覺.」復問:「世尊,菩薩

行般若波羅蜜,云何行四諦,而覺四

諦,以覺隨行,亦不墮二地,而上菩薩

位?」佛報言:「諸法之要不可得見,正使

得見,亦無所有,旣無所有,見諸法皆

空,在四諦者,不在四諦者,皆空無所

有.作是見者,便上菩薩位,於種性住,

住種性已,不與上爭,不墮二地,以住

種性,便起四禪、四等及四空定,住滅

盡定,覽知諸法,知四諦慧,不生苦習,

盡道因緣,但起道意想,觀見諸法如.」

須菩提言:「云何觀見諸法如應?」佛報

言:「空.」「云何爲空?」報言:「如自觀身相空,

作是比觀者,爲見諸法空,不見有法

逮覺道者.道者無所有,亦非佛所作,

亦非羅漢、辟支佛所作,亦非行菩薩

者所作,一切衆生不審是事.是故菩

薩摩訶薩,行般若波羅蜜,以漚和拘

舍羅,爲衆生說法.」

摩訶般若波羅蜜有無品第八十五

須菩提白佛言:「世尊,假令諸法所有、

無所有,非佛所作,亦非羅漢、辟支佛

及菩薩所作.云何有諸道分數善惡

之差別,有三惡趣及於人道,從四天

王,上至長壽天,高下之殊異?云何復

言作是得是,行惡者入三惡趣,行善

者得生人道,或生天上?云何行道得

須陁洹,至得阿羅漢、辟支佛,作是行

得菩薩法,作是得三耶三菩?世尊,無

所有法者,亦無作,亦無行,亦無聲聞、

辟支佛行,無有菩薩行,亦無有三耶

三佛行,亦無逮薩云若,而度脫衆生

者.是事云何?」佛報須菩提:「如是如是.

無所有者,亦無作,亦無行得.凡夫愚

闇,不能得知賢聖之法,又亦不知所

有、無所有之法,爲四顚倒之見侵欺,

作若干行,得若干報,便有五趣生死.

無所有法,亦無有行,亦不受.於須菩

提意云何?須陁洹乃至阿耨多羅三

耶三菩,爲有所有不?」須菩提言:「世尊,

從須陁洹乃至于道,皆無所有.」佛告須

菩提:「無所有能逮無所有法不?」對曰:

「不也,世尊.」「是故須菩提,無所有及道

一切諸法,亦不合,亦不散,無有形,不

可見,亦無對一相,一相者是無相.是故

須菩提,菩薩摩訶薩,行般若波羅蜜,

漚和拘舍羅見於衆生入於顚倒,入

於五陰無常有常想苦,謂有樂想、無

我有我想、不淨有淨想,入於有爲.菩

薩以漚和拘舍羅,令衆生離於有中.」

須菩提白佛言:「世尊,衆生所入,不離

五趣,有何因緣㝵,頗有實要不?」佛報

須菩提:「無有無有餘行如毛髮者,但

以衆生著四顚倒故,有五趣耳.須菩

提,諦聽諦聽.以是事故,我今說之,使

汝得解於意云何夢中所見五樂自

娛,有作者不?」對曰:「世尊,夢尚無所有,

況有五樂?」佛言:「於汝意云何?諸法有

爲無爲,有漏無漏,頗有法不如夢者

不?」答曰:「世尊,一切諸法皆如夢耳.無

有諸法不如夢者.」佛言:「於意云何?夢

中所見人,頗有五趣不?」「無也,世尊.」「須

菩提,夢中人,頗有道念,有著斷事不?」

對曰:「無有.何以故?世尊,無形之法無

所造處,著斷之法亦無有處.」「云何須

菩提,鏡有見像,頗爲有行,頗有五趣

生死報不?」對曰:「不也,世尊.所以者何?

鏡中像者,無所有也.凡夫爲惑,自呼

所有.鏡中像者,亦無五趣,無作無行.」

「須菩提,鏡中像爲有道念,有著斷不?」

對曰:「無有.所以者何?無形之法,無所

造作,亦無著斷,亦無有處.」佛言:「於須

菩提意云何?響從山谷出,是響頗有

行作生五趣者不?」對曰:「不也.何以故?無

形之法,無行,無作,無生五趣者.」「於須

菩提意云何?響頗有道念,有著斷不?」

對曰:「無有.所以者何?無所有之法,無

所造作,亦無著斷,亦無有處.」「於須菩

提意云何?譬如熱時之焰,無有河水,

有河水想;無有城郭,有城郭想;無有

園觀,有園觀想.於意云何?是焰寧有

所作,有五趣不?」對曰:「焰無所有,但惑

愚夫之眼,但有像耳.」「須菩提,是焰頗

有道念,有著斷不?」對曰:「無有.無形之

法,無所造作,無有著斷,亦無處所.」「須

菩提,譬如幻師化作象馬,或作人衆

若干種現.是化人頗爲有行有五趣

不?」對曰:「無有.何以故?幻無形故.」「須菩

提,幻人所化,頗有道念,有著斷不?」對

曰:「無有.無形之法,無所造立,亦無著

斷,亦無處所.」「須菩提,如來所化寧有

行作,有五趣不?」對曰:「無有.何以故?化

無所有故.」「須菩提,化有道念,有著斷

不?」對曰:「不也.無形之法,無有道念,亦

無著斷,亦無處所.」「於須菩提意云何?

是諸法頗有著斷不?」對曰:「不也無有

著斷.」佛言:「假令無著斷者,是爲無有

著斷.何以故?衆生但住於吾我,便有

著斷,審見諦者,不著不斷,衆生所見

不審諦故,便有著斷.」

放光般若經卷第十九

丁酉歲高麗國大藏都監奉

勅彫造

放光般若經卷第二十 重

西晉于闐國三藏無羅叉奉 詔譯

摩訶般若波羅蜜諸法等品第八十六

須菩提白佛言:「世尊,其審諦者,不著

不斷,不審諦者,亦不著不斷,所有、無

所有,無著無斷,審諦、不審諦,俱不著

不斷,是事云何?」佛報須菩提言:「以諸

法等故我言斷世尊是何謂佛報言

「有佛、無佛如及爾法性眞際法事,初

不變異,常住如故,是名爲斷.但以俗

爲名號,有言有教,俗之音聲,雖有言

教,皆無所有.」須菩提言:「世尊,假令諸

法如夢,如響,如鏡中像,如野馬,如幻,

如化者.菩薩,云何於空無之法,發阿

耨多羅三耶三菩意,言:「我當具足六

波羅蜜,具足神通,具足慧度,四禪、四

等及四空定、三十七品及三脫門,具

足八惟無、九次第禪.」?言:「當具足十力、

佛十八法.」?言:「當具足三十二相、八十

種好.」?言:「當具足陁鄰尼門.」云何言:「我

當作光明,普照窈冥之處.」?云何知衆

生意,如爲說法耶?」佛言:「須菩提,於意

云何?如汝所問,爲如幻如化不?」須菩

提言:「假令諸法如夢如幻,菩薩云何

行般若波羅蜜.世尊,夢以幻化,非眞

實者不眞實法不能行六波羅蜜乃

至十八法,亦不能行.」佛言:「如是如是.

如汝所言,夢化不行六波羅蜜,不能

成阿耨多羅三耶三菩.是法皆爲是

有爲想法,有爲想之法,亦不可得薩

云若.是法亦復是道,亦復是泥洹,以

是法無所生,無有相.以是故,菩薩初

發意以來,習諸善法,六波羅蜜乃至

十八法.知是法以如夢如化,不具足

六波羅蜜、十八法者,亦不能教化衆

生.菩薩習諸善法,觀諸法如夢如化,

菩薩觀般若波羅蜜,觀薩云若,觀衆

生,亦復如夢如化.菩薩行般若波羅

蜜,不於中受形,及幻化法,不於中受

形.言當逮薩云若.菩薩行般若波羅

蜜,無所取,於十八法,亦無所取.菩薩

知諸法無所取故,逮阿耨多羅三耶

三菩.何以故?諸法無形故,無所取,不

可持,無所取法而有所得,亦不見是

法.是故菩薩爲衆生故,發阿耨多羅

三耶三菩,從發意以來,行六波羅蜜,

但爲一切,不自爲身.菩薩起阿耨多

羅三耶三菩意者,但爲衆生故,以衆

生無所有,以衆生有衆生想,不見有

見想,不知有知想.是故菩薩於顚倒

中,拔出衆生於甘露地,斷諸習想.須

菩提,菩薩行般若波羅蜜,以漚和拘

舍羅,於諸法無所入,建立衆生於無

所入,但以俗數,非第一義.」須菩提言:

「世尊,如來所逮覺法,爲以世俗數,爲

以第一義?」佛報言:「如來者以俗數,得

逮覺,亦無有法有所得者.所以者何?

若言我得道者,是爲大恥,若有二者,

亦無逮,亦無覺.」復問:「世尊,假令有二

不逮覺者,爲從一,得逮覺耶?」佛報言:

「亦不從二,亦不從一,逮覺者,亦不一

亦不二,不一不二則是逮覺.所以者

何?逮覺者爲戲,則爲貢高,等覺者無

戲,亦無貢高.」須菩提言:「世尊,諸法所

有皆無所有,云何是等正覺?」佛報言:

「亦不有有,亦不無無,亦無言說,是則

等覺.等覺法者,亦無言說,亦無有法

說等覺者,等覺者以過於諸法.凡夫

愚人去等覺遠.」復問:「世尊,如來爲離

覺法遠耶?」佛報言:「等正覺者,非衆聖

賢、聲聞、辟支佛、菩薩及佛之處.」復問:

「世尊,如來於諸法中,得自在耶?」佛報

言:「凡夫之等及聲聞、辟支佛及如來,

皆共一等覺,一等覺者,亦無有二,亦

無凡夫,亦無三耶三佛,乃至如來,亦

無若干.」須菩提言:「世尊,假令於等覺

中,無有分數者,凡夫、聲聞、辟支佛,無

有差別?」佛言:「如是如是.凡夫乃至三

耶三佛,無有差別.假令凡夫乃至三

耶三佛,無有差別者,何以故有三尊?」

佛言:「於須菩提意云何?佛寶、法寶、比

丘僧寶,等覺異耶?」對曰:「如我從世尊

所聞,三寶及等覺無有異,三寶及等

覺亦不合亦不散無有形亦不可見

一相、無相爲無相法,作數作處者,則

爲有近有處.」佛告須菩提:「如來無所

著等正覺,得阿耨多羅三耶三菩時,

爲諸法作處,便知有三惡趣,知有人

道,知有三十三天,便知三十七品乃

至內外空及所有、無所有空,知有十

八法.是故須菩提,是爲如來大士之

所差特,不動於等覺法,爲諸法立處.」

須菩提言:「世尊,如世尊於等覺,不動

耶?凡夫、聲聞、辟支佛,於等正覺,亦復

不動,佛法、凡夫法、聲聞辟支佛法及

如來法,爲一法耶?及無形法、色法、痛

想法、行法、識法異耶?眼法、耳法、鼻法、

舌法、身法、意法有異耶?地、水、火、風、識

空法有異耶,婬、怒、癡法有異耶,六十

二見有異耶,四禪、四等及四空定法

有異耶?三十七品法,三脫門法,內外

空及所有、無所有空法,八惟無、九次

第禪、四無畏、四無㝵慧、十力、佛十八

法,有爲、無爲法,是諸法皆有名,云何

處不可得?若菩薩不住是處,不分別

諸法,菩薩終不能行般若波羅蜜.行

般若波羅蜜菩薩,遊諸十處,爾乃上

菩薩位,便過二地,已過二地,具足神

通,於諸神通,具足五波羅蜜,遊諸佛

剎,供事諸佛,殖衆善本,持是功德教

化衆生,淨佛國土.」佛告須菩提:「汝所

問如來及凡夫法及二地法,云何作

是問?於汝意云何?五陰空法及如來

法爲有異耶?」須菩提言:「等空.」佛言:「於

空可見無相法不?五陰相及佛相爲

可見不?」須菩提言:「世尊,不可見也.」「是

故須菩提,諸法之法,亦無有凡夫,亦

不離凡夫,亦非如來法,亦不離如來

法.」復問:「世尊,是法爲是有爲法,爲是

無爲法?」佛言:「亦不離無爲,而得有爲

法,亦不離有爲法,而得無爲法.須菩

提,有爲法、無爲法,一法無二,亦不合,

亦不散,無有形不可見一相.一相者

無相.以俗數故,有所作耳,非最第一

義.最第一義,非身、口、意所作,亦不離

身、口、意,得第一義,以諸法之等.是故

第一義菩薩行般若波羅蜜,亦不得

最第一義,而行菩薩事.」

摩訶般若波羅蜜諸法妙化品第八十七

須菩提白佛言:「世尊,假令諸法等空,

於諸法無所作,云何菩薩行般若波

羅蜜不得最第一義而行菩薩事爲

衆生作四恩耶?」佛告須菩提:「如汝所

言,空者亦無有作,亦無不作.若衆生

知空者,無有如來及佛境界,不動於

空,度諸吾我有四大相,度諸五陰有

知見相,度諸十二衰相,度諸有爲相,

建立不有爲界.是不有爲之性空,云

何爲空?」佛報言:「於諸相空,幻師所化

作人空,不幻化及空,不合不散,以空

空,空空及化人,無能別者.何以故?俱

空故.須菩提,五陰無不空者,以空故,

作是說言五陰空.」復問:「世尊,世俗之

法如幻,道法亦復如幻耶?假令道法

是幻者,從三十七品乃至佛十八法

及三乘法,亦復如幻,行三乘者,亦復

如幻.」佛報言:「是諸法化誰所化?爲是

聲聞、辟支佛所化耶?是菩薩、佛之所

化耶?是諸習緖所化,是行所化?」對曰:

「無有化者.」佛言:「是故諸法如化.」復問:

「世尊,須陁洹至羅漢、辟支佛所滅及

佛諸習緖滅,亦復如化耶?」佛報言:「諸

有所生者滅者,皆悉如化.」復問:「世尊,

何等法不如化者?」佛報言:「不起不滅,

是則非化.」復問:「世尊,何等不起,何等

不滅,非是化耶?」佛報言:「泥洹非化.」須

菩提言:「世尊,常說空不動轉,無有雙

法,無不空者.是故泥洹亦復如化.」佛

言:「如是如是.一切皆空,亦非聲聞、辟

支佛所作,亦非菩薩、佛之所作.審空

者,是泥洹.」復問:「世尊,於空過去人行,

當云何入,云何學,云何說?」佛報言:「於

須菩提意云何?但有過去世,無有當

來世耶?」

摩訶般若波羅蜜薩陁波倫品第八十八

佛告須菩提:「菩薩摩訶薩,欲求般若

波羅蜜者,當如薩陁波倫菩薩,今現

在在雷音如來無所著等正覺佛所,

常修梵淸淨之行.」須菩提白佛言:「世

尊,薩陁波倫菩薩,云何求般若波羅

蜜?」佛報言:「薩陁波倫菩薩求般若波

羅蜜時,不惜身命,不望供養,不求名

稱,常在寂處,聞空中之聲言:「住善男

子,莫起疲厭睡臥之意,莫念食飮,莫

念晝夜,莫念寒熱,莫令意著於內外,

莫左右顧視.」.行時,當作是意,當如不

行,於身五陰,莫有起相.何以故?有起

相者,便於佛法,有稽留㝵,有留㝵者

便在生死苦,在生死苦者,不能逮得

般若波羅蜜.爾時薩陁波倫報空中

聲,言:「我當從教.何以故?我欲爲衆生,

而作大明,廣宣佛法,我欲得阿耨多

羅三耶三菩.」.作是語已,便聞空中聲

言:「善哉,善哉!善男子,欲聞於空、無相、

無願之法,當求索般若波羅蜜,當離

相念,當離命見,當離人見,當遠離惡

知識,當與善知識從事,當供養眞知

識.當爲汝說空、無相、無願之法,當說

無生不滅之法,當勸助人,求薩云若.

作是行者,聞般若波羅蜜不久,或從

經中聞,或從菩薩摩訶薩口聞.善男

子所從得聞般若波羅蜜處,當視其

人,如世多羅.汝於法師,當修反復,莫

得背恩.所從聞般若波羅蜜處,則是

眞知識,得聞經已,便得阿耨多羅三

耶三菩,不復動轉.」.當自念言:「我去諸

如來無所著等正覺不遠,所生之處,

常値諸佛,常當遠離八不閑處,當得

八樂之處,持是德行,當敬法師,如敬

世尊,莫以世俗冀望之意,於法師所,

當起法想恭敬之想,冀望想者,當知

魔事.」.若魔波旬,或持五樂,或以細滑、

色、聲、香、味,來貢法師,法師以漚和拘

舍羅,欲度衆生,能爲受之.汝若見者,

莫起污意.」.但當念言:「我未得是漚和

拘舍羅,如法師所行.菩薩已逮漚和

拘舍羅者無所罣㝵,譬如金剛,無所

不入,不受塵垢.當以一調法行,而觀

法師.何等爲一調法行?謂諸法無著

無斷.何以故?諸法皆空、無我、無人壽

命,譬如幻、化、熱時之焰.當作是觀,法

師導師作是觀者,令得般若波羅蜜

不久,善男子當護魔事,善男子若至

法師所,不見法師,莫起㝵意,當以法

故,恭敬法師.」.爾時,薩陁波倫聞空中

聲已,於是東行,東行不久,意中念言:

「向者不問我當於何去,去是幾所,當

從誰聞?」.於是大哭,哭已念言:「我今於

是不復飮食,不復動轉,從一日至七

日,不聞般若波羅蜜,終不起.」.』佛告須

菩提:「譬如長者有一子,其子而死,父

母悲哀,無復他念,但念其子.須菩提,

爾時,薩陁波倫一無復餘念,但念般

若波羅蜜,亦復如是,作是哭時,於前

便有如來之像,三十二相,八十種好.

其佛歎言:「善哉,善哉!善男子,過去諸

如來無所著等正覺行菩薩時,索般

若波羅蜜,亦如是.持是勇進之意,從

是東行,去是二萬里,國名香氏,其城

郭以七寶七重,遶城池水,周流十重,

有七寶樹,羅列重行,及七寶塹.其城

縱廣四百八十里,其國豐樂,人民熾

盛,所有服飾、珍寶異妙,其城中有五

百欄楯,街巷市里,行伍相當,以諸雜

寶、金銀錯塗,懸繒幢幡.譬如天錦城

上臺觀樓閣,陴皆七寶作,城上寶

樹行列奇好.復以閻浮檀金,爲交露

蓋,以七寶鈴,懸其樓閣,風起之時,吹

其鈴聲,其音和雅,譬如天樂,其有衆

生聞鈴音者,以自娛樂.遶城池水冷

煖和適,常滿不減,其池水中有七寶

舩,其人乘舩遊戲池水中,其人宿命

有福功德,而得致是.其池水中,有波

曇花、分陁利花、拘文羅花、優鉢利華,

復有餘花,雜種異色數千百種,三千

大千國土所有妙花,無不在彼.順遶

其城,各有五百廬觀,亦七寶作姝好

嚴事,一一廬觀,有五百池水,其池縱

廣各二十里,亦以七寶雜色妙花,其

花大如車蓋,其花五色靑、黃、赤、白、紅,

各自分明.其池中有鳧鴈、鴛鴦、孔雀、

鵁鶄,異類奇鳥數千百種.其城廬觀

所有寶物,亦無有主,亦無守者,以其

國人宿福所致,常習行般若波羅蜜

故,是以長夜受是福德.善男子,彼有

菩薩名法上,在其國中央,有宮殿舍,

廣縱四十里,皆以七寶作宮牆七重,

所有欄楯七寶之樹,園觀浴池亦復

七重,其樓閣欄楯、宮殿門閤,皆是七

寶雕文刻鏤七重.法上宮裏,有四廬

觀,一名常樂,二名除憂,三名雜花,四

名雜香.一一廬觀有八池水,一名曰

賢,二名賢妙,三名日樂,四名妙樂,五

名吉祥,六名吉上,七名曰除,八名不

還.其池四邊,邊各一寶,金銀、琉璃、水

精,純以紫磨黃金爲底,以金羅網爲

蓋,其一一池中,金爲梯陛,種種雜色

車璖、瑪瑙衆寶雜成,其梯陛兩邊,復

以紫金爲芭蕉樹,其花柔軟,隨風委

靡.其池水中,亦有雜花,如上所有.順

池水邊又有花樹,風吹諸花墮池水

中,便如根生,其池水香,如天栴檀.法

上宮中,有六萬八千夫人、婇女圍遶

娛樂,香氏城中男女皆來會,於常樂

池觀,共相娛樂.」.其化佛言:「善男子,是

法上菩薩與其眷屬,共相娛樂,以三

時說法,香氏城中衆人,爲法上菩薩,

施設法座於城中央,金銀、水精、琉璃

爲座,細軟劫波育,以爲其蓐,以天雜

香,而著其蓐,其座高十里,當其座上,

有諸男女把持垂珠,又散名花,燒諸

名香.何以故?敬於法故.法上菩薩坐

其座上,以般若波羅蜜,爲衆生說法.」.

化佛復言:「善男子,香氏國人恭敬奉

事法上菩薩,其像如是.有若干百千

諸天來會,聽受般若波羅蜜,中有書

者,中有諷者,中有口受者,中有念者,

中有寂然念行之者.國中衆生,皆是

阿惟越致,於阿耨多羅三耶三菩,不

復動還.善男子,汝從是東去,到法上

菩薩所,可得聞般若波羅蜜,是法上

者,是汝前世眞知識也.常勸助汝於

阿耨多羅三耶三菩,法上菩薩本求

般若波羅蜜時,亦如汝.今往善男子,

晝夜莫斷於念,得聞般若波羅蜜不

久.」.爾時,薩陁波倫聞是語已,踊躍歡

喜言:「我何時,當得見法師,從受聞般

若波羅蜜?」.』佛告須菩提:「譬如有人被

重毒箭,無有餘念,但念言:「我何時,當

得良師,拔我毒箭,令其處愈?」.薩陁波

倫無復餘念,但欲得見法師,從聞般

若波羅蜜,聞般若波羅蜜已,滅諸倚

著.爾時,薩陁波倫菩薩,卽見諸法無

罣㝵慧,得無量三昧門,其三昧名曰

見諸法所有三昧、於諸法無所得三

昧、降伏諸無智三昧、得諸法無差別

三昧、得於諸法無變異三昧、諸法無

所有無所聚三昧、滅諸冥三昧、於諸

法次第無異三昧、於諸法無所見三

昧、散花三昧,得如是比無量種種三

昧門,住是三昧已,見諸十方無央數

佛,以般若波羅蜜,爲諸菩薩說法.爾

時,十方諸佛皆讚歎言:「善哉,善哉!善

男子,我等本爲菩薩時,索般若波羅

蜜,亦復住是三昧,所得如是.得是三

昧已,入於般若波羅蜜,亦復如是,便

成就漚和拘舍羅,立於阿惟越致法.

我等得是三昧時,亦不見有法行三

昧者,離三昧者,亦不見行道者,亦不

見逮阿惟三佛者,般若波羅蜜者,無

有貢高.善男子,吾等住於不貢高故,

得金色身三十二相無限之光,得不

思議慧最無上覺三昧佛智,具足逮

諸功德,諸佛所不能平量,不能盡說,

何況聲聞、辟支佛?是故善男子,於是

法中,當倍加敬.善男子,有志有進,得

阿耨多羅三耶三菩,亦無有難.善男

子於眞知識當起恭敬愛樂之意如

視世尊.菩薩得眞知識者,疾得阿耨

多羅三耶三菩.」.爾時,薩陁波倫菩薩

白諸佛言:「我常所敬眞知識者,爲是

何誰?」.諸佛報言:「法上菩薩世世,常以

阿耨多羅三耶三菩,用教授汝,法上

菩薩常以般若波羅蜜,具足漚和拘

舍羅,是者則是汝之尊師,是眞知識.

卿善男子,取法上菩薩,以頂戴之,從

劫至劫,若至百劫,以三千大千剎土

所有,以用供養,尚未能報須臾之恩.

聞是尊法,其福難報,使汝得般若波

羅蜜、漚和拘舍羅之利故.」.是諸如來

無所著等正覺說是已,忽然不現.爾

時,薩陁波倫於三昧起,四向顧望,意

自念言:「是諸如來從何所來,去至何

所作是念已惆悵不樂復更念言法

上菩薩常行般若波羅蜜、漚和拘舍

羅,摠持諸陁鄰尼門,於諸法得自在

已,從過去佛,而作功德,是我眞師.我

當以問法上菩薩,是諸如來從何所

來,去至何所.於是薩陁波倫菩薩念

法上菩薩,恭敬愛樂,豫加謙恪,今我

又貧,無有珍寶、香華、奇異貢尊之具.

以般若波羅蜜故,供養法上菩薩者,

不可空往至法上所,我有恭敬,而無

所有,不如賣身供養般若波羅蜜及

師.前後以來,壞身不少,今故不滅,前

後壞身,坐婬怒癡,更諸苦痛,亦不爲

法,亦不爲師,但爲貪欲、五陰、六衰.」.爾

時,菩薩道逕一城,大喚呼言:「我欲自

賣,誰欲買我者?」時,魔波旬意自念言:

「今是菩薩,用般若波羅蜜故,自賣其

身,欲以供養法上菩薩,欲得聞般若

波羅蜜、漚和拘舍羅.菩薩云何行般

若波羅蜜,疾得阿耨多羅三耶三菩?

聞已必當恭敬稽受,我不敗壞者,當

教無數百千菩薩及諸衆生,過我境

界,今我當往壞之.波旬卽使擧國男

女,不見其形,不聞其聲.」.爾時,薩陁波

倫賣身不售,愁憂啼哭言:「我甚爲劇,

欲自賣身,供養於師,而不能售.」.時,釋

提桓因意念言:「今是菩薩以般若波

羅蜜故,欲供養法上菩薩.我今試往

看視其人爲用法故,頗有諛諂.」.時,釋

提桓因化作年少梵志,至菩薩所,問

薩陁波倫言:「善男子,何以不樂,愁憂

啼哭?」.報言:「年少,我用法故,欲自賣身,

供養尊師,而永不售,無問我者,是以

哭耳.」.自念:「薄德,無財寶物可供師者.」.

爾時,年少謂菩薩言:「我不用人,我今

祠祀,欲得人血,欲得人髓,欲得人心,

能與我者,益與卿寶.」是時,菩薩歡喜,

報言:「我得善利,年少,買我心髓及血,

與我財寶,得供養師,使我得聞般若

波羅蜜及漚和拘舍羅,眞得我願.」年

少重問言:「卿賣髓血及心,爲索幾許?」

菩薩報言:「隨年少意,與我多少.」薩陁

波倫便以右手,自刺左臂,出血與之.

復欲破骨出髓.時,城中有一長者女,

過於魔行,魔不能屈,時長者女於樓

觀上,遙見菩薩乃爾自刑,我今當下,

問其意故.時,長者女卽下來,到菩薩

所,問言:「男子,何爲乃爾酷毒自割,用

是血,爲復欲破骨?」.薩陁波倫報長者

女言:「欲與少年,賣得財寶,供養於師,

欲聞尊經般若波羅蜜.」.時,長者女語

菩薩言:「供養於師當得何等奇特功

德?」.菩薩報言:「師當教我般若波羅蜜、

漚和拘舍羅,語我菩薩所行法,則我

當得學,爲諸衆生,廣作橋梁,成阿耨

多羅三耶三菩、阿惟三佛,我身當得

三十二相、八十種好、無上之光,得四

等意、四無所畏、佛十種力及十八法,

逮六神通、不思議淨戒,成作佛已,得

無㝵之慧,當得無上之寶,除一切貧

我當得是如此之法.」.時,長者女聞是

語已,踊躍歡喜,語菩薩言:「善哉,善哉!

賢者,甚奇甚特,乃說如是微妙之法.」.

重言:「賢者,以是一法,當索無數恒邊

沙法.所以者何是法甚深用微妙故

卿善男子,所欲得者,莫自疑難.欲得

琉璃、摩尼、雜寶、眞珠、金銀、琥珀、栴檀

名香、繒幡、花蓋,恣意所得,今當與仁,

可持供養法之尊師,莫爾自割毀壞

其身.今我亦欲往至彼所,與卿相隨,

共殖善本如卿屬所可說者我悉欲

得時,釋提桓因卽滅年少梵志形,還

復釋身,住薩陁波倫菩薩前,讚歎言:

「善哉,善哉!善男子,如卿建志,過去諸

如來無所著等正覺,行菩薩道,求

般若波羅蜜、漚和拘舍羅,成阿惟三

佛,亦如賢者.今日我亦不用人心髓

及血.我欲相試故,來到是.欲得何願?」.

薩陁波倫報言:「我不用餘,與我阿耨

多羅三耶三菩願.」.釋提桓因報言:「善

男子,是佛之境界,非我所辦,更索餘

願,多少福我.」.菩薩報言:「假令大願非

卿境界者,復我身體使無瘡瘢,以是

相福,適作是語.薩陁波倫身復如故.

於是,帝釋忽然不現.」.時,長者女語菩

薩言:「隨我共歸,見我父母,幷報父母,

隨卿所欲供養之具,當相給與.我亦

當去,侍從左右,至法上所.」.爾時,薩陁

波倫隨長者女,往到其家,在門外住.

長者女入白父母言:「今當與我,金銀、

珍寶、琉璃、摩尼、名香、栴檀、花蓋、幢幡、

雜色異衣,供養之具及諸奇異及五

百侍女.欲以法故,隨薩陁波倫菩薩,

行至香氏國法上菩薩所,欲聞尊經、

佛所有諸法,我當得之,度脫衆生.」.父

母問女言:「薩陁波倫今爲是誰?」.女重

白言:「是人今在門外住,發堅誓之願,

欲求阿耨多羅三耶三菩,欲爲衆生

故,救無極之苦,有大妙法,名般若波

羅蜜,是諸菩薩所應學者.是善男子,

但爲是法故,自賣其身,不惜軀命,而

自割截,欲以供養大師法上.是人至

誠感致帝釋,我見是變,就往問之:有

何奇特惡,自割刺?便報我言:「賣與年

少,欲得財物供養我師,我當得佛三

十二相、八十種好,當轉法輪,度脫衆

生.」.我聞是已,甚大歡喜.誰聞是法而

不樂者?我便許之,當與珍寶供養之

具,隨侍左右.是故父母,當給與我珍

寶所有及諸侍女.」父母謂女:「如汝所

言:是人甚奇精進,乃爾不惜身命,欲

求不思議之法,如汝所言,是善男子

必能辦無上之法,安隱衆生,建立大

誓僧那僧涅,我當云何違汝是願欲

得往見供養法上菩薩者!隨汝意願,

我代汝喜,自否年老,不能得行,恣汝

所欲珍琦寶物,我終不斷一切之願.」.

爾時,女取五百乘車,以七寶校飾及

五百侍女莊嚴自副,種種諸花,雜色

寶衣,如上所有載,以自重薩陁波倫

別載一車,與五百女人圍遶相隨.於

是,東行稍稍引道,遙見香氏城郭,七

寶玄黃,珍琦衆妙,未曾所有,如上所

說.復遙見其城中央,法上菩薩與諸

大衆數百千萬圍遶,說法.遙見是已,

甚大歡喜,其身安隱,譬如比丘得第

四禪.又自念言:「我今不可於車上載,

當下步耳.」.卽與長者女及五百女人

圍遶而前,入城門裏,見七寶臺,以赤

栴檀而校飾之.眞珠交露,其臺四角,

有四寶罌,盛摩尼珠,晝夜常明.有寶

香鑪,常燒名香,晝夜常香.當臺中央,

有七寶塔.又以四色之寶,作函,以紫

磨金薄,爲素書般若波羅蜜,作經在

其函中.又以七寶爲織成幡,互相參

校,其色上妙,隨風繽紛.薩陁波倫及

五百女人,見是七寶交露之臺,見釋

提桓因與諸天子,持天曼陁羅華及

天雜色栴檀名香,擣以爲末,其細如

塵,於虛空中,供養散其臺上.又鼓天

樂,而供養之.爾時,薩陁波倫遙問釋

提桓因:「汝何爲供養,以華散是臺爲?」.

於是,釋提桓因報薩陁波倫言:「卿善

男子,爲不知耶?是般若波羅蜜者,生

諸菩薩,一切菩薩當於是學,當成諸

波羅蜜功德,具足諸佛法,逮薩云若.

以是故,我等而供養之.」.薩陁波倫聞

是,倍喜,復問釋提桓因言:「般若波羅

蜜爲在何所?」.釋提桓因報言:「在臺中

央七寶函中.法上菩薩以七寶印印

之,汝等及我不得妄見.」.爾時薩陁波

倫、長者女及五百女人,各各取諸名

華、名香、栴檀雜寶、琉璃、摩尼,供養般

若波羅蜜已,別留一分,持至法上菩

薩高座所,復以法故,供養法上大師,

所散諸華,當法上菩薩上,化作七寶

臺,止於虛空,所散名華,皆雨於法上

菩薩,所散雜色寶衣,在其臺上,有化

天人,以手把持天幡而垂之.薩陁波

倫及五百女人見是變化,各念言:「是

法上菩薩摩訶薩所化乃爾,是未曾

有,何況當成阿耨多羅三耶三菩、阿

惟三佛?」.時,長者女及五百女人見法

上菩薩,歡喜踊躍,皆發阿耨多羅三

耶三菩意,同時歎言:「持是功德,得於

法利,亦當如是,令我曹得供養般若

波羅蜜,如法上菩薩.我等亦當廣宣

般若波羅蜜,以度衆生,亦如法上菩

薩.願我等得般若波羅蜜,成就漚和

拘舍羅,所作變化,逮阿耨多羅三耶

三菩,於諸法得自在,當如法上大師.」.

爾時,薩陁波倫及長者女、五百女人

供養已訖,前以頭面著地,爲法上作

禮,卻住一面.以恭敬意,叉手白法上

菩薩言:「我昔於寂靜之處,聞空中聲

言:「善男子,從是東行,可得聞般若波

羅蜜.我卽東去,中道念我當從誰得

聞般若波羅蜜,愁憂啼哭,默住一處,

七日不念飮食,但念何時當得般若

波羅蜜.」爾時,便有化佛在我前住,卽

告我言:「善男子,持是精進勇意,從是

東行二萬里,有國名香氏,有菩薩名

法上,常說般若波羅蜜,汝可從聞,是

汝眞師.」我從化佛聞是教已,卽便東

行,遙見大師,意中歡喜,踊躍安隱,譬

如比丘得第四禪.以念般若波羅蜜

故,便得無量三昧,卽見十方諸佛,讚

歎我言:「善哉,善哉!汝所得三昧者,皆

從般若波羅蜜生,我本行菩薩時,索

般若波羅蜜時,亦復如是.」.讚歎我已,

便不復現.我三昧覺已,自念諸佛從

何所來,去至何所?復大愁憂,我復念

言:「法上大師,以般若波羅、漚和拘舍

羅,於諸法得自在,我當往問師,十方

諸佛何所從來,去至何所?」.今日大師

爲我解說是諸如來所從來往,願欲

知之,我等聞已,常見諸佛,不離世尊.」.』

摩訶般若波羅蜜法上品第八十九

「於是,法上菩薩摩訶薩,報薩陁波倫

菩薩言:「善男子,諸如來常不動搖,亦

不去,亦不來.如來者,如如無所起滅,

不起者,亦不來,亦不去,不生者是如

來.善男子,眞際者,亦不知來時,亦不

知去時,眞際者,則如來.虛空者,亦無

來,亦無去,空者則如來.眞諦者,亦不

知來時,亦不知去時,眞諦者則如來.

無爲者,亦不來,亦不去,無爲者,則如

來.滅盡者,亦無來,亦無去,滅盡者則

如來.善男子,如來者不離是法,此諸

法者,則是如來之如.善男子,如者一

無有二,亦不三,亦無若干之數,以法

空故.善男子,譬如春節已過,夏盛熱

時,熱有猛焰,愚夫逐之謂爲是水,追

之不息,呼當得水.於賢者意云何?是

人所逐水者,爲從何所來從?東海、西

海南海北海從何海來薩陁波倫菩

薩對曰:「熱時焰者,尚非是水,何況從

海,而有來往?」.法上復言:「善男子,彼凡

夫爲熱渴所迫,而起水想,追逐疲勞,

竟不得水.諸有起想,謂諸如來有往

來者,亦是凡,夫與彼無異.所以者何?

莫以色身,而觀如來,如來者法性,法

性者亦不來,亦不去,諸如來亦如是,

無來無去.善男子,譬如幻師,化作象

馬車乘,謂呼是幻有來往者,皆是愚

夫.諸謂如來有來往者,亦是凡夫.所

以者何?法性者亦無來,亦無去.」.薩陁

波倫白法上言:「夢幻所見,悉空無實,

皆無所有.」.法上報言:「善男子,如來無

所著等正覺,說言諸法,皆亦如夢有,

於夢幻法,有實相者,不知如來但入

如來名、色身耳.便作如來來往之相,

是輩皆是無智凡夫.是輩凡夫,於生

死道,當有反數,離般若波羅蜜,大遠

於諸佛法,亦遠於諸夢幻法,知諸法

如夢幻者,爲識如來,於諸法,不求有

來往之相,亦不求諸如來有生有滅.

諸有知如來無來無往,不生不滅者,

爲近阿耨多羅三耶三菩不久,是爲

行般若波羅蜜,是則爲佛之弟子.是

輩人應食國中施,爲世閒之福田.善

男子,譬如大海所有名寶,不從十方

國土而來,以人福故,海生此寶,不爲

無緣,因緣故,生是寶,滅時亦復不至

十方.從因緣起,從因緣滅,亦不從十

方,有來有往者.善男子,諸佛身者,有

行因緣,便得合成,本行所致,亦不用

行往至十方.若使無行無因緣合者,

若無因緣,亦無有身也.善男子,譬如

箜篌,以因緣故,有絃有柱,有人鼓之,

音聲來往,聲音斷時,亦無來往,是聲

出時亦無從來,滅亦無所至.欲知佛

身,亦復如是,有無量之德,不以一事

成,皆有因緣,而共合成,不離因緣,而

有去來.善男子,當知諸佛亦無來往,

一切諸法皆復如是,亦不生滅.汝知

是已,必至阿耨多羅三耶三菩,必究

竟般若波羅蜜、漚和拘舍羅.」.爾時,釋

提桓因,以天曼陁羅花,與薩陁波倫

持是供養法上菩薩,當福於我.所以

者何?一切衆生當蒙仁者之恩,當得

阿耨多羅三耶三菩.仁者上士,世閒

少有,甚難得値,乃爲衆生執勞,無央

數劫,都不以爲勞.時,薩陁波倫受釋

提桓因曼陁羅花,用散法上菩薩,散

已,白言:「從今以去,持身奉上於師,供

給所當.」.叉手卻住一面.爾時,長者女

及五百侍女白薩陁波倫菩薩言:「願

得以身奉上大師,給所當得,持是功

德,令得法利,如今大師,當與大師,常

共供養諸佛世尊.」.爾時薩陁波倫告

長者女及五百侍女:「汝等隨我教者,

我當受汝.」.諸女報言:「身命自師不敢

違教.」.薩陁波倫菩薩白法上菩薩言:

「願持身自上及五百女人及五百乘

車一切所有,以上大師,哀我曹等,願

當受之.」.爾時,釋提桓因歎言:「善哉,善

哉!發菩薩意者,當持所有,如賢者所

爲.菩薩如是施者,疾得阿耨多羅三

耶三菩,作是恭敬承事師者,疾可得

聞般若波羅蜜、漚和拘舍羅.過去諸

如來無所著等正覺,皆悉如是捨意

布施,得般若波羅蜜、漚、和拘舍羅,成

阿惟三佛.」.爾時,法上菩薩卽受薩陁

波倫及長者女、五百侍女及五百乘

車所有珍寶,盡爲受之.欲使薩陁波

倫,成其功德,雖受之,還持與薩陁波

倫菩薩.時,日已冥,法上菩薩從高座

起,還入宮中.爾時,薩陁波倫意念言:

「我爲法來,不宜坐臥,當以二事,須師

來出.一者經行,二者住立.」.時,法上菩

薩入宮中,正坐,以般若波羅蜜、漚和

拘舍羅,行無央數諸三昧,至于七歲,

薩陁波倫亦七歲不坐不臥,常經行

住立,不起三垢,無諸欲味,但念:「法上

菩薩,何時當出?爲我說般若波羅蜜.」.

七歲已後,薩陁波倫意中念言:「我當

爲師,莊嚴高座,種種名花,燒諸名香,

以待法師,當爲大衆,說般若波羅蜜.」.

薩陁波倫及五百女人,各各布坐,身

上好衣,諸名綩綖,柔軟細疊,以布坐

上.薩陁波倫卽行索水,欲以灑地,了

不能得.是魔波旬之所蔽隱,令水不

現,欲壞菩薩,令起亂意,不欲使成阿

耨多羅三耶三菩.薩陁波倫意復念

言:「我當自刺其身,出血以用灑地.所

以者何?恐地有塵來坋師故.我不當

惜是危脆之身.所以者何?前後以來,

無央數劫,棄是身體,不可復計,初未

値是無上之法.」.於是薩陁波倫菩薩

卽取利刃,刺身血出,持用灑地,五百

女人各各亦爾.爾時,波旬不能得其

便.爾時,釋提桓因念言:「是薩陁波倫

菩薩及五百女人,甚可奇特,貪德乃

爾,不惜身命,恭敬法師,是魔波旬,雖

欲壞之,不能得便.乃爾堅固誓於僧

那,不惜身命,於阿耨多羅三耶三菩,

欲度衆生無限之苦.」.是時,帝釋讚言:

「善哉,善哉!賢者精進不可思議,爲無

上之願,過去諸佛本所行時,精進如

是.」.薩陁波倫意中念言:「我今爲師,布

坐已訖,當於何所得好名花,法師出

時,當散其上.」.爾時帝釋知其所念,便

以天上曼陁羅花千石,與菩薩言:「持

是供養師,幷可散地.卽取其花,分布

散地,分留一分.」.七歲已後,法上菩薩

從宮中出,往詣高座,薩陁波倫及五

百女人,卽持天花,逆散法上,頭面作

禮,卻坐一面.法上菩薩告薩陁波倫

菩薩:「卿善男子,諦聽諦受,善思念之.」.

於是薩陁波倫菩薩受教而聽.諸法

等如金剛,等諸法寂,諸法等、寂、不動

故,般若波羅蜜等、寂、不動,亦如金剛,

諸法無倚,諸法不恐,諸法一味故,般

若波羅蜜,亦無所倚.諸法一味不恐,

諸法不生,諸法不滅,諸法如空故,般

若波羅蜜,不生不滅,亦如虛空.五陰

無底無邊際,諸法無底,四大無底故,

般若波羅蜜,亦無有底,空無有邊際,

大海無有邊,諸法無邊際故,般若波

羅蜜,亦無邊際.譬如須彌山,種種嚴

好,般若波羅蜜亦復如是.諸法無所

破壞,諸法不可得見,諸法無所受,諸

法無所有,諸法不可思議故,般若波

羅蜜無所破壞,亦不可得,亦無所受,

亦無所有,不可思議,亦復如是.爾時,

薩陁波倫菩薩便於座上,得諸法等

三昧、諸法寂三昧、不動三昧、無倚三

昧、無畏三昧、一味三昧、無生三昧、無

滅三昧、虛空三昧、五陰無底三昧、諸

法無底三昧、四大無邊三昧、虛空性

三昧、如海三昧、如須彌山三昧、金剛

三昧、無所破壞三昧、無所得三昧、無

所受三昧、無所有三昧、不可思議三

昧,如是等三昧,得六萬三昧門.」

摩訶般若波羅蜜囑累品第九十

佛告須菩提:「爾時,薩陁波倫菩薩得

六萬三昧已,便見十方如恒邊沙三

千大千國土,見諸如來無所著等正

覺及比丘僧大衆圍遶,說般若波羅

蜜,如我今日爲汝等,說般若波羅蜜,

十方諸佛亦復如我字釋迦文.薩陁

波倫菩薩多聞具足,其智如海,不離

諸佛所生之處,在諸佛前.若於夢中,

未曾離佛,諸難已斷,已得自在.是故

須菩提,當知般若波羅蜜爲諸菩薩

摩訶薩,致薩云若.菩薩欲學六波羅

蜜者,欲得諸佛境界一切智者,當學

行般若波羅蜜,當受當持,當諷誦讀,

廣爲人,說解其中事,亦當供養所有

名花、名香、繒綵、花蓋,若干方便,當供

養之.所以者何?般若波羅蜜者,是諸

佛所尊,是尊道之御.」佛告阿難:「於汝

意云何?汝爲尊重愛敬如來不?」阿難

對曰:「唯然.世尊,愛敬如來,如來自知.」

佛語阿難:「汝實愛敬於如來.阿難,汝

前後侍我以來,汝身、口、意,常有善慈.

今吾年以老矣.弟子所應供養者,汝

以爲畢不爲不畢,從今以往,當恭敬

承事般若波羅蜜.」「世尊,於是從一至

三,如是囑累於般若波羅蜜,所以慇

懃鄭重、者何?」「欲令不斷故.若般若波

羅蜜斷者,一切衆生永爲盲冥,若般

若波羅蜜在世不斷絕者,諸佛如來

亦不斷絕.若般若波羅蜜有斷絕者,

諸佛如來亦當斷絕.阿難,般若波羅

蜜住於世者,當知如來常在說法,一

切衆生不離佛會,不離說法.阿難,是

般若波羅蜜,若有書持諷誦,念守習

行,解說其義,供養經卷,復教他人,書

持諷誦,廣爲說者,當知是人常與佛

俱,不離諸佛.」佛說是時,彌勒菩薩,耆

年須菩提、尊者舍利弗、大目犍連、分

耨文陁尼子、摩訶拘絺羅、摩訶迦栴

延、賢者阿難、一切會者、諸天、阿須倫,

聞佛說已,皆大歡喜,前爲佛作禮.

放光般若經卷第二十

戊戌歲高麗國大藏都監奉

勅彫造